
Katse kaupunkiin 


Kaupunkitapahtumat ja kaupunkien katsominen tutkimuskohteena 


Tarvitaanko Helsinkiin Guggenheim-museo- 
ta? Entäpä tulisiko Tampereen keskustaan 
kaavailtu suuri keskusareena toteuttaa? Nämä 
suomalaisten kaupunkien näyttävimpiin kuu- 
luvat rakennushankkeet ovat herättäneet 
runsaasti keskustelua niin kaupungin päättä- 
vissä elimissä kuin mediassakin - ja epäile- 
mättä niitä on kommentoitu vilkkaasti myös 
kaupunkilaisten kahvipöydissä. Mielipiteitä 
on esitetty puolesta ja vastaan, ja runsaasti 
huomiota on saanut etenkin kysymys siitä, 
kuka hankkeesta lopulta hyötyy. Esimerkik- 
si Helsingissä monien Guggenheim-museon 
kannattajien mielissä on kangastellut Espan- 
jan Baskimaassa sijaitsevaan Bilbaoon raken- 
nettu, arkkitehti Frank Gehryn suunnittele- 
ma museo, joka merkitsi täysosumaa suurten 
talousvaikeuksien kanssa kamppailleelle 
kaupungille.' Helsingin Guggenheimia kriti- 
soivien mukaan niin sanottu Bilbao-ilmiö ei 
kuitenkaan ole yksinkertaisesti kopioitavissa, 
eikä museon vaikutuksista Helsinkiin näin 
ollen voida saada mitään takeita. Ensimmäi- 
nen museota koskeva ehdotus kaatuikin kau- 
punginhallituksen äänestyksessä vuonna 2012, 
mutta alkuvuodesta 2014 kaupunginhallitus 


kuitenkin näytti vihreää valoa museota koske- 
valle kansainväliselle arkkitehtuurikilpailulle 
ja varasi Guggenheim-säätiölle oman tontin 
Etelärannasta. Tätä kirjoittaessa arkkitehtuu- 
rikilpailun voittaja, ranskalais-japanilaisen 
Moreau Kusunoki Architectesin suunnitelma 
Art in the City, on juuri julkistettu? 

Mitä mieltä sitten ollaankin Guggenheim- 
museon tai Tampereen keskusareenan tarpeel- 
lisuudesta, erilaiset ikoniset kulttuuriraken- 
nukset muodostavat keskeisen osan siitä 
keinovalikoimasta, jonka avulla suuret ja 
pienemmätkin kaupungit pyrkivät herättä- 
mään kansainvälistä ja kansallista huomiota. 
Listaa voitaisiin jatkaa erilaisilla tapahtumilla 
— urheilukilpailuilla, konferensseilla, konser- 
teilla, festivaaleilla, karnevaaleilla, juhlilla ja 
näyttelyillä — jotka nekin ilmentävät kaupun- 
kien pyrkimystä asettua näytille. Sosiologi 
Bella Dicks onkin todennut, että paikoista 
ja kaupungeista on viime vuosikymmenten 
kulttuuri-investointien, imagotyön ja kulttuu- 
rin karnevalisoinnin myötä tullut ”näyttelyitä 
itsestään” (exhibitions of themselves). Kaupun- 
kien tulee olla omintakeisia, mutta samalla 
kuitenkin helposti luettavia ja lähestyttäviä, 

sillä muuten ne ovat vaarassa jäädä margi- 
naalin.3 Taustalla on kaupunkien välinen kil- 
pailu, joka - toisin kuin joskus ajatellaan - ei 
suinkaan ole ilmiönä uusi, vaan lähes yhtä 
vanha kuin kaupungit itse. Ja vaikka määrä- 
tietoinen kaupunkimarkkinointi mielletään 
usein myöhäisen 1900-luvun ilmiöksi, juon- 
tuvat senkin juuret 1800-luvulle.t Samoihin 
aikoihin alkunsa saivat myös suuret kaupun- 
kitapahtumat sekä laajamittainen esille asetta- 
misen kulttuuri, jotka merkitsivät kaupunkien 
esittämisen, katsomisen ja kokemisen näky- 
vää murrosta. 

Tässä teoksessa tarkastellaan menneisyy- 
den kaupunkia esille asettamisen kulttuurin, 
erilaisten kaupunkitapahtumien sekä kaupun- 
kien näkemisen ja kokemisen muodostamassa 
kehyksessä. Teoksessa haetaan yhtäältä vas- 
tausta siihen, miten ja miksi modernit, 1800- ja 
1900-lukujen kaupungit asettuivat näytille eri- 
laisten tapahtumien kautta ja yleisemminkin. 
Mikä on ollut leimallista kaupunkien ja tapah- 
tumien väliselle kohtalonyhteydelle ja miksi 
suuria kaupunkitapahtumia on usein päädytty 
tulkitsemaan kaupunkien ja kokonaisten kan- 
sakuntien historioiden tärkeinä murroskoh- 
tina? Toisaalta teoksessa pohditaan, miten 
kaupunkeja on kuviteltu toisten kaupunkien, 
suurten kaupunkitapahtumien sekä vaihto- 
ehtoisten tulevaisuuksien ja menneisyyksien 
muodostamien peilien kautta. Miten — ihail- 
len, välinpitämättömästi tai kyseenalaistaen 
— erilaiset ryhmät ovat katsoneet esille asetet- 
tua kaupunkia? Teoksen artikkelit jakautuvat 
kahteen temaattiseen osioon: ”Kaupunki näy- 
tillä” ja *Kaupunki nähtynä”. On kuitenkin 
syytä korostaa, että vaikka esille asettamisen 

ja katsomisen välisen jakolinjan vetäminen on 
periaatteessa yksinkertaista, käsittelevät mo- 
net kirjan artikkeleista käytännössä molem- 
piin teemoihin kuuluvia kysymyksiä. Käsillä 
oleva johdantoartikkeli ei sekään noudata 
orjallisesti mainittua kahtiajakoa, vaan vetää 
yhteen artikkeleista esiin nousevia teemoja 
erilaisten näytillä olemiseen ja näkemiseen 
liittyvien näkökulmien välillä tasapainoillen. 

Vaikka teoksen esimerkit on poimittu men- 
neisyyden kaupungeista, voi käsillä olevaa 
artikkelikokoelmaa lukea myös Helsingin 
Guggenheim-museon tai Tampereen keskus- 
areenan kaltaisiin ajankohtaisiin hankkeisiin 
liittyvänä kommenttipuheenvuorona. Tarkoi- 
tuksemme ei tietenkään ole väittää, että histo- 
ria itsessään kätkisi sisäänsä jonkinlaisen vii- 
sasten kiven, jota hieraisemalla mainittuihin 
hankkeisiin liittyvät tärkeät ja osin kiusalli- 
setkin kysymykset voitaisiin ratkaista kaikkia 
osapuolia tyydyttävällä tavalla. Olemme kui- 
tenkin vakuuttuneita siitä, että historiallisiin 
esimerkkeihin perehtyminen voi tässäkin 
tapauksessa auttaa jäsentämään kaupunkien 
kehittämistä, käyttämistä ja kokemista koske- 
vaa nykykeskustelua. 

Kirjan artikkelit käsittelevät paitsi kooltaan 
ja luonteeltaan erilaisia kaupunkitapahtumia 
— Helsingin 400-vuotisjuhlaa vuonna 1950, 
vuoden 1957 Moskovan nuorisofestivaalia, 
Tukholmassa vuonna 1897 järjestettyä yleis- 
tä taide- ja teollisuusnäyttelyä sekä Pietarissa 
samana vuonna järjestetyn kansainvälisen 
geologikongressin Tampereen-ekskursiota 
- myös ystävyyskaupunkitoiminnan histo- 
riaa. Lukijalle tarjoutuu lisäksi tilaisuus pe- 
rehtyä siihen, millaisena Berliinin, Rooman 


ja Helsingin tapaiset kaupungit ovat aikojen 
saatossa näyttäytyneet toisaalta opiskelijoiden 
ja tutkijoiden, toisaalta suomalaisten kulttuuri- 
matkailijoiden ja asiantuntijoiden silmin. 


Kaupungit ja esille asettamisen kulttuuri 


Useat tutkijat, Suomessa etenkin Taina Syrjä- 
maa, ovat analysoineet 1800-luvulla synty- 
neen esille asettamisen ja katseen kulttuurin 
eri ulottuvuuksia. 1800-luvun kuluessa kehit- 
tyivat muun muassa julkiset, kokoelmiltaan 
kaikille avoimet museot, tavaratalot sekä suu- 
ret maailmannäyttelyt, joista muotoutui esille 
asettamisen kulttuurin ylenpalttisia symbolei- 
ta. Samanaikaisesti kehittyi myös katsomiseen 
liittyvä sanasto, jota viljeltiin aikalaiskeskuste- 
luissa ja kaikkialla tiuhaan tahtiin perustetuis- 
sa sanomalehdissä. Ensimmäisestä, vuonna 
1851 Lontoon Kristallipalatsissa järjestetystä 
maailmannäyttelystä lähtien vastaavat näytte- 
lyt järjestettiin pääkaupungeissa tai suurissa 
kaupungeissa, joskin usein vanhan kaupunki- 
keskustan ulkopuolelle varta vasten rakenne- 
tuilla alueilla. Vaikka itse näyttelyrakennukset 
olikin yleensä tarkoitettu seisomaan paikoil- 
laan vain näyttelyn ajan, saatettiin kaupunki- 
ympäristöä muokata radikaalistikin näyttelyi- 
tä varten. Syyt näyttelyalueiden purkamiseen 
olivat osin taloudellisia, mutta toisaalta näyt- 
telyiden arkkitehtuuri koettiin niin poikkeuk- 
selliseksi ja kokeilevaksi, ettei näyttelyraken- 
nusten säilyttämistä jälkipolville usein edes 
harkittu.5 

1800-luvun katseen kulttuurin kehitykseen 
liittyvät erottamattomasti myös radikaalit 

kaupunkiuudistukset ja kaupunkien katujen 
leventäminen, tunnetuimpana esimerkkinä 
Georges-Eugene Haussmannin keskiaikaisen 
Pariisin kaupunkitilallinen uudelleenjärjeste- 
ly. Näin esille asettaminen kudottiin osaksi 
1800-luvun kaupungin syvintä olemusta.” Kau- 
punki asetettiin esille korostuneesti näköaistin 
avulla havaittavana ympäristönä rakennuksi- 
neen, katuineen ja aukioineen. Uudistetussa 
kaupunkitilassa, kuten myös näyttelyissä ja 
museoissa, tilalliset suhteet järjestettiin mah- 
dollistamaan kohteiden — esimerkiksi monu- 
mentaalirakennusten tai museo- ja näyttely- 
objektien — vapaa näkyvyys. Samanaikaisesti 
uudelleen järjestetty kaupunkitila teki mah- 
dolliseksi tilassa käyskennelleiden ihmisten 
tarkkailun ja kontrollin.” Näin kaupunkilaiset 
sekä museo- ja näyttelykävijät paitsi näkivät 
ja kokivat kaupungin uudella tavalla, myös 
tulivat uudella tavalla valtaapitävien katseen 
ja valvonnan alaisiksi. Samaa tarkoitusta pal- 
velivat myös uudenlaiseen teknologiaan pe- 
rustuneet, 1800-luvulla yleistyneet valaistus- 
järjestelmät, katujen nimeäminen ja talojen 
numerointi sekä kaupunkilaisten keskinäistä 
kollektiivista valvontaa harjoittaneet paikalli- 
set sanomalehdet.’ 

Usein näytteille asetettu kaupunki valjastet- 
tiin kansakunnan representaation areenaksi. 
Tämä yhtäältä kansallisvaltioita ja kansallista 
identiteettipolitiikkaa sekä toisaalta kaupun- 
keja yhteen nivova näkökulma on korostunut 
myös myöhemmässä tutkimuksessa. Kaupun- 
ki kansakunnan kuvana asetettiin esille niin 
”kansain välisisten” näyttelyiden? kuin kan- 
sallisesti konstruoidun maisemankin osana. 
Edelleen myös kansallissankarien hautajaiset 

Haussmannin kaupunkiuudistuksen vaikutukset näyttäytyvät Riemukaaren huipulta suorien katulinjojen 
joukkona. Kuva: Wikimedia Commons. Jean-Pierre Lavoie. 


(Suomessa ja Helsingissä esimerkiksi Manner- 
heimin hautajaiset vuonna 1951), voiton- 
paraatit (esimerkiksi valkoisten voitonparaati 
Helsingissä keväällä 1918), hallitsijavierailut 
(Aleksanteri II:n vierailut Tampereella 1856 
ja Helsingissä 1876 jne.) sekä kruunajaiset 
voidaan mainita esimerkkeinä erityisillä kan- 
sallisilla merkityksillä ladatuista kaupunki- 
tapahtumista. 

Vaikka kaupunki ja etenkin pääkaupunki 
kansakunnan näyttämöinä saavat näkyvän 
sijan kirjan artikkeleissa, on teoksemme yhte- 
nä tarkoituksena kuitenkin osoittaa, että mo- 
derni 1800- ja 1900-lukujen kaupunki asetettiin 
esille myös kaupungin omien, ei pelkästään 
kansallisten tarkoitusperien vuoksi. Kaupun- 
git siis olivat — ja ovat yhä — esillä monella eri 
tasolla, ja kuten monet teoksen artikkeleista 
osoittavat, kansalliset ja paikalliset motiivit su- 
lautuvat myös usein yhteen erottamattomaksi 
kokonaisuudeksi. Näin oli esimerkiksi vuon- 
na 1950 järjestetyn Helsingin 400-vuotisjuhlan 
tapauksessa, jonka eri merkityksiä pohditaan 

Tanja Vahtikarin artikkelissa sodasta toipuvan 
ja modernisoituvan kaupungin näkökulmasta. 
Nykymuotoiset kaupunkien vuosisataisjuhlat 
alkoivat yleistyä 1800-luvun lopulta lähtien 
eri puolilla Eurooppaa ja Amerikkaa.” Artik- 
kelissaan Vahtikari osoittaa, kuinka pääkau- 
pungin juhla yhtä aikaa sekä kosketti koko 
kansakuntaa että pyrki rakentamaan erityis- 
tä (suur)kaupunkilaista identiteettiä. Juhla 
tasapainoili kansallisten ja paikallisten mer- 
kitysten ja yleisöjen välimaastossa sekä suh- 
teessa ylikansallisiin toimijoihin ja prosessei- 
hin, etenkin pohjoismaisuuteen, joka tarjosi 
turvallisen viitekehyksen sodan jälkeisessä 
epävarmassa poliittisessa tilanteessa. Vuosi- 
sataisjuhla oli esitys, jonka tarkoitus oli yhtä 
aikaa kasvattaa, suostutella ja viihdyttää kävi- 
jöitään — niin kaupunkilaisia kuin kaupungin 
ulkopuolisiakin. 

Vuosisataisjuhlien ohella myös kaupun- 
ginmuseoista sekä kaupunkien järjestämistä, 
niiden historiaa ja kehitystä kuvaavista 
näyttelyistä muodostui merkittäviä välineitä 


kaupunkien omaehtoiselle esittäytymiselle. 
Erillisten kaupunginmuseoiden perustami- 
nen ajoittui Euroopassa 1800-luvulle, erityi- 
sesti vuosisadan jälkimmäiselle puoliskolle, 
ja yhdessa kirjastojen kanssa niista tuli pian 
kaupunkien edistyneisyyden ja kaupunkilai- 
sen sivistyksen symboleja. Nopeasti muut- 
tuvassa teollisessa yhteiskunnassa museot 
samanaikaisesti ilmensivät pysyvyyttä ja 
pyrkivät havainnollistamaan sitä, millä ta- 
voin kaupungit historian saatossa olivat ke- 
hittyneet." Samat periaatteet ohjaavat pitkäl- 
ti myös nykyistä museoinstituutiota, joskin 
nykypäivän kaupunginmuseoista ja museo- 
rakennuksista on tullut yhä kiinteämpi osa 
kaupunkien omakuvan ja imagon rakentami- 
sen projekteja.” 

Vakiintuneen museoinstituution ulkopuo- 
lella kaupunkeja esiteltiin myös erilaisissa 
kansainvälisissä ja kansallisissa ”yleisnäytte- 
lyissä”, joihin kuului usein isäntäkaupunkia 
esittelevä oma osastonsa ja toisinaan myös 
muiden kaupunkien esittelypisteitä. Näin oli 


laita esimerkiksi Tukholmassa vuonna 1897 
järjestetyssä yleisessä taide- ja teollisuusnäyt- 
telyssä, jota käsitellään Timo Vilenin laati- 
massa näyttelyiden sekä niiden isäntäkau- 
punkien suhdetta analysoivassa artikkelissa. 
Keskiaikaista Tukholmaa ilmentäneen kulissi- 
kaupungin sekä toinen toistaan mielikuvituk- 
sellisempien rakennusten lisäksi näyttely- 
alueella sijaitsi myös Tukholman kaupungin 
moderni paviljonki, jossa esiteltiin Tukhol- 
man historiallista kehitystä sekä kaikkea sitä 
työtä, jota virkamiehet kaupungin hyväksi 
verovaroin olivat tehneet. Näyttelyn tavoit- 
teena oli sulkea sisäänsä kaikki Tukholman 
toimintaan tavalla tai toisella liittyneet ilmiöt 
sekä havainnollistaa mainittuja ilmiöitä mah- 
dollisimman monesta eri näkökulmasta käsin. 
Näin - ja itse asiassa vain näin — näyttelyssä 
vierailleet kaupungin asukkaat saavuttaisivat 
ymmärryksen siitä, millainen kaupunki Tuk- 
holma todellisuudessa oli. 

Mielenkiintoisen vertailukohdan Tukhol- 
man näyttelylle tarjoaa Helsingin 400-vuotis- 

Tukholman yleinen taide- ja teollisuusnäyttely (Stockholmsutställningen 1897) oli suurin 1800- 
luvun jälkipuolen aikana järjestetyistä skandinaavisista näyttelyistä. Näyttelyalueelta löytyi muun 
muassa paviljonki, jossa esiteltiin Tukholman kehitystä moderniksi ”suurkaupungiksi”. Kuva: 
Wikimedia Commons. Detroit Publishing Co. 


juhlinnan yhteydessä Messuhallissa järjestetty 
laajamittainen näyttely, jonka tarkoituksena 
oli niin ikään tehdä näkyväksi kaupungin 
lineaarista kasvua ja edistystä sekä kaupungin 
virkamiesten tekemää hyvää työtä ja asian- 
tuntijuutta. Kaupunkiyhteisön identiteettiä 
rakennettiin Helsingin 400-vuotisjuhlassa 
olennaisesti menneisyys-nykyisyys-tulevai- 

suus-jatkumossa. Kertomuksessa painottui 
pysyvyyden, jatkuvuuden ja muutoksen vuo- 
ropuhelu, joka on eri aikoina leimannut kau- 
punkien esille asettamista ja nousee esiin 
useissa muissakin tämän kirjan artikkeleissa. 
Julistaessaan edistyksen sanomaa 1800-luvun 
ja 1900-luvun alkupuolen kansalliset ja kan- 
sainväliset näyttelyt eivät olleet historismista 


vapaita. Vuosisataisjuhlissa taas kaupungin ja 
kansakunnan menneisyyteen suuntautunut 
katse oli usein vahvasti tulevaisuuden tavoit- 
teiden värittämä. 

Tässä yhteydessä on paikallaan mainita 
myös toinen, kirjallisuudessa harvemmin käsi- 
telty kaupunkien esittelyn foorumi: kaupunki- 
suunnitteluun nimenomaisesti keskittyneet 
erityisnäyttelyt (town planning exhibitions). 
Tällaisten näyttelyiden kirjo on merkittävä, 
se ulottuu yhden kaupungin tai teeman ym- 
pärille rakennetuista näyttelyistä aina kan- 
sainvälisiin vertaileviin suunnittelunäyttelyi- 
hin. Asiantuntijavaihdon lisäksi erilaisia kau- 
punkisuunnittelunäyttelyitä yhdisti pyrkimys 
levittää modernia suunnitteluajattelua laajem- 
piin kansankerroksiin - siis jälleen kaupunki- 
laisten kasvattaminen. Kaupunkisuunnittelu- 
näyttelyt, samoin kuin niitä edeltäneet, suur- 
ten yleisnäyttelyiden yhteydessä esillä olleet 
kaupunkien paviljongit tarjosivat lisäksi väli- 
neitä tulevaisuuden kaupunkien kuvittelemi- 
seen.” Samaa tarkoitusta palvelivat luonnolli- 
sesti myös itse näyttelyalueet sadunomaisine 
rakennuksineen sekä hyvin järjestettyine pal- 
veluineen: nekin haastoivat tavallista näyt- 
telyrahvasta sekä kaupunkien virkamiehiä 
visioimaan, millaista elämä tulevaisuuden 
kaupungeissa voisi olla. 

Sittemmin kaupunkien esittäytymiselle ja 
asiantuntijavaihdolle on ilmaantunut myös 
ystävyyskaupunkitoiminnan kaltaisia ylirajai- 
sia institutionaalisia väyliä, joita Kirsi Aho- 
nen tarkastelee artikkelissaan. Ystävyyskau- 
punkiliikkeen juuret palautuvat ensimmäistä 
maailmansotaa edeltävään aikaan, mutta 
sysäyksen laajamittaiselle ystävyyskaupunki- 

toiminnalle Euroopassa ja muualla antoi vasta 
toinen maailmansota seurauksineen. Sodan 
materiaalisesti ja henkisesti raunioittamis- 
sa kaupungeissa ystävyyssuhteita solmittiin 
avun- ja anteeksiannon merkeissä, ja toimin- 
ta oli erityisen vilkasta 1960- ja 1970-luvuilla. 
Ystävyyskaupunkitoiminta muodosti myös 
itsestään selvän osan kulttuurista kylmää sotaa 
ja oli senkin tähden kiinteästi sidoksissa aika- 
kauden viralliseen valtiolliseen politiikkaan. 
Suomen tapauksessa erityishuomiota sai 
tunnetusti suomalaisten ja neuvostoliittolais- 
ten kaupunkien välinen ystävyyskaupunki- 
toiminta, jonka yhteydessä viljelty kieli ei 
sanottavammin poikennut valtiollisen tason 
liturgiasta. Ahonen kuitenkin painottaa, että 
poliittisten motiivien lisäksi ystävyyskaupunki- 
toiminnassa tärkeitä olivat myös sen mahdol- 
listamat kohtaamiset kaupunkien, instituutioi- 
den, kansalaisjärjestöjen sekä lopulta yksittäis- 
ten ihmisten välillä. Ystävyyskaupunkitoimin- 
nan ympärille luoduissa suhteissa keskeistä 
oli vastavuoroisuus, ja ystävyyskaupungeista 
saatettiin etsiä mallia omien paikallisten on- 
gelmien ratkaisuun. Näin ollen myös ystä- 
vyyskaupunkitoiminta vierailuineen ja tiedon- 
vaihtoineen tarjosi välineitä oman kotikau- 
pungin vaihtoehtoisten tulevaisuuksien kuvit- 
telemiseen. Kaupunkien välillä matkustaneet 
delegaatiot jättivät oman jälkensä osallistujiin 
ja toisinaan myös kaupunkitilaan. Ystävyys- 
kaupunkien mukaan on maailmalla nimetty 
lukuisia katuja, ja esimerkiksi Tampereelta, 
johon Ahonen artikkelissaan lähinnä keskit- 
tyy, löytyy yhä tänäkin päivänä neuvostoliit- 
tolaisen ystävyyskaupungin mukaan nimetty 
Kiovanpuisto. 

Tapahtumien kaupunki 


Juhlien, markkinoiden, karnevaalien, kulkuei- 

den sekä konserttien kaltaiset tapahtumat ovat 
kuuluneet kaupunkien elämään niin kauan 
kuin kaupunkeja ylipäätään on ollut olemas- 
sa. Ne ovat vahvistaneet yhteisöllisyyttä, mah- 
dollistaneet niin vallan representaation kuin 
vallalla olleen sosiaalisen järjestelmän kritisoi- 
misen sekä tuoneet vaihtelua kaupunkilaisten 
arkeen. Jälkimmäiseen merkitykseen viittaa 
Mark Schusterin kaupunkitapahtumista käyt- 
tämä nimitys ephemera, johon sisältyy ajatus 
yksitoikkoisen ja raskaan arjen katkaisevasta 
hetkellisestä ilosta. Esimerkiksi keskiaikai- 
sissa kaupungeissa vuodenkulkua rytmittivät 
markkinat sekä erilaiset pyhimysjuhlat, jotka 
keräsivät kaupunkiin runsaasti väkeä myös 
ympäröivältä maaseudulta. Tapahtumien 
paikat pysyivät usein samoina vuosisadasta 
toiseen, ja pyhimysjuhlien tapaisten tapahtu- 
mien on katsottu vaikuttaneen myönteisesti 
myös kaupunkilaisten kotiseututunteeseen.® 
Kaupunkitapahtumiin sisäänrakennettu viih- 
teellisyys korostui myös antiikin Rooman juh- 
lissa, vaikka ne keskiaikaisten pyhimysjuhlien 
tavoin olivatkin ensisijaisesti uskonnollisia 
juhlia.'* 

Tapahtuma on käsitteenä läheistä sukua 
festivaalille, jopa niin läheistä, että festivaalia 
näkee usein käytettävän tapahtuman syno- 
nyymina: puhutaan jazz-festivaaleista, elo- 
kuvafestivaaleista tai lastenfestivaaleista. 
Voidaan kuitenkin todeta, että vaikka kaikki 
festivaalit ovatkin tapahtumia, eivät kaik- 
ki tapahtumat kuitenkaan ole festivaaleja 
— ainakaan jos lähtökohdaksi otetaan yhteis- 

kuntatieteiden parissa vakiintunut festivaa- 
lin määritelmä. Sen mukaan festivaalit ovat 
tapahtumia, joiden avulla sosiaaliset ryhmät 
ilmaisevat omia päämääriään ja vieläpä koko 
olemassaoloaan. Festivaalit mahdollistavat 
yhteisön kannalta tärkeiden kulttuuristen 
arvojen jakamisen, synnyttävät luottamusta 
yhteisön jäsenten välille sekä ylläpitävät ja 
uudistavat sosiaalisia rakenteita, joiden varas- 
sa yhteisöt toimivat.” Tyypillistä festivaaleille 
on myös se, että niiden aikana yhteisön elä- 
mää tavallisesti ohjaavat säännöt asetetaan 
syrjään: se, mikä ei yleensä ole sallittua, sal- 
litaan, ja se, mikä ei yleensä ole mahdollista, 
tulee tilapäisesti mahdolliseksi.'* 

Useissa nykykaupungeissa festivaalit ja juh- 
lat eivät kuitenkaan enää edusta sosiaalisen 
rakenteen kritiikkiä tai satunnaista vaihtelua 
arkeen, vaan pikemminkin urbaanin arjen 
itsestään selvää osaa. Ne eivät myöskään, ku- 
ten Henri Terho toteaa, ”synny tilaan sattu- 
malta ja pelkästään erilaisuutena”.' Puhutaan 
”festivalisaatiosta”, koko kaupungin muuttu- 
misesta toisiaan seuraavien tapahtumien 
näyttämöksi. Festivalisaatiosta kirjoitettaessa 
on usein tapana viitata Edinburghiin, joka 
on kulkenut toista maailmansotaa seuran- 
neen festivaaliboomin etujoukossa. Erilaiset 
festivaalit ja tapahtumat ovat olennainen osa 
kaupungin imagoa, ja Edinburgh onkin jo 
pitkään pyrkinyt profiloitumaan Skotlannin, 
ellei koko maailmankin ”festivaalipääkaupun- 
kina” (festival city).*° 

On helppo havaita, että myös Suomes- 
sa erilaisten tapahtumien järjestämistä on 
enenevässä määrin alettu pitää kaupunkien 
perustehtävänä tai suorastaan julkisena palve- 


luna. Suomalaisista kaupungeista esimerkik- 
si Helsinki on Edinburghin tavoin pyrkinyt 
luomaan itsestään kuvaa ”festivaalikaupunki- 
na”, kuten nopea silmäys Helsingin kaupun- 
gin matkailusivustolle osoittaa: vaikka perin- 
teisiä, rakennusten ja museoiden tapaisia 
nähtävyyksiä ei tietenkään ole unohdettu, 
korostuu kaupungin markkinointistrategiassa 
nimenomaan erilaisten tapahtuminen esitte- 
leminen.* Kuten todettua, ilmiö ei ole uusi, 
sillä erilaisia kaupunkitapahtumia pidettiin 
merkittävänä keinona matkailijoiden houkut- 
telemiseksi sekä kaupunkeja koskevien mieli- 
kuvien muokkaamiseksi jo 1800-luvun lopulla. 
Nykyistä ajattelutapaa leimaa kuitenkin yhä 
vahvemmin ajatus siitä, että kaupungit, joissa 
järjestetään runsaasti tapahtumia, eivät ole 
houkuttelevia ainoastaan turistien ja paikal- 
listen asukkaiden kannalta, vaan myös kan- 
sainvälisten yritysten kannalta. Monet kau- 
punkitutkijat ovat lisäksi valmiita asettamaan 
yhtäläisyysmerkit kaupungin innovatiivisuu- 
den sekä siellä järjestettävien tapahtumien 
runsaiden välille. 

Tapahtumien merkitys turismille ja kaupun- 
kikuvalle on joka tapauksessa merkittävä ja 
nopeasti kasvava tutkimushaara. Enin osa 
tämänkaltaisesta tapahtumatutkimuksesta 
on kohdistunut suuriin kansainvälisiin tapah- 
tumiin, eritoten olympialaisiin, jalkapallon 
MM-kisoihin sekä maailmannäyttelyihin.?! 
Asiantila on ymmärrettävä, mutta erilaisten 
kaupunkitapahtumien moninaisuutta ajatel- 
len kuitenkin valitettava, sillä vain hyvin pie- 
nellä joukolla maailman kaupungeista on 
mahdollisuus järjestää suurtapahtumia, kun 
taas jokaisella kaupungilla on mahdollisuus 

järjestää pienempiä tapahtumia. Tähän kirjaan 
sisällytetyt, tapahtumatutkimuksen piiriin las- 
kettavat artikkelit tarkastelevatkin ”pienem- 
piä suurtapahtumia” sekä tutkimuksen valta- 
virrasta poikkeavia tapahtumatyyppejä, kuten 
tieteellisten konferenssien yhteydessä järjes- 
tettyjä ekskursioita, suuria nuorisofestivaale- 
ja tai kaupunkien vuosisataisjuhlia. Teoksen 
artikkelit myös laventavat nykyhetkeen pai- 
nottuneen tapahtumatutkimuksen alaa kiin- 
nittämällä huomiota vanhempiin ja kenties 
myös vähemmän tunnettuihin tapahtumiin. 
Yksi tapa piirtää rajoja erilaisten kaupunki- 
tapahtumien välille on jakaa ne ryhmiin sisäl- 
tönsä (musiikki, taide, urheilu, politiikka jne.) 
perusteella.” Koska merkittävä osa tapahtu- 
mista ei kuitenkaan ole vain esimerkiksi urhei- 
lun tai politiikan ympärille rakentuvia, vaan 
sekä urheilun että politiikkan, on tällaisista 
ryhmittelyistä saatava hyöty usein vähintään- 
kin kyseenalainen. Toisaalta kaupungeissa jär- 
jestettäviä tapahtumia voidaan lajitella myös 
niiden ensisijaisen kohderyhmän ja koon mu- 
kaan. Getz esittää näin syntyvän typologian 
kolmiona, jonka perustan muodostavat erilai- 
set ja mittasuhteiltaan pienehköt paikalliset tai 
alueelliset tapahtumat. Tällaiset tapahtumat 
eivät yleensä juurikaan houkuttele turisteja 
eikä niitä myöskään tavallisesti ole suunnitel- 
tu matkailua tai alueen imagoa silmällä pitäen. 
Kyse on toisin sanoen tapahtumista, joista vain 
harva paikallisyhteisön ulkopuolella on kuul- 
lut, mutta joiden merkitys paikallisten asukkai- 
den kannalta voi silti olla huomattava. 
Kolmion keskimmäiseltä tasolta tapaamme 
joukon tapahtumia, jotka kulkevat tapahtu- 
mien ja matkailun tutkimuksen piirissä usein 

Laskiaisen tienoilla viettävän Mardi Gras -karnevaalin juhlintaa New Orleansissa 1950- ja 1960-lukujen 
taitteessa. Kuva: Wikimedia Commons. 


nimellä merkkitapahtumat (hallmark events). 
Käsitteelle on esitetty useita toisiaan täyden- 
täviä määritelmiä. Esimerkiksi turismin- 
tutkija J. R. Brent Ritchien usein siteeratun 
määritelmän mukaan merkkitapahtumat 
ovat ”suuria, ainutkertaisia tai toistuvia, tietyn 
hetken kestäviä tapahtumia, joiden tarkoituk- 
sena on ennen kaikkea kohottaa turistikoh- 
teen lyhyen tai pitkän aikavälin näkyvyyttä, 
houkuttelevuutta ja tuottavuutta”.? Myös 
David Getz on Ritchien tavoin painottanut 

merkkitapahtumien roolia kaupunkien ima- 
golle.” 

Kuten pienemmät sukulaisensa, myös suu- 
rin osa merkkitapahtumista liittyy kiinteästi 
johonkin paikkaan. Toisinaan tapahtuman ja 
kaupungin välisestä siteestä muodostuu niin 
tiivis, että niitä on vaikea erottaa toisistaan. 
Ajateltakoot vain vaikkapa New Orleansis- 
sa järjestettävää Mardi Gras -karnevaalia tai 
Pamplonan kuuluisaa härkäjuoksua.” Suo- 
malaisista tapahtumista voidaan mainita 


Kaustisen kansanmusiikkijuhlat (Kaustinen 
Folk Music Festival) sekä Pori Jazz, joiden 
merkitystä isäntäkaupunkiensa imagolle voi 
tuskin liioitella.3° Itse asiassa ei liene väärin 
sanoa, että useimpien suomalaisten (myöntei- 
siä) mielikuvia Kaustisista tai Porista ohjaavat 
juuri mainitut tapahtumat, ja vieläpä niin, että 
ainakin Kaustisen kohdalla kyseinen festivaa- 
li on likipitäen ainut asia, joka tästä pienestä 
keskipohjanmaalaisesta kunnasta ylipäätään 
tiedetään. 


Suuret kaupunkitapahtumat 
käännekohtina 


Kolmion kapeaa kärkeä, ja samalla myös kaik- 
kein suurinta tapahtumatyyppiä, edustavat 
globaalit suurtapahtumat: olympialaiset, jalka- 
pallon MM-kisat ja maailmannäyttelyt (expot). 
Tähän luokkaan kuuluvia tapahtumia on kir- 
jallisuudessa tapana kutsua megatapahtumiksi 
tai megaspektaakkeleiksi. Sosiologi Maurice 
Rochen tunnetun määritelmän mukaan mega- 
tapahtumat ovat luonteeltaan teatraalisia, laa- 
jaan yleisöön vetoavia sekä kansainvälisesti 
merkittäviä.” Megatapahtumille on ominais- 
ta myös ”hybridimäisyys”. Niinpä esimerkiksi 
olympialaisiin on perinteisesti kuulunut laaja 
kulttuuriohjelma, samalla kun varhaiset maa- 
ilmannäyttelyt — joiden kyljestä olympialaiset- 
kin aikanaan kasvoivat — pyrkivät liittämään 
itseensä inhimillisen elämän kaikki osa-alueet 
korkeakulttuurista viihteeseen sekä teollisuu- 
desta ja taiteesta urheiluun ja tieteeseen. Kehi- 
tyskulkua on ohjannut halu laajentaa tapahtu- 
mien osallistujajoukkoa keskiluokasta suuriin 

kansanjoukkoihin, siten ollen työväestöön; 
korkeakulttuuristen elementtien rinnalle kai- 
vattiin kansanomaisempaa yhdessäoloa ja 
viihdettä.» Megatapahtumien tunnuspiirtee- 
nä on edelleen pidetty niiden merkitystä 
mediatapahtumina. Nykyisten olympialais- 
ten kaltaiset megatapahtumat onkin suuressa 
määrin rakennettu juuri kansainvälisen me- 
dian tarpeita silmällä pitäen: kaikki lähtien 
rakennuksista ja päättyen urheilijoiden ja pai- 
kalle saapuneiden fanien ilmeisiin on suunni- 
teltu miellyttämään kansainvälisen yleisön ja 
sponsoreiden katsetta.33 

Tarkkaa määritelmää sille, missä vaihees- 
sa tapahtuma muuttuu megatapahtumak- 
si, on mahdotonta antaa. Rochen mukaan 
tapahtumaa voidaan kuitenkin alkaa kutsua 
megatapahtumaksi silloin, kun sen vaikutuk- 
set isäntäkaupunkiin ja lähiympäristöön ovat 
huomattavat. Vaikutuksilla tarkoitetaan täs- 
sä paitsi taloudellisia (turismin ja matkailu- 
tulojen kasvu, lisääntyneet investoinnit) myös 
sosiaalisia (kaupunkilaisten lisääntynyt viihty- 
vyys ja paikallisylpeys, sosiaalisten ongelmien 
väheneminen) ja kaupunkikuvallisia (uudet 
rakennukset ja uusi infrastruktuuri) muutok- 
sia. Megatapahtumia onkin yhä enenevässä 
määrin alettu mieltää kaupunkien kehittämi- 
sen katalysaattoreiksi, suurten muutoshank- 
keiden käynnistäjiksi. Kaupunkien tilalliset 
muutokset ja palvelutason parantaminen eivät 
näin ajatellen ole vain tapahtumien sivutuote 
— kuten vielä ensimmäisten olympialaisten tai 
maailmannäyttelyiden tapauksessa — vaan nii- 
den tärkeä päämäärä.3t 

Megatapahtumien vaikutuksista puhuttaes- 
sa on kirjallisuudessa usein viitattu Barcelonan 

olympialaisiin (1992), joiden yhteydessä toteu- 
tettujen massiivisten hankkeiden ansiosta 
kisojen hieman nukkavierusta isäntäkaupun- 
gista kuoriutui eräs maailman suosituimmista 
matkailukohteista.35 Monet suurten urheilu- 
kilpailujen järjestäjät ovat toivoneet voivansa 
toistaa Barcelonan ihmeen, mutta lopputulos 
on yleensä ollut sama: kisoista ei ole saatu 
kannattavia, ja ”Barcelona-efektin” sijaan lop- 
putulemana on pahimmillaan ollut niin kut- 
suttu ”Montreal-efekti”. Jälkimmäinen termi 
sisältää viittauksen Montrealin olympialaisiin 
vuonna 1976, jotka jättivät jälkeensä taloudel- 
lisen kurimuksen, josta kisojen isäntäkaupun- 
ki vasta äskettäin on toipunut. Montrealin 
olympialaiset toimivatkin muistutuksena sii- 
tä, etteivät suurtapahtumien vaikutukset ole 
yksinomaan positiivisia, vaan usein (myös) 
negatiivisia, tarkasteltiinpa niitä sitten isäntä- 
kaupungin, -maan tai erilaisten paikallisten 
yhteisöjen kannalta.3* 

Taloudellisten tappioiden lisäksi huomiota 
on enenevässä määrin kiinnitetty olympia- 
laisten ja jalkapallon MM-kisojen jälkeen 
tyhjinä seisoviin stadionkolosseihin — niin 
sanottuihin ”valkoisiin elefantteihin” — sekä 


Ensimmäisen maailmansodan veteraanien 
muistomerkiksi tarkoitettu Coliseum on isännöinyt 
molemmat Los Angelesissa järjestetyt olympia- 
laiset (1932 ja 1984). Kolmas kerta saattaa olla 
näköpiirissä, sillä Los Angeles hakee tosissaan myös 
vuoden 2024 kesäolympialaisia. Kuva: Wikimedia 
Commons. 

kisojen hakuprosessin ja järjestelyjen yhtey- 
dessä esiintyvään, usein laajamittaiseen 
korruptioon. Viimeistään 1800-luvun lopun 
suurista näyttelyistä lähtien on myös puhut- 
tu tapahtumien vaihtoehtoiskustannuksista, 
toisin sanoen siitä, miten kisoihin investoidut 
rahat olisi voitu käyttää paikallista yhteisöä 
ja isäntäkaupunkia paremmin hyödyttävällä 
tavalla.37 Keskustelu suurtapahtumien vähem- 
män mairittelevista puolista kävi tavallistakin 
vilkkaampana Sotsin talviolympialaisten sekä 
Rion jalkapallon MM-kisojen yhteydessä, ja 
Oatarissa vuonna 2018 järjestettävistä jalka- 
pallon MM-kisoista paljastuneet yksityis- 
kohdat sekä Kansainvälisen Jalkapalloliitto 
FIFA:an samoin kuin Olympiakomiteaan 
liitetyt jatkuvat skandaalit antavat aiheen 
olettaa, ettei megatapahtumien kritiikki lähi- 
tulevaisuudessakaan tule laantumaan. 

Vaikka olympialaisten ja jalkapallon MM- 
kisojen tapaiset spektaakkelit pyrkivät suuntaa- 
maan huomiota poispäin sellaisista yhteiskun- 
nallista epäkohdista kuten korruptio, yhteis- 
kunnallinen epätasa-arvo tai vähemmistöjen 
kohtelu, voivat ne itse asiassa samalla myös 
tuoda näkyvyyttä keskustelusta aikaisemmin 
ulossuljetuille ryhmille (esimerkiksi Brasilian 
slummien asukkaat tai Oatarin siirtotyöläiset), 
jotka pelkällä olemassaolollaan haastavat 
tapahtuman ympärille rakennetun virallisen 
kertomuksen. Megatapahtumien tutkimus 
tarjoaa näin ollen kiinnostavan viitekehyksen 
mitä moninaisempien yhteiskunnallisten ja 
urbaanien ilmiöiden tutkimukselle. Historian- 
tutkimuksen näkökulmasta on kuitenkin pe- 
rusteltua kysyä, onko yllä esitetty megatapah- 
tuman määritelmä liian kapea-alainen varhai- 

sempia ja osin nykyisiäkin suurtapahtumia 
ajatellen. Esimerkiksi Skandinaviassa 1800- 
luvun aikana järjestetyt teollisuusnäyttelyt 
eivät olleet samassa merkityksessä globaale- 
ja kuin suuren maailman esikuvansa, mutta 
jos kriteeriksi otetaan tapahtuman vaikutuk- 
set isäntäkaupunkiin ja sen lähiympäristöön, 
voitaisiin tällaisiakin, paikallisen mittapuun 
mukaan massiivisia tapahtumia hyvällä syyllä 
kutsua megatapahtumiksi. Megatapahtuman 
käsitteen alan laajentaminen on oikeutettua 
myös siksi, että olympialaisten ja varsinaisten 
maailmannäyttelyiden tavoin aikalaiset ovat 
kokeneet myös osan vaikutuspiiriltään sup- 
peammista tapahtumista voimakkaina mur- 
roskohtina, vedenjakajina vanhan ja uuden 
välillä. 39 

Kiinnostavan ja verrattain vähän tutkitun 
esimerkin tällaisesta megatapahtumasta tar- 
joaa myös Pia Koivusen artikkelissa käsiteltä- 
vä Moskovan vuoden 1957 nuorisofestivaali. 
Tapahtuman osallistujien haastatteluihin ja 
muisteluihin perustuvassa artikkelissaan Koi- 
vunen pohtii, millaisiksi moskovalaisten ja 
ulkomaisten festivaalivieraiden kohtaamiset 
muodostuivat ja minkälaisia merkityksiä aika- 
laiset nuorisofestivaalille antoivat. Festivaali 
järjestettiin Stalinin kuolemaa seuranneena si- 
säpoliittisen liennytyksen ja osittaisen vapau- 
tumisen aikana, ja tavoitteena oli kohentaa 
Stalinin pitkän valtakauden varjostaman 
maan imagoa esittelemällä Neuvostoliittoa 
rauhaa rakastavana ja avoimena valtiona. 
Moskovan kadut siistittiin roskasta ja ”epä- 
määräisestä aineksesta”, ja kaupunkilaisia 
koulutettiin kohtaamaan festivaalin länsimai- 
sia osanottajia. 


Monien suurten tapahtumien tavoin myös 
Moskovan vuoden 1957 nuorisofestivaali koet- 
tiin aikalaisten maailmankuvaa ravistelleena, 
mahdollisesti jopa käänteentekevänä tapah- 
tumana. Vaikka nuorisofestivaalilla pyrittiin 
ennen kaikkea Neuvostoliittoa leimanneiden 
negatiivisten käsitysten muuttamiseen, se 
muokkasi Koivusen mukaan myös monin ta- 
voin kaupungin asukkaiden sekä festivaaliin 
osallistuneiden neuvostoliittolaisten nuorten 
käsityksiä lännestä ja länsimaisista ihmisistä. 
Länsimaisten vieraiden kautta moskovalai- 
set saivat mahdollisuuden tutustua vaihto- 
ehtoiseen maailmaan, jonka moni havaitsi 
vähemmän dekadentiksi ja aggressiiviseksi, 
kuin mitä virallisessa neuvostoideologiassa 
oli tapana väittää. On myös esitetty arvioita 
siitä, että nuorisofestivaali ei pelkästään ravis- 
tellut moskovalaisten käsityksiä, vaan yhtääl- 
tä myös edesauttoi Neuvostoliiton vähittäistä 
avautumista. 


Metropolien peilissä 


Megatapahtumaksi voidaan hyvällä syyllä 
kutsua myös Timo Vilenin artikkelissa käsi- 
teltävää, jo aikaisemmin puheena ollutta 
Tukholman vuoden 1897 yleistä taide- ja teol- 
lisuusnäyttelyä. Kuten Vilen artikkelissaan 
osoittaa, Tukholman näyttelyn synnyttämät 
aallot kävivät korkeina myös Suomessa. Näyt- 
telyn näki arviolta 4000 suomalaista, ja nekin, 
joilla ei ollut mahdollisuutta vierailla Tukhol- 
massa, pääsivät siitä osallisiksi sanomalehtien 
välityksellä. Tukholman näyttelyä voidaankin 
pitää eräänä 1890-luvun lopun tärkeimmistä 

mediatapahtumista paitsi Ruotsissa myös 
Suomessa, ja aivan selvää myös on, että näyt- 
tely ansaitsee lukunsa molempien maiden 
turismin historiassa. 

Tukholman näyttely antoi lisäpontta myös 
suomalaista teollisuusnäyttelyä koskeneel- 
le keskustelulle, jota oli lämmitelty tasaisin 
väliajoin aina vuonna 1876 Helsingin Kaivo- 
puistossa järjestetystä Suomen ensimmäisestä 
yleisestä näyttelystä lähtien. Vaikka suun- 
nitelmat aikaisempaa mahtipontisemman 
suomalaisen teollisuusnäyttelyn järjestämi- 
sestä lopulta kariutuivat, avaavat Helsingin 
näyttelysuunnitelmia sekä Tukholman näytte- 
lyä käsitelleet lukuisat kirjoitukset kiinnostavia 
näköaloja näyttelyiden ja kaupunkien välises- 
sä suhteessa 1800-luvun lopulla tapahtuneisiin 
muutoksiin. Suurin osa näyttelyn puolesta 
esitetyistä argumenteista puhui suomalaisen 
teollisuuden kilpailukyvyn sekä kansallisen 
identiteetin vahvistamisesta, mutta osas- 
sa puheenvuoroja näyttelyn hyödyllisyyttä 
perusteltiin nimenomaan isäntäkaupungin 
— tässä tapauksessa Helsingin - tarpeista käsin. 
1800-luvun lopulla tämän kaltaiset mielipiteet 
olivat vielä vähemmistössä, mutta se, että 
niitä ylipäätään esitettiin julkisuudessa, ker- 
too jotakin 1800-luvun lopulla tapahtuneesta 
tapahtumien ja kaupunkien välisen suhteen 
uudelleenarvioinnista. 

Tärkeä on myös Vilenin huomio siitä, että 
Tukholman näyttely ja teollisuus- ja maail- 
mannäyttelyt yleisemminkin muokkasivat 
myös suomalaisten käsityksiä omasta pääkau- 
pungistaan: kuten aikaisemmin jo todettiin, 
näyttelyt toimivat eräänlaisina peileinä, joihin 
katsellessaan suomalaiset näkivät — tai olivat 


21 


TANJA VAHTIKARI JA TIMO VILEN 


näkevinään — millainen tulevaisuus Helsingil- 
läkin oli edessään. Asetelma ei tietenkään 
ollut uusi sen enempää kuin poikkeukselli- 
nenkaan, sillä Tukholma ja sen lukuisat insti- 
tuutiot olivat jo pitkään edustaneet tärkeää ja 
useissa tapauksessa kaikkein tärkeintä viite- 
ryhmää Helsingin virka- ja luottamusmiehille. 
Näin voidaan päätellä esimerkiksi kaupungin 
virkamiesten ulkomaille suuntautuneita opin- 
tomatkoja koskevista tilastoista: merkittävä 
osa Helsingin virkamiesten matkoista suun- 
tautui juuri Tukholmaan, Suomen entiseen 
pääkaupunkiin, johon Helsingin kehitystä 
nykyisinkin on tapana verrata." 

Toisen suomalaisittain — ja ruotsalaisittain 
— tärkeän urbaanin ”peilin” muodosti Saksan 
keisarikunnan pääkaupungiksi vuonna 1871 
kohotettu Berliini. Tukholmasta poiketen Ber- 
liiniin ei tosin koskaan muodostunut huomat- 
tavaa suomalaisyhteisöä, mutta suuri joukko 
suomalaisia opiskelijoita, tutkijoita sekä virka- 
ja luottamusmiehiä haki kuitenkin 1800- ja 
1900-lukujen taitteessa oppia Berliinistä. 
Marjatta Hietalan laatimassa läpileikkaukses- 
sa analysoidaan, millaisten tekijöiden varaan 
Berliinin vetovoimaisuus puheena olevan 
ajanjakson aikana rakentui. Opiskelijoista ja 
tutkijoista puhuttaessa selitys on yksinkertai- 
nen: ennen kansallissosialistien valtaannou- 
sua Saksa edusti miltei millä tahansa tieteen- 
alalla maailman huippua, ja monet maailman 
arvostetuimmista tieteellisistä instituuteista 
sijaitsivat juuri Berliinissä. Kaupunkien virka- 
ja luottamusmiehet — lääkärit, opettajat, kirjas- 
tonhoitajat, arkkitehdit, kaupungininsinöörit 
— taas näkivät Berliinissä tieteelliseltä ja ratio- 
naaliselta pohjalta rakennetun modernin malli- 

kaupungin, jonka asettaman esimerkin mu- 
kaisesti myös suomalaisia kaupunkeja tuli 
kehittää. a 

Hietalan asettamaan, Berliinin vetovoimai- 
suutta koskevaan kysymykseen ei kuitenkaan 
voida vastata tyydyttävästi, ellei vastaukseen 
sisällytetä myös erilaisia kulttuurisia, kielellisiä 
ja historiallisia syitä, joiden johdosta Suomes- 
ta on perinteisesti lähdetty Saksaan opiske- 
lemaan. Maantieteellä ja liikenneyhteyksillä 
oli niilläkin oma roolinsa. Berliini sijaitsi suo- 
malaisittain lähellä, ja Helsinki-Pietari-radan 
valmistuttua vuonna 1871 matka Helsingistä 
Saksan pääkaupunkiin kesti enää ”vaivaiset” 
kolme vuorokautta.t Laajemmassa katsan- 
nossa Berliinin vetovoimaisuutta selittävät 
myös kaupungin edullinen hintataso sekä 
erilaisille vähemmistöille suopea ilmapiiri, 
jotka osaltaan auttoivat tekemään Berliinistä 
taiteellisen ja kulttuurisen keskuksen, jollaise- 
na kaupunki etenkin 1920-luvulla tunnettiin. 

Se, millaisena aikakauden Berliini nähtiin, 
riippui kuitenkin vahvasti siitä, kenen näkö- 
kulmasta asiaa katsoi. Niinpä se, mikä osalle 
kirjailijoista oli tärkein syy matkustaa Berlii- 
niin, saattoi osalle tutkijoista edustaa pelkkää 
halpahintaista houkutusta, jolle kunnon tiede- 
miehen ei pitänyt antautua. Berliinin vapaa- 
mielisyys samoin kuin sen paljon puhuttu 
”paheellisuus” eivät nekään olleet kaikkien 
mieleen, vaan edustivat esimerkiksi Waltarin 
tapaiselle kirjailijalle rappiota, jolta Helsinki 
toistaiseksi oli säästynyt, kiitos syrjäisen sijain- 
tinsa. Yhtä kaikki, 1930-luvun alussa ”iloi- 
nen” ja ”vapaamielinen” Berliini sai väistyä 
kansallissosialistisen Berliinin tieltä; aikaisem- 
min niin avoin kaupunki kääntyi sisäänpäin 


natsien harjoittaman terrorin ja kansallismie- 
lisen politiikan pakottamana, ja 1930-luvun 
loppuun tultaessa Berliinin vetovoiman voi jo 
sanoa kääntyneen vastakohdakseen. 

Ajatus suurten kaupunkien paheellisuu- 
desta ei tietenkään koskenut vain Berliiniä, 
vaan se liitettiin usein myös toiseen suoma- 
laisten kannalta tärkeään suurkaupunkiin, 
Pietariin. Jälkimmäisessä tapauksessa arvos- 
teluun sekoittui huolta Suomen kansallisen 
kulttuurin ja koko kansallisen olemassaolon 
tulevaisuudesta: pelättiin, että Suomen rajan 
tuntumassa sijainnut kasvoton metropoli nie- 
laisisi sisuksiinsa kansallisesta olemassaolos- 
taan taistelevan piskuisen kansakunnan - tai 
ainakin merkittävän osan sitä. Pelkoon olikin 
tiettyä aihetta, sillä vuosisadan vaihteeseen 
tultaessa Pietarista oli tullut "Suomen toisek- 
si suurin kaupunki”. Nimityksellä on tapana 
viitata siihen, että Pietarissa asui kyseisenä 
aikana enemmän suomalaisia kuin ”Suomen 
kolmanneksi suurimmassa kaupungissa”, Tu- 
russa. Huomionarvoista kuitenkin on, ettei 
Pietari juurikaan houkutellut suomalaisia 
opiskelijoita tai virkamiehiä, vaan etupäässä 
käsityöläisten, palvelijoiden ja nuohoojien 
tapaisia ammattiryhmiä sekä tietenkin nousu- 
johteisesta virkaurasta haaveilevia upseereita 
ja insinöörejä. Pietari muodosti myös pohjat- 
tomat markkinat suomalaisille tuotteille. 
Erityisen voimakkaana itäisen metropolin 
vaikutus tuntui Viipurissa ja Karjalankannak- 
sen Suomeen kuuluneissa osissa, joihin venä- 
läinen, parhaimmillaan noin 50000 asukkaa- 
seen noussut kesäasutus löi omintakeisen 
leimansa. 

Moninaiset katseet 


Usein siteeratussa teoksessaan sosiologi John 
Urry kirjoittaa turistin katseesta (tourist gaze). 
Urryn keskeinen ajatus on, että turistin koke- 
musta hallitsevat näköaisti ja visuaalisuus. 
Matkailijan kokemuksen kannalta keskeistä 
on siis katsominen, mutta sitä, mihin hänen 
katseensa tarkentuu, määrittelevät erilaiset 
aikaan ja paikkaan sidotut sosiaaliset, kulttuu- 
riset ja taloudelliset seikat. Tämä käy ilmi myös 
useista tämän kirjan artikkeleista. Kysymys 
utilitaristisen kaupungin ja pittoreskin mai- 
seman suhteesta on tässä suhteessa erityisen 
kiinnostava. Vaikka Suomessa matkailijoiden 
katseet kohdistuivat turismin varhaisvuosina 
usein ”koskemattomaan” erämaaluontoon, 
myös kaupungit ovat pitkään olleet tärkeitä 
kohteita matkailijan katseelle. Kuten Maunu 
Häyrynen on tuonut esille, itse asiassa suoma- 
lais-kansallisessa maisemakuvastossa kaikkein 
kuvatuinta yksittäistä maisemaa on edusta- 
nut Helsinki, maan pääkaupunki, eikä Kolin 
tapainen erämaa tai saaristo. 

Kaupunki- ja luonnonmaiseman välistä 
suhdetta valottaa tässä teoksessa myös Mirja 
Mäntylän kirjoittama artikkeli. Sen lisäksi, että 
Mäntylän kirjoitus avaa rinnakkaisen näkö- 
kulman edellisessä luvussa sivuttuun suurkau- 
punkitematiikkaan, artikkeli toimii kiinnos- 
tavana johdantona kansainvälisen konferenssi- 
turismin historiaan. Tarkemmin sanoen Män- 
tylä tarkastelee Pietarissa vuonna 1897 järjes- 
tettyä kansainvälistä geologikongressia, jon- 
ka yhteydessä noin sata maailman johtavaa 
geologia matkusti Suomeen tutustuakseen 
Tampereeseen ja sen lähiseutuun. Suomessa 

ei maan tiede- ja asiantuntijapiirien pienuu- 
desta johtuen järjestetty merkittäviä kansain- 
välisiä kongresseja ennen 1900-lukua, mutta 
kuten Mäntylä artikkelissaan osoittaa, ulottui- 
vat suuriruhtinaskunnan lähialueilla — lähinnä 
tietenkin Pietarissa ja Tukholmassa — järjes- 
tettyjen suurten kongressien vaikutukset 
toisinaan välillisesti myös Suomeen. Osa 
Pietarissa järjestettyjen kongressien vieraista 
pistäytyi näet matkansa yhteydessä Suomes- 
sa, toisinaan omasta aloitteestaan, toisinaan 
suomalaisten kollegojensa kutsumina ja jos- 
kus - niin kuin puheena olevan kongressin 
tapauksessa — Suomen Senaatin kutsusta. 
Artikkelissaan Mäntylä analysoi yhtäältä 
sitä, millaisena ekskursion isännät halusivat 
Tamperetta vierailleen esitellä sekä toisaalta 
sitä, minkälaisena kaupunki ja sen lähiympä- 
ristö ulkomaisten vieraiden silmin - ja hei- 
dän kameroidensa linssien läpi — näyttäytyi. 
Artikkeli kannustaa samalla myös pohtimaan 
tapahtumien ja kaupungin välistä monimut- 
kaista suhdetta, yhtälöä, johon 1800-luvun 
lopun Tampereen tapauksessa sisältyivät 
myös suuret teollisuuslaitokset ja lähialuei- 
den kartanot, joiden ympärille kaupungin 
julkinen elämä suurelta osin keskittyi. Luon- 
nonympäristön ohella paikalliset isännät 
halusivat esitellä Tamperetta modernina 
teollisuuskaupunkina, mutta modernin Tam- 
pereen sijaan suuren maailman vieraisiin 
tekivät kuitenkin vaikutuksen alueen sää- 
tyläisten vieraanvaraisuus, Suomen luon- 
to, maanviljelys, sivistystyö sekä tavallisen 
rahvaan rehellisyys. Voi siten sanoa, että 
isäntien yrityksistä huolimatta kaupunkia 
ei nähty puilta ja paikallisilta harjumuodos- 

telmilta, joita useimmat konferenssivieraat 
olivat virittäytyneet katsomaan. 

Kaupunkia katsovan ja kaupungissa liik- 
kuvan matkailijan katsetta on pyritty ohjai- 
lemaan esimerkiksi kirjallisuuden ja aivan 
erityisesti opaskirjallisuuden avulla. Jo 1800- 
luvulla kaupungeissa vierailleet turistit seurai- 
livat uskollisesti matkaopaskirjojen viitoitta- 
mia reittejä," ja tämänkin kirjan artikkeleissa 
esitellyt kaupunkiin saapuneet vieraat Tuk- 
holmassa, Tampereella, Helsingissä ja Mosko- 
vassa saivat eteensä valmiin ohjelman, jossa 
katseen arvoiset kohteet oli tarkkaan määri- 
telty. Selvää on myös se, ettei matkailijoiden 
ja kaupunkilaisten ohjailu — tai oikeammin 
kontrolli ja valvonta — ole nykypäivänä vä- 
hentynyt, pikemminkin päinvastoin. Valvon- 
takameroista ja aidatuista tiloista on tullut 
arkipäivää, ja esimerkiksi Etelä-Afrikan jalka- 
pallon MM-kisoissa vuonna 2010 kisaturistit 
pyrittiin ohjaamaan huolellisesti rajattuihin 
tiloihin, joista kaupungin arkitodellisuus sekä 
kaikki ei-toivotut symbolit oli suljettu pois. 

Matkailijan katseeseen liittyy olennaisesti 
myös kysymys vieraan kulttuurin katsomi- 
sesta ja kohtaamisesta.5* Tähän tematiikkaan 
kiinnittyy Aulikki Litzenin artikkeli, jonka 
punaisena lankana on kysymys siitä, miten 


Helsingin kaupungin matkailijakartta, Kivipaino 
Tilgmann Stentryckeri 1930. Kartan kääntöpuolella 
on pieni kartta Helsingin lähiympäristöstä ja 
luetteloita nähtävyyksistä, ravintoloista ja muista 
mahdollisista matkailijan tarvitsemista palveluista 
suomeksi ja ruotsiksi. Kuva: Helsingin kaupungin- 
museo. 

Suomen Rooman-instituutissa Villa Lantessa 
eri vuosikymmenina vierailleet opintomatkaa- 
jat ovat katsoneet ikuista kaupunkia: mikä on 
pysynyt samana ja mikä muuttunut tarkas- 
telun kohteena olevan liki 60 vuotta katta- 
van ajanjakson aikana? Suomen Rooman- 
instutuutin toiminta alkoi vuonna 1954, ja 
vuoteen 2012 mennessä noin 4000 suomalais- 
ta opiskelijaa, tutkijaa, opettajaa tai taiteilijaa 
oli asunut Roomassa Villa Lanten vieraana. 
Laajaan haastatteluaineistoonsa tukeutuen 
Litzen osoittaa, kuinka Villa Lanten kävijöi- 
den oma tausta sekä heidän asemansa jos- 
sakin matkailijoiden ja maahanmuuttajien 
välimaastossa ovat muovanneet heidän Roo- 
man-katsettaan. Kuten artikkelista käy ilmi, 
Roomaa on katsottu myös sukupuolittunein ja 
mitä suurimmassa määrin myös ”sukupolvit- 
tunein” silmin: vaikka kaikkien jakama Roo- 
ma on ollut yhtä aikaa myyttinen ja arkinen, 
on siitä, mikä ensimmäiselle sukupolvelle oli 
eksoottista, tullut myöhemmille Villa Lanten 
kävijöille valtavirtaa. Rooman kokeminen 
tuntuisi monien kohdalla vaikuttaneen myös 
siihen, miten oma kotikaupunki Suomessa on 
koettu: suomalaisia kaupunkeja on alettu kat- 
soa roomalaisin tai suurkaupunkilaisin silmin. 
Rooman kokemus on jäänyt elämään. 

Vaikka katseen metafora on usein tapana 
liittää juuri turistiin, voidaan sitä soveltaa 
hyvin myös muihin kaupunkia tarkasteleviin 
ryhmiin, olivatpa kyseessä sitten kaupunkilai- 
set, kaupunkisuunnittelijat ja muut asiantun- 
tijat tai erilaiset kielelliset ja etniset yhteisöt. 
Erään varsin näkyvän kaupunkeja tarkas- 
televan ryhmänsä muodostavat opiskelijat, 
joiden suhde kaupunkeihin on perinteisesti 

ollut tiivis. Yliopistokaupunkeihin muutta- 
neet opiskelijat ovat myös antaneet uudelle 
kotikaupungilleen erilaisia paikkaan sidottuja 
merkityksiä, joita analysoidaan Mervi Kaarni- 
sen artikkelissa helsinkiläisten opiskelijoiden 
paikkojen ja topobiografian näkökulmasta. 
Humanistisen maantieteen traditioon nojaten 
Kaarninen viittaa paikalla institutionaalisen 
tai abstraktin tilan vastakohtaan, omakohtai- 
sesti tuotettuun tilaan, jota kukin katsoo ja 
tulkitsee oman merkityskehikkonsa läpi. Tila 
ei siis ole paikka, mutta siitä tulee sellainen 
kertomusten, muistelujen sekä yhdessä tuotet- 
tujen merkitysten kautta. Aihetta lähestytään 
muistelma- ja elämäkertakirjallisuuden esi- 
merkkien kautta alkaen Zacharis Topeliuksen 
päiväkirjamerkinnöistä 1830-luvulla. Opiske- 
lijoiden Helsinki näyttäytyy Kaarnisen artik- 
kelissa moninaisena ikonisten ja kadotettujen 
paikkojen, uusien ja vakiintuneiden reittien 
sekä jaettujen ja sukupuolittuneiden tilojen 
kudelmana. Keskeisiä kaupunkitilaan sijoit- 
tuneita opiskelijaidentiteetin performansseja 
ovat olleet juhlat, kulkueet ja marssit, joiden 
kautta jotkut kaupungin paikat ovat muut- 
tuneet tai heränneet eloon ”opiskelijoiden 
tiloina”. 

On kuitenkin huomattava — ja näin Kaarni- 
nenkin tekee — että vaikka opiskelijat ovat olleet 
tai heistä on tullut osa kaupunkia, on monien 
Helsinkiin muuttaneiden opiskelijoiden kat- 
setta kuitenkin ohjannut kokemus jonkinastei- 
sesta ulkopuolisuudesta. Olennaista on myös 
korostaa, että kaupunkilaiset tai turistit eivät 
ole vain kaupunkitilaan liittyvien kertomusten 
passiivisia vastaanottajia, vaan uusien urbaa- 
nien kertomusten aktiivisia luojia. Katseen 


metafora onkin omiaan alleviivaamaan, että 
kaupunkiin ja kaupunkitilaan liitetyt kult- 
tuuriset merkitykset ovat sekä yksilöllisiä 
että kollektiivisia, jollekin ryhmälle yhtei- 
siä ja aika ajoin myös konfliktissa toisiinsa 
nähden. Ei myöskään sovi unohtaa, että 
kaupunkia tarkastelevien ryhmien katsetta, 
kulkureittejä ja osallistumista voidaan ohjail- 
la vain määrättyyn rajaan saakka; se, mitä 
katsojan odotetaan näkevän ja tekevän ja se, 
mitä hän viime kädessä näkee ja tekee, tulkit- 
see ja muistaa, ovat kaksi eri asiaa. Katseen 
politiikkaa ja siihen kytkeytyviä teknologioita 

KAUPUNKI NÄYTILLÄ 


TANJA VAHTIKARI 


"EI minkään Saarijärven Paavon tarinaa” 
Vuosisataisjuhla menneisyyden ja tulevaisuuden välittäjänä 


jälleenrakennusajan Helsingissä 


Järjestämällä juhlia kaupungit ja kaupunki- 
laiset ovat eri aikoina etsineet vastausta sii- 
hen, keitä olemme, mistä tulemme ja mihin 
olemme menossa. Antiikin Rooman julkisia 
seremonioita ja vuosisataisjuhlia seurasivat 
keskiaikaisten kaupunkien karnevaalit ja 
markkinat, hovien ruhtinaalliset näytelmät, 
erilaiset muistojuhlat, hallitsijavierailut ja 
1800-luvulla itsenäistyneiden valtioiden pää- 
kaupunkijuhlat. Nykymuotoiset kaupunkien 
vuosisataisjuhlat yleistyivät 1800- ja 1900- 
lukujen taitteesta lähtien.' Uudessa ajassa ja 
paikassa kaupunkijuhla saa aina uusia, juu- 
ri tuosta kontekstista nousevia merkityksiä, 
mutta eri aikojen juhlilla on myös paljon yh- 
teisiä piirteitä. Vuosisataisjuhlissa sekoittuvat 
esitysten eri genret: rituaali, seremonia, draa- 
ma, teatteri, festivaali, karnevaali ja spektaak- 
keli. Juhla on esitys, jonka tarkoitus on yhtä 
aikaa viihdyttää, opettaa ja suostutella. Juhlan 
avulla manifestoidaan valtaa ja rakennetaan 
yhteisöllisiä identiteettejä. Lisäksi juhla, kuten 
mikä tahansa esitys, tarvitsee onnistuakseen 
osallistuvan yleisön.? 

Juhlien ja suurten tapahtumien merkitys 
korostuu yhteiskunnallisen epävarmuuden ja 


murroksen tilanteissa. Juhla merkitsee uutta 
alkua. Eräs tällainen murroshetki oli kiistatta 
toisen maailmansodan jälkeinen aika. Sodas- 
sa eurooppalaisia kaupunkeja oli kohdannut 
ennennäkemätön tuho. Noin 50 miljoonaa 
ihmishenkeä oli menetetty ja lähes kokonai- 
sia kaupunkeja oli pommitettu maan tasalle 
Rotterdamista Varsovaan ja Le Havresta 
Hampuriin. Myös Ziirichiä oli pommitettu 
sodan loppuvaiheessa. Kesällä 1951 kaupunki 
päätti juhlistaa kuusisataavuotista historiaan- 
sa osana sveitsiläistä konfederaatiota. Essees- 
sään ”The Humanization of Urban Life” 
arkkitehtuurihistorioitsija Sigfried Giedion 
antaa mielenkiintoisen silminnäkijätodistuk- 
sen juhlallisuuksista ja niiden merkityksestä 
sodan jälkeiselle Ziirichille ja sen asukkaille. 
Giedion kuvaa keskiaikaisen kaupunkikeskus- 
tan katuja, jotka kahden päivän ajaksi suljettiin 
kokonaan liikenteeltä. Vaikka noiden kahden 
vuorokauden aikana satoi kaatamalla melkein 
tauotta, ihmiset eri puolilta Zürichin kanto- 
nia kokoontuivat sankoin joukoin kaduille: 
musiikki soi, kaupunkilaiset tanssivat sateen- 
varjojensa alla ja kaupungin keskiaikaisista 
aukioista tehtiin ulkoilmateattereita, joilla 

ihmiset saattoivat spontaanisti esittää omia 
näytelmiään. Otsikkonsa mukaisesti Giedion 
piti juhlaa esimerkkinä kaupunkielämän kai- 
vatusta inhimillistymisestä. Juhla myös tarjosi 
sveitsiläisille tilaisuuden omin silmin todentaa 
sodan tuhojen laajuutta Zürichissä sekä vasta- 
vuoroisesti nähdä sodalta säästynyttä kaupun- 
kia: ”Olimme pelänneet kovasti, että Zürichin 
keskiaikainen keskus olisi kokonaan tuhoutu- 
nut. Yhtäkkiä huomasimme, että jotakin oli 
sittenkin säilynyt, ja että — tilaisuuden tullen 
— ihmiset tanssivat ja esittävät näytelmiä näis- 
sä julkisissa, avoimissa tiloissa.”3 Sodanjälkei- 
sissä kaupungeissa ja niiden asukkaissa asui 
toivo. Menneisyyttä ei ollutkaan kokonaan 
menetetty. 

Zürichin tapaus ei suinkaan ollut ainutker- 
tainen. Eurooppalaiset kaupungit toisen maail- 
mansodan jälkeen juhlivat näyttävästi vuosi- 
sataista historiaansa yli valtion rajojen lännes- 
sä ja idässä. Juhlia järjestettiin esimerkiksi 
vuonna 1951 Lontoossa ja 1953 Leningradissa. 
1950-luvun alussa myös kolme pohjoismaista 
pääkaupunkia, Oslo, Helsinki ja Tukholma 
juhlivat kukin tahollaan ja toistensa esimerk- 
kia seuraten. Artikkelissani pureudun lähem- 
min Helsingin 400-vuotisjuhlintaan vuonna 
1950 ja sen luonteeseen tapahtumana. Pohdin 
menneisyyteen katsovan juhlan merkitystä 
sodasta toipuvan ja modernisoituvan kau- 
pungin kontekstissa. Mitä ilmenemismuotoja 
juhla sai? Miksi juhlittiin, mitä muisteltiin ja 
miten? Suomen sotienjälkeistä jälleenraken- 
nusta on tutkimuksessa tarkasteltu etenkin 
poliittisena kamppailuna, kansantalouden 
elpymisenä tai asutustoimintana. Tällöin fo- 
kus on usein ollut valtiotason toimijoissa ja 

konkreettisissa toimenpiteissä.5 Toisen maail- 
mansodan jälkeisiä eurooppalaisia kaupun- 
keja puolestaan on lähestytty voittopuolisesti 
moderneina tai nopeasti modernisoituvina 
kaupunkeina, jotka käänsivät katseensa pois 
menneestä kohti tulevaa. Artikkelissani pyrin 
osaltani purkamaan näitä käsityksiä. Tarkas- 
telen Helsingin 400-vuotisjuhlaa osana toisen 
maailmansodan jälkeistä jälleenrakennuksen 
ja hyvän kaupunkilaisuuden kertomusta, joka 
katsoi tulevaisuuden ohella myös menneisyy- 
teen. 


Muutoksen ja jatkuvuuden kaupunki 


Toinen maailmansota päättyi Helsingin, kuten 
koko muun eteläisen Suomen osalta syyskuus- 
sa 1944. Verrattuna moniin muihin eurooppa- 
laisiin kaupunkeihin sodan materiaaliset ja 
siviiliväestön henkiä vaatineet tuhot jäivät 
Helsingissä paikallisiksi. Talvi- ja jatkosodan 
pommitusten laajimmat alueelliset tuhot koh- 
distuivat Puu Vallilan, Kallion, Sörnäisten ja 
Kampin kaupunginosiin. Osaksi kansakun- 
nan ja kaupunkiyhteisön kollektiivista muistia 
kiinnittyivät erityisesti Yliopiston pääraken- 
nuksen ja Kaartin kasarmin pommitukset.” 
Ilmahälytykset ja evakuoinnit olivat helsinki- 
läisten elämässä arkipäivää, toteutuneet ilma- 
hyökkäykset aiheuttivat sekasortoa ja pelkoa, 
ja elintarvikkeista oli jatkuva pula kaupungis- 
sa. Rintama ja kotirintama säilyivät kuitenkin 
pääosin toisistaan erillisinä koko sodan ajan. 
Helsinkiä ja Suomea ei miehitetty. 

On myös syytä korostaa, että sodan päät- 
tyminen ja rauhan aikaan siirtyminen eivät 


merkinneet selvälinjaista katkosta suhteessa 
sotaa edeltäneisiin vuosiin. On totta, että 
kansallinen idealismi oli kokenut haaksirikon. 
Poliittisessa maisemassa tapahtui muutos, 
kun äärivasemmiston toiminta laillistettiin ja 
välirauhansopimuksessa fasistisiksi luonneh- 
ditut järjestöt vastavuoroisesti lakkautettiin. 
Lokakuun 1944 alussa järjestettiin Helsingin 
työväentalolla suuri tervetuliaisjuhla vankeu- 
desta vapautuneiden kommunistien ja vasem- 
mistososialistien kunniaksi. Irtiottoa tehtiin 
myös suhteessa sotaan: sanomalehdistössä ja 
kirjallisuudessa alettiin käsitellä Hitlerin Sak- 
saa, sotaa ja Suomen osallisuutta siihen aiem- 
paa kielteisemmin. Neuvostovastaisuuden 
ilmaukset pyrittiin kitkemään yhteiskunnas- 
ta.” Kuitenkin jatkuvuutta oli monella alueella, 
muun muassa poliittisen järjestelmän, valtion- 
hallinnon virkamiehistön ja kansallismielisten 
asenteiden tasolla. Jatkuvuuden ja muutok- 
sen vuoropuhelu leimasi myös pääkaupun- 
gin elämää. Kuten kaupunkihistorioitsija 
Anja Kervanto Nevanlinna toteaa ”Helsinki 
vuonna 1945 oli yhtä aikaa kolme Helsinkiä”: 
aikaisemmilta sukupolvilta peritty, jatkuvuu- 
den kaupunki; sota-aikana alkunsa saanut 
poikkeusolojen kaupunki ja sodan raunioista 
noussut optimismin kaupunki.? Samanaikai- 
nen jatkuvuus ja epäjatkuvuus näkyivät myös 
Helsingin poliittisessa elämässä. Vaikka kom- 
munisteista tuli suurin valtuustoryhmä vuo- 
den 1945 vaaleissa, porvarit säilyttivät enem- 
mistön valtuustossa niin vuoden 1945 kuin 
vuosien 1947 ja 1950 vaaleissa." Eroa tehtiin 
suhteessa menneeseen ja suuntauduttiin vah- 
vasti tulevaan, mutta eronteko oli kuitenkin 
kaikkea muuta kuin totaalinen. 


”EI MINKÄÄN SAARIJÄRVEN PAAVON TARINAA” 


Sodanjälkeisissä vaaleissa oli mukana pal- 
jon uusia äänestäjiä, sillä Helsinki kasvoi 
nopeasti. Tämä oli seurausta yleisestä maan 
sisäisestä muuttoliikkeestä, siirtokarjalaisten 
ja Porkkalasta tulleiden muutosta sekä vuo- 
den 1946 alussa valtioneuvoston päätöksellä 
toteutetusta suuresta alueliitoksesta. Alueliitok- 
sen myötä Helsingin pinta-ala viisinkertaistui. 
Pääkaupunkiin liitettiin Haagan kauppala, 
Huopalahden, Oulunkylän ja Kulosaaren 
maalaiskunnat sekä muita kaupungin rajojen 
ulkopuolelle syntyneitä asuinalueita. Liitok- 
sen jälkeen Helsingin väkiluku lähenteli 
340 000:ta, kun se vuotta aiemmin oli ollut 
276 300." Sodan jälkeen kaupunkiin tuli paljon 
muuttajia, joille Helsinki ja kaupunkilainen elä- 
mänmuoto olivat vieraita. Monet liitosalueet 
pyrkivät säilyttämään alueliitoksen jälkeen- 
kin vahvan paikallisidentiteetin. Laajentumi- 
sen myötä kuva Helsingistä alueena muuttui 
olennaisesti. 

Nopean kasvun seurauksena jälleenraken- 
nuksen ajan Helsinki kärsi kroonisesta asunto- 
pulasta. Vähäisistä asuntoresursseista kilpai- 
livat parempiin asunto-oloihin pyrkinyt kanta- 
väestö, sodan aikana avioituneet parit, siirto- 
väkeen kuuluvat sekä rintamalta palanneet 
sotilaat. Kaupunkilaiset asuivat ahtaasti ja vä- 
littömästi sodan jälkeen asuntoina käytettiin 
paitsi sodanaikaisia pommisuojia myös siirto- 
lapuutarhamökkejä, talojen vinttejä, kellarei- 
ta, saunoja ja piharakennuksia. Enimmillään 
Helsingin väestönsuojissa asusti lähes 1500 
tulokasta, jotka lehdistön kirjoittelussa saivat 
kutsumanimekseen ”luolaihmiset”. Touko- 
laan, Koskelaan, Kumpulaan ja Maunulaan 
rakennettiin kaupunkimaisen asumisen ja 

kunnallistekniikan vaatimukset heikosti täyttä- 
viä väliaikaisasuntoja. Tarve laajamittaiselle 
kaupunkiuudistukselle sodan tuhoilta pääosin 
säästyneessä kaupungissa nousi täten moder- 
nististen kaupunkisuunnitteluideaalien ohella 
konkreettisesta asuntopulasta. Laajassa mitta- 
kaavassa kaupunkiuudistus aktualisoitui vasta 
1950-luvun lopulta eteenpäin. Kaupunkiym- 
päristön nopean muutoksen ja kasvun tuntu 
oli kuitenkin kaupunkilaisille vahvasti läsnä 
heti sodan päättymisestä lähtien ja jo 1930- 
luvun perintönä. 

Vaikka sodan aineelliset tuhot jäivät Hel- 
singissä verrattain vähäisiksi, sota oli monella 
tapaa läsnä sodanjälkeisessä kaupungissa. Jäl- 
leenrakennettavaa oli sekä materiaalisesti että 
henkisesti. Konkreettisia pommitusten jälkiä, 
raunioita ja tyhjiä tontteja saattoi nähdä siel- 
lä täällä. Näkyvin arpi keskustan kaupunki- 
rakenteessa oli vuosien ajan Kaartin kasarmi, 
jonka suojelu synnytti äänekkään kiistan ja 
kansanliikkeen.” Tuhannet helsinkiläismiehet 
eivät koskaan palanneet sodasta. Vaikka pää- 
osa heistä oli naimattomia, tilastoitiin vuonna 
1945 kaupungissa asuvan yli 1 500 sotaleskeä.'! 
Monet niistä sotilaista, jotka palasivat, olivat 
invalidisoituneet pysyvästi. Ennen Pariisissa 
syyskuussa 1947 solmittua rauhansopimus- 
ta näkyvä muistutus sodasta Helsingissä oli 
lisäksi liittoutuneiden valvontakomission 
läsnäolo. Lähinnä neuvostoliittolaisista koos- 
tunut 240-jäseninen valvontakomissio saapui 
kaupunkiin syyskuussa 1944 kenraalieversti 
Andrei Zdanovin johdolla. Valvontakomissio 
oli näkyvästi läsnä Helsingin keskustan katu- 
kuvassa jo siksikin, että se piti päämajaan- 
sa keskustan hotelli Tornissa. Kohtaamiset 

kaupunkilaisten ja valvontakomission edus- 
tajien kesken olivat varauksellisia. Valvonta- 
komission tulkki Stefan Smirnov muisteli, 
kuinka hänen ensimmäisellä kävelyllään 
Helsingin kaduilla jalankulkijat siirtyivät ka- 
dun toiselle puolelle, pysähtyivät katsomaan 
ja viestivät toisilleen hiljaisen huolestuneina. 
”Pakostakin muistiini nousivat aikoinani luke- 
mistani vanhoista kirjoista peräisin olevat 
kuvaukset siitä, kuinka ihmiset suhtautuivat 
keskiajalla vastaansa tuleviin spitaalisiin.”’ 
Varsinkin välittömästi sotaa seurannut ilma- 
piiri kaupungissa oli jännitteinen ja monet 
pohtivat, alkaisiko sota uudelleen. Tässä 
sodan muistojen ja taloudellisen, poliittisen ja 
sosiaalisen epävarmuuden tilanteessa kaupun- 
kiyhteisön tulevaisuudenusko täytyi rakentaa 
uudelleen ja merkitys rauhanajan pääkaupun- 
gista palauttaa. Helsingillä pääkaupunkina 
ja sen keskeisillä paikoilla oli luonnollisesti 
tärkeä rooli myös osana koko kansakunnan 
itsetunnon jälleenrakentamista.'* 


Helsinki suurtapahtuman näyttämönä 


Sotavuosista toipuvassa kaupungissa vuosisa- 
taisjuhlan kaltaisen suurtapahtuman järjestä- 
minen oli kunnianhimoinen hanke. Samalla 
se oli äärimmäisen tärkeä hanke Helsingille; 
juhlavuotta järjesteltiin aikaa, vaivaa ja rahaa 
säästämättä. Tapahtuman suuresta merkityk- 
sestä kaupungille kertoo osaltaan se, että juh- 
lan valmistelut aloitettiin jo huhtikuussa 1947. 
Tällöin kaupunginhallitus perusti virallisen 
juhlakomitean. Komitean johtoon nimitettiin 
rahatoimen apulaiskaupunginjohtaja Erik von 


Frenckell, joka samaan aikaan oli käynnistä- 
mässä myös olympialaisten hakuprosessia 
kaupunginvaltuuston päätöksen mukaisesti. 
Juhlaa valmisteleva komitea koostui talous- ja 
kulttuurielämän vaikuttajista - mukana olivat 
muiden muassa Antti Wihuri, Hella Wuolijoki 
ja Eino Kalima. Varsinaisen komitean jäse- 
net olivat kaikki puheenjohtajia asioita val- 
mistelevissa, yhteensä kahdessakymmenessä 
alaosastossa. Osastoja perustettiin käsittele- 
mään taloutta, valtion laitoksia, kunnallisia 
laitoksia, korkeakouluja, kauppaa ja teollisuut- 
ta, Helsingin kouluja, seurakuntia, sanoma- 
lehdistöä, maaliikennettä, meriliikennettä, 
Suomen messuja, taidenäyttelyitä, teatterei- 
ta, musiikkia, filmiä, Yleisradiota, urheilua, 
partioliikettä, juhlien valmistelua, historiaa 
sekä Helsinki-Seuraa. Myöhemmin komiteaa 
täydennettiin vielä yhdellä osastolla, jonka 
tehtävänä oli tarkastella juhlaa ja sen eri tilai- 
suuksia työväestön ammatillisten ja sosiaalis- 
ten kysymysten valossa.'9 

Vaikka mukana oli joitakin vasemmistolai- 
sia, pääosa juhlaa valmistelevan komitean ja 
sen alaosastojen jäsenistä edustivat porvarillis- 
ta maailmankatsomusta. Komitean täydentä- 
minen juhlintaa työväestön sosiaalisten kysy- 
mysten näkökulmasta tarkastelevalla osastolla 
oli pieni ele sen edustuspohjan laajentamisen 
suuntaan. Juhlinnalla oli kuitenkin sosiaali- 
demokraattien vankka tuki.” Äärimmäinen 
vasemmisto sen sijaan koki itsensä ulkopuoli- 
seksi juhlan järjestelyistä ja juhlinnan sisällös- 
tä. Vapaassa Sanassa julkaistuissa kirjoituksissa 
vuosisataisjuhlinta nähtiin (hiipumassa ole- 
van) porvarillisen vallan ja historiatulkinnan 
kyllästämänä propagandana, eritoten sota- 

propagandana. Juhlapäivän aamuna lehti jul- 
kaisikin etusivullaan näyttävän jutun otsikolla 
”Jos atomipommi putoaisi Helsinkiin”, jossa 
tehtiin yksityiskohtaista selontekoa Ruotsa- 
laisen teatterin edustalle Mannerheimintielle 
pudotetun kuvitteellisen atomipommin vaiku- 
tuksista kaupungin eri osissa.” Muut helsin- 
kiläislehdet tuomitsivat lehden kirjoitukset 
mauttomana politikointina.”” Vapaa Sana 
myös rakensi kirjoituksissaan Helsingin vuosi- 
sataisjuhlalle työväenluokkaisen vastajuhlan. 
Tällaisena toimi Tampereella samanaikaisesti 
järjestetty kommunistisen työläisnaisliikkeen 
50-vuotisjuhla.? Tampereella nähtiin ”kukin 
koristeltuja, pää pystyssä marssivia laulavia 
rivistöjä”,?* Helsingin juhlallisuuksilta puoles- 
taan ”puuttui se eläväksi tekevä henki, joka 
esimerkiksi aina niin sykähdyttävän lämmit- 
tävänä vaikuttaa kaikissa työväestön suurissa 
juhlissa ja kulkueissa”. 

Vuosisataisjuhlaa silmällä pitäen laadit- 
tiin monipuolinen ohjelma. Juhlavuosi alkoi 
uudenvuoden vastaanotolla ja ilotulituksella 
ja jatkui myöhemmin talvella kansainväli- 
sellä hiihtokilpailulla sekä Helsinki-Seuran 
järjestämällä Helsinki-aiheisella esitelmä- ja 
luentotilaisuuksien sarjalla, joka huipentui 
V. A. Koskenniemen kirjoittaman ja Ahti Son- 
nisen säveltämän kappaleen ”Laulu Helsin- 
gille” ensiesitykseen yliopiston luentosalissa.? 
Kevään ja kesän kuluessa järjestettiin suuri 
joukko tapahtumia äitienpäivän juhlallisuuk- 
sista kaupunkilaisille avoimiin tehdaskierrok- 
siin. Helsinki-aiheinen taidenäyttely avautui 
yleisölle toukokuussa ja kaupungin historiaa 
valottanut juhlanäyttely ”Helsinki ennen ja 
nyt” Messuhallissa kesäkuussa. Myös erilaisia 

urheilutapahtumia järjestettiin juhlavuoden 
mittaan runsaasti, ja kesän kohokohtia olivat 
Olympiastadionilla järjestetyt kansainväliset 
yleisurheilukilpailut ja Helsingin ja Tukhol- 
man välinen jalkapallo-ottelu.? Poliittisen 
tasapuolisuuden nimissä kaupunki myönsi 
avustusta partiolaisten kansainvälisen suur- 
leirin ohella Suomen demokraattisen nuoriso- 
liiton, Suomen demokratian pioneerien liiton 
sekä Nuorten kotkien leirien järjestämiseen.” 
Syksyn kohokohta olivat Messuhallissa jär- 
jestetyt kansainväliset messut. 400-vuotista 
Helsinkiä juhlistamaan laadittiin juliste, juhla- 
mitali, juhlapostimerkki sekä juhlakantaatti ja 
-hymni, joiden kaikkien suunnittelusta järjes- 
tettiin kilpailut. Vuoden 1950 aikana ilmes- 
tyi runsaasti Helsinki-aiheista tutkimusta ja 
kirjallisuutta kaupungin itsensä ja yksityisten 
kustannustalojen kustantamana. Helsingin 
kaupunki tuotti lyhytfilmejä, Yleisradio kuun- 
nelmia ja teatterit näytelmiä. Helsinkiläisille 
koululaisille järjestettiin piirustus- ja ainekir- 
joituskilpailuja. 

Juhlinta keskittyi kaupungin perustamis- 
päivän, kesäkuun 12. päivän ympärille. Kol- 
men päivän aikana ohjelmassa oli kaupungin 
perustamista kuvaavan muistokiven paljasta- 
minen Vanhassakaupungissa ja Kustaa Vaa- 
san tien avaaminen, historiallinen juhlakulkue, 
suuri stadionjuhla, kansanjuhlia eri puolilla 
kaupunkia, juhlajumalanpalvelus Suurkirkos- 
sa, juhlanäyttelyn avajaiset Messuhallissa, 
kaupunginvaltuuston juhlakokous, juhlapäi- 
välliset Kalastajatorpalla, kutsuvieraiden kau- 
punkikierros sekä päättäjäiskonsertti Yliopis- 
ton juhlasalissa. » Kaupungin perustamispäi- 
vän ja varsinaisen juhlapäivän asettuminen 

12. päivään kesäkuuta oli paitsi käytännölli- 
nen myös historiapoliittinen valinta. Helsin- 
gin kaupungin historian ensimmäisessä osas- 
sa Eino E. Suolahti totesi ykskantaan, että 
kaupungin varsinaisena perustamiskirjana oli 
pidettävä Kustaa Vaasan 1. helmikuuta 1550 
antamaa kauppa- ja purjehdussääntöä, jonka 
osana määrättiin uuden kauppapaikan pe- 
rustamisesta Suomenlahdelle.: Kaupungin- 
valtuuston puheenjohtaja Eino Tulenheimo 
sen sijaan korosti juhlapuheessaan ammatti- 
historioitsijoiden auktorisoimana kaupungin 
perustamishetkenä 12. kesäkuuta, jolloin 
Kustaa Vaasa antoi Henrik Klaunpojalle ja 
Niilo Antinpoika Boijelle oikeuden ryhtyä 
neuvotteluun Rauman, Ulvilan, Tammisaa- 
ren ja Porvoon porvareiden kanssa näiden 
muutosta uuteen kaupunkiin. Tässä yhtey- 
dessä Tulenheimo viittasi dosentti Pentti 
Renvallin hiljattain ilmestyneeseen tutkimuk- 
seen Kuninkaanmiehiä ja kapinoitsijoita Vaasa- 
kauden Suomessa ja erityisesti kirjan kansallis- 
väritteiseen tulkintaan, jonka mukaan Helsin- 
ki perustettiin suomalaisen uudistusmielen 
tuloksena." 

Helsingin 400-vuotisjuhlalle oli tarjolla run- 
saasti esikuvia. Kuten Adelheid von Saldern 
toteaa saksalaisten kaupunkien vuosisatais- 
juhlintaa käsittelevässä tutkimuksessaan, 
vuosisataisjuhlat olivat koko 1900-luvun tär- 
keä osa kaupunkien politiikkaa ja imagon- 
rakennusta. Hän myös osoittaa, kuinka sa- 
mankaltaisia muotoja kaupunkien juhlinta sai 
totalitaristisissa ja demokraattisissa yhteiskun- 
nissa juhlien yhteydessä esitetyistä erilaista 
historiatulkinnoista huolimatta.3* Ajankohtais- 
ten ulkomaisten esimerkkien ohella Helsingin 

Hellaksen valmistama Helsingin 400-vuotissuklaakonvehtirasia. Kuva: Helsingin kaupunginmuseo. 

juhlan järjestäjät saattoivat katsoa taaksepäin 
sotien väliselle ajalle, ja erityisesti kahteen 
kotimaiseen tapahtumaan. Näistä ensimmäi- 
nen oli kesällä 1929 yhdessä Turun messujen 
kanssa pidetyt Turun 700-vuotisjuhlat, jotka 
1920-luvun poliittisesta vastakkainasettelusta 
huolimatta olivat suuri yleisömenestys.33 Toi- 
nen esimerkki suurisuuntaisesta, joskin kau- 
punkien vuosisataisjuhliin verrattuna koros- 
tuneen isänmaallisesta juhlinnasta löytyi kotoi- 
sasta Helsingistä. Messuhallissa 100-vuotiaan 
Vanhan Kalevalan kunniaksi Kalevalan päivä- 
nä vuonna 1935 järjestetty riemujuhla oli 
400-vuotisjuhlaa järjestettäessä vielä helsinki- 
läisten tuoreessa muistissa.3* 

Alusta lähtien oli selvää, että onnistunee- 
seen suurtapahtumaan tuli saada mukaan 
kaupunkilaisten mahdollisimman laajat piirit. 
Tässä pyrkimyksessään Helsingin 400-vuotis- 
juhlan järjestäjät pitivät erityisen tärkeänä, 
että juhlaohjelma sisälsi korkeakulttuuristen 
tapahtumien ohella myös kansanomaisem- 
pia aineksia. Tällaisina populaareina ainek- 
sina pidettiin erityisesti urheilutapahtumia, 
Messuhallissa järjestettyä historiallista näytte- 
lyä, historiallista kulkuetta sekä eri puolilla 
kaupunkia järjestettäviä kansanjuhlia. Laajan 
kaupunkilaisyleisön tavoittamisen näkökul- 
masta merkittävin rooli oli stadionjuhlalla 
ja sitä edeltäneellä historiallisella kulkueella. 
Stadionjuhlassa osallistujia oli lähes neljä- 
kymmentä tuhatta. Näiden lisäksi historial- 
lista kulkuetta oli katujen varsille tullut 
seuraamaan arviolta sata tuhatta kaupunki- 
laista, jotka ulottuivat ”läpitunkemattomana 
muurina Hakaniemen torilta aina Stadionil- 
le asti”.35 Pääkaupunkiseudulla ilmestyvät 

sanomalehdet rakensivat historiallisen kul- 
kueen suosiota jo etukäteen kulkueen valmis- 
telua koskevissa lukuisissa artikkeleissaan 5 
Kulkuetta seuranneena päivänä Uusi Suomi 
saattoikin todeta otsikossaan, kuinka ”koko 
Helsinki” oli ollut liikkeellä edellispäivän juh- 
lallisuuksissa.37 Sodanjälkeisessä Suomessa, 
aikana ennen televisiota ja vain kaksi vuotta 
sen jälkeen, kun sodanaikainen tanssikielto 
oli päättynyt, vuosisataisjuhla saavutti sel- 
laiset mittasuhteet ja merkityksen, että siitä 
on perusteltua puhua, sosiologi Maurice 
Rochea lainaten, aikansa suurtapahtumana, 
”modernin yhteiskunnan suurena paraatina 
ja spektaakkelina”.3 Helsingissä vuoden 1950 
juhlallisuuksien merkitys korostui myös suh- 
teessa toisen suurtapahtuman, vuoden 1952 
olympialaisten odotukseen. 400-vuotisjuhlalli- 
suudet toimivat eräänlaisena kesäolympia- 
laisten harjoituksena ja esinäytöksenä: jotkut 
aikalaiset jopa puhuivat juhlien urheiluohjel- 
masta ”Pikku Olympialaisina”.39 Juhlia varten 
tuotettiin runsaasti englanninkielistä Helsinki- 
aiheista materiaalia, jonka ajateltiin palvelevan 
myös olympialaisten kansainvälisiä vieraita. 
Kaupunginvaltuuston päätöksellä perustet- 
tiin huhtikuusta kesäkuuhun 1950 toiminut 
lehdistötoimisto, jonka tehtävänä oli infor- 
moida kansallista ja kansainvälistä lehdistöä 
juhlallisuuksiin liittyvistä tapahtumista sekä 
jakaa yleistä Helsinki-tietoisuutta. Kaupunki- 
tilaa muokattiin juhlaa varten siellä, missä 
siihen oli varaa ja siellä missä puutteet eniten 
pistivät kaupunkiin tulijan silmään. Kaupun- 
ki koristeltiin juhla-asuun kukin ja lipuin. 
Sodan jättämiä jälkiä pyyhittiin pois hyvin 
konkreettisella tavalla, kun pommituksessa 

Helsingin 400-vuotisjuhlan yhteydessä järjestettiin useita urheilutapahtumia. Yleisöä seuraamassa kansain- 
välisen purjehduskilpailun tapahtumia Helsingfors Segelsällskapetin (HSS) paviljongin edustalla Liuskasaa- 
ressa elokuussa 1950. Kuva: Helsingin kaupunginmuseo. 

vaurioituneen J. V. Snellmanin patsaan por- 
taikko kunnostettiin juhlaa varten.'' 

On myös syytä muistaa, että 1950-luvun 
alku oli muutenkin suurten tapahtumien ja 
juhlien täyttämää aikaa Helsingissä. Juhla- 
vuoden toukokuussa järjestettiin Helsingin 
yliopiston filosofisen ja valtiotieteellisen 
tiedekunnan suurpromootio. Promootioon 
kytkeytyi kunniatohtoriksi vihityn Ruotsin 
kuninkaan Kustaa VI Aadolfin ja kuninga- 
tar Louisen valtiovierailu, ensimmäinen laa- 
tuaan sodanjälkeisessä Suomessa. Marsalkka 
Mannerheimin 4. helmikuuta 1951 järjestetyt 
hautajaiset olivat tapahtuma, joka kokosi kan- 
salaiset radion ääreen ja helsinkiläiset kaduille 
sankoin joukoin. Hautajaisia muistelleessaan 
presidentti Paasikivi kirjoitti päiväkirjassaan, 
kuinka oli hyvä, että kansa sai seremonian 
välityksellä ”viimein tilaisuuden kokea vah- 
vaa yhteisyyttä”.1s Puolustusvoimain lippu- 
juhla järjestettiin ensimmäisen kerran sodan 
jälkeen 4. kesäkuuta 1952, samana vuonna 
kuin sotienjälkeisen ajan suurin tapahtuma, 
olympialaiset. Suurpromootiota lukuun otta- 
matta kaikissa edellä mainituissa tapahtumis- 
sa Helsinki toimi ensisijaisesti näyttämönä 
kansalliselle juhlalle ja kansallisen yhtenäi- 
syyden vahvistamiselle, vaikkakin toki omia 
merkityksiään antaen ja kantaen. 

Myös kiinnostus Helsingin juhlavuotta 
kohtaan oli valtakunnallista ja järjestäjiensä 
toimesta sen myös haluttiin näin olevan. Pää- 
kaupungin juhla, kuten pääkaupungin jälleen- 
rakentaminenkin, oli koko kansakuntaa kos- 
kettava asia. Kuitenkin on syytä korostaa, että 
vuosisataisjuhlassa oli kysymys ensisijaisesti 
kaupunkijuhlasta. Juhlaa koskevissa kirjoituk- 

sissa on selvästi nähtävissä tasapainoilu kan- 
sallisten ja paikallisten merkitysten välimaas- 
tossa sekä suhteessa ylikansallisiin toimijoihin 
ja prosesseihin. Historiallisen juhlakulkueen 
ohjaajat Arvi Kivimaa ja Vivica Bandler kir- 
joittivat kulkueen ohjelmalehtiseen: 


Helsingin kaupungin nelisataavuotinen historia on 
tietyssä mielessä Suomen historia pienoiskoossa; 
pääkaupunkimme tähänastisissa vaiheissa kuvas- 
tuvat maamme eräät kehityskaudet aivan kuin 
polttopisteeseen keskittyneinä. Elleivät Helsin- 
gin aikakirjat luonnollisista syistä voikaan kertoa 
minkään Saarijärven Paavon tarinaa, ne välittävät 
meille silti uutisraivaajien ja uranuurtajien kuvia, 
ja suomalaisille ominainen sisu on voinut myös 
kehittyvän kaupunkiyhteisömuodon piirissä etsiä 
toteutustaan. Helsinki, joka sentään on iältään Tuk- 
holmaa ja Kööpenhaminaa melkoisesti nuorempi, 
on neljän vuosisadan aikana ehtinyt kokea mon- 
ta kulttuurikautta, nähdä monia yhteiskunnallisia 
rakennemuutoksia ja voimansiirtoja tapahtuvan. 
— — Merenäärenkaupunkina Helsinki on ilokseen 
saanut kaikkina aikoina vastaanottaa kulttuurivai- 
kutteita, joiden matka sen luokse useinkin on ol- 
lut lyhyempi kuin kartasta katsoen voisi kuvitella. 
Mutta sisämaasta käsin, suurten korpien ja järvien 
partailta, se on saanut elävää voimanlisää, joka vä- 
hitellen on sulautunut kaupungin omaan elämän- 
muotoon ja jäänyt näkymättömänä vaikuttamaan 
sen keskuudessa.‘* 


Yhtäältä Helsingin kertomus oli kiinteä osa 
kansakunnan kertomusta, toisaalta se sai oi- 
keutuksensa urbaanista elämänmuodosta ja 
kansakunnan rajojen ulkopuolelta. Vuosi- 
sataisjuhla toimi kaupunkikulttuurin ja kau- 
punkihistorian puolustuksena: uudisraivaa- 
jien henkeä oli löydettävissä muualtakin kuin 


maaseudulta, kehittyvistä kaupungeista.'5 
Myös kaupunkien välinen kilpailu ja oman 
vertaisryhmän määrittely olivat läsnä Hel- 
singin juhlan retoriikassa. Edellä kuvatussa 
tekstissä Helsinki nostetaan Tukholman ja 
Kööpenhaminan rinnalle nuorempana mutta 
kulttuuriltaan yhtä rikkaana. Kaupungit ovat 
kautta aikain mielellään verranneet itseään 
suurempiin esikuviinsa. Sodanjälkeisen ylei- 
sen Pohjola-suuntauksen viitekehyksessä 
pohjoismaiset pääkaupungit olivat erityisen 
tärkeä vertailukohta Helsingille.4* Vertailu 
oli toki luontevaa myös historiallisista syis- 
tä. Kesäkuun juhlallisuuksiin kutsuttiin suo- 
malaisten kaupunkien ohella edustajia naa- 
purimaiden pääkaupungeista, ”samoin kuin 
edustajia niistä muiden maiden pääkaupun- 
geista, jotka ovat osoittaneet kiinnostusta 
Helsingin kaupunkia kohtaan tahi avustaneet 
kaupunkia tavalla tai toisella”.“” Pohjoismais- 
ten pääkaupunkien, Göteborgin ja Moskovan 
lisäksi kutsuun vastasivat myönteisesti Pariisi, 
Amsterdam, Amerikan kaupunkiliitto ja 
Minnesotan suomalaiset. Kaukaisin terveh- 
dys lienee tullut Karachista Pakistanista.19 
Kaupunkien vuosisataisjuhlat, Helsingissä ja 
muualla, toimivat tietoisen imagotyön väli- 
neinä positiivisen julkisuuskuvan luomiseksi 
ja turistien, uusien asukkaiden ja investointien 
houkuttelemiseksi. Samalla vuosisataisjuhlat 
osoittivat kaupungin sitoutumista kulttuuriin. 
Kuten historioitsija Adelheit von Saldern 
on todennut, ”kaupunkeja juhlitaan superla- 
tiivein” 5" 

Vuosisataisjuhla ja 
kaupunkiyhteisöllisyyden kasvattaminen 


Ennen kesän pääjuhlallisuuksia ruotsinkieli- 
nen porvarillinen Nya Pressen -lehti kysyi, 
minkä vuoksi oikeastaan juhlittiin, oliko kau- 
pungilla varaa ”kalliisiin juhliin ja kaikenlai- 
seen tingeltangeliin”.5' Arvostelua koskien 
juhlien kustannuksia oli herännyt jonkin 
verran kaupunkilaisten keskuudessa.5? Kuten 
Uusi Suomi myöhemmin referoi, Nya Pressen 
vastasi myönteisesti itse asettamaansa kysy- 
mykseen: ”sikäli kun juhla kykenee antamaan 
helsinkiläisille viihtyisän yhteisyydentunteen, 
ovat juhlallisuudet täyttäneet tarpeen ja ol- 
leet kustannustensa arvoisia. ”53 Yhteisöllinen 
juhla rohkaisisi kaupunkilaisia optimismiin. 
Kirjoituksessa korostui myös näkemys yhtei- 
sön parantavasta voimasta vaikeiden aikojen 
keskellä, kun helsinkiläistä kaupunkiyhtei- 
söä oli kohdannut ulkoapäin tullut kriisi. Eri 
puolilla Eurooppaa yhteisöllisyyden palaut- 
taminen nostettiin keskeiseen asemaan osa- 
na menestyksekkään jälleenrakennuksen 
kertomusta. Yhteisöllisyys nähtiin takeena 
vakaudelle, vauraudelle ja hyvinvoinnille. 
Kansallissosialistit olivat tahranneet Volks- 
gemeinschaft-käsitteen sisältöä Saksassa ja laa- 
jemmin Euroopassa; sodan jälkeisessä tilan- 
teessa yhteisöllisyyttä alettiinkin etsiä yhä 
enemmän rajatummista paikallisyhteisöistä 
tai vastavuoroisesti kansallisvaltioiden rajat 
ylittävistä transnationaalisista yhteisöistä.5 
Vaikka kansakuntaan sidottu kertomus säi- 
lytti vahvan asemansa, myös paikallisuuteen 
kytketyn yhteisöllisyyden korostus lisääntyi 

Suomessakin toisen maailmansodan päätyt- 

Suomalainen järjestökenttä uusiutui suoje- 
luskuntien ja muiden välirauhansopimuk- 
sessa fasistisiksi luonnehdittujen järjestöjen 
lakkauttamisen myötä, ja näihin järjestöihin 
assosioidut voimakkaat isänmaallisuuden 
ilmaukset jäivät taka-alalle. Tämä näkyi eri- 
tyisesti kotiseututyön vahvistumisena. Perus- 
tettiin kotiseutuyhdistyksiä ja kotiseutumuseoi- 
ta, Helsingissä kaupunginosayhdistyksia.°° 
Helsinki-Seura ja Helsingin Historiayhdistys 
oli perustettu jo vuonna 1934 osana maail- 
mansotien välisellä ajalla virinnyttä historia- 
harrastusta. Heti sodan jälkeen Historiayhdis- 
tys liittyi Helsinki-Seuraan ja muuntui sen 
historialliseksi jaostoksi — kotiseutuaate ja 
paikallishistorian tutkimus tulivat näin yhden 
ja saman järjestön tehtäväksi. Ensimmäi- 
set kaupunginosayhdistykset, Käpylä-Seura, 
Sörkan Gibat (Kallio-Seura), Tölikan Kundit 
ja Munkkiniemen Kerho puolestaan saivat 
alkunsa 1940-luvun alkupuolella. Näiden rin- 
nalle syntyivät sodan jälkeen ja 1950-luvun 
puoliväliin mennessä Katajanokka-Seura 
(1945), Tammelund-yhdistys (1946), Ruskea- 
suo-Seura (1953), Suomenlinna-Seura (1953), 
Marjaniemi-Seura (1954) sekä Pohjois-Haaga 
Seura (1955). Sodan jälkeen kaupunginosa- 
yhdistysten työtä motivoivat yhtäältä paikallis- 
patriotismi, toisaalta oman elinympäristön 
kohentaminen.’® 

Helsinki-Seura oli alusta alkaen hyvin aktii- 
vinen kaupungin ”riemuvuoden” järjestelyis- 
sä.59 Seuralla oli vahva edustus juhlakomiteas- 
sa ja sitä pidettiin osana kaupungin virallista 
koneistoa. Helsinki-Seuran koko Helsinkiä 

ja yhteistä helsinkiläisyyttä korostava sano- 
ma oli juhlan virallisen agendan mukainen. 
Päällekkäisyyttä oli myös toimijoiden taholla: 
osa kaupungin virkamiehistä sekä juhlatoimi- 
kunnan ja virallisen historiatoimikunnan 
jäsenistä olivat myös Helsinki-Seuran jäseniä. 
Kaupunginosien paikallispatriotismi ei ollut 
aivan yhtä yksiselitteinen asia, vaikka kaupun- 
ginosat ja liitosalueet haluttiinkin integroida 
juhlaan mukaan. Näkyvin kaupunginosissa 
tapahtuneen juhlinnan muoto olivat suuren 
stadionjuhlan jälkeen eri puolilla kaupunkia 
järjestetyt kansanjuhlat. Edustettuina oli sekä 
vanhan kantakaupungin kaupunginosia että 
liitosalueita.s* Ulkoilmajuhlien ohjelmassa oli 
vaihtelevin painotuksin musiikki- ja voimistelu- 
esityksiä, kansantanhuja, lausuntaa sekä lo- 
puksi yleistä tanssia. Kolean sään arveltiin ole- 
van päällimmäinen syy sille, että kaupungin- 
osajuhlien suosio jäi suureen stadionjuhlaan 
verrattuna vaisuksi. Vaikka päävastuu ulko- 
ilmajuhlien käytännön toteutuksesta oli kau- 
punginosayhdistysten ja eri seurojen aktiiveil- 
la (muun muassa Käpylä-Seura, Suomalaisen 
kansantanssin ystävät, Helsingin sos. dem. 
kunnallisjärjestö), ne tapahtuivat yleensä viral- 
lisen kaupungin aloitteesta. 

Paikallisuuteen kytkettyä yhteisöllisyyttä 
pääkaupunkiseudulla vaalivat sodan jälkei- 
sinä vuosina myös muualta muuttaneiden 
kotipaikkaseurat, kuten Helsingin Keskipoh- 
jalaiset, Savon Seura tai Satakuntaseura. Koti- 
paikkaseurat toimivat kohtaamispaikkoina 
uuteen ympäristöön muuttaneille jäsenilleen 
sekä järjestivät entiseen kotiseutuun liitty- 
vää ohjelmaa. Samansuuntaisia tavoitteita 
oli myös vuonna 1940 perustetulla ja sodan 


jälkeen tehtäviään linjanneella Karjalan Lii- 
tolla ja sen lukuisilla alajärjestöillä.” Karja- 
lankannaksen, etenkin Viipurin, ja Helsingin 
ja sen lähialueiden välillä oli jo ennen sotia 
vakiintunut ja aktiivinen muuttosuhde. Myös 
talvi- ja jatkosodan jälkeen Helsinki oli veto- 
voimainen määränpää siirtoväen keskuudes- 
sa pääkaupunkina ja teollisuuskaupunkina, 
ja myös siksi, että monella kaupunkiin saa- 
puneista siirtokarjalaisista oli sinne jo aikai- 
semmin muuttaneita sukulaisia, joiden luota 
järjestyi tilapäinen majapaikka. Kesällä 1945 
Helsingissä oli vanhaa ja uutta karjalaista 
siirtoväkeä noin 25 000 henkeä, ja vuonna 
1948 siirtoväen osuuden laskettiin olevan 
12 prosenttia kantaväestön lukumäärästä.‘ 
Sotien jälkeen siirtoväen haluttiin sopeutu- 
van nopeasti uuteen tilanteeseen ja uuteen 
yhteisöönsä, ajan sosiaalipolitiikan hengessä 
keskinäisiä eroavaisuuksia tasoittaen.*t Viime- 
aikaisessa tutkimuksessa on kuitenkin tuotu 
esille, kuinka yksiselitteisen sopeutumisen 
sijaan siirtoväkeä ”sopeutettiin” sisäistämään 
paikallisen kulttuurin arvot ja normit ”sään- 
nöstelemällä siirtoväelle annettua arvostus- 
ta”.55 Talvisodan jälkeisiin lehtiartikkeleihin 
tukeutuen historioitsija Antti Palomäki toteaa, 
että Helsingissä siirtoväki otettiin enimmäk- 
seen hyvin vastaan, ”vaikka helsinkiläisten 
kylmyydestä esiintyikin karjalaisten keskuu- 
dessa joitakin omakohtaisia kokemuksia”.*$ 
Rajanvetoa paikallisten ja tulokkaiden välil- 
lä esiintyi, olivat tulokkaat sitten siirtoväkeä 
tai maalta Helsinkiin muuttaneita. Yhtäältä 
muuttajat vaalivat kotiseudun perinteitä koti- 
paikkaseuroissa, toisaalta virallinen kaupun- 
ki pyrki osaltaan rakentamaan tulijoille uutta 

kotipaikkaidentiteettiä suhteessa Helsinkiin. 
Tämä oli myös vuosisataisjuhlinnan eräs kes- 
keinen tavoite. Kaupungin kasvu ”antoi juh- 
lille aatteellisen tavoitteen, kotiseutuhengen 
kasvattamisen”.” Sotien jälkeisellä ajalla poh- 
dittiin yleisesti, voisiko Helsingin kaltaisessa 
”metropolissa” syntyä aitoa kotiseuturakkautta 
vai tunsivatko Helsinkiin muualta muuttaneet 
itsensä pelkiksi siirtolaisiksi. Kaupungin leh- 
distö äärivasemmiston lehtiä lukuun ottamat- 
ta oli mukana kasvatustehtävässä. Esimerkiksi 
Suomen Sosiaalidemokraatti kehotti helsinkiläi- 
siä valmistautumaan historiallista kulkuetta 
varten lukemalla Helsinki-aiheisia teoksia.*9 
Hyvään kaupunkilaisuuteen pyrittiin kas- 
vattamaan ikään katsomatta, mutta keskei- 
sessä asemassa suurkaupunkipedagogiikan 
näkökulmasta olivat itsestään selvästi lapset 
ja nuoret. Pohtiessaan suurkaupunkilaisen 
kotiseututunteen mahdollisuuksia Helsingin 
yliopiston sosiaalipolitiikan professori Heikki 
Waris tuli siihen johtopäätökseen, että ”no- 
peasti laajeneva suurkaupunkikin voi tulla lä- 
heiseksi ja omaksi sen uusille sukupolville, jos 
nämä jo lapsuuden vuosistaan lähtien oppi- 
vat tuntemaan kotiseutunsa menneisyyden 
ja kannattavat perinteet.”?* Lasten ja nuorten 
kaupunkilaisuuteen kasvattamisen tärkeys 
oli Helsingissä huomattu jo 1930-luvulla, kun 
Helsinki-Seura aloitti kolmiosaisen, koulu- 
opetukseen tarkoitetun Helsinki-lukukirja- 
sarjan julkaisemisen. Sen ensimmäinen osa, 
Eero Sariolan kirjoittama Helsingin kuva- 
aapinen oli tarkoitettu lukemistoksi kansa- 
koululaisille. Kaksi muuta osaa, Mika Walta- 
rin kirjoittama Helsinki kautta vuosisatojen sekä 
Waltarin ja A. Blombergin yhdessä kirjoittama 

Kotikaupunkimme Helsinki, nähtiin soveltuvak- 
si lisäoppimateriaaliksi ylemmille luokille.” 
1950-luvulla Helsingin kuva-aapista päivitet- 
tiin vastaamaan sotien jälkeen tapahtunutta 
suurta muutosta nimellä Helsinkiä oppimassa. 
Siinä maalta Helsinkiin muuttaneet sisaruk- 
set Anneli ja Timo tutustuvat uuteen kotikau- 
punkiinsa serkkunsa Karin, syntyperäisen hel- 
sinkiläisen opastuksella.” Osana kaupungin 
vuosisataisjuhlaa järjestettiin koululaisille Hel- 
sinki-aiheinen kirjoituskilpailu, jonka aiheet 
kartoittivat helsinkiläisnuorison kotiseututun- 
temusta ja -rakkautta. Oppikoulun yläasteen 
oppilas Ritva Tellervo Toivonen, jonka aine 
palkittiin yhtenä kilpailun parhaista, kirjoitti: 


Olen kokonaisuudessani kasvanut niin kiinni 
Helsinkiin, etten voi edes kuvitella syntyneeni ja 
eläneeni muualla. Luulen, että ellen olisi helsin- 
kiläinen, olisin koko olemukseltani erilainen kuin 
nyt - huonompi vai parempiko, sitä en tiedä. Siksi 
en voi puolueettomasti sanoa, miksi viihdyn Hel- 
singissä, sillä ”viihtyä” on liian kapea sana kuvaa- 
maan minun tunnettani kotikaupunkiani kohtaan. 
Helsinki on mielestäni elämä itse värikkäänä ja 
jännittävänä, ja minä olen osa sita.” 


Myös lehtikirjoittelusta päätellen vuosisatais- 
juhla onnistui tavoitteessaan luoda positiivista 
kotiseutuhenkeä. Uuden Suomen mukaan histo- 
riallinen juhlakulkue onnistui saaman monen 
”kotikaupungistaan tähän asti ”epävarman' 
henkilön? tunnustautumaan pääkaupunki- 
laiseksi: ”Niinpä eräs hämäläinen neitonen 
yliopiston tehdessä tuloa Helsinkiin puhkesi 
välittömästi huudahtamaan: Kyllä me teidät- 
kin tänne mielellämme otamme! — Mutta 
niinhän sinä puhut kuin helsinkiläinen”, häntä 

oikaisi naapuri — Helsinkiläinen olen ja sillä 
selvä? — toteamukseen päättyi tämä pikku kiis- 
ta.” Lehtiartikkeleista välittyy kaupunkilais- 
ten aito innostus stadionjuhlaa, historiallista 
kulkuetta ja koko juhlavuotta kohtaan. Sama 
innostus käy ilmi myös helsinkiläisyritysten 
ja yksityisten kaupunkilaisten Helsingille 
lähettämistä tervehdyksistä ja onnitteluista. 
Esimerkiksi Colombian Kahvi Oy onnitteli 
400-vuotiasta pääkaupunkia juhlien kunniak- 
si valmistamallaan Helsinki-aiheisella kakulla, 
rouva Anna Hämäläinen Mannerheimintieltä 
Helsinki-aiheisella runolla ja ”Mummu ja Juk- 
ka” orvokkiaiheisella postikortilla. Suomen 
Voimistelu- ja Urheiluliitto, Työväen Urheilu- 
liitto, Suomen Palloliitto ja Finlands Svenska 
Centralidrottsförbund keräsivät kymmeniä 
tuhansia kaupunkilaisten allekirjoituksia koti- 
kaupungille osoitettuun onnitteluadressiin.* 
Vaikka kaupungin vuosisataisjuhla oli poliitti- 
sen vallan performanssi ja historiapoliittinen 
manifestaatio, sitä ei ole syytä pelkistää yksin- 
omaa ylhäältä ohjailluksi tapahtumaksi. Kau- 
punkilaisten osallisuus juhlaan oli moninaista 
ja paljon enemmän kuin passiivisen yleisön 
rooli. Suhde kotikaupunkiin muovautui emo- 
tionaaliseksi. 

Kaupunkilaisten juhlaintoa heräteltiin 
myös stadionjuhlassa järjestetyllä suurella 
arvonnalla, jonka pääpalkintona oli kaksi 
osakehuoneistoa Raisiontielle vastavalmistu- 
neissa puolikunnallisissa kerrostaloissa.” 
Juhlaohjelmaan heijastui näin ollen hyvin 
konkreettisesti Helsingin sodan jälkeinen 
vaikea asuntotilanne. Asuntopulan heijastu- 
misesta juhlaohjelmaan kertoo myös ainoa- 
na kaupunginvaltuuston juhlakokouksen 

Yleisöä katsomassa Helsingin historiaa esittelevää juhlakulkuetta Silta- 
saarenkadun varrella, vastapäätä Siltasaarenkatu 3. Kuva: Helsingin 
kaupunginmuseo. 

agendalle nostettu virallinen asia, 200 miljoo- 
nan markan myöntäminen seuraavan vuoden 
talousarvioon neljän asuintalon rakentami- 
seen kaupungissa kauan asuneille tai siirto- 
väkeen kuuluville vanhuksille.”® Helsinkiläi- 
seen kaupunkitilaan juhlasta jäänyt pysyvä 
jalki oli näin ollen hyvin erilainen verrattu- 
na Oslon aikaisemmin samana vuonna jär- 
jestettyihin goo-vuotisjuhlallisuuksiin, joiden 
yhteydessä oli vihitty käyttöön uusi, monu- 
mentaalinen kaupungintalo. 


Helsinki menneisyys-nykyisyys- 
tulevaisuus-jatkumossa 


Sosiologi Maurice Roche tuo esille, kuinka 
kansakuntien menneisyyttä, nykyisyyttä ja 
tulevaisuutta kuvitellaan megatapahtumien 
kautta. Tata politiikantutkija Benedict Ander- 
sonin tunnettua ajatusta kuvitelluista yhtei- 
söistä (imagined communities) voidaan soveltaa 
kansakuntien ohella kaupunkeihin? Suurten 
kaupunkitapahtumien voidaan katsoa olevan 
yksi tärkeä väline kaupunkiyhteisön men- 
neisyys-nykyisyys-tulevaisuus-jatkumon 
rakentamisessa. Vuosisataisjuhlien kohdal- 
la, joissa katse käännetään tietoisesti kohti 
menneisyyttä, tämä tehtävä vain korostuu. 
Vuosisataisjuhlat voidaankin nähdä historia- 
poliittisena areenana, jolla virallinen kau- 
punki tuottaa legitiimin kokonaisesityksen 
kaupungin menneisyydestä nykypäivässä 
tulevaisuutta varten. Tässä mielessä vuosi- 
sataisjuhlat tulevat osaksi kaupungin virallista 
historiankirjoitusta. 

Helsingin 400-vuotisjuhlien yhteydessä tuo- 
tettiin suuri joukko erilaisia historiakulttuurisia 
representaatioita. Suurisuuntaisin ja akatee- 
misesti kunnianhimoisin hanke oli Helsingin 
historian kirjoittaminen. Kysymys Helsingin 
kaupungin historian julkaisemisesta oli tuotu 
ensi kerran esille jo ennen ensimmäistä maa- 
ilmansotaa valtionarkiston arkistonhoitaja 
Torsten Hartmanin toimesta. Sota ja Hartma- 
nin kuolema vuonna 1927 kuitenkin pysäyt- 
tivät hankkeen kehittelyn edelleen. Vuonna 
1930 kaupunginvaltuusto asetti viisihenkisen 
toimikunnan suunnittelemaan historiahan- 
ketta. Alkuperäisen toimikunnan jäseniä oli- 
vat valtionarkistonhoitaja Kaarlo Blomstedt 
(pj.); rehtori, sittemmin filosofian tohtori Eirik 
Hornborg; valtioneuvos, myöhemmin presi- 
dentti J. K. Paasikivi; yliopistonkirjastonhoi- 
taja Georg Schauman sekä professori Väinö 
Voionmaa. Sihteeriksi tuli filosofian maiste- 
ri, sittemmin professori Heikki Waris. Sota 
keskeytti tämänkin historiahankkeen, mutta 
toimikunta, jonka kokoonpanossa tapahtui 
muutoksia 1940-luvun lopulla * jatkoi työtään 
sodan jälkeen uudella innolla tavoitteenaan 
saada historiateoksen joitakin osia ilmesty- 
mään juhlavuotena 1950. Tavoite saavutettiin, 
sillä vuonna 1950 valmistui kolme kaupungin 
varhaisimpia vaiheita koskevaa nidosta. Vuosi- 
sataisjuhlinnan yleisen retoriikan hengessä toi- 
mituskunta korosti esipuheessaan historiateok- 
sen merkitystä kotiseututunteen vahvistajana 
ja esimerkkien antajana: ”Tietoisuus siitä, mitä 
on tehty, mitä edistysaskeleita on astuttu ja mi- 
hin erehdyksiin on syyllistytty, synnyttää vas- 
tuuta kaupungista ja tulevista sukupolvista.”%? 


Vaikka Helsingin kaupungin historia pää- 
tyi monen helsinkiläisen kulttuurikodin kir- 
jahyllyyn, ei se akateemisuudessaan tavoit- 
tanut kaupunkilaisten suurta enemmistöä. 
Tämä ymmärrettiin myös vuosisataisjuhlaa 
valmistelevassa toimikunnassa. Juhlaohjel- 
maan haluttiin sisällyttää kansanomaisempia 
aineksia myös historiakulttuuristen represen- 
taatioiden osalta. Helsinki-Seuran aloitteesta 
virallisen historiateossarjan ohella julkaistiin 
populaarimpi historiateos. Helsingin perusta- 
misesta nykypäivään ulottuvan teoksen Hel- 
singin neljä vuosisataa kirjoitti Eino E. Suolah- 
ti, joka kirjoitti myös suuren osan Helsingin 
kaupungin historian ensimmäisestä osasta. 
Eri menneisyyden aikakaudet saivat kirjassa 
melko tasapuolisen aseman, vaikka Suolah- 
den näkemyksen mukaan laajalle lukijapiirille 
suunnatun teoksen painopisteen tuli kuiten- 
kin olla 1800- ja 1900-lukujen taitteessa, toisin 
sanoen siinä nopean kasvun ajassa, jolloin 
Helsingistä kehittyi suurkaupunki. 

Tärkeän roolin kaupunkilaisten historiatie- 
toisuuden kasvattajana nähtiin olevan myös 
Messuhallissa järjestetyllä kaupungin histo- 
riallisia vaiheita kuvaavalla näyttelyllä. Paras 
tulos ajateltiin saavutettavan, pitkälti myö- 
hemmän kulttuuriteollisuusajattelun hengessä, 
tekemällä menneisyys elämykselliseksi: 


Kysymys on miten parhaiten onnistuttaisiin kristal- 
lisoimaan kaikki tiedot loistavaksi helminauhaksi, 
jättämään pois liiat yksityiskohdat, vetämään esil- 
le oleellisesti tärkeimmän, niin että suuri yleisö 
mielenkiinnolla ja väsymättä sulattaa ja tallettaa 
alitajuntaansa kaiken näkemänsä. Jos näyttely 
saadaan kuvituksella, hauskalla mainostekniikal- 
la, elävöitetyillä tilastotiedoilla, joista ei silloin täl- 

löin saa puuttua huumorintajua, mielenkiintoisilla 
museoesineillä kansanomaisine selostuksineen, 
onnistuneeksi ja mielenkiintoiseksi, sellaiseksi, että 
kansa muistaa näyttelyn vielä kauvan jälkeen päin, 
silloin on pääkaupunki istuttanut näyttelyssä kävi- 
jöihin kouraantuntuvan määrään pääkaupungin ja 
samalla koko maan historiaa ja kehitystä koskevaa 
tietoutta. 


Näyttelyohjelma rakennettiin yhtäältä krono- 
logisesti, toisaalta teemoittain. Keskeisessä 
asemassa tiedon visualisoijina olivat kartat ja 
tilastot, joiden avulla saatettiin havainnollises- 
ti osoittaa Helsingin kasvu suurkaupungiksi. 
Sen lisäksi että tilastot ja kartat kristallisoivat 
näyttelyn sanomaa helposti luettavaksi, ne 
myös kvantifioivat ja tieteellistivät kaupunki- 
yhteisöä objektiiviseksi tilaksi ja luvuiksi. Asian- 
tuntijoilla kaupunkisuunnittelijoista ammatti- 
historioitsijoihin ja asiantuntijatiedolla oli 
merkittävä rooli jälleenrakennuksen kohtee- 
na olevien yhteisöjen ja yhteisöllisyyden tar- 
peen määrittelijöinä.% 

Historiatulkintana laajimman yleisön saa- 
vutti historiallinen juhlakulkue — ”suurin 
koskaan Suomessa jarjestetty”.*° Monissa 
eurooppalaisissa ja amerikkalaisissa kaupun- 
geissa historiallisten kulkueiden ja näytel- 
mien kukoistuskautta oli 1800-luvun lopulta 
1950-luvun puoliväliin ulottunut ajanjakso.” 
Helsingissä kulkue historiakulttuurisena per- 
formanssina saavutti huippunsa vuonna 1950. 
Kulkue koostui 52 erillisestä yksiköstä, joista 
osa oli lavastettu kohtauksina kuorma-auton 
lavoille ja osa liikkui katutilassa jalan. Yhteen- 
sä kulkue oli kilometrin mittainen. Lisätietoa 
jokaisesta kuvatusta kohtauksesta annettiin vi- 
rallisen ohjelmalehtisen teksteissä, jotka olivat 

alansa asiantuntijoiden kirjoittamia.** Kul- 
kueen suunnittelusta vastasivat silloin aloit- 
televa teatteriohjaaja ja Eric von Frenckellin 
tytär Vivica Bandler sekä taitelija Olle Eklund 
neuvonantajanaan Kansallisteatterin johtaja 
Arvi Kivimaa. Noin 800 ihmistä osallistui 
kulkueeseen näyttelijöinä. Vaativimmissa 
rooleissa nähtiin ammattinäyttelijöitä, muun 
muassa Ansa Ikonen, Leif Wager ja Eino 
Kaipainen, muita rooleja näyttelivät vapaa- 
ehtoiset. Kulkue lähti liikkeelle Hakaniemen 
torilta, jatkoi pitkin Unioninkatua, Pohjois- 
esplanadia ja Mannerheimintietä päätyen 
lopulta Olympiastadionille, jossa se tuli osak- 
si virallisia juhlallisuuksia. Satatuhatpäisen 
yleisönsä tähden historiallista kulkuetta voi- 
daan pitää varsin tehokkaana virallisen histo- 
riatulkinnan välittäjänä. Juuri historiallisella 
kulkueella oli merkittävä rooli siinä vuosisa- 
taisjuhlan merkityksessä, jonka tarkoituksena 
oli kiinnittää helsinkiläisten huomio jälleen- 
rakennuksen hetkellä kaupungin historiaan. 
Historiallisen kulkueen valmistelusta säi- 
lyneet asiakirjat tuovat havainnollisesti ilmi 
sen, kuinka esitys menneisyydestä on aina 
nykyisyydessä tapahtuvan valinnan ja neuvot- 
telun tulos. Verrattuna yksittäisen historian- 
kirjoittajan työhön — jossa siinäkin valinta on 
yhtä kaikki läsnä — vuosisataisjuhlaan liitty- 
neessä toimikuntien ja työryhmien kansoitta- 
massa valmisteluprosessissa tämä ulottuvuus 
oli korostuneesti esillä. Kulkueessa saattoi olla 
vain rajallinen määrä yksiköitä, joten valintoja 
piti tehdä, eikä se ollut helppoa. Idea kulkueen 
historiasisällöstä kehittyi matkan varrella, ja 
alkujaan se oli varsin kansallisvaritteinen.*9 
Lopullisessa versiossa päädyttiin kansakunnan 

ja Helsingin historiat kokoavaan tulkintaan. 
Yhtäältä kulkueen hahmoina esiintyi joukko 
kansallisia sankareita, kuten Runeberg, Snell- 
man ja Topelius, ja Helsingin roolia kansakun- 
nan kannalta keskeisenä paikkana korostettiin. 
Toisaalta monet kohtaukset kuvasivat paikal- 
lisesti merkittäviä tapahtumia, kuten ensim- 
mäistä teatterivierailua Helsinkiin vuonna 
1780 tai ensimmäistä yleisurheilutapausta, 
Salomo Wulffin juoksua Kaartin kasarmin pi- 
han ympäri 30 kertaa vuonna 1828. Kaikkien 
luonnoksia kommentoineiden näkemyksen 
mukaan kertomus ei kuitenkaan kehittynyt 
riittävästi. Juhlaa valmistelevan komitean jä- 
sen, kaupunginarkistonhoitaja Ragnar Rosen, 
teki kulkueen sisällöstä vastaesityksen, jossa 
hän toivoi keskittymistä enemmän Helsingin 
oman kehityksen selittämiseen sekä yksiköi- 
den kytkeytymistä helposti tunnistettaviin 
paikkoihin nykykaupungissa. Rosen kävi esi- 
tyksen kulkueen sisällöstä kohta kohdalta läpi 
pyrkien lisäämään paikallishistorialista väriä 
(esimerkiksi ”Maistraatti taistelee possuja vas- 
taan, järjestysvallan tehtävien luonnehdintaa”, 
”Kaivopuisto, sen hienostoa”), poistaen mie- 
lestään liialti kansalliseen historiaan keskitty- 
viä kohtauksia (esimerkiksi ”Lönnrot julkai- 
see Kalevalan”, ”Suomi saa oman rahan”) ja 
pyrkien lokalisoimaan tapahtumia. Hän myös 
arvosteli joitakin kulkueen yksiköitä liiallises- 
ta teatraalisuudesta.° Jarjestelykomitea puo- 
lestaan toivoi lisäyksenä kulkueeseen aihetta 
100 vuotta sitten tapahtuneesta promootiosta, 
ajankohtaisesti vuoden 1950 toukokuussa 
järjestettyyn promootioon viitaten sekä, to- 
dennäköisesti yliopistojen välisen tasapuoli- 
suuden nimissä, Teknilliseen Korkeakouluun 


viittaavaa aihetta.” Valmistelevan komitean 
ehdotukset eivät tulleet osaksi kulkueen lopul- 
lista ohjelmaa, kuten eivät useimmat Rose- 
ninkaan ehdotuksista. Sen sijaan ohjelmassa 
otettiin huomioon Suomen Osuuskauppojen 
Keskuskunnan toivomus liittyen siihen, ettei 
kulkuetta rahoittaneille toiminimille asetettai- 
si nimikkoryhmiä kulkueessa, ”koska joillekin 
liikkeille voi sattua sellaisia kulkueyksiköitä, 
jotka laatunsa puolesta eivät niille sovellu”. 
Kaikki menneisyys ei ollut yhtä toivottua. Kul- 
kueen rahoittivat kokonaisuudessaan vanhat 
yksityiset helsinkiläiset liikkeet, jotka lopulta 
esiteltiin ohjelmalehtisessä perustamisensa 
mukaisessa järjestyksessä. Kulkueen yksiköt 
puolestaan esiintyivät lopullisessa ohjelmassa 
Taulukon 1 mukaisella tavalla. 

Millainen oli se versio Helsingin mennei- 
syydestä, jota historiallisen juhlakulkueen 
kautta välitettiin? Lopun ”ennen ja nyt” -vas- 
tinpareja lukuun ottamatta kulkueen yksiköt 
järjestettiin kronologisesti. Kertomus alkoi 
ajasta ennen kaupungin perustamista ja 
päättyi tulevaisuusorientoituneeseen visioon 
olympialaisten nuorisosta. Kysymyksessä oli 
lineaarinen kertomus, jolle keskeistä oli jatku- 
vuuden idea. Kulkueen laatijoiden pyrkimyk- 
senä oli rakentaa epäpoliittinen historiaesitys, 
erityisesti suhteessa lähimenneisyyden tapah- 
tumiin. Ei liene yllättävää, että sortokaudet, si- 
sällissota, jatkosota ja Neuvostoliiton valvonta- 
komission aika Helsingissä jäivät vaille mai- 
nintaa — ne olivat liian ristiriitaisia aiheita si- 
sällytettäväksi osaksi julkista juhlaa. Toisaalta 
on huomionarvoista, ettei lähimenneisyys 
kaikkinensa ollut vaiettu aihe. Traumaattis- 
ten sotavuosien jälkeen katsetta ei käännetty 

nostalgisoivasti vain kaukaiseen menneisyy- 
teen. Tähän valintaan kannusti toki myös 
Helsingin verrattain lyhyt historia. Yhtääl- 
tä vuosisataisjuhlan historiaesityksissä oli 
tarpeen todistaa, että Helsingillä oli luultua 
pidempi historia, toisaalta haluttiin korostaa 
viimeisten vuosikymmenten merkittävyyttä 
kaupungin kehityksessä. Historiakulkueessa 
jälkimmäisestä todistivat vuoden 1876 teolli- 
suusnäyttelyä ja ensimmäistä autoa vuodelta 
1903 koskevat yksiköt. 

Huomattava osa lähimenneisyyttä käsitte- 
levistä kulkueyksiköistä liittyi työväenliikkeen 
historiaan. Kuvatuksi tulivat niin ensimmäi- 
nen työväen vappukulkue vuodelta 1898, 
huhtikuun 1905 yleistä äänioikeutta vaatinut 
mielenosoitus ja työväentalon rakentaminen 
vuonna 1906. Oman yksikön kulkueeseen 
saivat lisäksi ammattiyhdistysten liput, jotka 
”hulmusivat rohkeutta ja hehkuivat innostusta 
työväestön taistellessa yhteiskunnallisten, ta- 
loudellisten ja sivistyksellisten pyrkimystensä 
puolesta”. Tämä esityksellinen valinta oli 
sopusoinnussa sodanjälkeisen kaupunginval- 
tuuston kokoonpanon kanssa, jossa vasem- 
mistolla oli merkittävä edustus. Toisaalta 
ohjelmassa korostettiin nimenomaan työväen- 
liikkeen varhaista, ei-kumouksellista perintöä, 
joka voitiin yhdistää pikemminkin sosiaa- 
lidemokraatteihin kuin kommunisteihin. Hel- 
singin 400-vuotisjuhla oli monessa suhteessa 
porvarillinen juhla,” kun taas toisaalta juhlas- 
sa voidaan nähdä tietoinen pyrkimys liittää 
eliitin ulkopuolisia ryhmiä kaupunkiyhtei- 
söön. Tämä heijastui mielenkiintoisella taval- 
la myös historiallisen juhlakulkueen reitti- 
valintaan. Kulkue lähti liikkeelle läheisesti 

Taulukko ı: Helsingin 400-vuotisjuhlien historiallisen juhlakulkueen yksiköt. 


1. Helsingin varuskunnan soittokunta 


2. Helsingin kaupungin vaakuna 


3. Ennen perustamista 


4. Kustaa Vaasa perustaa Helsingin vuonna 1550 


5. Ulvilan, Rauman, Tammisaaren ja Porvoon 
porvareita käsketään muuttamaan Helsinkiin 


6. Jalkapuussa 


7. Kustaa II Aadolf kutsuu säädyt kokoon 1616 


8. Hakkapeliittoja 


9. Pietari Brahe siirtää Helsingin 1640 


10. Rutto 1710 


11. Helsingin puolustus 1713 


12. Kotiinpalaavat karoliinit 1721 


13. Augustin Ehrensvärd perustaa Suomenlinnan 
1748 


14. Kustaa III:n käynti Helsingissä 1775 


15. Komeljantteja Helsingissä 1780 


16. Helsinki valtakunnan neljänneksi suurin satama- 
kaupunki 


17. Tulipalo 1808 


18. Aika muuttuu (Suomen liittäminen Venäjään) 


19. Helsingistä tehdään pääkaupunki 1812, Alek- 
santeri I 


20. Ehrenström ja Engel, Uudelleenrakentamis- 
toiminta 1811-40 


21. Maan hallinto muuttaa Helsinkiin 1819 


22. Yliopisto muuttaa Helsinkiin 1827 


23. Ensimmäinen yleisurheilutapaus 1828 


24. Lönnrot julkaisee Kalevalan 1835 


25. Ensimmäinen höyrylaiva 1837 


26. ”Maamme” lauletaan ensimmäisen kerran 1848 


27. Valtiopäivät 1863, Aleksanteri II 


28. Suomi saa oman rahan 1864, J. W. Snellman 


29. Aleksis Kivi julkaisee Seitsemän veljestä 1870 


30. Kaupunginvaltuusto muodostetaan 1875 


31. Teollisuusnäyttely 1876 


32. Työväen vappukulkue 1898 


33. Ensimmäinen auto 1903 


34. ”Me vaadimme” 1905 


35. Graniittilinna nousee 1906 


36. Itsenäisyysjulistus 1917 


37: 193971939 


38. Ammattiyhdistyksen lippuja 


39. Vanhat ”prankkarit” 


40. Nykyiset tulentorjujat 


41. Postinkuljetus — ennen 


42. Postinkuljetus — nyt 


43. Cygnaeuksen aikaisia kansakoululaisia 


44. Kansakoululaisia nykyään 


45. Ensimmäiset sanomalehdet 


46. Nykyinen sanomalehdistö 


47. Entisajan järjestyksenpito 


48. Nykyinen poliisilaitos 


49. Sosiaalihuolto ennen ja nyt 


50. Täytämme 400 vuotta 


51. Kukkaiskuningatar 


52. Olympianuoriso 


Lähde: Helsingin kaupungin 400-vuotisjuhlat. Ohjelma: Historiallinen juhlakulkue ja stadionjuhla 11.6.1950. 

Historiallisen kulkueen yksikkö numero 26 ” Maamme’ lauletaan ensimmäisen kerran 1848” Vanhan ylioppi- 
lastalon kohdalla. Taustalla Stockmannin tavaratalo. Moottoripyörän sivuvaunussa historiaperformanssia 
seuraa sen kiitelty ohjaaja Vivica Bandler. Kuva: Helsingin kaupunginmuseo. 

työväenliikkeen historiaan liittyvältä Haka- 
niemen torilta, jonka laidalla sijaitsevista ra- 
kennuksista monet olivat Osuusliike Elannon 
ja ammattiliittojen hallinnassa. Lähdettyään 
matkaan kulkue ylitti symbolisesti Pitkänsil- 
lan, joka perinteisesti toimi jakolinjana por- 
varillisen ja työväenluokkaisen Helsingin 
valilla. Kaiken kaikkiaan kulkueen reittiä 
voidaan tarkastella omana esityksenään sii- 
tä, minkälaisena Helsingin haluttiin näyttäy- 
tyvän ulospäin — porvarillisena mutta myös 
työväenluokkaisena, yhdistelmänä vanhaa ja 
uutta, sekä kaupunkilaisten ja kansakunnan 
edustavana omaisuutena. Kulkueen reitille 
osui monia kansallisia monumentteja ja kau- 
pungin symbolisia paikkoja, kuten yliopisto, 
Suurtorin (Senaatintorin) empirekorttelit val- 
tion hallintorakennuksineen, Tuomiokirkko, 
kaupungintalo, Esplanadi, Ylioppilastalo, 
Postitalo, Lasipalatsi, Eduskuntatalo ja Kan- 
sallismuseo. Symbolisten paikkojen ja edusta- 
van arkkitehtuurin esittelyllä oli tärkeä tehtä- 
vänsä osana kaupunkilaisten kasvatusta: tämä 
oli se Helsinki, josta kaupunkilaisten tulisi olla 
ylpeitä. Toisaalta, historioitsija Simon Gunnia 
mukaillen, kaupunkilaisten aktiivinen osallis- 
tuminen kulkueeseen voidaan nähdä myös 
kaupunkikansalaisuuteen kohdistuvana vaa- 
timuksena.% 

Hienoin säikein Helsingin vuosisataisjuhla 
kiinnittyi myös laajempaan sodan muistami- 
sen politiikkaan. Talvisota sisällytettiin osaksi 
historiakulkueen kertomusta, vaikkakin sotaa 
muisteltiin hyvin hienovaraisesti — kulkueen 
ohjelmalehtisessä, jossa muiden yksiköiden 
kohdalla sisältöä oli selostettu muutaman lau- 
seen verran, sanoja ei tarvittu, pelkkä vuosi- 

luku “1939” riitti. Itse kulkueessa talvisota 
esitettiin reserviläisten nimettömänä ja vaati- 
mattomana joukkona. Ei sankariutta, kunnia- 
merkkejä tai maskuliinisuuden korostusta. 
Näin historiakulkueen sotakuvaus osaltaan 
tuotti sellaista suomalaiseen sotilaaseen liitet- 
tyä vaatimattoman ja velvollisuudentuntoisen 
sankarin ja uhrin määritelmää, jota historian- 
tutkija Ilona Kemppainen on kirjoituksissaan 
kuvannut.? Kansakunnan uhrien ja perhei- 
den henkilökohtaisen surun välittäjänä toi- 
mivat paikallisyhteisö ja sen muistin paikat.%” 
Populaarissa historiateoksessaan Eino E. Suo- 
lahti kirjoitti sodan tuhoisuudesta, Helsingin 
antamasta uhrista sekä Hietaniemen hautaus- 
maasta kollektiivisen muistamisen paikkana, 
johon littyi ”kappale Helsingin katoamatto- 
minta historiaa”. Myös Hietaniemen sankari- 
hautausmaan lopullinen järjestely haluttiin 
kytkeä ”muistojuhlaksi” kutsutun vuosisatais- 
juhlan yhteyteen. 

Toinen symbolisilla merkityksillä ladattu 
kohtaus historiakulkueessa oli itsenäisyysjulis- 
tusta esitellyt yksikkö. Osan katsojien mielissä 
itsenäisyysjulistus ja sitä kulkueessa seurannut 
vuosi 1939 nivoutuivat saumattomaksi koko- 
naisuudeksi. Uusi Suomi kirjoitti: 


Kulkueen vaikuttavin osio oli ”Itsenäisyysjulis- 
tus 1917”, jossa ryhdikkäät, valkopukuiset miehet 
kantoivat viittäkymmentä siniristilippua, keskellä 
leijonalippu. Eräällä aidalla istui sotasokea, jolle 
näkevä toveri selosti eri yksiköitä. Saadessaan 
kuulla lippumeren nyt juuri sivuuttavan hänet 
sotasokea ponnahti seisomaan ja paljasti päänsä. 
Ja hän seisoi vielä silloinkin, kun itsenäisyysjulis- 
tuksen jälkeen astui esiin vuosi 1939. Tuota vuotta 
kuvasivat — mutta miten tehokkaasti kuvasivatkaan 


— vain reserviläiset, kuka turkislakki päässään, 
kuka paketti kädessään tai reppu selässään." 


Historiakulkueen marssivat reserviläiset myös 
kietoutuivat osaksi kylmän sodan retoriikkaa. 
Pian 400-vuotisjuhlan jälkeen äärivasemmisto 
teki Kaupunginhallitukselle välikysymyksen 
koskien marssivia reserviläisiä. Kommunis- 
tien mukaan kulkueen järjestäjät olivat sopi- 
mattomalla tavalla väärinkäyttäneet juhlal- 
lisuuksia sotapropagandan harjoittamiseen. 
Vastauksessaan Kaupunginhallitus totesi 
vuotta 1939 koskevan yksikön ”ainoastaan 
esittävän kaupungin historiaan ja katukuvaan 
liittyvän tosiasian. Kaikki kulkueessa esitetyt 
kuvat rakentuvat tosiasioihin, toiset palaut- 
taen mieliin iloisia tapahtumia, toiset kuvaten 
kaupunkia kohdanneita koettelemuksia”. 
Vuosisataisjuhlinnassa menneisyys valjas- 
tettiin nykyisyyden palvelukseen monella muul- 
lakin tavalla. Juhlakulkueen ohjelmalehtises- 
sä alleviivattiin, kuinka Helsinki historian- 
sa eri vaiheissa oli saanut ”sisämaasta käsin, 
suurten korpien ja järvien partailta [...] elä- 
vää voimanlisää, joka vähitellen [oli] sulau- 
tunut kaupungin omaan elämänmuotoon”.'? 
Osana kasvavan metropolin kertomusta oli 
tärkeää kuvata, kuinka muualta tulleen väes- 
tön sopeuttaminen kaupunkiyhteisöön oli 
ollut mahdollista ennen, ja kuinka se olisi 
mahdollista jälleen nykyisen nopean kasvun 
tilanteessa. Kaupungin kasvun ja muutoksen 
tematiikka oli kaikkinensa hallitseva. Aikai- 
sempien sukupolvien raskaita koettelemuksia 
ja aiempia kaupunkituhoja korostavat tarinat 
puolestaan rakensivat onnistuneen jälleen- 
rakennuksen kertomusta." Talvisodan lisäksi 


”EI MINKÄÄN SAARIJÄRVEN PAAVON TARINAA” 


juhlakulkueeseen oli sisällytetty osastot koski- 
en suurta Pohjan sotaa (kaksi yksikköä), vuo- 
den 1710 ruttoa ja suurta vuoden 1808 kau- 
punkipaloa.'*t Historiallisen juhlakulkueen 
viimeiset osiot esittelivät kunnallisia instituu- 
tioita ”ennen ja nyt”. Kulkueen viimeinen yksik- 
kö ”Olympianuoriso”, joka koostui joukosta 
nuoria urheilijoita, suuntasi kaupunkilaisten 
katseet kohti lähitulevaisuuden haastetta, 
”joka vaativaisuudessaan [oli] oleva sen histo- 
riassa suurimpia”.'*5 Myös historiallisen juhla- 
kulkueen eteneminen kaupunkitilassa välitti 
samaa viestiä matkasta menneisyyden kau- 
pungista tulevaisuuden metropoliin — kuljet- 
tuaan ”vanhan kaupungin” halki kulkue päät- 
tyi lopulta modernin Helsingin ja Suomen 
symboliksi kohonneelle Olympiastadionille. 


Vuosisataisjuhla esityksenä 


Performanssitutkimuksen teoreetikko Richard 
Schechner erittelee esityksen seitsemän toisil- 
leen limittäistä tehtävää. Esityksen tulee viih- 
dyttää; tehdä jotakin kaunista; rakentaa tai 
muovata identiteettiä; vaalia yhteisöllisyyttä; 
parantaa; opettaa, suostutella, tai vakuuttaa 
sekä auttaa kohtaamaan pyhä tai demoni- 
nen. Schechner toteaa, että vaikka yksi esitys 
harvoin täyttää kaikki mainitut tehtävät, yhtä 
harvinaista on, että esityksellä olisi vain raja- 
tut yksi tai kaksi tehtävää.’ Toisen maailman- 
sodan jälkeisillä vuosisataisjuhlilla oli useita 
tarkoituksia. 

Vuosisataisjuhlan keskiössä oli identiteetti- 
politiikka. Juhlan kautta kaupunkia määri- 
teltiin ja kuviteltiin (ihanne) yhteisönä - tällöin 

lausuttiin julki se, mistä kaikki oli alkanut, 
minkälaiseksi kaupunki oli tullut ja minkälai- 
seksi se oli tuleva. Lineaarisen kehityskerto- 
muksen päässä, tulevaisuudessa odotti jotakin 
vielä parempaa. Toisen maailmansodan jäl- 
keisessä tilanteessa juhlinnan retoriikassa ko- 
rostuivat yhteisöllisyyden vaatimukset. Juh- 
lan tehtävänä oli parantaa ja antaa toivoa, se 
oli merkki helsinkiläisille kaupunkiyhteisön 
normalisoitumisesta sodan jälkeen. Tähän 
liittyy myös Schechnerin nimeämä esityksen 
tehtävä ”opettaa, suostutella ja vakuuttaa”. 
Vuosisataisjuhla nähtiin keinona kasvattaa 
historiatietoisia ja tulevaisuutta rakenta- 
via kaupunkilaisia. Hyvin konkreettinen 

”Mahtava paviljonkien kaupunki” 
Näköaloja Tukholman ja vuoden 1897 Yleisen taide- ja 


teollisuusnäyttelyn suhteeseen 


Suuret maailmannäyttelyt olivat eräs teollisen 
vallankumouksen ja nationalismin vanave- 
dessä seuranneista ilmiöistä.' Näyttelyt tarjo- 
sivat nouseville teollisuudenhaaroille tilaisuu- 
den esitellä uusimpia tuotteitaan ja kehittyivät 
pian kansakuntien ja kaupunkien väliseksi kil- 
pailuksi siitä, kuka pystyisi rakentamaan kaik- 
kein näyttävimmät ja edistyneimmät tekniset 
luomukset. Tämä kilpailu sai näkyvimmän 
ilmauksensa näyttelyjä varten pystytetyissä, 
suurta insinööritaitoa vaatineissa rakennuk- 
sissa. Kaikkien tuntema esimerkki tästä on 
Pariisin vuoden 1889 maailmannäyttelyä var- 
ten rakennettu, Gustave Eiffelin suunnittele- 
ma torni. Yli kolmensadan metrin korkeuteen 
kohonnut rakennus jakoi ranskalaisten mieli- 
piteitä, mutta lunasti sittemmin paikkansa 
näyttelyn pysyvänä muistomerkkinä ja Parii- 
sin ikonisena symbolina.? 

Vuoteen 1900 mennessä oli järjestetty 
jo 13 maailmannäyttelyä, mikä on antanut 
aiheen nimittää 1800-luvun jälkipuoliskoa 
”suurten näyttelyiden aikakaudeksi”.3 Maini- 
tun ajanjakson aikana maailmannäyttelyistä 
muodostui edistyksen ilosanomaa ja länti- 
sen sivilisaation ylivertaisuutta julistaneita 


transnationaalisia instituutioita, eräänlaisia 
”meta-medioita”,1 joiden keskeisistä piirteistä 
vallitsi laaja yksimielisyys.s Maailmannäytte- 
lyt sulkivat ajan mittaan piiriinsä paitsi teol- 
lisuuden myös taloudellisen, kulttuurisen ja 
vieläpä koko urbaanin ja yhteiskunnallisenkin 
elämän. Myös urheilu kuului maailmannäyt- 
telyiden repertuaariin, ja suurten maailman- 
näyttelyiden suojissa kasvoivat sittemmin 
myös nykymuotoiset olympialaiset.? Uusien 
näyttelyjen odotettiin myös aina olevan edel- 
täjiään suureellisempia, ja koska suuri ei ole 
pelkästään kaunista vaan myös kallista, jou- 
duttiin megalomaanisiin mittoihin paisunei- 
siin näyttelyihin investoimaan yhä suurempia 
rahasummia? 

Suurista maailmannäyttelyistä puhuminen 
jättää kuitenkin varjoonsa sen tosiseikan, että 
1800-luvun jälkipuoliskolla Euroopassa ja 
Yhdysvalloissa pantiin toimeen myös runsaat 
sata pienempää näyttelyä. Esimerkistä käyvät 
Kööpenhaminassa vuosina 1872 ja 1888 sekä 
Tukholmassa vuosina 1851 ja 1866 järjestetyt 
näyttelyt, Helsingin Kaivopuistossa vuonna 
1876 järjestettyä Suomen ensimmäistä ”yleis- 
tä näyttelyä” unohtamatta.? Vaikka tällaiset 

näyttelyt edustivat useinkin vain kalpeaa 
varjoa suurten maailmannäyttelyiden ilmen- 
tämästä suuruudesta ja loistosta, olivat ne kui- 
tenkin paikallisessa mitassa suuria ja merkit- 
täviä tapahtumia. Itse asiassa ei ole laisinkaan 
liioiteltua väittää, että ne saattoivat yksittäisen 
maan tai kaupungin kannalta usein muodos- 
tua jopa merkittävämmiksi kuin mahtavat 
esikuvansa." 

Artikkelissani käsitellään yhtä yllä esitet- 
tyyn luonnehdintaan erityisen hyvin sopi- 
vaa näyttelyä, Tukholmassa vuonna 1897 
järjestettyä yleistä taide- ja teollisuusnäytte- 
lyä (Allmänna konst- och industriutställningen). 
Näyttelyä on tähän saakka tutkittu muun 
muassa 1800-luvun modernin ja visuaalisen 
kulutuskulttuurin, arkkitehtuurin, kulttuurien 
kohtaamisen sekä tekniikan ja mediahisto- 
rian näkökulmasta." Kuten teollisuus- ja maail- 
mannäyttelyjä koskevassa tutkimuksessa yli- 
päätäänkin, tarkastelun viitekehyksen on 
usein muodostanut nationalismi, tai vähin- 
täänkin pyrkimyksenä on ollut tuoda esiin 
kansallisen identiteetin, modernin ja näytte- 
lyn välisiä monia yhtymäkohtia.” Tässä artik- 
kelissä vuoden 1897 Tukholman näyttelyä ei 
kuitenkaan lähestytä etupäässä kansallisesta, 
vaan pikemminkin urbaanista näkökulmasta. 
Tarkemmin sanoen aikomukseni on tarkastel- 
la vuoden 1897 näyttelyn sekä sen isäntäkau- 
pungin välistä suhdetta, jota koskeva analyysi 
on jäänyt lapsipuolen asemaan aihepiiriä kos- 
kevassa kirjallisuudessa. 

Heti perään on kiiruhdettava lisäämään, 
että modernit teollisuusnäyttelyt olivat tieten- 
kin niin fyysisesti kuin henkisestikin yhtä pal- 
jon kansalliseen agendaansa kuin urbaaniin 

ympäristöönsä sidottuja spektaakkeleita — ja 
ne olivat sitä siinä määrin, ettei mainittujen 
näkökulmien erottaminen toisistaan yleensä 
ole helppoa tai aina perusteltuakaan. 1800- 
luvun lopun ja 1900-luvun alkupuoliskon suu- 
ria näyttelyitä tutkinut Alexander Geppert 
puhuukin näyttelyistä ”katalysaattoreina”, 
urbaanin muutoksen kiihdyttäjinä, samalla 
kun hän toteaa näyttelyiden muodostaneen 


”kaupunkeja kaupungeissa” (cities within the 


city). Toisin sanoen: näyttelyitä voidaan tutkia 
eräänlaisia laajoina, kompleksisina ja sosiaa- 
lisesti heterogeenisinä pienoiskaupunkeina, 
jotka jäljittelivät, imitoivat ja myös ylittivät 
isäntäkaupunkejaan mitä moninaisimmin ta- 
voin. Kysymys ei näin ollen ole siitä, olivatko 
1800-luvun lopun suuret näyttelyt modernei- 
hin kaupunkeihin olennaisesti liittyviä ilmiöi- 
tä (ne olivat sitä itsestään selvästi), eikä liioin 
siitä, heijastelivatko ne lähinnä kansallisia vai 
paikallisia päämääriä (ensinnä mainittujen 
ensisijaisuus on itsestään selvää). Kysymys on 
siitä, miten näyttelyt täsmällisemmin ottaen 
muokkasivat kaupunkeja sekä siitä, millä ta- 
voin kaupungit ja niiden välinen kilpailu vuo- 
rostaan muokkasivat näyttelyitä. Ja edelleen 
kysymys on siitä, millä tavoin aikalaiset itse 
hahmottivat kaupungin ja näyttelyn välistä 
suhdetta sekä siitä, millaisia merkityksiä he 
kumpaisellekin antoivat." 

Erään keskeisen kaupunkeja ja näyttelyitä 
yhdistävän näkökulman muodostaa turismi, 
jonka kehitys tunnetusti kulkee käsi kädessä 
näyttelyinstituution kasvun kanssa. Jo ensim- 
mäisessä, Lontoossa vuonna 1851 järjestetys- 
sä maailmannäyttelyssä vieraili suuri joukko 
koti- ja ulkomaisia matkailijoita, ja suuret 


näyttelyt olivat myös ensimmäisiä nähtä- 
vyyksiä, joihin liittyi laajamittaista, teollisesti 
tuotettujen matkamuistojen ympärille raken- 
nettua muistamisen kulttuuria.'° Näyttelyt 
muodostavat tärkeän luvun myös kaupunki- 
markkinoinnin sekä kaupunkien välisen kil- 
pailun historiassa. Kaupunkeja oli luonnolli- 
sesti pyritty ”myymään” aikaisemminkin, 
mutta suuret näyttelyt tarjosivat ennen koke- 
mattomia tilaisuuksia kaupunkien imagon 
kirkastamiseen, ja 1800-luvun loppua kohti 
tultaessa näihin tilaisuuksiin tartuttiin entistä 
tietoisemmin.” Artikkelini ydin voidaankin 
näiltä osin tiivistää kahteen kysymykseen: 
Millaisten mielikuvien avulla Tukholmaa 
yritettiin näyttelyn alla ja sen aikana markki- 
noida ulkomaisille turisteille? Millaisin silmin 
koti- ja ulkomaiset näyttelyvieraat Tukholmaa 
katsoivat? Kysymyksenasettelua ohjaa tällöin 
näkemys, jonka mukaan isäntäkaupungit ei- 
vät olleet pelkästään näyttelyiden kehyksiä 
tai näyttämöitä, vaan monessakin suhteessa 
niiden tärkeimpiä näyttelykohteita — käsitys, 
jolle on helppo löytää vahvistusta myös Tuk- 
holman tapauksessa. 

Toinen seikka, jota artikkelissani pohdin, liit- 
tyy sekin kaupunkien katsomiseen. ”Turismi- 
propagandan” — tai kuten nykyisin sanot- 
taisiin: matkailun edistämisen — sijaan viite- 
kehyksen tarjoaa kuitenkin kaupunkisuunnit- 
telu, jota koskevassa kirjallisuudessa on ollut 
tapana painottaa näyttelyiden merkitystä 
kaupunkien kehittämisen ja kuvittelemisen 
kannalta. ”Nykyaikaisesta kaupunkisuunnit- 
telusta” ei tosin vielä puhuttu (termiä alettiin 
käyttää vasta 1900-luvun alussa), mutta eri- 
laiset näyttelyt sekä kaupunkisuunniteluun 


"MAHTAVA PAVILJONKIEN KAUPUNKI” 


keskittyneet erityisnäyttelyt vaikuttivat joka 
tapauksessa merkittävästi kaupunkien kehit- 
tämistä koskevan ajattelun kehittymiseen.'? 
Näyttelyiden kautta tapahtunut kaupunkien 
kuvitteleminen muodostaakin toisen artikkelini 
punaisista langoista. Erityisesti pohdin, millai- 
sia tarkoitusperiä näyttelyalueelle pystytetty, 
kirjallisuudessa verrattain vähälle huomiolle 
jäänyt Tukholman kaupungin paviljonki pal- 
veli, samalla kun koetan jossain määrin tehdä 
selkoa myös siitä, millaisia näköaloja näyttely- 
alue kokonaisuudessaan avasi Tukholmaan ja 
moderneihin kaupunkeihin ylipäätäänkin. 
Viimein ja kolmanneksi artikkelini tarkoi- 
tuksena on valottaa Tukholman vuoden 
1897 näyttelyä nimenomaan suomalaisesta 
näkökulmasta. Tukholman näyttely ei tosin 
juurikaan houkutellut suomalaisia näytteille- 
asettajia, mitä voitaneen myös pitää syypää- 
nä siihen, ettei näyttely tähän saakka ole 
juurikaan herättänyt suomalaisten tutkijoi- 
den mielenkiintoa.” Kuitenkin suomalaisten 
sanomalehtien näyttelyä kohtaan osoittama 
mielenkiinto sekä Tukholmaan näyttelykesä- 
nä suuntautunut, huomattaviin mittoihin pai- 
sunut turismi — eräin varauksin voitaisiin pu- 
hua jopa massaturismista — tekivät siitä erään 
kesän 1897 tärkeimmistä mediailmiöistä paitsi 
Ruotsissa myös Suomessa. Niinpä Suomi ja 
suomalaisuus putkahtelevat tuon tuostakin 
esiin tutkielmani jonkinlaisena sivujuontee- 
na, ja esitykseni lopussa luon vielä pikaisen 
silmäyksen suomalaista teollisuusnäyttelyä 
koskeneeseen keskusteluun, jota voidaan pi- 
tää yhtenä vuoden 1897 näyttelyn monista he- 
delmistä. Toista suomalaista teollisuusnäytte- 
lyä ei monista yrityksistä huolimatta koskaan 

järjestetty, mutta sen ympärillä käyty, Tuk- 
holman näyttelyn inspiroima keskustelu avaa 
mielenkiintoisia näköaloja transnationaali- 
seen näyttelydiskurssiin sekä kaupunkien ja 
näyttelyjen välisen suhteen kehitykseen. 

Artikkelini pääasiallisena aineistona toimi- 
vat suomalaisten ja ruotsalaisten sanomaleh- 
tien aikalaiskuvaukset sekä näyttelyn tienoilla 
julkaistut, etupäässä ulkomaisille matkailijoil- 
le tarkoitetut opaskirjaset. Lisäksi olen hyö- 
dyntänyt näyttelyn virallista historiikkia sekä 
vähäisemmässä määrin myös muuta aikalais- 
kirjallisuutta. 


Skandinaavinen veljesjuhla 


Tukholman yleinen taide- ja teollisuusnäyttely 
järjestettiin vuonna 1897 Djurgärdenin kau- 
punginosassa, alueella, joka on monille suo- 
malaisille tuttu muiden muassa Vasa-laivasta, 
Gröna Lundin huvipuistosta sekä Pohjois- 
maisesta museosta (Nordiska Museet). Pitkään 
suunnitteilla olleen näyttelyn taustalla vaikut- 
tivat paitsi suuret maailmannäyttelyt, myös 
Kööpenhaminassa vuonna 1888 järjestetty 
teollisuusnäyttely, johon ruotsalaisetkin san- 
koin joukoin olivat osallistuneet.” Koska mo- 
lemmat kaupungit kilvoittelivat Pohjolan hen- 
kisen ja kulttuurisen pääkaupungin tittelistä, 
oli vuoden 1897 näyttelyn lähtöasetelma näin 
ollen annettu: kaiken piti nimenomaisesti olla 
suurempaa ja kauniimpaa kuin Kööpenhami- 
nassa vajaat kymmenen vuotta aikaisemmin. 

Maailmannäyttelyiden sekä Kööpenhami- 
nan näyttelyn lisäksi Tukholman näyttelyllä 
oli tietenkin myös oma paikallinen esikuvansa, 

kaupungissa vuonna 1866 järjestetty taide- ja 
teollisuusnäyttely, jonka, kuten Taina Syrjä- 
maa on osoittanut, voi sanoa antaneen sysäyk- 
sen myös Helsingin Kaivopuistossa vuonna 
1876 järjestetylle Suomen ensimmäiselle ylei- 
selle näyttelylle.” Vuoden 1866 näyttely aloit- 
ti ”pohjoismaisiksi” tai ”skandinaavisiksi” kut- 
suttujen näyttelyiden sarjan ja jäi kaupungin 
historiaan suurena menestyksenä. Näin siitä- 
kin huolimatta, ettei näyttely taloudellisessa 
mielessä ollut voitollinen, joskaan se ei myös- 
kään - harvinaista kyllä — tuottanut sanotta- 
vammin tappiota. Vuoden 1866 näyttely 
merkitsi monien aikalaisarvioiden mukaan 
myös alkua kokonaiselle uudelle aikakaudelle. 
Tämä käsitys jaettiin myös Suomessa, kuten 
seuraavasta Uuden Suomettaren kirjoituksesta- 
kin voidaan päätellä: 


Epäilemätön asia lienee, että 1866 pidetty näyttely 
se oikeastaan oli, joka etupäässä pani tuon wer- 
rattoman kehityksen alkuun. Se herätti ja elvytti 
kansan powessa piilewät kehityswoimat, se wiittasi 
tien, antoi opetusta ja opastusta, vaan ennenkaik- 
kia se antoi uusia näkökohtia yleisen kehityksen 
eri aloilla, siten synnyttäen uusia toiweita ja waati- 
muksia; antoi rohkeutta ja woimaa yhä uusiin yri- 
tyksiin ja ponnistuksiin. 


Mitä mieltä sitten tahtookin olla tämän kaltai- 
sista arvioista, se Tukholma, joka nyt valmis- 
tautui esittelemään ruotsalaisen teollisuuden 
viimeisimpiä saavutuksia — separaattoreita, 
keskoskaappeja, puhelinkeskuksia, tehdasval- 
misteista jäätelöä ja niin edelleen — oli olen- 
naisesti toisenlainen kuin vuonna 1866. Kun 
Tukholmaa ei vielä vuoden 1866 näyttelyn 
aikoihin voinut varsinaisesti kutsua teollisuus- 


kaupungiksi, oli siitä 1800-luvun lopulle tul- 
taessa kasvanut eurooppalaisessakin mitas- 
sa merkittävä teollisuuskeskus. Kaupungin 
väkiluku oli miltei kaksinkertaistunut noin 
120 000:sta 276 000:een, ja niin ruotsalaisessa 
kuin suomalaisessakin yhteydessä Tukholmas- 
ta puhuttiin yhä useammin ”suurkaupunki- 
na”. Tukholmaan vuonna 1897 saapunutta 
näyttelyvierasta tervehti myös kansallisesta 
identiteetistään aikaisempaa tietoisempi Ruot- 
si, joka mieli takaisin eurooppalaiseksi suur- 
vallaksi. Tämän aseman se saavuttaisi teolli- 
suuden ja teknologian avulla, joiden merkitys 
ruotsalaista yhteiskuntaa eteenpäin työntävinä 
voimina tiedostettiin yhä kirkkaammin.? 
Kaikki tämä sai selkeän ilmauksensa vuo- 
den 1897 näyttelyssä. Näytteilleasettajien mää- 
rä ei tosin juurikaan ollut kasvanut edellisestä 
— vuonna 1866 se oli noin 3600 ja vuonna 1897 
vajaat 3800 — mutta lukuisine oheistapahtumi- 
neen, näyttävine paviljonkeineen sekä suuri- 
ne kävijämäärineen (noin 1,5 miljoonaa) kyse 
oli kuitenkin vuoden 1866 näyttelyä merkit- 
tävästi suuremmasta ja kalliimmasta tapahtu- 
masta.* Etupäässä yksityisin varoin järjeste- 
tystä näyttelystä kehkeytyi myös edeltäjäänsä 
kansainvälisempi, sillä ”skandinaavisten vel- 
jeskansojen” lisäksi näyttelyssä oli esillä myös 
venäläisen teollisuuden ja taiteen viimeisim- 
piä saavutuksia. Venäjän kutsuminen Tukhol- 
maan selittyy sillä, että näin — ja vain näin 
— voitiin järjestäjien mielestä tarjota myös Suo- 
melle mahdollisuus osallistua ”skandinaavi- 
seksi veljesjuhlaksikin” kutsuttuun näyttelyyn. 
Suomalaisia esittäytyminen osana Venäjän 
osastoa ei tietenkään miellyttänyt.9 Kuten 
Kerstin Smeds on osoittanut, palautuivat 

1800-luvun lopun näyttelyt suomalaisittain 
aina kysymykseen Suomen erityisasemasta: 
mikäli omaa osastoa tai paviljonkia ei ollut 
tarjolla, oli seurauksena usein jonkinasteinen 
boikotti tai ainakin kiinnostus kyseessä olevaa 
näyttelyä kohtaan jäi laimeaksi. Niinpä Tuk- 
holman näyttelyynkin osallistui lopulta vain 
27 pienehköä suomalaisyritystä suurteollisuu- 
den loistaessa kokonaan poissaolollaan.3? 

Suomalaisen teollisuuden vaatimatonta 
osanottoa Tukholmassa ei kuitenkaan voida 
kokonaan selittää boikotilla, tai jos voidaan, 
niin boikotti ei tässä tapauksessa kohdistunut 
ainoastaan venäläistämistendenssiä, vaan 
myös itse näyttelyinstituutiota vastaan. Sil- 
lä vaikka liberaali lehdistö ja osa johtavista 
poliitikoista tekivät parhaansa patistellakseen 
suomalaisia yrityksiä olemaan edustettuina 
Tukholmassa, olivat monet suuret suomalais- 
yhtiöt jo käytännössä lopettaneet suuriin näyt- 
telyihin osallistumisen. Syyt olivat pitkälti 
taloudellisia, toisin sanoen näyttelyistä saa- 
dun hyödyn ei katsottu kompensoivan niis- 
tä koituneita kustannuksia. Kysymys, josta 
niin lehtimiehet, industrialistit kuin erilaiset 
kulttuurikriitikotkin julkisuudessa kiistelivät, 
kuuluikin: oliko näyttelyinstituutio jo tehnyt 
tehtävänsä vai oliko sillä vielä annettavaa eu- 
rooppalaisille yhteiskunnille? Ja jos oli, niin 
kuka näyttelyistä lähinnä hyötyi? Useim- 
mat aikalaiset päätyivät vastaamaan näytte- 
lyn hyödyllisyyttä koskevaan kysymykseen 
myöntävästi, mutta tulkinnat siitä, keiden 
tarkoitusperiä näyttelyt 1800-luvun lopulla 
palvelivat, vaihtelivat.3? 

Niin tai näin, vuoden 1897 näyttely oli suo- 
malaisten vaatimattomasta osanotosta j ohtuen 

vähemmän ”skandinaavinen” kuin edeltäjän- 
sä, eivätkä näyttelystä muutoin runsaasti kir- 
joittaneet ruotsalaiset lehdet käytännössä edes 
noteeranneet Suomen perin vaatimattomaksi 
jäänyttä läsnäoloa Tukholmassa. Suomalaisis- 
sa lehdissä mainittu asiantila sitä vastoin sai 
osakseen runsaasti surkuttelua. Näyttelyä pi- 
dettiin erittäin merkittävänä, ja etenkin libe- 
raali lehdistö ilmaisi närkästyksensä siitä, että 
jälleen oli hukattu tilaisuus todistaa vanhoille 
veljeskansoille, että Suomi oli moderni teol- 
lisuusvaltio, ei pelkkä Venäjän takamaa.33 
Nyt syntynyt vaikutelma oli lähinnä päinvas- 
tainen, kuten Päivälehden ”Tuomas” (August 
Bernhard Mäkelä) eräässä pakinassaan lako- 
nisesti totesi: ”Käypihän se wähän kunnialle, 
ettei muka teollisuus meillä tuottaisi muuta 
kuin muutamia walokuvia ja waateharjoja.”31 


Kaupunki kaupungissa 


Suurten näyttelyiden kaltaiset kaupunkita- 
pahtumat tarvitsevat runsaasti vapaata tilaa 
toteutuakseen. Ja koska tällaista tilaa ei taval- 
lisesti ollut mahdollista löytää kaupungin 
keskustasta, sijaitsivat näyttelyalueet yleensä 
varsinaisen ydinkeskustan liepeillä, alueilla, 
joille kaupunki syystä tai toisesta ei vielä 
ollut laajentunut. Toinen näyttelyalueiden 
valintaa ohjannut seikka oli — ja on edelleen- 
kin — hyvät liikenneyhteydet sekä erilaisten 
palveluiden (ravintolat, huvitukset ynnä 
muut) saatavuus: oli eduksi, jos alue pystyi 
jo olemassa olevan infrastruktuurinsa tur- 
vin palvelemaan näyttelyyn saapuvia suuria 
ihmismassoja.35 

Tukholman tapauksessa katseet kääntyivät 
pian Djurgårdeniin. Alue oli, kuten sen nimi- 
kin jo kertoo, toiminut aikaisemmin kunin- 
kaallisena eläintarhana, mutta kehittynyt 
sittemmin kaupunkilaisten suosimaksi ulkoilu- 
alueeksi. Kahden telakan (Djurgårdsvarvet ja 
Galärvarvet) lisäksi alueella sijaitsi työläisten 
asuntoja sekä joukko puuhuviloita, joista osa 
määrättiin purettavaksi näyttelyn alta. Ra- 
kentamattoman, vapaan tilan lisäksi Djur- 
gärdenin puolesta puhuivat myös alueelle jo 
vedetyt raitiovaunulinjat sekä muut palvelut, 
erilaisista esteettisistä perusteista ja merellises- 
tä sijainnista puhumattakaan. Tukholmaahan 
pyrittiin, kuten tuonnempana nähdään, mark- 
kinoimaan ulkomaisille turisteille ”Pohjolan 
Venetsiana”, ja järjestäjien näkökannalta oli 
ilman muuta selvää, että myös näyttelyalueen 
tuli tukea kyseistä viestiä.3" 

Näyttelyä varten Djurgärdeniin pystytet- 
tiin satakunta rakennusta, joista monia voisi 
kuvailla hyvinkin näyttäviksi. Havainnollisen 
esimerkin tarjoaa kynttilätehdas Liljeholmen- 
sin paviljonki, joka muistutti jättiläismäistä 
kynttilää. Iltaisin, hämärän tultua, sytytettiin 
40 metrin korkeuteen kohonneen ”kynttilän’ 
huipulle asennettu valonheitin, samalla kun 
ympäri näyttelyaluetta sijoitellut lähemmäs 
kymmenen tuhatta eriväristä lyhtyä syttyivät 
valaisemaan Djurgärdenia.37 Nykytermein pu- 
huttaisiin ”vau-arkkitehtuurista”, rakennuk- 
sista, joiden tarkoituksena on hätkähdyttää ja 
nousta puheenaiheiksi. Erona nykyluomuk- 
siin kuitenkin oli, ettei 1800-luvun lopun mieli- 
kuvituksellisia näyttelyrakennuksia ollut tar- 
koitettu pysyviksi vaan purettaviksi näyttelyn 
päättymisen jälkeen. Tämä korosti näyttely- 

Tukholman yleisen taide- ja teollisuusnäyttelyn yleiskartta. Vaikka suurin osa näyttelypaviljongeista purettiin 
välittömästi näyttelyn päätyttyä, löytää Djurgärdenilta vielä tänäänkin muutamia näyttelyä varten pysty- 
tettyjä rakennuksia. Kuva: Tekniska museet i Stockholm. 

kokemuksen ainutkertaisuutta, samalla kun 
se myös avasi oven kokeilevalle ja toisinaan 
suorastaan sadunomaiselle arkkitehtuurille.3$ 
Nykyisin vuoden 1897 näyttelystä todistaakin 
enää muutama rakennus: skoonelaisen teol- 
lisuuden näyttelyhallina toiminut Skänska 
gruvan, Kungliga Jaktklubbenin ja Svenska Jägar- 
Jörbundetin näyttelytilana toiminut Jägarhyddan 
sekä Reinholds Ängbageri (nykyiseltä nimeltään 
Wärdshuset Ulla Winbladh). Edelleen on näyt- 
telyalueeseen kuuluneista, mutta ennen näytte- 
lyn avaamista valmistuneista rakennuksista jäl- 
jellä sauvakirkoista innoituksensa saanut Bio- 
loginen museo, lehdistötilana toiminut Villa 
Lusthusporten sekä näyttelyn aattona valmistu- 
nut Pohjoismaisen museon pohjoinen siipi.39 
Mutta jos näyttelyn pitkäaikaiset vaikutuk- 
set Tukholman kaupunkikuvaan jäivätkin vä- 
häisiksi, olivat sen lyhytaikaiset vaikutukset 
sitäkin voimakkaammat; elämä Tukholman 
varsinaisessa keskustassa jatkoi tavanomais- 
ta kulkuaan, mutta kaikki merkittävä tuntui 
kesän 1897 aikana tapahtuvan kaupungin 
toiminnallisen keskuksen muodostamalla 
näyttelyalueella. Itse asiassa lukuisista pavil- 
jongeista, rakennuksista, ravintoloista ja toi- 
minnoista koostunut näyttely muodosti selvä- 
rajaisen, mutta silti vaikeasti hahmotettavan 
”kaupungin kaupungissa”.‘° Mutta toisin kuin 
oikea kaupunki, näyttely ei kuitenkaan ollut 
rakentunut asteittain, eivätkä sitä myöskään 
piinanneet varsinaiselle kaupungille tyypil- 
liset ongelmat. Näyttelykaupunki edusti — näin 
voitaneen sanoa — eräänlaista utopiaa: se oli 
parempi, hauskempi, kauniimpi ja tehok- 
kaampi kuin sitä ympäröivä metropoli, ja se 
kutsui näyttelyvieraita kuvittelemaan, mil- 

laista elämä tulevaisuuden kaupungeissa voisi 
olla.* 

Näyttelyalueella käyskennelleet ulkomai- 
set turistit edustivat niin ikään häivähdystä 
Tukholman tulevaisuudesta, ja tulevaisuutta 
ilmensivät myös ne sadat tuhannet ruotsalai- 
set työläiset, jotka kenties ensimmäistä kertaa 
vierailivat Tukholmassa maansa pääkaupun- 
kiin sekä näyttelyn ihmeisiin tutustuakseen. 
Turistien ja työläisten läsnäolo oli myös 
omiaan korostamaan näyttelyn poikkeuksel- 
lisuutta, sillä 1800-luvun lopun kaupungissa 
vain harvat tilat olivat samassa määrin avoi- 
mia kuin tilapäisiksi tarkoitetut näyttelyalueet. 
Työläinen tietenkin pysyi työläisenä ja porva- 
ri porvarina, mutta silti voidaan sanoa, että 
Djurgärdenin näyttelyalue muodosti vakitui- 
sen kaupunkirakenteen sisälle tilan, jossa eri 
säätyiset, ikäiset ja eri sukupuolia edustaneet 
ihmiset saattoivat kohdata toisiaan tavan- 
omaista paljon vapaammissa, joskin edelleen 
säädellyissä puitteissa. Näin näyttelyaluetta 
kuvaili muuan suomalaisvieraista: 


Mahtawa pawiljonkien kaupunki seisoo nyt suo- 
raan edessämme. Minne waan katsoo, kohtaat 
aina: torneja, kupooleja, halleja, pawiljonkeja, 
kioskeja ja pyramiideja toinen toistaan kauniimpia. 
Siinä on käytetty kaikkea rakennustapaa, mitä aja- 
tella woi: wanhaa ja uusinta, itämaista ja euroop- 
palaista. Ja kaikki owat ne niin somasti järjestetyt, 
ei missään ahdasta ei silmää loukkaawaa. Mutta 
tämän kaiken luomiseen onkin käytetty Ruotsin 
parhaat insinööri-arkkitehti- ja taiteilijakywyt sekä 
kymmenet miljoonat kruunuja [sic!].* 


Monet alueen näyttävimmistä rakennuksista 
— kuten noin 10000 neliömetrin kokoinen 


Ljungbergshallen sekä miltei 17000 neliömet- 
rin laajuinen suuri näyttelyhalli (Industrihallen) 
— olivat lähtöisin tunnetun ruotsalaisen näyt- 
telyarkkitehti Ferdinand Bobergin kynästä 
(jälkimmäinen oli piirretty yhdessä Fredrik 
Lilljekvistin kanssa). Bobergin suunnittele- 
man Ljungbergshallenin esikuvana toimi vuo- 
den 1851 Great Exhibitionia varten raken- 
nettu Crystal Palace (Kristallipalatsi), jota oli 
jäljitelty lukuisissa muissakin näyttelyissä, 
myös Helsingissä. Jälkimmäinen, suuri näyt- 
telyhalli, taas oli saanut vaikutteita muun 
muassa Eiffel-tornista ja itämaisesta arkki- 
tehtuurista. 

Neljästä minareetista sekä valtavasta keskus- 
kupolista koostuneen rakennuksen huippu ko- 
hosi miltei sadan metrin korkeuteen halliten 
olemuksellaan koko silloisen Tukholman sil- 
huettia. Kuten kunnon näyttelyarkkitehtuu- 
rin kuuluukin, jakoi maailman suurimmaksi 
puurakennelmaksi mainostettu Suuri näytte- 
lyhalli kaupunkilaisten ja näyttelyvieraiden 
mielipiteet. Toiset näkivät siinä loistokkaan 
osoituksen Ruotsin johtavasta asemasta 
puutavarateollisuuden alalla, kun taas toiset 
— epäilemättä vähemmistö — moittivat sitä 
”epäruotsalaiseksi” ja siten ruotsalaista kansan- 
luontoa huonosti ilmentäväksi.* Tällainen 
näkemisen tapa edellytti tosin jo sangen ke- 
hittynyttä silmää, sillä vaikka näyttelyarkki- 
tehtuurista saatettiin väitellä intohimoisestikin 
sanomalehdissä sekä niin kutsutuissa ”tiedos- 
tavissa” piireissä, lienee näyttelyvieraiden 
ylivoimaiselle enemmistölle kyse ollut vain 
elämyksistä, joiden luokitteluun riitti yksin- 
kertainen, pitkästyttävästä hämmästyttävään 
venynyt asteikko. 


"MAHTAVA PAVILJONKIEN KAUPUNKI” 


Suuren näyttelyhallin tarkoituksena ei kui- 
tenkaan ollut vain tulla nähdyksi, vaan yh- 
täältä sen tuli myös mahdollistaa väliaikaisen 
”näyttelykaupungin”4 sekä sitä ympäröineen 
varsinaisen kaupungin näkeminen lintupers- 
pektiivistä. Aikalaisille tällainen perspektii- 
vi oli kaikkea muuta kuin jokapäiväinen. 
Päinvastoin, nouseminen hissillä varustetun 
rakennuksen näköalatasanteelle ja sieltä avau- 
tuvien näkymien ihailu edusti monille aika- 
laisille vaikuttavaa, suorastaan äärimmäistä 
kokemusta, jonka aiheuttamista fyysisiä aisti- 
muksia kuvailtiin yksityiskohtaisesti lukuisissa 
sanomalehtiartikkeleissa.* 

Myös Andreas Hasselgrenin toimittamas- 
sa virallisessa näyttelykertomuksessa listataan 
seikkaperäisesti ja aikakaudelle tyypillisesti 
kustakin rakennuksen neljästä minareetista 
avautuvia näköaloja: kirjoittajan katse ”liukuu” 
rakennuksesta ja sektorista toiseen, ja kaupun- 
gin yksityiskohdat katoavat tarkkailijan näkö- 
piiristä, mutta ilmestyvät jälleen näkyviin 
hänen tarkentaessaan katsettaan. Kirjoittaja 
kuvailee Tukholmaa ”viehättäväksi tauluk- 
si”, samalla kun ”näyttelykaupunki” (Hassel- 
grenin itsensä käyttämä ilmaisu) näyttäytyy 
hänelle elämää, edistystä ja riemua kuhise- 
vana ”muurahaispesänä”.5° Useat mainittuun 
kokemukseen viitanneet artikkelit ja reportaa- 
sit antavat lisäksi aiheen olettaa, että Teolli- 
suushallin mahdollistama lintuperspektiivi 
sekä siirtyminen osallistujasta tarkkailijaksi 
eivät ainoastaan auttaneet vieraita ymmär- 
tämään paremmin näyttelyä, vaan merkitsi- 
vät samalla myös uudenlaista suhdetta kau- 
punkiin, sen tilallisuuteen.5' Ja mikä vieläkin 
olennaisempaa, ne kertovat konkreettisesti 


73 


TIMO VILEN 


Tukholman yleinen taide- ja teollisuusnäyttely (Allmänna konst- och industriutställningen) merkitsi monille 
aikalaisille murroskohtaa ”vanhan” 1800-luvun ja ”uuden” 1900-luvun välillä. Oikealla näyttelyn näyttä- 
vimpiin rakennuksiin kuulunut Industrihallen ja vasemmalla Gamla Stockholm. Kuva: Stockholms stadsarkiv. 


myös siitä, että Tukholma itsessään muodosti 
vuoden 1897 näyttelyn keskeisen — ellei jopa 
kaikkein keskeisimmän - näyttelykohteen.5? 
Mutta millainen Tukholma Suuren näytte- 
lyhallin kupoleista oikein näyttäytyi? Seuraa- 
vassa luvussa tarkastellut, näyttelyn tienoilla 

julkaistut ja erityisesti ulkomaisia turisteja sil- 
mällä pitäen laaditut opaskirjat pyrkivät omal- 
ta osaltaan vastaamaan tähän kysymykseen. 
Ne edustavat tietenkin vain yhtä näkökulmaa 
Tukholmaan, eivätkä tarkemmin ottaen vält- 
tämättä vastaan siihen, millaiselta Tukholma 


todellisuudessa näytti. Sitä vastoin niistä voi- 
daan lukea, mihin seikkoihin Tukholmaan 
saapuvan turistin toivottiin suuntaavan kat- 
seensa sekä miten hänen tahdottiin kokemus- 
taan jäsentävän. 


Pohjolan Venetsia 


Tukholman yleinen taide- ja teollisuusnäytte- 
ly pantiin toimeen aikana, jolloin teollisuus- 
näyttelyiden katsottiin vielä ensi sijassa pal- 
velevan kansallisia ja teollisia tarkoitusperiä. 
Näyttelyn piti tehdä tunnetuksi ruotsalaisten 
teollisuusyritysten uusimpia tuotteita; sen 
piti piirtää ulkomaisten kilpailijoiden eteen 
kuva Ruotsista edistyksellisenä ja tärkeänä 
eurooppalaisena valtiona; sen piti vahvistaa 
ruotsalaisten kansallistuntoa ja ruotsalaista 
teollisuutta ja viimein sen piti myös kanna- 
tella itseään taloudellisesti.® Samaan aikaan 
oltiin kuitenkin enenevässä määrin havahtu- 
massa siihen, että suurten näyttelyiden kal- 
taiset tapahtumat saattoivat olla erityisen tär- 
keitä myös isäntäkaupungille, tai jopa siihen, 
että niiden pääasiallinen merkitys piili niiden 
isäntäkaupungin kannalta synnyttämissä ker- 
rannaisvaikutuksissa. Tukholman kaupungin 
näyttelylle myöntämä 300000 kruunun raha- 
lahjoitus sekä kaupungin vastuulleen ottamat, 
näyttelyalueen valmisteluun liittyneet toimet 
eivät siten olleet vain panostuksia tärkeänä pi- 
dettyyn kansalliseen projektiin, vaan yhtäältä 
myös sijoituksia kaupunkia itseään hyödyttä- 
neeseen tapahtumaan.5 

Matkailijoiden houkutteleminen sekä Tuk- 
holman julkisen kuvan kiillottaminen olivat 


"MAHTAVA PAVILJONKIEN KAUPUNKI” 


tietenkin asioita, joita näyttelyllä tässä ta- 
pauksessa haluttiin edistää. Tukholmalla itsel- 
lään ei tosin vielä tässä kohden ollut omaa 
turistipropagandaan keskittyvää organisaa- 
tiota, mutta vuonna 1885 perustettu Svenska 
Turistföreningen otti tärkeän roolin Tukholman 
tunnetuksi tekemisessä niin vuoden 1897 
näyttelyn kuin sittemmin myös vuoden 1912 
olympialaisten yhteydessä. Vaikka turismi- 
yhdistyksen ensisijaisena tarkoituksena oli ko- 
timaisen luontomatkailun edistäminen — nuo- 
rison karaisemista ja patriotismia unohtamatta 
-, oli sen piirissä enenevässä määrin alettu 
kiinnittää huomiota myös kaupunkimatkai- 
luun.55 Tämä sai ilmauksensa yhdistyksen 
lokakuussa 1895 järjestämässä kokouksessa, 
jonka julkilausuttuna tarkoituksena oli pohtia 
keinoja Tukholmaan suuntautuneen ulkomai- 
sen turistiliikenteen lisäämiseksi. Kokouksen 
tiimoilta julkaistiin Nägra ord om den utländska 
turisttrafiken pä Stockholm (Muutama sananen 
Tukholmaan suuntautuneesta turistiliikentees- 
tä) -niminen pamfletti, jossa arvosteltiin ko- 
vin sanoin ruotsalaisia elinkeinonharjoittajia 
ja viranomaisia niiden kaupunkimatkailua 
kohtaan esittämästä välinpitämättömyydestä. 
Ulkomaisten turistien merkitystä Ruotsille ja 
sen pääkaupungille ei teoksen tekijöiden mie- 
lestä ymmärretty, ja etenkään ne, joiden olisi 
luullut asiasta eniten hyötyvän, eivät yleisesti 
ottaen olleet tehneet elettäkään ulkomaisille 
turisteille suunnatun propagandan lisäämi- 
seksi.5° 

Teoksen nimettömäksi jääneen kirjoittajan 
(tai kirjoittajien) tarkoituksena ei kuitenkaan 
ollut vain kritisoida maanmiehiään, sillä kova- 
sanaisen herättelyn lisäksi kirjasessa annetaan 

myös useita rohkaiseva ja käytännöllisiä esi- 
merkkejä siitä, millaisia mahdollisuuksia pää- 
kaupunkiin suuntautuneeseen ulkomaiseen 
turismiin sisältyi. Asiaa oli Turistiyhdistyk- 
sen mukaan edistettävä määrätietoisesti ja 
ripeästi; viivyttelyn hintana oli ulkomaisten 
turisti- ja rahavirtojen suuntautuminen toisiin, 
paremmin tunnettuihin kohteisiin (Sveitsi ja 
jossain määrin myös Ranska toimivat tieten- 
kin esikuvina) sekä Tukholman pysyminen 
siinä marginaalissa, johon se syrjäisen sijain- 
tinsa johdosta oli tuomittu.”” Asenteiden oli 
muututtava, ja ennen kaikkea oli sisäistettävä, 
että Ruotsi oli turistimaa ja sen pääkaupun- 
ki Tukholma ”yksi maailman kauneimmista 
kaupungeista”.5$ 

Yllä mainittu pamfletti kätkee sisäänsä 
myös selkeän markkinointistrategian, toden- 
näköisesti erään ensimmäisistä, joita Tukhol- 
maan liittyen on koskaan laadittu. Tärkeim- 
mäksi keinoksi ulkomaisten matkailijoiden 
houkuttelemiseksi Turistiyhdistys näki — vä- 
hemmän yllättäen - erilaisten kirjasten ja esit- 
teiden julkaisemisen ja levittämisen.? Erilaisia 
mainoksia, opaskirjoja, julisteita, postikortteja 
sekä erityisiä näyttelylehtiä painettiinkin näyt- 
telyn alla runsaasti, ja useiden eri toimijoiden 
— näyttelyn lehdistöosaston, valtion rautatei- 
den, höyrylaivaosakeyhtiöiden, matkatoimis- 
tojen, Ruotsin konsulaattien ynnä muiden 
— välityksellä tieto Tukholmasta sekä vuoden 
1897 näyttelystä levisi ympäri Eurooppaa ja 
Amerikkaa.** Kirjasen tekijät kohdistivat suu- 
ria odotuksia myös näyttelyn yhteydessä jär- 
jestettäväksi kaavailtuun kansainväliseen leh- 
distökonferenssiin. Ruotsin kuningashuoneen 
rahoittama konferenssi kokoaisi Tukholmaan 

suuren joukon ulkomaisia toimittajia, jotka 
ylenpalttisesta kestityksestä ja vieraanvarai- 
suudesta nautittuaan täyttäisivät kotimaiden- 
sa lehdet Tukholmaa ylistävillä kirjoituksilla." 
Tässä suhteessa Turistiyhdistyksen toiveet 
epäilemättä täyttyivät, sillä ulkomaisten lehti- 
miesten Tukholmasta ja näyttelystä langetta- 
mat arviot olivat — sikäli kun voidaan todeta 
— pääsääntöisesti ylitsevuotavan positiivisia. 
Mielenkiintoista kyllä, näyttelystä itses- 
tään ei teoksessa puhuta juuri mitään, vaikka 
se lienee ollut merkittävä syy sille, että aihe 
ylipäätään haluttiin nostaa julkiseen keskus- 
teluun. Maininnan ansaitsee myös Turisti- 
yhdistyksen näkemys siitä, millaiselle perus- 
talle Tukholman imagoa vastaisuudessa oli 
rakennettava: vaikka oppia kannatti hakea 
muista, matkailunedistämisen ja turismin kan- 
nalta keskeisistä kaupungeista, täytyi Tukhol- 
maa koskevan viestinnän kuitenkin korostaa 
kaupungin originaalisuuta. ”Niin kuin Wien 
pysyy Wieninä, niin myös Tukholma on Tuk- 
holma eikä mitään muuta, Pohjolan romantti- 
nen metropoli”, oppaassa todetaan.‘3 
Äskeinen määritelmä tulee jo lähelle post- 
moderneille kaupungeille tyypillistä itseko- 
rostusta: nyttemminhän on tullut tavaksi 
pyrkiä kaikin tavoin painottamaan kaupun- 
gin omaleimaisuutta, samalla kun vältetään 
rinnastuksia kilpailijoihin.“ Vaikutelmaksi 
kuitenkin jää, että näyttelyn alla julkaistut 
opaskirjat ja esitteet pyrkivät markkinoimaan 
Tukholmaa nimenomaan rinnastamalla sitä 
muihin, paremmin tunnettuihin eurooppa- 
laisiin kulttuuri- ja turistikaupunkeihin. Ver- 
rattain suosittuja olivat esimerkiksi jo aikai- 
semmin mainitut kuvaukset Tukholmasta 

”Pohjolan Venetsiana”.° Erään teoksen mu- 
kaan taas Tukholma oli sekoitus Sveitsiä, Skot- 
lantia, Napolia ja Pariisia — sillä erotuksella, 
että kaupunki tietenkin oli pienempi ja rehel- 
lisempi kuin suuremmat sukulaisensa. Kau- 
pungin asukkaita taas kuvailtiin tyylikkäiksi, 
kohteliaiksi ja kaupunkielämän monista ilois- 
ta täysin siemauksin nauttiviksi, eräänlaisiksi 
”Pohjolan pariisilaisiksi”.*7 

Ennen kaikkea Tukholmaa käsittelevissä 
matkaoppaissa ja esitteissä korostuu kuiten- 
kin saaristoluonnon ja urbaanin tilan - pitto- 
reskin ja utilitaristisen maiseman - harmo- 
ninen ja symbioottinen suhde, yhdistelmä 
joka edelleenkin muodostaa Tukholmaa 
koskevan markkinointiviestinnän kivijalan. 
Esimerkiksi seuraavan, viralliseen näyttely- 
oppaaseen sisältyvän kuvauksen voisi kuvi- 
tella tapaavansa myös kaupungin nykyisestä 
esittelymateriaalista: 


Pelkkä vilkaisu Tukholman ja sen ympäristön kart- 
taan yllättää vierailijan. Hän ei ole koskaan näh- 
nyt mitään vastaavaa. Kaikkialla hänen silmänsä 
tapaavat noita sinisiä täpliä ja raitoja, jotka mut- 
kittelevat ympäriinsä muodostaen mitä merkilli- 
simpiä kurveja; toisinaan ne kasvavat leveimmiksi 
muodostaen laajoja, saarten sekaan ripoteltuja 
lahtia ja poukamia, kutistuakseen jälleen kapeiksi 
salmiksi, joiden muodostama kokonaisuus muo- 
dostaa täydellisen veden verkoston. Keskellä tätä 
upeaa maisemaa sijaitsee pääkaupunki, joka ym- 
päröivän kauneuden vastakohtaa korostavan kivi- 
erämaan sijaan muistuttaa pikemminkin timantti- 
kaulanauhan syleilyä. Tukholma on keskus, joka 
pitää kokonaisuuden kasassa. Mihin tahansa se 
ulottaakin katunsa, kohtaavat ne veden ja metsän 
muodostaman yhdistelmän. Ympäristön erityiset 

piirteet tunkeutuvat kaikkialle, jopa kaupungin 
aivan keskustaan saakka. Missä tahansa sattuu- 
kaan olemaan, niin tarvitsee vain kävellä jokunen 
minuutti löytääkseen itsensä seisomasta laiturilla, 
jotka kiemurtelevat ympäri jokaista niitä seitsemää 
saarta, joille kaupunki on rakennettu.*9 


Berliinin pauloissa 


Luonnon ja saariston ohella myös niin kutsut- 
tu ”korkeakulttuuri” ja sen eri arkkitehtoniset 
manifestaatiot — rakennukset, teatterit, kirkot, 
patsaat, muistomerkit — nähtiin kohteina, joi- 
den varaan Tukholman maine kiinnostavana 
matkailukaupunkina itsestään selvästi raken- 
tui.” Koska kulttuuri on perinteisesti totuttu 
samaistamaan sivilisaatioon, voitiin näin teh- 
den korostaa, että Tukholmalla oli paitsi lois- 
tava tulevaisuus, myös loistava menneisyys 
eurooppalaisena kulttuurikaupunkina. Toi- 
selta puolen tässä tarkastellut teokset ilmen- 
tävät myös sitä 1800-luvun lopulla yleistynyttä 
käsitystä, jonka mukaan nimenomaan tekno- 
logista kehitystä oli pidettävä tärkeimpänä 
kansakuntien ja kaupunkien voiman mittari- 
na.” Niinpä eräs yleisimmistä tässä viitatuis- 
sa oppaissa esiintyvistä teemoista on kuva 
Tukholmasta teknologisesti kehittyneenä ja 
modernina, ellei suorastaan ultramodernina 
kaupunkina. Raitiovaunut kulkivat, kaupun- 
ki oli siisti — tai kuten tuolloin sanottiin, ”hy- 
gieeninen” — ja sen terveydenhoito oli edis- 
tyksellisesti järjestetty.” 

Tukholman erityinen ylpeydenaihe oli kui- 
tenkin maailman kehittynein puhelinverkko: 
Tukholmassa oli vuoden 1894 aikoihin 4,6 

puhelinta 100 asukasta kohden, kun Lontoossa 
suhdeluku oli 0,14 ja Berliinissäkin ainoas- 
taan 0,45. (Todettakoon vertailun vuoksi, että 
Helsinki sijoittui kyseisessä vertailussa sijalle 
3 ja Turkukin sijalle 10.) Puhelinverkon kat- 
tavuus edusti 1800-luvun lopun sekä näytte- 
lyinstituution henkeen erityisen hyvin sopi- 
vaa ylpeydenaihetta: puhelinten määrä toimi 
paitsi modernin eräänä ilmentymänä myös 
objektiivisena, kaupunkikohtaisiin tilastoihin 
perustuvana mittarina, jonka avulla kaupun- 
keja voitiin laittaa järjestykseen. Erityisesti 
Tukholman etumatka Berliiniin nähden tuo- 
tiin mielellään esiin, olihan Berliini aikakau- 
den johtavia kaupunkeja. Itse asiassa Berliini 
tarkoitti 1890-luvun lopun kaupungeista pu- 
huttaessa useinkin synonyymiä modernille, 
rationaalisesti johdetulle ja rakennetulle kau- 
pungille, josta niin Tukholman kuin Helsin- 
ginkin virkamiehet kävivät ottamassa oppia.” 
Olla kehittyneempi kuin Berliini merkitsi 
siten samaa kuin olla esimerkkinä muille - ja 
tämä on juuri se kuva, jota Tukholmasta tah- 
dottiin näyttelynkin avulla levittää.” 

Kaikkia Tukholman viimeaikainen kehitys 
ei luonnollisestikaan miellyttänyt. Esimerkik- 
si eräät ulkomaiset kommentaattorit — tanska- 
lainen kirjailija Herman Bang etunenässä 
— harmittelivat, että Tukholmassa oli menty 
liiallisuuksiin Berliinin jäljittelemisessä. Seu- 
raava sitaatti Bangin laajaa julkisuutta saa- 
neesta kritiikistä tarjoaa jälleen vakuuttavan 
todisteen siitä, että näyttelyvieraiden arvos- 
televa katse ei kohdistunut pelkästään näyt- 
telyyn, vaan mitä suurimmassa määrin myös 
itse Tukholmaan: 


78 


Minun vaikutelmani Tukholmasta on se, että Ruot- 
sin pääkaupunki on viimeksi kuluneen 15 vuoden 
aikana läpikäynyt täydellisen muutoksen. Minus- 
ta vaikuttaa siltä kuin kaupunki olisi saanut uuden 
sielun. Luopumalla kaikesta kansallisesta mausta 
ja kansallisista traditsioneista, on Tukholma koko- 
naan heittäytynyt Berliinin syliin. 

Rakennetaan Berliinin malliin, johdetaan ja hal- 
linnoidaan saksalaisen esimerkin mukaan. Tukhol- 
malaiset pukeutuvat kuin berliiniläiset ja sotilaat 
kantavat preussilaisia uniformuja. Poliisit muis- 
tuttavat berliiniläisiä konstaapeleja viimeistä hius- 
karvaa myöden, eikä Tukholmassa voi ottaa kahta 
askelta huomaamatta berliiniläistä vaikutusta. 

Berliini on vallannut Tukholman. 

Kaupunki, joka on asettanut näytille pohjoismai- 
sen näyttelyn, ei enää voi kutsua itseään Pohjolan 
Pariisiksi. Se mikä oli ranskalaisen vaikutuksen 
aikaan ylpeää viehätystä, ruotsalaisen maun ja 
sielunelämän hienostuneita muotoja, on tapettu ja 
paennut pois välttääkseen saksalaisen väkisinma- 
kuun, jonka hedelmä tämä näyttely on. [...] 

Norjan pitäessä päättäväisesti kiinni kansalli- 
sesta leimastaan ja Tanskan ollessa ylivertainen 
kaiken läpäisevästä viehättävyydestä sekä työllä 
ja vaivalla hankitusta varmasta mausta johtuen, 
tuntuvat ruotsalaiset näyttelyt olevan vailla origi- 
naalisuutta, sikäli kuin originaalisuutena ei pidetä 
kaiken sen täydellistä puutetta, mitä kohtuudeksi- 
kin kutsutaan. 

Millaisen vaikutelman ruotsalaiset rakennus- 
mestarit olisivatkaan tavoittaneet, jos he edes 
tämän yhden kerran olisivat unohtaneet berliini- 
läiset esikuvansa ja osoittaneet kansallista ryhtiä!” 


Ulkomaisten ja aivan erityisesti tanskalaisten 
lehtien näyttelystä ja Tukholmasta esittämiä 
arvioita seurattiin Ruotsissa tarkasti; mairitte- 
levia arvioita siteerattiin mielellään osoituk- 
sena näyttelyn onnistumisesta, samalla kun 


erilaiset kriittiset huomautukset pyrittiin mah- 
dollisuuksien mukaan kumoamaan. Olikin 
sen tähden lähinnä oletettavaa, että Bangin 
piikittelevä kirjoitus sekä hänen suoranainen 
hyökkäyksensä Tukholmaa vastaan käynnis- 
tivät eräänlaisen maaottelun ruotsalaisten ja 
tanskalaisten lehtien kesken. Asian tiimoilta 
käydyssä väittelyssä törmäsivät toisiinsa pait- 
si Euroopan ja Pohjolan kaupungit — taikka 
niihin liitetyt mielikuvat — myös erilaiset 
näkemykset siitä, kenen ehdoilla kaupunke- 
ja tuli kehittää: ajan teknistyvää kulttuuria 
edustaneiden insinöörien vai estetiikkaa ja 
hienostuneisuutta ilmentäneiden taiteilijoi- 
den ja arkkitehtien? Bangin mukaan Tukhol- 
massa oli annettu liikaa valtaa jälkimmäisille, 
aivan kuten Pariisissa oli annettu liikaa valtaa 
Gustave Eiffelin tapaiselle insinöörille, jon- 
ka rakennuttaman tornin katsottiin eräissä 
huolestuneissa arvioissa tuhoavan kaupungin 
kauneuden.” Monien ruotsalaiskommentaat- 
toreiden mielestä kysymys ”Berliinin” ja ”Pa- 
riisin” paremmuudesta oli kuitenkin väärin 
asetettu. Tukholman ei tarvinnut valita kau- 
neuden ja teknologian tai hienostuneisuuden 
ja rationaalisuuden välillä — se saattoi valita 
molemmat.” 


Muukalaisia Tukholmassa 


Äsken viitattua suhtautumista kuvastaa hyvin 
myös virallisessa näyttelyoppaassa julkaistu 
esimerkkiohjelma, jota voidaan lukea paitsi 
kuvauksena siitä, millaisia elementtejä ideaa- 
lityyppisen turistin näyttelymatkaan toivottiin 
sisältyvän, myös havainnollisena esimerkkinä 

siitä, että matkaoppaita kirjoitettiin etupäässä 
yläluokalle ja ylemmälle keskiluokalle: Mat- 
kan ensimmäinen ja toinen päivä kannatti 
oppaan mukaan varata kaupungin tärkeim- 
pien nähtävyyksien - esimerkiksi Kuninkaan- 
linnan ja Vanhankaupungin — katselemiseen 
sekä näyttelyyn tutustumiseen. Visiitin kol- 
mannelle päivälle ehdotettiin tutustumista 
kaupungin puhelinlaitokseen sekä Saltsjö- 
badeniin, ja neljännelle museovierailuja sekä 
erinäisiä huvituksia. Vierailun viides päivä 
puolestaan suositeltiin vietettäväksi saaris- 
tossa ja — pantakoon merkille — vasta kuudes 
tutustuen varsinaisiin näyttelypaviljonkeihin 
sekä Tukholman kaupungin uuteen kaasulai- 
tokseen (Värtagasverkei) 

Kolme asiaa kiinnittää välittömästi huo- 
miota. Ensinnäkin, vaikka kyseessä on viral- 
linen näyttelyopas, on ohjelman painopiste 
kuitenkin Tukholmaan, eikä niinkään näytte- 
lyyn tutustumisessa: näyttely on kuin eksoot- 
tinen väliruoka, joka tarjoillaan tuhdin alku- ja 
pääruoan, siten ollen Tukholman kaupungin 
välissä. Taikka oikeammin olisi ehkä sanoa: 
väliaikainen näyttelykaupunki ja Tukholma 
näyttelykaupunkina sulautuvat siinä yhteen 
erottamattomaksi kokonaisuudeksi. Toisek- 
seen pistää silmään, että perinteisten kulttuuri- 
instituutioiden ohella ohjelmaan on ajan hen- 
keen sopivasti sisällytetty myös tutustuminen 
kaupungin uusiin ylpeydenaiheisiin, puhelin- 
ja kaasulaitokseen. Ne symboloivat erästä mo- 
dernin kaupungin uljainta ulottuvuutta, joskin 
heti perään on lisättävä, ettei mainitun kaltai- 
sia julkisia laitoksia esitelty vain teknisinä 
ja tieteellisinä saavutuksina, vaan yhtä lailla 
myös arkkitehtonisina ja siten olen taiteellisina 

mestaritöinä. Esimerkiksi puheena oleva 
kaasulaitos oli lähtöisin näyttelyn pääarkki- 
tehti Ferdinand Bobergin kynästä ja aikalais- 
arvioiden mukaan taiteellisilta ansioiltaan mil- 
tei yhtä suurenmoinen kuin monet Bobergin 
varsinaisista näyttelyrakennuksista.%* Ja vii- 
mein, kolmanneksi, samoin kuin näyttelyiden 
tapauksessa, myös tässä korostuu ajatus erilai- 
sista kuvakulmista ja perspektiiveistä: Tukhol- 
maan saapuvaa turistia ohjataan katsomaan 
kaupunkia mahdollisimman monesta näkö- 
kulmasta käsin kokonaiskuvan hankkimiseksi. 

Se, millaiseksi Tukholmaan saapuneiden 
ulkomaisten näyttelyvieraiden ohjelma tosi- 
asiassa muodostui, on tietenkin vaikeasti 
arvioitavissa: vaikka oppaiden viitoittamia 
ohjelmia seurattiin usein tarkastikin,* ideaali- 
tyyppinen turisti ei kuitenkaan välttämättä 
vastannut niihin odotuksiin, joita näyttelyn 
järjestäjät ja oppaiden kirjoittajat häneen 
kohdistivat. Jotakin voidaan joka tapauksessa 
päätellä niistä kuvauksista, joita esimerkiksi 
suomalaiset näyttelyvieraat ja toimittajat pai- 
kallisiin lehtiin kirjoittivat. Niistä käy ilmi, että 
etenkin työnsä puolesta Tukholmaan matkus- 
taneet pyrkivät velvollisuudentuntoisesti tu- 
tustumaan ainakin tärkeimpiin näyttelyosas- 
toihin — tai tämä on vähintäänkin se kuva, jota 
he lukijoilleen tahtoivat välittää. Näyttelyä 
”suoritettiin”, ja koska näyttelykaupunki oli 
niin suuri, venyi suoritus yleensä useampi- 
päiväiseksi ilman, että vieras tässäkään ajassa 
ehti perehtyä muuhun kuin vain murto-osaan 
alueen valtavasta tarjonnasta. 

Aivan selvää myös on, että niin tärkeitä 
kuin taidepaviljongit virallisessa näyttelydis- 
kurssissa olivatkin, muodostuivat ne vain 

harvoin näyttelyiden todellisiksi vetonauloik- 
si. Tukholmassakin tavallinen näyttelyrahvas 
näyttäisi erilaisten selontekojen ja näyttely- 
kertomusten valossa pikemminkin vältelleen 
niitä, ja jos oli valittava maalaustaidetta ja 
teollisuuden uusimpia saavutuksia esitelleiden 
paviljonkien välillä, suunnanneen kulkunsa 
empimättä jälkimmäiseen. Taiteen merki- 
tystä teollisuusnäyttelyille ei kuitenkaan sovi 
vähätellä. Kuten Paul Greenhalgh on toden- 
nut, taide teki teollisuusnäyttelyistä enemmän 
kuin pelkän markkinatapahtuman; se oli näyt- 
telykakun kuorrute, joka kohotti teollisuus- 
näyttelyt kaupallisen ja ”maallisen” yläpuo- 
lelle, ylevöitti on D Taiteen — samoin kuin 
kansallisten teollisuuspaviljonkienkin — avulla 
voitiin tietenkin myös tuottaa eroja näyttelyyn 
osallistuneiden maiden välille. Esimerkiksi 
kokeilevuus sekä erilaisten tyylien yhdistele- 
minen saatettiin taiteesta puheen ollen tulkita 
merkiksi maan taiteen kypsymättömyydestä. 
Ja koska taide ja arkkitehtuuri ainoastaan hei- 
jastelivat kansakunnan sielullista tilaa, oltiin 
tyylillisessä epäyhtenäisyydessä samalla näke- 
vinään merkkejä kansakunnan henkisestä 
kehittymättömyydestä.® 

Mutta paljonko ulkomaisia turisteja sitten 
vieraili Tukholmassa kesän 1897 aikana? Kaik- 
kein hurjimmat etukäteisarviot puhuivat jopa 
miljoonasta ”muukalaisesta”, mutta loppujen 
lopuksi näyttelyn lienee nähnyt ”vain” noin 
50 000 ulkomaista vierasta.*° Sana ”vain” on 
asetettu tässä lainausmerkkeihin, sillä Tukhol- 
man tavanomaisen vuosittaisen matkailija- 
määrän huomioon ottaen kyseessä ei ollut 
mikään vähäinen määrä. Näin suuri joukko 
näkyi ja epäilemättä myös kuului Tukholman 


katukuvassa ja toi kaivattuja lisätuloja kaupun- 
gin yrittäjille. Ja vaikka odotukset olivat olleet 
vieläkin korkeammalla, voidaan 50000:ta ulko- 
maista matkailijaa pitää osoituksena siitä, että 
Turistiyhdistyksen ja järjestäjien yritykset 
markkinoida Tukholmaa ja näyttelyä olivat 
— kaikesta huolimatta — olleet onnistuneita. 
Suomalaisia yllä mainittuun joukkoon 
mahtui noin 3 000-4000.%7 Kyseessä on kar- 
kea, suomalaisissa lehdissä esitettyihin mat- 
kailijamääriin perustuva arvio, joka ei ehkä 
täysin vastaa todellisuutta, mutta tuntuu kui- 
tenkin varsin uskottavalta. Selvää joka tapauk- 
sessa on, että vuoden 1897 näyttely edustaa 
tärkeää merkkipaalua paitsi ruotsalaisessa 
myös suomalaisessa matkailun historiassa - ja 
nimenomaan massaturismin historiassa.** Jon- 
kin verran suomalaisia oli tietenkin vieraillut 
suurissa maailmannäyttelyissä samoin kuin 
lähialueen pienemmissä teollisuusnäyttelyissä, 
mutta tällöin puhutaan yleensä korkeintaan 
sadoista pikemminkin kuin tuhansista vierai- 
lijoista.99 Tukholman yleinen taide- ja teolli- 
suusnäyttely kuitenkin erosi useimmista edel- 
täjistään ja välittömistä seuraajistaan siinä, että 
Tukholma oli suomalaisittain lähellä ja sinne 
matkustaminen verrattain edullista, vallankin 
kun monet laivayhtiöt tarjosivat alennuksia 
näyttelyyn matkaaville. Ja kun useat suoma- 
laiset yritykset, yhdistykset, yksityishenkilöt 
sekä senaatti lisäksi tukivat stipendein ansioi- 
tuneiden kansalaisten osallistumista näytte- 
lyyn, avautui mahdollisuus suuren maailman 
näyttelykokemukseen aikaisempaa paljon 
suuremmalle joukolle suomalaisia.!" 
Oikeastaan täytyy Suomenkin osalta puhua 
mediaspektaakkelista, ilmiöstä, joka tempaisi 

kesän 1897 aikana mukaansa ellei nyt aivan 
puolta Suomea, niin ainakin merkittävän osan 
itsensä sivistyneistöksi ja keskiluokaksi määri- 
telleestä väestä. Lehdet täyttyivät suomalais- 
ten kirjoittamista yksityiskohtaisista reportaa- 
seista jo hyvissä ajoin ennen virallisia avajaisia 
tuoden näyttelyn myös niiden ulottuville, jot- 
ka eivät olleet matkustaneet sitä katsomaan.” 
Tukholmaan suuntautunut, poikkeukselliset 
mittasuhteet saanut turismi sekä suomalais- 
ten näyttelyä kohtaan osoittama kiinnostus 
olivat lisäksi omiaan ruokkimaan käsitystä, 
että eivät ainoastaan tuhannet vaan suoras- 
taan kymmenet tuhannet suomalaiset olivat 
henkilökohtaisesti vierailleet näyttelyssä.” 
Esimerkiksi Helsingissä ilmestynyt Veckobladet 
kirjoitti syyskuun alussa 1897 seuraavasti: 


Piakkoin tulemme kuulemaan, että suomalaiset 
ovat vaihtaneet Tukholmassa ruotsalaista rahaa vii- 
den miljoonan markan edestä kuluvan vuoden tou- 
kokuun 15 päivästä lukien. Eikö tämä osoita, miten 
suurilukuisesti suomalaiset tänä kesänä ovat mat- 
kustaneet Tukholmaan? Kyllä, kaiken säätyinen ja 
-ikäinen väki on kesän aikana ollut Tukholmassa. 
Suomalaiset höyrylaivat ovat päivittäin kuljetta- 
neet ihmislastin Tukholmaan. Torimatamit Helsin- 
gistä ja Turusta ovat olleet Tukholmassa. Karjalan 
ja Savon suomalaiset talonpojat ovat olleet Tuk- 
holmassa. Ja hauskaa on heillä kaikilla ollut ja 
ihastuneita ovat he olleet Tukholmaan ja Ruotsin 
kansa on kohotettu taivaisiin asti. Journalisteja ja 
turisteja maailman kaikilta kolkilta on ollut Tuk- 
holmassa, ja ylitsevuotavan ihastuneesti ovat he 
sekä kirjallisesti että suullisesti ylistäneet kaikkea 
siellä näkemäänsä. — Mitä he ovat nähneet? He 
ovat nähneet lumoavan kauniin Tukholman. He 
ovat nähneet tukholmalaisten ”paratiisin”, jonka 
porttien läpi hävityksen kauhistus tulee kuukauden 

päästä marssimaan lakaisten pois kaiken sen, mikä 
on saarnannut 19:toista vuosisadan menestyksek- 
käästä industrialismista Ruotsissa, koko Skandina- 
viassa — meidän maamme, surullista sanoa, pois 
lukien! Sitä ovat nämä sadat tuhannet muukalaiset 
olleet katsomassa.9 


Mielenkiintoinen on myös seuraava, Kotkan 
Sanomissa syyskuussa 1897 ilmestynyt kitke- 
ränsävyinen kuvaus. Edellisen lainauksen 
tavoin sekin puhuu selkeää kieltään siitä, että 
näyttelyjä oli Suomessakin alettu enenevässä 
määrin tarkastella nimenomaan normaalin 
turismin ja täsmällisemmin sanoen matkailun 
taloudellisten vaikutusten näkökulmasta: 


”Oletkos käynyt Tukholmassa?” on tawallinen ky- 
symys näinä aikoina kun tuttava toisensa tapaa. Jos 
et voi antaa myöntävää vastausta, niin saat kehoi- 
tuksen siellä käymään, jos suinkin siihen tilaisuu- 
dessa olet. Se on teollisuus- ja taidenäyttely, joka 
sinne nykyään yleisöä kaikkialta wetää. Saada näh- 
dä matkalla hetkinen silmän kantamatointa merta 
ja sen takana kappale ulkomaata, Tukholman kau- 
punkia, ja suurta teollisuusnäyttelyä sekä wanhaa 
weljeskansaa, siinä wetowoimat, jotka sinne ovat 
tänä suwena noin 3,000 meikäläistä matkustamaan 
saattaneet ja noin kolme miljoonaa markkaa mat- 
karahoina Ruotsille uhraamaan... Niin, me olem- 
me tehneet matkamme, jättäneet miljoonamme, 
kiitelleet Ruotsin kaunista pääkaupunkia ja sen 
laitoksia, saaneet wastaukseksi monta lämmintä 
kädenpuristusta, erittäinkin jos emme ole tunnus- 
taneet kuuluwamme tuohon ”Ruotsia wihaawaan” 
fennomaanijoukkioon, ja ruotsalaiset owat jääneet 
tawattomaan itsensä ihailemiseen.9 


Kuten nähdään, äskeinen kirjoittaja oli myös 
hyvin tietoinen siitä, että suomalaisille turis- 

teille — ja turisteille ylipäätäänkin — oli Tuk- 
holmassa varattu rooli paitsi erilaisten matkai- 
lupalvelujen ja näyttelyn kuluttajina, myös 
eräänlaisena ”rekvisiittana” tai näyttelyobjek- 
teina — ja tämä kiusasi häntä.” Toisin sanoen: 
suomalaisten ja muiden ulkomaisten turis- 
tien läsnäolo toimi järjestäjien ja paikallisten 
asukkaiden kannalta todistuksena siitä, että 
Tukholma todellakin oli puoleensavetävä 
kaupunki, Pohjolan romanttinen ja moderni 
metropoli, jollaisena sitä ulospäin haluttiin 
esitellä. Ulkomaisten turistien kautta ruotsa- 
laisille avautui myös mahdollisuuksia vertai- 
luihin, jotka auttoivat rakentamaan eroja 
”meidän” ja ”teidän” välille. Tässä tapaukses- 
sa oli esimerkiksi helppo tulla siihen johto- 
päätökseen, että ”me” — siis ruotsalaiset — oli- 
vat erityisessä määrin vieraanvarainen kansa, 
muista vastaavan kaltaisista ominaisuuksista 
puhumattakaan.” 


Vanha ja uusi Tukholma 


Teollisuustuotteiden ja taiteen lisäksi näyttely- 
vieraiden huomiosta ja rahasta kilpailivat 
myös erilaiset huvitukset sekä näyttelyelä- 
mykseen olennaisella tavalla kuuluneet kah- 
vilat ja ravintolat. Ja enemmänkin: vaikka 
näyttelyt saivat sosiaalisen hyväksyntänsä 
nimenomaan uuden oppimisesta, olivat 
erilaiset huvitukset samoin kuin syöminen 
ja juominen asioita, joita monet suomalais- 
vieraatkin näyttelykokemustaan summaavis- 
sa selonteoissaan erityisesti kommentoivat.%” 
Näyttelyiden historiaa tutkinut James Gilbert 
viittaa näyttelyiden tähän puoleen käsitteellä 


Midway. Englannin kielen yleistermiksi (mid- 
way = markkinakojualue) sittemmin vakiintu- 
nut termi on lainattu Chicagon vuoden 1893 
maailmannäyttelystä (The Worlds Columbian 
Exposition), jonka vetonaulana toimi saman- 
niminen, viihteeseen ja populaarikulttuuriin 
keskittynyt huvittelualue. Midwayn vastin- 
paria ja Gilbertin typologian toista osaa taas 
edusti samaisen näyttelyn White Cityksi (val- 
kea kaupunki) kutsuttu alue, joka edusti klas- 
sista korkeakulttuuria sekä näyttelyn kaupallis- 
ideologista puolta.%* 

Ensimmäisissä maailmannäyttelyissä huvi- 
tukset ja populaarikulttuuri eivät vielä olleet 
osa varsinaista näyttelyä, olkoonkin, että 
monet korkeakulttuurina esitellyt attraktiot 
miellettiin yleisesti myös viihteeksi. Näyttely- 
alueiden ulkopuolella erilaisia viihdykkeitä 
oli tosin tarjolla runsaasti, mutta vielä Phila- 
delphian vuoden 1876 maailmannäyttelyssä 
ero White Cityn ja näyttelyalueen ulkopuolelle 
pesiytyneiden markkinoiden välillä oli selvä. 
1800-luvun loppua kohti tultaessa White city 
sai kuitenkin vähitellen antaa periksi Mid- 
waylle,99 ja Tukholman näyttely edustaa jo 
tyylipuhdasta esimerkkiä näyttelystä, jonka 
voi erään suomalaisen aikalaiskommentaat- 
torin sanoin sanoin todeta muodostuneen 
”enemmän huwiksi kuin hyödyksi, jonkinlai- 
seksi kosteikoksi katkaisemaan elämän yksi- 
toikkoisuutta yleensä”.'*" 

Tilanne oli järjestäjien ja sivistyneistön näkö- 
kulmasta ristiriitainen. Toisaalta näyttelyiden 
karnevalisoitumista ja halpahintaista ylellisy yt- 
tä paheksuttiin, mutta toisaalta ymmärrettiin 
hyvin, että ilman leipää ja sirkushuveja niin 
kutsuttu ”suuri yleisö” — siis ei pelkästään 


"MAHTAVA PAVILJONKIEN KAUPUNKI” 


näyttelyiden ja museoiden pääasiallisen 
kohderyhmän muodostanut keskiluokka vaan 
myös ja ennen kaikkea työväestö — olisi toden- 
näköisesti jättänyt tulematta näyttelyyn. Kos- 
ka massojen sivistämistä pidettiin eräänä näyt- 
telyn tärkeimmistä tehtävistä, uhkasi liiallinen 
keskittyminen korkeakulttuuriin vesittää sivis- 
tyneistön näyttelylle asettamat ideologiset, 
kasvatukselliset ja viime kädessä myös talou- 
delliset tavoitteet. Olennaista olikin, että suuri 
yleisö saatiin houkuteltua näyttelyyn — vaikka 
sitten ravintoloiden, huvitusten ja viihteen 
nojalla. Sisällä näyttelyssä sivistyneistön hy- 
vää tekevä vaikutus tarttuisi joka tapauksessa 
kaikkein vähäväkisimpiinkin näyttelyvierai- 
siin mallioppimisen ja jäljittelyn kautta." Tar- 
vittiin myös valistusta, harjaantumattomien 
silmien koulimista sekä suoranaista katseen 
ohjailua, mitä tarkoitusta palvelivat jo aikai- 
semmin mainitut oppaat sekä näyttelyn alla ja 
sen aikana julkaistut sanomalehtiartikkelitkin 
— niiden kaikkien tarkoituksena oli johdatella 
yleisöä ”näkemään oikein”.'” 
Korkeakulttuurin ja populaarikulttuurin 
välistä jännitettä yritettiin hallita muokkaa- 
malla näyttelyissä tarjolla olleita huvituksia 
kasvatukselliseen ja opettavaiseen suuntaan.'3 
Tukholman näyttelyn tapauksessa näitä pyrki- 
myksiä havainnollisti näyttelyn varsinaiseksi 
vetonaulaksi osoittautunut, kokosuhteessa 1:2 
rakennettu kulissikaupunki, joka esitti 1500- 
luvun Tukholmaa. Vastaavia miniatyyrikau- 
punkeja oli totuttu näkemään muun muassa 
Pariisin maailmannäyttelyn sekä ja Berliinin 
suuren teollisuusnäyttelyn yhteydessä, mut- 
ta tukholmalaiset saattoivat ylpeinä julistaa, 
ettei ”Vanha Tukholma” (Gamla Stockholm) 

jäänyt kekseliäisyydessään ja realismissaan 
esikuviaan huonommaksi. Eivät pelkästään 
kulissikaupungin rakennukset lukuisine yksi- 
tyiskohtineen pyrkineet imitoimaan mennei- 
syyttä sellaisena kuin se oli ollut, vaan ”Van- 
han Tukholman” realismia lisäsivät myös 
näyttelijöiden esittämien juoppolallien väli- 
set tappelut sekä kulissikaupunkiin tuodusta 
aidosta sikolätistä leijaillut löyhkä.'** Näin 
vieraat eivät siis pelkästään nähneet vaan 
myös kuulivat ja haistoivat, millaista elämä 
Tukholmassa oli ollut aikana, jolloin Ruotsin 
pääkaupungissa ei vielä sovellettu pikkumais- 
ta asetusta, joka ”epäsi sus-suvun nelijalkai- 
silta edustajilta oleskeluoikeuden kaupungin 
alueella”.'95 

Kun edellä on todettu näyttelyn muodosta- 
neen ”kaupungin kaupungissa”, voisi ”Vanhaa 
Tukholmaa” kutsua ”kaupungiksi näyttely- 
kaupungissa” — tai vähintäänkin sitä voisi 
luonnehtia kokonaiseksi kaupunginosaksi 
linnoineen, kirkkoineen, katuineen, kujineen, 
muureineen ja vallihautoineen.’” Realismista 
huolimatta mikään ”Vanhassa Tukholmassa? 
ei kuitenkaan ollut aitoa, vaan kaikki siinä oli 
kipsistä ja puusta taitavasti koostettua jäljitel- 
mää. Sen lisäksi, ettei ”Vanha Tukholma” tie- 
tenkään ollut vanha, ei se tarkemmin ottaen 
myöskään ollut ”Tukholma”, vaan erilaisia 
tyylejä ja vaikutelmia yhdistellyt pastissi, jon- 
ka esikuvina toimivat useissa ruotsalaisissa 
kaupungeissa eri aikoina sijainneet raken- 
nukset. Allan Pred luonnehtiikin näyttelyä 
varten rakennettua pienoismallikaupunkia 
”urbaanin menneisyyden romantisoiduksi 
imitaatioksi, joka imitoi muita urbaanin men- 
neisyyden romantisoituja imitaatioita”.'” 


9 

Mutta niin kuin usein on laita, koettiin 
kopion tässäkin tapauksessa paljastavan to- 
dellisuudesta enemmän kuin todellisuuden 
itsensä. Niinpä kaikkein kriittisinkin tark- 
kailija joutui virallisen näyttelykertomuksen 
mukaan ”Vanhaan Tukholmaan” astuttuaan 
myöntämään joutuneensa ”silmä silmää vas- 
ten” menneisyyden kanssa." Jossain määrin 
kuvaavaa myös on, että Vanhan Tukholman 
”realistisen” keskiaikaisen kuoren sisään kät- 
keytyi kokonainen moderni huvittelukeskus. 
Kulissikaupungista löytyi esimerkiksi kahvi- 
loita ja ravintoloita sekä Ruotsin ensimmäi- 
nen elokuvateatteri, jossa esitettiin elävää 
kuvaa muiden muassa kuningas Oskar II:n 
näyttelyn avajaisissa pitämästä puheesta.'"9 
Raja White cityn ja Midwayn välillä säilyi 
kuitenkin sivistyneistön sisäistämässä erotte- 
lussa toisaalta ”instruktiivisten” ja toisaalta 
vähempiarvoisten, ”puhtaasti” viihteellisten 
huvitusten välillä. Tukholman tapauksessa 
”vähempiarvoisiin” ja siten moraalisestikin 
jossain määrin arveluttaviin huvituksiin kuu- 
lui esimerkiksi Sagogrottan (satuluola), jota 
kuvailtiin sanomalehdissä erityisesti naisille, 
palvelustytöille ja lapsille hyvin sopivaksi." 
Opettavaisia huvituksia olivat puolestaan ajan 
uusinta tekniikkaa edustaneet keksinnöt, ku- 
ten Wilhelm Röntgenin edellisvuonna löytä- 
mät ihmeelliset säteet, joita niitäkin esiteltiin 
”Vanhassa Tukholmassa” läpivalaisemalla 
vapaaehtoisten käsiä ja kukkaroita hämmäs- 
tyneen yleisön edessä." 

Mielenkiintoisen kontrastin Vanhalle Tuk- 
holmalle muodosti lähinnä paikalliselle ylei- 
sölle suunnattu Tukholman kaupungin pavil- 
jonki. Yhdelle alueen näkyvimmistä paikoista, 


”MAHTAVA PAVILJONKIEN KAUPUNKI” 


Puusta ja kipsistä rakennettu Gamla Stockholm (Vanha Tukholma) oli Tukholman vuoden 1897 näyttelyn 


suosituimpia nähtävyyksiä. Keskiaikaisiin asuihin sonnustautuneet näyttelijät lisäsivät urbaania menneisyyt- 
tä romantisoineen kulissikaupungin ”autenttisuutta”. Kuva: Stockholms stadsarkiv. 


pääsisäänkäynnin viereen pystytetty paviljon- 
ki oli oma, itsenäinen näyttelynsä, mutta sen 
voi osin sanoa saaneen merkityksensä siitä 
vuoropuhelusta, jota se kävi ”Vanhan Tuk- 
holman” ja sitä ympäröivän näyttelyalueen 
kanssa. Kaikkiaan oo 000 kruunua maksaneen 
näyttävän paviljongin tarkoituksena oli tehdä 


tunnetuksi Tukholman kaupungin kehitystä 
sekä kaikkea sitä työtä, jota kaupungin johto 
ja virkamiehet kaupunkilaisten hyväksi olivat 
tehneet. Paviljongin eri huoneet oli ahdettu 
täyteen erilaisia kaupungin ja sen laitosten 
kehitystä kuvaavia karttoja, kuvia ja pienois- 
malleja. Esillä oli tarkat kopiot muun muassa 

modernista sairaalahuoneesta ja kansankou- 
lun puutyösalista sekä luonnollisesti myös 
erilaista kunnallistekniikkaan liittyvää tekno- 
logiaa kuten sähkömittareita, kaapeleita, vent- 
tiilejä ja lamppuja. Runsaat tilastot taas tarjo- 
sivat vieraille mahdollisuuden tutustua siihen, 
miten esimerkiksi tukholmalaisten kuollei- 
suus ja sairastuvuus erilaisiin tartuntatauteihin 
olivat historian saatossa kehittyneet."* 
Erityisellä antaumuksella esiteltiin näytte- 
lyn aikoihin 200 vuotta täyttänyttä Tukhol- 
man julkista valaistusta. Esitystapa oli voi- 
makkaan edistysoptimismin kyllästämä ja 
siten täydellisessä sopusoinnussa virallisen 
näyttelydiskurssin kanssa: erilaisiin historial- 
lisiin valaistusvälineisiin tutustuttuaan näytte- 
lyvieraat saattoivat omin silmin todeta, mil- 
laisen harppauksen Tukholma oli kaupunkina 
ottanut sekä millaisen elämänmuodon tiede 
ja teknologia mahdollistivat." Katsojia roh- 
kaistiin myös jatkamaan kaupunkiin ja sen 
eri laitoksiin tutustumista vierailemalla näyt- 
telyssä esillä olleiden pienoismallien todelli- 
sissa vastineissa, jotka — kuten yllä jo viitattiin 
— avasivat näyttelyn aikana ovensa suurelle 
yleisölle. Näin kaupungin erikoisnäyttely levit- 
täytyi spatiaalisessa mielessä koko kaupun- 
gin alueelle häivyttäen entisestään näyttely- 
kaupungin ja varsinaisen kaupungin välistä 
epämääräistä ja ohutta rajalinjaa." 
Sanomalehdissä kaupungin paviljonkia 
ylistettiin onnistuneeksi ja suorastaan esiku- 
valliseksi havainnollisuutensa ja kattavuuten- 
sa takia. Kehuja saivat niin erilaiset mallit kuin 
runsaat tilastotkin, jotka houkuttelivat — tai 
oikeastaan pakottivat — vierailijan katsomaan 
kaupunkia kaupunkisuunnittelijan ja virka- 

miehen näkökulmasta käsin. Näin paviljon- 
kiin tutustuneet paitsi näkivät kaupunkinsa 
uusin silmin myös oivalsivat millaisia asioita 
ja palveluita heidän maksamillaan verorahoil- 
la tuotettiin." Virallisessa näyttelykertomuk- 
sessa kaupungin paviljonkia kommentoitiin 
seuraavasti: 


Tukholman asukkailla ja ennen kaikkea sen virka- 
miehillä ja korporaatioilla on kaikki syy tuntea 
itsensä ylpeiksi tästä onnistuneesta erillisnäyttelystä, 
joka aivan ilmeisesti tulee levittämään uutta lois- 
tetta Birger Jaarlin kauniin kaupungin ylle ja joka, 
toivoaksemme, on osaltaan myös edesauttanut le- 
vittämään muukalaisten keskuuteen käsitystä siitä, 
että Tukholma ei ole vain huvin ja nautintojen kau- 
punki, vaan myöskin vireän työn ja monessa suh- 
teessa jäljittelemisen arvoisen kehityksen tyyssija."* 


Varsinaista yleisömagneettia kaupungin pavil- 
jongista ei tietenkään muodostunut, sillä vaik- 
ka kunnallisen elämän hienouksiin keskitty- 
nyt erityisnäyttely tarjosi kosolti nähtävää, ei 
se kuitenkaan pystynyt kilpailemaan Vanhan 
Tukholman kaltaisen viihdekeskuksen kans- 
sa.'” Yksi suureen yleisöön vedonnut näh- 
tävyys paviljongista silti löytyi: kaupungin 
vesi-ja viemärilaitoksen toimintaa havainnol- 
listanut, ”maanalaiseksi Tukholmaksi” ristitty 
kolmiulotteinen dioraama. Sen yläosan muo- 
dosti aidonnäköinen, Kungsträdgärdenin 
katunäkymää kuvannut panoraama. Asetel- 
man ydin piili kuitenkin katunäkymän alle 
taitavasti kätketyssä, maanalaista kaupunkia 
esittävässä läpileikkauksessa, joka avautui kat- 
sojan eteen vasta, kun tämä lähestyi panoraa- 
man reunaa ylätasanteelta käsin. Toisin kuin 
”Vanha Tukholma”, ”Maanalainen Tukholma” 


”MAHTAVA PAVILJONKIEN KAUPUNKI” 


Tukholman kaupungin paviljongissa esiteltiin kaupungin virkamiesten työtä sekä Tukholman kehitystä mo- 
derniksi ”suurkaupungiksi”. Kuvassa paviljongin vetonauloihin kuulunut dioraama, jonka avulla havainnol- 
listettin Tukholman vesi-ja viemärilaitoksen toimintaa. Lähde: Stockholms stadsarkiv. 


ei kuitenkaan tarjonnut hajuelämyksiä. Mut- ikkunan siihen osaan kaupunkia, joka nor- 
ta läpileikkaukseen upotetut viemäri, vesi- ja maalisti piiloutui kaupunkilaisten katseilta."* 
kaasuputket, puhelinkaapelit ja palopostit Olennaista on jälleen ymmärtää, että viemä- 
olivat joka tapauksessa ”aitoja” ja avasivat reiden ja putkien muodostama monimutkainen 

verkosto ei 1800-luvun lopusta puhuttaessa 
edustanut vain mielenkiintoista tai eksoot- 
tista teknologiaa, vaan urbaanin moderni- 
suuden ja modernin urbaanisuuden kovaa 
ydintä. Toisin sanoen se ilmensi saavutusta, 
joka ei pelkästään ratkaissut monia kaupun- 
kielämään perinteisesti kuuluneita haasteita, 
vaan myös mullisti perinpohjaisesti esimer- 
kiksi hajuihin, puhtauteen ja kaupunkeihin 
liitettyjä merkityksiä."? Voi siten sanoa, että 
siinä missä ”Vanha Tukholma” symboloi 
(monen muun asian ohella) Tukholman men- 
neisyyttä, antoi tässä esitelty kaupungin pavil- 
jonki vakuuttavan vastauksen siihen, miten 
”Vanhan Tukholman” implikoimat, puhtaa- 
napitoon, hygieniaan, liikenteeseen ja asumi- 
seen liittyvä haasteet oli ratkaistu modernissa 
kaupungissa. Näyttelykaupungin tavoin myös 
Tukholman kaupungin paviljonki tarjosi suu- 
relle yleisölle, arkkitehdeille, insinööreille, 
poliitikoille ja liikemiehille kosolti välineitä 
tulevaisuuden kaupunkien kuvittelemiseen.”° 


Uusi suomalainen teollisuusnäyttely? 


Näin epämääräisten mutta samalla kuitenkin 
suurisuuntaisten vaikutusten listaaminen voi 
tuntua jossain määrin liioitellulta, ja totta on- 
kin, että on paljon helpompi olettaa vaikutuk- 
sia kuin osoittaa, missä määrin yllä luetellut tai 
muut vuoden 1897 näyttelyn ansioksi luetut 
(ja artikkelin johdannossa viitatut) seikat joh- 
tuivat näyttelystä itsestään. Sama pätee myös 
näyttelyiden taloudellisiin kerrannaisvaiku- 
tuksiin: vaikka tiedetään ja voidaan helpos- 
ti päätellä, että sellaisia on koitunut suurista 

näyttelyistä ja esimerkiksi olympialaisten ta- 
paisista megatapahtumista runsaastikin, on 
vähänkään täsmällisempien arvioiden anta- 
minen kuitenkin käytännössä osoittautunut 
hyvin vaikeaksi." 

Mitään epäilystä ei kuitenkaan ole siitä, 
että vuoden 1897 näyttely vaikutti merkittä- 
västi aikalaisten Tukholmaa ja Ruotsia koske- 
viin käsityksiin. Kuten tunnettu ruotsalainen 
poliitikko Yngve Larsson kirjoitaa: ”Monet 
meistä jotka olivat nuoria vuosisadan vaih- 
teessa, saivat ensimmäiset vahvat vaikutel- 
mansa Tukholmasta kaupunkina, ruotsalaises- 
ta yhteiskunnasta elävänä yhteisönä, kauniin 
näyttelykesän 1897 aikana.”'* Sama pätee 
— mutatis mutandis — myös Suomeen: katsoes- 
saan Djurgärdenin hyvin järjestettyä näyttely- 
aluetta sekä Tukholmaa, Suomen vanhaa 
pääkaupunkia, monet näyttelyssä vierailleet 
suomalaiset olivat näkevinään, millainen tule- 
vaisuus odotti myös Helsinkiä. Kuten eräs 
näyttelyssä vieraillut suomalainen lehtimies 
totesi, näkee ”Tukholmassa jo suuresti edis- 
tyneenä sen, mihin meillä vasta ollaan pyrki- 
mässä.” 3 

Mutta vuoden 1897 näyttelyllä oli Suomen 
kannalta myös eräs sangen konkreettinen seu- 
raus: se näet kiihdytti uuden suomalaisen teol- 
lisuusnäyttelyn ympärillä käytyä keskustelua. 
Asiaa oli puitu kabineteissa ja julkisuudessa 
aina vuoden 1876 Kaivopuiston näyttelystä 
lähtien, joka - kuten sen nimikin (”Ensimmäi- 
nen yleinen näyttely”) kertoo - piti sisällään 
ajatuksen, että suurena menestyksenä pidetty 
tapahtuma saisi jatkoa muista, mahdollises- 
ti vieläkin suureellisemmista näyttelyistä." 
1870-luvun loppupuolella ajatus toisesta suoma- 


laisesta teollisuusnäyttelystä tuntuikin luon- 
nolliselta. Näyttelyinstituutio eli voimakkaan 
kasvun aikaa, ja esimerkiksi vuonna 1860 
ensimmäisen kerran järjestetty Yleinen suo- 
malainen maatalousnäyttely oli saanut jo 
useita seuraajia. Kotimaisen näyttelytoimin- 
nan edistäminen kirjattiin myös vuonna 1884 
perustetun teollisuushallituksen statuutteihin, 
ja vuonna 1885 teollisuushallitus ehdottikin 
pienimuotoisen, lähinnä puu- ja metalliteol- 
lisuuden ympärille rakennetun näyttelyn jär- 
jestämistä Rautatientorilla ja Ateneumissa. 
Ajankohtaa päätettiin kuitenkin lykätä, koska 
ei osattu päättää, oliko suunniteltu näyttely 
aivan liian suuri ja kallis vai sittenkin liian 
pieni muodostuakseen todelliseksi spektaak- 
keliksi.'5 

Seuraava teollisuushallituksen tekemä 
ehdotus näki päivänvalon Kööpenhaminan 
(1888) ja Pariisin (1889) näyttelyiden jälkeen. 
Tämäkin suunnitelma raukesi, mutta vain 
noustakseen uudelleen esiin vuonna 1892, täl- 
lä kertaa Suomen vientiyhdistyksen (Finlands 
exportföreningen) toimesta. Senaatin saatua 
teollisuushallituksen laatiman uuden esityk- 
sen eteensä oli tilanne Suomessa kuitenkin jo 
ehtinyt muuttua näyttelyn kannalta epäedul- 
liseksi: sato oli jäänyt etenkin maan itäosissa 
huonoksi, ja kun orastavan katastrofin ehkäi- 
seminen vaati runsaasti valtion varoja, ei näyt- 
telyn järjestämistä vallitsevissa oloissa pidet- 
ty mahdollisena. Taustalla vaikuttivat myös 
yleismaailmallinen lama, fennomaanien näyt- 
telyitä kohtaan tuntema epäluulo sekä viime 
kädessä myös suomalaisten yritysten lisäänty- 
vä haluttomuus uhrata aikaa ja varoja näyttely- 
toimintaan.” 


"MAHTAVA PAVILJONKIEN KAUPUNKI” 


1890-luvun puolivälin taloudellinen nousu- 
kausi teki näyttelykysymyksestä kuitenkin 
jälleen ajankohtaisen. Ruotsalaisten Tuk- 
holmaan puuhaama näyttely selittää sekin 
suomalaisen näyttelykeskustelun aktivoitu- 
mista, ja oma osuutensa tuli olemaan myös 
sillä, etteivät suomalaiset saaneet omaa osas- 
toaan sen koommin Tukholmaan kuin Nizni 
Novgorodissa vuonna 1896 järjestettyyn yleis- 
venäläiseen näyttelyynkään.'” Julkiseen kes- 
kusteluun näyttelyä nosti erityisesti Suomen 
talousseura, jonka kevätkokouksessa teolli- 
suusnäyttelyn näkyvimpiin puolestapuhujiin 
lukeutunut senaattori Leo Mechelin valotti 
Helsingin näyttelykysymyksen taustaa ja sen 
eri vaiheita. Mechelinin vetoomusta siteerat- 
tiin laajasti suomalaisissa lehdissä, ja se lienee 
toiminut pohjana myös teollisuushallituksen 
senaatille huhtikuussa 1897 tekemälle uudelle 
näyttelyehdotukselle.'* 

Tällä kertaa miltei kaikki asianomaiset 
olivatkin yhtä mieltä siitä, että ajankohta oli 
harvoin ollut otollisempi uuden suomalaisen 
näyttelyn järjestämiselle. Taloudellisten seik- 
kojen ohella myös Suomen osallistuminen 
Pariisin vuoden 1900 maailmannäyttelyyn 
perusteli näyttelyn pystyttämistä: Helsingis- 
sä joko vuonna 1898 tai 1899 pidetty näyttely 
muodostaisi Pariisin näyttelyn kenraaliharjoi- 
tuksen, samalla kun se tarjoaisi suurelle ylei- 
sölle mahdollisuuden osallistua todelliseen 
spektaakkeliin, jollaisia se tavallisesti saattoi 
seurata vain sanomalehtien välityksellä. Osa 
senaatin talousvaliokunnan fennomaanijäse- 
nistä tosin vastusti edelleen näyttelyä, mut- 
ta toukokuun lopussa 1897 senaatti valtuutti 
teollisuushallituksen kuitenkin ryhtymään 

toimeen budjetiltaan noin 900000 markan 
suuruisen näyttelyn valmistelemiseksi.'*9 

Tieto siitä, että Helsinki oli vihdoin saa- 
massa kauan kaipaamansa näyttelyn, kiihdytti 
asian puolesta pitkään kampanjoineen libe- 
raalin lehdistön suoranaiseen hurmokseen. 
Tukholman näyttely oli monien tarkkailijoi- 
den mielestä osoittanut konkreettisesti, mitä 
nykyaikaisilla näyttelyillä voitiin saavuttaa, 
ja vaikka valtiovallan rahoituksella toteute- 
tun näyttelyn tiedettiin muodostuvan talou- 
dellisesti tappiolliseksi, oltiin näyttelyn eteen 
useimmissa puheenvuorossa valmiita uhraa- 
maan paljonkin.'s* Useimmat Helsingin näyt- 
telyn puolesta esitetyt argumentit toistelivat 
vanhaa mantraa suomalaisen teollisuustuo- 
tannon edistämisestä sekä Suomen kansalli- 
sen aseman vahvistamisesta. Osan mielestä 
teollisuus ei kuitenkaan enää tarvinnut näyt- 
telyitä edistyäkseen, mikä ei tosin vielä mer- 
kinnyt näyttelyinstituution hylkäämistä. Päin- 
vastoin, näyttelyitä kannatti edelleen järjestää, 
mutta ei niinkään teollisuuden kuin turismin 
kannalta. Tukholmassa vierailleista turistimas- 
soista oli kirjoitettu runsaasti suomalaisissakin 
lehdissä, ja samanlaista ulkomaisten turistien 
ryntäystä odotettiin kaikesta päättäen myös 
Helsinkiin — edellyttäen tietenkin, että myös 
Suomessa havahduttaisiin ymmärtämään 
turismin merkitys potentiaalisena tulonläh- 
teenä.'3? 

Näyttelyn odotettiin myös toimivan Hel- 
singin kehitystä kiihdyttävänä katalysaattori- 
na, olkoonkin, että 1890-luvun lopulla tällaiset 
mielipiteet olivat — kuten yllä jo huomautet- 
tiin — vähemmistössä. Esimerkiksi Päivälehden 
”Tuomas” tiivisti jo aikaisemmin siteeratussa 

pakinassaan syyt nykyisten näyttelyiden pi- 
tämiselle seuraavasti: ”koota väkeä, joka wis- 
kelee rahoja ympärilleen ja sen kautta tuottaa 
suurempia voittoja asianomaisille kunnille ja 
niiden asukkaille, missä näyttelyjä pidetään. 
Näyttelyt tuowat mukanaan elämää ja wilk- 
kautta, antavat puuhaa ja ansiota sellaisillekin, 
joilla sitä muuten ei olisi ja herättävät yleensä 
ihmisiä ja yhteiskuntia nukkumasta. ”'33 

Monien pettymykseksi toista suomalaista 
teollisuusnäyttelyä koskeva esitys kuitenkin 
hylättiin ”korkeimmasta paikasta”.'34 Venäjän 
keskusvallan ote Suomesta oli tiukentunut, 
ja niinpä ei ollut kaukana se tulkinta, että 
näyttelyn kieltäminen edusti itse asiassa vain 
Venäjän Suomeen kohdistamien sortotoimien 
loogista jatkoa, vaikkei asiaa näin suorasanai- 
sesti voitu julkisesti ilmaistakaan. Osa näytte- 
lyn kannattajista pyrki kuitenkin vielä puhal- 
tamaan hankkeeseen henkeä vetoamalla 
Tukholman opetuksiin: suomalaisten toiveet 
oli nyt sivuutettu, mutta niin oli Ruotsissakin 
valtiovalta useaan otteeseen ehtinyt hylätä 
anomukset sittemmin menestykseksi osoit- 
tautuneen näyttelyn järjestämiseksi.'5 Helsin- 
kiläisten vetoomukset jäivät kuitenkin vaille 
vaikutusta: vuoden 1876 Kaivopuiston näytte- 
ly jäi ensimmäiseksi ja viimeiseksi 1800-luvun 
näyttelytraditiota edustaneeksi suomalaiseksi 
näyttelyksi. 


Näyttely näyttelyssä 
Teollisuus- ja maailmannäyttelyitä koskevassa 


kirjallisuudessa on usein korostettu näyttelyi- 
den yhteyttä kansakunnan kuvittelemiseen. 


On toisin sanoen painotettu sitä, että näyt- 
telyt oli suunniteltu vahvistamaan sellaisia 
yhteisöllisyyden tunteita, jotka tekivät mah- 
dolliseksi kansakunnan kaltaisen kuvitellun 
yhteisön syntymisen ja voimistumisen."® 

Vähemmän sitä vastoin on keskusteltu 
siitä, että Tukholman yleisen taide- ja teolli- 
suusnäyttelyn tapaiset suuret näyttelyt opet- 
tivat aikalaisia myös kuvittelemaan, millaista 
elämä tulevaisuuden kaupungeissa voisi olla, 
edustihan näyttelyalue eräänlaista reaalisen 
kaupungin sisään istutettua mallikaupunkia, 
jossa kaikki kaupunkien keskeiset haasteet 
- ruuhkautuminen, puhtaanapito, järjestyksen- 
pito, asukkaiden ruokkiminen ja viihdyttämi- 
nen - oli pyritty ratkaisemaan esimerkillisellä 
tavalla. ”Opettajina” toimivat paitsi näytteille- 
asettajat myös erilaiset asiantuntijat sekä toi- 
mittajat, joiden tärkeänä tehtävänä oli tulki- 
ta näyttelyn välittämiä merkityksiä. Vaikka 
median kehitys oli nykyhetkeen verrattuna 
vielä lapsenkengissään, voidaan ilman muuta 
sanoa, että ilman lehdistöä Tukholman näytte- 
lyäkään tuskin olisi ollut olemassa - ainakaan 
siinä merkityksessä, kuin sen sittemmin olem- 
me oppineet tuntemaan."7 

Vuoden 1897 näyttely juhli ja romantisoi 
urbaania menneisyyttä (”Vanha Tukholma”), 
tunnisti ja tunnusti modernin kaupunkisuun- 
nittelun saavutukset (Tukholman kaupungin 
paviljonki) sekä tarjosi vision kaupunkien 
tulevaisuudesta (näyttelykaupunki kokonai- 
suudessaan) — ja teki tämän kaiken suureen 
yleisöön vetoavalla tavalla. Olennaista oli eri- 
laisten perspektiivien mahdollistama, mennei- 
syys-nykyisyys-tulevaisuus-akselilla tapah- 
tunut vertailu sekä näyttelyvieraiden siirty- 


MAHTAVA PAVILJONKIEN KAUPUNKI” 


minen osallistujista näyttelykaupungin ja 
kaupungin katsojiksi. Kaupungin oma pavil- 
jonki ei tosin houkutellut suuria yleisömassoja, 
mutta sitäkin useampi ahmi sisäänsä postmo- 
dernia teemapuistoa muistuttaneen ”Vanhan 
Tukholman” keinotekoista realismia erilaisil- 
la ruokaan, juomaan ja populaarikulttuuriin 
liittyneillä huvituksilla höystettynä. Toisaalta 
kaupunkia saattoi kuvitella myös nousemalla 
ylös Suuren näyttelyhallin torneihin, mieli- 
kuvituksellisia näyttelyrakennuksia päivitte- 
lemällä sekä eläytymällä paikallisissa lehdis- 
sä julkaistuihin seikkaperäisiin kuvauksiin. 
Tätä kautta — ja ensi sijaisesti juuri tätä kautta 
- Tukholman näyttely ulotti vaikutuksensa 
myös Suomeen, olkoonkin, että ajankohtaan 
nähden poikkeuksellisen moni suomalainen 
myös tutustui näyttelyyn in situ. 

Näyttelyn tienoilla julkaistu turismipropa- 
ganda samoin kuin sanomalehtien aikalais- 
kuvaukset kutsuivat nekin tekemään tulkinto- 
ja näyttelyn ja Tukholman välisestä suhteesta. 
Selvää esimerkiksi on, että näyttely nähtiin 
enenevässä määrin turisteja kaupunkiin hou- 
kutteleva spektaakkelina. Mutta yhtä selvää 
myös on, että Tukholma itsessään miellettiin 
vetovoimatekijäksi, joka houkuttelisi matkai- 
lijan tulemaan näyttelyyn. Näyttely samoin 
kuin sen isäntäkaupunki olivat jotakin, mitä 
turistit kuluttivat, hyödykkeitä, ja on help- 
po havaita, että vallitseva todellisuus alkoi 
tässäkin suhteessa yhä enenevässä määrin 
olla ristiriidassa virallisen näyttelydiskurssin 
kanssa. Näyttelyn yhteys kaupunkien väliseen 
kilpailuun ei sekään tule yllätyksenä. Rinnas- 
tukset johtaviin näyttelykaupunkeihin olivat 
yleisiä, joskin Tukholman pääkilpailijana oli 

luonnollisesti Kööpenhamina ja mittelön pa- 
noksena — ei enempää tai vähempää kuin ase- 
ma Skandinavian ”pääkaupunkina”. 
Tukholman ja näyttelyn läheistä suhdetta il- 
mentävät myös aikalaisten tapa viitata näytte- 
lyyn ”näyttelykaupunkina” (uviställningstaden) 
sekä puhe näyttelyistä ”kaupunkeina kaupun- 
geissa”. Geppertin mukaan näyttelyiden kut- 
suminen” kaupungeiksi” yhtäältä alleviivasi 
niiden suuruutta ja toisaalta tähdensi niiden 
kompleksisuutta ja samankaltaisuutta varsi- 
naisten kaupunkien kanssa.'s? Mutta näyttelyt 
eivät olleet vain kaupunkeja itsessään, vaan 


VIITTEET 


1 Ensimmäinen varsinainen maailmannäytte- 
ly järjestettiin Lontoossa vuonna 1851. Great 
Exhibitionin (viralliselta nimeltään Great Ex- 
hibition of the Work of Industry of all Nations) 
nimellä kulkenutta näyttelyä oli kuitenkin 
edeltänyt suuri joukko erilaisia kansallisia ja 
kansainvälisiä näyttelyitä lähtien British Society 
of Artsin vuonna 1756 Lontoossa järjestämästä 
taide- ja teollisuusnäyttelystä. Näyttelyjen his- 
toriaa käsittelevässä kirjallisuudessa mainitaan 
usein myös Pariisissa 1700-luvun lopun ja 1800- 
luvun alun aikana järjestetyt näyttelyt, jotka 
toimivat esikuvina joukolle saksalaisia näytte- 
lyitä sekä Lontoon ensimmäiselle maailman- 
näyttelylle. Maailmannäyttelyistä yleensä, ks. 
Allwood 2001; Findling & Pelle 1990; Gilbert 
1994;Greenhalgh 1988,2000; Greenhalgh 2011; 
Mattie 1998; Roche 2000; Rydell 1987; Rydell 
1993; Rydell & Findling & Pelle 2000; Syrjä- 
maa 2007. Erinomaisen, joskin vain vuoteen 
2005 asti ulottuvan bibliografisen katsauksen 

myös sijaitsivat kaupungeissa, ja niinpä puhe 
näyttelyistä kaupunkeina oli omiaan myös ko- 
rostamaan näyttelyiden ja kaupunkien välistä 
vuorovaikutusta. Kaupungin ja näyttelyn para- 
digmaattinen suhde ilmeni erityisen selvänä 
”kaikkien näyttelykaupunkien kuningattareksi” 
kutsutussa Pariisissa, mutta myös Tukholman 
näyttelyä koskevissa kuvauksissa kuvastuu aja- 
tus isäntäkaupungin ja näyttelyn yhteensulau- 
tumisesta: Tukholmaa kuvailtiin vuoroin näyt- 
telyn kehykseksi, vuoroin sen tärkeimmäksi 
vetovoimaksi ja usein sen keskeisimmäksi 
näyttelykohteeksi, näyttelyksi näyttelyssä. 


maailmannäyttelyitä koskevaan tutkimukseen 
tarjoaa Geppert & Coffey & Lau. Erilaisia näyt- 
telyjä koskeva sangen kattava (joskaan ei auko- 
ton) listaus löytyy myös teoksesta Geppert 2013, 
250-260. Suomalaisten osallistumisesta maail- 
mannäyttelyihin, Smeds 1996. 

2 Geppert 2013, 224-229; Loyrette 1985, erityises- 
ti 174-176. Ks. myös Syrjämaa 2007, 53-57. 

3 Tässä ei ole kyse ”pelkästä” historiantutkijoi- 

den konstruktiosta, sillä myös aikalaiset mielsi- 

vät elävänsä keskellä suurten näyttelyjen aika- 
kautta. Tähän liittyen, ks. esim. Östra Finland 

25.7.1898. 

Geppert 2013, 3. 

5 Roche 2000, 53-55. 

6 Gilbert 1994, 21. Toisaalta näyttelyt myös sulki- 
vat tehokkaasti ulkopuolelleen niiden ideolo- 
giaan sekä länsimaiseen arvomaailmaan huo- 
nosti sopivia ilmiöitä. Tähän liittyen Syrjämaa 
2007, 24—25. 

7 Itseasiassa neljistä ensimmäisistä olympialaisista 

kolmet jarjestettiin maailmannäyttelyn yhtey- 
dessa - taikka oikeammin maailmannäyttelyn 
varjossa, sillä niin Pariisin, St. Louisin kuin 
Lontoonkin olympialaiset näyttäytyivät vain 
eräinä maailmannäyttelyiden lukuisista sivu- 
juonteista. Maailmannäyttelyiden ja olympia- 
laisten välisestä suhteesta, ks. Ekström 1991, 20, 
57, 60. 

Ks. esim. Syrjämaa 2007, 45, 56. Ks. myös Has- 
selgren 1897, 76-77. 

Kööpenhaminan näyttelyistä, ks. Linvald 1988. 
Tukholman näyttelyistä, ks. Chrispinsson 2007; 
Sörenson 1999. Helsingin vuoden 1876 näytte- 
lysta ks. Syrjämaa 2009; Syrjämaa 2010. Muista 
Helsingissä järjestetyistä näyttelyistä, ks. esim. 
Bell & Hietala 2002, 201-215. 

Tässä voidaan ajatella esimerkiksi Helsingin 
vuoden 1876 näyttelyä, jonka näki arviolta 
n. 90000 vierasta. Syrjämaa 2010, 29. Määrä on 

miljooniin kävijöihin, mutta asettuu oikeisiin 
mittasuhteisiin, kun sitä verrataan Helsingin 
silloiseen väkilukuun (n. 30 000). 

Ks. etenkin Ekström 1991; Ekström 1994; Ek- 
ström 2009; Jülich & Snickars 2006; Fridlund 
1998; Gustafsson Reinius 2005; Nordin 2009; 
Nordin 2001; Pred 1991; Pred 1995; Sörenson 
1999- 

Anderson 2003. Näyttelyjen ja nationalismin 
välisestä yhteydestä, ks. myös Syrjämaa 2007, 
101—124. 

Geppert 2013, 221, 233-234; Gilbert 1994, 22; 
Rennen 2007, 15-21. 

Ibid., 222-234; Silla 2013; Meller 2013, 19-26. 

yhteydestä, ks. Roche 2000, 65-69; Barton 
2005, 41-72; Smeds 1996, 107. 

Rennen 2007, 20-21. 

Geppert 2013, 223. 

Vrt. virallisen näyttelykertomuksen alkusanat. 

1995, 39735. 

Kaupunki katsoo kauemmas 
Ystävyyskaupunkitoiminnan lähtökohtia ja muotoja 


1940-luvulta 2000-luvulle 


Juna pysähtyy asemalle ja laiturille laskeutuu 
neljä miestä tummissa puvuissaan ja pitkis- 
sä päällystakeissaan. Vastassa on niin ikään 
arvokkaasti pukeutunutta väkeä. Kättelyjen 
jälkeen esiin astuu viisi nuorta naista kirjail- 
luissa kansallispuvuissaan ojentamaan terve- 
tuliaiskukat pitkän matkan tehneille miehille. 
Sitten vieraat ja vastaanottajat ryhmittyvät 
valokuvia varten ja salamavalot välähtävät. 
Tampereen edustajien vuoden 1986 ystävyys- 
kaupunkimatka Kiovaan on alkanut, ja seu- 
raavien päivien aikana kaupunginjohtajan 
luotsaama valtuuskunta keskustelee isäntien- 
sä kanssa ystävyyskaupunkitoiminnan kehit- 
tämisestä ja tutustuu kaupunkiin ' 

Toisen maailmansodan aikana käynnisty- 
neellä ja seuraavina vuosikymmeninä maail- 
manlaajuiseksi liikkeeksi kehittyneellä ystä- 
vyyskaupunkitoiminnalla on ollut tärkeä sija 
kaupunkien välisessä, valtioiden rajat ylittä- 
vässä yhteistyössä. Kaupunkien kansainväli- 
sen toiminnan historia ulottuu kuitenkin aina 
1800-luvun loppupuolelle, jolloin kaupunkien 
päättäjät alkoivat etsiä ratkaisuja kaupungis- 
tumisen mukanaan tuomiin haasteisiin tutus- 
tumalla muiden kaupunkien kunnallisten 

palvelujen alalla tekemiin innovaatioihin. 
Kansainvälinen kaupunkiliitto (TULA?) perus- 
tettiin ensimmäisen maailmansodan aattona 
vuonna 1913 edistämään kaupunkien ja kan- 
sallisten kaupunkiliittojen yhteistyötä.3 

Ystävyyskaupunkitoiminta edustaa kau- 
punkien kansainvälisen toiminnan erityistä 
muotoa, jossa on keskitytty kaupunkiparien 
väliseen pitkäjänteiseen, monimuotoiseen ja 
vastavuoroiseen kanssakäymiseen. Vaikka 
ilmiöstä puhuttaessa mieleen saattaa päällim- 
mäisenä tulla alussa kuvattu virallisluonteinen 
kaupunkidiplomatia, yhteistyöllä on ollut 
paljon muitakin muotoja. Ystävyyssuhteiden 
solmimisen tarkoituksena on ollut luoda myös 
tavallisille ihmisille tilaisuuksia tutustua mui- 
den maiden kulttuuriin ja elämäntapaan 
oman nimikkokaupungin raottamasta ikku- 
nasta ja lisätä siten ymmärrystä eri maissa 
asuvien ihmisten välillä.* 

Artikkelissani luon katsauksen ystävyyskau- 
punkisuhteiden kehitykseen Suomessa ja 
muualla maailmassa valottamalla toiminnan 
lähtökohtia, ilmiön laajuutta sekä suuntia, 
joista kumppaneita on haettu. Koska suoma- 
laisen ystävyyskaupunkitoiminnan historiaa 


ei ruotsalaisia suhteita lukuun ottamatta ole 
tutkittu,5 tarkoitukseni on piirtää yleiskuva 
toiminnan muodoista sekä niissä vuosikym- 
menten kuluessa tapahtuneista muutoksista. 
Näkökulman avaa yksi kaupunki, Tampere, 
joka kuuluu eniten ystävyyssuhteita solminei- 
den suomalaiskaupunkien joukkoon. Tilas- 
tojen ja ulkomaisen tutkimuskirjallisuuden 
lisäksi artikkeli perustuu Tampereen kunnal- 
liskertomuksista, kaupunginarkistosta ja lehti- 
artikkeleista koottuun, neljä vuosikymmentä 
kattavaan aineistoon. Muutamaa poikkeusta 
lukuun ottamatta tämän aineiston pohjalta ei 
kuitenkaan ole ollut mahdollista tavoittaa toi- 
mintaan osallistuneiden ihmisten kokemuksia. 


Lähtökohtana humanitaarinen apu 
ja ruohonjuuritason rauhantyö 


Kaupunkiparien välisten yhteyksien luomi- 
nen sai alkunsa toisen maailmansodan olois- 
sa. Inhimillinen kärsimys ja aineellinen tuho 
herättivät tavallisten ihmisten myötätunnon, 
jonka yhtenä osoituksena oli liittolaismaissa 
sijaitseviin nimikkokaupunkeihin lähetetty 
humanitaarinen apu. Kuvaava esimerkki on 
Coventryn ja Stalingradin välille vuonna 1944 
syntynyt side, joka sai alkunsa, kun aikaisem- 
min saksalaisten pommitusten kohteeksi jou- 
tuneen englantilaiskaupungin asukkaat halu- 
sivat auttaa raskaista taisteluista kärsineitä 
stalingradilaisia.* 

Pohjoismaissa kaupunkien väliseen avus- 
tustyöhön herättiin jo aivan sodan alkuvai- 
heessa. Helmikuusta 1940 lähtien puolueetto- 
man Ruotsin lähettämä apu Neuvostoliiton 

hyökkäyksen kohteeksi joutuneelle Suomel- 
le kanavoitui adoptiokaupunkijärjestelmän 
kautta. Tukholma oli oma-aloitteisesti alka- 
nut avustaa Helsinkiä samoin kuin Göteborg 
Turkua, ja muille ruotsalaisille kaupungeille 
maiden kaupunkiliitot nimesivät oman adop- 
tiokaupungin. Talvisodan päätyttyä ruotsa- 
laiskaupungit jatkoivat työtä lahjoittamalla 
tarvikkeita jälleenrakennustyöhön.? 

Jatkosodan aikana adoptiokaupunkijär- 
jestelmä muotoutui kummikuntaliikkeeksi, 
jonka puitteissa myös maalaiskunnat saivat 
nimikkopaikkakunnan. Kunnallisten viran- 
omaisten tilalle järjestäjiksi tulivat kansalais- 
järjestöt, Ruotsissa vapaaehtoiset paikalliset 
tukikomiteat ja Suomessa Mannerheimin 
Lastensuojeluliiton paikallisosastot. Kohde- 
ryhmä rajattiin nyt lapsiin ja nuoriin, sodan 
viattomiin uhreihin, mikä teki avustustyön 
ruotsalaisille poliittisesti helpommaksi, sillä 
tässä vaiheessa Suomi taisteli Norjaa ja Tans- 
kaa miehittävän Saksan aseveljenä. Ruotsa- 
laiset kummikunnat lähettivät ottokunnilleen 
elintarvikkeita ja vaatteita jaettaviksi vähä- 
varaisille perheille. Rahalahjoituksilla tuettiin 
kodinhoitajien, terveyssisarten ja koululääkä- 
reiden palkkaamista sekä neuvolatoimintaa. 
Kummikuntaliikkeen näkyvin tulos olivat 
noin viisisataa terveystaloa, joihin sijoitettiin 
kunnanlääkärin vastaanotto, äitiys- ja lasten- 
neuvola ynnä muita terveyspalveluita.® 

Suuri osa suomalais-ruotsalaisista kummi- 
kuntasuhteista kehittyi 1940-luvun lopulta vasta- 
vuoroiseksi kulttuurivaihdoksi. Siirtymävai- 
hetta kuvaa tamperelaisen Nekalan lapsikuo- 
ron tammikuussa 1948 tekemä konserttimatka 
kummikaupunki Norrköpingiin. Yhdeksän- 

päiväisen vierailunsa aikana kuoro esiintyi 
loppiaiskonsertissa kaupungin Matteus-kirkos- 
sa ja ehti myös laulaa Ruotsin radiossa sekä 
Tukholman konserttitalossa. Naapuriavulla oli 
edelleen tärkeä rooli, ja nähtävyyksien lisäksi 
lasten mieleen jäivät isäntien vieraanvaraisuus 
sekä lahjat: uudet kengät, kaksi paria sukkia, 
suklaata ja karamelleja. Jalkineet tulivat tar- 
peeseen, sillä esiintymisiä oli haitannut ään- 
ten käheys, jonka arveltiin johtuneen jalkojen 
kastumisesta huonoissa kengissä. Muutenkin 
ruotsalaisten elämä näytti elintarvikekaupan 
säännöstelyn oloista tuleville suomalaislapsille 
ylläkylläiseltä: ”Suklaat, karamellit, appelsiinit 
ja banaanit, kaikki ovat jälleen saavuttamatto- 
missa nyt, kun Norrköpingistä mukaan saadut 
lahjapaketit ovat vain muisto.”® 

Pohjoismaissa syntyi 1940-luvun loppupuo- 
lella Norden-yhdistysten aloitteesta ystävyys- 
kaupunkirenkaita, joihin suomalaiskaupungit 
liittyivät ruotsalaisten kummikaupunkiensa 
välityksellä. Näin esimerkiksi Kuopiosta tuli 
vuonna 1948 osa neliapilaa, jonka muut jäse- 
net ovat ruotsalainen Jönköping sekä tämän 
ystävyyskaupungit Bodo Norjassa ja Svend- 
borg Tanskassa. Pohjoismaisten ystävyyskau- 
punkirenkaiden muodostuminen merkitsi jo 
vuonna 1939 esillä olleen mutta sodan jalkoi- 
hin jääneen hankkeen toteutumista.” 


Sodan aikana alkunsa saanut ruotsalais- 
suomalainen kummikuntayhteistyö muuttui 
vähitellen avustustyöstä kulttuurivaihdoksi. 
Tamperelainen Nekalan lapsikuoro lähdössä 
konserttimatkalle kummikaupunki Norrköpingiin 
tammikuussa 1948. Kuva: Vapriikin kuva-arkisto. 

Toinen maailmansota antoi toisellakin ta- 
valla sysäyksen ystävyyskaupunkiliikkeelle. 
Halu välttää sodan kauheuksien toistumista 
vahvisti rauhantahtoa Euroopassa, ja yhtenä 
sen ilmenemismuotona sodanjälkeisinä vuosi- 
na oli yhteyksien solmiminen entisiin viholli- 
siin anteeksiannon ja sovinnonteon hengessä. 
Uskottiin, että jos eri maissa asuvat ihmiset 
saisivat tilaisuuden tutustua toisiinsa ja oppia 
tuntemaan toistensa elämäntapaa, arkipäivää 
ja kulttuuria, vihamielisiä tunteita muita kan- 
sakuntia vastaan olisi vaikeampi lietsoa. Eri- 
tyisesti ruohonjuuritason kanssakäyminen 
kulttuurin, urheilun ja vapaa-ajan harrastusten 
sekä koulutuksen ja ammatillisten kysymysten 
alueilla nähtiin lupaavaksi keinoksi kansojen 
lähentämiselle. Maiden rajat ylittävää paikal- 
listason yhteistyötä edistivät aktiivisesti monet 
yksityiset kansalaiset ja kaupunkien päättäjät. 
Kaupungeista ja kunnista resursseineen ja val- 
miine organisaatioineen tuli toiminnan tärkeä 
taso yksityisten ihmisten ja hallitusten välille. 
Sopivaksi yhteyksien ylläpitämisen tavaksi 
todettiin yhteistyö tiettyjen vakituisten, ystä- 
vyyskaupunkisuhteen solmineiden kumppa- 
nien välillä.” 

Tiettävästi ensimmäinen askel kaupunki- 
diplomatiaan entisten vihollisten kesken 
otettiin vuonna 1947, kun Bristolin kaupun- 
gin edustajat vierailivat Hannoverissa. Olo- 
suhteet olivat karut: julkinen liikenne ei toi- 
minut raunioituneessa kaupungissa, ja ruoan 
säännöstelyn takia jopa teen ja keksien tar- 
joaminen aiheutti päänvaivaa isännille. Li- 
säksi tunnelma oli vaivaantunut, kun ei oikein 
tiedetty, miten entisten vihollisten kanssa 

olisi pitänyt käyttäytyä. Kotiin palattuaan 
englantilaiset päättivät aloittaa ruoka-avun 
lähettämisen hannoverilaisille, jotka puoles- 
taan vastasivat lähettämällä Bristoliin koulu- 
laiskuoron.” 

Vaikka sodan haavojen parantaminen aloi- 
tettiin englantilaisten ja länsisaksalaisten kau- 
punkien kosketuksilla, sodanjälkeisen ystä- 
vyyskaupunkitoiminnan varsinaiseksi sym- 
boliksi nousi ranskalais-saksalainen yhteistyö. 
Historialliset jännitteet ja 1900-luvun kaksi 
suursotaa muodostivat taustan, jota vasten 
keskinäisen ystävyyden ja ymmärryksen ra- 
kentamisen tärkeys korostui. Länsi-Saksan ja 
Ranskan välisen ystävyyskaupunkitoiminnan 
merkitystä lisäsi omaan luokkaansa noussut 
ystävyyssuhteiden lukumäärä. Vuoteen 1988 
mennessä saksalaisten ja ranskalaisten välille 
oli syntynyt yli 1300 ystävyyskaupunkisuh- 
detta, jotka muodostivat ylivoimaisesti suu- 
rimman ryhmän kahden maan kaupunkien 
välisistä suhteista. Ensimmäisinä ystävyyden 
solmivat vuonna 1950 pienet Montbéliardin ja 
Ludwigsburgin kaupungit, ja huippu saavutet- 
tiin 1960-luvun puolivälissä, jolloin vuosittain 
solmittiin kymmeniä uusia ystävyyskaupunki- 
sopimuksia. Sovinnonteko on ollut keskei- 
senä tekijänä ohjaamassa ystävyyskaupun- 
kitoimintaa muissakin sotaan osallistuneissa 
eurooppalaisissa maissa samoin kuin Japanis- 
sa, jonka kaupungit ovat solmineet suhteita 
amerikkalaisten ja kiinalaisten kaupunkien 
kanssa. Samassa hengessä ovat myös israeli- 
laiset ja länsisaksalaiset kaupungit luoneet 
keskinäistä yhteydenpitoa. 


Maailmanlaajuiseksi liikkeeksi 


Eräät kansainväliset järjestöt ottivat jo varhain 
tehtäväkseen ystävyyskaupunkitoiminnan 
edistämisen. Kansainvälinen kaupunginjohta- 
jien liitto (IBU/UIM)* perustettiin vuonna 
1950 ja sen tavoitteena oli nimenomaan rans- 
kalaisten ja länsisaksalaisten kaupunkien lä- 
hentäminen. Samoihin aikoihin perustettiin 
kaksi muuta järjestöä, joiden toimintapiiri oli 
maantieteellisesti laajempi. Euroopan kau- 
punkien neuvosto (CEM)” ryhtyi luomaan 
yhtenäisiä käytäntöjä Länsi-Euroopan siihen 
asti varsin spontaanille kaupunkien linkitty- 
miselle ja toi mukaan myös uuden poliittisen 
ulottuvuuden, pyrkimyksen Euroopan yhden- 
tymiseen ja paikallisen itsehallinnon periaat- 
teeseen nojaavaan Euroopan liittovaltioon." 
Pariisissa päämajaansa pitäneen Kaupunkien 
maailmanliiton (UTO)' toiminta lähti liik- 
keelle ystävyyskaupunkisuhteiden luomises- 
ta ranskalaisten ja muiden välille. Sen alku- 
peräinen tavoite oli ranskan kielen aseman 
säilyttäminen, mutta näköalat laajentuivat 
1950-luvun puolivälin jälkeen kielipolitiikasta 
ystävyyskaupunkitoimintaan Länsi-Euroopan 
maiden ja sosialististen sekä kehitysmaiden 
kesken. Myös Kansainvälisellä kaupunki- 
liitolla IULA:lla oli ystävyyskaupunkikomi- 
tea, jonka tarkoituksena oli helpottaa suhtei- 
den solmimista, vaikka yleisesti se kannusti- 
kin kaupunkeja toimimaan keskenään ilman 
välikäsiä.” 

Vaikka ystävyyskaupunkitoiminnassa on 
kysymys kaupunkien - ei valtioiden - välises- 
tä rajat ylittävästä yhteistyöstä, se on kuiten- 
kin jäsentynyt kansallisvaltioiden kehyksessä. 

Tämä näkyy ennen kaikkea kumppaneiden 
valinnan perusperiaatteessa: kukin kaupun- 
ki on yleensä solminut suhteet vain yhteen 
tiettyä kansallisvaltiota edustavaan paikka- 
kuntaan. Valintaperusteena on myös ollut 
se, että kaupungeilla on jotakin yhteistä, esi- 
merkiksi kokoluokka. Jos maiden väkiluvut 
ovat eronneet toisistaan, suhteita on saatettu 
solmia myös kaupunkien muunlaisen aseman 
perusteella. Turun päättäjät perustelivat ystä- 
vyyssuhdetta Leningradiin 1950-luvulla sillä, 
että niitä yhdisti asema maansa toiseksi suu- 
rimpina kaupunkeina sekä entisinä pääkau- 
punkeina.” Pääkaupungit taas ovat toistensa 
luontaisia kumppaneita ja usein luoneet yh- 
teyksiä keskenään ilman virallisia ystävyys- 
kaupunkisopimuksiakin. 

Myös elinkeinorakenne on saattanut olla 
yhdistävä tekijä, ja sen myötä satama- ja teol- 
lisuuskaupungit ovat yleensä valinneet kump- 
panikseen toisen samanlaisen. Vieläpä paikka- 
kunnan teollisuuden ala on voinut ohjata 
valintaa niin kuin tekstiiliteollisuudestaan 
tunnettujen Tampereen ja Norrköpingin tai 
kahden öljyteollisuuden keskuksen, Yhdysval- 
tojen Houstonin ja aikanaan Neuvostoliittoa 
edustaneen Bakun tapauksissa. Myös muut 
kaupunkien erityispiirteet ovat määrittäneet 
yhteyksien luomista. Amerikkalaista Ann 
Arboria ja saksalaista Tübingeniä yhdistää ase- 
ma yliopistokaupunkina, kun taas saksalainen 
Garmisch-Partenkirchen ja sen ystävyyskau- 
pungit Lahti ja Aspen Yhdysvaltojen Colora- 
dossa ovat talviurheilukeskuksia. Monien 
eurooppalaisten ja pohjoisamerikkalaisten 
kaupunkien ystävyyssuhteet ovat pohjanneet 
siirtolaisuuden myötä syntyneille historialli- 

sille yhteyksille. Joskus myös nimi on yhdistä- 
nyt kaupunkeja, kuten espanjalaisen Toledon 
ja sen yhdysvaltalaisen kaiman tapauksessa.” 

Ystävyyskaupunkiliike laajeni nopeasti 
1950-luvun jälkipuoliskolta lähtien ja levisi 
Euroopasta ja Pohjois-Amerikasta muihin 
maanosiin. 1980-luvun lopulle tultaessa mu- 
kaan oli tullut kaupunkeja lähes 160 maasta, 
ja ne olivat solmineet yli 11000 kahdenvälis- 
tä sopimusta.” Laajentumisesta huolimatta 
liikkeen syntysijoina olleilla Länsi- ja Pohjois- 
Euroopan sekä Pohjois-Amerikan kaupun- 
geilla oli edelleen 1980-luvun lopulla eniten 
ystävyyskaupunkeja (taulukko 1). Johtopaik- 
kaa piti Ranska yli 3700 ystävyyskaupun- 
gillaan, ja toisena oli Länsi-Saksa noin 3 200 
suhteella. Maittainen tilastointikin kertoo siitä, 
että toiminta on jäsentynyt kansallisvaltioiden 
asettamissa puitteissa. 

Maailmaa, jossa ystävyyskaupunkiliike ke- 
hittyi ja laajeni, leimasi kylmä sota. Suurval- 
tojen ja blokkien väliset jännitteet läpäisivät 
aikakauden yhteiskunta- ja kulttuurielämän. 
Rajat ylittävän ystävyyden ja keskinäisen ym- 
märryksen rakentamisen rinnalle ystävyys- 
kaupunkisuhteiden solmimisen kimmokkeek- 
si nousi 1950-luvulla kilvoittelu poliittisesta 
ja kulttuurisesta vaikutusvallasta. Kumpikin 
blokki pyrki vakuuttamaan niin vastapuolella 
elävät kuin kannastaan mahdollisesti epävar- 
mat omat ja blokkien väliin jääneiden maiden 
kansalaiset edustamansa yhteiskuntajärjestel- 
män paremmuudesta. Ystävyyskaupunkitoi- 
minta alkoi kiinnostaa myös ylemmän tason 
toimijoita. Neuvostoliitossa havahduttiin 
1950-luvun puolivälistä lähtien sen tarjoamiin 
mahdollisuuksiin sosialististen saavutusten ja 

niin sanotun rauhanomaisen rinnakkaiselon 
strategian markkinoinnissa. Kaupunkien väli- 
siä yhteyksiä ohjasi vuodesta 1964 alkaen kes- 
kitetysti Neuvostoliiton Ystävyyskaupunkien 
liitto, jolloin yksittäisille kaupungeille ylipään- 
sä jäi varsin vähän mahdollisuuksia omiin 
avauksiin. Myös lännessä ystävyyskaupun- 
kitoimintaa ohjattiin edistämään hallitusten 
politiikkaa.” 

Kansainvälisillä järjestöillä oli oma roolinsa 
kylmän sodan kaupunkidiplomatiassa. Niistä 
CEM suosi toimintamallia, joka kannusti Länsi- 
Euroopan kaupunkeja keskinäisten siteiden 
lujittamiseen ja läntisen kulttuuriperinnön 
aseman vahvistamiseen ja jolla haluttiin estää 
kommunististen virtausten leviäminen mai- 
den sisällä. UTO sen sijaan oli aloitteellinen 
Neuvostoliiton ja Itä-Euroopan suuntaan. 
Itä-länsi-ystävyyssuhteet herättivät kuiten- 
kin epäilyjä siitä, että sosialistiset maat ja 
kotimaiset kommunistit käyttivät niitä omiin 
poliittisiin tarkoituksiinsa. Ystävyyskaupunki- 
toiminnan avaamien yhteyksien käyttäminen 
länsimaisten arvojen ja kulttuurin levittämi- 
seen rautaesiripun taakse ei toisaalta myös- 
kään ollut poissuljettu ajatus.** 

Huomionarvoista on, että 1980-luvun lopul- 
le tultaessa valtaosa kaikista ystävyyskaupun- 
kisuhteista oli solmittu läntisissä tai liittoutu- 
mattomissa maissa sijaitsevien kaupunkien 
kesken. Myös Neuvostoliiton ja Itä-Euroopan 
kaupungit katsoivat länteen: enemmistö suh- 
teista (60 %) suuntautui blokkirajan yli. Saat- 
taa kuitenkin olla, että varsin suuri osa niistä 
on peräisin 1980-luvun jälkipuolelta, jolloin 
muutokset jo ravistelivat sosialistista leiriä. 
Esimerkiksi vuonna 1988 Neuvostoliiton ja 


Taulukko ı. Ystävyyskaupunkisuhteet maittain 1988. 

Maa ja sijoitus lukumäärän Ystävyyskaupunkisuhteita Maita, joissa 
perusteella ystävyyskaupunki 
1. Ranska 3753 79 
2. Saksan liittotasavalta 3239 61 
3. Yhdysvallat 1859 96 
4. Iso-Britannia 1563 58 
5. Italia 900 52 
6. Japani 771 47 
7. Tanska 654 28 
8. Norja 645 22 
9. Suomi 609 22 
10. Belgia 589 36 
11. Ruotsi 546 25 
15. Neuvostoliitto 401 62 
16. Kiina 364 31 
18. Kanada 207 45 
19. Saksan demokraattinen tasavalta 290 31 
23. Jugoslavia 218 26 
24. Bulgaria 217 33 
29. Tsekkoslovakia 129 27 
30. Puola 117 26 
32. Unkari 100 17 
33. Islanti 94 10 
46. Romania 52 25 


Lähde: Zelinsky 1991, 12-13, Table 3. 

Länsi-Saksan kaupunkien välillä solmittiin 23 
ystävyyssopimusta, mikä vastasi määrältään 
puolta kaikista niiden siihenastisista suhteista.? 
Ensimmäinen itäsaksalais-länsisaksalainen 
ystävyyskaupunkipari syntyi vasta vuonna 
1986 kahdesta pienestä terästeollisuuskau- 
pungista, kun Eisenhiittenstadt (vuoteen 1961 
Stalinstadt) läheltä Puolan rajaa ja Saarlouis 
Ranskan rajan pinnasta löysivät toisensa. 
Ennen Saksojen yhdistymistä ehdittiin vielä 
saada aikaan 64 niiden välistä ystävyyskaupun- 
kisuhdetta.? 

Yhteydenpitoa helpottava maantieteellinen 
läheisyys on ollut tärkeä tekijä ystävyyskau- 
punkeja valittaessa. Kumppaneita on usein 
valittu naapurimaista, mistä on osoituksena 
Euroopan sisäinen tiheä, vuonna 200g yli 
17 000 kaupunkiparia käsittänyt ystävyyskau- 
punkiverkosto. Maantieteelliseen läheisyy- 
teen liittyy kulttuurinen läheisyys sekä yleen- 
sä jo ennestään vilkas yhteistyö muilla aloilla, 
mistä tyyppiesimerkin tarjoaa pohjoismaisten 
kaupunkien aktiivinen keskinäinen verkostoi- 
tuminen. Silti varsinkin 1980-luvulta lähtien 
ystävyyskaupunkeja on haettu yhä kauempaa 
ja eurooppalaisten kaupunkien yhteistyö on 
ulottunut myös Afrikkaan, Aasiaan ja Etelä- 
Amerikkaan. Ystävyyskaupunkitoiminnan 
luonne on näin saanut uusia ulottuvuuksia, ja 
keskeisenä pidetty vastavuoroinen yhteistyö 
on saanut rinnalleen paikallistason kehitys- 
yhteistyön. Näin on itse asiassa osittain palattu 
liikkeen juurille ja kummikaupunkiajatukseen. 
Toinen ystävyyskaupunkitoiminnan luonnetta 
muuttanut seikka on ollut taloudellisen yhteis- 
työn nouseminen suhteiden solmimisen ta- 
voitteeksi 1990-luvulta lähtien. Esimerkkinä 

voi mainita kumppanuudet aasialaisten ja en- 
nen kaikkea kiinalaisten kaupunkien kanssa. 


Suomalaiskaupunkien ja -kuntien 
ystävyyssuhteet 


Kansainvälisten suhteiden solmiminen ei 
ole jäänyt pelkästään kaupunkien harteille. 
Maalaiskunnat tulivat mukaan jo ruotsalais- 
suomalaisen kummikuntaliikkeen myötä, ja 
ulkomailta kumppaneiksi on tullut piirikuntia 
ja muita vastaavia hallinnollisia alueita. Noin 
90 prosentilla suomalaisista paikkakunnista 
oli vuonna 2009 vähintään yksi ystävyys- 
kaupunki tai -kunta.3* Yhteismäärä vuonna 
2013 oli noin 1300, ja kumppanit sijaitsivat yli 
40 maassa (taulukko 2). 

Muun Euroopan tapaan naapurimaat ovat 
olleet suomalaisten kaupunkien ystävyyssuh- 
teiden pääasiallinen kohde, ja niinpä vuonna 
2013 yhteyksistä valtaosa eli noin 65 prosenttia 
suuntautui Ruotsiin, Viroon, Venäjälle ja Nor- 
jaan. Ruotsalaiset ja norjalaiset kumppanuu- 
det ovat vanhinta kerrostumaa ja juontavat 
juurensa kummikuntayhteistyöhön.3' Vielä 
1960- ja 1970-lukujen vaihteessa ne muodos- 
tivat selvän enemmistön, lähes 60 prosenttia, 
suomalaisten ystävyyskuntasuhteista.3? 

Myös suomalaiseen ystävyyskaupunkitoi- 
mintaan kuului suhteiden luominen sodan- 
aikaiseen viholliseen vaikka Suomen tilanne 
erosikin esimerkiksi saksalais-ranskalaisesta 
ystävyystoiminnasta, jonka kehyksenä oli 
kehittyvä taloudellinen ja sotilaallinen liitto- 
laissuhde Euroopan yhteisössä ja Natossa. 
Suomalais-neuvostoliittolainen ystävyyskau- 

Taulukko 2. Suomen kuntien ystävyyskuntasuhteet maittain ja solmimisajankohdan mukaan. 


, 


Bosnia-Hertsegovina (2), Espanja (2), Georgia (2), Kreikka (2), Luxemburg (2) , Portugali (2) 
Burkina Faso (1), Ghana (1), Israel (1), Mosambik (1), Sambia (1), Slovenia (1), Valko-Venäjä (1) 


Maa ja sijoitus Ei 
lukumäärän Luku- |1939-49 |1950-59 |1960-69 |1970-79 |1980-8g | 1990-99 |2000- | tietoa 
perusteella määrä ajasta 
1 | Ruotsi 274 112 24 25 37 31 3 
2 | Viro 234 2 4 35 154 
3 |Venäjä 182 5 25 6 37 53 
4 |Norja 152 27 23 13 24 38 6 
Tanska 110 30 1 1 14 19 k 
6 | Saksa 77 3 25 12 16 10 
7 | Unkari 55 1 3 9 16 14 
8 |Islanti 29 5 3 3 6 8 
9 |Puola 21 3 1 7 4 
10 | Kiina 18 1 4 
11 | Yhdysvallat 13 5 5 2 
12 | Ukraina 12 3 1 8 
13 | Latvia 11 2 5 
14 | Italia 8 2 
Japani 8 1 5 
15 |Liettua 7 1 1 5 
Ranska 7 2 4 
Slovakia 2 2 1 1 
16 |Hollanti 6 1 2 2 
Iso-Britannia 6 1 1 2 
Itävalta 6 1 1 1 1 
Tšekki 6 1 2 1 
17 | Belgia 5 1 
Kanada 5 3 1 1 
Romania 5 1 1 1 1 1 
Tansania 5 5 
Muut 35 2 4 7 11 1 10 
Yhteensä 1304 174 85 124 132 234 298 85 172 
Alle viisi ystävyyskuntasuhdetta seuraaviin maihin: 
Fär-saaret, Tanska (4), Bulgaria (3), Irlanti (3), Nicaragua (3), Turkki (3 


Lähde: Suomen kuntaliitto, Suomen ystävyyskunnat -tietokanta, 
http://wwwold.kuntaliitto.fi/skriptit/kv-asiat/yk/selaa.asp (luettu 3.5.2013). 

punkitoiminta ilmensi käytännön tasolla 
Suomen sodanjälkeistä uutta idänpolitiikkaa, 
jossa YYA-sopimuksen hengessä korostet- 
tiin ystävällisiä suhteita naapurina olleeseen 
kylmän sodan toiseen supervaltaan. Ajatus 
ystävyyskaupunkitoiminnan laajentamisesta 
itänaapuriin heräsi ilmeisesti pohjoismaisen 
kaupunkiyhteistyön mallin pohjalta. Aloite 
ystävyyskaupunkisuhteen solmimiseen tuli 
varsinkin alkuvuosina usein kansandemok- 
raattisilta kunnallispoliitikoilta. Ensimmäi- 
set suhteet neuvostoliittolaisten kanssa sol- 
mittiin vuonna 1953 Lahden ja Zaporozhen 
sekä Turun ja Leningradin välille, ja seuraa- 
vien vuosien aikana moni muukin suuris- 
ta kaupungeista noudatti Lahden ja Turun 
esimerkkiä.33 Suhteiden solmiminen vilkastui 
1960-luvulla, ja vuosikymmen lopussa suoma- 
laiskaupungeilla oli jo yli neljäkymmentä 
neuvostoliittolaista ystävyyskaupunkia, mikä 
tarkoitti sitä, että hieman yli kymmenen pro- 
senttia suomalaisten ystävyyskaupungeista si- 
jaitsi itänaapurissa. Merkille pantavaa on, että 
Neuvostoliiton ystävyyskaupungeista suoma- 
laiset kaupungit olivat suurin ryhmä, ja ykkös- 
tila säilyi 1980-luvun lopulle saakka.3t Siihen 
vaikuttivat naapuruuden lisäksi suomalaiskau- 
punkien ja erityisesti Suomi-Neuvostoliitto- 
seuran aloitteellisuus. Toki Neuvostoliitos- 
sakin huomattiin ystävyyskaupunkisuhtei- 
den arvo ”totuudenmukaisen propagandan” 
levittämisen kanavana ja pyrittiin löytämään 
kumppani sellaista toivovalle suomalaiskau- 
pungille. Toisin kuin Pohjoismaiden kanssa, 
ystävyyssuhteita solmittiin pitkään vain kau- 
punkien kesken. Osittain se johtui Neuvosto- 
liiton paikallishallinnon rakenteesta, jossa ei 

ollut suoranaisesti kuntaa vastaavaa yksikköä, 
osittain neuvostoviranomaisten halusta tarjo- 
ta ystävyyspaikkakunniksi vain sellaisia, jotka 
pystyivät esittelemään näyttäviä saavutuksia, 
kuten suuria tehtaita ja kulttuurilaitoksia. 
Neuvostoliiton kaupunkien kumppaneiksi ei 
myöskään kelpuutettu aivan pieniä ulkomai- 
sia paikkakuntia.35 

Varsin suuri osa ystävyyskaupunkisuhteis- 
ta säilyi Neuvostoliiton hajoamisen jälkeen, 
kun entisistä neuvostoliittolaisista ystävyys- 
kaupungeista tuli suomalaisten kaupunkien 
venäläisiä kumppaneita ja toisaalta entisten 
neuvostotasavaltojen kaupungit alkoivat 
edustaa itsenäistynyttä kotimaataan. Joskus 
niiden tilalle etsittiin uusi venäläinen pari. 
Näin kävi Tampereella, kun Kiovasta tuli sen 
ukrainalainen ystävyyskaupunki ja uudeksi 
venäläiseksi kumppaniksi löytyi 1990-luvun 
alkupuolella Nizni Novgorod. Murrosvaihe 
myös vilkastutti uusien suomalais-venäläis- 
ten suhteiden solmimista: 1990-luvulla syn- 
tyi yli viisikymmentä ystävyyskuntaparia, eli 
enemmän kuin 1970- ja 1980-luvuilla yhteen- 
sä, ja yhteyksiä on luotu edelleen 2000-luvun 
puolella. Suhteita on solmittu paljon etenkin 
rajantakaiseen Karjalaan ja motiivina on 
usein ollut taloudellisen yhteistyön kehittä- 
minen.?® 

Suomalais-virolaisten suhteiden luominen 
kaynnistyi jo 1980-luvun lopussa, jolloin sika- 
läiset paikallishallinnon uudistukset avasivat 
mahdollisuudet valtioiden rajat ylittävään 
kuntayhteistyöhön.37 Varsinainen vyöry ystä- 
vyyskuntasuhteissa tapahtui kuitenkin Viron 
itsenäistymisen jälkeen 1990-luvulla, jolloin 
niitä solmittiin yli 150 kappaletta. Vuonna 


2013 virolaisia ystävyyskuntia oli toiseksi eni- 
ten ruotsalaisten pitäessä kärkipaikkaa. 

Pohjoismaiden, Venäjän ja Viron lisäksi 
suomalaiset ystävyyskaupunkisuhteet ovat 
suuntautuneet pääasiassa Keski-Eurooppaan 
ja Baltiaan, missä vuonna 2013 sijaitsi lähes 
15 prosenttia kumppaneista. Erikoishuomion 
ansaitsevat saksalaiset ja unkarilaiset ystävyys- 
kaupungit, jotka muodostavat suurimmat ryh- 
mat pohjoismaisten, virolaisten ja venäläisten 
jälkeen. Unkarilaisten ystävyyskaupunkien 
varsin suuri määrä (55) perustuu kulttuuriseen 
innostukseen, suomalaisten ”Unkarin-rakkau- 
teen” ja unkarilaisten ”Suomi-hulluuteen”, 
joiden taustalla on kaukainen historiallinen 
kielisukulaisuus. Ensimmäisenä ystävyyskau- 
punkisuhteen solmivat Lahti ja Pécs vuonna 
1956. Suhteiden solmiminen vilkastui 1970- 
luvulla, ja uusia kumppanuuksia on syntynyt 
vielä 2000-luvun puolellakin. Vuonna 1950 
perustettu Unkari-Suomi-seura ja sen lukui- 
sat paikallisosastot ovat olleet aktiivisesti mu- 
kana ystävyyskaupunkitoiminnan käytännön 
järjestelyissä.3 

Saksalaisten ystävyyskaupunkien määrä 
perustuu osaltaan maiden välisiin pitkäaikai- 
siin ja vahvoihin kulttuurisuhteisiin. Saksalais- 
suomalaisten ystävyyskaupunkiparien syntyä 
kuitenkin vauhditti 1950-luvun lopulta lähtien 
eräissä muissakin maissa ilmennyt kahden 
Saksan kilpailu, jonka sysäyksenä oli DDR:n 
voimistunut kampanja valtiollisen asemansa 
tunnustamiseksi. Kaupunkien välisillä suhteil- 
la, samoin kuin kulttuurisuhteilla ylipäänsä, 
itäsaksalaiset pyrkivät lisäämään vaikutus- 
valtaansa ja myönteisiä mielikuvia maastaan, 
mikä johti kilpailutilanteeseen Länsi-Saksan 

kanssa.39 Suomen asema oli erityinen, kos- 
ka se oli ainoa Euroopan maa, joka ei ollut 
tunnustanut kumpaakaan Saksaa. YYA-sopi- 
muksen takia se ei voinut tunnustaa pelkkää 
Länsi-Saksaa, ja molempien Saksojen tunnus- 
taminen taas ei tullut kyseeseen, koska Länsi- 
Saksa ei noudattamansa Hallstein-opin mukai- 
sesti solminut diplomaattisuhteita DDR:n 
tunnustaneeseen valtioon. Aluksi Länsi-Saksa 
yritti ulottaa tämän periaatteen myös kaupun- 
kitasolle ja estää ystävyyssuhteet, joissa ulko- 
maisella kaupungilla oli sekä länsi- että itäsak- 
salainen kumppani. Pyrkimys kariutui vuonna 
1961, kun Tampere solmi lähes samanaikaises- 
ti ystävyyskaupunkisuhteen länsisaksalaisen 
Essenin ja itäsaksalaisen Karl-Marx-Stadtin 
(nykyisin Chemnitz) kanssa. Länsi-Saksa 
luopui Hallstein-opista kaupunkidiplomatias- 
saan, ja ennen Suomen ja Saksojen välisten 
diplomaattisuhteiden solmimista tammikuus- 
sa 1973 ehti vielä syntyä toistakymmentä 
ystävyyskaupunkisuhdetta, joissa suomalais- 
kaupungilla oli sekä itä- että länsisaksalainen 
kumppani. Saksojen yhdistyttyä vuonna 1990 
useat siihen mennessä syntyneistä suhteista 
säilyivät, ja siten 15 suomalaiskaupungille jäi 
kaksi saksalaista ystavyyskaupunkia."" 
1980-luvun loppupuolella Suomessakin 
kiinnostuttiin suhteiden solmimisesta kehitys- 
maiden kaupunkeihin. Tavoitteena oli kunnal- 
linen kehitysyhteistyö, jonka keinoiksi määri- 
teltiin avustukset, tarvikkeiden lähettäminen 
ja asiantuntija-apu sekä kansalaisjärjestöjen 
yhteistyö paikallistasolla. Eroa eurooppalais- 
ten ja pohjoisamerikkalaisten kaupunkien 
kanssa harjoitettuun yhteistyöhön korostet- 
tiin nimityksillä: puhuttiin kummikunnista 

kuten sodanaikaisen ruotsalaiskuntien avus- 
tustyön yhteydessä tai ystävyyskaupunkien 
sijaan ystäväkaupungeista. Kymmenkunta 
suomalaiskaupunkia hankki ystäväkaupun- 
gin Tansaniasta, Burkina Fasosta, Ghanasta, 
Mosambikista ja Sambiasta ja kolme kaupun- 
kia Nicaraguasta. 

Suomalaisten kuntien solmimat uudet 
ystävyyskuntasuhteet ovat vähentyneet 2000- 
luvun puolella selvästi ja kulttuurien välinen 
vuoropuhelu sekä kehitysyhteistyö ovat tääl- 
läkin 1990-luvulta lähtien saaneet rinnalleen 
hyötynäkökohtien korostamisen kumppanien 
valinnassa. Katse on kääntynyt erityisesti 
talousmahdiksi nousseeseen Kiinaan, jossa 
kuntatason virallisten kontaktien arvellaan 
avaavan ovia yritysyhteistyöhön. Kiinalaisten 
ystävyyskaupunkien määrä on kasvanut kah- 
deksaantoista, ja monet niistä ovat valtavia 
miljoonakaupunkeja.13 

Jos kunnalla on vain yksi tai muutama 
kumppani, ne todennäköisesti löytyvät naa- 
purimaista, mutta suurten kaupunkien ystä- 
vyyskaupunkiverkosto voi ulottua hyvinkin 
laajalle.*: Tampereella on ollut 20 ystävyyskau- 
punkia, joista kaukaisimmat sijaitsevat Pohjois- 
ja Väli-Amerikassa, Afrikassa ja Kiinassa, kun 
taas Turun 13 ystävyyskaupunkia sijaitsevat 
Euroopassa aina Bulgariaa ja Italiaa myöten. 

Monet suomalaiset ystävyyskaupunki- ja 
ystävyyskuntasuhteet ovat syntyneet paikka- 
kuntien keskinäisten yhteydenottojen pohjal- 
ta. Välittäjinä ovat toimineet myös erityisesti 
ystävyysseurat ja jossain määrin muut järjestöt 
ja eri maiden kaupunki- ja kuntaliitot. Joskus 
myös suurlähetystöt ovat tarjonneet kanavan 
ystävyyssuhteen luomisessa. 

Ystävyyden muotoja 


Ystävyyskaupunkitoiminta on ollut puitteil- 
taan melko yhdenmukaista, mutta eri maita 
ja ilmansuuntia edustaneet kumppanit ovat 
tuoneet omat erityispiirteensä vuorovaiku- 
tukseen. Toiminnan muotoja ja luonnetta sekä 
ajan mittaan tapahtuneita muutoksia selvite- 
tään Tampereen näkökulmasta ajanjaksona, 
joka ulottuu 1950-luvulta 1990-luvulle saakka. 
Koska erilaisista aktiviteeteista ei ole saatavis- 
sa aivan kattavia tietoja, toimintamuotojen 
volyymista ja jakautumisesta eri vuosikym- 
menille ei ole ollut mahdollista laatia esimer- 
kiksi taulukkomuotoista esitystä. Seuraavassa 
ystävyyskaupunkitoiminnan muotoja käsitel- 
lään temaattisesti ja tuomalla esiin joitakin eri 
ajankohdille tyypillisiä yhteistyön muotoja. 


Saksalais-suomalainen kolmiodraama 
esimerkkinä ystävyyskaupunkisuhteen 
solmimisesta 


Tampereen ensimmäiset ystävyyskaupunki- 
suhteet Kiovan, Norrköpingin ja puolalaisen 
Lödzin kanssa ovat peräisin 1950-luvulta, 
mutta suhteiden luominen pääsi toden teol- 
la käyntiin seuraavalla vuosikymmenellä. 
Näytteenä ystävyyskaupunkisuhteen solmi- 
misesta esitellään Tampereen kahden saksa- 
laisen ystävyyssuhteen syntyhistoria 1950- ja 
1960-lukujen taitteesta.1 Ystävyyskaupunki- 
toimintaan liittyneet ideologiset ja poliittiset 
kysymykset tulivat näkyville ehkä selvimmin 
nimenomaan kumppanien valinnassa, kun 
kylmän sodan aikana kansainvälinen poli- 
tiikka kosketti myös kaupunginvaltuustojen 

Chemnitz 1358 km 


2, .LOlomouc 1383 km > 


+ 


Tampereen Keskustorilta löytyy viitoitus ystävyyskaupunkeihin. Kuva: Kirsi 
Ahonen. 

istuntosaleja. Tampereen saksalaiskumppa- 
nien tapaus on silti hyvin poikkeuksellinen. 
Saksojen välisen kilpailun takia niiden molem- 
pien hallituksilla oli oma, joskin erilainen roo- 
linsa prosessissa, vaikka päällisin puolin näyt- 
tikin siltä, että Karl-Marx-Stadtin ja Essenin 
kaupungit olivat aloitteentekijöitä. 

Muutoinkin voidaan todeta, ettei ystävyys- 
kaupunkien valinta aina ollut pelkästään kau- 
punkien itsensä päätettävissä. Pohjoismaisissa 
ystävyyskuntaringeissä kumppanit saatiin 
ruotsalaisten kummikuntien kautta ja toi- 
mintaa koordinoivat kunkin maan Norden- 
yhdistykset. Suomalaisten ja neuvostoliitto- 
laisten kaupunkien suhteet taas syntyivät 
Neuvostoliiton keskusjohdon valvonnan alla, 
pikemminkin virastoa muistuttaneiden ystä- 
vyysseurojen liiton ja ystävyyskaupunkien 
liiton ohjauksessa. Suomen puolelle Suomi- 
Neuvostoliitto-seuralla oli keskeinen rooli 
ystävyyskaupunkisuhteiden solmimisessa. 

Karl-Marx-Stadtin ja Tampereen ystävyys- 
suhteen synty on esimerkki DDR:n ystävyys- 
kaupunkipolitiikasta, jonka tarkoituksena oli 
luoda Suomessa kunnallisella tasolla kontak- 
teja ja sitä kautta myötämielistä suhtautumista 
valtiollisten suhteiden solmimista kohtaan. En- 
simmäinen yhteydenotto Karl-Marx-Stadtin 
johdolta tuli vuonna 1959, mutta DDR:ssä 
aloitteet olivat tosiasiassa peräisin ulkominis- 
teriöstä, jonka valitsemat kaupungit lähestyi- 
vät sopiviksi katsottuja ulkomaisia partnereita. 
Diplomaattisuhteiden puuttuessa tärkeä rooli 
oli myös Helsingissä sijainneella DDR:n kau- 
pallisella edustustolla.5° 

Länsi-Saksan kaupallisessa lähetystössä Hel- 
singissä oli puolestaan jo 1950-luvun lopussa 

seurattu huolestuneena DDR:n yrityksiä 
suhteiden luomiseen suomalaisten kanssa, ja 
vuoden 1959 lopussa Suomi nostettiin länsi- 
saksalaisen kulttuuridiplomatian painopistea- 
lueeksi. Aloite Tampereen ja Essenin ystävyys- 
kaupunkisuhteen solmimiselle ei yllättävää 
kyllä tullut Länsi-Saksasta vaan Tampereen 
kaupungin johdolta, joka kuitenkin halusi 
tilanteen näyttävän siltä, että länsisaksalaiset 
olisivat ottaneet ensimmäiset askeleet. Kau- 
punginjohtaja Erkki Lindforsilla lienee ollut 
merkittävä osuus ystävyyskaupunkisuhteen 
valmistelussa. Vaikuttaa siltä, että ensimmäi- 
seksi ehtineen Karl-Marx-Stadtin tekemä 
ehdotus ystävyyskaupunkisuhteesta sai Tam- 
pereen sosiaalidemokraateista ja kokoomuslai- 
sista koostuneen johdon hakemaan tasapainoa 
Saksan-suhteisiinsa. Tämän niin sanotun ase- 
veliakselin päämääränä oli yleensäkin estää 
kommunistien ja SKDL:n edustajien vaikutus- 
mahdollisuudet, ja siksi päätökset todellisuu- 
dessa tehtiin usein pienessä piirissä kaupun- 
ginvaltuuston ulkopuolella.5' Tampereella 
vahvan laitavasemmiston takia Karl-Marx- 
Stadtin ehdotusta ei ilmeisesti voitu sivuut- 
taa. Lindforsin ja muun kaupunginjohdon 
samanaikaiset tunnustelut Essenin suuntaan 
kertovat kuitenkin halusta välttää tilanne, jos- 
sa ystävyyskaupunkisuhde olisi päässyt synty- 
mään ensin DDR:n kaupungin kanssa, minkä 
seurauksena Liittotasavalta olisi linjansa mu- 
kaisesti torjunut ystävyyssuhteen Tampereen 
kanssa. Tällaiseen taktikointiin viittaa myös 
se, että länsisaksalaisille ei hiiskuttu yhteyden- 
pidosta Karl-Marx-Stadtin kanssa. 
Tamperelaisten aloitteen jälkeen Liitto- 
tasavallan ulkoministeriö aktivoitui ja kiirehti 


ystävyyskaupunkisuhteen solmimista Essenin 
kanssa uskoen sen estävän mahdollisen ystä- 
vyyskaupunkihankkeen DDR:n suunnalla. 
Essenin ja Tampereen kumppanuus ehdittiin- 
kin sinetöidä ensimmäisenä, mutta länsisaksa- 
laisten yllätykseksi Tampere solmi ystävyys- 
suhteen myös Karl-Marx-Stadtin kanssa vain 
kolme kuukautta myöhemmin. Kun valtiolli- 
sella tasolla Suomi pidättäytyi diplomaattisis- 
ta suhteista kummankin Saksan kanssa, kun- 
nallisella tasolla puolueettomuuteen pyrittiin 
solmimalla suhteet sekä länsi- että itäsaksalai- 
seen kaupunkiin.53 

Vaikka Tampereen kahden saksalaisen 
ystävyyskaupunkisuhteen syntyyn liittyikin 
poikkeuksellista dramatiikkaa, suhteen viral- 
listamisen muodot noudattivat pitkälti tavan- 
omaista kaavaa, johon kuuluivat kaupunkien 
edustajien vierailut toistensa luona. Suhdetta 
Esseniin pohjusti tamperelaisten sinne marras- 
kuussa 1960 tekemä matka, ja ystävyys viral- 
listettiin heinäkuussa 1961 Essenin edustajien 
saapuessa Tampereelle kolmipäiväiselle vasta- 
vierailulle. Arvovaltaisen yhdeksänhenkisen 
valtuuskunnan johtajana toimi ylipormestari 
Wilhelm Nieswandt, jonka lisäksi seuruee- 
seen kuului kaupunginjohtaja, virkamiehiä 
sekä neljä kaupunginvaltuutettua. Tapauk- 
sen poliittista painoarvoa korosti paikalla 
ollut Liittotasavallan kaupallisen edustuston 
päällikkö Heinrich Böx, joka toi hallituksen 
terveiset ystävyyssuhteen solmineille kaupun- 
geille.st Vain kolme päivää esseniläisten 
lähdön jälkeen Karl-Marx-Stadtista saapui 
ylipormestari Schellerin johdolla kolmihen- 
kinen valtuuskunta. Huolimatta aikaisemmis- 
ta yhteydenotoista Tampereen ja Karl-Marx- 

Stadtin välillä niiden edustajat tapasivat vas- 
ta nyt ensimmäisen kerran. Tämänkin vierai- 
lun poliittinen ulottuvuus oli ilmeinen, sillä 
DDR:n kaupallisen edustuston päällikkö, mi- 
nisteri Rudolf Agricola oli paikalla. Ystävyys- 
kaupunkisuhde virallistettiin lokakuussa 1961, 
kun nelihenkinen tamperelaisvaltuuskunta 
matkusti Karl-Marx-Stadtiin.55 
Kilpailuasetelmasta huolimatta, tai ehkä 
juuri sen takia, Essenin ja Karl Marx-Stadtin 
valtuuskuntien vierailuohjelmat Tampereella 
heinäkuussa 1961 olivat hämmästyttävän sa- 
manlaisia. Delegaatiot majoitettiin samaan 
hotelliin ja molempien viralliseen ohjelmaan 
kuului saapumispäivänä järjestetty kaupungin- 
hallituksen lyhyt vastaanotto. Pääosa ohjel- 
masta keskittyi kuitenkin kaupungin esitte- 
lyyn. Tutustuminen aloitettiin kiertoajelulla 
ja sen lisäksi molemmat ryhmät perehtyivät 
paikalliseen kulttuuriin vierailemalla samois- 
sa museoissa ja katsomalla Pyynikin kesäteat- 
terissa sittemmin pitkäaikaiseksi menestys- 
näytelmäksi nousseen Väinö Linnan Tun- 
temattoman sotilaan — esseniläisvaltuuskun- 
nan teatteriretki osui vieläpä ensi-iltaan. 
Käynti Yhteiskunnallisessa korkeakoulussa 
havainnollisti Tampereen roolia koulutuk- 
sen kaupunkina. Edellisenä vuonna Helsin- 
gistä Tampereelle siirtynyt oppilaitos uusine 
päärakennuksineen oli ylpeydenaihe, joka oli 
toteuttanut kaupungin pitkäaikaisen toiveen 
tulla korkeakoulukaupungiksi. 
Teollisuuskaupungin esittelyyn kuuluivat 
luonnollisesti tehdasvierailut, minkä lisäksi 
delegaatiot tutustuivat kunnallisiin palvelui- 
hin vanhainkodissa, lastentarhassa, vesitornis- 
sa sekä lasten kesäsiirtolassa. Matkailutoimen- 

johtaja esitteli Tampereen mahdollisuuksia 
matkailukaupunkina viemällä valtuuskunnat 
Härmälän leirintäalueelle, ja vieraiden virkis- 
tykseksi järjestettiin myös saunailta ja vesi- 
bussiretki.5° 

Virallisempaa osuutta kummankin saksa- 
laisvaltuuskunnan ohjelmassa edustivat terve- 
tuliaislounaat, päivälliset ja läksiäispäivälliset, 
jotka jarjestettiin kummallekin ryhmälle jäl- 
leen samoissa ravintoloissa. Paikalle värvättiin 
Tampereen johtoa ja muita paikallisia vaikut- 
tajia. Niinpä esimerkiksi hotelli Tammerissa 
Karl-Marx-Stadtin delegaatiolle ja DDR:n 
kaupallisen edustuston väelle järjestetyn 
vastaanoton kutsulistalla oli koko kaupungin- 
johto eikä valtakunnan tason poliitikkojakaan 
unohdettu. Mukaan yritettiin kesken kesä- 
lomakauden värvätä tamperelaisia kansan- 
edustajia erityisesti SKDL:n riveistä. Lisäksi 
kutsulistalla oli paikallisia vaikuttajia yritys- 
johtajista kulttuurielämän edustajiin.*” 

Varsinaista kirjallista ystävyyskaupunki- 
sopimusta ei allekirjoitettu kummankaan 
kanssa, sillä siten haluttiin todennäköisesti 
välttää ystävyyssopimukset, joihin DDR:n 
kaupungit pyrkivät tässä vaiheessa sisällyttä- 
mään kansainvälispoliittisia viittauksia. Ystä- 
vyyskaupunkisopimus Karl-Marx-Stadtin 
kanssa allekirjoitettiin vasta vuonna 1977 ja 
Essenin kanssa kaksi vuotta myöhemmin. 


Kulttuurivaihtoa ja kilvoittelua ystävien kesken 


Virallisten valtuuskuntien vierailut olivat pit- 
kään keskeinen yhteydenpidon muoto. Kau- 
punkien edustajien tapaamiset kuuluivat olen- 
naisena osana suhteiden solmimisprosessiin ja 

yhteistyön virittelyyn. Matkustamisen kalleus 

ja liikenneyhteyksien hankaluus rajoittivat 
ymmärrettävästi tavallisten kaupunkilaisten ja 
harrastajaryhmien mahdollisuuksia tutustua 
ystävyyskaupunkiin paikan päällä. Kun Tam- 
pere ja Kiova solmivat ystävyyssuhdettaan 
vuonna 1954, kesti tamperelaisen kymmen- 
henkisen, kaupunginvaltuuston ja -hallituk- 
sen jäsenistä koostuneen delegaation vierailu 
kokonaista kaksi viikkoa, josta osansa vei Le- 
ningradin ja Moskovan kautta tehty matka.59 

Koska matkustaminen oli vielä 1960-luvun 
alussa kaikkea muuta kuin arkipäiväistä, ystä- 
vyyskaupunkeja tehtiinkin tunnetuiksi muilla 
tavoilla. Tampereella kotiseutuyhdistyksen 
Tammerkoski-lehti aloitti vuonna 1961 juttusar- 
jan, jossa se esitteli silloiset kuusi ystävyyskau- 
punkia. Lisäksi 1950- ja 1960-lukujen taitteessa 
toimittajavaltuuskuntia vieraili ystävyyskau- 
pungeissa tarkoituksenaan juttujen kirjoitta- 
minen. Tamperelaistoimittajia kävi tuolloin 
Itävallan Linzissä, Essenissä, Trondheimissa 
sekä Kiovassa ja vastaavasti Trondheimista 
ja Linzistä tehtiin toimittajavierailut Tampe- 
reelle.‘ 

Toinen keino kertoa omasta kaupungista 
oli ystävyyskaupunkiin lähetetty näyttely, jo- 
hon voitiin koota valokuvia ja muuta aineis- 
toa. Tamperetta esittelevä valokuvanäyttely 
vietiin vuonna 1960 Kiovaan ja vasta tunnus- 
teluja ystävyyskaupunkisuhteen solmimises- 
ta tehneeseen Karl-Marx-Stadtiin. Tampere- 
näyttelyjä jarjestettiin 1960-luvulla myös Esse- 
nissä ja Norrköpingissä.‘ 

Myös kulttuurivaihdossa kuvataiteen puo- 
lella näyttely oli tärkeä muoto ystävyyskau- 
punkitoiminnan alkuvuosina. Ystävyyskaupun- 


keihin lähetettiin nimenomaan ammattitai- 
teilijoiden töitä, ja niissä haluttiin esitellä 
oman kaupungin taiteilijoita tai oman kau- 
pungin museoissa ja kokoelmissa olevia töitä. 
Nayttelyt olivat tapauksia paikallisessa taide- 
elämässä. Vuonna 1955 Tampere osallistui 
neljän pohjoismaisen ystävyyskaupungin 
näyttelyyn, ja siihen oli koottu maalauksia ja 
grafiikkaa Trondheimista, Odensesta, Norr- 
köpingistä ja Tampereelta. Vuoronperään 
kussakin kaupungissa pysähtyneen näyttelyn 
tarkoituksena oli esitellä niiden nykytaiteen 
tilaa. Taiteilijoille yhteisnäyttely antoi harvi- 
naislaatuisen tilaisuuden saada töitään esille 
muissa Pohjoismaissa ja peilata saavutuksiaan 
muihin. 

1960-luvun alkupuoliskolla taidenäyttelyi- 
den vaihtoa tapahtui vuosittain, ja kumppa- 
neina olivat Kiova, Lodz ja Karl-Marx-Stadt.® 
Syksyllä 1964 Tampere toimi kummikunta- 
liikkeen 25-vuotisjuhlien isäntänä, ja ohjel- 
maan kuului aikaisemmin Norrköpingissä 
esillä olleen Svensk 60-tals konst -näyttelyn ava- 
jaiset. Ruotsalaisen uusimman maalaustaiteen 
ensimmäiseksi yhteisnäyttelyksi luonnehdi- 
tun näyttelyn saamista kaupunkiin pidettiin 
merkittävänä saavutuksena." Myös Essenin 
avustuksella Tampereella syksyllä 1965 järjes- 
tettyä tunnettujen saksalaisten ekspressionis- 
tien grafiikkaa esitellyttä näyttelyä kiiteltiin. 

Kuvataiteen ohella musiikki on ollut suo- 
sittu kulttuurivaihdon ala, jossa kielitaidon 
puutteesta ei ole haittaa. Haasteista huolimat- 
ta vaihtoa on kokeiltu myös kieleen nojaavan 
taidemuodon eli teatterin alalla. Esimerkiksi 
keväällä 1960 Norrköpingin-Linköpingin 
kaupunginteatteri vieraili Tampereen Teatte- 

rissa, jossa se esitti Ibsenin näytelmän Hedda 
Gabler. Tampereen Teatteri teki vastavierai- 
lun Norrköpingiin pari vuotta myöhemmin 
pohjoismaisen ystävyyskuntakokouksen yh- 
teydessä ja esitti suomalaisen, elokuvakäsi- 
kirjoittajanakin tunnetun Walentin Chorellin 
komedian Kolme valkoista paitaa, jonka ensi- 
ilta oli juuri nähty Tampereella. Näytelmä 
esitettiin suomeksi, ja siksi yleisökin koostui 
pääosin suomalaisista maahanmuuttajista. 
Vierailuesitysten ohella on kokeiltu myös 
ohjaajavierailuja.* 

Toisin kuin kuvataiteessa ja teatterissa, am- 
mattilaisilla ei ole ollut kovin keskeistä roolia 
musiikillisessa vaihdossa, vaan se on koostu- 
nut pääasiassa harrastaja- ja nuorisoryhmien 
matkoista. Poikkeuksiakin toki on ollut: ystä- 
vyyskaupungeissa toimivista ammattiorkeste- 
reista Trondheimin sinfoniaorkesteri esiintyi 
Tampereella vuonna 1979 ja Essenin filhar- 
monikot 1986, ja Karl-Marx-Stadtin kaupun- 
ginorkesterin kapellimestari johti Tampereen 
kaupunginorkesterin konsertin lokakuussa 
1979." 

Harrastajaryhmille järjestettiin usein esiin- 
tymisiä esimerkeiksi vanhainkodeissa kuten 
vuonna 1965 vierailleelle esseniläiselle mies- 
kuorolle ja Essenin nuorisosinfoniaorkeste- 
rille. Kaupungin laitoksissa esiintyjille saatet- 
tiin samalla tarjota ateria, ja kaupunki myös 
kustansi kymmenen päivää Tampereella vii- 
pyneen nuoriso-orkesterin majoituksen ret- 
keilymajassa.‘® Usein harrastajaryhmät kui- 
tenkin maksoivat matkakulunsa pääosin itse, 
minkä lisäksi kotikaupunki saattoi myöntää 
raha-avustuksen matkakuluihin. Oletettavas- 
ti matkojen kustannukset vaikeuttivat aluksi 

esiintymismatkoja, mutta 1970- ja 1980-luvuil- 
ta on jo enemmän tietoja musiikkivaihdosta. 
Monissa tapauksissa vierailuja isännöivät 
paikalliset kuorot ja yhdistykset, jotka yleen- 
sä myös huolehtivat käytännön järjestelyistä. 
Joskus harrastajaryhmät ja muut yhdistysten 
vieraat majoitettiin perheisiin, mikä alensi 
matkakustannuksia ja toi tilaisuuksia henkilö- 
kohtaisten kontaktien solmimiseen. Neuvos- 
toliittolaiset taiteilijaryhmät tulivat yleensä 
kutsuvieraina, jolloin isäntäkaupunki kustan- 
si niiden matkat valtakunnan rajalta alkaen 
samoin kuin majoituksen, ruoan ja tulkin pal- 
velut.” 

Nuoriso- ja koululaisryhmien vierailut 
olivat tärkeä osa ystävyyskaupunkien musii- 
killista kulttuurivaihtoa. Joskus suhteiden 
luominen oli yksittäisten henkilöiden työn 
tulosta, kuten Miskolcin tapauksessa, kun 
vireitä musiikkisuhteita edisti unkarilaisesta 
ystävyyskaupungista Tampereelle muuttanut 
musiikkipedagogi.? Esiintymismatkat tarjosi- 
vat nuorille musiikkiin liittyviä ja muunkin- 
laisia elämyksiä, sillä kuoromatka saattoi olla 
ensimmäinen ulkomaanmatka tai ainakin en- 
simmäinen matka ilman vanhempia, kuten 
musiikkiluokkien Norrköpingin matkan tun- 
nelmia kuvailleella Pyynikin koulun oppilaalla. 
80 iältään 9-15-vuotiasta peruskoululaista osal- 
listui vuonna 1981 Norrköpingissä musiikkipäi- 
ville, jotka kokosivat 700 nuorta Tampereen 
pohjoismaisista ystävyyskaupungeista esiin- 
tymään lähistöllä sijaitsevaan Kolmärdenin 
eläintarhaan. Tamperelaisen kuoron ja orkes- 
terin ohjelmaan kuului lisäksi esiintymisiä 
ostoskeskuksessa ja vanhainkodissa. Matkalla 
oli tilaisuuksia tutustua myös isäntäkaupungin 

nuoriin, joiden kanssa liikuttiin kaupungil- 
la ja vietettiin diskoiltaa.? Trondheimissa 
toukokuussa 1983 kolme päivää viipynyt 
go-henkinen koululaisryhmä osallistui Nor- 
jan kansallispäivän viettoon. Ilta huipentui 
esiintymiseen Trondheimin konserttitalossa 
yhdessä paikallisen orkesterin kanssa, ja sano- 
malehdetkin kirjoittivat kiittäviä arviointeja 
konsertista. Kun Norrköpingissä majoitus oli 
järjestetty kouluissa, Trondheimissa osa nuo- 
rista yöpyi retkeilymajassa osan päästessä 
perhemajoitukseen. Matkaohjelmaan kuului 
myös retkiä sekä ostosten tekoa, joka tosin 
loppui lyhyeen, kun koululaiset huomasivat, 
että kaikki oli Norjassa kallista. 

Myös urheilu on antanut mahdollisuuden 
kohtaamisiin, joissa ei välttämättä ole tarvittu 
kielitaitoa. Jo 1950-luvulla järjestettiin Tampe- 
reen ja sen ystävyyskaupunkien välisiä urheilu- 
tapahtumia, esimerkiksi yleisurheiluottelu 
Kiovassa sekä ystävyysotteluita jääkiekossa 
lödzilaisten ja jalkapallossa kiovalaisten 
kanssa. Urheilujoukkueiden matkat näyttä- 
vät kuitenkin vielä tuolloin jääneen melko 
harvinaisiksi. Vakiintuneimmaksi urheilu- 
tapahtumaksi tuli Tampereen pohjoismaisten 
ystävyyskaupunkien nuorten yleisurheilukil- 
pailut, joita järjestettiin 1960-luvulta lähtien 
vuosittain vuorotellen kussakin kaupungissa. 
Tätä pohjoismaista yhteistyötä lukuun otta- 
matta urheilukontaktit vilkastuivat vasta 1980- 
luvulla, jolloin ystävyyskaupunkitoiminnan 
puitteissa järjestettyyn urheiluvaihtoon tuli 
mukaan aikaisempaa enemmän lajeja, kun 
kohtaamisia järjestettiin nyt myös keilailun, 
painin, nyrkkeilyn, pöytätenniksen, naisvoi- 
mistelun, lentopallon ja koripallon merkeissä. 

Urheilulla on ollut merkittävä sija ystävyyskaupunkien yhteydenpidossa. Kiova-Tampere-yleisurheiluottelu 
Tampereella 1950-luvulla. Kuva: Vapriikin kuva-arkisto. 

Matkat myös ulottuivat joskus paljon Pohjois- 
maita pidemmälle, kuten vuosina 1984 ja 1986, 
jolloin Tampereen Voimailuseuran nyrkkei- 
lijät kävivät ottelumatkalla Yhdysvaltojen 
Syracusessa saakka. Kilpaurheilun ohella 
ystävyyskaupunkien urheiluyhteistyö suun- 
tautui 1960-luvun lopulla myös massaliikun- 
taan; kaupunkien kesken kilvoiteltiin esimer- 
kiksi kuntokävelyssä ja pyöräilyssä." 

Ystävyyskaupunkien välillä ei kilpailtu 
pelkästään ruumiinkulttuurin saavutuksista, 
vaan 1960-luvulla järjestettiin myös suomalais- 
ruotsalaisia nuorten kulttuurimaaotteluita, joi- 
den tarkoituksena oli kannustaa nuorten kult- 
tuuriharrastuksia. Samalla kertaa kulttuuri- 
maaottelu nähtiin keinona tehdä omaa kau- 
punkia tunnetuksi naapurimaassa. Aluksi 
norrköpingiläiset ja tamperelaiset kilpailivat 
keskenään, mutta vuonna 1962 kulttuuri- 
maaottelua laajennettiin niin, että mukaan 
saatiin vielä neljä muutakin ystävyyskaupun- 
kiparia: Helsinki-Tukholma, Turku-Göte- 
borg, Lahti-Västeräs sekä Vaasa-Malmö. 
Kilpailua käytiin musiikissa, kuvataiteessa 
ja taidevalokuvauksessa. Vuonna 1968 Hel- 
singissä järjestetyn kilpailun puitteet olivat 
tasokkaat: maalaustaiteen, grafiikan ja taide- 
valokuvauksen näyttelyt olivat esillä Amos 
Anderssonin taidemuseossa ja laulun, pianon 
ja jousisoittimien harjoitukset ja itse kilpailu 
järjestettiin Pasilan televisiostudiossa. Kun 
vielä loppukilpailusta lähetettiin tunnin mit- 
tainen televisiolähetys muutoin varsin sup- 
pean ohjelmatarjonnan oloissa ja esimerkiksi 
Helsingin Sanomat uutisoi kilpailuista, maaotte- 
lu sai paljon näkyvyyttä.’7 

Nuorisomatkoja ja matkailunedistämistä 


Jo alkuvaiheessa tavoitteena oli, että kaupun- 
kien virallisten edustajien lisäksi ystävyys- 
kaupunkitoimintaan saataisiin mukaan myös 
tavallisia kaupunkilaisia. Osallistujien piirin 
laajentuminen oli kuitenkin hidasta, ja lievää 
turhautumista kuvaa Tammerkoski-lehden toi- 
mittajan kommentti pohjoismaisen ystävyys- 
kaupunkikokouksen jälkeen vuonna 1977: 
”Varmasti ystävyys jälleen syveni kaupunkien 
edustajien välillä. Joskus olisi mukava esitellä 
myös tavallisille kuntalaisille ystävyyskau- 
punkeja, niiden edustajia ja tätä toimintaa 
yleensä.” 

Nuoriso- ja koululaisvaihto nähtiin keskei- 
seksi ystävyyskaupunkityön laajentamisen 
keinoksi. Sitä harrastettiin jonkin verran jo 
1950- ja 1960-luvuilla, mutta valtaosa toimin- 
nasta koostui tuolloin nuorisovaltuuskuntien 
vaihdosta Kiovan kanssa. Tämä nuorisovaih- 
to ei kuitenkaan koskettanut laajoja joukkoja, 
sillä valtuuskunnat olivat yleensä kaksi- tai 
kolmihenkisiä, ja Tampereelta niihin valittiin 
suurimpien valtuustopuolueiden ja kaupun- 
gissa toimivien nuorisojärjestöjen selvästi jo 
varttuneempia edustajia. Matkat nähtiin myös 
eräänlaisina tunnustuspalkintoina nuoriso- 
järjestöissä toimiville aktiiveille samaan ta- 
paan kuin paikat virallisissa ystävyyskaupunki- 
valtuuskunnissa ylipäätäänkin.” 

Laajempia nuorison piirejä alettiin hou- 
kutella ystävyyskaupunkitoimintaan 1970- ja 
1980-lukujen taitteessa, jolloin yhteistyötä teh- 
tiin erityisesti saksalaisten ystävyyskaupun- 
kien kanssa. Esseniläisten kanssa vaihtoa har- 
joitettiin vuosittain järjestämällä nuorisoleirejä 


vuorotellen kummassakin kaupungissa. Esi- 
merkiksi vuonna 1981 Esseniin lähetettiin vii- 
kon ja kahden viikon matkoille kymmenhen- 
kiset ryhmät, jotka koostuivat 15-18-vuotiaista 
nuorista. Sen sijaan Karl-Marx-Stadtin kanssa 
yhteistyö ei näytä olleen vastavuoroista. Sikä- 
läiset nuoret eivät matkustaneet Tampereelle, 
mikä ilmeisesti johtui ennen kaikkea siitä, että 
DDR rajoitti kansalaistensa matkustamista 
ulkomaille, mutta matkustamisen kustannuk- 
setkin saattoivat vaikuttaa asiaan. Sen sijaan 
1980-luvun alkupuolella tamperelaisia saksaa 
opiskelleita 12—14-vuotiaita koululaisia osallis- 
tui useana vuonna Karl-Marx-Stadtin järjes- 
tämille kansainvälisille nuorisoleireille, joissa 
oli mukana vieraita myös isäntäkaupungin 
ranskalaisesta, jugoslavialaisesta ja tsekkoslo- 
vakialaisesta ystävyyskaupungista. Periaattee- 
na nuorisomatkoilla oli, että osallistujat valit- 
tiin ilmoittautumisen perusteella ja että he 
maksoivat matkansa osittain itse, vaikka koti- 
kaupunki ja isäntäkaupunki osallistuivatkin 
kustannuksiin." 

Samoihin aikoihin käynnistyivät myös 
koulujen järjestämät ystävyyskaupunkivierai- 
lut. Helmikuussa 1983 lähti esimerkiksi Her- 
vannan lukion ryhmä viideksi päiväksi Oden- 
seen oppilasvaihtomatkalle, ja seuraavana 
vuonna tamperelaisia koululaisia oli mukana 
Norrköpingin 600-vuotisjuhliin liittyneessä 
pohjoismaisessa leirikoulussa." 

Ajatus ystävyyskaupungeista varteenotetta- 
vina matkailukohteina oli selvästi kaupunki- 
päättäjien mielessä jo 1950- ja 1960-lukujen 
taitteessa, jolloin Tampereen kaupungin mat- 
kailutoimenjohtajat tekivät useita vierailuja 
asian edistämiseksi. Norrköpingistä vuonna 

1959 samoin kuin Odensesta vuosina 1960 ja 
1961 saatujen vaikutelmien pohjalta matkailun 
mahdollisuudet nähtiin hyvinä muuan muassa 
siksi, että ystävyyskaupungin nimen uskottiin 
herättävän myönteisiä mielikuvia. Pohjois- 
maiden lisäksi matkailuyhteistyötä viriteltiin 
myös Linzin ja Essenin kanssa 1960-luvun alku- 
puolella. Matkailutoimenjohtaja lähetettiin 
Essenissä keväällä 1965 järjestettyyn Tampere- 
näyttelyyn, ja tehtävänä oli solmia suhteita 
ystävyyskaupungin matkailuviranomaisiin ja 
-laitoksiin P 

Tammerkoski-lehden pääkirjoituksessa syk- 
syllä 1962 matkailusuhteiden kehittämistä 
pidettiin sopivana käytännöllisenä muoto- 
na kaupunkien välisten ystävyyssuhteiden 
rakentamiselle:” — — jos tamperelaiset laajem- 
minkin henkilökohtaisesti käyvät tutustumas- 
sa ystäväkaupunkeihinsa ja näiden asukkaat 
vuorostaan retkeilevät Tampereelle, se on 
omiaan lähentämään kaupunkien asukkaita 
toisiinsa. Suosittelemme ajatusta tamperelais- 
ten matkatoimistojen toteutettavaksi niiden 
järjestellessä jälleen ryhmämatkoja seuraa- 
viksi matkailukausiksi.”®3 

Ystävyyskaupunkiturismista ei kuitenkaan 
tullut laajamittaista ilmiötä, vaikka esimerkik- 
si erilaiset yhdistykset saattoivat kutsua vie- 
raikseen ystävyyskaupunkien sisar- tai veljes- 
järjestöjä. Ystävyyskaupunkien tarjoamaa 
kanavaa matkailun edistämiseen sen sijaan 
hyödynnettiin esimerkiksi vuosina 1976 ja 
1980, jolloin tamperelaiset osallistuivat Esse- 
nissä järjestettyihin leirintämatkailua esitel- 
leisiin näyttelyihin.%5 Matkailuponnistuksia 
suunnattiin myös Pohjoismaihin 1970-luvun 
lopulla. Tampere ja sen pohjoismaiset ystävyys- 

kaupungit painattivat yhteisen Vänner i Norden 
-esitteen eri kielillä, ja samalla otettiin käyt- 
töön myös ystävyyskaupunkipassi, joka oi- 
keutti saamaan vapaalippuja joihinkin kyseis- 
ten kaupunkien matkailupalveluihin. 

1990-luvulle tultaessa myös nuoriso näh- 
tiin ystävyyskaupunkimatkailun tärkeänä 
kohderyhmänä, sillä yhä useammilla nuorilla 
oli mahdollisuuksia käyttää rahaa matkusta- 
miseen. Toukokuussa 1990 Tampereen kau- 
pungin nuorisotoimisto järjesti Go’ Tampere 
Go? -nimisen nuorison ystävyyskaupunki- ja 
matkailutapahtuman. Messuilla jaettiin sekä 
yleistä että erityisesti ystävyyskaupunkeja 
koskevaa matkailutietoa Interrailistä, ryhmä- 
matkoista ja kielimatkoista kiinnostuneil- 
le. Tapahtumassa esiintyi lähes sata nuorta 
Tampereen kahdeksasta ystävyyskaupungis- 
ta tanssien, laulaen, soittaen tai näytellen, ja 
näyttelyosastoilla esittäytyivät muiden muas- 
sa ystävyysseurojen paikallisosastot. Kiinnos- 
tus ei kuitenkaan ollut aivan odotetunlaista: 
järjestäjien asettamaa 10000 hengen kävijä- 
tavoitetta ei saavutettu.?7 


Tiedon ja asiantuntemuksen vaihtoa 


Koska virallisten valtuuskuntien matkoilla oli 
mukana kaupungin johtoa, kunnallispoliitik- 
koja sekä kaupungin eri alojen viranhaltijoita, 
nämäkin vierailut olivat eräänlaisia asiantun- 
tijatapaamisia kaupunginhallinnon ammatti- 
laisten kesken. Valtuuskunnille myös yleensä 
esiteltiin isäntäkaupungin erilaisia laitoksia ja 
käytäntöjä. Kävipä Tampereen kaupungin- 
valtuusto lähes kokonaisuudessaan opinto- ja 
tutustumismatkoilla Trondheimissa vuonna 

1983 ja Liettuan Kaunasissa vuonna 1997. 
Kaunasin vierailulla allekirjoitettiin uusi ystä- 
vyyskaupunkisopimus ja tavattiin sikäläisen 
kaupunkineuvoston jäseniä ja virkamiehiä. 
Vieraat ja isännät tutustuivat kaupunkiensa 
olosuhteisiin ja toimintatapoihin kyselytun- 
nilla, jolloin oli tilaisuus keskusteluun. 
Erikoistuneemmatkin asiantuntijavierai- 
lut kuuluivat ystävyyskaupunkitoimintaan 
jo 1950-luvulta alkaen, jolloin muun muassa 
Tampereen kaupungin huvipuistotoimikunta 
kävi tutustumassa Odensen Tivoliin.® Vilk- 
kaimmin yhteyttä pitivät kuitenkin opettajat, 
joille tarjoutui säännöllisesti tilaisuuksia opin- 
to- ja tutustumismatkoihin erityisesti pohjois- 
maisten ystävyyskaupunkien yhteisten opetta- 
jatapaamisten ansiosta. Myös Tampere toimi 
isäntänä vuorollaan. Tamperelaisten opetta- 
jien vierailua Trondheimiin vuonna 1961 selos- 
tettiin Tammerkoski-lehdessä tarkasti. Matkalla 
tutustuttiin kaupunkiin ja sen ympäristöön 
sekä erikoisesti kansakouluihin. Opettajat 
perehtyivät myös norjalaisiin yhtenäiskou- 
lua koskeviin uudistussuunnitelmiin — aihee- 
seen, joka herätti keskustelua kotimaassakin. 
Oppitunteja seuranneilla opettajilla oli tilai- 
suus tehdä havaintoja koulutiloista ja opetuk- 
sesta sekä keskustella trondheimilaisten kolle- 
goidensa kanssa myös vapaamuotoisemmissa 
tapaamisissa ja nauttia näiden vieraanvarai- 
suudesta. Lisäksi matka tarjosi mahdollisuu- 
den tavata yhteistapaamiseen osallistuneita 
opettajia Odensesta ja Norrköpingistä.” 
Kaukaisimpaan pohjoismaiseen ystävyys- 
kaupunkiin, Islannin Köpavoguriin, opetta- 
jat pääsivät vuonna 1976. Perillä tutustuttiin 
islantilaiseen koulutyöhön: kieltenopetuksen 


uuteen opetussuunnitelmaan, luku- ja kirjoitus- 
klinikoihin, erityisluokkiin ja esikouluihin. 
Huomiota herättivät kotiseutuopetuksen mää- 
rä sekä liikunnanopetus ja ulkoliikunnan mah- 
dollisuudet: ”Uimaopetus lämminvesialtaissa 
kuuluu koulujen ohjelmaan. Ulkoilma-altaas- 
sa luonnon lämmittämä vesi ei jäähdy, vaik- 
ka uimarien naamalle sataisi taivaalta lunta.” 
Opettajat tapasivat myös Islannin presidentin, 
arkeologian tohtori Kristjan Eldjarnin, jonka 
kotona järjestetyt kutsut ilmensivät vieraille 
islantilaisten luontevaa ja tasavertaista kanssa- 
käymisen tapaa.” 

Pohjoismaiden lisäksi opetusalan yhteyk- 
siä virisi 1960-luvulla Kiovaan. Myös koulu- 
tukseen liittyvät tekniset kysymykset olivat 
toisinaan esillä ystävyyskaupunkivierailuilla 
kuten tamperelaisten opettajien tutustues- 
sa koulujen opetustila- ja välineratkaisuihin 
Karl-Marx-Stadtissa vuonna 1979. Opettajien 
ja kouluhallinnon virkamiesten ohella nuo- 
risotyön ammattilaisetkin solmivat yhteyksiä 
ystävyyskaupunkeihin. 1980-luvulla Tampe- 
reen ja Essenin välillä kokeiltiin esimerkiksi 
työntekijävaihtoa kummankin lähettäessä 
nuorisotyöntekijän kuukauden ajaksi tutustu- 
maan toistensa käytäntöihin.” 

Luonteva asiantuntijakontaktien alue on 
ollut kaupunkisuunnittelu ja -rakentaminen. 
1960-luvun alussa asiantuntijoita saapui niin 
Trondheimista, Linzistä, Kiovasta kuin Esse- 
nistäkin tutustumaan tamperelaisiin ratkaisui- 
hin. Yhteistyön keinoista myös näyttely on 
ollut käytössä kaupunkisuunnittelun alalla, ja 
esimerkiksi vuonna 1971 Karl-Marx-Stadtissa 
järjestetyssä Tampere rakentaa uutta — ja uudis- 
taa vanhaa -näyttelyssä esiteltiin ajankohtaisia 

hankkeita. Myös tamperelaiset ovat suunnan- 
neet katseensa ystävyyskaupunkeihin etsies- 
sään virikkeitä uusien julkisten rakennusten 
toteuttamiseen. Asiantuntijaryhmä kävi vuon- 
na 1966 tutustumassa esseniläiseen teatteri- 
rakentamiseen, ja Tampere-talon rakentamis- 
ta varten oppia haettiin Linzistä, jossa käytiin 
1980-luvulla tutustumassa Tonavan rannalla 
sijaitsevaan Heikki Sirenin suunnittelemaan 
Brucknerhausiin. Teollisuuskaupunkien rakenne- 
muutos oli yhtenä teemana, kun kaupungin 
palveluksessa olleet arkkitehdit vierailivat 
Lodzissa 1970- ja 1980-lukujen taitteessa kah- 
desti.9? 

Joskus asiantuntijavaihto on liittynyt yksit- 
täisiin hankkeisiin tai tapahtumiin. Esimerk- 
ki tästä löytyy toisen suomalaiskaupungin 
ystävyyskaupunkihistoriasta. Kun Ruotsissa 
valmisteltiin siirtymistä oikeanpuoleiseen 
liikenteeseen vuonna 1967, Göteborg ja sen 
ystävyyskaupunki Turku järjestivät liikenne- 
poliisien vaihdon. Ensin göteborgilaispolii- 
sit perehtyivät Turussa liikennejärjestelyjen 
käytäntöihin, ja myöhemmin turkulaispoliisit 
auttoivat Göteborgissa uudistuksen toteutuk- 
sessa.” Synkempi tapaus liittyy Tsernobylin 
ydinvoimalaonnettomuuteen, joka vaikut- 
ti kiovalaisten elämään lisäämällä muuan 
muassa lasten syöpätapauksia. Neljä vuotta 
onnettomuuden jälkeen Kiovan kaupunki 
vetosi ystävyyskaupunkeihinsa lääketieteel- 
lisen asiantuntija-avun saamiseksi säteilyon- 
nettomuuden pitkäaikaisvaikutusten tutki- 
miseksi ja hoitamiseksi. Tampere lähettikin 
matkaan kolmihenkisen lääkäriryhmän selvit- 
tämään mahdollisia avustuskohteita ja -tapoja. 
Myös Kiovan neljä muuta ystävyyskaupunkia 

- Toulouse, München, Odense ja Kioto — vas- 
tasivat vetoomukseen. Matkalta palattuaan 
tamperelaiset suosittelivat lääkäri-, lääke- ja 
välineavun lähettämistä Kiovaan sen sijaan, 
että sieltä olisi tuotu muutamia potilaita Tam- 
pereelle hoitoon.% 


Ystävyyskaupunkipäivät ja -kokoukset 


Ystävyyskaupunkitapahtumien puitteiksi ja 
toiminnan tunnetuksi tekemiseksi järjestet- 
tiin Kiovan, Karl-Marx-Stadtin, Lédzin ja 
Essenin kanssa erityisiä ystävyyskaupunki- 
päiviä tai teemaviikkoja.% Kiovan päivien 
ja Kiovassa vietettyjen Tampereen päivien 
vakio-ohjelmaan kuului virallisten valtuus- 
kuntien vierailujen lisäksi kori- ja lentopallo- 
joukkueiden ystävyysotteluita, valokuva- ja 
taidenäyttelyitä sekä musiikki- ja tanssiesi- 
tyksiä. Vuonna 1984 Kiovaan matkusti lisäksi 
tamperelainen turistiryhmä, joka nähtävyyk- 
sien lisäksi pääsi vierailemaan paikallisessa 
tehtaassa. Lehtimiehet raportoivat ystävyys- 
kaupunkipäivistä ja muista Kiovan asioista, ja 
mukana olleet Yleisradion toimittajat lähet- 
tivät Tampereen alueradiossa suoran lähe- 
tyksen Kiovasta. Teemaviikon ohjelmaan 
sisältyi myös uuden Tampere-nimisen elo- 
kuvateatterin avajaistilaisuus.? Samana vuon- 
na Karl-Marx-Stadtissa järjestettyjen Tampe- 
reen päivien erikoisuutena oli eräässä kau- 
pungin ravintolassa järjestetty suomalaisen 
ruoan viikko, johon oli yhdistetty tampere- 
laisen musiikkiryhmän esiintyminen. Tampe- 
reella oli vastaavasti aikaisemmin vieraillut 
keittiömestari Karl-Marx-Stadtista järjeste- 

lemässä DDR-päivien yhteydessä vietettyä 
gastronomian viikkoa.‘* 

Laajemmat ystävyyskaupunkikokoukset 
olivat keskeinen osa erityisesti Pohjoismaihin 
ja Neuvostoliittoon suuntautunutta toimin- 
taa, mutta niiden muodot erosivat toisistaan 
huomattavasti. Pohjoismaiset ystävyyskau- 
punkikokoukset muistuttivat enemmänkin 
kahdenvälisiä ystävyyskaupunkipäiviä, vaik- 
ka mukana olivat kaikki ystävyyskaupunki- 
renkaan neljä tai viisi jäsentä. Kulttuurin 
ohella tapahtuma tarjosi puitteet myös asian- 
tuntijatapaamisille. Niinpä Norrköpingissä 
vuonna 1984 pidetyn kokouksen teemana oli 
lasten päivähoito ja vammaishuolto.% 

Suomalais-neuvostoliittolaiset ystävyys- 
kaupunkikokoukset sen sijaan olivat valtakun- 
nallisia tapahtumia, joihin osallistuivat kaikki 
ystävyyskaupunkiparit näistä maista. Kokouk- 
sen yhteydessä vierailtiin lisäksi omassa ystä- 
vyyskaupungissa. Ensimmäinen tapaaminen 
järjestettiin vuonna 1969 Leningradissa, ja sen 
jälkeen kokoukset seurasivat kahden tai kol- 
men vuoden välein aina vuoteen 1990 saakka, 
jolloin kokous pidettiin Oulussa. Ystävyys- 
kaupunkikokousten järjestelyissä olivat muka- 
na valtakunnallisista organisaatioista Suomen 
kaupunkiliitto, ystävyysseurat sekä Neuvosto- 
liiton ystävyyskaupunkien ja ystävyysseurojen 
liitot. Kokoukset avattiin juhlallisesti valtion- 
päämiesten tervehdyksillä ja olipa presidentti 
Urho Kekkonen itse läsnä vuonna 1971 Hel- 
singin kokouksen avajaisissa. Tapahtuma oli 
muodoltaan varsin jäykkä suurille saleille 
pidettyine puheineen, joissa käsiteltiin ystä- 
vyyskaupunkitoimintaa hyvin yleisellä tasolla. 


Kokouksen päätteeksi oli tapana laatia yhteis- 
työn arvoa korostava julkilausuma. Koska 
julkilausumat yleensä sivusivat kansainvälistä 
politiikkaa, ne olivat suomalaisten kannalta 
kiusallisia ja niiden sanamuotojen hiomiseen 
käytettiin paljon aikaa. Kokousten ohjelmaan 
kuului myös musiikki- ja tanssiesityksiä sekä 
muuta kulttuuria. 1980-luvulla kokoukset 
alkoivat saada uutta ilmettä työskentelytapo- 
jen monipuolistuessa. Yleisistuntojen lisäksi 
järjestettiin vuoropuhelun edellytyksiä paran- 
taneita pienempiä työryhmiä teemoista, jotka 
liittyivät tavallisesti kaupunkien hallintoon ja 
toimialoihin, esimerkiksi Tampereella vuon- 
na 1981 käsiteltiin perusterveydenhuoltoa. 
Samoin itse ystävyyskaupunkitoimintaan pe- 
räänkuulutettiin erityisesti 1980-luvun lopulla 
”kansan diplomatian” ulottuvuutta ja irrottau- 
tumista ystävyyden vakuutteluun painottu- 
neesta ”mikrofoniystävyydestä” varsinaiseen 
toimintaan ja tekoihin.'” 

Valtakunnallisia ystävyyskaupunkikokouk- 
sia järjestettiin myös muiden tärkeiden ystä- 
vyyskaupunkimaiden kanssa. Suomalais-unka- 
rilaiset ystävyyskaupunkikokoukset käynnis- 
tettiin vuonna 1979, jolloin ystävyyskunta- 
pareja oli 14, ja vuonna 1987 suomalais-länsisak- 
salaiset kokoukset 28 ystävyyskaupunkiparin 
voimin." 


Ystävyyskaupunkilahjat 


Virallisten valtuuskuntien vierailuihin ja ystä- 
vyyskaupunkien merkkipäiviin on kuulunut 
lahjojen antaminen. Tyypillisiä lahjoja ovat 
olleet antajansa kulttuuria edustavat taide- 

esineet sekä kaupunkeja esittelevät kirjat ja 
elokuvat. Vierailijoiden lisäksi myös isännät 
ovat saattaneet antaa vierailleen muistoksi 
jonkin lahjan, näin esimerkiksi silloin, kun 
Tampereen edustajat vierailivat ensimmäisen 
kerran Kiovassa vuonna 1954. Tuliaisiksi ko- 
tiin saatiin puolen metrin korkuinen lasimalja, 
jonka koristekuviot liittyivät Ukrainan histo- 
riaan ja joka sijoitettiin kaupunginhallituk- 
sen kokoushuoneeseen.'” Lahjaksi annettiin 
myös taidegrafiikkaa, maalauksia ja pienois- 
veistoksia. Odenseen vuonna 1960 matkusta- 
nut tamperelaisvaltuuskunta vei tuomisinaan 
pienoisveistoksen Joutsenet, joka oli kopio 
Tampereen Kirjastopuistoon pystytetystä 
kuvanveistäjä Jussi Mäntysen työstä. Eläin- 
aiheisiin keskittyneen taiteilijan veistos oli 
voittanut vuonna 1937 Pariisin maailmannäyt- 
telyssä Grand Prix -palkinnon, ja siitä tehtiin 
42 pienoiskopiota, joita jaettiin lahjoina ja 
tunnustuksina kaupungin hyväksi tehdystä 
työstä. Ystävyyskaupunkiensa merkkipäi- 
vinä Tampere muisti näitä monesti paikallista 
käsityötä edustaneella tekstiilitaiteella.'" 
Lahjoina vietiin myös omasta kaupungista 
kertovia kuvateoksia ja lyhytelokuvia. Kiovan 
ja Lodzin kaupungeille lähetettiin vuonna 
1960 venäjäksi ja puolaksi tekstitetyt kopiot 
kaksi vuotta aikaisemmin valmistuneesta esit- 
telyelokuvasta Tampere, sinisten järvien kaupun- 
ki, minkä lisäksi Kiovaan lahjoitettiin vielä 
kopio lyhytelokuvasta Tampere 175-vuotias. 
Ensin mainitusta tehtiin myös kirjaversio, jota 
käännettiin useille kielille. Sitä vietiin lah- 
jaksi edelleen 1980-luvulla, kun Tampereen 
kaupungin edustajia matkusti Tampereen 

Miskolciin ystävyyskaupunkiotteluun.'%5 
Lahjat saattoivat myös sisältää symbolisia 
merkityksiä. Kun Kiovan kaupunki lähetti 
syksyllä 1960 Tampereelle sata kappalet- 
ta kastanjapuun ja saarnin taimia, se toivoi 
tervehdyksessään, että puut kehittyisivät ja 
kasvaisivat samoin kuin kaupunkien välinen 
ystävyys. Ystävyyden kukoistamisen vertaus- 
kuva oli ilmeinen myös, kun Kiovassa vuonna 
1963 vierailleet Tampereen edustajat istuttivat 
puita hieman aikaisemmin Tampereenkaduk- 
si nimetyn uuden väylän varrelle.'** Joskus 
lahjat olivat selkeästi käytännöllisiä, kuten 
kiuas, joka toimitettiin Karl-Marx-Stadtin 
virastotaloon rakennettuun saunaan vuonna 
1977 ystävyyskaupunkisopimuksen allekirjoi- 
tuksen yhteydessä. Käyttöön tarkoitettu lahja 
oli myös Essenin matkailunedistämismieles- 
sä lahjoittama leirintämökki, joka pystytettiin 
vuonna 1965 Härmälän leirintäalueelle.'” 
Omaperäisimmän lahjan lienee kuitenkin 
saanut kaupunginjohtaja Erkki Lindforsin 
johtama valtuuskunta ensivierailullaan 
Lödzissa toukokuussa 1960, jolloin isännät 
antoivat vierailleen ystävyyden osoituksena 
kaksi leijonanpentua. Niiden asuttaminen ai- 
heutti kaupungin virkamiehille suurta pään- 
vaivaa, sillä Tampereella ei ollut eläintarhaa. 
Lödzista Tampereelle soittikin ällistynyt 
Lindfors, joka kehotti rakentamaan häkin 
eläimille, jotka hän toisi mukanaan. Tampe- 
reelle leijonat pääsivät kuitenkin vasta vuon- 
na 1964 asuttuaan siihen saakka Korkeasaa- 
ressa. Evakosta huolimatta leijonille haluttiin 
antaa nimet, ja nimikilpailun tuloksena uros- 
pennusta tuli Tam ja naaraspennusta Pere. 

Ratkaisu leijonien asumisongelmaan saatiin, 
kun Tampereen vanhan teurastamon tiloihin 
avattiin eläintarha, jonka ensimmäiset asuk- 
kaat Tamista ja Perestä tuli. LödZissa seurattiin 
kiinnostuneina eläintarhahanketta, ja ystä- 
vyyskaupungin edustajat tarjosivat apuaan 
suunnitteluun ja eläinten hankintaan. Eläin- 
tarha tässä muodossaan jäi kuitenkin lyhyeksi 
välivaiheeksi, sillä sen tilalle avattiin vuonna 
1970 Särkänniemeen lasten eläintarha.'** 


Ystävyyskaupungit kaupunkikuvassa 


Ystävyyskaupunkitoiminnasta on monesti 
jäänyt jonkinlaisia jälkiä kaupunkikuvaan. 
Talvisodan jälkeisen avustustyön merkkinä 
Tampereen Nekalan kaupunginosassa on 
edelleenkin niin sanottu Ruotsalaiskylä, joka 
syntyi, kun Norrköpingin kaupunki lahjoitti 
51 puutaloa pommituksissa kotinsa menettä- 
neiden ja siirtolaisten asuttamista varten. Lah- 
jatalot olivat yhdenmukaisia pieniä omakoti- 
taloja, joissa oli kaksi huonetta, keittiö sekä 
sauna kellarissa. Nekalan ”ruotsalaistalojen” 
rakentaminen aloitettiin kesällä 1940, ja vii- 
meiset niistä valmistuivat maaliskuussa 1941. 
Samanlainen lahja ystävyyskaupungilta saa- 
tiin 74 muussa suomalaiskaupungissa. Aloit- 
teen eri puolille Suomea rakennettavista puu- 
talokylistä oli tehnyt vuoden 1940 toukokuussa 
Ruotsin kruununprinssin johdolla työskennel- 
lyt avustustyön keskustoimikunta, joka näin 
halusi ruotsalaisten kaupunkien osallistuvan 
naapurimaan jälleenrakennukseen.'® 
Tampereella vuosittain syksyn pimeim- 
pään aikaan järjestettävät Valoviikot ovat 
nekin syntyneet ystävyyskaupunkitoiminnan 

Tampereen valoviikot ovat ystävyyskaupunkituliainen Essenistä. Kaupunginjohtaja Erkki Lindfors (keskellä) 
tutkii kaupunginjohdon kanssa ensimmäisten valoviikkojen kuvioita syksyllä 1966. Kuva: Vapriikin kuva-arkisto. 

vaikutuksesta. Ajatus saatiin 1960-luvun puo- 
livälissä kaupunginjohtaja Lindforsin tuomi- 
sina Essenistä, jossa vastaavia juhlia oli järjes- 
tetty jo vuodesta 1950 lähtien. Tapahtuman 
tarkoituksena oli houkutella asiakkaita kaup- 
pakaduille ja samalla piristää kaupunkilaisia 
syksyn pimeydessä. Tampereella kaupungin 
johdosta lähtenyt aloite innosti mukaan pai- 
kallisen liike-elämän edustajia, jotka perusti- 
vat valoviikkojen toteutusta varten yhdistyk- 
sen. Ensimmäisellä kerralla tapahtuma kesti 
kolme viikkoa loka-marraskuussa, ja Essenistä 
tilatut kuviot sytytettiin uudelleen joulumyyn- 
tikaudeksi. Järjestäjä luonnehti valoviikkojen 
tehoa seuraavasti: ”Varsinkin valoviikon 
ensimmäisinä päivinä oli valokuvioiden vä- 
keä houkutteleva vaikutus silminnähden ha- 
vaittavissa. Jalankulkijoita liikkui monin ver- 
roin normaalia enemmän ja varsin yleisesti 
todettiin lähimaaseudulta iltaisin Tampereelle 
suuntautunut autoliikenne.””° 

Myös Tampere on jättänyt jälkiä ystävyys- 
kaupunkien katukuvaan. Vuonna 1991 Tam- 
pereen liikennelaitos lahjoitti 15 käytöstä 
poistettavaa käsivaihteista, vanhan sukupol- 
ven linja-autoa tuolloin vielä epävirallisen 
ystävyyskaupungin asemassa olleelle Tartolle. 
Siniset tamperelaisbussit olivat noin 15 vuotta 
vanhoja mutta niin hyväkuntoisia, että niitä 
oli käytetty apuna ruuhkavuoroissa, ja siksi ne 
kelpasivat liikennöimään Tarton kaduille. Sen 
sijaan epäselväksi jäi, miten kävi kiovalaisten 
yritykselle 1970-luvun alkupuolella saada tam- 
perelaista muotoilua omaan kaupunkikuvaan- 
sa. Tampereella vierailleet ystävyyskaupun- 
gin edustajat olivat mieltyneet rakennelmiin, 

joita he kutsuivat pikkuarkkitehtuuriksi ja 
jotka heidän mukaansa antoivat kaupungin 
kaduille siistimmän ilmeen. Kaupunginjoh- 
taja Vladimir Gusev kääntyi virkaveljensä 
puoleen ja pyysi näiden pallonmuotoisten 
uurnien piirustuksia ja kuvia, jotta niitä voi- 
taisiin sijoittaan myös Kiovan kaduille ja 
puistoihin. Kaupunginjohtaja Pekka Paavolan 
vastauksesta kävi ilmi, että kyseessä olivat ros- 
ka- tai hiekka-astiat, ja kiovalaisia kehotettiin 
ottamaan yhteyttä yritykseen, joka oli valmis- 
tanut ne." 

Usein on haluttu korostaa ja tehdä näky- 
väksi itse ystävyyssuhteiden olemassaoloa 
pystyttämällä niistä kertovia merkkejä kau- 
punkiin. Monissa Euroopan unionin maissa 
kaupungit ovat asettaneet sisääntuloteidensä 
varteen yhdenmukaiset kilvet, joissa kaupun- 
gin nimen lisäksi ilmoitetaan sen ystävyyskau- 
pungit. Toinen tapa esitellä ystävyyssuhteita 
on sijoittaa keskeiselle paikalle kaupunkiin 
tienviitan kaltainen opastepylväs, jonka viitat 
osoittavat eri ystävyyskaupunkien suuntiin ja 
ilmaisevat niiden etäisyyden. Tampereella täl- 
lainen suuntaviitta on Keskustorin lähistöllä 
Vanhan kirkon vieressä. 

Suomalaiskaupungeissa ystävyyskaupungit 
ovat olleet näkyvissä myös kadunnimistössä. 
Tampere ei ole antanut kaduilleen ystävyys- 
kaupunkien nimiä, mutta Kalevan kaupun- 
ginosasta löytyy neuvostoliittolaisen ystävyys- 
kaupungin mukaan nimetty Kiovanpuisto."” 
Aloitteen kadun tai jonkin muun julkisen 
paikan nimeämiseksi Kiovan mukaan teki 
Suomi-Neuvostoliitto-seuran paikallisosasto 
vuonna 1973 vietettyjen YYA-sopimuksen 


25-vuotisjuhlien valmistelujen yhteydessä." 
YYA-sopimusta juhlittiin näyttävästi eri puo- 
lilla maata ja Tampereella järjestetyssä juh- 
lassa kaupunginjohtaja Paavola julkisti puis- 
ton nimeämisen. Tarkoituksena oli järjestää 
varsinaiset nimeämisjuhlallisuudet seuraavan 
kiovalaisvaltuuskunnan vierailun aikana, 
mutta näyttää kuitenkin siltä, että julkistamis- 
tilaisuutta ei koskaan järjestetty ja että nimen- 
muutos muutenkin jäi huomaamatta jopa kau- 
punginosan asukkailta." 

Tampereen Kiovanpuistolla on kaksinker- 
tainen kytkentä ystävyyskaupunkeihin, sillä 
sinne on sijoitettu myös veistos, joka kuvaa 
ystävyyskaupunkitoiminnan merkitystä kan- 
sojen lähentäjänä. Alun perin Anneli Sipiläi- 
sen pronssipatsas Kiev- Tampere, rengas ystävyys- 
ketjussa juhlisti suomalaisten ja neuvostoliitto- 
laisten kaupunkien yhteistyötä. Se paljastettiin 
elokuussa 1981 suomalais-neuvostoliittolaisen 
ystävyyskaupunkikokouksen päätteeksi, samal- 
la kun istutettiin 50 pirkkalaiskoivua muistut- 
tamaan yhtä monesta suomalais-neuvosto- 
liittolaisesta ystävyyskaupunkiparista.'5 Neu- 
vostoliiton hajoamisen jälkeen veistokselle 
annettiin uudenlainen merkitys ystävyyskau- 
punkitoimintaa yleisemmin symboloivana 
muistomerkkinä. Kun vuonna 2004 tuli kulu- 
neeksi 50 vuotta Tampereen varsinaisen ystä- 
vyyskaupunkitoiminnan alkamisesta, teos 
nimettiin Ystävyyskaupunkiveistokseksi, ja siihen 
kiinnitettiin metallilaatta, johon on kaiverret- 
tu Tampereen kaikkien ystävyyskaupunkien 
nimet." 

Sodan maailmasta internetin 
ja halpalentojen aikakauteen 


Ystävyyskaupunkiliikkeestä puhuminen saat- 
taa herättää ajatuksen tavoitteiltaan yhtenäi- 
sestä ja toimintatavoiltaan yhdenmukaisesta 
ilmiöstä. Ajan myötä toiminnan kentät ovat 
kuitenkin vaihtuneet avustustoiminnasta ja 
ruohonjuuritason rauhantyöstä kulttuurivaih- 
toon ja taloussuhteiden edistämiseen. Kaupun- 
kien välisiä suhteita käytettiin kylmän sodan 
aikana myös erilaisten poliittisten ja ideolo- 
gisten tarkoitusperien edistämiseen, mistä 
kahden kansainvälisen järjestön, CEM:n ja 
UTO:n, erilaiset päämäärät ovat yksi esimerk- 
ki. Ideologiset motiivit näyttäytyivät erityisesti 
siinä, miten kumppaneita valittiin kylmän 
sodan eri leireistä. Artikkelissa käsitelty, Suo- 
meenkin ulottunut saksalaisten keskinäinen 
kilpailu kaupunkiystävyyksistä ilmentää omal- 
ta osaltaan vastakkaisten intressien kamppai- 
lua. 

Suomalaisten kaupunkien ystävyyssuhteet 
kertovat paikallisen tason päättäjien halusta 
luoda ja ylläpitää rajat ylittäviä kontakteja 
eri ilmansuuntiin. Pohjoismaisilla, jo sodan- 
aikaisesta suomalais-ruotsalaisesta kummi- 
kuntayhteistyöstä alkunsa saaneilla ystävyys- 
kaupunkisuhteilla on ollut merkittävä rooli 
yhteistyön kokonaisuudessa. Tämä korostuu 
varsinkin tarkasteltaessa koko Suomea: pienil- 
läkin kunnilla on usein ollut vähintään yksi 
ystävyyspaikkakunta ja tavallisesti juuri Ruot- 
sissa tai muualla Pohjoismaissa. Niiden yhteis- 
työssä ovat aktiivisesti olleet mukana myös 
Norden-yhdistykset, urheiluseurat sekä muut 

järjestöt ja harrastajien ryhmät. Toimintaa 
Neuvostoliiton kaupunkien kanssa leimasi 
vahvasti sodan jälkeen muotoutunut idän- 
politiikka. Ystävyyskaupunkitoiminnasta tuli 
osa tätä ystävyyspolitiikkaa, jolloin kyse ei 
ollut pelkästään kaupunkitason yhteistyöstä. 
Puitteet olivat virallisemmat kuin esimerkiksi 
pohjoismaisessa toiminnassa, ja kun itäisten 
naapureiden kontakteja länteen kontrolloitiin 
tarkasti, mahdollisuuksia suomalaistenkaan 
kaupunkien ja kaupunkilaisten omalle aloit- 
teellisuudelle ei ollut samalla tavalla. 

Itse toiminta on pääpiirteissään noudatta- 
nut samoja muotoja suomalaisten kaupunkien 
eri ystävyyssuhteissa. Päättäjien ja asiantunti- 
joiden tapaamisilla on alusta asti ollut tärkeä 
sija yhteydenpidossa, ja kaupunkisuunnitteli- 
jat ja opettajat ovat esimerkkejä ammattikun- 
nista, jotka vierailivat usein ystävyyskaupun- 
geissa. Myös kulttuurivaihto on perinteisesti 
ollut keskeinen osa toimintaa. Kuva- ja näyttä- 
mötaiteessa esiteltiin ammattilaisten työtä, 
kun taas musiikissa vaihto keskittyi yleensä 
harrastajaryhmien vierailuihin. Nuoriso- ja 
koululaisryhmien, urheiluseurojen ja erilais- 
ten järjestöjen vierailut yleistyivät 1970- ja 
1980-luvuilla, ja näin alkuperäisen tavoitteen 
mukaisesti saatiin myös tavallisia kaupunkilai- 
sia mukaan toimintaan. Matkailunedistämis- 
pyrkimyksistä huolimatta varsinaisesta ystä- 
vyyskaupunkiturismista ei kuitenkaan tullut 
laajempaa ilmiötä. 

Ystävyyskaupunkisuhde on saattanut mer- 
kitä monelle kaupungille ja varsinkin pienem- 
mälle paikkakunnalle kansainvälistymisen 
alkua. Ystävyyskaupungin ja sen kulttuurin 
esittely, vierailut ja vieraiden vastaanottaminen 

ovat tarjonneet näköaloja toisenlaisiin tapoi- 
hin ja käytäntöihin myös tavallisille ihmisille, 
joille matkustaminen ei ollut arkipäiväistä 
varsinkaan toiminnan ensimmäisinä vuosi- 
kymmeninä. Tarkempaa tutkimusta ansaitsisi- 
vat näin syntyneen vuorovaikutuksen luonne 
ja mukana olleiden kokemukset. 

Uusien ystävyyskaupunki- ja ystävyyskunta- 
suhteiden solmiminen on hidastunut 2000- 
luvulle tultaessa ja toiminta on monin pai- 
koin hiipunut. Hiljenemiselle on useita syitä. 
Kaupungeilla ja kunnilla on jo olemassa laaja 
ystävyysverkosto, ja uusien suhteiden sijasta 
on haluttu keskittyä vanhojen ylläpitämiseen. 
Kunnalliset päättäjät ja virkamiehet ovat myös 
epäilleet toiminnan mielekkyyttä ja vaatineet 
yhä enemmän näyttöjä sen hyödyllisyydestä 
esimerkiksi taloussuhteiden kehittämisessä. "7 
Maailmassa, jossa matkustusmahdollisuudet 
ovat lisääntyneet huimasti ja yhteydenpito 
muutenkin on helpottunut, ystävyyskaupunki- 
toimintaa on saatettu pitää vanhanaikaisena 
ja sen kyky vastata nykyisiin haasteisiin on 
kyseenalaistettu. Kunnillakin on käytössään 
aikaisempaa monipuolisempi valikoima kei- 
noja kansainvälisten suhteidensa hoitami- 
seen esimerkiksi Euroopan unionin erilaisten 
hankkeitten ja verkostojen puitteissa. On jopa 
ehdotettu, että luovuttaisiin vanhahtavaksi 
koetusta ystävyyskaupunki- tai ystävyyskunta- 
nimityksestä ja että se korvattaisiin dynaami- 
semmalla termillä, joka kuvaisi paremmin 
kumppanuutta ja yhteistyötä ja joka siten 
kohottaisi toiminnan imagoa. Suomessa kun- 
tien yhdistymiset ja muutokset aluehallinnos- 
sa luovat lisäksi uuden tilanteen paikallistason 
rajat ylittävälle yhteistyölle." 


Uudistumista on haettu esimerkiksi ystä- 
vyyskaupunkien ja -kuntien monenkeskises- 
tä yhteistyöstä ja laajemmasta verkostoitu- 
misesta tiedon ja osaamisen vaihtamiseksi 
esimerkiksi ympäristöasioiden, terveyden ja 
koulutuksen alueilla. Euroopan unionissa ystä- 
vyyskuntaverkosto on kuitenkin edelleen 
2000-luvulla nähty tärkeäksi jäsenmaiden 
kuntia, kansalaisia ja kansalaisjärjestöjä yhdis- 
täväksi voimavaraksi, jonka avulla halutaan 

1994:15, 45-46; Ystävyyskunnista osaamisen ja 
tiedon vaihdon verkostoja, 9-10. 

Ystävyyskunnista osaamisen ja tiedon vaihdon ver- 
kostoja, 9; Sandberg 1995, 148. 
Lehto-Rantanen et al. 1988, 9. 

Tampereen ystävyyskaupunkisuhteet solmi- 

Norrköping (Ruotsi, 1956), Lödz (Puola, 1958), 
Essen (Saksan liittotasavalta, 1961), Karl-Marx- 

gorod (Venäjä, 1994), Kaunas (Liettua, 1997), 
Guangzhou (Kiina, 2008) ja Klaksvik (Färsaaret, 
ei tietoa ajankohdasta). Suomen ystävyyskun- 
nat -tietokanta. Tulkinta ystävyyssuhteen alka- 
misajankohdasta saattaa vaihdella eri lähteissä, 
koska kontakteja on usein ollut ennen varsinai- 
sen sopimuksen tekoa. 

Ks. myös Ahonen 2015. 

Pohjoismaisesta kummi- ja ystävyyskuntatoi- 
minnasta ks. Korppi-Iommola 1982 ja Sand- 
berg 1995, 151. 

Kinnunen 1998, 344-346; Laitinen 2000, 23-25; 
Mikkonen 2015, 126. 

Bautz 2002, 264-273; Pk 9.11.1959 28598 ja 
25.11.1959 30018. Kaupunginhallitus CI:428, 
TKA; Vt. ylipormestari Fritz Scheller (Karl- 
Marx-Stadt) kaupunginjohtaja Lindforsille 
9.10.1959 ja 2. sihteeri Link (DDR:n kau- 
pallinen lähetystö Helsingissä) Lindforsille 
15.10.1959, liite 1/28598 9.11.1959. Kaupungin- 
hallitus, pöytäkirjaliitteet CI:444, TKA; Link 
Lindforsille 24.11.1959, liite 1/30018 25.11.1959. 
Kaupunginhallitus, pöytäkirjaliitteet CI:444, 
TKA; KTK 1959, 24, 55- 

Rasila 1992, 355-358; Helen 2011, 73. 
Tampereen kaupunginarkistosta ei löydy ma- 
teriaalia, joka kertoisi tamperelaisten aloit- 
teellisuudesta Saksan liittotasavallan suuntaan. 
Asiaa on käsitellyt Ingo Bautz (2002), joka on 
perehtynyt Liittotasavallan ulkoministeriön 
arkistosta löytyvään aineistoon. Karl-Marx- 
Stadtiin liittyvistä viittauksista saa sen käsityk- 
sen, että esim. kesän 1961 ensitapaaminen ei 
välttämättä ollut tamperelaisten mieleen: vie- 
railun aloite tuli DDR:n puolelta, ja vieraat il- 
moittivat saapumisestaan lyhyellä varoitusajal- 
la ja vielä keskellä kesälomakautta. Pk 26.6.1961 
16778. Kaupunginhallitus CI:474, TKA. 

Bautz 2002, 270—274. 

Pk 10.10.1960 26928. Kaupunginhallitus 

CI:452, TKA; Kaivola ja Teromaa ylipormes- 
tari Nieswandtille (Essen), päiväämätön kirje 
(4.11.1960 jälkeen). Kaupunginkanslia, Ystä- 
vyyskaupungit Hh1:1, TKA; KTK 1960, 5; KTK 

kaupunginjohtaja Veikko Vartola ja apulais- 
kaupunginlakimies Pentti Halonen ylipormes- 
tari Kurt Miillerille (Karl-Marx-Stadt) sekä 

Stadt in Tampere 18—24.7.1961. Kaupungin- 
kanslia, Ystävyyskaupungit Hh1:1, TKA. 
Einladungsliste zum Empfang des Leiters der 
HV am 20.7.61 in Hotel Tammer, Kaupungin- 
kanslia, Vierailujen järjestelyaineistoa Hb:3, 
TKA. 

Bautz 2002, 269; Esseniläinen valtuuskunta 
Tampereella — Kansan Lehti 14.7.1961; KTK 
1977, 13; Ystävyysasiakirja Tampere-Essen 
8.11.1979. Kaupunginkanslia, Ystävyyskaupun- 
git Hh4:1, TKA. 

Kiova Tampereen ystävyyskaupungiksi — Tam- 
merkoski 1954:5, 142. 

202; Nupponen 1961b, 369-373, Essen — teol- 
lisuus- ja taidekaupunki — Tammerkoski 1962:5, 
138—140; Laakso 1962, 368-370 ; Jokinen 1963, 
41-44 ; KTK 1959, 54; KTK 1961, 41; KTK 1962, 
57, 94; KTK 1964, 4, 69. 

KTK 1960, 233-234; KTK 1965, 7; KTK 1967, 

Salo 1955, 101. 

TKV:n päätöslistat 2.11.1961 nro 17, 26.1.1966 
nro 18 ja 7.11.1962 nro 23; KTK 1963, 58. 
TKV:n päätöslista 26.8.1964 nro 41. 

TKV:n päätöslista 15.9.1965 nro 35. 

KTK 1960, 64; TKV:n päätöslista 5.9.1962 nro 
26; Tienari 1961, 321-322; Rauli Lehtonen Tam- 
pereen kaupungin 200-vuotisjuhlatoimikunnal- 
le 15.6.1978. Kaupunginkanslia, Ystävyyskau- 
pungit Hho:1, TKA. 

KTK 1979, 122; KTK 1986, 200; Haapio 1979, 17. 
KTK 1965, 104, 107-108. 

Haapio 1979, 17; Tietoja Unkariin lähtijöille, 
kirj. Ulla-Sirkka Kontio (päiväämätön). Kau- 
punginkanslia, Ystävyyskaupungit Hhg:1, 
TKA; Ystävyyskunnista osaamisen ja tiedon vaih- 
don verkostoja 2010, 31. Perhemajoituksesta Tu- 
run ja Leningradin ystävyyskaupunkitoimin- 
nassa ks. Laitinen 2000, 60-61. 

KTK 1960, 68; Laitinen 2000, 46. 

KTK 1975, 33; KTK 1977, 13-14; Musiikkilä- 
hettiläs Unkarista — Tammerkoski 1978:2, 50-51; 
KTK 1984, 10; Tampereen kaupungin kunnallisker- 
tomus ' 86, 18. 

Musiikkiluokkien matka pohjoismaiselle vii- 
kolle - Tammerkoski 1981:9, 22-24. 

Koulukuoro Norjassa ystävyysmatkalla — Tam- 
merkoski 1983:7-8, 10-12. 

KTK 1958, 51; Jokinen 1963, 44. 

KTK 1967, 163; KTK 1969, 109; TKV:n pää- 
töslista 21.6.1972 nro 10; KTK 1973, 38; KTK 
1976, 90; KTK 1977, 143; KTK 1980, 9-10; KTK 
1981, 13; KTK 1982, 19, 21, 58; KTK 1983, 13, 31; 

KTK 1984, 10-11; KTK 1986, 17, 32; KTK 1987, 
141-142. 

KTK 1968, 246; TKV:n päätöslista 13.8.1969 

Nupponen 1961b, 369-373; TKV:n päätöslistat 
17.5-1961 nro 34, 5.9.1962 nro 26 ja 14.2.1968 
nro 32; Suomen ja Ruotsin kulttuurimaaotte- 
lun avaus — Helsingin Sanomat 22.4.1968; Suomi 
voitti nuorten kulttuurimaaottelun — Helsingin 
Sanomat 25.4.1968; Televisio-ohjelmat — Helsin- 
gin Sanomat 28.4.1968. 

Ystäväkaupunkeja — Tammerkoski 1962:9, 261; 
Vieraita ystävyyskaupungeista Tampereella 
— Tammerkoski 1977:10, 298. 


79 Jokinen 1963, 44; KTK 1961, 33-34; KTK 1965, 

64-65, 103; KTK 1966, 95; KTK 1968, 78; KTK 
1969, 84; TKV:n päätöslista 29.11.1967 nro 24. 
KTK 1979, 16; KTK 1980, 6; KTK 1981, 13; 
KTK 1982, 50; KTK 1983, 145; KTK 1984, 10; 
Kertomus ystävyyskaupunkitoiminnasta 1981, 
kirj. Juha Pelkonen, 6-10. Kaupunginkanslia, 
Ystävyyskaupungit Hh1:6, TKA; Ylipormesta- 
ri Kurt Moller kaupunginjohtaja Pekka Paavo- 
lalle 29.2.1980 ja Paavola Müllerille 24.6.1989. 
Kaupunginkanslia, Ystävyyskaupungit Hh3:1, 
TKA; Paltila 1984, 20-21. DDR:n matkustus- 
rajoituksista, ks. esim. Hentilä 2004, 26—28. 
KTK 1983, 13; Paltila 1984, 21; KTK 1986, 190. 
KTK 1959, 22; KTK 1960, 26; KTK 1961, 32; 
Nupponen 1961a, 198-202; KTK 1965, 7. 
Ystäväkaupunkeja — Tammerkoski 1962:9, 261. 
Esim. KTK 1970, 77; Kertomus ystävyyskau- 
punkitoiminnasta 1981, kirj. Juha Pelkonen, 
6-9. Kaupunginkanslia, Ystävyyskaupungit 
Hh1:6, TKA. 

KTK 1975, 86; KTK 1980, 12; Zwei Wochen 
kostenlose Camp-Ferien in Tampere — Ruhr 
Nachrichten 25.3.1976. Kaupunginkanslia, Ystä- 
vyyskaupungit Hh4:2, lehtileikkeet, TKA. 
KTK 1978, 28; Haapio 1979, 18. 

Kolari 1990, 8. 

Tampereen valtuusto oli yhdistänyt Kaunasin 
vierailuun myös oman taloussuunnittelusemi- 
naarinsa, joka pidettiin isäntäkaupungin val- 
tuuston istuntosalissa. Epäilyihin näin kauas 
suuntautuneen seminaarimatkan mielekkyy- 
destä valtuuston puheenjohtaja Seppo Salmi- 
nen vastasi viittaamalla matkan muuhun oh- 
jelmaan sekä toteamalla, että kolmipäiväinen 
seminaari Suomessa olisi tullut kalliimmaksi. 
KTK 1983, 13; Seppälä J. 1997a, 10; Kaupun- 
ginvaltuuston koulutus- ja opintomatka Kauna- 
siin ja Riikaan 13.-16.5.1997, Kaupunginkanslia 
Hh5:1, TKA; Mitä valtuusto tekee ja oppii Liet- 
tuan Kaunasissa? — Aamulehti 13.5.1997; Kaik- 
kien aikojen paras valtuustomatka — Aamulehti 
22.5.1997. 

Nupponen 1961a, 198-204. 

KTK 1958, 51; KTK 1966, 98-99; KTK 1971, 
123; KTK 1983, 61; Halme 1961, 166-169. 
Halme 1976, 317-319. 

KTK 1966, 56; KTK 1968, 77; KTK 1962, 101; 
KTK 1979, 31; Tampereen kaupungin kunnallisker- 
tomus '86, 19; KTK 1987, 98. 

KTK 1963, 100-101; KTK 1966, 56; KTK 1971, 
3; KTK 1972, 56; KTK 1978, 17; KTK 1981, 13; 
KTK 1983, 13; Seppälä J. 1998a, 12. 

Turku vaihtaa poliiseja Göteborgin kanssa 
— Suomen Kunnallislehti 1967:5, 249. 

Granath 1990, 13-14. 

KTK 1977, 13-14; KTK 1986, 20; KTK 1987, 99. 
Kievin päivät Tampereella — Tammerkoski 
1975:11-12, 65; KTK 1976, 30; KTK 1984, 10; 
Paltila 1984, 20-21; Tampere-viikko Kiovassa 
oli menestys — Suomen Kunnallislehti 1984:9, 51. 
Paltila 1984, 21; Ylipormestari Kurt Moller 
kaupunginjohtaja Pekka Paavolalle 12.2.1979. 
Kaupunginkanslia, Ystävyyskaupungit Hh3:1, 
TKA. 

Merikoski 1984, 30-31. 

men Kunnallislehti 1990:5, 59; Seppälä J. 1998b, 

Kaupunginkanslia 

Ystävyyskaupungit Hhı:ı, Hh1:6, Hhi:9, Hh3:1, 
Hh4:1, Hh4:2, Hh5:1, Hh6:1, Hhg:1. 

taan. Kelly, 2012, http://www.bbc.co.uk/news/ 

PIA KOIVUNEN 


Kun Moskova kohtasi ”maailman” 
Neuvostoliiton avautuminen länteen nuorisofestivaalikesänä 1957 


Moskovan kadut täyttyivät tuhansista eri 
puolilta maailmaa saapuneista vieraista heinä- 
kuun 28. päivä vuonna 1957. Viranomais- 
arvioiden mukaan vieraita oli saapunut vas- 
taanottamaan yli kaksimiljoonainen moskova- 
laisyleisö. Kadunvarret pursusivat uteliasta 
paikallista nuorisoa ja vanhempaakin väkeä, 
joka halusi nähdä edes vilauksen eksoottisis- 
ta ulkomaalaisista. Eivätkä ainoastaan kadut, 
vaan myös katuja reunustaneiden kerrostalo- 
jen ikkunat ja jopa katot olivat täyttyneet 
ihastelevista kasvoista. Miltei koko kaupunki 
oli saapunut toivottamaan maailman terve- 
tulleeksi Moskovaan. ”Kuinka vähän sanoja 
viideltä eri mantereelta tulevat ihmiset tarvit- 
sevatkaan ymmärtääkseen toisiaan tällaisena 
päivänä”, kirjoitti kommunistisen nuoriso- 
liiton äänenkannattaja Komsomolskaja Pravda. 
”Tässä ovat ne sanat: rauha, ystävyys, festi- 
vaali!” 

Tavallisten moskovalaisten ja kansainväli- 
sen median myötä myös muun maailman 
huomio heinä-elokuun vaihteessa 1957 kes- 
kittyi kuudenteen Maailman nuorison ja 
opiskelijoiden festivaaliin, jota Neuvosto- 
liitto isännöi ensimmäistä kertaa.? Aiemmin 


nuorisofestivaaleja oli juhlittu Prahassa (1947), 
Budapestissa (1949), Berliinissä (1951), Buka- 
restissa (1953) ja Varsovassa (1955).? Festivaa- 
lin virallisina järjestäjinä toimivat Demok- 
raattisen nuorison maailmanliitto (World 
Federation of Democratic Youth) ja Kansain- 
välinen opiskelijaliitto (International Union 
of Students). Molemmat näistä toisen maail- 
mansodan päättymisen jälkeen perustetuista 
järjestöistä olivat osa Neuvostoliiton tukemaa 
rauhanliikettä, jonka suunnannäyttäjänä toi- 
mi vuonna 1949 perustettu Maailman rauhan- 
neuvosto (World Peace Council).* Kommunis- 
mia vastustaneiden aikalaisten näkemysten ja 
osin myös myöhemmän tutkimuksen mukaan 
kyseessä olivat pikemminkin Neuvostoliiton 
ulkopoliittisia tavoitteita ajaneet etujärjestöt 
(front-organisation) 5 Alun perin Yhdistynei- 
den kansakuntien tavoin globaalina, kansoja 
yhdistävänä forumina mainostettu Maailman 
nuorison ja opiskelijoiden festivaali leimau- 
tui kylmän sodan puhjettua kommunistisen 
maailman tapahtumaksi ja erityisesti Stalinin 
viimeisinä vuosina se propagoi näyttävästi 
sosialistisen järjestelmän saavutuksia. Mos- 
kovan juhla haluttiin erottaa tästä perinteestä. 


145 


PIA KOIVUNEN 


Moskovan festivaalin aikaan Neuvostolii- 
tossa elettiin niin sanottua suojasäätä, joka 
ulottui noin 1950-luvun puolivälistä 1960- 
luvun alkupuolelle. Suojasään aikana ilma- 
piiri neuvostoyhteiskunnassa liberalisoitui 
hetkellisesti. Kirjailijoille ja taiteilijoille sallit- 
tiin enemmän liikkumavapautta, poliittisia 
vankeja vapautettiin ja suhtautuminen ulko- 
puoliseen maailmaan muuttui sallivammaksi.° 
Aikakautta väritti erityisesti Stalinin kuoleman 
jälkeen valtaan nousseen Nikita Hrustsovin 
laajalti noteerattu ”salainen puhe” 20. puolue- 
kokouksessa helmikuussa 1956. Puheessaan 
Hrustsov tuomitsi Stalinin henkilökultin ja 
terrorin, mikä antoi lisää vauhtia jo orasta- 
neelle stalinistisen järjestelmän purkamiselle 
eli de-stalinisaatiolle. Yhteiskunnan uudista- 
minen ja vapauttaminen terrorin painolastista 
oli toivottua, mutta siihen liittyi valtaapitävien 
kannalta myös riskejä: kuinka lisätä kansalais- 
ten vapauksia ilman, että se johtaisi sosialisti- 
sen järjestelmän tuhoon?” 

Suojasään mukanaan tuomien muutosten 
vanavedessä myös nuorisofestivaalille ladat- 
tiin odotuksia maan ja sen imagon uudista- 
misesta. Kommunistisen nuorisoliiton (Kom- 
somol) ja kommunistisen puolueen (NKP) 
näkökulmasta nuorisofestivaalin tavoitteena 
oli osoittaa maailmalle ”oikea kuva” neuvosto- 
yhteiskunnasta ja sen saavutuksista aiempien 
”virheellisten” käsitysten sijaan. Hrustsovin 
esiin nostaman leniniläisen ”rauhanomaisen 
rinnakkaiselon” ajatuksen siivittämänä Neu- 
vostoliitto haluttiin näyttää rauhaa rakasta- 
vana ja avoimena yhteiskuntana erotuksena 
Stalinin ajan maineelle eristäytyneestä dikta- 
tuurista. Tärkein keino Neuvostoliiton uuden 

imagon rakentamisessa nuorisofestivaalin 
avulla oli avata Moskova sekä valikoidusti 
myös muita kaupunkeja ennätysmäärälle 
ulkomaisia vieraita. Tähän uuteen avoimuu- 
teen liittyi kuitenkin riskejä. Avaamalla Neu- 
vostoliiton sekä sallimalla ulkomaisten kult- 
tuurien vyöryn Moskovaan viranomaiset 
joutuivat hyväksymään sen, että maan nuo- 
riso joutui ulkopuolisen maailman vaikutteil- 
le alttiiksi. Erityishuolena olivat länsimaisen, 
Neuvostoliitossa dekadenttina pidetyn kult- 
tuurin tuotteet, kuten jazz ja abstrakti taide, 
sekä kommunistisen puolueen linjasta poi- 
kenneet tulkinnat lähihistoriasta. 

Tämä artikkeli keskittyy tuohon neuvosto- 
viranomaisten näkökulmasta riskialttiiseen 
osuuteen ja tarkastelee neuvostoliittolais- 
ten ja ulkomaalaisten nuorten kohtaamisia 
Moskovassa kesällä 1957. Artikkeli pureutuu 
ruohonjuuritason kanssakäymiseen analysoi- 
malla haastattelujen ja muistelmien tuotta- 
maa kuvaa festivaalin merkityksistä. Millä 
tavalla ulkomaalaiset otettiin vastaan, kuinka 
heitä kohdattiin ja millä tavoin ulkomaalais- 
ten läsnäoloa hyödynnettiin? Millä tavoin 
nuorisofestivaali avasi mahdollisuuksia kan- 
sallisuuden ylittämiseen miljoonakaupunki 
Moskovassa? 

Neuvostoliiton ja muun maailman välisen 
vuorovaikutuksen tutkimus nivoutuu osaksi 
uutta tutkimusperinnettä, jossa Neuvostoliiton 
ja Yhdysvaltain välistä kilpailua tarkastellaan 
asevarustelun ja diplomatian sijaan kulttuurin 
ja sosiaalihistorian näkökulmista.” Kulttuuril- 
la tarkoitetaan tässä tietyn yhteisön arvojen, 
uskomusten, tapojen ja kielen muodostamaa 
kokonaisuutta.'* 


Metodologisesti tutkimus yhdistää sekä 
poliittisten vallanpitäjien ja ruohonjuuritason 
— tässä tapauksessa nuorisoliiton ja festivaa- 
leilla mukana olleiden nuorten — näkökulmat. 
Lähtökohtana on uusi lähestymistapa kylmän 
sodan tutkimuksessa, jossa vastakkainasette- 
lun sijaan ilmiötä tarkastellaan monitasoisen 
vuorovaikutuksen näkökulmasta ja tutkimuk- 
senkohteena ovat supervaltojen ja suurmies- 
ten rinnalla myös ”pikkuvaltiot” ja ”tavalliset 
ihmiset”." Ruohonjuuritason toimijoiden 
tarkastelu poliittisten tavoitteiden rinnalla on 
tärkeää siksi, että Neuvostoliiton laajalle ulot- 
tuneesta kontrollikoneistosta huolimatta jär- 
jestäjät eivät voineet hallita kaikkea festivaalin 
aikana tapahtunutta. Sitä, miten festivaalille 
osallistuneet tai sitä sivusta seuranneet nuoret 
vastaanottivat festivaalin sanoman, oli käytän- 
nössä mahdotonta valvoa, ja vaikka poliisi ja 
nuorisoliiton ”moraaliprikaatit” kulkivatkin 
festivaalivieraiden joukossa tarkkailemassa 
erityisesti neuvostonuorison käyttäytymistä, 
ei monituhantisen joukon jokaista yksittäistä 
jäsentä voinut millään pitää silmällä. Aiem- 
paa vapaammassa kaupunkitilassa sekä ulko- 
maalaiset että neuvostoliittolaiset nuoret saat- 
toivat ylittää sallitun rajoja, jos heillä oli siihen 
halua ja rohkeutta. 


Moskova nuorisofestivaalin näyttämönä 


Aleksandr Selepin (1918—1994), komsomolin 
pääsihteeri ja Moskovan festivaalin primus 
motor, muistutti nuorisoliiton aktiiveja huhti- 
kuussa 1957 siitä, että tulevista festivaaleista 
oli tehtävä mahdollisimman näyttävät, koska 

järjestäjänä oli supervalta.” Merkittävä kan- 
sainvälinen tapahtuma, kuten maailman 
nuorisofestivaali, oli otollinen foorumi Neu- 
vostoliiton uuden, rauhanomaisen imagon ra- 
kentamiselle. Reilun 30000 ulkomaisen dele- 
gaatin sekä muutaman tuhannen ulkomaisen 
turistin ja toimittajan joukko takasi maalle het- 
keksi paikan parrasvaloissa kansainvälisessä 
mediassa, ja siksikin Moskovan festivaalista 
haluttiin tehdä vaikuttavin koskaan pidetty 
nuorisofestivaali. Neuvostoliitto todella kiin- 
nosti kansainvälistä yleisöä enemmän kuin 
aiemmat vastaavat nuorisofestivaalit. Esimer- 
kiksi The New York Timesja Manchester Guardian 
kirjoittivat festivaalista aiempaa perusteelli- 
semmin.” 

Maailman nuorisofestivaalin järjestäminen 
Moskovassa oli valtava urakka, jossa komso- 
molin ja Šelepinin lisäksi olivat mukana nuo- 
risoliiton ja puolueen paikallisjärjestöt, eri 
ministeriöt, Moskovan kaupunki sekä valtion 
turvallisuuskomitea KGB. Festivaalin voi- 
daankin sanoa olleen nimenomaan valtiolli- 
nen projekti, jossa Moskovan kaupunki toi- 
mi spektaakkelin näyttämönä ja sen hallinto 
komsomolin ja puolueen palveluksessa. Mos- 
kovan valmistaminen nuorisofestivaalin näyt- 
tämöksi vaati valtavasti sekä palkattua että 
vapaaehtoista työvoimaa. Järjestäjien arvion 
mukaan jopa 1,5 miljoonaa moskovalaista oli 
tavalla tai toisella mukana järjestelyissä." 

Moskovan, ja samalla koko neuvostomaan, 
näyttäminen parhaassa mahdollisessa valossa 
vaati mittavia panostuksia liikenne-, majoitus- 
ja turismi-infrastruktuuriin. Lisäksi festivaalin 
noin 34000 virallista delegaattia sekä reilun 
60000 neuvostoturistin joukko tarvitsivat 

valtavan määrän palveluja, joihin ei aiemmin 
ollut ollut kerralla tarvetta. Festivaalia varten 
rakennettiin uusia hotelleja ja urheilukenttiä 
sekä kunnostettiin museoita, konserttisaleja, 
katuja ja muita keskustan tärkeitä kohteita. 
Suurin yksittäinen ponnistus liittyi Leninille 
nimetyn stadionin rakentamiseen Luznikin 
kaupunginosaan. Alun perin nuorisoliiton eh- 
dotuksena oli järjestää Moskovan festivaali jo 
vuonna 1955, mutta muun muassa juuri LuZni- 
kin stadionin rakentaminen lykkäsi festivaalia 
parilla vuodella.’ 

Ympäri Moskovaa sijoittunut festivaali tar- 
josi näyttävän kavalkadin erilaisia kulttuuri- 
tapahtumia, poliittisia tapaamisia sekä saman- 
aikaisesti järjestetyt kansainväliset ystävyyden 
kisat kesäolympialaisista tutuissa urheilula- 
jeissa vetonauloinaan muun muassa pitkän- 
matkanjuoksijat Vladimir Kuts Neuvosto- 
liitosta ja Emil Zätopek Tsekkoslovakiasta 
sekä neuvostoliittolainen voimistelija Larissa 
Latynina. Ulkomaalaisyleisöä hemmoteltiin 
korkeatasoisilla konserteilla ja näyttelyillä, 
kuten kansantanssiesityksillä, sirkuksella ja 
Bolsoi-teatterin maailmankuuluilla baleteilla, 
joita tähditti muiden muassa prima ballerina 
Galina Ulanova. Kaupungin museot, kirkot ja 
muut perinteiset turistinähtävyydet Punaisen 
torin Lenin-Stalin mausoleumi mukaan lu- 
kien olivat avoinna vieraille. Lisäksi täyteen 


Festivaalin avajaisissa Lenin-stadionilla Luzhnikin 
kaupunginosassa heinäkuussa 1957. 
Kuva: Kansanarkisto. 

ahdettu ohjelma sisälsi ekskursioita lähiseu- 
dun tehtaisiin ja kolhooseihin, miniristeilyjä 
Moskva-joella sekä kansallisten delegaatioi- 
den välisiä, usein hieman jäykkiä ystävyys- 
tapaamisia. Moskovan valtionyliopistolla oli 
tarjolla opiskelijoille räätälöity ohjelma, johon 
kuului muun muassa seminaareja, keskustelu- 
tilaisuuksia, illanviettoja sekä opiskelijaklubi.'* 

Yksittäinen festivaaliosallistuja pääsi festi- 
vaalikuluistaan halvalla, mikä lieneekin mo- 
nen kohdalla vaikuttanut halukkuuteen osal- 
listua festivaalille. Kapitalistimaiden nuorten 
päiväkohtainen maksu oli kaksi dollaria, 
sosialistimaiden nuoret joutuivat pulittamaan 
tuplasti. Kolmannen maailman edustajat sen 
sijaan saivat nauttia neuvostomaan vieraan- 
varaisuudesta ilmaiseksi; osa maksoi itse mat- 
kansa, toisille senkin tarjosi kommunismin 
loputtomalta vaikuttanut kirstu.? Komsomo- 
lin laskelmien mukaan pelkästään festivaalin 
järjestäminen ja ulkomaalaisten majoittami- 
nen maksoivat yhteensä 200 miljoonaa rup- 
laa. Kun lukuun lisätään arvio rakennus- ja 
palkkakustannuksista loppusummaksi tulee 
noin 600 miljoonaa ruplaa, joka vuoden 1957 
valuuttakurssien mukaan vastasi noin 200 mil- 
joonaa dollaria. Esimerkiksi Moskovan kau- 
pungin 800-vuotisjuhlat 49 miljoonan ruplan 
kuluillaan kalpenevat nuorisofestivaalin rin- 
nalla. Festivaalin kulut katettiin suurimmaksi 
osaksi nuorisoliiton järjestämän kansallisen 
festivaaliloton tuotoilla, infrastruktuurin ehos- 
tamiseen tarvitut varat tulivat valtion budje- 
tista. Ulkomaisilta nuorilta perityt maksut 
kattoivat kuluista vain murto-osan. 

Stalinin jälkeisen kaupunkitilan 
rakentaminen 


Festivaalivalmistelujen avainsana oli ”uusi 
avoimuus”, jolla pyrittiin todistamaan Stali- 
nin jälkeisen Neuvostoliiton yhteiskunnallis- 
ta muutosta sekä vakuuttamaan potentiaaliset 
ulkomaalaisvieraat siitä, että Moskovaan oli 
turvallista matkustaa. Avoimuudella tarkoitet- 
tiin yhtäältä avoimuutta verrattuna aiempiin 
maailman nuorisofestivaaleihin, toisaalta taas 
neuvostoyhteiskunnan avautumista ulkomaa- 
ilmalle. Festivaalin avoimuutta ylitse kylmän 
sodan rintamalinjojen korostettiin festivaali- 
uutisoinnin yhteydessä laajalti. Komsomolska- 
ja Pravda esimerkiksi julisti tammikuussa 1957 
seuraavasti: 


Kuudes maailman [nuorisolfestivaali on avoin 
kaikille nuorille vakaumukseen tai mielipiteisiin, 
rotuun tai kansallisuuteen katsomatta — — Mikään 
poliittinen, filosofinen tai muunlainen tendenssi ei 
saa vallita festivaalin aikana — — Festivaali tullaan 
viemään läpi toisten kunnioittamisen ja yhteisym- 
märryksen ilmapiirissä, koko maailman nuorison 
ystävyyden hengessä. 


Samoja fraaseja kaikille avoimesta festivaa- 
lista oli toistettu jo aiempien, stalinististen 
festivaalien yhteydessä. Moskovassa näille 
sanoille tuntui kuitenkin olevan aiempaa 
enemmän katetta. Tätä tukevat myös festi- 
vaalia koskevat arkistoaineistot, jotka osoit- 
tavat avoimuuden olleen tietoisesti laadittu 
strategia. Avoimuus näyttäytyi esimerkiksi 
siten, että Moskovan festivaalille pyydettiin 
osallistumaan aiempaa enemmän ei-kom- 
munistisia nuorisojärjestöjä ja valmisteluissa 


painotettiin, että kansallisissa delegaatioissa 
tuli olla sopusuhtainen määrä ”toisin ajattele- 
via” nuoria. Tällä viitattiin siihen, että uskot- 
tavuuden nimissä koko osallistujajoukko ei 
voinut koostua vain kommunisteista ja ”kanssa- 
matkustajista”, kommunistisiin puolueisiin 
kuulumattomista Neuvostoliiton ja/tai sosia- 
lismin ihailijoista.” 

Uusi avoimuus näyttäytyi myös pääsynä 
aiemmin ulkomaalaisilta suljettuihin paikkoi- 
hin. Moskovan festivaalin aikana ulkomaalai- 
sille tarjoutui mahdollisuus tutustua kirkkoi- 
hin, synagogiin ja luostareihin, Leninin ja 
Stalinin mausoleumiin ja jopa paikallisten 
koteihin. Uskonnon harjoittamiseen liitty- 
vien paikkojen avaaminen ulkomaalaisille 
oli merkittävää erityisesti siksi, että Marxin 
ja Leninin käsitykset uskonnon turmelevasta 
vaikutuksesta sekä laajat uskonnonvastaiset 
kampanjat 1920-1930-luvuilla olivat luoneet 
kuvaa siitä, että uskonnon harjoittaminen 
oli Neuvostoliitossa kiellettyä. Nyt neuvosto- 
yhteiskunnasta haluttiin antaa vapaampi kuva 
alleviivaamalla sitä, että jokainen kansalainen 
oli vapaa päättämään omasta uskonnollisesta 
vakaumuksestaan.” 

Symbolisesti merkittävä teko oli myös ulko- 
maisten delegaattien kutsuminen vierailulle 
Kremliin, neuvostovallan ytimeen, jossa itse 
Hruštšov oli vastaanottamassa monikansallista 
nuorisojoukkoa. Muutama onnekas festivaali- 
vieras päätyi jopa kättelemään supervallan 
johtajan kanssa.” Mikä olisikaan ollut näyttä- 
vämpi tempaus Hruštšoville kylmän sodan 
kulttuurisessa taistelussa kuin tulla kuvatuksi 
ulkomaalaisen festivaaliosallistujan, kaikkein 
mieluiten vielä amerikkalaisen, kanssa. 

Festivaalin potentiaali kulttuurisen kylmän 
sodan välineenä, tässä tapauksessa sen tarjoa- 
mat mahdollisuudet tukea Neuvostoliiton 
ulkopolitiikkaa, oli keskeinen syy sille, että 
Yhdysvaltain ulkoministeriö päätti kehottaa 
kansalaisiaan välttämään festivaalille osallis- 
tumista. Nimettömän yhdysvaltalaisvirkamie- 
hen mukaan riski piili siinä, että amerikka- 
laisnuorista ”otettaisiin festivaalilla kuvia 
hymyilemässä yhdessä venäläisten kanssa, 
joita sitten leviteltäisiin ympäri maailmaa sen 
osoitukseksi, että me hyväksymme Venäjän 
toimet Unkarissa”.”3 Unkarin tapahtumilla vii- 
tattiin tässä Neuvostoliiton väkivalloin kukis- 
tamaan Unkarin kansannousuun syksyllä 
1956.% 

Hrustsovin ja muiden neuvostojohtajien 
ajoittaisesta läsnäolosta huolimatta Moskovan 
festivaali oli visuaalisesti kaikkea muuta kuin 
aiemmat, stalinistiseen kulttuuriin pohjautu- 
neet ja johtajien henkilökultteihin keskittyneet 
spektaakkelit. Moskovassa visuaalista ilmettä 
hallitsivat valkeat Pablo Picasson suunnitte- 
lemat rauhankyyhkyt ja neuvostoliittolais- 
taiteilijan Konstantin Kuzginovin (1913-1993) 
suunnittelema uusi festivaalitunnus, jossa 
monivärinen viisiterälehtinen päivänkakkara 
symboloi pyrkimystä yhteisymmärrykseen 
festivaaleille osallistuneiden viiden maan- 
osan välillä. Lisäksi eri maiden liput ja kan- 
sainvälistä ystävyyttä viestivät ihmisfiguu- 
rit koristivat Moskovan katuja, festivaalin 
tapahtumapaikkoja sekä runsasta festivaalin 
oheismateriaalia lehtisistä ja julisteista rinta- 
nappeihin ja muihin pieniin matkamuistoihin. 

Julistetusta avoimuudesta huolimatta festi- 
vaali ei ollut kuitenkaan avoin aivan kaikille. 

Monille länsimaisille kommunisteille sosialis- 
tisena paratiisina näyttäytyneessä neuvosto- 
yhteiskunnassa oli edelleen monia sosiaa- 
lisia ongelmia, joita neuvostoviranomaiset 
pyrkivät parhaansa mukaan peittelemään. 
Edesauttaakseen silotellun kuvan luomista 
Moskovasta Neuvostoliiton sisäministeriö 
järjesti keväällä 1957 kampanjan, jonka aika- 
na pääkaupungin kadut siistittiin tuhansista 
pikkurikollisista, katulapsista, kerjäläisistä ja 
prostituoiduista.” Kaikkia niitä kohtia, jotka 
erottivat neuvostoyhteiskunnan siitä tule- 
vaisuuden yhteiskunnasta, johon uskottiin 
oltavan matkalla, ei kuitenkaan pystytty tai 
ehditty korjata. Komsomolskaja Pravda ja nuo- 
risoliittolaisaktiiveille ennen juhlien alkua 
pidetyt kokoukset muistuttivatkin siitä, että 
vaikka neuvostoyhteiskunta ei vielä ollut val- 
mis, vieraille tuli ensisijaisesti esitellä maan 
parhaita puolia.?? 


Neuvostonuoret sosialismin lähettiläinä 


Reilut puoli vuotta ennen festivaalia nuorille 
suunnatut sanoma- ja aikakauslehdet Komso- 
molskaja Pravdan johdolla alkoivat vyöryttää 
festivaalitietoa kiihtyvällä tempolla. Nuori- 
solle kerrottiin muun muassa, kuinka festi- 
vaaleille valmistauduttiin eri maissa ja kuinka 
palavasti nuoret odottivat tapahtumaa. Nuo- 
risoa kehotettiin tutustumaan festivaalilla 
uusiin kulttuureihin ja näyttämään vieraille 
neuvostomaan kulttuuria. Festivaalin sano- 
masta, ”rauhasta ja ystävyydestä” huolimatta 
neuvostolehdet muistivat kylmän sodan rinta- 
malinjan mukaisesti painottaa vastapuolen 

pyrkimyksiä vahingoittaa tapahtumaa. Neu- 
vostomedian mukaan kapitalistiset hallitukset 
pyrkivät vaikeuttamaan festivaalin onnistu- 
mista esimerkiksi kieltäytymällä myöntämäs- 
tä passeja kansalaisilleen. Neuvostonuorten 
velvollisuutena oli antaa ulkomaalaisille vie- 
raille ”oikea, totuudenmukainen” kuva ja näin 
korjata kapitalistisen propagandan luoma 
vääristynyt käsitys ”rauhaa rakastavasta” neu- 
vostomaasta.?9 

Nuorisoliittolaisia ja muita festivaalijärjes- 
telyihin osallistuneita puolueen ja ammatti- 
liittojen aktiiveja puolestaan valistettiin kesä- 
kuussa 1957 joidenkin festivaalivieraiden 
todennäköisesti mukanaan tuomista lieve- 
ilmiöistä, kuten ”dekadentista länsimaisesta 
musiikista”, rock'n'rollista, ja ”porvarillisesta 
demokratiasta”, jota erään puhujan mukaan, 
”jotkut festivaalille saapuvat haluavat — — mei- 
dän nuorillemme opettaa”. Tärkein tavoite oli 
joka tapauksessa se, ”että kaikki vieraat hy- 
västeltäisiin ystävinä”.3* Toisin sanoen tiettyä 
osaa ulkomaisista, erityisesti länsimaisista, 
vieraista tuli vältellä, mutta heihinkin tuli säi- 
lyttää ystävälliset välit. 

Tällainen suhtautuminen ulkomaalaisiin 
poikkesi radikaalisti siitä, millaista suhdetta 
ulkomaalaisiin virallinen neuvostovalta oli 
aiemmin pitänyt sopivana. Stalinin vallan 
viimeisinä vuosina ulkomaalaisia ja ulkomai- 
sia vaikutteita oli paheksuttu muun muassa 
kosmopoliitteja vastaan suunnatussa kam- 
panjassa, joka sai jokaisen ulkomaalaisen 
näyttämään potentiaaliselta vakoojalta. Tais- 
telua tätä länteen päin ”pokkurointia” vas- 
taan oli käyty muun muassa kieltämällä avio- 
liitot ulkomaalaisten kanssa ja erottamalla 


vierasmaalaisten kanssa veljeilijöitä työpai- 
koistaan 3 

Kesällä 1957 tilanne oli kuitenkin toinen. 
Ulkomaalaisia tervehdittiin ystävinä ja myös 
aiemmin vihollisina pidetyt voitiin hyväksyä 
joukkoon, vaikka kaikesta ei välttämättä oltu 
samaa mieltä. Uutta suhtautumista ulkomaa- 
laisiin tuotiin esiin esimerkiksi suosituissa 
aikakaus- ja sanomalehdissä, jotka esittelivät 
jutuissaan sopivia tapoja keskustella ja viet- 
tää aikaa muualta tulleiden kanssa. Aikakaus- 
lehti Ogonek kertoi esimerkiksi Ivan Rudskoi 
-nimisestä talonpojasta, joka oli ennen Mosko- 
van festivaalia tavannut erimaalaisia nuoria 
talonpoikaisnuorten konferenssissa Wienis- 
sä vuonna 1954 sekä Varsovan nuorisofesti- 
vaalilla vuonna 1955. Rudskoi oli tutustunut 
espanjalaiseen Carmeniin, tehnyt vaihto- 
kauppoja albanialaisen Aleksandrin kanssa ja 
jutustellut guinealaisen Pangon kanssa. Hän 
oli tavannut myös itävaltalaisen Franzin, joka 
oli Ivanin yllätykseksi osoittautunut venä- 
jän kielen taitoiseksi. Eräs seikka Franzissa 
herätti kuitenkin Ivanissa epäilyksiä. Franz 
oli nimittäin taistellut Hitlerin armeijassa 
aivan Ivanin kotikulmilla. Ivan saattoi lukea 
Carmenin, Aleksandrin ja Pangon ystävien 
joukkoon, mutta Franz oli vaikeampi tapaus. 
Hän oli ”ikään kuin ystävä, ikään kuin mei- 
dän porukkaa, mutta oli kuitenkin ollut mo- 
koma vihollinen”.3 

Samanlaista linjanvetoa käytiin myös Molo- 
daja gvardijassa, jossa Galina Mann ja Liliana 
Rozanova kirjoittivat vaikutelmiaan vierai- 
den kohtaamisesta. Jutussa piipahtaa muuan 
norjalaispoika, joka tiedustelee toiselta kir- 
joittajalta kantaa saksalaisen jazz-yhtyeen esi- 

tykseen, mutta huomaa heti tytön katseesta, 
ettei jazz lukeudu tämän suosikkeihin. Tyttö 
ei kuitenkaan tuomitse norjalaista tämän esit- 
tämän kysymyksen perusteella, vaan toteaa: 
”tuskinpa on välttämätöntä, että meidän näke- 
myksemme jazzista osuvat yhteen.”33 Jutun 
sanoma on selvä: nyt myös eri tavalla ajatte- 
levia voitiin pitää ystävinä. 

Molemmat esimerkit kuvaavat osuvasti sitä 
murrosta, joka suhtautumisessa ulkomaalai- 
siin oli tapahtumassa. Rajanvetoa siitä, keitä 
voitiin hyväksyä ystäviksi, käytiin myös entis- 
ten vihollisten ja toisin ajattelevien kohdalla. 
Ajatus eriävien mielipiteiden olemassaolon 
hyväksymisestä sopi yksiin Hrustsovin mai- 
nostaman ”rauhanomaisen rinnakkaiselon” 
kanssa, jolla pyrittiin lieventämään aiempia 
vihamielisiä käsityksiä lännestä. 

Suopeampi suhtautuminen ulkomaalaisiin 
ei kuitenkaan tarkoittanut luopumista omas- 
ta arvomaailmasta ja ideologiasta. Siksi viit- 
tauksen ”kaikkien hyvästelemiseen ystävinä” 
voi myös ymmärtää niin, että tarkoituksena 
oli ”tehdä” kaikista vieraista ystäviä. Toisin 
sanoen neuvostonuorten tehtävänä oli toi- 
mia festivaalilla maansa ja yhteiskuntajärjes- 
telmänsä ”suurlähettiläinä” ja saada vieraat 
vakuuttuneiksi sen saavutuksista ja potentiaa- 
lista tulevaisuuden ainoana yhteiskuntajärjes- 
telmänä. 


”Maailma kylässä” 
Virallisten tilastojen mukaan Moskovaan saa- 
pui yli 33000 delegaattia 131 maasta. Festi- 


vaalijärjestäjien ja vasemmistolehdistön uuti- 

Taulukko ı. Moskovan nuorisofestivaalin osallistujat maanosittain. 


Maanosa Maita % Osallistujia % 
Eurooppa (yhteensä) 31 23,7 25808 76,0 
Länsi-Eurooppa 22 16,8 14534 42,8 
Itä-Eurooppa 9 6,9 11274 33,2 
Pohjois-Amerikka 2 1,5 33 0,1 
Latinalainen Amerikka 25 19,1 1014 3,0 
Afrikka 40 30,5 1489 4,4 
Australia ja Oseania 4 3,1 152 0,4 
Aasia 29 22,1 4705 13,8 
Kunniavieraat - - 491 1,4 
Yhteensä 131 100 33996 100 


Lähde: Le VIe Festival Mondial de la Jeunesse et des Etudiants, Moscou, 1957. 


soinnissa pitäydyttiin yleensä vain kokonais- 
osallistuja- ja maamäärissä. Päätarkoituksena 
oli korostaa festivaalin ulottumista kaikkiin 
maailman kolkkiin ja esimerkiksi kuvitukses- 
sa painopiste oli kolmannen maailman nuo- 
rissa. Osallistujatilastojen analyysi paljastaa 
kuitenkin jotain muuta. Tilastojen perusteella 
nimittäin enemmistö festivaaliväestä, 76 pro- 
senttia, tuli Euroopasta. Isäntämaa Neuvos- 
toliiton (3 719) jälkeen suurimmat delegaatiot 
tulivat Suomesta (2103), Ranskasta (2099) ja 
Italiasta (1854) - maista, jossa kommunisti- 
sella puolueella oli vahvin kannatus sosia- 
listisen maailman ulkopuolella. Euroopan 

jälkeen suurin osallistujajoukko tuli Aasiasta 
(13,9 prosenttia), isoimpina ryhminä Kiina 
(1566 delegaattia), Pohjois-Korea (460) ja 
Intia (356). Muutoin kolmannen maailman 
osuus oli marginaalista. Yli puolet Latinalai- 
sen Amerikan ja Afrikan delegaatioista muo- 
dostui 1-10 delegaatista.* 

Poliittisesti Moskovan festivaalin osallistu- 
jajoukko oli laajempi aiempiin festivaaleihin 
verrattuna. Järjestäjät korostivat, että vain 40 
prosenttia delegaateista kuului kommunisti- 
siin tai demokraattisiin nuorisoliittoihin tai 
puolueisiin.35 Neuvostoviranomaisten ulko- 
maisista delegaatioista laatimat raportit eivät 


aina kerro delegaation jäsenten poliittisista 
taustoista. Niissä delegaatioissa, joissa tieto 
on eritelty, kommunistien osuus vaihtelee 
suuresti. Esimerkiksi Suomen delegaatiossa 
kommunisteja (demokraattisen nuorisolii- 
ton tai kommunistisen puolueen jäseniä) oli 
53 prosenttia, Itävallan delegaatiossa 78 ja 
Ruotsin delegaatiossa 30 prosenttia. Britan- 
nian delegaatiossa ilmoitettiin olevan 17 pro- 
senttia kommunisteja, 34 Labour-puolueen 
edustajia ja 12 prosenttia sekä liberaaleja että 
konservatiiveja.3* 

Muistelmien ja aikalaislehtien perusteella 
on mahdollista arvioida, että Moskovan festi- 
vaali kiinnosti aiempaa enemmän muiden 
vasemmistopuolueiden, liberaalien ja jopa 
konservatiivien edustajia. Erityisesti Länsi- 
Euroopasta ja Yhdysvalloista tuli jonkin ver- 
ran nuoria, jotka halusivat omin silmin näh- 
dä ”sen toisen järjestelmän”, vaikka poliittista 
vakaumusta sosialismiin tai kommunismiin ei 
ollutkaan.37 Yhdysvalloista festivaalille osal- 
listui virallisten delegaatioiden ulkopuolelta 
myös CIA:n välillisesti tukemia nuoria, joiden 
tehtävänä oli soluttautua väkijoukkoihin ja 
esittää kiperiä kysymyksiä neuvostomaasta.3* 

Huolimatta aiempaa laajemmasta poliitti- 
sesta edustuksesta voidaan sanoa, että Mos- 
kovan festivaali edeltäjiensä tavoin nojautui 
pitkälti eurooppalaisten vasemmistolaisten 
nuorisojärjestöjen kautta kanavoituneeseen 
osallistumiseen. Euroopan ulkopuolelta tul- 
leissa delegaatioissa sen sijaan oli enemmän 
sellaisia ryhmiä, joissa nuorisoliitot eivät ol- 
leet keskeisessä roolissa delegaatioiden muo- 
dostamisessa, jos niitä oli ollenkaan. Esimer- 
kiksi useat Afrikan ja Latinalaisen Amerikan 

maita edustaneet delegaatiot koottiin Euroo- 
passa opiskelevista. Lisäksi monissa Latina- 
laisen Amerikan delegaatioissa oli mukana 
Neuvostoliitosta emigroituneita.39 Festivaalin 
osanotto ei näin vastannut järjestäjien anta- 
maa kuvaa, jonka mukaan osallistujajoukossa 
oli kattavasti edustettuina eri poliittiset suun- 
nat, uskonnot, etniset ja sosiaaliset ryhmät. 


Sosialististen ja kapitalististen 
huulten kohtaaminen 


Kuukausien valmistelujen jälkeen neuvosto- 
nuoret pääsivät kohtaamaan ulkopuolisen 
maailman nuoria heinä-elokuussa 1957. Mos- 
kovan festivaalista muodostui neuvostoliitto- 
laisille nuorille - erityisesti taitelijoille, opiske- 
lijoille ja toisinajattelijoille — käänteentekevä 
kokemus kansainvälisyydestä ja vieraiden 
kulttuurien kohtaamisesta. Tuhansien erimaa- 
laisten nuorten joukko oli nimittäin harvi- 
nainen näky maassa, joka oli ollut pitkään 
suljettu ja jossa vielä hiljattain ulkomaalaisen 
kanssa seurustelu oli saattanut tuoda vanki- 
la- tai leirituomion. Venäläinen saksofonisti 
Aleksei Kozlov kuvaa neuvostoliittolaisten 
kahtiajakautunutta suhtautumista ulkomaa- 
laisiin osuvasti muistelmissaan. 


[O]n hyödytöntä edes yrittää selittää nuoremmille 
sukupolville, mitä sana ”ulkomaalainen” piti tuol- 
loin sisällään. Jatkuva agitaatio ja propaganda, jolla 
pyrittiin kasvattamaan vihaa ja epäilystä kaikkea 
ulkomaalaista kohtaan, oli johtanut siihen, että 
koko sana herätti kenessä tahansa neuvostokansa- 
laisessa sekavan tunteen pelkoa ja ihastusta, vähän 
samaan tapaan kuin vakoojat." 

Festivaalin osanottajia Moskva-joen rannalla. Kuva: 
Kansanarkisto. 

Ulkomaalaisia oli Neuvostoliitossa vielä 1950- 
luvulla lukumääräisesti vähän ja useimmi- 
ten neuvostokansalainen sai tietonsa heis- 
tä toisen käden kautta lehdistä, radiosta ja 
myöhemmin televisiosta.” Vakoojien ohella 
media ja kirjallisuus kuvasivat ulkomaalaiset 
usein stereotyyppisesti joko kapitalismin lai- 
hoina ja köyhinä uhreina tai lihavina frakki- 
pukuisina roistokapitalisteina sikarit huulil- 
laan. Tätä taustaa vasten oikeiden, elävien 
ulkomaalaisten kohtaaminen kesällä 1957 oli 
ainutlaatuinen tapaus. Kozlov muistelee, että 
”kun yhtäkkiä näimme Moskovan kaduilla 
satoja, ellei jopa tuhansia ulkomaalaisia, joi- 
den kanssa saattoi vapaasti jutella, meihin iski 
jokin euforian kaltainen” tunne. 
Muistelmien ja haastattelujen kautta piir- 
tyvät venäläisnuorten kokemukset Moskovan 
festivaalista asettuvat hyvin yksiin Kozlovin 
kuvauksen kanssa. Osa nuorista muisteli festi- 
vaalin saaneen aikaan jopa hurmioituneen 
tilan valtaisine tanssivine ja laulavine ihmis- 
joukkoineen. Toimittaja Juri DraitSik kuvaa 
festivaalia muistelmissaan kokemukseksi, joka 
poikkesi sekä tavallisesta neuvostoarjesta että 
maan virallisen juhlaperinteen jäykkyydestä. 
Hrustsovin tytär Rada Adzubei puolestaan ko- 
rostaa festivaalin olleen täysin avoin kaikille.‘3 
Kirjailija Jevgeni Jevtusenkolle kohtaami- 
nen ulkomaalaisten kanssa taas merkitsi 
paluuta länsimaisen sivistyksen pariin. Hä- 
nen mukaansa Neuvostoliitto ei ollut ollut 
täysin eristäytynyt edes Stalinin aikana, sillä 
maailmankirjallisuuden klassikoita oli ollut 
koko ajan luettavissa, vaikkakin rajoitetusti. 
Jevtušenko tuntui kuitenkin kaipaavan fyy- 
sistä yhteyttä muuhun maailmaan. Sitä hän 


pääsikin nuorisofestivaaleilla harjoittamaan, 
kuten voi päätellä hänen usein siteeratus- 
ta kommentistaan. Eräässä haastattelussa 
Jevtusenkon päällimmäinen muistikuva Mos- 
kovan festivaalista tuntui nimittäin olleen het- 
ki, jolloin hänen sosialistiset huulensa olivat 
koskettaneet niin kutsuttuja kapitalistia huu- 
Dan Huolimatta siitä, kallistuiko yksittäisen 
neuvostonuoren festivaalikokemus enemmän 
fyysisen kuin henkisen puolelle, nuoret tun- 
tuivat ennen kaikkea kaipaavan vaihtoehtoi- 
sia kokemuksia rajatun ja kurinalaisen neu- 
vostotodellisuuden rinnalle. 

Kaksiviikkoinen festivaali tarjosi lukuisia 
tilaisuuksia tutustua uusiin ihmisiin ja kulttuu- 
reihin sekä solmia henkilökohtaisia suhteita. 
Kanssakäymistä ulkomaalaisten kanssa vai- 
keutti usein vieraiden kielten osaamattomuus 
tai se, että vieraiden kielten taidot eivät koh- 
danneet, kuten kävi esimerkiksi toimittaja 
Jaroslav Golovanoville. Ruotsalaisdelegaatit, 
joihin hän tutustui festivaalilla, puhuivat sak- 
saa, mutteivät taitaneet englantia eivätkä rans- 
kaa, jotka taas olisivat Golovanovilta sujuneet. 
Juri Draitsikin pikaystävyys italialaisnuoru- 
kaisen kanssa sen sijaan sujui ilman yhteistä 
kieltäkin. Onnistuneeseen kommunikaatioon 
riittivät ystävyys, venäläinen vodka sekä tytöt 
Svetka ja Zoika.* 

Vaikka nuorisofestivaalin virallinen ohjel- 
ma tarjosi loputtomasti mahdollisuuksia ulko- 
maalaisten tapaamiseen ja vieraisiin kulttuu- 
reihin tutustumiseen, sitä rajoittivat tietyt muo- 
dot ja nuorisoliittolaisten ja muiden festivaali- 
järjestäjien valvova läsnäolo, joka rajasi kes- 
kusteluaiheiden kirjoa. Lisäksi kaikki festivaa- 
litapahtumat eivät olleet avoimia paikallisille 

nuorille eivätkä kaikki halukkaat mahtuneet 
jokaiseen tilaisuuteen. Esimerkiksi nuorten 
kristittyjen ja nuorten marxilaisten kesken 
pidetty tapaaminen rajattiin arkistoaineiston 
mukaan tiukasti ennakkoon ilmoittautunei- 
siin 25 osallistujaan. Kansainvälinen jazz- 
yhtyeiden kilpailu taas kiinnosti niin suurta 
joukkoa, että kilpailupaikan ulkopuolella oli 
satojen ihmisten jono odottamassa mahdol- 
lista sisäänpääsyä.‘° Viranomaiskontrollista 
vapaata keskustelua neuvostoliittolaisten ja 
ulkomaalaisten nuorten välillä käytiinkin 
varmimmin iltaisin ja öisin, jolloin nuoria ko- 
koontui Moskovan keskustaan epävirallisissa 
puitteissa. Näissä kokoontumisissa ei ollut 
kyse pelkästään neuvostonuorten ja ulkomaa- 
laisten kohtaamisista, vaan ne myös auttoivat 
lännestä ja epävirallisesta kulttuurista kiinnos- 
tuneita paikallisia nuoria tulemaan tietoiseksi 
toisistaan." 

Venäläisten muistelmissa Moskovan nuori- 
sofestivaali nousee esiin myös eräänlaisena 
länsimaisen elämäntavan tirkistysaukkona 
ja kanavana hankkia neuvostoyhteiskunnas- 
sa haluttuja, mutta vaikeasti saatavia läntisiä 
kulutustavaratuotteita. Yhtäältä ulkomaiset 
nuoret, erityisesti lännestä, näyttivät vaatteil- 
laan, ulkoisella habituksellaan ja hiustyyleil- 
lään, että virallisten neuvostolähteiden välittä- 
mä kuva kapitalismista ei kaikilta osin pitänyt 
paikkaansa. Moni muistelija nostaa esiin 
länsinuorten ulkomuodon, joka välittömästi 
paljasti heidän ulkomaalaisuutensa. Jaroslav 
Golovanov pani merkille, että ruotsalaisten 
vaatteet eivät ehkä olleet kalliita, mutta kui- 
tenkin ”laadukkaita ja uusia”. ”Ennen kaik- 
kea, kaikki [ulkomaalaiset] pukeutuivat eri 

tavoin, eivät ”tyylikkäästi?, mutta useimmiten, 
mukavasti, värikkäästi, urheilullisesti ja joten- 
kin huolettomasti”, muisteli Kozlov. ”Tuntui 
siltä kuin ihmiset, jotka matkustivat meidän 
luoksemme ’sieltä’, eivät panneet niin paljon 
painoarvoa ulkoiselle olemukselle kuin meil- 
lä oli tapana. Neuvostoliitossahan pelkäs- 
tään kapeista housuista, pitkistä hiuksista tai 
korkeista kengänpohjista saattoi lentää ulos 
nuorisoliitosta tai instituutista”. 

Toisaalta ”porvarillista muotia” ei pelkäs- 
tään ihasteltu lännestä saapuneita festivaali- 
nuoria kohdatessa, vaan vaatteita käytännössä 
ostettiin heidän päältään. Sekä muistitiedon 
että viranomaisraporttien perusteella epävi- 
rallinen kaupankäynti festivaaliosallistujien 
keskuudessa kukoisti. Suomalainen nuorukai- 
nen kertoi myyneensä festivaaliunivormus- 
taan housut, sillä ei ollut varautunut siihen, 
että venäläiset olisivat halukkaita käymään 
kauppaa. Hänen mukaansa he ”ostivat erityi- 
sesti vaatteita ja maksoivat hyvin”.5* Neu- 
vostoviranomaiset pystyttivät jopa erityisiä 
myyntipisteitä estääkseen kaupankäynnin 
hotellien käytävillä, kadun kulmissa ja yksi- 
tyisasunnoissa, joissa tätä virallisesti laitonta 
toimintaa oli vaikeampi valvoa.s Vladimir 
Papernyin mukaan spekulaatio, kuten mus- 
tan pörssin kauppaa Neuvostoliitossa tuolloin 
kutsuttiin, ei ollut niinkään taloudellinen vaan 
kulttuurinen ilmiö. Länsitavaran perässä juok- 
sijat olivat hänen mukaansa enemmän viehät- 
tyneitä siitä ajatuksesta, että saisivat pidellä 
länsituotteita käsissään, kuin rikastumisesta 
niiden avulla.5? 

Joka tapauksessa tuhannet ulkomaiset nuo- 
ret vaihtoehtoisine vaatteineen, hiustyyleineen 

ja iloisine olemuksineen väläyttivät kapitalis- 
mista täysin päinvastaisen kuvan kuin neu- 
vostoviranomaiset olivat propagandassaan 
maalailleet. Dissidentti Vladimir Bukovsky 
toteaakin osuvasti muistelmissaan, että vuo- 
den 1957 festivaalin jälkeen ”kaikki se puhe 
mädäntyneestä kapitalismista muuttui nauret- 
tavaksi”.53 Tarkkaan ottaen kyse ei ollut pel- 
kästään siitä, että kuva kapitalismista muuttui. 
Koska suuri osa vieraista oli lännestä tulleita 
työläisnuoria, haastoi heidän ulkoinen ole- 
muksensa yhtä lailla käsityksiä lännestä kuin 
siitä, millaista oli olla työläis- tai kommunisti- 
nuori 1950-luvun lopulla. 

Osa moskovalaisista suhtautui festivaaliin 
ja sen mukanaan tuomiin ulkomaalaisiin vie- 
raisiin varauksella ja tyytyi seuraamaan juh- 
lintaa sivusta. Jotkut eivät festivaalikiireiltään 
ehtineet edes pohtia ulkomaalaisten lähesty- 
mistä, kuten eräs avajaisseremonian kenttä- 
ohjelmaan osallistunut, vuonna 1935 synty- 
nyt entinen voimistelijatyttö haastattelussaan 
muisteli. Loputtomat harjoitukset veivät hä- 
nen aikansa niin, että harvinaisista ulkomaisis- 
ta vieraista saattoi nähdä vain vilauksia.5t Osa 
vältteli ulkomaalaisia tarkoituksella. Vuonna 
1942 vanhan sivistyneistön perheeseen synty- 
nyt, festivaalin aikaan 15-vuotias venäläisnai- 
nen kertoi, että hänen äitinsä oli vienyt hänet 
pois kaupungista tapahtuman ajaksi. Stalinis- 
tinen terrori oli kohdellut perhettä synkällä ta- 
valla, mikä oli jättänyt mieleen kytevän pelon 
ja epäilyksen siitä, että ulkomaalaisten kanssa 
veljeilyllä saattoi olla järkyttävät seuraukset.55 

Vaikka ajan henki suojasään aikana oli toi- 
nen kuin Stalinin aikaan, ei kukaan voinut 
olla täysin varma siitä, mihin hetkellisesti 


liberalisoitunut tilanne lopulta johtaisi. Juri 
Draitsikin mukaan Stalinin aika oli tehnyt ih- 
misistä niin varovaisia, että esimerkiksi Arba- 
tilla, Moskovan vanhalla kauppakadulla, jossa 
sijaitsi useiden maiden lähetystöjä, paikalliset 
vaihtoivat jopa kadun puolelta toiselle, jos 
ulkomaalainen sattui kävelemään vastaan 27 
Taipumus varovaisuuteen kanssakäymisissä 
ulkomaalaisten kanssa ei ollut sikäli tuulesta 
temmattua, että festivaalin jälkeen muuta- 
mia liian paljon ulkomaalaisten kanssa aikaa 
viettäneitä neuvostokansalaisia nuhdeltiin ja 
joitain pidätettiin neuvostovastaisesta toimin- 
nasta. Suhteiden solmiminen ulkomaalaisten 
toimittajien ja vakoojien kanssa tai ”valheiden 
levittäminen neuvostomaasta” saattoivat tuo- 
da 6-8 vuoden vankileirituomion.*” 


Unelmien täyttymys? 


Ulkomaisille vieraille itse festivaali ei välttä- 
mättä ollut matkan päätarkoitus, vaan moni 
muistelija ja haastateltava kertoi ensisijaisek- 
si motiivikseen tutustumisen Moskovaan ja 
sosialistiseen yhteiskuntaan. Uteliaisuus pa- 
rempaa tulevaisuutta luvannutta yhteiskunta- 
järjestelmää kohtaan käy ilmi esimerkiksi 
brittiläis-yhdysvaltalaisen Sally Belfragen 
muistelmista: ”[en] tiennyt, mitä odottaa, 
mutta enemmän kuin mitään muuta, halusin 
nähdä millainen Venäjä oli”.55 Yhdysvaltalai- 
nen feministikirjailija Kim Chernin puoles- 
taan tunsi olevansa matkalla kotiin, maahan, 
jossa hänen kannattamansa ideologia oli pan- 
tu käytäntöön. Joukossa oli myös niitä, joille 
maailman nuorisofestivaaleilla käymisestä oli 

tullut tapa. Esimerkiksi suomalaisten demok- 
raattiseen nuorisoliikkeeseen kuuluneiden 
rivijäsenten joukossa oli monia useamman 
festivaalin kokeneita. Festivaalimatkalle läh- 
dettiin osaksi rauhanaatteen innoittamana, 
osaksi edullisen matkojen edullisuuden vuok- 
si, mutta myös ylipäänsä mahdollisuus ulko- 
maanmatkailuun ja hauskanpitoon saivat nuo- 
ria liikkeelle.5* Vaikka turismi ei ollut festi- 
vaalijärjestäjien tavoite, festivaalimatkoilla on 
paljon yhteistä turismin kanssa. Nuorisofesti- 
vaalia voidaan pitää esimerkkinä tapahtuma- 
matkailusta (event tourism), jossa yksittäisellä 
tapahtumalla, kuten olympiakisoilla tai pai- 
kallisella teatterifestivaalilla houkutellaan 
matkailijoita tiettyyn paikkaan." 

Monissa ulkomaisissa nuorissa, myös kom- 
munismin aatteelle omistautuneissa, neuvosto- 
yhteiskunta herätti ristiriitaisia tuntemuksia. 
Yhtäältä ihasteltiin maksutonta terveyden- 
huoltoa ja opetusta, suuria rakennusprojek- 
teja ja loisteliaita festivaalijärjestelyjä. Austra- 
lialaiskommunisti Charles Bresland kehui 
matkapäiväkirjassaan Neuvostoliiton vauhdi- 
kasta rakennustahtia. Hänen edellisen Mos- 
kovan-vierailunsa jälkeen kaupunkiin oli 
ilmestynyt valtava Lenin-stadion Luznikin 
kaupunginosaan sekä massiivinen Kansan- 
talouden saavutusten näyttely Pohjois-Mosko- 
vaan.” Kanadalainen festivaalituristi Alex 
Jupp, joka oli lähtenyt matkalle puhtaasta 
mielenkiinnosta outoa maata ja erilaista jär- 
jestelmää kohtaan, puolestaan ihmetteli, ”mis- 
sä muualla [kuin Neuvostoliitossa] piti työs- 
kennellä kaksi kuukautta voidakseen ostaa 
tuiki tavallisen astiaston ja kuitenkin samaan 
aikaan käyttää vain viisi prosenttia tuloistaan 

Festivaaliosallistujat tehdasvierailulla. Ihailun kohteena Moskvits-henkilöauto. Kuva: Kansanarkisto. 


asumiskuluihin”. Hänen mukaansa Neuvos- ` tytti erityisesti se, ettei Moskovan kokoisessa 
toliitto oli mysteerinen maa, joka jäi entistä kaupungissa ollut lainkaan puhelinluetteloa: 
mystisemmäksi sen jälkeen kun siellä oli vie- 
raillut.‘3 

Myös brittiläinen World Student News -ai- 


Johtuiko se välinpitämättömästä suhtautumises- 
ta kulutuskulttuuria kohtaan vai viranomaisten 


kakauslehdessä tvösk lvt k isti paranoidisesta salailun halusta, en osaa sanoa. 
E E EE EE, -Se kuitenkin tarkoitti sitä, että ihmisten puhelin- 


Denis Hill näki uno paradoksien numerot piti merkitä muistiin paperilappusille. Jos 
valossa. Toisaalta maa oli moderni ja kehitty- — satuit hukkaamaan ne, oli mahdotonta saada enää 
nyt, toisaalta hyvin takapajuinen. Hilliä ihme- yhteyttä. 


160 


Etenkin aatteelleen omistautuneet kommu- 
nistinuoret joutuivat neuvostonuorisoa koh- 
datessaan yllättymään. He ihmettelivät muun 
muassa sitä, että moni paikallinen nuori tun- 
tui olevan kiinnostuneempi länsimaisesta 
muodista ja musiikista — jazzista ja farkuista 
- kuin kommunismin rakentamisesta.™ Sally 
Belfrage kertoi muistelmissaan kohdanneen- 
sa Moskovassa enemmän jazz-intoilijoita kuin 
missään muualla. 


Minun täytyi jopa opetella rokkaamaan Mosko- 
vassa sillä meninpä kenen tahansa nuoren ihmisen 
kotiin, kaikki tuntuivat tanssivan sitä [rock'n rollia], 
soittavan sitä tai ainakin keskustelevan siitä.‘7 


Kim Cherninin kuvaus idealistisen nuoren 
kommunistin valtaisasta pettymyksestä unel- 
mien yhteiskunnan näyttäytyessä odotusten 
vastaisessa valossa kertoo osuvasti mieliku- 
vien ja koetun yhteentörmäystä, joka tuskin 
oli ainoastaan Cherninin kokemus. Chernin 
muistelee, että festivaali tapahtumineen tar- 
josi hänelle juuri sitä, mitä hän oli matkalta 
odottanutkin, mutta vierailut moskovalaisten 
kodeissa murskasivat hänen kuvansa kommu- 
nistisesta paratiisista. Hänen pettymyksensä 
oli niin suuri, ettei hän kyennyt kertomaan 
kaikesta näkemään kommunistivanhemmil- 
leen matkan jälkeen. ”Se, mitä jätin kertomat- 
ta, oli se todellinen tarina, ja sen kertominen 
on vielä tänäänkin minulle vaikeaa ”%$ 

Kohtaamisten seuraukset: ystävyydet, 
pidätykset ja myyttiset ”festivaalilapset” 


Moskovan nuorisofestivaali on jäänyt lähte- 
mättömästi venäläiseen kollektiiviseen muis- 
tiin, olihan se yksi kylmän sodan aikaisista 
myönteisistä kokemuksista.9 Nyky-Venäjällä 
festivaali muistetaan paitsi rautaesiripun avaa- 
jana myös sen huhutuista kyseenalaisemmis- 
ta ansioista, niin sanotuista festivaalilapsista 
(deti festivalja), joilla venäläisessä kontekstissa 
viitataan venäläisille nuorille naisille noin yh- 
deksän kuukautta festivaalin jälkeen syntynei- 
siin jälkeläisiin. Tyypillistä näillä lapsille oli 
se, että puolet heidän geeneistään tuli ulko- 
mailta, useimmiten Afrikasta, mikä teki heistä 
ulkonäöltään varsin tunnistettavia 1950—1960- 
lukujen Neuvostoliitossa.”° Termiä ”festivaali- 
lapsi” tai ”festivaalin lapset” on käytetty myös 
symbolisemmassa merkityksessä viittaamaan 
festivaalin kulttuurisiin ja poliittisiin vaikutuk- 
siin, jotka näkyivät erityisesti neuvostoliitto- 
laisessa 1960-luvun sukupolvessa.” 

Venäläis-amerikkalais-afrikkalaisen histo- 
rioitsijan Lily Goldenin (1934-2010) mukaan 
vuoden 1957 festivaalin jälkeen Moskovassa 
kiersi vitsi, jonka mukaan seuraavalle ”maail- 
man” nuorisofestivaalille tulisi vain ”omaa 
porukkaa”, koska siihen mennessä Neuvosto- 
liitossa olisi jo riittävästi Neuvostoliitossa 
syntyneitä ”afrikkalaisia”.”” Goldenin muistel- 
missaan kertoma anekdootti tuo hyvin esiin 
tyypilliset nuorisofestivaaliin liitetyt piirteet: 
festivaalin vapaan seksuaalisuuden mahdollis- 
tajana sekä seksuaalisen halun kohdistumisen 
juuri tummaihoisiin afrikkalaisiin. 

Vapaa seksuaalikäyttäytyminen, ulkomaa- 
laisten miesten vetovoima ja toisaalta viran- 
omaisten varautuminen ennakolta mahdolli- 
siin epäsiveellisiin käyttäytymistapoihin, jotka 
eivat neuvostoyhteiskunnan normien mukaan 
sopineet mallikansalaisen kuvaan, nousevat 
laajalti esiin muistelmissa. Aleksei Kozlov pu- 
huu seksuaalisesta vallankumouksesta, joka 
valtasi puritaanisen neuvostoyhteiskunnan, 
kun salaperäiset eksoottiset ulkomaalaiset saa- 
puivat kaupunkiin vapauttamaan seksuaalisen 
ilmapiirin. Tähän viittaa myös humoristinen 
ajatus siitä, että seksiä olisi ollut Venäjällä vas- 
ta vuodesta 1957 lähtien.” 

Toimittaja Juri Draitsik muistelee, että festi- 
vaalin aikana yhteiskunnallista järjestystä ja 
yleistä moraalia valvoneet nuorisoliittolais- 
prikaatit ohjeistettiin pitämään nuoret neuvos- 
toliittolaisnaiset erossa afrikkalaisnuorukaisis- 
ta. Kun eräs ”moraalinvalvoja” oli kysynyt, 
miksi juuri afrikkalaisista piti varoittaa eikä 
esimerkiksi suomalaisista, oli hänelle vastat- 
tu, että kanssakäymisistä afrikkalaisten kanssa 
olisi seurauksena joukko tummia jälkeläisiä, 
mikä olisi häpeä paitsi neuvostomoraalille 
myös langenneille neuvostotytöille. ”Tuskin 
[tällainen tyttö] löytäisi ketään kunnollista 
aviomiestä itselleen suklaavauvan kanssa.” 
Nuorten naisten siveyden kaitseminen, eri- 
tyisesti ylirajaisten etnisten suhteiden kontrol- 
lointi, ei ollut suinkaan neuvostoyhteiskunnan 
keksintö, vaan normatiivisen seksuaalisuuden 
ja seksuaalikäyttäytymisen määrittely on ollut 
kiinteä osa kansallisvaltioiden syntyä. Naisten 
seksuaalikäyttäytymisen kontrolli on liittynyt 
juuri ylirajaisiin, monikansallisiin tapahtu- 
miin. Vapaaehtoisista kootut siveyttä vaalineet 

katupartiot olivat käytössä myös Helsingin 
olympiakisoissa vuonna 1952 ja kymmenen 
vuotta myöhemmin Helsingin isännöimillä 
nuorisofestivaaleilla tapahtumaa vastustaneet 
ivailivat nuorten tyttöjen suhteista ja niiden 
”käkkäräpäisistä” jälkiseurauksista.?* 

Neuvostoviranomaisten näkökulmasta 
nuorten naisten turhan avoin seurustelu ulko- 
maalaisten miespuolisten vieraiden kanssa 
rikkoi käsityksiä sopivasta sukupuolikäyttäy- 
tymisestä neuvostoyhteiskunnassa, jossa kaik- 
ki seksiin liittyvä oli pitkään miltei tabu.” 
Antautuminen ulkomaalaisille lähenteli aja- 
tuksen tasolla yhteistyötä vihollisen kanssa, 
sillä kollektiivisessa yhteiskunnassa koko 
ihmisen, myös hänen vartalonsa, odotettiin 
palvelevan yhteiskuntaa. Tässä tapauksessa 
se tarkoitti sellaisten neuvostokansalaisten 
synnyttämistä, jotka sulautuisivat myös ulko- 
näöltään valtaväestöön. Kohtuullisen kovat 
toimenpiteet löyhän moraalin kitkemiseksi 
ja sen rankaisemiseksi on ymmärrettävä tästä 
lähtökohdasta. 

Festivaalin aikana nuorisoliittolaiset vapaa- 
ehtoiset partioivat valvomassa yhteiskunnal- 
lista järjestystä. Heidän tehtäviinsä kuului 
humalaisten ja rähinöitsijöiden kaitsemisen 
ohella ojentaa nuoria naisia liian läheiseksi 
käyneistä suhteista ulkomaalaisiin miehiin. 
Käytännössä tämä tarkoitti usein sitä, että 
yön pimeyteen vetäytyneet lemmenparit ero- 
tettiin nöyryyttävällä tavalla toisistaan.” Tä- 
mä koski tosin käytännössä vain paikallisia 
tyttöjä. Nuoret miehet ja ulkomaalaiset jätet- 
tiin suosiolla rauhaan, kuten esimerkiksi Kim 
Chernin, joka päätyi yhtenä festivaali-iltana 
lemmiskelemään venäläisen Toljan kanssa. 


Nuorisoliittolaispartion yllätettyä heidät venä- 
läispoika kertoi, ettei ollut syytä huoleen, sillä 
Kim oli ulkomaalainen nainen, hän taas venä- 
läinen mies.” 

Toinen, nöyryyttävä keino osoittaa seksuaa- 
likäyttäytymisen rajojen ylittämistä kehittyi 
paikallisten nuorten miesten keskuudessa. 
Muistelmien ja arkistolähteiden mukaan nuo- 
ret miehet järjestivät ulkomaalaisten vetovoi- 
maan langenneille tytöille kyydityksiä, joiden 
aikana heidät ajeltiin kaljuiksi. Tällä haettiin 
julkista nöyryytystä neuvostonormien rikko- 
misesta. Huhujen mukaan festivaalin jälkeen 
vähänkin lyhythiuksisempia naisia katsottiin 
nenän vartta pitkin." 

On vaikeaa, miltei mahdotonta arvioida, 
kuinka paljon festivaalilapsia lopulta syntyi. 
Huhujen mukaan festivaalin kohtaamisia 
seurasi tummien lasten armeija, mutta yhteen- 
kään lehtijuttuun tai tutkimukseen heitä ei ole 
löytynyt haastateltavaksi. 1950-luvun lopussa 
ja 1960-luvun alussa ulkomaalaisten, erityises- 
ti afrikkalaisten määrä Neuvostoliitossa kyllä 
kasvoi, mutta se selittyi pikemminkin afrikka- 
laisille opiskelijoille vuonna 1960 perustetun, 
kongolaisjohtaja Patrice Lumumban mukaan 
nimetyn ystävyyden yliopiston vaikutuksella. 
Afrikkalaisten ja venäläisten seka-avioliittoja 
tutkineen Charles Ouist-Adalen mukaan afrik- 
kalais-venäläinen väestö on suurelta osin pe- 
räisin afrikkalaisten opiskelijamiesten ja venä- 
läisten naisten suhteista. Myytti festivaali- 
lapsista on kuitenkin jäänyt elämään ja sitä 
on käytetty muun muassa kaunokirjallisuu- 
den teemana. Di 

Tämän tutkimuksen aikana vastaan on 
tullut toisen käden tietoa kahdesta lapsesta, 

jotka ovat tiettävästi saaneet alkunsa nuoriso- 
festivaaleilla. Hrustsovin tytär Rada Adzubei 
kertoi haastattelussaan entisestä kollegastaan, 
jolle syntyi musta lapsi festivaalin jälkeen. D 
Myös Helsingin festivaalilta vuonna 1962 
tunnetaan suomalais-kuubalainen festivaali- 
lapsi. Festivaalilasten olemassaolo ei siis 
ollut vain huhupuhetta. Määrällisesti heitä 
on kuitenkin todennäköisesti huomattavasti 
huhujen arvioita vähemmän. 

Kun Venäjällä Moskovan festivaali asso- 
sioituu löyhän moraalin seurauksiin, lännessä 
festivaali nostatti aikanaan keskustelua neu- 
vostoyhteiskunnan vapauksista ja oikeuksista. 
Ulkomaalaiset toimittajat, joille oli festivaalin 
ajaksi sallittu aiempaa suurempi liikkumatila, 
käyttivät sen hyväkseen sekä festivaalin aika- 
na että sen jälkeen. Läntiset lehdet näkivät 
Moskovan festivaalin ensisijaisesti Neuvosto- 
liiton ulkopolitiikan propagandavälineenä, 
jolla pyrittiin vaikuttamaan ulkomaiseen 
vasemmistonuorisoon.* Festivaalin jälkeen 
korostettiin myös ilmapiirin kiristymistä 
maan sisällä.” 

Kiristynyt viranomaiskontrolli ja jopa pi- 
dätykset liittyivät useimmiten pelättyihin län- 
tisiin kulttuurivaikutteisiin tai siihen, että neu- 
vostomaasta kerrottiin ulkomaalaisille vääriä 
asioita. Viranomaisaineistoista nousevat eri- 
tyisesti esiin virallista totuttaa kyseenalaista- 
neet opiskelijat, joista myöhemmin kehittyi 
toisinajattelijoita, sekä Neuvostoliitossa asu- 
neet juutalaiset, jotka näkivät festivaalille osal- 
listuneen Israelin delegaation oman ryhmä- 
identiteettinsä vahvistajana. Viranomaisten 
näkökulmasta nämä ryhmät olivat yksiselit- 
teisesti neuvostovastaisia toimissaan, mikä 

kiinni jääneiden kohdalla johti vuosien van- 
kila- tai leirituomioihin.% Toisinajattelijoiden 
ja juutalaisaktivistien näkökulmasta maail- 
man nuorisofestivaali taas näyttäytyi hetkek- 
si avautuneena epätavallisena väylänä oman 
poliittisen aktivismin toteuttamiselle, kansain- 
välisten yhteyksien solmimiselle ja sensuroi- 
mattoman tiedon saannille ulkomaailmasta ja 
Neuvostoliitosta.*9 

Kylmän sodan ajalle tyypillisen vastakkain- 
asettelun takaa on myös tarpeellista nostaa 
esiin festivaalin vähemmän sensaatiohakuiset 
ja huomiota herättäneet vaikutukset. Spontaa- 
nin nuorten välisen juhlinnan rinnalla Mosko- 
van nuorisofestivaali tarjosi mahdollisuuksia 
kylmän sodan rajoitusten ylittämiseen. Neu- 
vostoliitossa ja muissa sosialistimaissa matkus- 
tusta ja yhteydenpitoa ulkomaille oli monin 
tavoin säädelty, mikä vaikeutti esimerkiksi 
yhteydenpitoa idän ja lännen jakolinjan toi- 
sella puolella asuviin sukulaisiin ja ystäviin 
sekä rajoitti kansallisuuden ylittävien verkos- 
tojen syntymistä idän ja lännen välille. Mo- 
nen ulkomaisen festivaaliosallistujan matkaan 
sisältyi toive tavata Neuvostoliitossa asuneita 
sukulaisia, joihin ei välttämättä ollut voitu 
pitää yhteyttä vuosikausiin. Esimerkiksi festi- 
vaalille 25-vuotiaana osallistunut irlantilainen 
opiskelijanuorukainen kertoi, että hänelle 
tärkeintä matkassa oli ollut juuri yhteyden 
saaminen sukulaisiin.?" Myös amerikkalainen 
valokuvaaja Robert Cohen mainitsi haastatte- 
lussaan, että tapasi festivaalin aikana kaukaisia 
sukulaisiaan.” Sama päti myös muihin maail- 
man nuorisofestivaaleihin. Neuvosto-Karja- 
lassa suomalaisille vanhemmille syntynyt 
Eila Lahti-Argutina esimerkiksi näki Kemissä 

asuneet serkkunsa ensimmäisen kerran olles- 
saan neuvostodelegaation tulkkina Helsingin 
nuorisofestivaalilla kesällä 1962.9 Tässä suh- 
teessa Moskovan festivaali, kuten myös muut 
vastaavanlaiset monikansalliset tapahtumat, 
tarjosi uudenlaisen kanavan rajat ylittävään 
yhteydenpitoon. 

Neuvostoliittolaisten ja ulkomaalaisten 
kohtaamisten tuloksena syntyi myös ihmis- 
iän kestäneitä ystävyyssuhteita. Esimerkiksi 
tällaisesta käy venäläisen elokuvaohjaaja- 
opiskelijan Renita Grigorjevan ja brittiläisen 
World Student Newsissä työskennelleen Peter 
Watermanin ystävyyssuhde. Renita ja Peter 
tapasivat toisensa Moskovassa festivaalin val- 
misteluissa helmikuussa 1957 sekä festivaalilla 
samana kesänä. Ranskaksi kommunikoineet 
ystävät tapasivat myös festivaalin jälkeen sa- 
tunnaisesti, mutta jossain vaiheessa yhteys 
katkesi. Moskovan 1957 festivaalin 50-vuotis- 
juhlan kynnyksellä Renita ryhtyi etsimään 
Peteriä kutsuakseen hänet juhliin. Peter löy- 
tyikin ja ystävyys jatkui vuosien tauon jäl- 
keen, mutta vasta juhlien jälkeen. Renitan 
ja Peterin tapaus kuvastaa osuvasti kommu- 
nikaation muutosta kylmän sodan ajoista 
2000-luvun globalisoituneeseen maailmaan, 
jossa ulkomaalaiset ystävät ovat muutaman 
napin painalluksen päässä. 1950-luvun maail- 
massa, jossa tekniset mahdollisuudet olivat 
rajallisemmat ja kansainvälistä kommunikaa- 
tiota vielä entisestään rajoitettiin ja valvot- 
tiin, nuorisofestivaalien kaltaiset tapahtumat 
olivat juuri kommunikaation näkökulmasta 
poikkeuksellisia tilanteita. Kuten Maurice 
Roche on todennut, ennen television yleisty- 
mistä monikansalliset megatapahtumat, kuten 

olympialaiset ja maailmannäyttelyt, toimivat 
kulttuurisen globalisaation foorumeina.™ Hie- 
man samalla tavoin kuin nykyään internetin 
erilaisissa sovelluksissa monikansallisessa fes- 
tivaalijoukossa saattoi hetkellisesti tuntua siltä, 
kuin koko maailma olisi ollut yhtä aikaa läsnä. 


Häivähdys vaihtoehdoista 


Kesällä 1957 Moskova muuntui hetkellisesti 
”globaaliksi kyläksi”, jossa mahdollisesta saat- 
toi tulla mahdotonta, jos vain uskalsi käyttää 
tilaisuuden hyväkseen. Neuvostoliittolaisten 
ja ulkomaalaisten nuorten näkökulmasta kat- 
sottuna Moskovasta muodostui kahden festi- 
vaaliviikon ajaksi Neuvostoliiton kontekstissa 
epätavallisen kansainvälinen ja poikkeukselli- 
sen avoin kaupunkiympäristö, jossa yhtäältä 
neuvostoyhteiskunnan ja toisaalta kylmän 
sodan tuottamat rajoitukset ihmisten välises- 
sä kanssakäymisessä oli mahdollista ylittää. 
Näin nuorisofestivaali edesauttoi erimaalais- 
ten nuorten vuorovaikutusta ja verkottumista 
sekä tarjosi niin ulkomaisille vieraille kuin 
neuvostokansalaisille mahdollisuuden kurkis- 
taa vaihtoehtoiseen todellisuuteen kansain- 
välisten kohtaamisten kautta. 

Nikolai Diko, entinen opiskelija-aktiivi ja 
yksi Moskovan festivaalin opiskelijaohjelman 
järjestäjistä, on verrannut Moskovan nuoriso- 
festivaalia Troijan hevoseen, joka salakavalasti 
toi neuvostoihmisten tietoisuuteen asioita, 
joilta viranomaiset pyrkivät heitä ”suojele- 
maan”. Saksofonisti Aleksei Kozlovin mu- 
kaan festivaalin vaikutus neuvostoyhteiskun- 
nalle oli peruuttamaton.* Poliittiseen eliittiin 

kuulunut Hrustsovin vävypoika, Komsomols- 
kaja Pravdassa ja Izvestijassa työskennellyt 
toimittaja Aleksei Adzubei (1924-1993) näki 
Moskovan festivaalin merkityksen Neuvosto- 
liiton avaajana muistelmissaan vuonna 1991. 

Myös viranomaisraportit Moskovan festi- 
vaalista osoittavat, että nuorisoliitossa ja puo- 
lueessa ymmärrettiin ja myönnettiin nuori- 
son kiinnostus länsimaista kulttuuria kohtaan. 
Vaikka festivaalin loppuraportissa annettiin 
ymmärtää, että vain marginaalinen joukko 
neuvostonuoria oli kiinnostunut epäterveistä 
kulttuurin muodoista, kuten jazzista, abstrak- 
tista taiteesta ja länsimaisesta muodista, sisäl- 
si raportti joukon ehdotuksia, jotka viittaavat 
siihen, ettei kyseessä ollut viranomaistenkaan 
mielestä vain marginaalinen ilmiö. Raportti 
muun muassa suositteli vaatetehtaille nuori- 
solle suunnattujen vaatteiden valmistamisen 
aloittamista ja listasi toimia, joilla nuorison 
vapaa-ajanviettotapoja voitaisiin kehittää. 
Lisäksi esitettiin, että englannin kielellä esitet- 
tävän jazzin sijaan muusikoiden tulisi sanoit- 
taa kappaleensa venäjäksi ja pyrkiä kehittä- 
mään erityistä neuvostoliittolaista jazzia.9” 

Samalla tavoin kuin Moskovan festivaali 
ulkomaalaisine vieraineen näytti neuvosto- 
kansalaisille vaihtoehtoista maailmaa, se 
myös avasi Neuvostoliittoa ulkomaalaisille 
tuoreella tavalla. Vieraanvaraisuuden viit- 
taan kiedottunakin Moskova haastoi länsipro- 
pagandan räikeimpiä stereotypioita ja osoitti, 
että puheet pyrkimyksistä elää rinnakkain 
kapitalistimaiden kanssa eivät olleet pelkkää 
retoriikkaa. 

Laajemmassa mittakaavassa festivaalin mer- 
kitys kulttuurin vuorovaikutuksen lisääjänä 


oli huomattava. Moskovan nuorisofestivaali 
ei yksinään horjuttanut sosialistisen superval- 
lan sisäistä järjestystä, mutta yhdessä ulko- 
maisen turismin, lisääntyneiden kulttuuriyh- 
teyksien ja neuvostokansalaisille sallittujen 
ulkomaanmatkojen kanssa se avasi maailmaa 
uudella tavalla ja teki neuvostoliittolaiset tie- 
toisemmiksi vaihtoehdoista, joita sosialisti- 
sen järjestelmän ulkopuolella oli tarjolla.9* 
Ruohonjuuritasolta tarkasteltuna Moskovan 

MARJATTA HIETALA 


Berliini tieteen ja kulttuurin kohtauspaikkana 
Taiteilijat ja tutkijat tietoa ja inspiraatiota etsimässä 


Syyskuun 9. päivänä 1889 Jean Sibelius nousi 
Helsingissä höyrylaiva Storfursteniin ja läh- 
ti ensimmäiselle ulkomaanmatkalleen kohti 
Berliiniä. Siellä hänen tarkoituksenaan oli 
opiskella Albert Beckerin johdolla. Saman 
laivan matkustajien joukossa olivat myös 
Eero Järnefelt ja Juhani Aho matkalla kohti 
Pariisia. Suomalaiset taiteilijat ja tiedemiehet 
hakeutuivat eurooppalaisiin suurkaupunkei- 
hin inspiraation ja uusimman tiedon toivossa. 
Berliiniin saavuttuaan Jean Sibelius totesi: 


Minun on toistaiseksi mahdoton säveltää, sillä Ber- 
liinin katupojat tuntuvat olevan virtuooseja vihel- 
tämään ja heidän tylsät melodianpätkänsä tunkeu- 
tuvat korviin kaikkialla; vaikka olen minä jo aika 
lailla siihen tottunut. Työhön en ole oikein vielä 
päässyt käsiksi. Täällä on niin paljon uutta. Minä 
vain tuijotan suu auki. Joku aika menee ennen kun 
pääsen asettumaan.' 


Soitinmuusikoille Berliini oli innoittava kau- 
punki, sillä se kuhisi vierasmaalaisia musii- 
kin opiskelijoita: skandinaaveja, venäläisiä, 
unkarilaisia, romanialaisia ja anglosakseja. 
Sibelius kotiutui nopeasti pohjoismaisten 
musiikinopiskelijoiden piiriin, joka vietti 


korutonta mutta myös railakasta elämää.? Ber- 
liinissä vietetyn vuoden jälkeen Sibelius lähti 
Wieniin, Pariisiin ja myöhemmin Rapalloon 
ja Roomaan. Hän palasi Saksaan ja Berliiniin 
konserttimatkoillaan, jotka suuntautuivat 
myös Englantiin, Yhdysvaltoihin, Ruotsiin ja 
Tanskaan. 

Artikkelissani tarkastelen Berliiniä ja sen 
vetovoimaa sadan vuoden perspektiivillä ja 
kolmena eri ajanjaksona: ensinnä keisarikun- 
nan pääkaupunkina, teknopoliksena ja kan- 
sainvälisenä kaupunkina 1870-luvulta ensim- 
mäiseen maailmansotaan; toiseksi 1920-luvun 
avantgarden kaupunkina ja kirjailijoiden koh- 
taamispaikkana; sekä kolmanneksi kansallis- 
sosialismin aikana. Artikkelin lopuksi luon 
lyhyen katsauksen jaettuun kaupunkiin ja ke- 
hitykseen, joka seurasi muurin murtumista ja 
Saksojen yhdistymistä. Saksan yhdistymisen 
jälkeen suuria kysymyksiä monien joukossa 
ovat olleet: minkä menneisyyden merkeissä 
kaupunkia rakennetaan, minkälaisia kulttuuri- 
instituutioita perustetaan ja mitä taiteen laje- 
ja suositaan. Samat kysymykset olivat tär- 
keitä myös varhaisempina vuosikymmeninä. 
Suomalaiset ovat olleet ahkeria Berliinin- 

kävijöitä, joten havainnollistan eri aikakausien 
Berliiniä kaupungissa vierailleiden suoma- 
laisten kokemusten ja tunnelmien kautta. 


Luovuutta ja innovatiivisuutta 
— keisarikunnan pääkaupunki 


Aikalaiset kutsuivat Berliiniä nimellä *Chicago 
Spreen rannalla”. Berliini oli kasvanut jo 
1700-luvulla Saksan suurimmaksi kaupungiksi, 
ja sen kasvu kiihtyi 1800-luvun jälkipuoliskol- 
ta lähtien. Wienin se oli ohittanut jo 1800- 
luvun puolivälissä. Preussin hallitsijoiden resi- 
denssikaupungista tuli vuonna 1871 yhdisty- 
neen Saksan keisarikunnan pääkaupunki, sen 
hallinnollinen ja taloudellinen keskus, jossa 
oli 800000 asukasta. 1920-luvun lopulla kau- 
pungin asukasluku ylitti jo neljän miljoonan 
rajan. Kehitystä selittää muuttoliikkeen ohella 
1920-luvulla toteutettu laaja kuntaliitos, jonka 
seurauksena Suur-Berliinistä tuli Euroopan 
kolmanneksi suurin kaupunki. Saksojen yh- 
distymisen jälkeen 1989 Berliinissä asui jäl- 
leen 3,4 miljoonaa asukasta. 

1800-luvun lopulla Berliinin infrastruktuu- 
ri oli kehittyneempi kuin muiden suurkau- 
punkien. Kaupunki teki laajoja investointeja 
vesijohtoihin, viemäröintiin sekä terveyden- 
huoltoon. Lukuisat ulkomaiset vierailijat suo- 
malaiset mukaan lukien kävivät tutustumas- 
sa Berliinin infrastruktuuriin.3 Berliiniläiset 
onnistuivat uraauurtavalla tavalla hyödyntä- 
mään sähköenergiaa. Vuonna 1847 perustivat 
nuori upseeri Werner Siemens ja mekaanikko 
Johann Georg Halske yrityksen Telegraphen- 
Bauanstalt von Siemens & Halske, joka aloitti 

lennätinliikenteen ensin Berliinistä Frankfurt 
am Mainiin ja sitten laajemmalle. Tehdas 
valmisti aluksi kaapeleita, mutta Werner 
Siemensin kehittämä sähkömoottori laajen- 
si yrityksen toimintaa entisestään. AEG:n 
(Allgemeine Elektrizitäts Gesellschaft) perus- 
taja, berliiniläinen insinööri Emil Rathenau 
matkusti Yhdysvaltoihin, solmi kontaktin 
Thomas Alva Edisoniin ja palattuaan ha- 
lusi perustaa puhelinyhtiön, mutta päätyi 
perustamaan German Edison Companyn 
tavoitteenaan koko Saksan teollisuuden säh- 
köistäminen. Siemensin ja AEG:n ohella Ber- 
liiniin syntyi myös pienempiä sähköyhtiöitä. 
Sähköllä pyöritettiin teatterien näyttämöitä, 
ja sähköjunien rakentaminen avasi uuden 
aikakauden. Kaupunkitutkija Peter Hallin 
mukaan Berliinistä tuli teknologinen metro- 
poli, ja se kilpaili Pariisin kanssa siitä, kumpi 
tunnettaisiin valon kaupunkina. Sähkövalot 
syttyivät kaduille kaasulyhtyjen rinnalle.5 

Kirjailija K. A. Tawaststjerna lähti vuonna 
1892 nuoren vaimonsa kanssa Eurooppaan ja 
kirjoitti matkakirjeitä kotimaahansa: ”Pidän 
Berlinistä. Se on kaupunki, jolla on voimaa 
ja ydintä, ei erityisen hienostunut vaan avoi- 
mesti brutaali kuin kerskailematon nousukas. 
Ja hauskasti kerskaileva se on, ei hienosti 
kerskaileva jotta suuttuisi.”* Tawaststjerna 
kiinnitti huomion Berliinin valoihin ja katui- 
hin. Hän odotti Euroopasta valoa ja lämpöä, 
mutta kohtasikin kylmän talvimaiseman: 
”Keskelle tätä kalpeaa loistoa ilmestyi Berli- 
ni horisonttiin vielä kalpeimpine sähkövaloi- 
neen, pitkine kimmeltävine lyhtyriveineen, 
lepoasuovine katuineen, kalliine hotellei- 
neen...”7 


Berliiniin oli helppo saapua ja siellä oli 
helppo liikkua. Höyryjunaliikenne aloitettiin 
jo 1870-luvulla, ja vuonna 1881 avattiin maail- 
man ensimmäinen sähköinen raitiotielinja 
Berliinistä Licherfeldeen. Berliini ei kuiten- 
kaan ollut samanlainen sulatusuuni kuin New 
York 1900-luvun alussa. Berliini houkutteli 
ennen muuta Euroopan itäosien asukkaita, ja 
sinne muutti saksalaisia työn perässä. Työläis- 
ten määrä kaupungissa kasvoi nopeasti. Kun 
vuonna 1895 berliiniläisissä tehtaissa työsken- 
teli noin 20000 työläistä, vuonna 1907 heidän 
lukumääränsä oli noussut jo 70000:een.* 
Myös väestötiheys Berliinissä oli suurin ver- 
rattuna muihin eurooppalaisiin kaupunkeihin. 
Työläisten asunnoissa oli ahdasta.? 

Wilhelm II:n aikaista Berliiniä kutsuttiin 
”Euroopan nuorimmaksi suureksi kaupungik- 
si”, maailmankaupungiksi, ja Berliinin moder- 
nisuutta ihailtiin laajalti, vaikka siltä puuttui 
maailmanlaajuinen poliittinen ja taloudelli- 
nen valta verrattuna esimerkiksi Lontooseen. 
Kirjailija Aino Kallas vieraili Berliinissä vuon- 
na 1909 ja kuvasi kaupungin kiihkeää ääni- 
maisemaa: 


Kuvailla Berliiniä — miksi? Toiset ovat sen tehneet 
ennen minua. Kuvailla itseäni Berliinissä — mel- 
kein mahdotonta. Mitään varmaa ja määrättyä ei 
ole vielä ehtinyt muodostua minussa, en ole myös- 
kään oikeastaan nähnyt mitään, mutta korvissani 
soi epäsointuinen sinfonia, autontörähdyksiä, ka- 
vioiden kopsetta asfaltilla, raitiovaunujen kellon- 
kilistyksiä. Ja tunnen, että tämä melu tekee hyvää 
korvilleni." 


Vuonna 1900 Berliinin asukasluku oli kaksi 
miljoonaa, ja tuolloin se oli Euroopan neljän- 

Picture removed from the open 
access version of this book. 


AEG:n mainosjuliste vuodelta 1888 kuvas- 
taa teknologialle annettua arvostusta. 


neksi suurin kaupunki. Sinne keskittyi Saksan 
keskushallinto parlamentteineen. Kaupungin 
asema vahvistui entisestään, kun 1920-luvulle 
tultaessa lähes kolmannes saksalaisten osake- 
yhtiöiden pääkonttoreista sijaitsi Berliinis- 
sä. Osa aikalaisista oli huolissaan kulttuurin 
kriisistä, aidon saksalaisen kulttuurin häviä- 
misestä, kun kaupunkia hallitsi ”materiaali- 
nen, tekninen sivistys”. Berliinin kasvaessa 
ja modernisoituessa lisääntyi agraariromant- 
tinen suuntaus ja vihamielisyys suurkau- 
punkeja vastaan. Monet ei-berliiniläiset oli- 
vat jo 1910-luvulla Berliinin kasvua vastaan. 

Populaari lehdistö täyttyi Berliinin yöelämää 
kuvailevista kauhukertomuksista. Kulttuuri- 
pessimistit, kuten Julius Langbehn, kutsuivat 
Berliiniä moderniksi paholaiseksi, jossa val- 
litsi henkinen tyhjyys. Teollistumisen ja yö- 
elämän katsottiin tuhoavan ihmisen parhaat 
puolet." 

Keisari Wilhelm II:n tavoitteena oli luoda 
Berliinistä maailman kaunein kaupunki. Hä- 
nen hallituskaudellaan eri puolelle kaupunkia 
kohosi pronssisia ja marmorisia monument- 
teja. Keisari Wilhelm rakennutti isoisänsä 
muistolle pyhitetyn muistokirkon (Kaiser- 
Wilhelm-Gedächtniskirche), jonka lasimaa- 
laukset kaupungin varakkaimmat porvarit 
kustansivat. Toisen maailmansodan pommi- 
tuksissa vaurioituneesta kirkosta tuli myö- 
hemmin sodan kauhujen symboli. Lähelle 
kirkkoa nousi vuonna 1910 läntisen Berlii- 
nin komein uutuus, Kaufhaus des Westens 
(KaDeWe). Merkittävin Wilhelm I:n aikaisis- 
ta rakennushankkeista puolestaan oli vuonna 
1884 valmistunut Valtiopäivätalo. Wilhelm 
II:n suosimat kuvataiteilijat Adolf Menzel ja 
Anton von Werner ylistivät vielä tuotannos- 
saan Preussin kuningashuonetta. Taide oli 
kuitenkin muuttumassa, ja berliiniläiset saivat 
hämmästeltävikseen Edvard Munchin ja Max 
Liebermannin töitä. Wilhelm II:n hovi yritti 
pitää Liebermannin työläisiä kuvaavat maa- 
laukset poissa virallisista gallerioista, mutta 
1890-luvulla Liebermann kuitenkin kutsuttiin 
Preussin Taideakatemian jäseneksi ja Kunin- 
kaallisen akatemian professoriksi. Keisarin 
harjoittamasta sensuurista huolimatta ekspres- 
sionistiset ja impressionistiset maalaukset saa- 
vuttivat Berliinin. Kansallisgalleriassa nähtiin 

Delacroixin, Courbetin ja Daumierin teoksia. 
Keisari käytti asiantuntijoina Taideakatemian 
ja Musiikkiakatemian jäseniä sekä Berliinin 
yliopiston professoreita.” 

Ensimmäisen maailmansodan kynnyksel- 
lä Berliinin teatteri- ja musiikkitarjonta oli 
runsasta. Berliinissä toimi kolme ooppera- 
taloa sekä yhteensä viisikymmentä teatteria 
ja musiikkitaloa. Berliinin filharmonikko- 
jen orkesteri perustettiin 1880-luvulla. Sen 
ensimmäinen orkesterinjohtaja oli Hans 
von Bülow, myöhemmin hänen seuraajansa 
Arthur Nikisch vaikutti Berliinin kaupun- 
gin maineeseen musiikkikaupunkina. Hans 
Richter, Felix von Weingartner, Richard 
Strauss, Gustav Mahler, Johannes Brahms ja 
Edvard Grieg johtivat Berliinin filharmoni- 
koita seuraavat vuodet. Freie Biihne -teatte- 
rin synty sijoittuu vuoteen 1889. Koska se ei 
ollut valtion teatteri, sensuuri ei ulottunut sen 
näytelmiin. Teatterin ensimmäinen näytelmä 
olikin Ibsenin Kummittelijat, jossa kosketel- 
tiin arkaa aihetta, syfilistä. Vielä suurempi 
sensaatio oli Gerhardt Hauptmannin Ennen 
aamunkoittoa (Sonnenaufgang) vuonna 1889, 
jossa esitettiin alempien yhteiskuntaluokkien 
jokapäiväistä elämää. Esitys nosti Hauptman- 
nin sellaiseen maineeseen, että hänen näytel- 
miään tilattiin myös muille näyttämöille, ku- 
ten Deutsches Theateriin.* 

Hauptmannin naturalistiset näytelmät 
yhteiskunnan alimmista luokista herättivät 
närkästystä hovissa ja berliiniläisessä eliitis- 
sä. Tällainen oli näytelmä Hannele (Hanneles 
Himmelfahrt, 1893), joka kertoo köyhän tytön 
taistelusta tuberkuloosia vastaan 1840-luvulla 
ja Kankurit (Die Weber, 1892), jonka aiheena 


olivat sleesialaiset tekstiilityöläiset. Poliisi 
kielsi jälkimmäisen esittämisen, mutta sitä 
esitettiin kiellosta huolimatta vuonna 1894. 
Hauptmann näki teatterin tehtäväksi taiste- 
lun materialismia vastaan. Tämä ei miellyt- 
tänyt keisaria, ja Hauptmann joutui vaikeuk- 
siin viranomaisten kanssa. Kuitenkin vuonna 
1912 hänelle myönnettiin kirjallisuuden Nobel- 
palkinto.” 


Yliopisto- ja tiedekaupunki 


Keisarikunnan pääkaupunki Berliini oli paitsi 
hallintokeskus ja koti useille kulttuuri-instituu- 
tioille myös kansainvälinen yliopistokaupun- 
ki. Berliinin yliopisto perustettiin vuonna 1810 
Fredrik II:n palatsiin. Yliopiston perustajiin 
kuuluivat veljekset Aleksander ja Wilhelm 
Humboldt. Heidän kantavana ajatuksenaan 
oli opettaa yhdessä sekä humanistisia tieteitä 
että luonnontieteitä. Tieteestä piti tulla kan- 
sakunnan voima. Johan Vilhelm Snellman 
kirjoitti teoksessaan Saksan matka 1840-1841, 
että on itsestään selvää, että johtoasemaa ta- 
voittelevan Saksan on oltava myös tieteen 
kärjessä. Hän jatkaa: 


Samoin kuin vielä nuorempi Bonnin yliopisto ko- 
hosi Berliinin yliopisto nopeasti korkealle tasolle 
sen ansiosta, että hallitus suhtautui tieteeseen va- 
paamielisesti. Pelkästään Berliinin yliopiston pro- 
fessorien asemaan liittyvä kunnia, sekä suuren kau- 
pungin ja runsaasti käyttövaroja saavan yliopiston 
kirjallisen tuotannon harjoittamiselle tarjonneet 
apukeinot merkitsivät pian enemmän kuin monet 
enemmän henkilökohtaiset edut.'* 

Friedrich-Wilhelm-yliopistolla (Humboldt- 
yliopisto) oli tärkeä rooli siinä, että Saksasta 
kehittyi maailman johtava tiedemahti tekno- 
logian, luonnontieteiden ja lääketieteen alueel- 
la. 1800-luvun lopulla yliopiston ja Teknillisen 
korkeakoulun (Technische Hochschule) luen- 
tosalit täyttyivät ulkomaisista opiskelijoista, ja 
berliiniläisillä klinikoilla saivat jatkokoulutuk- 
sensa kymmenet tuhannet amerikkalaiset ja 
eurooppalaiset lääkärit. 7 

Wilhelm II oli erittäin ylpeä tiedemiehistä, 
insinööreistä ja innovaattoreista, jotka omal- 
ta osaltaan edistivät Berliinin kehitystä. Hän 
solmi henkilökohtaisen kontaktin Wilhelm 
Röntgeniin ja Ferdinand von Zeppeliniin ja en- 
nusti, että 1900-lukua tulee hallitsemaan tekno- 
logia, ei enää filosofia, joka oli hallinnut 1800- 
lukua. Rudolf Virchowista tuli berliiniläis- 
ten kunnioittama patologian isä. Virchowin 
trikiinit, jotka olivat vaarallisia ihmiselle, mut- 
ta hänen analyysinsä tuberkuloosin, koleran 
ja lavantaudin yhteyksistä köyhyyteen ja asu- 
misahtauteen vanhenivat nopeasti. Uusi sai- 
raala nimettiin hänen mukaansa. Vierailijat 
ylistivät Virchowin sairaalan siisteyttä, poti- 
laitten asuja ja yleistä hygieniaa. Virchowin 
työ vaikutti koko Berliinin kaupungin ylei- 
sen hygienian parantumiseen.? Berliinin 
Charite-sairaalassa tehtiin 1882 mullistavia 
bakteriologisia kokeita. Robert Kochin onnis- 
tui eristää tuberkuloosibakteeri sekä koleraa 
aiheuttava bakteeri. Kochin ansiosta Berlii- 
nistä tuli epidemiologian tutkimuksen keskus. 
Paitsi bakteriologiassa, saksalaiset lääketieteel- 
liset korkeakoulut olivat muita edellä myös 
patologiassa, anatomiassa, silmätautiopissa ja 

Berliinin Kaiser Wilhelm Brücke. Kuva: Wikimedia Commons. Globus Verlag, Berlin 1904. 


seerumitutkimuksessa. Berliinissä on lasket- 
tu vuonna 1910 olleen 55 tieteellistä laitosta.” 

Nämä erikoisalat sekä Berliinin klinikat ja 
laboratoriot vetivät puoleensa kansainvälisiä 
tutkijoita, myös suomalaisia lääkäreitä. Vuosi- 
na 1891-1900 tekivät Helsingin yliopiston 
lääketieteen professorit ja nuoret tutkijanuraa 
tavoittelevat lääkärit kymmeniä opintomatko- 
ja Berliiniin.” Esimerkiksi nuori Arvo Ylppö 
lähti vuonna 1912 jatkamaan opintojaan 

Berliiniin, Kaiserin Auguste Victoria Haus 
-sairaalan lastentautien tutkimuskeskukseen, 
jonka professori Leo Langstein tarjosi nuorel- 
le lääkärille paikkaa ja tutkimusaiheen. Ylppö 
työskenteli ahkerasti ja väitteli vuonna 1913 
Helsingissä. Saksassa tarjoutui mahdollisuus 
jatkaa tutkimustyötä. Arvo Ylppö työskenteli 
Berliinissä yhteensä lähes kahdeksan vuoden 
ajan: Kaiserin Auguste Victoria Hausin assis- 
tenttina 1912-1918 ja ylilääkärinä 1918-1920.” 


Ylppö muisteli uransa alkua yli 40 vuotta myö- 
hemmin: 


Sanotaan että rohkea rokan syö. Kirjoitinkin omin 
päin Kaiserin Auguste Victoria Hausin esimiehelle, 
professori Langsteinille kysyen, voisinko tulla jat- 
kamaan opintojani hänen kuuluisaan tieteelliseen 
lastentautien tutkimuslaitokseensa. Olin tutustunut 
tähän laitokseen, joka toimi Saksan keisarinnan 
suojeluksessa, lastentauteja koskevan kirjallisuu- 
den välityksellä luettuani useita laitoksen piiris- 
sä julkaistuja tieteellisiä tutkimuksia... Kaiserin 
Auguste Victoria Hausissa professori Langstein 
otti minut ystävällisesti vastaan. Kun olin esittänyt 
toivomuksiani, hän tiedusteli mitä kysymyksiä ha- 
luaisin tutkia väitöskirja-aiheenani. Vastasin: jota- 
kin äskensyntyneiden tauteihin liittyvää.? 


Tieteen korkeasta tasosta kertoo saksalaisten 
nobelistien määrä. Koch sai Nobelin palkin- 
non vuonna 1905, kuten myöhemmin hänen 
oppilaansa Paul Ehrlich, joka keksi 1909 
salvarsanin, lääkkeen syfilistä vastaan. 1900- 
luvun alkua voidaan luonnehtia Saksan fy- 
siikan kultakaudeksi. Berliinin maineikkaista 
fyysikoista Albert Einstein, Max Planck, Max 
von Laue ja Walther Nernst saivat Nobelin 
palkinnon, samoin kemistit Fritz Haber ja 
Emil Fischer. Humanistit eivät jääneet fyysi- 
koista jälkeen. Esimerkiksi historioitsija 
Theodor Mommsenista tuli antiikin Rooman 
historian merkittävä tulkitsija ja vuonna 1902 
myös Nobelin toisen kirjallisuuspalkinnon 
saaja. Kaiser Wilhelm -seura (Kaiser Wil- 
helm Gesellschafi) perusti vuonna 1910 Dahle- 
miin Kaiser Wilhelm -instituutin yliopiston 
100-vuotisen historian kunniaksi. Se oli Ber- 
liinin vastine Ranskan Pasteur-instituutille 

ja Amerikan Rockefeller-instituutille, paik- 
ka, jossa maan huipputiedemiehet saattoivat 
tehdä tutkimusta ”pitääkseen Saksan tieteen 
ja teknologian kärjessä”. Dahlemissa Otto 
Hahn ja hänen assistenttinsa Fritz Strassmann 
halkaisivat vuonna 1938 uraaniatomin. Lise 
Meitnerin osuutta teorian syntyyn haluttiin 
korostaa, kun toisen maailmansodan jälkeen 
Länsi-Berliiniin perustettiin Hahn -Meitner- 
instituutti. 

Uusien erikoisalojen synty ja koulutusmah- 
dollisuuksien puuttuminen Suomesta lisäsivät 
halukkuutta hakeutua yhteyksiin ulkomais- 
ten tutkijoiden kanssa 1800-luvulta alkaen. 
Kun kotimaiset tutkijayhteisöt olivat varsin 
pieniä, kuten kaikissa Pohjoismaissa, tunnet- 
tiin painetta pysyä mukana uusimmassa 
tieteellisessä keskustelussa. Suomalaiset insi- 
nöörit harjoittivat jatko-opintoja Saksan ja 
Sveitsin teknillisissä korkeakouluissa. Yli- 
opistoista suomalaisten suosiossa vuosina 
1900-1914 olivat Berliinin, Münchenin, Göt- 
tingenin, Leipzigin, Jenan ja Marburgin yli- 
opistot. Niissä opiskeltiin yhdestä kahteen 
lukukautta ja teknillisissä korkeakouluissa 
opiskeltiin useampi lukukausi.’° Teologit 
opiskelivat Göttingenissä ja Tübingenissä, 
juridiikan opiskelijat Berliinin lisäksi Leipzi- 
gissa, filosofit Berliinin ohella Heidelbergissa. 
Berliinin suomalaisista naisopiskelijoista mai- 
nittakoon Maikki Friberg, joka pääsi rehtorin 
erityisluvalla opiskelemaan Berliinin yliopis- 
toon ja joka myöhemmin väitteli Bernissä, 
sekä Agnes Sjöberg, Euroopan ensimmäinen 
naiseläinlääkäri, joka suoritettuaan eläinlääke- 
tieteen kandidaatin tutkinnon Berliinissä väit- 
teli Leipzigissä vuonna 1918.7 

Tiedonkulku ennen ensimmäistä maail- 
mansotaa oli avointa. Berliini tarjosi tästäkin 
innovatiivisuutta edistävästä tekijästä hyvän 
esimerkin. Tietoa muista maista ja mahdolli- 
suuksista sai varsin yksityiskohtaisista matka- 
oppaista ja aikakauslehdistä sekä yliopiston 
omasta informaatiopalvelusta. Tiedetään, 
että vuonna 1906 Berliinin yliopistoon tutustui 
4669 henkilöä ja toimisto sai 10000 tieduste- 
lua. Yliopistoon saapuva opiskelija saattoi tu- 
tustua ylioppilaille suunnattuihin lehtiin kuten 
Akademische Rundschau ja Berliner Akademische 
Wochenschrift ja Berliner Akademische Nachricten. 
Näiden välityksellä ulkomaalainen opiskelija 
sai monipuolista tietoa tärkeistä osoitteista, 
kunkin maan lähetystöistä, konsulaateista, 
järjestöistä, yhdistyksistä ja klubeista. Lehtien 
palstoilla käytiin myös keskustelua tieteen ja 
luentojen vapaasta valinnasta. Asuntojen 
vuokraamiseen erikoistuneet yritykset mark- 
kinoivat lehdessä edullisia asuntoja erityisesti 
ulkomaisille opiskelijoille. Nykyisiä ylioppi- 
las- ja yliopistolehtiä vastaavissa lehdissä mai- 
nostettiin halpoja hostelleita, ruokailupaikko- 
ja ja teatteriesityksiä. Lehtien sivuilta löytyi 
mainoksia kasvisruokaravintoloista ja kone- 
kirjoitusavusta opinnäytetöihin.? 

Berliner Akademische Nachrichten -lehden 
viralliseen tiedotuspuoleen kuuluivat rehto- 
rin tervehdykset ja eri tiedekuntien opetus- 
ohjelmat, tiedot uusista väitöskirjoista sekä 
tilastot valmistuneista ja sisään kirjoittau- 
tuneista. Lehden sivuilta löytyivät parhaat 
teatteriesitykset, uusimmat kirja-arvostelut 
sekä ajankohtaista-palstalta retki-ilmoitukset 
ja kävelykierrokset. Opiskelija saattoi lehden 
perusteella suunnitella jatko-opintoja koti- tai 

ulkomaisten yliopistojen kesäkursseilla, oli 
hän sitten kiinnostunut sveitsiläisistä kauppa- 
korkeakouluista tai jatko-opinnoista Ranskas- 
sa, Oxfordissa, Edinburghissa, Leidenissä tai 
Firenzessä.3" 

Berliini sai mainetta järjestäessään näytte- 
lyitä, joissa esiteltiin suuria suunnitelmia ja 
uusinta teknologiaa, mutta se ei kuitenkaan 
pystynyt ohittamaan Lontoota ja Pariisia 
kongressi- ja näyttelykaupunkina. Vuosina 
1900-1913 Berliinissä järjestettiin vain 181 
kansainvälistä konferenssia, kun Lontoossa 
samalla aikavälillä järjestettiin 536 konferens- 
sia ja Pariisissakin 371. Vuonna 1896 Berlii- 
nissä järjestettiin kuitenkin mittava teollisuus- 
näyttely, jonka avulla berliiniläiset todistivat 
päässeensä mukaan maailman kansainvälis- 
ten metropolien kunniakkaaseen joukkoon. 
Treptowin puistoon pystytetyssä näyttelyssä, 
johon useimmat viidestä miljoonasta vierai- 
lijasta matkasivat sähköjunalla, esiteltiin Sak- 
san ja Berliinin huikeaa teknologista kehitystä. 
Näyttelyssä oli esillä erilaisia sähköllä toimi- 
via laitteita, joista moni ei ollut osannut unek- 
siakaan, mutta myös paljon luksustavaraa: 
Bechsteinin pianoja, sähköuuneja, pronssisia 
pöytälamppuja ja kaulakoruja. Suomalaiset 
arkkitehdit Eliel Saarinen ja Bertel Jung liene- 
vät saaneet vaikutteita vuonna 1910 Berliinissä 
pidetystä kaupunkirakentamista käsittelevästä 
näyttelystä Suur-Helsinki-suunnitelmaansa.? 

Vaikka keisarikauden Berliini oli tieteenhar- 
joittajien ykköskaupunki, sen rationaalisuus ei 
välttämättä miellyttänyt taiteilijoita ja kirjaili- 
joita, joita veti puoleensa Pariisin mystisyys 
tai uudistushenki. Suomalaiset intellektuellit 
matkustivat Berliinin ohella Pariisiin, sillä 


TIETEEN JA KULTTUURIN KOHTAUSPAIKKANA 


Picture removed from the open access version of this book. 


Vieno ja V. A. Koskenniemi Saksassa vuonna 1938. 


jotkut pitivät saksalaisuutta hyvin samankal- 
taisena kuin suomalaisuutta, olihan Suomen 
kansa ollut saksalaisen kulttuurin ja sivistyk- 
sen vaikutuspiirissä vuosisatoja. Jopa Jean 
Sibeliuksen väitetään pitäneen ranskalaisuut- 
ta saksalaisuutta sympaattisempana. Nuorsuo- 
malaiset piirit, esimerkkeinä Eino Leino ja 
L. Onerva ihastuivat ranskalaisuuteen, kun 
taas vanhasuomalaiset, kuten V. A. Kosken- 
niemi ja Maila Talvio, suuntautuivat enem- 
män saksalaiseen kulttuurimiljööseen.33 
Nuorelle V. A. Koskenniemelle Berliini oli 
voimakas kokemus: 


Oli kuin olisin joutunut keskelle, valtavaa jyskyt- 
tävää ja pauhaavaa koneistoa ja kuin korkeiden 
kivimuurien väliin puristuneet ihmisjonot olisivat 
liukuneet salaperäisen juoksuhihnan kuljettami- 
na, täysin passiivisina, ilman omaa tahtoa...Tämä 
painostava ensivaikutelma tietenkin lieveni tutus- 
tuttuani niihin todella mielenkiintoisiin nähtä- 
vyyksiin, joita Saksan pääkaupungilla oli tarjolla 
ja joista valtavat taidekokoelmat, varsinkin Kaiser 
Friedrich -Museumin taideaarteet, ylittivät kaikki 
odotukseni.34 


Arvo Ylppö näki ensimmäistä maailmansotaa 
edeltävän Berliinin, sodanaikaisen kaupungin 

ja sen paluun rauhaan. Näitäkin muistikuvia 
Ylppö kirjasi 1960-luvulla: 


Sitten alkoi ensimmäinen maailmansota elokuun 
1. Päivänä 1914. Saksa oli silloin mahtinsa huipulla. 
Minulla oli tilaisuus seurata sotajoukkojen lähtöä 
ja juniin lastaamista aivan läheltä, koska Kaiserin 
Auguste Victoria Haus sijaitsi Westendin aseman 
läheisyydessä. Tämä taas oli Berliinin varuskunnan 
huomattavimpia lähtöasemia. Päivä- ja yökaudet 
marssi sotilaita kadun täydeltä. Muutamassa mi- 
nuutissa juna oli lastattu ja valmis lähtemään, ja 
uusi juna ajettiin tilalle. Toinen oli näky rykment- 
tien palatessa neljä vuotta myöhemmin. Järjestys 
oli yhtä sotilaallinen, mutta sotilaitten ulkoasu 
nuhruinen.35 


Berliini 1920-luvulla avantgarden 
ja kirjailijoiden keskuksena 


Ensimmäisen maailmansodan jälkeen rinta- 
malta palaavat sotilaat, pakolaiset ja työväki 
täyttivät Berliinin kadut. Poliittisesti ja talou- 
dellisesti 1920-luvun alku oli vaikeaa aikaa. 
Vallankumousta odottaneet pettyivät, mutta 
monet vasemmistoon lukeutuvat taiteilijat jat- 
koivat työtään satiirin keinoin. Karl Arnold 
kuvitti lehtiä, kuten Simplicissimus. Maalauk- 
sessaan ”Talviurheilua Berliinissä” hän kuvasi 
tyypillisenä urheiluna pitämiään tanssiklube- 
ja, joiden määrä lisääntyi hänen mukaansa 
päivittäin. Expressionistiset maalarit, kuten 
Otto Möller, lehtimiehet, kuten Siegfried 
Kracauer, tai piirtäjät, kuten Karl Holtz, löy- 
sivät sekä aiheensa että yleisönsä Berliinin ka- 
tuelämästä ja sen asukkaista. Syntisenä pidetty 
Berliini tallentui Käthe Kollwitzin oppilaan 

Gertrude Sandmannin ja Jeanne Mammen 
töissä. Molemmat omistautuivat 1920-luvun 
lopulla naisten kuvaamiseen kujilla ja kapa- 
koissa.3° 

Moni eurooppalainen ei olisi uskonut, etta 
Berliinistä tulisi ensimmäisen maailmansodan 
jälkeen, Versaillesin rauhan ”eristämänä”, mo- 
dernismin ja kultaisen kaksikymmenluvun 
kiistämätön keskus. Esimerkiksi sosiologi 
Max Weber vertasi Berliinin pirstaleista tilan- 
netta kolmikymmenvuotisen sodan jälkeensä 
jättämään kaaokseen. Sota oli tuhonnut van- 
han järjestelmän ja sen arvot. Elämä Berlii- 
nissä alkoi elpyä, ja ensimmäisen maailman- 
sodan sotakorvausten taakkaa lieventäneen 
Dawesin suunnitelman ansiosta Berliinin teol- 
lisuustuotanto kasvoi vauhdilla. 1920-luvun 
lopulla se saavutti jälleen vuoden 1914 tason. 
Vuonna 1926 Saksa hyväksyttiin Kansainliiton 
jäseneksi ja vuotta myöhemmin Saksan aseis- 
tariisunta saatiin suoritettua loppuun. Saksaa 
hallittiin Berliinin Wilhelmstrasselta käsin, ja 
kyseisestä kadusta tuli koko Saksan kiistaton 
keskus. Berliini oli kuntaliitosten ansiosta kas- 
vanut pinta-alaltaan 6 500 hehtaarista 87 000 
hehtaariin. Kaupunkiin rakennettiin uusia tei- 
tä, kanaaleja ja sairaaloita, ja siellä aloitettiin 
myös suuria asuntoprojekteja. Paikallisjunat 
sähköistettiin vuonna 1924 ja Tempelhofin 
lentokentän rakennustyöt aloitettiin. Ooppe- 
raa kunnostettiin suurilla rahasummilla. Filmi- 
studioissa ja taidemuseoissa saattoi havaita 
uuden, vapaamman tunnelman. Lamavuodet 
oli voitettu ja Berliiniä saattoi luonnehtia mo- 
dernismin ja dynaamisuuden kaupungiksi.37 

Berliinistä kehittyi 1920-luvulla kaupunki, 
jonka modernisuutta, amerikkalaisuutta ja 


moraalista vapautta ylistettiin ja johon oman 
sävynsä antoivat savuiset jazzklubit ja vähä- 
pukeiset tanssijat. Pariisissa elokuva Sininen 
enkeli (Der Blaue Engel, 1930) oli kielletty, mut- 
ta Berliinissä sitä pidettiin kesynä. Berliini oli 
kuuluisa Freie Bühne -teatterikokeiluistaan. 
Bertolt Brecht yhdessä Kurt Weillin kanssa 
toi näyttämölle Kolmen pennin oopperan (Die 
Dreigroschenoper). Kaikkia ei Berliinin moder- 
nius ja kaupallinen kulttuuri kuitenkaan miel- 
lyttänyt. Esimerkiksi Mika Waltari kuvaa Ber- 
liinin-tunnelmiaan teoksessaan Yhden miehen 
juna seuraavasti: ”Tunsin Berliinin entisestään: 
vihaan sitä ennestään. Kävelen Friedrich- 
strassea: täytekyniä, valmiina ostettavia pu- 
kuja, rumia kravatteja, mauttomia naisten 
pukuja, systemaattista pornografiaa.” Berlii- 
nin nuorekkaasta tunnelmasta hän toteaa: 
”Nuoriso, jota seikkailuromaanit ja elokuvat 
ovat kiihottaneet, joka haluaisi myös naut- 
tia elämästä, jossa on hillitön loisto ja koke- 
muksen jano. He ostavat edestakaisen piletin 
Berliiniin, tulevat tänne muutamiksi päiviksi, 
löytävät seikkailunsa, montakin ja palaavat 
tyytyväisinä omiin, ahtaisiin pikkukaupunki- 
laisoloihinsa mukanaan uusi hattu, uusi puku 
tai halpa koriste.”3 

Elokuvan alalla mullistavaa oli Berlin Alek- 
sanderplatz, joka perustui vuonna 1929 ilmes- 
tyneeseen Alfred Döblinin teokseen. Kirja 
ja elokuva ravistelivat porvarillisia arvoja 
kertoessaan Franz Biberkopfn ja alamaail- 
man elämästä.3? Myös Fritz Langin, Josef von 
Stenbergin ja Billy Wilderin filmit säväyttivät. 
Berliiniläiset pitivät elokuvaa omana keksin- 
tönään, olihan ensimmäinen yleisönäytös 
tapahtunut Berliinin Wintergardenissa 1895. 

Vuonna 1918 Berliinissä laskettiin olevan 250 
elokuvateatteria. 

Arkkitehtuurin, designin ja taiteen suuria 
nimiä olivat Bauhaus-ryhmään kuuluneet 
Walter Gropius ja Mies van der Rohe, kuvatai- 
teilijoista Wassily Kandinsky sekä näyttelijöis- 
tä Josephine Baker, Greta Garbo ja Marlene 
Dietrich. Berliiniläiset kuuntelivat Wilhelm 
Furtwänglerin, Otto Klempererin ja Arnold 
Schönbergin musiikkia sekä lukivat Thomas 
Mannin Buddenbrookeja tai Herman Hessen 
ja Gerhardt Hauptmannin teoksia. Berliinin 
gallerioissa voitiin ihailla Chagallin, Legerin, 
Kleen ja Mondrianin sekä unkarilais-venäläi- 
sen Läszlo Moholy-Nagyn taidetta. Taiteilijat 
halusivat rikkoa rajat taiteen ja arjen välillä, 
saman, minkä Bauhaus-koulukunta oli tehnyt 
käsityön ja arkkitehtuurin kohdalla. Moni oli 
onnellinen voidessaan asua viimeistellyssä 
Walter Gropiuksen tai Bruno Tautin suunnitte- 
lemassa taloissa. Huomattavimpia Weimarin 
tasavallan aikaisia rakennuskomplekseja Ber- 
liinissä on Bruno Tautin ja Martin Wagnerin 
vuosina 1925—1927 suunnittelema Hufeisensied- 
lungin hevosenkengän muotoinen asuinalue. 
Arkkitehti Erich Mendelsohn rakensi vuonna 
1924 Potsdamiin Einstein-tornin astrofysiikan 
instiuutin observatorioksi vaikuttuneena ame- 
rikkalaisista pilvenpiirtäjistä. Berliinin raken- 
nussäädökset talojen korkeuksista estivät kui- 
tenkin pilvenpiirtäjien rakentamisen. Arkki- 
tehtien keskuudessa vallitsi usko uuden tekno- 
logian rajattomiin mahdollisuuksiin. Samoin 
uskottiin, että miellyttävällä ympäristöllä, jo- 
hon kuuluivat viheralueet, aukiot, mukavat 
asuinhuoneet sekä hygieeniset vesi- ja viemäri- 
järjestelmät, voitaisiin luoda uusi ihminen ja 

uusi maailma. Julkista liikennettä kehitettiin 
perustamalla vuonna 1928 uusi organisaatio 
Berliner Verkehrs Aktiengesellschaft, jonka 
alle keskitettiin kaikki kaupungin julkinen lii- 
kenne. Vuonna 1924 alkanut sähköistäminen 
eteni vauhdilla. Carl Mayerin ja Walter Rutt- 
manin filmi Berlin: Die Sinfonie der Großstadt 
pyrki osoittamaan ihmisen ja koneen harmo- 
niaa; tämä suurkaupunkisinfonia vaikutti laa- 
jalti käsitykseen suurkaupungista." 

Olavi Paavolainen kirjoitti 1920-luvun Ber- 
liinistä tehden tarkkanäköisiä johtopäätöksiä 
sen ajan kaupungista: 


Euroopan modernein kaupunki, pala Amerikkaa 
keskellä vanhaa maailmaa. Kaupunki, joka viisi 
vuotta sitten oli kuolla nälkään, tukehtuu nyt ylelli- 
syyteensä. Berliini tahtoo tehdä työtä ja rikastua, 
sekä se tapa, jolla se tekee työtä ja asettaa työnsä 
näytteille, on häikäilemättömässä voimassaan mil- 
tei hirvittävä. Jokainen uusi keksintö sovelletaan 
käytäntöön.” 


Ensimmäinen maailmansota ei unohtunut. 
Taisteluista ja sotaelämyksistä kirjoitti Ernst 
Jünger, itsekin Pour le Mérite -kunniamerkil- 
lä palkittu ensimmäisen maailmansodan sota- 
sankari, jota on kuvattu kuoleman kenttien 
runoilijaksi. Hänen teoksestaan Teräsmysky 
(In Stahlgewittern) otettiin 14 painosta ja se oli 
Thomas Mannin Buddenbrookien jälkeen 
eniten myyty teos 1920-luvun Weimarin Sak- 
sassa. Ensimmäisen maailmansodan juoksu- 
haudoista selvinneet rintamamiehet eivät 
lakanneet ihailemasta sankaruutta. Vahvan 
johtajan odotus leimasi Saksan oikeistolaisia 
kirjailijapiirejä, joiden tavoitteena oli luoda 
vahva nationalistinen Saksa. 

Venäjän vallankumouksen jälkeen arviolta 
kaksi miljoonaa pääosin lukeneistoon kuulu- 
vaa venäläistä muutti länteen. Näistä Saksaan 
asettui arviolta 600 000 henkeä, joista yli puo- 
let (360 000) Berliiniin. Moskovasta ja Pieta- 
rista siirtyi Berliiniin tuhansia intellektuelleja: 
kirjailijoita, toimittajia, kuvataiteilijoita, näyt- 
telijöitä, muusikoita, tiedemiehiä, lääkäreitä ja 
juristeja. Tarkkaa lukua on vaikea laskea, sillä 
monet jatkoivat matkaansa muualle. Vuonna 
1918 Berliinissä asui 50000 venäläistä, vuon- 
na 1922 heitä oli jo noin 100000 ja kolmea 
vuotta myöhemmin 300000. Useat venäläi- 
set filosofit ja kirjailijat kuten Andrej Belyj, 
Nikolaj Berdjajew, Wladislaw Chodassewitsch 
ja Boris Pasternak pakenivat vallankumousta 
ja viipyivät Maxim Gorkin tavoin Berliinissä 
kuukausia, jopa vuosia. Vuonna 1920 ilmestyi 
Berliinissä kuusi venäläistä sanomalehteä ja 
vuoteen 1923 mennessä sanoma- ja aikakaus- 
lehtien määrä oli lähes seitsenkertaistunut. 
Samana vuonna Berliinissä toimi 86 venäläis- 
tä painotaloa, jotka julkaisivat, eivät vain 
emigranttikirjailijoiden kirjoja, vaan myös 
Neuvostoliittoon jääneiden teoksia. Erwin 
Piscator ja Bertolt Brecht oppivat venäläisil- 
tä taiteilijoilta paljon. Puitteet antoi saksalais- 
venäläinen taiteilijayhdistys. Wladislaw 
Chodassewitsch toimi Berliinissä vuoteen 
1925 saakka ja omisti useita runoja Berliinille. 
Moskovan teatteri vieraili Berliinissä 1922 ja 
sitä seurasi venäläisten teatterien vierailujen 
sarja. Useat taiteilijat jatkoivat matkaa län- 
teen, mutta Wladimir Nabokow jäi Berliiniin 
vuoteen 1937 saakka. Hagar Olsson kuvasi 
Berliinin teatterikokemustaan: 


Juutalainen valtionteatteri Moskovasta. — — Nyt 
ymmärrän mitä ohjaus on, mitä ensemble on. Oh- 
jaaja — orkesteri. Nämä ruumiit — säveleet, eläviä 
jokaisessa yksityiskohdassaan, väristen sekunnista 
toiseen — liikkeen, värin, äänen visio vailla kuol- 
lutta hetkeä. - - enemmän teatteria kuin kaikissa 
näkemissäni teatteriesityksissä yhteensä. ”4 


Elsa Enäjärvi puolestaan kirjoitti Martti 
Haaviolle Berliinin teatterikokemuksestaan. 
Hän oli nähnyt Max Reinhardtin ohjaaman 
Gerhardtinja Hauptmannin näytelmän Dorethea 
Angemannin, jota piti ikävänä. Enäjärvi ihmet- 
teli Berliinin teatterien tunnelmaa. Yleisö oli 
hiljainen ja totinen esityksen aikana. Enäjärvi 
oli tullut Berliiniin Lontoosta ja koki näin teat- 
teriyleisön erilaisuuden. 

Berliiniläisissä kirjailijakahviloissa kohtasi- 
vat niin vasemmistolaiset kuin oikeistolaiset 
runoilijat ja kirjailijat - molemmat odottaen 
muutosta Weimarin Saksan tilanteeseen, kuka 
kaivaten vahvaa johtajaa, kuka toivoen kei- 
sarikunnan loistoa tai vallankumousta. Esi- 
merkiksi Bertolt Brecht liikkui samoissa pii- 
reissä kuin oikeistolaismieliset nationalistit 
Arnold Bronnen ja Ernst Jiinger.** Berliinin 
filharmonikkojen johtajien Arthur Nikischin 
ja Wilhelm Furtwänglerin johdolla Berliinistä 
tuli musiikkikaupunki, jossa kuunneltiin Paul 
Hindemithin, Bela Bartökin, Otto Klempere- 
rin ja Arnold Schönbergin musiikkia, ja jossa 
nähtiin muun muassa Edvard Griegin johta- 
van Berliinin filharmonikkoja. 

Berliinin modernia, energistä elämäntyyliä 
ihailtiin ja jopa ihmeteltiin muualla Euroopas- 
sa. Siinä oli aimo annos amerikkalaisuutta ja 
koneiden ihailua. Saksassa alettiin valmistaa 

muun muassa moottoripyöriä, radioita, hisse- 
jä, liukuportaita, hiustenkuivaajia, Siemensin 
sähkösilitysrautoja, AEG:n leivänpaahtimia, 
Proton pölynimureita ja Jupiterin kynän- 
teroittimia, Mercedesin sähkökirjoituskonei- 
ta ja BUG-laskukoneita. Berliiniläiset oli- 
vat ylpeitä tiheästä puhelinverkostostaan ja 
maailman nopeimmista maanalaisjunistaan. 
Ilia Ehrenburgin sanoin (1927) Berliinistä oli 
tullut ”amerikkalaisuuden apostoli”. Vuoteen 
1933 mennessä Berliinissä oli 4,2 miljoonaa 
asukasta ja se oli Lontoon ja New Yorkin jäl- 
keen kolmanneksi suurin kaupunki läntisessä 
maailmassa. 


Kansallissosialistisen kauden Berliini 


Modernia kaupunkielämää ihaileva avantgar- 
distinen 1920-luku vaihtui hengeltään hyvin 
toisenlaiseksi kansallissosialistien päästyä val- 
taan. Uusi Saksa rakentui uuden kansallisen 
ideologian omaksuneen eliitin varaan. Vastus- 
tettavia olivat kaikki kansainvälisyyteen liitty- 
vät ilmiöt, kuten liberalismi ja parlamentaris- 
mi. Kaupunkien kehittäminen ei ollut enää 
keskiössä, vaan tulevaisuuden parhaan ihmis- 
aineksen katsottiin löytyvän maaseudulta, 
kaukaa kaupunkien viettelyksistä ja turmeluk- 
sesta. Kansallissosialistista valtakuntaa raken- 
nettiin talonpoikaisvaltakunnaksi (Bauern- 
reich), jossa tavoiteltiin omavaraistaloutta.17 
Walther Darré loi teoksillaan pohjan kansallis- 
rodulliselle maatalouspolitiikalle. Hitlerin 
valtaantulon jälkeen Darresta tuli maatalous- 
ministeri, missä virassa hän saattoi toteuttaa 

Blut und Boden (suku ja maa) -ideologiaa. 
Sen ydin oli talonpojan arvon nostaminen. 
Darren luoman maatalouspolitiikan periaat- 
teita toteutettiin Saksan valtaamilla alueilla ja 
sen vaikutukset ulottuivat Suomeen asti.* 
Kaikilla kulttuurin alueilla torjuttiin ulko- 
maiset virtaukset. Aito saksalainen kulttuuri 
käsitti saksalaiseen perinteeseen liittyvän 
taiteen. Sen vastakohtana oli länsimaista Sak- 
saan tulvinut moderni taide, elokuvat ja jazz, 
joita esiteltiin ja pilkattiin Münchenissä vuon- 
na 1937 avatussa degeneroituneen taiteen eli 
rappiotaiteen näyttelyssä (Entartete Kunst). 
Monissa Saksan kaupungeissa ja Itävallassa 
kiertäneen näyttelyn tavoitteena oli kääntää 
kansalaisten mielipide modernismia vastaan. 
Berliinin kansallisgallerian nykytaiteen ko- 
koelmista laitettiin tähän näyttelyyn esille 
noin sata teosta, joista vain muutama taulu 
palautettiin kokoelmiin. Kansallissosialistien 
kulttuuripolitiikkaan kuului myös taideteos- 
ten takavarikointi valloitetuista kaupungeis- 
ta ja maista. Kun Hitler aloitti hyökkäyksen 
Puolaan, suljettiin kaikki valtion museot Ber- 
liinissä, ja niiden taideteoksia alettiin siirtää 
turvaan linnoihin ja kartanoihin. Arvokkaim- 
mat teokset vietiin Tiergarteniin ja Friedrich- 
shainin puistoon rakennettuihin bunkkereihin. 
Kun neuvostoarmeija oli jo lähellä vuonna 
1945, alkoi taideaarteiden siirtäminen Thürin- 
geniin Keski-Saksaan, entisiin suolakaivoksiin. 
Friedrichshainin bunkkereihin sijoitetut maa- 
laukset tuhoutuivat tulipalossa. Mika Waltari 
kuvasi tunnelmiaan sota-ajan Berliinissä: 


Lomalla olevat sotilaat antavat Berliinin päiväku- 
vaan oman leimansa. Yhteisin retkeilyin tai yksin 

kartta kourassa he tutustuvat Berliinin nähtävyyk- 
siin. Museosaaren suuret museot ovat suljetut lin- 
nanmuseota lukuun ottamatta, ja portaita turhaan 
nousevien sotilaiden kasvoissa kuvastuu tästä yhtä 
suuri mielipaha kuin minkä vieraskin tuntee. Sillä 
juuri sodan aikana taiteen kauneus on jotakin, mitä 
ihminen kaipaa koko sydämestään.5* 


Elokuvia, musiikkiesityksiä ja näytelmiä 
sensuroitiin. Jo ennen kansallissosialistien val- 
taannousua elokuvatähden uransa aloittanut 
Leni Riefenstahl sai tehtäväkseen ohjata pro- 
pagandaelokuvat Tahdon riemuvoitto (Triumph 
des Willens, 1934) joka kertoo Nürnbergin 
puoluekokouksesta sekä elokuvan Berliinin 
olympialaisista (Olympia, 1938). Olavi Paavo- 
lainen pohti teoksessaan Risti ja hakaristi tätä 
elokuvaa: 


Nykyhetken kuuluisimman elokuvan, Leni Riefen- 
stahlin Olympia-filmin, vastaanotto sai jälleen 
edellä mainitun havainnon koko merkityksellisyy- 
dessään nousemaan tajuntaani. Elokuvaa ylistivät 
kaikkia odotuksia vastanneeksi mestariteokseksi 
sekä virallinen arvostelu että yksityiset lausunnot. 
Kuvaavaa kyllä, koskivat ainoat varaukselliset lau- 
sunnot vain Leni Riefenstahlin persoonallisinta 
osuutta elokuvassa — filmin prologia. Urheiluhul- 
lut pikkupojat kuuluivat eräiden pakinoitsijoiden 
mukaan kiemuroineen noloudesta ja epämiellyt- 
tävästä yllätyksestä kuvasarjan loppumattomia 
raunioita sekä alastomia veistoksia ja vartaloita 
katsellessaan. 


Nordische Gesellschaft perustettiin edistä- 
mään Saksan yhteyksiä Pohjoismaihin tieteen 
ja taiteen alalla. Se kuului Alfred Rosenbergin 
johtaman kansallissosialistisen puolueen ulko- 
poliittisen toimiston (Aussenpolitisches Amt 


der NSDAP) alaisuuteen. Seura järjesti vuo- 
sittain kesäpäiviä ja julkaisi lehteä Der Norden, 
jossa pohjoismaiset kirjoittajat saivat tilaa. 
Nordische Gesellschaft korosti historiallisia yh- 
teyksiä yli Itämeren, esimerkkinä Hansa-liitto. 
Saksalaismyönteisyys perustui myös akatee- 
misten asiantuntijoiden saksalaiskontakteihin 
ja hyvin hoidettuihin kulttuurisuhteisiin. Toi- 
minta oli vuosina 1925—1936 erittäin vilkasta.5? 

Väitetään, ettei Hitler pitänyt Berliinistä. 
Hänen pitkän tähtäimen suunnitelmanaan 
oli muokata Berliinistä maailmanpääkaupun- 
ki Germania, joka voittaisi kauneudessaan 
Pariisin ja Wienin. Hitler laati vuonna 1937 
hoviarkkitehtinsa Albert Speerin kanssa Ber- 
liinin uudelleenrakentamiseksi massiivisen 
suunnitelman, jonka mukaan ainakin 50000 
asuntoa purettaisiin suunniteltujen valtavien 
hallintopalatsien ja ministeriöiden tieltä. Osa 
ehdittiin purkaa, mutta osan tuhosivat Berlii- 
nin pommitukset.’ Arviolta 70 ooo juutalaisel- 
ta tuhottiin asunnot. Vuonna 1935 valmistui 
yksi mahtavimmista ministeriöistä, 400 000 ne- 
liömetrin laajuinen ilmailuministeriö (Reichs- 
lufifahrtministerium), Tempelhofin lentokent- 
tää laajennettiin ja suuria näyttelytiloja raken- 
nettiin ennen muuta teollisen menestyksen 
esittelemiseksi Euroopan suurimmassa näyt- 
telyhallissa (Deutschlandshalle), josta piti tul- 
la 270 metriä korkea halli 170 000 ihmiselle. 
Riemukaaresta suunniteltiin noin 125 metrin 
korkuista ja 183 metriä leveää. Hitler toivoi 
Germanian valmistuvan vuoteen 1950 men- 
nessä, mutta sota keskeytti hankkeen. Suun- 
nitelmasta ehti valmistua suuri paraatikatu, 
Ost-West-Achse, joka kulki Brandenburgin 
portilta länteen.5t Pohjois-eteläsuunnassa 

kulkeva katu, josta piti tulla Champs Elyseen 
mukaisesti 23 metriä leveä, ei ehtinyt valmis- 
tua. Hitler nimitti arkkitehti Albert Speerin 
ylimmäksi rakennustarkastajaksi. Speer oli 
näyttänyt kykynsä jo useissa kansallissosialis- 
tien johtajien palatsi- ja toimistotilahankkeis- 
sa. Ainoa Speerin ja Hitlerin kaavailemista 
Germanian suurhankkeista, joka ehdittiin to- 
teuttaa loppuun ennen sodan puhkeamista, oli 
Berliinin ympärille rakennettu moottoritie.55 

Teoksessaan Kolmannen valtakunnan vieraa- 
na Olavi Paavolainen ihmettelee saksalaisen 
kulttuurin eristäytyneisyyttä: 


Kansallissosialismi on siinä määrin syventynyt 
oman maailmankuvansa luomiseen, että muiden 
maiden kulttuuriset tapahtumat eivät tunnu sitä 
kiinnostavan. Mikä hirvittävä vaara tässä kulttuu- 
risessa eristäytyneisyydessä piilee, on ilman muuta 
selvää. Kuvaavana esimerkkinä voin mainita, että 
tohtori Fred J. Domes ei edes tuntenut Lawrencen 
nimeä, jonka kirjoista muuten ainakin kaksi on 
Kolmannessa Valtakunnassa kielletty.5* 


Paavolainen pahoitteli, että pohjoismaalaisten 
oli mahdotonta keskustella saksalaisten kans- 
sa, jos puhe kääntyi Ranskan tai Englannin 
uusimpaan kirjallisuuteen. Hänen mielestään 
vain Kreivi Ottfried von Finkelstein oli niitä 
harvoja kolmannen valtakunnan ”puhdas- 
oppisia” kirjailijoita, joiden kehitystä myös 
ulkomaiden on täysi syy seurata.” 
Ensimmäisissä liittoutuneiden pommituk- 
sissa vuosina 1940-1941tuhot jäivät pieniksi. 
Britit jopa luopuivat Berliinin pommittamises- 
ta vuoden 1941 lopulla ja etsivät helpompia 
kohteita. Tammikuussa 1943 angloamerikka- 
laiset ilmavoimat aloittivat pommitusaallon, 

jonka seurauksena pelkästään maaliskuussa 
1943 kuoli 700 berliiniläistä. Suurimmat ilma- 
hyökkäykset tehtiin elokuun 23.-24. päivien 
välisenä yönä vuonna 1943, jolloin Berliiniin 
pudotettiin ı 706 tonnia pommeja. Kaikkiaan 
35000 berliiniläisen arvioidaan kuolleen 
pommituksissa. Rakennuksia tuhoutui noin 
68 000, näiden joukossa Spreen sotateollisuus- 
ministeriö, Kaiser-Wilhelm-Gedächtniskirche, 
Teknillinen korkeakoulu ja Charlottenburgin 
linna. Myös sotatoimet rintamilla vaativat 
berliiniläisiltä useita tuhansia uhreja. Kun 
sodan alussa kaatui kuukausittain noin 360 
berliiniläistä sotilasta, kaatui lokakuun 1942 
ja 1943 välillä keskimäärin 1565 sotilasta 
joka kuukausi. Liittoutuneiden tavoitteena 
oli pommituksilla nostattaa kansan mielipide 
kansallissosialisteja vastaan, mutta näin ei ta- 
pahtunut. Kirjailija Irja Salla matkusti Sak- 
sassa vuonna 1943 ja kuvasi sodan tunnelmaa 
teoksessaan Rakkautta raunioilla: 


Lähdin savuavasta Münchenistä ja tulin savuavaan 
Berliiniin. Kyllä ”Tomit” saavat jälkeä pommituk- 
sillaan. Junan saapuessa Berliiniin ja ajaessa ohi 
esikaupunkien vilisi kilometrittäin talorauniorivejä 
ohitse... Taloluurankoja — taloluurankoja ...Kortte- 
li korttelin jälkeen — kilometri toisensa perään ...59 


Salla jatkaa kuvaustaan noin kolme viikkoa 
myöhemmin: 


— — että ilma on täynnä sodan tuntua, niin kuin 
ilma voi olla täynnä kevään ja syksyn tuntua... että 
omnibussit ja raitiot kiitävät sotalaulun sävelin 
— mutta se ei ole musiikiksi muotoutunutta lau- 
lua — se on outoa huminaa, jyrinää — myrskyä, jota 
soittaa kaupunki jokaisella hermollaan.®° 

Irja Sallan romaani Hävityksen keskellä. 


Stalingradin tappioiden jälkeen koko kansa 
valjastettiin sotakoneistoon, naisten työvelvol- 
lisuus pantiin käytäntöön ja luksuskauppoja 
sekä ravintoloita suljettiin. Pommituksissa tu- 
houtuneita kulttuurilaitoksia haluttiin korjata. 
Ilmaiskuissa tuhoutunut Valtionoppeeran 
(Staatsoper Unter den Linden) rakennus saatiin 
korjattua niin, että se avattiin joulukuussa 1941. 
Wilhelm Furtwängler johti Wagnerin, Hitlerin 
mielisäveltäjän, Nürnbergin mestarilaulajia, 
mutta ei osallistunut Göbbelsin toimesta 


tehdyn Sinfonie und Liebe -elokuvan näytök- 
seen. Elokuvassa kerrottiin, että kansallis- 
sosialistit olivat saaneet aikaan Berliinin fil- 
harmonikkojen menestyksen, mainitsematta 
juutalaisten orkesterinjohtajien tai muusi- 
koiden osuutta. Filharmonikkojen konsertit, 
joista osan johti Herbert von Karajan, jat- 
kuivat Potzdamer Platzilla aina vuoteen 1945 
asti osittain tuhoutuneessa konserttitalossa. 
Sodanaikaisessa Berliinissä sallittiin joidenkin 
klubien aukiolot, jopa jazz, sillä Göbbelsin 
mielestä ihmisiä oli pidettävä hyvällä tuulella. 
Kansallissosialisteille tärkein kulttuurin alue 
oli elokuva, joilla vahvistettiin kansan yhteen- 
kuuluvuutta ja taistelutahtoa. 

Pommituksissa ja rintamalla kuolleiden 
määrä ei hidastanut juutalaisten vainoa. Ber- 
liinissä oli vuonna 1940 vielä 70 ooo juutalaista. 
Heistä osa oli niin vanhoja tai köyhiä, etteivät 
he voineet paeta kaupungista. Juutalaisten elä- 
mä Berliinissä kävi asteittain yhä sietämättö- 
mämmäksi: syyskuusta 1941 lähtien he joutui- 
vat käyttämään Daavidin tähteä. Juutalaisten 
siirto kaupungista alkoi lokakuussa 1941.” 

Liittoutuneet pommittivat Berliiniä, ja kun 
neuvostojoukot ajoivat tankeilla Berliinin 
sydämeen, ei myöskään Berliinin valtauksen 
yhteydessä voida puhua humaanisuudes- 
ta.” Toukokuun ensimmäisen päivän yönä 
vuonna 1945 Neuvostoliiton joukot valtasivat 
kaupungin. Päivää myöhemmin vaurioitu- 
neen Brandenburgin portin huipulle nousi 
punalippu. Berliiniin tunkeutuneet venäläi- 
set ymmärsivät taiteen ja kulttuurin psyko- 
logisen merkityksen. Museoita avattiin ja jo 
26. toukokuuta 1945 Berliinin filharmoni- 
kot pitivät ensimmäisen konserttinsa, jossa 

kuultiin vuodesta 1933 asti kiellettyä Mendels- 
sohnin musiikkia Shakespearen näytelmään 
Kesäyön unelma. 


Berliinin tie jaetusta kaupungista 
monikulttuuriseksi metropoliksi 
ja koko Saksan pääkaupungiksi 


Kansallissosialismin aikana Berliinin kulttuuri 
oli ollut eristyksissä kahdentoista vuoden ajan 
muusta maailmasta. Maailmansodan jälkeen 
vallitsi kulttuurin nälkä; haluttiin kuroa kiinni 
viive, joka oli alkanut vuonna 1933. Malleja 
lainattiin lännestä. Osa unelmoi Weimarin 
Saksan aikaisen kulttuurielämän palauttami- 
sesta. Avantgarde ei ollut enää samaa. Sodan 
jälkeisiä vuosia kutsuttiin kansan keskuudessa 
”kultaisiksi nälkävuosiksi”. Kulttuurielämästä 
puuttui tuoreus ja aitous. Monet paossa olleet 
palasivat Länsi-Berliiniin todetakseen kaiken 
muuttuneen. Paikalliset jazzklubit aloittivat 
kellareissa raunioiden ympäröiminä. Ber- 
liinin filharmonikot soittivat bulgarialaisen 
johtajansa Sergiu Celibidachen johdolla elo- 
kuvateatteri Titaniassa. Kun filharmonikko- 
jen johtaja Wilhelm Furtwängler palasi joh- 
tamaan orkesteriaan Berliiniin toukokuussa 
1947, näytti siltä, kuin Berliini olisi saanut ta- 
kaisin kulttuurisen painoarvonsa. Konsertteja 
järjestettiin kaikkialla, ja niitä saattoi olla jopa 
kaksitoista erilaista päivässä. Ulkomaailma 
iloitsi siitä, että Berliini eli. 

Kesäkuussa 1948 Neuvostoliitto aloitti Länsi- 
Berliinin saarron, joka kesti lähes vuoden. 
Berliinistä tuli Saksan demokraattisen tasa- 
vallan (DDR) pääkaupunki vuonna 1949. 

Itä-Berliinin Kulttuuritalossa Unter den 
Lindenilla jarjestettiin Neuvostoliiton taiteen 
näyttelyjä. Deutsches Theater avattiin tauon 
jalkeen ja avantgarde-kaudella mainetta niitta- 
nyt teatterin johtaja Fritz Wangenheim lupasi 
luoda teatterista ”Saksan uudelleenrakentami- 
sen demokraattisen rintaman”. Bertolt Brecht 
palasi Itä-Berliiniin ja loi oman teatteriseu- 
rueensa, Berliner Ensemblen. Elokuvan alalla 
saatiin pian nähdä antifasistisia filmeja, joiden 
toivottiin herättävän kansalaiset taistelemaan 
tyranniaa vastaan. Taiteilijoita, kuten runoili- 
ja Johannes R. Becheriä, ahdisteli Neuvosto- 
liiton salainen poliisi, sillä tämän tuotannosta 
ei löytynyt Stalinia ihannoivaa runoa. 

Neuvostoliittolaiset avasivat yliopiston tam- 
mikuussa 1946, ja vuonna 1948 se nimettiin 
Humboldt-yliopistoksi. Yliopistoon nimite- 
tystä opettajista ja oppiaineiden sisällöistä 
päätti Neuvostoliiton mallin mukaisesti pe- 
rustettu opetustoimen ylin elin, Deutsche 
Zentralverwaltung fiir Volksbildung. Opiske- 
lijoiden vastustuksesta johtuen yliopistosta ei 
kuitenkaan tullut puolueen ”käsikassaraa”. 
Yliopiston ensimmäiset vuodet olivat kuiten- 
kin täynnä jännitystä. 

Miehitysvalloista amerikkalaiset olivat 
vähiten tietoisia saksalaisesta kulttuurista. 
Amerikkalaiset alkoivat julkaista lehteä Tages- 
spiegel, ja vuonna 1945 aloitti amerikkalainen 
radioasema American Forces Radio Network 
(AFN), jonka tavoitteena oli pitää yllä moraa- 
lia amerikkalaisissa miehitysjoukoissa. Kun 
neuvostoliittolaiset estivät amerikkalaisia 
käyttämästä Berliner Rundfunk -radioase- 
maa, nämä perustivat itse uuden radioase- 
man RIAS (Radio in American Sector), josta 

tuli ideologinen ase kahden maailman välillä. 
Liittoutuneet lakkauttivat Kaiser Wilhelm 
-instituutin, mutta sitä seurasi Max Planckin 
nimeä kantava järjestö, jonka pääpaikaksi tuli 
München jaetun Berliinin sijaan. Berliinin 
vapaan yliopiston (Freie Universität) perusta- 
minen Länsi-Berliinin saarron aikana vuon- 
na 1948 länsisektorille Dahlemiin, osittain 
lakkautetun Kaiser-Wilhelm-Gesellschaftin 
tiloihin, oli vastavoima kommunistisen ideo- 
logian värittämälle Humboldt-yliopistolle. 
Tavoitteena oli myös opettajien ja oppilaiden 
välisen kuilun pienentäminen. Kahta vuotta 
aiemmin 1946 brittiläiset miehittäjät olivat 
avanneet uudelleen teknillisen korkeakoulun. 

Sodan aikana myös nuorisoverkostot oli- 
vat katkenneet. 1940-luvun lopulta lähtien 
DDR:n sosialististen nuorisojärjestöjen edus- 
tajat alkoivat tavata lännestä tulleiden järjes- 
töjen edustajia kesäleireillä.‘ 

Jaetun Saksan ensimmäisinä vuosina ber- 
liiniläiset liikkuivat kummallakin puolella 
kaupunkia, kunnes vuonna 1961 Itä- ja Länsi- 
Berliini erotettiin toisistaan 173 kilometrin pi- 
tuisella aidalla, josta noin sata kilometriä oli 
betonimuuria. Idän ja lännen kilpailu leima- 
si jaettua Berliiniä. Itä-Berliiniin jäi Berliinin 
keskus maineikkaine yliopistoineen ja kirjas- 
toineen, koko museosaari, teattereita ja oop- 
pera. Kaksinkertaiset kulttuurilaitokset olivat 
todellisuutta, kun kirjastoja, museoita ja teat- 
tereita perustettiin Länsi-Berliinin alueelle. 

Vieraillessaan Länsi-Berliinissä 23. kesä- 
kuuta 1963 Yhdysvaltain presidentti John F. 
Kennedyn on tulkittu antaneen tukensa berlii- 
niläisille. Hän lausui tuolloin monimerkityk- 
selliset sanat ”Olen berliiniläinen” (”Ich bin 


ein Berliner”). Kennedy saavutti suunnatto- 
man suosion. Yleisradion kirjeenvaihtaja Pasi 
Rutanen kuvasi tapahtumaa: 


Reitin varrelle osui silmiin sairaita, jotka oli kulje- 
tettu paikalle invalidikärryillä. Kaikkialla oli lippu- 
ja, suuria Amerikan lippuja, joita heiluteltiin ikku- 
noista ja aitojen päältä; pieniä lippuja, jotka olivat 
liikuttavimman näköisiä vanhusten ja lasten käsis- 
sä. Ja ihmiset nauroivat — - Joukkohysteria pur- 
kautui kolmen tunnin ajaksi rytmilliseen huutoon 
K-E-N-N-E-D-Y, K-E-N-N-E-D-Y. Tuskin maail- 
massa oli nähty montakaan sellaista yhden mie- 
hen aiheuttamaa spontaania kansanliikettä kuin 
Berliinissä kesäkuun 23. päivänä vuonna 1963.” 


Kylmän sodan aikana Suomi yritti olla puo- 
lueeton suhteessa Itä-ja Länsi-Saksaan. Ber- 
liinissä vierailevien oli päätettävä kumpaan 
kaupunkiin he menivät. Sen jälkeen kun 
Itä- ja Länsi-Saksa olivat 1953 avanneet kau- 
palliset edustustonsa Helsingissä, ja Suomi 
avannut edustustonsa Bonnissa ja Itä-Berlii- 
nissä, oli Suomi ainoa maa, jolla oli tasaver- 
taiset suhteet molempiin Saksoihin. Kilpailua 
Saksojen välillä ja suhteessa Suomeen käytiin 
muun muassa kulttuurin alueella. DDR pe- 
rusti kulttuuri-instituutin Helsinkiin vuonna 
1960 ja Goethe-Instituutti aloitti Helsingis- 
sä toimintansa vuonna 1963. Tutkijoita riitti 
opintomatkoille molempiin osiin Berliiniä. 
Esimerkiksi Itä-Saksan yliopistojen historian- 
tutkijoilla ja suomalaisilla historiantutkijoilla 
oli säännöllisiä tapaamisia.* Itä-Saksa oli 
aktiivinen Suomen suuntaan odottaen saavan- 
sa tunnustamisen Suomesta. Vuodenvaihtees- 
sa 1972-1973 Suomi tunnusti DDR:n ja solmi 
diplomaattisuhteet. Tämän jälkeen Itä-Saksan 

kiinnostus Suomea kohtaan pieneni." Yhtey- 
denpito Itä-Saksan ja Länsi-Saksan välillä 
helpottui, kun neljän miehitysvallan välinen 
sopimus tuli voimaan vuonna 1972, ja seitse- 
mäntoista vuotta myöhemmin, 9.11.1989, 
muuri alkoi murtua. Berliinin uusi nousu al- 
koi, kun Saksan liittotasavallan pääkaupunki- 
toiminnot päätettiin siirtää sinne vuonna 1991. 

Berliinin kahtiajako jätti jälkeensä talou- 
dellisen ja sosiaalisen kuilun entisen idän ja 
lännen välille. Muurin murtumisen jälkeen 
kaupungista löytyi tyhjää toimistotilaa, jou- 
tomaata ja rakennuksia, joihin syntyi moni- 
muotoista kulttuuritarjontaa. Berliinistä tuli 
kulttuurikaupunki, mikä vaikuttaa edelleen 
positiivisesti yritysten sijaintipäätöksiin. Ber- 
liini kerää jälleen yhteen taiteilijoita, kult- 
tuuri-ihmisiä ja muita luovien alojen ammat- 
tilaisia paitsi Saksasta myös kaikkialta maail- 
masta. Esimerkiksi Prenzlauer Bergin kau- 
punginosaan on syntynyt kiinnostava uuden 
kulttuurin keskittymä. Jo ennen Saksojen 
yhdistymistä Berliinin onnistui päästä Euroo- 
pan kulttuuripääkaupungiksi vuonna 1988. 
Kulttuuripääkaupunkivuoden pitkäaikaisista 
vaikutuksista mainittakoon filmiakatemian 
perustaminen Berliiniin.” 

Berliini veti puoleensa Weimarin tasaval- 
lan lopulle saakka magneetin lailla taiteilijoi- 
ta, arkkitehteja ja tiedemiehiä muista Saksan 
kaupungeista. Saksojen yhdistämisen jälkeen 
Berliiniin virtasi siirtolaisia, joiden mukana 
monikulttuurisuus on tullut jäädäkseen. Ber- 
liiniin muutti jo 1990-luvulla pakolaisia enti- 
sen Jugoslavian alueelta, juutalaisia Venäjältä 
ja saksalaistaustaisia siirtolaisia. Kolmannes 
Berliinin maahanmuuttajista on lähtöisin 

Turkista. Monikulttuurisuus on luonut erin- 
omaiset edellytykset vaihtoehtokulttuureille. 
Myös klubikulttuuri on jo pitkään ollut osa 
Berliinin julkista tilaa, ja se tarjoaa kohtaus- 
paikkoja eri taiteenaloja edustaville ihmisil- 
le. Klubeilla tunnustetaan olevan välillinen 
taloudellinen merkitys, sillä kuten Richard 
Florida on todennut, vilkas kaupunkielämä 
edistää menestystä houkutellessaan lahjak- 
kuuksia. Florida määrittelee kaupunkien 
luovuuden astetta kahden indeksin pohjalta: 
gay-indeksin ja coolius-indeksin. Edelliseen 
kuuluvat suvaitsevaisuus ja erilaisuuden sie- 
täminen, esimerkiksi homoklubien muodos- 
sa, kun taas jälkimmäiseen, cooliuteen, moni- 
puolinen kulttuuritarjonta sekä vilkas baari- ja 
ravintolakulttuuri. Ideana on luoda kohtaa- 
mispaikkoja erilaisille ihmisryhmille.“ Uusi 
kaupallinen keskus Potzdamer Platzilla viestii 
sekin Berliinin uudesta noususta maailman- 
kaupungiksi. 

2000-luvulle tultaessa elektroniikkateolli- 
suus, lääke- ja biolääketieteellinen teollisuus 
sekä uusiutuva energia olivat nousevia teol- 
lisuudenaloja, ja nämä sekä uusmedia-alan 
yritykset ja muut luovat kulttuurialat löysi- 
vät Berliinin.” Esimerkiksi Euroopan suurin 

ohjelmistoyritys SAP (Systems, Applications 
& Products in Data Processing) laajentui Ber- 
liiniin. Samoin Saksan Universal Music siirsi 
Saksan pääkonttorin Hampurista Berliiniin.” 
Heikki Aittokoski toteaa osuvasti: 


Berliinin rikkaus on siinä, että se herättää men- 
neillä tapahtumilla kysymyksiä, eikä pelkästään 
vain saksalaisia vaan yleisinhimillisiä kysymyksiä. 
Berliini on valtava ulkomuseo, joka panee ajatte- 
lemaan. Berliinissä tiivistyvät 1800-luvun pöyhkeä 
nationalismi ja 1900-luvun väkivaltainen järjet- 
tömyys, mutta myös kiintoisa nykyhetki ja 2000- 
luvun mahdollisuudet.” 


Berliinin kehittäminen on ollut yhdistyneen 
Saksan kärkihankkeita. Tätä tavoitetta on 
tukenut myös EU. Lähes kahdenkymmenen 
vuoden ajan nostokurjet ovat olleet kiinteä 
osa kaupunkikuvaa, mikä kertoo kaupun- 
gin kasvusta. Uudelleen rakennettu linna 
(Schloss), Valtiopäivätalo, Potsdamer Platzin 
pilvenpiirtäjät ja Berliinin Hauptbahnhof 
— entisen Anhalter Bahnhofin paikalle nous- 
sut mahtava rautatieasemarakennus — osoitta- 
vat berliiniläisten ja saksalaisten vahvaa pyr- 
kimystä yhdeksi Euroopan merkittävimmistä 
metropoleista. 

MIRJA MÄNTYLÄ 


”Suuri joukko arvokkaita tiedemiehiä 
ja muita maineikkaita matkailijoita” 


Geologikongressin retkeily Tampereella 1897 


Elokuussa 1897 Tampere sai toimia muuta- 
man päivän ajan kansainvälisen geologi- 
kongressin isäntäkaupunkina. Geologien 
Tampereen-vierailu oli osa Pietarissa järjestet- 
tävän kongressitapahtuman Suomen-retkeä, 
joka toteutettiin viikon mittaisena ennen 
varsinaista kongressia. Nelipäiväisen Tampe- 
reen-retken ohella geologit tutustuivat geo- 
logisiin kohteisiin Lahdessa ja Suursaarella. 
Kongressien ja konferenssien yhteydessä on 
ollut aina tapana varata aikaa sosiaaliseen oh- 
jelmaan, jonka tarkoituksena on antaa vierail- 
le mahdollisuus tavata kollegoitaan epäviral- 
lisen seurustelun merkeissä sekä tutustuttaa 
vierailijoita paikalliseen kulttuuriin ja isäntä- 
kaupungin ja lähiseudun nähtävyyksiin. Mitä 
retkikunnalle haluttiin näyttää Tampereelta ja 
millaisena Tammerkosken kaupunki haluttiin 
esittää ulkomaisille vieraille? Tarkastelen vie- 
raille tarjottua sosiaalista ohjelmaa ja pohdin, 
miten täkäläinen ohjelma erosi kongressien 
osanottajille tarjotusta ohjelmasta muualla 
Suomessa. Mihin asioihin ulkomaiset vieraat 
kiinnittivät huomiota Tampereella ollessaan? 

Geologikongressin Suomen-ekskursion tut- 
kiminen on tehtävänä haastava, sillä Suomelle 


ja Tampereelle merkittävästä tiedetapahtu- 
masta on jäänyt vain niukasti aineistoja kir- 
jastoihin ja arkistoihin. Suomen Maantieteel- 
lisen Seuran arkistosta löytyy merkintä retken 
järjestelyistä vastaavan komitean perustami- 
sesta Helsinkiin marraskuussa 1896. Komi- 
teaan kuuluivat Suomen Geologisen Komis- 
sionin päällikkö Jakob Johannes Sederholm 
ja tohtori Wilhelm Ramsay sekä professori 
Edvard Neovius, luotsipäällikkö N. Sjöman, 
tohtori August Ramsay ja everstiluutnantti 
M. Alftan.' Komitean aineistoja ei kuiten- 
kaan löydy Suomen Maantieteellisen Seuran 
eikä Sederholmin johtaman Geologisen Ko- 
missionin (Geologisen tutkimuskeskuksen) 
arkistosta. Myöskään Tampereelle peruste- 
tun paikalliskomitean arkistoa ei ole löytynyt. 
Vaikuttaa siltä, että komiteoiden toiminta on 
ollut epävirallista verkostosuhteisiin perustu- 
vaa toimintaa, josta ei ole pidetty pöytäkirjoja. 
Helsingin pääkomitean keskushahmo on ollut 
Sederholm, jonka Äbo Akademin kirjastos- 
sa sijaitsevasta laajasta arkistosta löytyy kir- 
jeenvaihtoa Tampereen seudun toimijoiden 
ja retken osanottajien kanssa. Tampereella 
keskushenkilö oli von Kraemer, jonka hyvät 

suhteet paikalliseen eliittiin, kuten tehtaiden 
ja kartanoiden omistajiin, heijastunevat Tam- 
pereen ohjelmassa. Tieto siitä, että Tampe- 
reen kaupunginvaltuuston ja rahatoimikama- 
rin pöytäkirjoissa ei ole mitään merkintää siitä, 
että yli sata kansainvälistä vierasta oleskelee 
kaupungissa neljän päivän ajan, on tutkimuk- 
sen kannalta hyvin puhutteleva. Tämä tukee 
käsitystäni retken järjestelyjen henkilökohtai- 
siin suhteisiin perustuvasta luonteesta. 
Suomalaisissa sanomalehdissä ilmestyi 
uutisia retken järjestelyistä, laajoja ja yksityis- 
kohtaisia kuvauksia retken vaiheista, ulko- 
maisille vieraille tarkoitettuja kirjoituksia sekä 
vieraiden kiitoskirjoituksia. Retkikuvauksia 
kirjoittivat ekskursion mukana matkustaneet 
lehtimiehet, joiden pääasiassa helsinkiläisleh- 
dissä ilmestyneitä kirjoituksia muut lehdet 
lainasivat. Kongressin jälkeen ulkomaisissa 
lehdissä ilmestyi artikkeleita, joissa Suomen- 
ekskursio oli kuitattu yleensä vain maininnal- 
la. Poikkeuksena ovat Preussin valtiongeologi 
K. Keilhackin kirjoitukset, joissa hän kuvaa 
ekskursion osanottajana tapahtumia Suomes- 
sa, vaikka pääpaino on hänelläkin geologis- 
ten olojen kuvaamisessa. Suomessa kirjoittelu 
ekskursiosta loppui käytännössä täysin retken 
päätyttyä. Minkäänlaista yhteenvetoa retken 
järjestelyjen onnistumisesta tai keskustelua 
retken tiimoilta ei jälkikäteen lehdistössä 
ilmennyt. Ainoa retkestä Suomessa ilmestynyt 
artikkeli oli Julius Ailion Kansanvalistusseuran 
kalenterissa vuonna 1897 julkaistu ”Geoloogi- 
kongressin jäsenten retkeilyt Suomessa”. Suo- 
men mittakaavassa merkittävä tapahtuma, 
jossa Suomi sai kansainvälistä näkyvyyttä 
ja joka oli voimakkaasti esillä kotimaisessa 

lehdistössä ja noteerattiin myös ulkomaisis- 
sa lehdissä, näyttää jääneen kuriositeetiksi, 
josta ei ole kirjoitettu ja jota ei ole aiemmin 
tutkittu. Tämä ei ole sinänsä yllättävää, sillä 
kansainvälisistä konferensseista ja varsinkin 
niihin liittyneistä ekskursioista on tehty hyvin 
vähän tutkimusta. 


1800-luvun tieteelliset kongressit 
ja Suomi 


Kansainväliset tieteelliset kongressit olivat 
osa tieteen kansainvälistymisprosessia, jol- 
le taloudellinen ja tekninen kehitys sekä 
yhteiset poliittiset hankkeet, kuten Wienin 
kongressi, loivat edellytykset. Tieteessä 1800- 
luvun aikana tapahtuneet muutokset lisäsivät 
tarvetta vahvistaa kontakteja eri maiden tiede- 
miesten välillä. Tutkimusten määrä kasvoi 
nopeasti. Tarvittiin standardointia, tieteellis- 
tä vertailua, mahdollisuuksia vaihtaa uusinta 
tutkimustietoa sekä rajat ylittävää yhteistoi- 
mintaa suurissa projekteissa. Kongresseista 
tuli säännöllisesti järjestettäviä tilaisuuksia, 
joissa uusimpien tutkimustuloksien esittelyjen 
lisäksi perustettiin myös kansainvälisiä tiede- 
järjestöjä. Ennen ensimmäistä maailmansotaa 
pidettyjä kongresseja tutkineen Eckhardt 
Fuchsin mukaan kansainvälinen tiedeyhteisö 
luotiin kongresseissa. Ensimmäiset tieteelliset 
kongressit oli järjestetty jo 1700-luvun lopussa, 
mutta säännöllinen kongressitoiminta käyn- 
nistyi vasta 1800-luvun puolivälissä. Lontoon 
maailmannäyttelyssä vuonna 1862 konfe- 
renssit tulivat pysyväksi osaksi myös maail- 
mannäyttelyiden ohjelmaa. Järjestettyjen 

kongressien määrän kasvu oli huimaava. Kun 
1860-luvulla pidettiin vuosittain kymmenkun- 
ta kongressia, oli niitä 1900-luvun alussa noin 
135 vuodessa. Vuosien 1880 ja 1900 välisenä 
aikana kongressien määrä viisinkertaistui.? 

Tieteellisillä kongresseilla oli myös poliit- 
tista merkitystä. Valtiot lähettivät virallisia dele- 
gaatioitaan ja tukivat taloudellisesti kongres- 
sien osanottajia, joiden oletettiin edustavan 
kansallisia pyrkimyksiä. Isäntämaassa hallit- 
sijaperhe ja hallitus toimivat kongressien 
suojelijoina. Viralliset kutsut lähetettiin diplo- 
maattisten kanavien kautta. Kongresseja jär- 
jestettiin myös hallitusten aloitteesta tai valti- 
oiden kustantamina. Fuchsin mukaan ennen 
ensimmäistä maailmansotaa pidettyihin kong- 
resseihin osallistuneet tiedemiehet katsoivat 
olevansa yhtäältä kulttuurinsa ja kansakun- 
tansa edustajia ja toisaalta osa kansainvälistä 
tiedeyhteisöä.3 

Tieteelliset kongressit voidaan toisaalta 
nähdä myös osana matkailua. Oppineet ja 
tiedemiehet ovat jo vuosisatoja tehneet mat- 
koja päästäkseen yhteyteen toistensa kanssa. 
Keskiajalla he muodostivat yhteisöjä, jois- 
ta osasta kehittyi tieteenalansa keskuksia ja 
myöhemmin yliopistoja. Uudella ajalla tiede- 
miehet tekivät grand tour -matkoja, joiden 
tarkoituksena oli opiskelu ja tutkimuksen 
tekeminen Euroopan kulttuurikeskuksissa, 
kuten Roomassa, Pariisissa ja Firenzessä. Mo- 
nilla tieteenaloilla tutkimusmatkojen tekemi- 
nen on ollut 1700-luvulta lähtien kiinteä osa 
tieteellistä työtä.t Tieteellisiä kongresseja ja 
niihin liittyviä ekskursioita voi kuvata myös 
kulttuurimatkailun käsitteellä. Käsitettä kult- 
tuurimatkailu on käytetty usein esimerkiksi 


muistomerkeille tai menneisyyttä kuvasta- 
viin tapahtumiin suuntautuvasta matkailusta, 
jolloin voidaan puhua kulttuurimatkailun 
teknisestä määritelmästä. Kulttuurimatkailun 
käsitteellisessä määritelmässä taas keskeistä 
on matkan luonne ja motivaatio. Matkailu 
oli 1800-luvun lopulla vahvasti tavoitteellista 
ja sen yleisenä ja sosiaalisesti hyväksyttynä 
motiivina oli uuden oppiminen.5 Tämä sopii 
erityisesti kongressimatkoihin, joissa tavoite 
uuden etsimisestä, kokemisesta ja oppimisesta 
onkin keskeisellä sijalla. Erityisen selvää tämä 
on kongresseihin liittyvien ekskursioiden‘ 
kohdalla. 

Suomalaiset tiedemiehet osallistuivat alus- 
ta lähtien ahkerasti Euroopassa ja Amerikas- 
sa pidettyihin tieteellisiin kongresseihin. 
Osallistumista helpottivat valtion myöntämät 
matka-apurahat. Suomessa kansainvälisiä 
kongresseja ei 1800-luvulla järjestetty. Lähi- 
alueilla järjestettiin kuitenkin useita kongres- 
seja 1800-luvun aikana, sillä Tukholma ja Pie- 
tari olivat suosittuja kongressikaupunkeja.? 
Etenkin Pietarissa järjestettyjen kongressien 
yhteydessä kongressivieraita saapui toisinaan 
myös Suomeen. He tulivat joko yksityisesti 
matkailemaan maassamme, Suomen senaatin 
kutsuvieraina tai kongressiin liittyvän ekskur- 
sion osanottajina. 

Omatoimimatkailijoista esimerkkinä on 
ranskalainen professori Léon de Rosny, joka 
osallistui orientalistikongressiin Pietarissa 
1876. Hän oli tunnettu itämaisten kielten tut- 
kija ja Pariisissa vuonna 1873 pidetyn ensim- 
mäisen orientalistikongressin puheenjohtaja. 
Pietarin kongressin jälkeen de Rosny teki yh- 
dessä kahden toverinsa kanssa kiertomatkan 

a 


kuva-arkisto. 


Etelä-Suomessa. Hän oli suunnitellut Suo- 
men-matkaa jo pitkään, mutta mitään valmis- 
teluja matkaa varten ei ollut tehty ja seurue 
matkustikin ilman ennakkosuunnitelmaa. 
Retkeläiset tutustuivat ensin Viipuriin ja 
Monrepos’hon. Viipurista he matkustivat ju- 
nalla Riihimäelle ja sieltä edelleen Hämeen- 

Konsulinsaaren kesäravintola, Tammerkoski ja Finlaysonin tehtaat. Kuva: Svante Lagergren 1891. Vapriikin 


linnaan ja Tampereelle. Hämeenlinna puu- 
kaupunkina viehätti ranskalaisia, kun taas 
Tampereen teollisuuskaupungista he eivät 
erityisemmin pitäneet. Tampereelta he suun- 
tasivat Toijalan kautta Turkuun, jossa vilkas 
hyörinä Aurajoen rannalla ja kaupunkikuvan 
värikkyys mustalaisineen ja emigrantteineen 

innosti matkalaisia. Turusta ranskalaiset mat- 
kustivat laivalla Saloon ja sieltä Helsinkiin. 
Helsingissä he tapasivat Suomen historian 
professorin Yrjö Sakari Yrjö-Koskisen, johon 
Léon de Rosny oli tutustunut Pariisissa." 
Pietarissa järjestetyt kongressit tarjosivat 
suomalaisille mahdollisuuksia tehdä Suo- 
mea tunnetuksi ulkomailla. Suomen senaatti 
kutsuikin kongressien osanottajia vierailulle 
maahamme. Kutsun saivat vuoden 1890 van- 
keinhoitokongressi, vuonna 1892 pidetty rauta- 
tiekongressi sekä vuoden 1897 geologikong- 
ressi. Vierailukohteena oli Imatra, joka toimi 
senaatin tarjoamien päivällisten pitopaikkana. 
Vankeinhoitokongressin osanottajat kävivät 
myös Helsingissä, jossa he tutustuivat Sörnäis- 
ten vankilaan, kaupungin nähtävyyksiin ja 
osallistuivat Helsingin kaupungin järjestämille 
juhlapäivällisille. Useat seikat selittävät Imat- 
ran valintaa paikaksi, johon kongressivieraat 
haluttiin tuoda. Ensinnäkin paikka sijaitsi 
melko lähellä Pietaria ja liikenneyhteydet 
olivat hyvät, etenkin Karjalan radan valmis- 
tuttua vuonna 1892 Viipurista Elisenvaaraan 
ja Imatralle. Toiseksi Imatralle oli perustettu 
hotelli palvelemaan nimenomaan korkea- 
tasoista majoitus- ja ravintolapalvelua vaativaa 
ulkomaista asiakaskuntaa. Tärkein tekijä oli 
kuitenkin Imatran koski, joka oli Suomen suo- 
situin ja kansainvälisesti tunnetuin nähtävyys. 
Sitä kävi 1890-luvulla katsomassa arviolta 
5000 matkailijaa vuosittain.? John F. Searsin 
mukaan luonnonkohteet turistinähtävyyksinä 
ovat erityisen tärkeitä nuorille kansakunnil- 
le, joilla ei ole pitkää historiallista perinnettä, 


vaan joiden täytyy määrätietoisesti rakentaa 
kulttuurista identiteettiään. Näihin nähtävyyk- 
siin saatettiin liittää muualla pyhiin paikkoi- 
hin yhdistyneitä merkityksiä. Yhdysvalloissa 
esimerkiksi Niagaran putouksista muodostui 
1800-luvulla eräänlainen pyhiinvaelluspaik- 
ka, jonne tultiin ihailemaan Jumalan luomis- 
työn aikaansaannoksia ja kokemaan ylpeyttä 
omasta maasta. Niagarasta tuli Amerikan 
symboli ja vierailusta putouksella tärkeä ame- 
rikkalaiseen elämäntapaan kuulunut rituaali." 
Imatran koski oli Suomen Niagara — Suomen 
luonnon dramaattisin kohde, joka jokaisen 
Suomessa matkailevan oli nähtävä. Koska 
Imatran koskella oli erityinen asema nuorel- 
le kansakunnalle, myös ulkomaiset kongressi- 
vieraat haluttiin viedä kosken partaalle. 

Suomen senaatin kongressivieraille järjes- 
tämissä Imatran-retkissä juhlapäivällisineen 
on nähtävissä myös poliittisia motiiveja. Suo- 
men olosuhteita ja erillisasemaa haluttiin teh- 
dä tunnetuksi tiedemaailman eliitille. Venäläi- 
sissä lehdissä esiintyi kriittisiä äänenpainoja 
suomalaisten järjestämistä kongressitapahtu- 
mista. Novoje Vremja kommentoi juhlapäiväl- 
lisillä pidettyjä puheita, jotka lehden mukaan 
olivat geologikongressin yhteydessä hillitym- 
piä kuin vuonna 1890, jolloin vankeinhoito- 
kongressi oli maassa. Lehden mukaan silloin 
yritettiin vedota Eurooppaan ja herättää myö- 
tätuntoa Suomen asemaa kohtaan ja puhut- 
tiin ”Suomen riippumattomasta kansallisesta 
ja valtiollisesta elämästä”. Vuonna 1897 lehteä 
ärsytti suomalaislehtien ja päivällispuhujien 
harrastama itsensä ylistäminen." 

VII kansainvälinen geologikongressi 
Pietarissa ja Suomen-retki 


Kansainvälinen geologikongressi oli järjes- 
tetty ensimmäisen kerran Pariisissa 1878 
ja seitsemäs kokoontuminen oli Pietarissa 
elo-syyskuun vaihteessa vuonna 1897. Juhla- 
va avajaistilaisuus ja istunnot pidettiin Pieta- 
rin eläintieteellisessä museossa, ja kongres- 
sin avasi suuriruhtinas Konstantin, joka oli 
kongressin kunniapresidentti ja Pietarin tiede- 
akatemian esimies. Keisari Nikolai II ja Venä- 
jän hallitsijahuone edistivät myös monin ta- 
voin järjestelyjen onnistumista. Kongressiin 
oli ilmoittautunut yli tuhat henkeä ja siihen 
osallistui noin 700 geologia ja muuta tiede- 
miestä 27:stä eri maasta. Kongressiin liittyi 
useita ekskursioita. Ennen avajaisia järjestet- 
tiin 30 päivän ekskursio Uralille, kahden vii- 
kon Viron-matka sekä viikon retki Suomeen. 
Kongressin aikana järjestettiin lyhyitä retkiä 
Pietarin ympäristöön sekä matka Imatran kos- 
kelle. Kongressin jälkeen oli tarjolla kolmen 
päivän retki Moskovan ympäristöön sekä 
kolme vaihtoehtoista matkaa Etelä Venäjälle. 
Kaiken kaikkiaan VII geologikongressi eks- 
kursioineen kesti kaksi ja puoli kuukautta.” 
Suomen-retki alkoi Helsingistä 21. elokuuta 
ja päättyi Pietariin 28. elokuuta. Osallistujia 
oli hieman yli sata, ja he tulivat Euroopasta, 
Yhdysvalloista ja Venäjältä. Suomeen saapui 
huomattava joukko eturivin geologeja ja mui- 
ta tieteentekijöitä, sillä puolet retken osanotta- 
jista oli professoreita ja tohtoreita. Lisäksi oli 
valtiongeologeja, vuori-insinöörejä, geolo- 
gisten yhdistysten edustajia sekä muita alan 
asiantuntijoita ja harrastajia. Retkikunta oli 

miesvaltainen, mutta mukana oli myös tun- 
nettu amerikkalainen naisgeologi Florence 
Bascom, suomalainen Hanna Lindberg sekä 
tiedemiesten puolisoita. Filosofian maisteri 
Hanna Lindberg oli tunnettu huomattavan 
laajasta kielitaidostaan ja osallistui retkeen 
ilmeisesti järjestäjien edustajana.“ 

Retken aluksi Helsingin kaupunki järjesti 
päivällisen Kaivohuoneella, jossa juhlapu- 
heen piti senaattori Leo Mechelin. Helsingis- 
tä retkikunta matkusti 22. elokuuta ylimää- 
räisellä junalla Tampereelle. Ensimmäinen 
tutkimusretki tehtiin samana päivänä junalla 
Siuroon, Suoniemelle ja Kulovedelle. Seuraa- 
vana päivänä oli vuorossa retki höyrylaivoil- 
la Näsijärveä pitkin Aitolahdelle ja Teiskoon, 
joissa tutustuttiin useisiin geologisesti kiinnos- 
taviin kohteisiin. Päivällinen syötiin Teiskolan 
kartanossa ja illalla ohjelmassa oli vielä teen- 
juontia keskellä Tammerkoskea sijaitsevassa 
Konsulinsaaressa. Elokuu 24. päivänä geolo- 
git nousivat jälleen junaan ja matkustivat nyt 
Suinulaan ja Orivedelle. Paluumatkalla pysäh- 
dyttiin Kangasalla, jossa geologit tutustuivat 
harjuihin ja nauttivat päivällistä Kangasalan 
Seurahuoneella. Illaksi ryhmä palasi jälleen 
Tampereelle, jossa illanviettoa jatkettiin Pyy- 
nikillä Rosendahlin ravintolassa. Viimeisenä 
päivänä Tampereella vieraat ja heidän suo- 
malaiset isäntänsä nauttivat juhlapäivällisen 
Lielahden kartanossa. 

Tampereelta retki jatkui junalla Lahteen, 
jonka ympäristössä vieraat retkeilivät torstaina 
26. elokuuta. Lahdesta retkikunta jatkoi rauta- 
teitse Kouvolan kautta Kotkaan ja sieltä höyry- 
laivalla Suursaarelle tutustumaan saaren eri- 
koiseen kallioperään. Suursaarelta retkeilijät 

saapuivat 28. päivän aamuna Viipuriin, josta 
he matkustivat junalla samana iltana pidet- 
tyyn kongressin avajaistilaisuuteen Pietariin. 
Pietarin kongressi-istuntojen välissä pidet- 
tiin vapaapäivä, jolloin noin 600 henkeä 
kokoontui Imatralle Suomen senaatin järjes- 
tämille juhlapäivällisille. Mukana oli myös 
geologeja, jotka olivat osallistuneet Suomen- 
ekskursiolle. Tampereen seudulta tilaisuu- 
teen oli kutsuttu Lielahden kartanon omista- 
ja Wilhelm Fredrik von Nottbeck, Teiskolan 
kartanon omistajat Aina Tammelander sekä 
Axel ja Florence Tammelander, pankinjoh- 
taja Nils Idman, Karkun nimismies Werner 
Wegelius, Tampereen poliisimestari Carl von 
Kraemer sekä insinööri Magnus Lavonius.' 
He olivat geologiretkikunnalle vieraanvarai- 
suuttaan osoittaneita kartanonomistajia sekä 
vieraiden isäntinä toimineita ja retken jär- 
jestelyistä vastanneita paikallistoimikunnan 
jäseniä. 

Suomen-retken johtajina toimivat Suomen 
Geologisen komissionin päällikkö Jakob Jo- 
hannes Sederholm sekä tohtori Wilhelm 
Ramsay, molemmat kansainvälisesti tunnet- 
tuja geologeja. Järjestelyistä vastasi Helsinkiin 
perustettu komitea, johon myös Sederholm ja 
Ramsay kuuluivat. Helsingin pääkomitean 
lisäksi Tampereella toimi paikalliskomitea, 
joka huolehti majoituksesta sekä muista geo- 
logikongressin kaupungissa oleskeluun liitty- 
vistä järjestelyistä. Komitean johtoon kutsut- 
tiin poliisimestari Carl von Kraemer, jolla oli 
laaja sosiaalinen verkosto kaupungissa ja sen 
ulkopuolella. Muut jäsenet olivat Finlaysonin 
isännöitsijä Christian Bruun sekä Tampereen 
Pellavatehtaan kutomon johtaja Magnus 


Lavonius.” Merkille pantavaa on, että Tampe- 
reen kaupunki ei osallistunut retken järjeste- 
lyihin millään tavalla'*, vaan komitean jäsenet 
ja yksityishenkilöt hoitivat kaikki järjestelyt ja 
tilaisuudet myös kaupungin alueella. 

Suomen-ekskursion osanottajat saapuivat 
kotimaastaan suoraan Helsinkiin. Jo useita 
päiviä ennen retken alkamista kongressi- 
vieraita liikkui kaupungin kaduilla. Retkelle 
osallistunut arkeologi Julius Ailio perustelee, 
miksi retki aloitettiin Helsingistä: ”Täytyihän 
heidän ensiksi nähdä suuriruhtinaskunnan 
nuori pääkaupunki, sen valtiollinen ja henki- 
nen keskuspiste.”'? Osanottajia varten retken 
johtajat J. J. Sederholm ja Wilhelm Ramsay 
olivat laatineet ranskankielisen opasvihon, 
joka sisälsi retken aikataulun ja muuta hyödyl- 
listä tietoa retkeläisille. Vihkosessa esiteltiin 
laajasti Helsingin palveluita ja nähtävyyksiä. 
Tarjolla oli tietoa myös opastetusta kiertoaje- 
lusta kaupungissa sekä kaupungin geologisista 
kohteista ja kokoelmista, joihin vieraiden oli 
mahdollista tutustua. Kiertoajelun reitistä ja 
kohteista on nähtävissä, että vieraille näytet- 
tiin tärkeimmät hallinnon, tieteen ja taiteen 
rakennukset. Helsingin monumentaalinen 
empirekeskusta ja sen ympärille vuosisadan 
viimeisellä neljänneksellä nousseet uudet jul- 
kiset rakennukset edustivat Suomessa man- 
nermaista urbanismia, jota haluttiin erityisesti 
esitellä. Reitin varrella sijaitsivat myös Hel- 
singin tärkeimpiin nähtävyyksiin lukeutuneet 
uudenaikaiset kaupunkipuistot, Tähtitornin- 
vuori ja Kaivopuisto, sekä Aleksanteri II:n ja 
J. L. Runebergin patsaat, jotka edustivat ajan 
poliittista, kansallisia tarkoitusperiä palvele- 
vaa kuvanveistotaidetta.?" 

Noin 30000 asukkaan Tampere oli Helsin- 
kiin” verrattuna pikkukaupunki, mutta Suo- 
men teollistuneimpana kaupunkina omalei- 
mainen. Geologiretkikunnan saapuminen 
kaupunkiin oli merkittävä tapahtuma, johon 
suuri joukko kaupunkilaisia osallistui vierai- 
den isäntinä, majoittajina, kuljettajina ja muis- 
sa tehtävissä. Ulkomaisia kauppiaita, liike- 
miehiä, taiteilijoita, työmiehiä ja palvelijoita 
sekä matkailijoita oli tehdaskaupungissa kyllä 
totuttu näkemään, sillä Tampereella vieraili 
1800-luvun lopussa ja 1900-luvun alussa noin 
300-450 ulkomaalaista vuosittain. Lisäksi teh- 
taissa työskenteli englantilaisia, saksalaisia ja 
ruotsalaisia insinöörejä, teknikoita, mekaanik- 
koja ja muuta henkilökuntaa.” Geologiretki- 
kunnassa poikkeuksellista oli ryhmän suuri 
koko. Jo osanottajien majoittaminen vaati 
huomattavia järjestelyjä. Kaikki vieraat eivät 
mahtuneet kaupungin kahteen hotelliin, vaan 
osa oli majoitettava matkailijakotiin sekä 
Finlaysonin suureen juhlasaliin. Loput sijoi- 
tettiin yksityisten kaupunkilaisten koteihin 
sekä kaupungin ulkopuolelle, sillä ainakin 
Hatanpää kartano otti vieraita vastaan. Ajan- 
kohta teki perhemajoituksen ongelmalliseksi, 
sillä kaupungin säätyläisasukkaista valtaosa 
oli joko matkustanut pois kesäksi tai oleskeli 
maaseudulla. 

Tampereen paikallistoimikunta toteutti 
Helsingissä sijainneen pääkomitean ehdotuk- 
sia. Retken osanottajat olivat kukin maksaneet 
130 markkaa retkikassaan, jolla katettiin yhtei- 
sesti matka-, majoitus- ja ateriakulut retken 
aikana. Helsingissä sijainneen pääkomitean 
ehdotuksesta Tampereen paikalliskomitea 

painatti ja jakoi retken osanottajille kuponki- 
vihkoja ajurimatkojen maksamista varten. 
Vastaavanlainen kuponkikäytäntö oli ollut 
käytössä ulkomaisissa kongresseissa. Paikal- 
listoimikunnan johtajana poliisimestari Carl 
von Kraemer kutsui vuokra-ajurit koolle, in- 
formoi heitä lippukäytännöstä ja kehotti hei- 
tä puhdistamaan vaununsa ja pukeutumaan 
siististi kongressivierailun aikana. Tieto ku- 
ponkien käyttöönotosta synnytti vilkasta 
keskustelua Tampereella. Nuorsuomalaisten 
Tampereen Sanomat kirjoitti aiheesta otsikolla 
”Uutta rahaa Tampereella”. Lehti pilkkasi pika- 
ajureille ulkomaisten ”herrojen” vuoksi 
annettua siistiytymiskehotusta sekä kritisoi 
kuponkikäytäntöä. Lehti ihmetteli ”ovatko 
täkäläiset viranomaiset oikeutettuja säätä- 
mään ajureillemme määräajaksi uutta rahaa 
maassa käyvän, ainoan laillisen markan ja 
pennin sijaan”.* 

Tampereen Kauppaseuran lehti, Tampereen 
Uutiset, puolusti kuitenkin komitean ”hyvää 
tarkoittavia toimenpiteitä”. Lehti selitti kupon- 
kien käyttöönoton johtuvan siitä, ettei kaikil- 
la vierailla otaksuttavasti ollut Suomen rahaa 
mukanaan. Alueen ruotsinkielisten äänen- 
kannattaja, Tammerfors Nyheter, paheksui voi- 
makkaasti Tampereen Sanomien kirjoittelua ja 
toivoi, että myös yleisö poliisikamarin tavoin 
osaisi tehdä velvollisuutensa, jotta kongressin 
vierailu olisi onnistunut. Poliisimestari von 
Kraemerin vastine, joka lopetti keskustelun 
Tampereen uudesta rahasta, julkaistiin päi- 
vää ennen geologien saapumista kaupunkiin. 
Kirjoituksessaan Kraemer perustelee, miksi 
kupongit oli otettu käyttöön ja korostaa, että 

syynä ei ole pelko ajurien epärehellisyydes- 
tä. Lisäksi Kraemer muistutti, että geologien 
”käynti useammissa paikoissa maassamme 
tuottaa maallemme suuren kunnian”. 


Tampereen nähtävyyksinä Tammerkoski, 


tehtaat ja Pyynikki 


Geologiretkikunnan jäsenet yöpyivät Tampe- 
reella, mutta päivät he viettivät tutkimusretkil- 
lä lähikunnissa. Kun retkille lähdettiin aamui- 
sin noin kello 9 ja kaupunkiin palattiin 9-10 
aikaan illalla, vieraille jäi niukasti aikaa tutus- 
tua Tampereen nähtävyyksiin. Sederholmin 
ja Ramsayn opasvihkossa kerrotaan laajasti 
Helsingin palveluista ja nähtävyyksistä, mutta 
Tampereelta mainitaan ainoastaan Pyynikin 
näkötorni, josta kerrotaan olevan upea näkö- 
ala kaikkialle ympäristöön. Opasvihon lisäk- 
si retken järjestäjät suosittelivat retkeilijöille 
luettavaksi August Ramsayn juuri ilmestynyt- 
tä matkaopasta Finnland, Handbuch fiir Reisende, 
jossa myös Tampereen kaupunki ympäristöi- 
neen on esitelty. Opaskirja listaa kaupungin 
tärkeimmiksi nähtävyyksiksi tehtaat, puistot 
ja Esplanadin, kirkot, Konsulinsaaren, Pyyni- 
kin harjun ja Thermopylen kalliolaakson sekä 
Hatanpään kartanon. Kirjan mukaan tehtai- 
siin tutustuminen on suorastaan matkailijan 
päätehtävänä Tampereella. Yhden päivän 
ohjelmaksi kaupungissa suositellaan käyntiä 
Tammerkosken rannalla ja jossakin kosken- 
varren suurista teollisuuslaitoksista, päiväl- 
listä Pyynikillä sekä tutustumista Pyynikin 
harjuun ja Thermopylen solaan. Jos aikaa on 


enemmän, matkailijalle ehdotetaan edellisten 
kohteiden lisäksi käyntiä Kangasalla tai, jos 
Kangasala on jo nähty, matkaa Nokialle tai 
kauemmaksi länteen päin. 

Tunnetun matkailuntutkijan Dean Mac- 
Cannelin määritelmän mukaan turistinähtä- 
vyys koostuu turistin, kohteen ja kohteesta 
kertovan informaation välisestä suhteesta. 
Kohteen merkitseminen, esimerkiksi mainin- 
nat opaskirjoissa ja matkakertomuksissa, pää- 
tyminen matkamuistojen kohteeksi tai kylttien 
asettaminen, erottaa kohteen muista vastaa- 
vista. Kohteen erityisluonteen määrittelyn ja 
vahvistamisen kautta syntyy yhteinen käsitys 
siitä, mikä on näkemisen arvoista. Tähän pro- 
sessiin ovat aikojen kuluessa olleet osallisina 
muun muassa matkaoppaiden tekijät, matka- 
kirjailijat, runoilijat, maisemamaalarit, hal- 
litsijat, paikalliset matkailuyrittäjät, erilaiset 
matkailuorganisaatiot sekä yksittäiset matkai- 
lijat.?? Tampereen Sanomien julkaisema saksan- 
kielinen kirjoitus toivotti Geologiretkikunnan 
jäsenet tervetulleiksi kaupunkiin. Siinä kuva- 
taan Suomen oloja ja historiaa sekä viime vuo- 
sikymmenien nopeaa kehitystä. Kirjoitukses- 
sa esitellään myös Tamperetta sekä kerrotaan 
ympäristökuntiin suuntautuvien päiväretkien 
kohteista.” Samalla määritellään, mikä on nä- 
kemisen arvoista Tampereen seudulla. 

Kirjoituksessa luonnehditaan Suomea nuo- 
reksi kansakunnaksi ja Tamperetta nuoreksi 
kaupungiksi. Tampereen merkitystä ja eroa 
muihin kaupunkeihin rakennetaan hallitsija- 
vierailuiden avulla. Lehti esittää koko kau- 
pungin historian kolmen Tammerkosken ran- 
nalla käyneen hallitsijan ja heidän toimiensa 

Pyynikin harju vuonna 1899. Vapriikin kuva-arkisto. 


208 


”SUURI JOUKKO ARVOKKAITA TIEDEMIEHIÄ JA MUITA MAINEIKKAITA MATKAILIJOITA” 


kautta. Kuningas Kustaa III esitellään kau- 
pungin perustajana, Aleksanteri I vapaakau- 
punkioikeuksien antajana ja Aleksanteri II 
näiden kaupungin vaurastumista edistänei- 
den erioikeuksien uudistajana. Hallitsijoista 
Kustaa III on saanut erityisen aseman, sillä 
Tammerkoski, Pyynikki ja Kangasalan Kirkko- 
harju nimetään kohteina, jotka kuningas on 
nähnyt tai joissa hän on käynyt ja toistetaan 
lausahduksia, joita hänen kerrotaan näillä 
paikoilla sanoneen. Hallitsijavierailut valjas- 
tetaan osoitukseksi Tampereen ja sen ympä- 
ristön merkityksestä sekä harjujen ainutlaa- 
tuisuudesta. Hallitsijoiden käynnit harjuilla 
ja heidän sanomakseen väitetyt lausahdukset 
vahvistavat kirjoituksessa käsitystä harjuista 
seudun tärkeimpinä nähtävyyksinä. 

John F. Searsin mukaan romantiikan aat- 
teiden ja kauneuskäsitysten sekä 1700-luvun 
englantilaisen maisemapuutarhatyylin myö- 
tä kulttuuri ja maisema oli lähes samaistettu. 
Esimerkiksi amerikkalaiset loivat Euroopasta 
selvästi erottuvaa kansallista kuvaa, jossa kult- 
tuuri-identiteettiä haettiin suhteesta maahan 
ja maisemaan. Amerikassa 1800-luvun alussa 
rakennetun kansallisen kulttuurikäsityksen 
perustaksi tuli amerikkalainen maisema. Täs- 
sä rakennustyössä matkailulla oli tärkeä rooli. 
Amerikkalaiset eivät voineet kilpailla vanhan 
maailman historian, taiteiden tai arkkitehtuu- 
rin kanssa, mutta se mitä heillä oli tarjota, oli 
koskematon luonto ja jylhät maisemat. Suo- 
messakin matkailu perustui 1800-luvulla pää- 
osin luonnon ja maisemien ihailuun. Luon- 
to ja maisema olivat myös ne tekijät, joiden 
avulla Suomea tehtiin tunnetuksi ulkomailla. 
Geologeille osoitetussa kirjoituksessa koros- 


tetaan Suomen pienuutta ja syrjäisyyttä sekä 
varsin lyhyttä historiaa. Suomessa on lehden 
mukaan kuitenkin tarjolla alkuperäistä luon- 
toa ja kauniita maisemia. Lehti korostaakin, 
että ”me suomalaiset — — rakastamme kaunii- 
ta näköalojamme”.3* Tunnetuille näköalapai- 
koille alettiin rakentaa Suomessa näkötorneja 
1800-luvun puolivälistä lähtien. Ensimmäinen 
näkötorni oli Pyynikin harjulle 1844 valmistu- 
nut paviljonkimainen rakennus, joka korvat- 
tiin vuonna 1888 uudella, korkeammalla tor- 
nilla. Kangasalle valmistui neljä näkötornia 
ennen vuosisadan vaihdetta. Tornien raken- 
tamisen jälkeen myös niiden ympäristö kun- 
nostettiin. Erkki Markkanen on arvioinut, että 
Pyynikillä kävi 1890-luvulla vuosittain noin 
1200-1400 matkailijaa, joista noin 10 prosent- 
tia oli ulkomaalaisia. Kangasalla kävijöitä oli 
noin 800. Pyynikki yhdessä Kangasalan kans- 
sa muodosti Länsi-Suomen suosituimman 
matkailukohteen.* 

Tampereella teollisuus dominoi kaupunki- 
rakennetta, kun vesivoimalla toimineet teolli- 
suuslaitokset sijaitsivat nauhamaisesti kosken 
molemmilla puolilla. Kaupungille ominainen 
matkailullinen erikoisuus olivat tehdasvie- 
railut, joita suositeltiin matkailijoille myös 
August Ramsayn matkaoppaassa. Tuotanto- 
laitokset ottivat vastaan turisteja monissa 
Euroopan ja Amerikan kaupungeissa. Parii- 
sissa oli vuosisadan vaihteessa mahdollisuus 
tutustua esimerkiksi rahapajaan, kirjapainoon 
ja tupakkatehtaaseen. Yhdysvalloissa muun 
muassa Ford Motor Company jarjesti opas- 
tettuja kierroksia autotehtaisiinsa. Kohteen 
pitäminen auki yleisölle kertoi siitä, että teh- 
taalla ei ollut mitään salattavaa. Tampereen 

matkailua tutkinut Tuulia Kujala on matka- 
kertomuksista päätellyt, että matkailijat myös 
lähes poikkeuksetta kävivät tehtaissa. Hänen 
mukaansa tehdaskäynnit herättivät ristiriitai- 
sia tunteita. Yhtäältä tehtaiden tekninen edis- 
tyneisyys kiinnosti ja innosti, toisaalta tehdas- 
salien pöly ja melu sekä työtä tekevien lasten 
kalpeiden kasvojen näkeminen häiritsivät. 
Vuoden 1876 Pietarin orientalistikongressin 
jälkeen Tampereella käynyt Léon de Rosny 
esittelee lyhyessä kuvauksessaan kaupungista 
Tamperetta nimenomaan teollisuuskaupunki- 
na, sen tehtaita, veden ja vesivoiman käyttöä 
sekä tehtaiden työntekijämääriä. Matkaili- 
jan näkökulmasta katsottuna tehtaat kuiten- 
kin de Rosnyn mukaan pilasivat kaupungin 
maalauksellisen maiseman. 

Muista Tampereen teollisuuslaitoksista 
poiketen Finlaysonin puuvillatehdas ei ollut 
avoinna matkailijoille, mutta tehtaanjohdon 
kutsusta ovet aukenivat myös Finlaysonille. 
Geologiretkikunnan jäsenille tarjoutui mah- 
dollisuus tutustua tähän Suomen ja Pohjois- 
maiden suurimpaan teollisuuslaitokseen, 
jossa oli noin 3 300 työntekijää. Kutsun esitti 
Finlaysonin isännöitsijä Christian Bruun, jon- 
ka johtamalle tehdaskierrokselle suuri osa vie- 
raista osallistui. Syynä Finlaysonin tiukkaan 
vierailijapolitiikkaan oli mitä ilmeisimmin pa- 
tenttien ja mallistojen suojelu. Tuulia Kujala 
otaksuu, että kyseessä saattoi olla lisäksi teh- 
taanjohdon haluttomuus päästää ulkopuolisia 
arvioimaan työoloja. Työolosuhteet olivat 
tuskin kuitenkaan selitys tehtaan käytännölle, 
sillä olot Finlaysonilla eivät olleet ainakaan 
huonommat kuin teollisuudessa yleensä. Syy- 
nä oli pikemminkin Finlaysonilla toteutettu 

tiukka valvonta, johon kuului työntekijöiden 
valvonnan ohella se, että ulkopuolisia ei ilman 
lupaa päästetty tehdasalueelle. 

On todennäköistä, että tehdaskäynneillä 
katsojan huomio keskittyi tehdassalien ja ko- 
neiden esteettisiin ja teknisiin elementteihin, 
jolloin työntekijät unohtuivat. Dean Mac- 
Cannell on kiinnittänyt huomiota työnteki- 
jöiden puuttumiseen vuosisadanvaihteen mat- 
kaoppaiden tehdaskiertokäyntien kuvauksista. 
MacCannell puhuu metodista, jossa työnteki- 
jä piilotetaan, kun esitellään työtä. ”Turisti tu- 
lee ulos tehtaasta uskoen, että hän on päässyt 
osalliseksi johonkin teollisuudenalan sisäiseen 
tietoon, mutta niin kauan kun hän ei kohtaa 
työntekijän katsetta, hänen ei tarvitse välittää 
työntekijän tilanteesta.” MacCannell puhuu 
myös turistin kykenemättömyydestä ymmär- 
tää, mitä hän näkee. Turistin kokemus on 
aina väistämättä pinnallinen. Nähtävyyksien, 
kuten tehdastyön, katselemisen kautta turisti 
todistaa, että hän ei ole vieraantunut yhteis- 
kunnasta, mutta kuitenkin nähdyn merkitys 
jää hänelle vieraaksi. Hän näkee teollisuus- 
työntekijän konkreettisen tilanteen, mutta ei 
voi ymmärtää sitä millään merkityksellisellä 
tavalla.35 John F. Searsin mukaan turisti pyrki 
tavoittamaan pittoreskeja yksityiskohtia, ei 
sosiaalista todellisuutta niiden takana. 

Geologiretken iltatilaisuudet järjestettiin 
Tampereen parhaissa ravintoloissa ja kahvi- 
loissa: Bauerin kahvilassa lähellä rautatiease- 
maa, Konsulinsaaren kesäravintolassa kes- 
kellä Tammerkosken tehdasmaisemaa sekä 
Rosendahlin kesäravintolassa Pyynikillä. 
Tilaisuuksia isännöivät paikalliskomitea 
sekä joukko muita Tampereen seudun eliitin 

jäseniä. Kaupungin nähtävyyksiin vieraat 
pääsivät tutustumaan vasta viimeisenä aamu- 
na ennen lähtöä Lielahden kartanoon. Täl- 
löin vaihtoehtoina oli Finlaysonin tehdas- 
kierroksen ohella Pyynikin näkötorni tai, 
kuten Sederholmin ja Ramsayn laatimassa 
ohjelmassa oli esitetty, käydä tutkimassa 
savikerroksia kaupungin itäpuolella. Zampe- 
reen Uutisten mukaan geologit menivät suu- 
rella joukolla tutustumaan Tampereen teh- 
taisiin. Osa vieraista kävi Pyynikin puistossa 
ja näkötornissa ihailemassa maisemia ja osa 
rautatien itäpuolella tutkimassa savikerroksia 
ja muutamat kiertelivät kaupungilla.37 Vaik- 
ka aikaa oli niukasti käytettävissä, geologeil- 
le tarjottu ohjelma mahdollisti tutustumisen 
lähes kaikkiin Ramsayn matkaoppaassa ja 
geologeille osoitetussa materiaalissa mainit- 
tuihin Tampereen nähtävyyksiin. Ohjelma 
noudatteli matkaoppaan näkemystä siitä, että 
kaupungissa ollessa oli nähtävä ainakin Tam- 
merkoski, tehtaat ja Pyynikki. 


Kauniita maisemia ja kartanopäivällisiä 


Geologien retken Tampereen-osuuden sosiaa- 
linen ohjelma oli järjestetty pääosin muualle 
kuin Tampereelle. Kangasalla käynti 24. elo- 
kuuta oli lähes puhtaasti huvimatka. Harjuis- 
taan ja järvistään kuuluisaksi tullut Kangasala 
oli, kuten todettua, tunnettu matkailukohde, 
minkä Sederholm ja Ramsay tuovat esille 
myös geologeille laaditussa opaskirjasessa. 
Kangasalle käydystä kirjeenvaihdosta ilme- 
nee, että Helsingin komitea ja J. J. Sederholm 
ohjeistivat yksityiskohtaisesti maakunnassa 


järjestettyä ohjelmaa. Sederholm oli ensin 
yhteydessä Kangasalan urkutehtaan johta- 
jaan Bror Axel Thuléen. Koska Thule joutui 
kuitenkin työnsä takia olemaan paljon poissa 
paikkakunnalta, hän suositteli, että nimismies 
Arthur Bergroth vastaisi järjestelyistä Kan- 
gasalla. Kirjeessään Bergrothille Sederholm 
toivoi, että geologit kuljetettaisiin yhtenä ryh- 
mänä Kangasalan asemalta ensin Keisarin- 
harjulle ja Kaivantoon sekä sieltä kirkonky- 
lään, jossa syötäisiin päivällinen. 
Kuljetuksen järjestäminen näin suurelle 
joukolle tuotti Kangasalan nimismiehelle 
kuitenkin suuria vaikeuksia. Bergroth antoi 
jopa kuuluttaa kirkossa saadakseen riittävästi 
hevosia ja ajoneuvoja käyttöönsä. Komitea 
antoi myös tarkat ohjeet ruokailusta ja esitti 
päivällistä varten ruokalistan, jossa korostui- 
vat paikalliset ruoka-aineet. Juomien suhteen 
ongelmana oli anniskeluoikeuden puuttumi- 
nen. Lupa alkoholijuomien tarjoiluun saa- 
tiin kuitenkin Hämeen läänin kuvernööriltä 
Edvard Boehmilta, joka oli itse paikalla ja 
piti vieraille puheen ranskan kielellä. Päiväl- 
linen tarjottiin Kangasalan Seurahuoneella 
ja sen jälkeen Kirkkoharjun laella oli tanssit, 
joissa ulkomaalaisille vierailla oli järjestetty 
tanssipartnereiksi vaaleita hämäläisneito- 
ja. Musiikista, ohjelmasta Kirkkoharjulla ja 
komitean ehdottamista ruuista ja juomista 
voi päätellä, että ulkomaalaisille vieraille oli 
tarkoitus järjestää Kangasalla suomalainen 
ilta. Tapahtumaa kutsuttiinkin Nya Pressenissä 
jälkeenpäin Kangasalan maalaispäivällisik- 
si. Ainakaan ruokalajien ja juomien suhteen 
nimitys ei vastannut todellisuutta, sillä Kan- 
gasalan päivälliset eivät poikenneet ulkomai- 

sille vieraille muualla tarjotuista juhlapäiväl- 
lisistä. Nimismies Bergroth totesikin, että 
päivällistä, jolla tarjoiltiin parsapyreetä, lohta, 
keitettyjä vihanneksia, paistettua kanaa ja 
jäätelöä voitaneen tuskin kutsua maalaispäi- 
vällisiksi.39 

Kun Helsingissä kongressiedustajien juhla- 
päivälliset oli järjestetty kaupungissa sijain- 
neissa ravintoloissa, niin Tampereella juhlat 
vietiin lähiseudun kartanoihin. Elokuun 23. 
päivänä geologiretkikunta teki laivamatkan 
Näsijärvelle, jonka aikana tutustuttiin Aitolah- 
den ja Teiskon geologisiin nähtävyyksiin. Ret- 
keen osallistui myös Finlaysonin tehtaan hal- 
lituksen puheenjohtaja ja yksi pääosakkaista, 
Lielahden kartanon omistaja Wilhelm Fredrik 
von Nottbeck, joka oli järjestänyt kuljetuksen. 
Matkustajille von Nottbeck oli varannut kaksi 
retkeä varten sisustettua proomua, joita veti- 
vät Nottbeckien omat höyrylaivat. Retken 
päätepisteenä oli Teiskolan kartanossa tar- 
jottu päivällinen. Yhdyspankin Tampereen- 
konttorin apulaisjohtaja Axel Tammelander, 
joka asui perheineen Tampereella, järjesti 
geologien vierailua kotikartanoonsa Teisko- 
laan. Virallisena kutsujana oli kuitenkin hä- 
nen äitinsä Aina Tammelander, joka emän- 
nöi kartanoa. Päivällistä alettiin valmistella 
Teiskolassa jo hyvissä ajoin, ja vastuu aterian 
järjestämisestä oli naisväellä. Tämä käy ilmi 
Axel Tammelanderin kirjeestä J. J. Sederhol- 
mille heinäkuun alussa 1897: ”Vallankin rou- 
vasväki oli meillä kiinnostunut tietämään mil- 
laisia aterioita sekä kuinka monelle hengelle 
heidän kuuluu tarjoilla, niin että he ajoissa 
voisivat ryhtyä toimenpitäiseen yhden sun 
toisenkin asian hankkimiseksi.” 

Paikallisilla järjestäjillä oli vaikeuksia saa- 
da riittävän ajoissa tietoa retken aikataulusta 
ja osanottajien määrästä. Axel Tammelander 
oli erityisen huolissaan Teiskolan päivällistar- 
joilusta ja kirjoitti asiasta Sederholmin lisäksi 
myös Benjamin Frosterukselle", joka kirjees- 
sään Sederholmille 15. heinäkuuta kehotti tata 
vastaamaan Tammelanderille. Päivällisvierai- 
den määrän arveltiin olevan vähintään 150. 
Kun tarkempaa tietoa osanottajamäärästä ei 
ollut saatu Kangasalle vielä elokuun 12. päivä- 
nä, nimismies Arthur Bergroth pelkäsi, että 
koko retki Kangasalle voi epäonnistua täysin. 
Bergrothin mukaan vaarassa olivat päivällis- 
tarjoilu, anniskeluluvan saanti sekä kyydit, 
joiden järjestämistä varten hevosia oli kootta- 
va koko pitäjän alueelta. Myös Tampereella 
poliisimestari Kraemer kaipasi 6. elokuuta 
osanottajaluetteloa, jonka hän toivoi saavan- 
sa niin pikaisesti kuin mahdollista, jotta osan- 
ottajien nimet voitaisiin ilmoittaa majapaik- 
koihin.” 

Suurien juhlien järjestäminen työllisti kar- 
tanon koko palvelusväen, sillä tehtävää oli 
paljon, ja tavallisesti hankittiin kaupungista 
lisäksi kokki tai tarjoilijoita sekä lähiseudul- 
ta apuväkeä. Teiskolan päivälliset järjestet- 
tiin vanhassa kartanomiljöössä, mutta suurta 
vierasjoukkoa ei sijoitettu päärakennukseen, 
vaan pöydät oli katettu isoon talousrakennuk- 
seen, joka oli koristeltu ruokailutilaksi. Tällöin 
kaikki ruokailivat samassa tilassa ja puheet, 
joita pidettiin useita, olivat kaikkien kuultavis- 
sa. Axel Tammelander on valokuvannut juh- 
latilan ennen vieraiden saapumista. Kuvasta 
käy ilmi, kuinka arkinen talousrakennus on 
runsaalla koristelulla muutettu juhlatilaksi.'3 

Geologien juhlapäivällinen Teiskolan kartanossa. Kuva: Axel Tammelander 1897. Vapriikin kuva-arkisto. 


Geologien Tampereella oleskelun loppu- pienen höyryveturin vetämissä avovaunuissa. 
huipentumana oli juhla-ateria Wilhelm Fred- Päivällinen tarjottiin Teiskolan tapaan tilai- 
rik von Nottbeckin omistamassa Lielahden suutta varten sisustetussa talousrakennukses- 
kartanossa. Tilaisuuteen osallistuivat isäntä- sa, joka oli täällä huomattavan suuri kooltaan. 
väki, järjestelytoimikuntien jäsenet, geologi- Nottbeck oli itse geologian harrastaja ja hä- 
retken osanottajat sekä muut kutsuvieraat. nellä oli Pohjoismaiden edustavin yksityi- 
Vieraat kuljetettiin Tampereelta junalla Lie- sen henkilön keräämä kivikokoelma, johon 
lahden pysäkille, jossa vaihdettiin Nottbeckin — kuuluneita harvinaisuuksia oli asetettu esille 
tiluksilleen rakentamalle kapearaiteiselle ruokasaliin. W. F. von Nottbeck oli rakennut- 
rautatielle. Vieraat saapuivat juhlapaikalle tanut juhlia varten kokonaan oman miljöön 

kartanoalueelle ja isännöi perheineen tilai- 
suutta. Ruuasta vastasi tamperelainen ravin- 
toloitsija Nikolai Bauer. Juhlapäivällisten 
järjestäminen oli kartanonomistajan ja tampe- 
relaisten yhteisyritys. Tarjoilusta vastasi mies- 
tarjoilija sekä hänen apunaan olleet 40 huo- 
lellisesti valittua Finlaysonin tehtaantyttöä.** 
Vieraanvaraisuus oli määre, joka liitettiin 
erityisesti kartanoissa järjestettyihin tilaisuuk- 
siin. Julius Ailio ylistää Teiskolan kartanossa 
osoitettua vieraanvaraisuutta. Päivällistilai- 
suuksissa pidetyt puheet saivat lehdistössä 
runsaasti palstatilaa. Puheissa maininnat ulko- 
maisten vieraiden kokemasta vieraanvarai- 
suudesta nousivat — ja varmasti halukkaasti 
nostettiin — esille. Paikallistoimikunnan pu- 
heenjohtaja von Kramer ilmaisi jo ennen 
geologien saapumista kaupunkiin sen, mikä 
kartanoilta oli odotettavissakin: ”Kaupungin 
läheisyydessä olevat kartanonomistajat val- 
mistavat itsensä näyttämään suuremmoista 
vieraanvaraisuutta.”45 Ruotsalaisten matkaili- 
joiden kartanokuvaa tutkinut Karin Lindvall 
nimeää kartanoiden vieraanvaraisuuden yh- 
deksi keskeiseksi kartanoita ja linnoja koske- 
vaksi teemaksi 1800- ja 1900-lukujen vaihteen 
matkakirjallisuudessa. Aikalaiskertomukset 
kuvasivat kartanoiden suurenmoista vieraan- 
varaisuutta, joka koski sekä tuttuja että tun- 
temattomia, kuitenkin luonnollisesti vain 
herrasväkeen kuuluvia. Vieraiden läsnäolo 
kartanoissa nähtiin osana itsestään selvää kar- 
tanokulttuuria, vakiintunutta ja elävää, jonka 
kaikki tiesivät — myös ne, jotka eivät itse kuu- 
luneet tähän kulttuuriin. Majoittaessaan tär- 
keitä ulkomaisia vieraita sekä järjestäessään 

ja isännöidessään juhlapäivällisiä Tampereen 
ympäristön kartanonomistajat toteuttivat kar- 
tanokulttuurin perinnettä. Tilanomistajina, 
liikemiehinä ja kaupungissa toimivina vaikut- 
tajina heillä oli myös huomattavasti resursseja 
osallistua retken järjestelyihin. 
Höyrylaivojen ja rautateiden myötä mat- 
kustaminen helpottui ja nopeutui, jolloin 
myös matkailijamäärät kasvoivat.” Moderni 
tekniikka korostui myös Suomen-retken jär- 
jestelyissä ja siitä ilmestyneissä kirjoituksissa. 
Vieraat matkustivat junalla ja höyrylaivoilla, 
ja uusien liikennevälineiden käyttö oli edelly- 
tys sille, että matka voitiin tehdä niin suurella 
joukolla ja niin lyhyessä ajassa. Kuvaavaa on, 
että silloin kun moderneja liikennevälineitä ei 
ollut käytössä, retkikuntaa varten piti hankkia 
70 hevosta kärryineen, kuten tapahtui Kanga- 
salla. Tietoja retkikunnan reitistä ja aikatau- 
lusta oli ilmestynyt lehdistössä jo hyvissä ajoin 
ennen geologien saapumista, ja radan varrelle 
ja asemille kertyi pitkin matkaa kansaa kat- 
somaan vieraita. Sanomalehdet kuvailivat 
pyhäpukuisia ihmisiä, lapsia ja aikuisia, jotka 
heiluttivat ja hurrasivat geologiretkikunnan 
ohi kulkevalle junalle tai kerääntyivät asemil- 
le ja satamiin seuraamaan vieraiden tuloa tai 
lähtöä. Kun geologien juna saapui Tampereel- 
le sunnuntaina iltapäivällä 22. elokuuta, koko 
rautatieaseman seutu ja Hämeenkatu aina 
Hämeensillalle asti oli täynnä väkeä. Ihmisiä 
oli paikalla arviolta parituhatta ben keä A 
Retkillä valokuvattiin ahkerasti ja kuvaa- 
jina toimivat sekä isännät että vieraat. Mat- 
kan kokemisessa katseella ja näköhavainnon 
ikuistamisella on tärkeä osa, ja katsominen ja 

kuvaaminen ovatkin yhä olennaisempi osa 
matkustamista. Valokuvat toimivat todisteina 
tehdystä matkasta ja niiden myötä matkan 
kokemukset hahmottuvat. Jo 1800-luvulla 
kamera alkoi kuulua matkustajan varustuksiin. 
Kameran suosiota selittää se, että toimintana 
valokuvaaminen auttaa hallitsemaan tilaa ja 
helpottaa vieraissa olosuhteissa koettua epä- 
varmuuden tunnetta. Matkailija voi kuvates- 
saan tarkastella vierasta kulttuuria kameran 
linssin takaa, jolloin hän kokee itse olevan- 
sa turvassa. Toisaalta matkailija, joka katsoo 
tai kuvaa nähtävyyksiä, paikallista elämää ja 
ihmisiä, on myös itse katsomisen tai kuvaa- 
misen kohteena.‘ Suomeen saapuneilla geo- 
logiretkikunnan jäsenillä valokuvaus oli osa 
geologisten muodostelmien ja yksityiskohtien 
dokumentointia, mutta he kuvasivat myös 
turisteille tyypillisiä kohteita, kuten nähtä- 
vyyksiä, maisemia ja kansanihmisiä. Vieraat 
hankkivat kuvia myös paikan päältä ja ostivat 
esimerkiksi valokuvaajilta ja kirjakaupoista 
maisemakuvia Tampereelta. Taitavana har- 
rastajakuvaajana Axel Tammelander kuvasi 
geologiryhmän retkeilyjä myös Tampereen 
seudulla. Hän kuvasi Näsijärven risteilyä 
sekä päivällisiä kotikartanossaan Teiskolassa. 
Oriveden ja Kangasalan retkillä hän oli myös 
kuvaajana mukana. Valokuvat olivat myös 
yksi syy vieraiden ja isäntien yhteydenpitoon 
matkan jälkeen. Ulkomaiset vieraat lähetti- 
vät Sederholmille ottamiaan valokuvia, joita 
tämä toimitti edelleen muun muassa tampe- 
relaisille isännille.5° 


Ulkomaisten vieraiden vaikutelmia 
retkestä 


Retken jälkeen suomalaisissa lehdissä ilmestyi 
kiitoskirjoituksia ja runoja, joista voi saada viit- 
teitä siitä, mitä vieraat arvostivat retken järjes- 
telyissä ja mihin he kiinnittivät huomiota Suo- 
messa liikkuessaan. Tamperelaisille osoitettu 
geologien kiitosadressi julkaistiin paikallisissa 
lehdissä 28. elokuuta. Professori Barrois'n laa- 
timan kirjoituksen mukaan geologikongressin 
jäsenien muistoissa on koko väestön lämmin 
vastaanotto, paroni von Nottbeckin ja hänen 
perheensä suurenmoinen vieraanvaraisuus 
sekä Tampereen paikallistoimikunnan erin- 
omaiset järjestelyt. Tampereen Sanomissa ilmes- 
tyi 4. syyskuuta sveitsiläisen professori Albert 
Heimin kirjoitus, jossa hän esittää retkikun- 
nan kiitoksen Suomelle. Suursaarella päivä- 
tyn kirjoituksen mukaan retkikunnan jäseniä 
on syvästi liikuttanut suomalaisten ystävälli- 
syys ja vieraanvaraisuus. Retkeläisiin on teh- 
nyt vaikutuksen myös Suomen luonto, maan- 
viljelys, sivistystyö sekä kansan rehellisyys." 
Päinvastoin kuin Barrois'n adressi, Heimin 
kirjoitus liikkui yleisellä tasolla. Vaikka se 
oli osoitettu Tampereen Sanomien lukijoille ja 
ilmestyi kirjoittajan toivomuksesta saksan 
lisäksi suomen ja ruotsin kielellä, Tampereen 
seutua tai asukkaita ei kirjoituksessa erikseen 
mainittu. 

Sen sijaan sveitsiläisen professori A. Baltze- 
rin näyttää saaneen inspiraation runoihinsa 
Tampereen retkiltä ja päivällispöytien ääres- 
tä. Humoristiset runot, jotka kirjoittaja esitti 
laivamatkalla Suursaareen, ovat nimeltään 

”Päivä Näsijärvellä”, ”Geologien valitus Suo- 
messa” sekä ”Lielahti”. ”Päivä Näsijärvellä” 
alkaa luonnon ylistyksellä: ”Näsijärvellä tah- 
toisin ennen kuin kuolen vielä joskus miel- 
täni ilahduttaa, sillä siellä on niin ihana olla. 
Metsien saartamat vedet, kaikkialla juhlalli- 
nen hiljaisuus.” Runo päättyy ruuan ja sitä 
tarjonneen Teiskolan Aina Tammelanderin 
ylistykseen: ”Metsäpoukamasta rauhaisasta 
ja päivänpaisteisesta kutsuu ruokapöytä. Oi 
sitä riemua! Pyylevänä, loistavana, ystävälli- 
senä, lempeänä seisoo siellä eräs nainen. Hän 
on leskirouva Tammelander, antelias haltija, 
Jumalan lähettämä.” ”Geologien valitus Suo- 
messa” taas murehtii retkeläisten terveyden- 
tilaa, jos ei ruoka- ja juomatarjoilu Pietariin 
tultaessa muutu kevyemmäksi: ”Tässä poh- 
joisessa maassa on kai kuolema hyvin pian 
käsissä: paistia, metsänviljaa, kalaa ja makka- 
roita, olutta, viiniä, teetä joka janoon, ja nuo 
lukemattomat ryypyt, juomaa, ruokaa kaik- 
kialla.” Tässä runossa saanevat osansa myös 
Tampereella ja lähikuntiin suuntautuneilla ret- 
killä nautitut runsaat aamiaiset ja päivälliset, 
hienot viinit ja muut juomat sekä laivojen buf- 
fetit ja kesäravintoloiden tarjoilut. Kuvaavaa 
on, että Lielahti on saanut kokonaan oman 
runonsa. Maininnan saavat kartanon uusi ra- 
kennuskanta ja rakennusten suuri koko sekä 
päivälliset ja niiden ruokalista. Ennen kaikkea 
kirjoittaja kuitenkin ylistää von Nottbeckiä 
tieteen ja taiteen suosijana ja kertoo, että ”tah- 
toisimmepa tuon tuostakin käydä luonasi olut- 
kekkereissä”.5? 

Ulkomaisissa sanomalehdissä ja tieteelli- 
sissä julkaisuissa ilmestyi matkakertomuksia 
geologikongressin ekskursioista. Usein näissä 

oli keskitytty selostamaan Venäjälle tehtyjä 
pitkiä ekskursioita ja Suomen-retki ja käynti 
Imatralla oli kuitattu vain maininnalla. The 
Journal of Geologyn mukaan vieraanvaraisuu- 
den suurenmoisuus tullaan muistamaan pit- 
kään. Siihen liittyi anteliaisuus, joka näytti 
olevan yleistä kaikissa yhteiskuntaluokissa 
koko valtakunnan alueella. Kirjoittajan mu- 
kaan sama sydämellinen vastaanotto kohta- 
si heitä Suomen kaupungeissa ja maatiloilla, 
Uralin kaivostyöläisten keskuudessa ja Kau- 
kasuksen kaupungeissa, leireissä ja luosta- 
reissa. Kaikkialla oli vallalla hyvän tahdon 
ja anteliaisuuden henki.53 John J. Stevenson 
kirjoitti Science-lehdessä, että kongressin jär- 
jestelyt oli tehty keisarillisessa mittakaavassa. 
Esimerkiksi kongressin osanottajat ja heidän 
perheenjäsenensä saivat matkustaa ilmaisek- 
si Venäjän rautateillä. Ekskursioiden määrä ja 
laajuus oli ennen kokematon. Ekskursioiden 
kohteista jaettiin osanottajille yli 600-sivui- 
nen opaskirja karttoineen ja kuvaliitteineen. 
Suomen-retkestä Stevenson kirjoittaa, että 
vaikka Suomi ei ollut maileissa niin kauka- 
na sivistyneestä maailmasta kuin Ural, niin 
suuresta seurueesta huolehtiminen oli siellä 
tuskin helpompaa. Tämä ekskursio onnistui 
kirjoittajan mukaan kuitenkin täydellisesti 
ja tohtori Sederholm ansaitsi mukana ollei- 
den kiitollisuuden. Käyntiä Imatran koskella 
Stevenson luonnehtii ”lyhyessä ajassa teh- 
dyksi pitkäksi ekskursioksi”. Charles Palache 
kirjoitti The American Naturalist lehdessä, että 
Suomen-retken osanottajat kertoivat retken 
olleen mielenkiintoinen ja heidän saaneen 
nauttia yhtä ylenpalttisesta vieraanvarai- 
suudesta kuin Uralin-retkellä. Sederholmin 

opastuksella osanottajat olivat nähneet pal- 
jon jääkautista geologiaa sekä Länsi- ja Etelä- 
Suomen vanhoja kidemuodostumia. Imatral- 
la vieraillut Palache kehui mahtavan kosken 
partaalle pystytetyssä paviljongissa tarjottua 
juhla-ateriaa ylelliseksi.5 

Preussin valtiongeologi K. Keilhack kirjoit- 
ti Venäjän geologikongressista sekä Gliirkauf 
-nimiseen geologiseen julkaisuun että Berlii- 
nissä ilmestyvään Vossische Zeitung -lehteen. 
Kirjoituksissa hän käsitteli myös Suomen- 
retkeä. Helsingissä kirjoittaja kiinnittää huo- 
miota mahtavaan satamaan, leveään ja run- 
saasti kukkivaan Esplanadiin ja laajasti raken- 
netun kaupungin kirkkoihin sekä moniin 
julkisiin rakennuksiin. Helsingissä ollessaan 
kirjoittaja ehti tutustua luonnontieteellisiin ko- 
koelmiin, käydä Korkeasaaressa sekä katsella 
kaupunkia. Tampereelta mieleen on jäänyt 
erityisesti Näsijärven retki. Järveä kirjoittaja 
luonnehtii komeaksi ja matkustustapaa höyry- 
laivojen vetämissä proomuissa ”omituiseksi 
ja oivalliseksi”. Teiskolan päivällisillä etenkin 
järven jättiläislohet ja pöydille pinotut rapu- 
vuoret tekivät suuren vaikutuksen. Lielahden 
päivällisiä kirjoittaja luonnehtii ”ruhtinaalli- 
siksi”. Kehuja saivat yleensäkin ruokailut, jot- 
ka kaikkialla järjestyivät nopeasti ja kiitettä- 
vällä tavalla. Kirjoittajan mukaan yksityiset 
ihmiset ja viranomaiset suorastaan kilpailivat 
tehdäkseen vieraiden olon mahdollisimman 
mukavaksi.55 

Italialaisen geologin ja tamperelaisten koh- 
taamista kaupungissa kuvaa nimimerkki 
”Tuomas” pakinassaan Päivälehdessä. Pakinas- 
sa kuvataan, kuinka tamperelaiseen kotiin 
sijoitettu italialainen geologi oli tyytymätön 


majapaikkaansa, jossa hänen mukaansa oli 
syöpäläisiä. Tilanne korjattiin hankkimalla 
hänelle uusi majoituspaikka Hatanpään karta- 
nosta, jonne hänen tavaransa siirrettiin. Tieto 
siirrosta ei kuitenkaan tavoittanut geologia, 
joka illalla palatessaan alkuperäiseen maja- 
paikkaansa huomasi tavaroidensa kadonneen. 
Pakinoitsija kuvaa asian selvittelyn vaikeutta. 
Koska italialaisella ei ollut yhteistä kieltä isäntä- 
väen eikä paikalle kutsutun poliisin kanssa, 
nämä eivät pakinoitsijan mukaan aluksi ym- 
märtäneet, mikä vieraalla oli hätänä. Soitto 
Hatanpäälle, jossa retken johtajat ilmeisesti 
asuivat, selvitti asian, mutta nyt isäntäväen 
ja poliisin oli saatava tavaroistaan huolissaan 
oleva italialainen lähtemään uuteen osoittee- 
seen. Pakinoitsijan mukaan italialainen istutet- 
tiin poliisin avustuksella puoliväkisin ajurin 
kyytiin. Matka kaupungista Hatanpään karta- 
noon oli useita kilometrejä ja määränpäästään 
epätietoinen vieras alkoi huolestua pimeällä 
metsätiellä ja yritti saada kuskia kääntymään 
takaisin. Tämä vei hänet kuitenkin turvallises- 
ti perille kartanoon.5* 

Suomalaiset olivat tyytyväisiä ekskursion 
onnistumiseen. J. J. Sederholm pani merkil- 
le, kuinka heidän retkikuntansa kohtasi kaik- 
kialla, missä he Suomessa kulkivat, sydämel- 
lisyyttä ja vieraanvaraisuutta. Sederholmin 
mukaan tämä ilahdutti ulkomaalaisia, ja he 
isäntinä toimineet suomalaiset geologit saivat 
olla ylpeitä omasta maastaan ja maanmiehis- 
tään. Nya Pressen kiitteli, kuinka kokonaisuu- 
dessaan erinomaisesti järjestetty Suomen retki 
runsaine tarjoiluineen tuli maksamaan vain 
100 markkaa henkilöltä. Tämä tarkoitti sitä, 
että jokaiselle osanottajalle tultiin palautta- 

maan 30 markkaa heidän etukäteen maksa- 
mastaan osanottomaksusta.7 Tampereen 
lehdissä ei geologien lähdön jälkeen millään 
tavalla kommentoitu retken onnistumista tai 
sen merkitystä kaupungille. Ennen retkeläis- 
ten kaupunkiin saapumista velloneeseen 
keskusteluun Tampereen uudesta rahasta ei 
myöskään enää palattu. Kaupungin majoitus- 
kapasiteetin riittämättömyys suurissa tapah- 
tumissa ei näytä synnyttäneen keskustelua, 
eikä italialaisgeologin majapaikan vaihto 
mahdollisen syöpäläisvaaran takia ilmeisesti 
häirinnyt kaupunkilaisia, sillä pääkaupungin 
lehdessä julkaistu pakina ilmestyi myös tam- 
perelaislehdissä. Kaupungin elämä näyttää 
palautuneen nopeasti normaaleihin uomiinsa. 


Luonnonläheinen teollisuuskaupunki 


Suomessa ei järjestetty kansainvälisiä tieteelli- 
siä kongresseja 1800-luvulla, mutta lähialueen 
suurten kaupunkien, erityisesti Pietarin säteily- 
vaikutuksena kongressivieraita saapui myös 
Suomeen matkailijoina, Suomen senaatin 
kutsuvieraina tai ekskursioiden osanottajina. 
Päiväretkien suosituin kohde oli Imatra, joka 
vakiintui myös ulkomaisille vieraille tarjot- 
tujen juhlapäivällisten pitopaikaksi. Silloin 
kun käytettävissä oli enemmän aikaa, oli 
Helsinki suuriruhtinaskunnan pääkaupunkina 


Geologit tutustumassa Näsijärven rantakallioihin. 
Kuva: Axel Tammelander 1897. Vapriikin kuva- 
arkisto. 

luonnollinen matkakohde. Geologien Suomen- 
retken aikana Tampere sai poikkeuksellisen 
kunnian isännöidä kansainvälisiä vieraita nel- 
jän päivän ajan. 

Tampereen kaupunki ei osallistunut geolo- 
gien retken järjestelyihin, vaan niistä vastasi- 
vat Tampereelle perustettu paikallistoimikun- 
ta sekä yksityiset kaupunkilaiset ja lähiseudun 
tilanomistajat. Tehtaiden johtajat ja kartanoi- 
den omistajat kantoivat suuren osan järjestely- 
vastuusta. Tampereen suurimpien tehtaiden 
johtohenkilöitä toimi paikallistoimikunnassa 
ja vieraiden isäntinä retkillä, iltatilaisuuksissa 
kaupungilla sekä juhlapäivällisillä. Tehtaan- 
johtajat järjestivät vieraille myös tehdaskier- 
roksia sekä majoittivat retken osanottajia 
tehtaiden juhlasaleihin. Kiinnostavana erona 
Helsinkiin oli se, että Helsingissä konferenssi- 
vieraiden juhlapäivällisten tarjoajana oli Hel- 
singin kaupunki, kun taas Tampereella juhla- 
aterian järjesti kartanoonsa Finlaysonin teh- 
taanomistaja. Retken järjestelyt Tampereella 
kuvastavat tehtaiden merkitystä. Tampere 
haluttiin esittää vieraille edistyneenä teolli- 
suuskaupunkina, jota edustivat teollisuuslai- 
tosten lisäksi modernit liikennevälineet, junat 
ja höyrylaivat, joilla kaupungista pysyi hel- 
posti matkustamaan suoraan retkikohteisiin ja 
jopa juhlapaikkana toimineeseen kartanoon. 
Toinen tärkeä esittelyn kohde oli kaupungin 
luonto, jossa keskeisiä elementtejä olivat jär- 
vet, Tammerkoski ja Pyynikin harju. Tampere 
haluttiin esittää vieraanvaraisena ja moderni- 
na teollisuuskaupunkina, jossa luonnon kau- 
neus oli läsnä. 

Ominaista Tampereen ohjelmalle oli karta- 
noiden merkittävä osuus juhlapäivällisten 

järjestelyissä sekä vieraiden kuljetuksissa ja 
majoittamisessa. Kartanoiden osallistumista 
järjestelyihin selittää niiden perinteinen vie- 
raanvaraisuus, mutta erityisesti kartanonomis- 
tajien kiinteä yhteys kaupunkiin ja osallistu- 
minen kaupungin talous- ja kunnalliselämään. 
Hatanpään, Teiskolan ja erityisesti Lielahden 
omistajat olivat myös osa sitä kosmopoliittista 
eliittiä, johon myös heidän vieraansa kuuluivat. 
Tampereen seudulta tuskin löytyi sopivampaa 
henkilöä geologiretkikunnan juhlapäivällis- 
ten isännäksi kuin oli Wilhelm Fredrik von 
Nottbeck, aatelinen innovoija ja tehtaanomis- 
taja, jonka toiminta ylitti paikalliset ja kansalli- 
set rajat. Lähiseudun kartanot myös miellettiin 
osaksi Tampereen nähtävyyksiä, mistä kertoo 
Hatanpään esittely matkaoppaissa kohteena, 
joka Tampereella kävijän on nähtävä. Kun 
geologiretkikunnan jäsenet vietiin Lielahteen 
tai Hatanpäälle, he pääsivät tutustumaan en- 
nen kaikkea moderniin kartanomiljööseen, 
jota leimasivat 1880—1890-luvuilla valmistu- 
nut rakennuskanta sekä kaupallinen maata- 
lous uudenaikaisine talousrakennuksineen ja 
omine rautateineen. 

Tyypillisesti ulkomaisten vieraiden matka- 
kertomuksissa Suomen-retki kuitattiin vain 
maininnalla retkeen osallistumisesta. Tampe- 
reen kaupungista, sen rakennuksista, harjuis- 
ta tai Tammerkoskesta ei ole löytynyt mitään 
mainintaa, mutta Tampereen paikallistoimi- 
kunta sai geologeilta kiitokset hyvin hoide- 
tuista järjestelyistä. Sen sijaan monissa kirjoi- 
tuksissa muisteltiin laivamatkaa Näsijärvellä, 
Teiskolan ja Lielahden kartanopäivällisiä sekä 
geologien osakseen saamaa vieraanvaraisuut- 
ta. Kirjoituksissa lähes ainoita nimeltä mainit- 

tuja henkilöitä J. J. Sederholmin ja Wilhelm 
Ramsayn lisäksi olivat Aina Tammelander ja 
Wilhelm Fredrik von Nottbeck, joiden vie- 
raanvaraisuus ja kartanoissaan tarjoamat ruh- 

AULIKKI LITZEN 


Suomen Rooman-instituutin tutkijoiden 
kokemuksia Rooman suuressa koulussa 


1950-luvulta 2000-luvulle 


Villa Lanteen oppimaan 


”Tapaan täällä elävinä nuoruuteni haavekuvat. 
Kaikki on niinkuin kuvittelin, mutta silti kaik- 
ki on uutta.” Näin kirjoitti vuonna 1786 Johann 
Wolfgang von Goethe kotiin Weimariin pääs- 
tyään kauan suunnittelemansa Italian-matkan 
pääkohteeseen Roomaan. Kaupunki mykisti 
Goethen: ”Täällä suuressa koulussa yksi päivä 
sanoo niin paljon, että ei voi päivästä mitään 
sanoa. Vaikka jäisi tänne vuosiksi, olisi parem- 
pi pysyä vaiti kuten pytagoralaiset.”' Goethe 
muuttikin suunnitelmiaan ja jäi kokonaiseksi 
vuodeksi Roomaan. 

Ranskalainen insinööri Marie Hen Beyle, 
kirjailijanimeltään Stendhal, saapui Roo- 
maan ensimmäisen kerran 1800-luvun alussa. 
Vaikka Stendhalin matkat kestivät yhteensä 
vain muutaman kuukauden, hänen Rooman- 
oppaastaan tuli klassikko. Stendhalin mieles- 
tä italialaisilla oli ranskalaisiin ja saksalaisiin 
verrattuna ylivoimainen taito ratkaista ongel- 
mia: ”Paavien oikullinen hallinto on luonut 
tilanteen, jossa vaatimattomin suutari ja rik- 
kain ruhtinas joutuvat kymmenen kertaa vuo- 
dessa keksimään, miten selviytyä... heidän on 


otettava kantaa pieniin mutta riskaabeleihin 
asioihin, jotka voivat johtaa vankeuteen tai 
kuolemaan.” Roomaan ei kannattanut lähteä 
suin päin: ”Opiskelkaa taidetta Louvressa 
ennen kuin tulette Roomaan erottaaksenne 
Raffaellon ja Correggion koulukunnat. Mitä 
sanoisitte nuorelle ulkomaalaiselle, joka tulee 
Pariisiin tammikuussa huvitellakseen seura- 
piireissä eikä osaa tanssia?” Stendhal suositteli 
vain varauksellisesti matkaa Italiaan: ”Siellä ei 
voi tyydyttää turhamaisuuttaan, vaan on elet- 
tävä kykyjensä ja taitojensa mukaan voimatta 
nojautua muihin... Tò the happy few.”? 
Ryhdyttyään suomentamaan Danten Juma- 
laista näytelmää Eino Leino lähti vuoden 1908 
lopulla Roomaan etsimään kosketusta elä- 
vään italian kieleen. Kolmessa kuukaudessa 
saamiaan vaikutelmia hän kuvaili kirjeissään: 
”Kaikki aikakaudet astuvat yhdessä hetkessä 
humahtaen kulkijan mieleen. Ja samassa tun- 
tee hän itsensä niin epämiellyttävän sivisty- 
mättömäksi. Pitäisi olla historioitsija, taide- 
historioitsija, kirkkohistorioitsija, arkeologi, 
sanalla sanoen erikoisoppinut useimmilla 
inhimillisen tiedon eri aloilla edes jossakin 
määrin esillä olevaa ainehistoa hallitakseen.”? 

Rooman tarjoaman aineiston ymmärtäminen 
vaati kaikkien kolmen mielestä systemaattisia 
opintoja. Suomalaiset päättivätkin 1930-luvul- 
la seurata suurempien kansakuntien esimerk- 
kiä, ja tehtiin päätös Suomen oman instituutin 
perustamisesta. Yhteyksiä oli rakennettu jo 
vuosikymmenten ajan. Suomalaisia historioit- 
sijoita oli työskennellyt Vatikaanin arkistossa 
1800-luvun lopulta lähtien. Pidettiin tärkeänä, 
että antiikin tutkijat, historioitsijat ja latinistit 
pääsisivät syventämään antiikin tuntemustaan 
aidossa ympäristössä ja saisivat näin parem- 
mat edellytykset vahvistaa nuoren valtion 
kansalaisten eurooppalaista identiteettiä. Työ 
instituutissa pääsi alkamaan vasta 1954, jol- 
loin toimitilaksi hankitun 1500-luvun kasinon, 
Villa Lanten, korjaustyöt valmistuivat. 

Ensimmäisestä kurssista vuoteen 2012 noin 
neljä tuhatta suomalaista on asunut Gianicolo- 
kukkulan renessanssihuvilassa ja ihaillut sieltä 
aukeavaa näköalaa ikuiseen kaupunkiin, ku- 
ten ennen heitä Goethe, Stendhal ja Leino. 
Stendhal oli nähnyt joidenkin roomalaisten 
mietiskelevän tuntikausia Villa Lantesta avau- 
tuvan panoraaman edessä. Herkkänä eläyty- 
jänä5 hän suositteli vahvan taide-elämyksen, 
vaikkapa Pietarinkirkossa käynnin, jälkeen 
toipumista jossain aivan toisenlaisessa paikas- 
sa. Erinomaisena lääkkeenä taiteen yliannos- 
tukseen hän piti Villa Lantea.’ 

Tämän artikkelin aiheena on mennä juhla- 
puheiden taakse ja kysyä Villa Lantessa oles- 
kelun vaikutusta sen asukkaisiin: miten insti- 
tuuttiin tulleiden lähtökohdat ja toisaalta 
”ikuisen kaupungin” muuttuminen 1950- 
luvulta 2000-luvulle ovat vaikuttaneet koke- 
muksiin Villa Lantesta? Kokemusten keskei- 

nen sisältö on kulttuurien kohtaamisessa. 
Edward Duttonin teoksessa Culture shock and 
multiculturalism’ esittelemän kulttuurien koh- 
taamisen prosessissa on neljä vaihetta: 1) muu- 
taman päivän tai viikkojen mittainen kuher- 
ruskuukausi, jolloin uusi koetaan jännittävän 
myönteisenä; 2) kulttuurisokki, kun noin kol- 
men kuukauden jälkeen kuvaan alkaa sekoit- 
tua kielteisiä seikkoja ja varsinkin, jos koetaan 
tunteenomaista aggressiota vieraan kulttuurin 
edustajia kohtaan tai sen edustajien taholta; 
3) sopeutuminen, jolloin noin vuoden oles- 
kelun jälkeen pystytään toimimaan uudessa 
kulttuurissa ja 4) uudelleensopeutuminen 
omaan vanhaan kulttuuriin, mitä voi edeltää 
käänteinen kulttuurisokki.® 

Tutkijat ryhmittelevät analyysinsä kulttuu- 
rien kohtaamisesta sen mukaan, onko kyse 
maahanmuutosta ja sen vaatimasta kotoutu- 
misesta vai tilapäisestä oleskelusta työn tai 
opiskelun vuoksi.? Eniten huomiota on saanut 
maahanmuuttajan näkökulma vastaanottaja- 
maan kannalta ja erityisesti kristittyjen ja mus- 
limien kulttuurinen vastakohtaisuus. Useim- 
mat Villa Lante -kokemuksen saaneista ovat 
oleskelleet Italiassa tilapäisesti ja rinnastuvat 
näin enemmän matkailijoihin. Muutamien 
tutkimustyö on kuitenkin kestänyt vuosia ja 
tuonut heidät yhä uudestaan Roomaan. Pysy- 
västä maahanmuutosta ei silti heidänkään 
kohdallaan voi puhua, sillä vain ani harva on 
etsinyt ja onnistunut löytämään työpaikkaa 
Italiasta. Pidemmätkin oleskelut on tavalli- 
sesti rahoitettu suomalaisista lähteistä. 

Artikkelia varten kirjoittaja on haastatellut 
50 Villa Lantessa opiskellutta ja työskennellyt- 
tä henkilöä, jotka on valittu mahdollisimman 


SUOMEN ROOMAN-INSTITUUTIN TUTKIJOIDEN KOKEMUKSIA ROOMAN SUURESSA KOULUSSA 


tasaisesti edustamaan eri ikäryhmiä ja eri 
vuosikymmeninä Roomaan tulleita. Vuosina 
2008-2011 on haastateltu 19 henkilöä Roo- 
massa ja Suomessa 31." Haastatteluissa kes- 
kusteltiin muun muassa opinnoista, opintojen 
vaiheesta Villa Lanteen tultaessa, matkusta- 
mistavasta sekä matkustuskerroista Roomaan. 
Muistoja kartoitettiin avoimilla kysymyksillä 
lapsuudesta alkaen." Aineistoa on ryhmitel- 
ty useilla tavoilla (ks. Liite 1.), muun muassa 
instituutin ja sitä hallinnoivan säätiön merkit- 
tävimmän tehtävän mukaisesti. Monet Villa 
Lanten kävijöistä toimivat eri tehtävissä, ku- 
ten joukkoon sisältyvät kahdeksan instituutin 
johtajaa. Muita instituutin toimia ovat olleet 
olleet tutkijalehtori, intendentti, amanuenssi 
ja sihteeri. Kolme haastatelluista on asunut 
Villa Lantessa sekä johtajan lapsena että sit- 
temmin myös instituutin tehtävissä. Keskeisen 
ryhmän muodostavat ne seitsemän henkilöä, 
jotka ovat toimineet sekä Villa Lantessa että 
Suomen Rooman-instituutin säätiön luotta- 
mustehtävissä Helsingissä. 

Muistitiedon tutkijat ovat todenneet, että 
monet heille haastattelutilanteessa kerrotut 
sattumukset ovat jo kiteytyneet tarinoiksi, kun 
niitä on kerrottu sukulaisille ja ystäville. Nuo- 
remmat haastateltavat palauttavat asioita mie- 
leensä ehkä ensimmäistä kertaa.” Kirjoittajan 
käytettävissä on ollut haastattelujen lisäksi 
yhden Villa Lanten -kävijän kirjeenvaihtoa.’ 
Taustalla ovat vielä kirjoittajan omat havain- 
not vuosilta 1969-2011, jolloin hän on asunut 
Villa Lantessa ja eri puolilla Roomaa yhteen- 
laskettuna noin seitsemän vuotta. Kirjoittaja 
kuuluu samaan Villa Lanten lähipiiriin kuin 
haastatellut, joiden kanssa hänellä on yhteisiä 


muistoja. Muistamisen problematiikkaan pe- 
rehtynyt etnologi Outi Fingerroos on pohtinut 
haastattelijan ja haastatellun vuorovaikutusta 
ja sitä, kumman ehdoilla haastattelu toteutuu. 
Fingerroos pitää keskustelevaa otetta etuna.“ 
Haastateltujen kokemuksia käsitellään artik- 
kelissa teemoittain, samalla kun aineistoa ar- 
vioidaan kulttuurien kohtaamiseen liittyvän 
kysymyksenasettelun pohjalta. 


Suomen Rooman-instituutti 


Suomen Rooman-instituutissa tehdystä tutki- 
muksesta on kirjoitettu paljon. Tiedeyliopis- 
ton tavoitteiden mukaisesti tiedeinstituutti on 
perehdyttänyt opiskelijoita tieteellisiin tutki- 
musmenetelmiin — omalla alallaan ja kenttä- 
työssä. Mutta instituutin puolestapuhujat ovat 
lisäksi pitäneet selviönä, että Villa Lante on 
kouluttanut suomalaisia kansainvälisyyteen.'* 
Juuri tämä erottaakin instituutissa opiskelun 
tavanomaisesta yliopistotyöstä. Kursseihin on 
aina kuulunut tutustumista historiallisiin mo- 
numentteihin, mutta kaupungilla kierrellessä 
on virallisen ohjelman ohessa kohdattu myös 
välimerellisiä tapoja. 

Sääntöjensä mukaan instituuttia ylläpitä- 
vän Säätiö Institutum Romanum Finlandiaen 
tarkoituksena on ”saattaa Suomen kulttuuri- 
elämä yhteyteen antiikin kulttuurin kanssa” 
ja instituutin tutkimusalat on rajattu antiikin, 
keskiajan ja renessanssin historiaan. Kolme 
kuukautta kestäville tieteellisille kursseille on 
valittu klassillista filologiaa, arkeologiaa, his- 
toriaa tai taidehistoriaa opiskelleita henkilöitä, 
joilla on ymmärretty olevan parhaat mahdol- 

lisuudet alan tutkimukseen. Auttava latinan 
kielen taito on kuulunut asiaan. Kun Italian 
uuden ajan historia, talous, taide tai kirjalli- 
suus eivät ole instituutin painopistealoja, niin 
vain harvalla kurssilaisella on ollut näistä sy- 
vällisempiä ennakkotietoja eikä kukaan heis- 
tä ole Roomaan tullessaan opiskellut italian 
kieltä alkeita pidemmälle. Italian kielen taitoa 
onkin edellytetty vain instituutin hallinnolli- 
siin tehtäviin valituilta. Kurssilaisten lisäksi 
asukkaiksi on hyväksytty itsenäisesti työsken- 
televiä uudempienkin aikojen tutkijoita, kir- 
jailijoita ja musiikkiväkeä, jotka on majoitettu 
kurssilaisten joukkoon talon yläkerroksiin. 
Pohjakerroksen ateljeehuoneistossa asuva 
kuvataiteilija on usein kiivennyt seurustele- 
maan yläkerran yhteistiloihin.” Haastateltu- 
jen joukossa on kaikkien ryhmien edustajia. 
Instituutissa johtaja vastasi alkuun yksin 
kurssi- ja tutkimustoiminnasta, mutta sai 
sitten vuonna 1965 epävirallisen assistentin 
Wihurin rahaston rahoittamasta stipendiaatis- 
ta. Vanhempi polvi kutsuu instituutin toimin- 
nan alkua 1970-luvulle asti herooiseksi ajaksi. 
Sille oli ominaista sinnittely niukoilla varoilla, 
vähällä henkilökunnalla ja vapaaehtoisvoi- 
min. Tästä ajasta on kokemuksia 20 haasta- 
tellulla. Varsinainen assistentti instituutilla on 
ollut vuodesta 1973. Hallintoa vahvistettiin 
1981 amanuenssin, vuodesta 1995 intendentin 
toimella ja suomalaisten kansainvälistymistä 
edistävän organisaation CIMO:n harjoitteli- 
jalla vuonna 1999. Toimistosihteeri, talonmies 
ja sisäkkö ovat kuuluneet alusta alkaen insti- 
tuutin henkilöstöön, siivooja vuodesta 1973. 
Asumisolosuhteet talossa ovat parantuneet si- 
käli, että vuonna 1975 valmistuneen korjauksen 

yhteydessä asukkaat saivat käyttöönsä ruuan- 
valmistukseen soveltuvan keittiön ja ruokailu- 
tilan. Rakennuksen omistaa Suomen valtio, 
mutta Italian kansalliseksi monumentiksi nime- 
tyn renessanssihuvilan muutostyöt vaativat 
aina neuvotteluja paikallisten viranomaisten 
kanssa. Instituutin toiminnasta vastaa Sää- 
tiö Institutum Romanum Finlandiae, jonka 
talous on suurimmaksi osaksi riippuvainen 
opetus- ja kulttuuriministeriön myöntämistä 
varoista.'? 


Matka Roomaan ja ennakkokäsitykset 


Matka Suomesta Roomaan on lyhentynyt ajal- 
lisesti yhteyksien parantuessa. Alkuvuosi- 
kymmeninä kuljettiin laivalla ja junalla halki 
Euroopan ja nähtiin maiseman vähittäinen 
muuttuminen täysin Suomesta poikkeavaksi. 
Jos varat riittivät, 1960-luvulla oli jo mahdol- 
lista lentää Finnairilla Milanoon tai Adrian- 
meren aurinkolomakohteisiin ja jatkaa sieltä 
junalla Roomaan. '? Perillä Villa Lantessa 
uutisia kotiväen kanssa vaihdettiin kirjeitse, 
sillä puhelut olivat kalliita ja mutkikkaita, kun 
vielä 1980-luvulla kaukopuhelu Suomeen piti 
tilata. 

Villa Lanten suomalaiset ovat osa Roo- 
maan matkustaneiden valtavaa virtaa. Antii- 
kin miljoonakaupungin asukasluku kutistui 
keskiajalla muutamaan kymmeneen tuhan- 
teen,” mutta se pysyi edelleen maailman pää- 
kaupunkina, caput mundi, paavin Pyhän istui- 
men ja Pietarin haudan ansiosta. Ensimmäiset 
matkaoppaat kaupungin ihmeisiin laadittiin 
pyhiinvaeltajia varten.* Kulttuurimatkailun 

Kuvio 1. 


Hotellivieraiden määrä Roomassa 1950-2007. Keskimääräinen oleskelu 1950- ja 1960-luvulla 


oli 3,1 vrk, 1970-luvulla 2.85 vrk, 1980-luvulla 2,5 vrk ja 1994-2007 2,4 vrk. 


Series 1 Italialaisia. Series 2 Ulkomaalaisia. 

Lähteet: Roma in cifre. Rapporto sulla cittä 1991. Comune di Roma. Ufficio studi e programmazione economica. Tab. 4. 
Movimento dei turisti negli esercizi alberghieri durante gli ultimo 41 anni 1950-1990; Dieci anni di una capitale. Roma 
2002. Tab. 23.1. I flussi turistici nella cittä di Roma negli anni novanta. Dal rapporto sull’economia romana 2006-2007. 2007. 
Tab. 4.29a. Arrivi e presenze per area di provenienza negli esercizi alberghieri del Comune di Roma. Anni dal 2001 al 2006. 
Presenza totale. 2004. Tab. 8.4, 8.3; Annuario statistico 2005/2006. 2006; Annuario statistico 2006. 2007; Annuario statistico 


2008. 2008. Tiedot puuttuvat vuosilta 1991-1993. 


”kultakaudella” 1700-luvulla nuorten miesten 
Grand Tour Euroopan sivistyskeskuksiin hui- 
pentui Roomaan.” Rooman tullessa yhdisty- 
neen Italian pääkaupungiksi 1870 asukkaita 
oli kuitenkin vain 200000. Kasvu on ollut 
tämän jälkeen nopeaa ja vuonna 2014 viralli- 
nen väkiluku oli noin 2,9 miljoonaa. Villa 
Lanten edessä aukeaa edelleen sama näkymä 
kuin Stendhalin aikana: kirkontorneja, kupo- 
leita, palatseja ja huviloita horisontissa ja 
jalkojen juuressa. Historialliseen keskustaan 


ei ole rakennettu pilvenpiirtäjiä eikä siellä 
ole räikeitä mainosvaloja. Merkittävimmät 
uutuudet ovat 1800-luvun lopussa rakennettu 
tutkintavankila Regina Coeli ja vuonna 1911 
vihitty Viktor Emanuel II:n muistomerkki. 
Kaupunkia käsittelevää kirjallisuutta ilmestyy 
edelleen runsaasti kaikilla kielillä, sillä niin 
pyhiinvaellukset kuin kulttuurimatkailukin 
ovat jatkuneet voimakkaina 2000-luvulla. 
Matkailijamäärän kehitystä voi konkreti- 
soida tilastolla hotelliyöpymisistä. Instituutin 

aloittaessa toimintansa Roomassa kävi vuosit- 
tain kaksi miljoonaa hotellivierasta, joista yli 
puolet oli italialaisia. 1970-luvun alussa ulko- 
maalaisia turisteja oli jo lähes kaksi miljoo- 
naa ja italialaisiakin 1.5 miljoonaa. Ryhmien 
järjestys muuttui, kun pyhä vuosi 1983—1984 
puhutteli voimakkaammin italialaisia, mutta 
vuodesta 1987 lähtien Rooma on houkutellut 
enemmän ulkomaalaisia kuin italialaisia mat- 
kailijoita. Vuosituhannen vaihteeseen val- 
mistauduttiin Roomassa rakentamalla lisää 
hotelleja ja pysäköintialueita. Mustuneet tra- 
vertiinifasadit hiekkapuhallettiin kuin uusiksi 
ja huhu Rooman kasvojenkohotuksesta levisi. 
Vuosi 2000 ei jäänyt yksinäiseksi matkailun 
huippuvuodeksi, vaan erityisesti ulkomaalais- 
ten turistien määrä on kasvanut sen jälkeen 
entistä nopeammin. 

Suomen Rooman-instituuttiin, Villa Lanteen 
matkanneiden ennakkokäsitykset kumpusi- 
vat erityyppisistä kokemuksista ja olosuhteis- 
ta, joihin vaikuttivat ajankohta, perhetausta 
ja elinympäristö. Lähtö Roomaan on ollut 
kaikille yksilöllinen valinta, sillä työskentely 
Villa Lantessa ei kuulu pakollisena minkään 
oppiaineen opinto-ohjelmaan. Opiskelijoita 
oli innostanut antiikin historia ja hyvät opet- 
tajat, Italian kirjallisuus ja elokuvat, jotka ovat 
luoneet mielikuvia italialaisesta elämästä ja 
kulttuurista. On kuitenkin vaikeaa arvioida 
ennakkokäsitysten suoraa vaikutusta tapaan, 
jolla vieras kulttuuri on paikan päällä kohdattu. 
Ennakkokäsitykset olivat yleensä myönteisiä, 
mutta eri sukupolvien käsitykset ja odotukset 
erosivat toisistaan. Selvin ero sukupolvien vä- 
lillä on suhteessa kirjallisuuteen, jota vanhem- 
mat siteeraavat enemmän kuin nuoremmat, 

joiden lukuharrastus ylimalkaan on ollut 
vähäisempää. Matkailumahdollisuudet ovat 
lisääntyneet, ja ”nojatuolimatkailu” kirjojen 
avulla kuuluu kaukaiseen historiaan matalan 
elintason 1950-luvulle samaan tapaan kuin 
”näyteikkunaostokset”.? 

Villa Lanteen lähtijät olivat kuulleet Italian 
matkojen vaikutelmista ystäviltä ja sukulaisil- 
ta. Reaaliaikaista tietoa tarjoavien uusien säh- 
köisten medioiden tietotulvasta ei ole jäänyt 
mieleen yksittäisiä muistoja kerrottavaksi 
haastattelijalle. Opettajanuralle suuntautuvat 
ovat saattaneet etsiä Villa Lantesta miellyt- 
täviä kokemuksia ennen vakavan työnteon 
alkua. Joukossa on myös protestihenkisiä 
”romantikkoja”, jotka halusivat siirtää amma- 
tinvalinnan tuonnemmaksi ja syttyivät seik- 
kailuun opettajapersoonallisuuksien keho- 
tuksesta. Antiikin historian tutkijat Jaakko 
Suolahti ja Päivi Setälä tekivät vaikutuksen 
opiskelijasukupolviin ja välittivät Villa Lante- 
ja Rooma-kokemuksia. Taidehistorioitsija 
Henrik Lilius esitelmöi renessanssipalatsista 
ja ”raatihuoneen sijainnista torin pohjois- tai 
etelälaidalla” (30). Keskiajan tutkija Veikko 
Litzen ”kertoi hurjia juttuja luennoilla” (27). 
Klassisia kieliä pääaineenaan lukeville kurs- 
si Villa Lantessa on soveltunut luontevaksi 
osaksi opintoja, mutta romantiikkaa ei silti 
puuttunut klassisen filologian laitokseltakaan. 
”Homman järjettömyyskin viehätti, opiskel- 
tiin intohimon vuoksi” (18). Toiminnan alusta 
alkaen tärkeimmille kursseille, tieteelliselle 
kurssille ja työryhmätyöskentelyyn, on pyritty 
kokoamaan monitieteinen joukko. Johtaja on 
ottanut yhteyttä eri oppiaineiden professorei- 
hin ja tiedustellut sopivia opiskelijoita. Joskus 

Iltapäivän lepohetki Villa Lanten terassilla. Etualalla Päivi Setälä, joka 
kävi Villa Lantessa opiskelijana, opiskelijaryhmien ohjaajana ja toimi 
instituutin johtajana vuosina 1994-1997. Tauno Huotarin ja Katariina 
Mustakallion kuvakokelma. 

matkalle Roomaan lähdettiin oman profes- 
sorin puhelinsoiton yllättämänä ja lyhyellä 
varoitusajalla. 

Tutustuminen Italiaan on voinut alkaa 
moninaisin eri tavoin. Lapsuudenkodissa 
Italiaan oli tutustuttu, kun perheessä oli har- 
rastettu klassista sivistystä ja luettu latinaa jo 
koulussa. Kouluaikana opettajat olivat herät- 
täneet antiikki-innostusta. Joidenkin opettaja 
oli osallistunut Villa Lanten opettajakurssille 
ja vienyt sanomaa luokkahuoneeseen. Histo- 
rian ja kuvaamataidon opettajat näyttivät di- 
oja matkoiltaan ja musiikinopettajat soittivat 
oopperalevyjä ja lauloivat aarioita ja napoli- 
laisia lauluja, kuten ”Tiritombaa” ja ”O sole 
mioa”. Vanhempi sukupolvi muisti italialai- 
set iskelmät, jotka 1950- ja 1960-luvuilla olivat 
suosittuja niin alkuperäisinä kuin suomeksi 
esitettyinä versioina. Haastateltavien joukossa 
erityisryhmän muodostavat kolme Villa Lan- 
Lesen lapsena asunutta, joiden isät toimivat 
instituutin johtajina. Kaikki kolme solmivat 
aikuisina kiinteän Rooma-suhteen ja voikin 
olettaa, että helppo sopeutuminen maahan ja 
sen tapoihin perustuu juuri lapsuuden koke- 
muksiin. 

Antiikin historiaa ja taidehistoriaa käsittele- 
vä tietokirjallisuus on ollut erityisessä suosios- 
sa. Äiti oli lukenut tyttärelleen ääneen Goethen 
Italienische Reisea samalla kääntäen” (27). 
Klassisista nuorisokirjoista mainittiin Anni 
Swanin teoksia, Edmondo De Amiciksen 
Sydän ja Felix Dahnin Taistelu Roomasta. Vähän 
vanhempana luettiin Mika Waltarin ja Robert 
Gravesin romaaneja. Aleksandre Dumas'n 
Monte Criston kreiviin sisältyvän laajan Roo- 
ma-kuvauksen muisti yksi. Ennen television 

aikakautta teini-ikäinen historiasta viehätty- 
nyt nuoriso hankki käsiinsä uusia tai uusinta- 
painoksina ilmestyneitä historiallisia romaa- 
neja, olipa niiden näyttämönä mikä maa tai 
aikakausi tahansa. Kukaan ei harrastanut eri- 
tyisesti Italiaa. Sarjakuvia italialaisista toisessa 
maailmansodassa mainitsi kaksi henkilöä ja 
kaksi vähän nuorempaa muisti Asterix-sarjan. 
Villa Lanten -kävijöiden joukossa oli myös 
niitä, jotka olivat tutustuneet Italian omaan 
kirjallisuuteen käännöksinä, joista mainittiin 
Fransiskus Assisilaisen Aurinkolaulu, Giovanni 
Boccaccion Decamerone sekä Giovanni Guare- 
schin, Italo Calvinon, Pier Paolo Pasolinin, 
Alberto Moravian ja Umberto Econ kirjoja. 
Monet 1950- ja 1960-luvulla Villa Lantessa 
asuneet olivat nähneet Roomassa kuvattuja 
amerikkalaisia viihde-elokuvia, kuten Loma 
Roomassa (1953), jossa Audrey Hepburn ja 
Gregory Peck hurjastelevat Vespalla lähes 
autioilla kaduilla monumentit taustanaan, tai 
Kolme kolikkoa lähteessä, jossa Villa Lantella 
on rooli amerikkalaisten naisturistien pensio- 
naattina. Audrey Hepburn oli Suomessa niin 
ihailtu ja tunnettu, että 1950-luvulla valittiin 
Suomen ”Sabrina” Audrey Hepburnin tähdit- 
tämän pääosan mukaisesti.” Useaan kertaan 
filmatut historialliset romaanit Ouo vadis ja 
Ben Hur muistettiin 1950-luvun amerikkalai- 
sina suurelokuvina. Klassisten ”miekka ja 
sandaali -elokuvien” uutta tulemista edusta- 
van Gladiaattorin (2000) mainitsi haastatellun 
joukon toiseksi nuorin. Roberto Rossellinin, 
Vittorio De Sican ja Michelangelo Antonionin 
neorealistisia elokuvia oli katsottu tuoreeltaan 
tai myöhemmin elokuvakerhoissa. Luchino 
Viscontin, Pier Paolo Pasolinin, Federico 

Fellinin ja Franco Zeffirellin historialliset 
elokuvat muistettiin myös.” Helsingissä ja 
Tampereella oli ollut ohjelmistossa italialaisia 
näytelmiä, jotka olivat virittäneet muutamia 
henkilöitä Italia-tunnelmaan. Tampereella oli 
esitetty Carlo Goldonin ja Dario Fon näytel- 
miä. Helsingin Kansanteatteri/ Työväen Teat- 
terin ohjelmistossa oli ollut Eduardo De Filip- 
pon Vaimoni kolme poikaa (Filumena Marturano). 


Paratiisista takapajulaksi 


Villa Lanten 1950- ja 1960-luvun nuoret kurs- 
silaiset eivät olleet paljoakaan matkustelleet 
ennen tuloaan Roomaan. Kaikkiaan 13 haas- 
tatellusta, joille Rooma oli ensimmäinen 
koettu suurkaupunki, vain yksi kuului nuo- 
rempaan ikäluokkaan. Oudon kulttuurin koh- 
taamisprosessin ensimmäinen vaihe, joka on 
nimetty kuherruskuukaudeksi, alkoi monien 
kohdalla tunteikkaasti. ”Italiaan ja Roomaan 
tullessa pitkään oli tunne, että astui pyhälle 
maalle” (3), kertoi 1960-luvun alussa saapunut 
latinisti. 

Junalla saavuttiin Terminin asemalle, mistä 
reitti Villa Lanteen kulki kaupungin historial- 
lisen keskustan halki. Iltapimeällä vaikutuk- 
sen tekivät valaistut monumentit ohiajettaessa 
ja Villa Lantesta katsottuna, ehkä siksikin, että 
kaupunkirakennusten valaiseminen on yleis- 
tynyt Suomessa vasta viime vuosikymmeninä. 
Joku toinen saapui Terminille aamukuudelta: 
”Takseilla aamusumuisen Rooman lävitse 
Lanteen. Torneja näkyi aamu-usvan läpi: hie- 
noa.” (44) Yhteisiä muistoja ovat olleet satojen 
kirkonkellojen soitto ja lintujen äänet. Lasket- 


telun harrastaja saapui 1980-luvun puolivälis- 
sä Terminille sukset olallaan poikettuaan mat- 
kan varrella Sveitsissä ja hämmästeli kukkivia 
hedelmäpuita. Kohtaus on lähellä Risto Jarvan 
elokuvaa Loma (1976), jossa sankari joutuu suk- 
set olalla laskettelupaikan asemesta hiekka- 
rannalle. Ensimmäistä päiväänsä helmikui- 
sessa Roomassa 1981 muisteli keski-ikäinen 
nainen innostuneesti 30 vuotta myöhemmin: 
”Vihreää, aurinko paistoi. Sonan (Ardonz, 
laulunopettaja) oppilas Saara vei Fraschettaan 
syömään. Kävely Villa Pamphiljissa, missä 
suihkulähteet solisivat. Illalla Margareta 
(Steinby) vei Sant'Agneseen konserttiin. Kir- 
joitin äidille tulleeni paratiisiin.” (31) Kaikkien 
eri aikojen Lanten-asukkaiden tunnelmat tii- 
visti 1960-luvun kurssilainen: ”Kevään ja ete- 
län kohtasi kaikkien aistien kautta: poltettujen 
roskien savun tuoksu, sitrushedelmät puussa, 
kirkonkellot sunnuntaiaamuna. Kokonaisval- 
tainen elämys.” (48) 

Ensi-ihastukseen alkoi pian sekoittua suur- 
kaupungeille ominaisia epämiellyttäviä sävy- 
jä, kuten lika roskat, rikollisuus, huumeet sekä 
1970-luvulta lähtien liikenneruuhkat. Kulttuu- 
rin kohtaamisen toisesta vaiheesta, sokista, 
todistaa nuori mies: ”Tilanne Roomassa oli 
kaoottinen. Koko kevään 1980 oli mielenosoi- 
tuksia milloin mistäkin aiheesta, iskulauseita 
paljon. Kaupunki kuin sotatilassa. Mellakka- 
poliiseja valmiusasemissa. Meteliä, savua, heli- 
koptereita. Lantessa istuttiin kuuntelemassa 
rutikuivia luentoja epigrafiikasta melun kes- 
kellä.” (29) Paratiisimaisista tunnelmista äidil- 
leen aluksi kirjoittanut jatkoi agressiivisesti: 
”Mutta sitten: Mikään ei ollut Italiassa niin 
hienoa kuin olin olettanut. Popolarea, käyttäy- 

dyttiin röyhkeästi, busseissa ahdisteltiin. Huo- 
masin, että on pakko taistella. Takapajula. 
Kaupunki oli köyhä ja nuiva.”” (31) 
Suomalaiset ovat olleet suhteellisen tottu- 
mattomia varkaisiin, huumeisiin ja näkyvään 
katuprostituutioon, joista jääneet selkeät muis- 
tot kertovat koetusta sokista. Turistisesongin 
alkaessa kaupunkiin saapuu runsaasti tasku- 
varkaita ulkomaita myöten. Erityistä varo- 
vaisuutta on pitänyt noudattaa suosituissa 
kohteissa, kuten Espanjalaisilla portailla ja 
Fontana di Trevi -suihkulähteellä. Huumeet 
tulivat kuvaan 1970-luvulla. Iltakävelyllä 
suomalaisseurueessa olleelta pastorilta olivat 
päässeet tupakat loppumaan ja hän saikin 
seisoskelevalta italialaisryhmältä savukkeen. 
”Arvoitukseksi jäi, mitä siinä oikein oli, sillä 
pastorimme oli kertonut harhailleensa aamu- 
yön pitkin kaupunkia.” (48) Heroiini yleistyi 
Italiassa 1970-luvun puolivälin jälkeen ja huu- 
meruiskuja nähtiin Gianicololla ja erityisesti 
Trastevereen vievillä portailla. Piazza Sidney 
Sonninon apteekin ilta-asiakkaat 1980-luvun 
alkupuolella olivat ilmeisesti kaikki heroinis- 
teja, koska ostivat vain tislattua vettä. Heroiini- 
tilanne alkoi parantua 1980-luvun lopulta 
lähtien koukkuun jääneiden kuoltua, eikä ruis- 
kuja enää joutunut joka askeleella varomaan. 
”Bob Dylanin ja Carlos Santanan konserteis- 
sa EURin koripallohallissa (1980-luvulla) 
oli pilveä ilmassa, mitä ei ollut Tavastialla.” 
(23) 2000-luvun kurssilainen totesi: ”Suomes- 
sa huumeiden käyttö on peitetympää ja ra- 
joittuu tiettyihin piireihin, kun taas Italiassa 
konservatiivisimmissakin opiskelijapiireissä 
pilven poltto on iltamenoissa yhtä yleistä kuin 
tupakka. Omaan suhtautumiseeni huumeiden 

yleisyys vaikutti ehkä eniten niin päin, että 
huomasin etteivät suomalaiset niin kummalli- 
sia ole. Italiassa käytetään huumeita, Suomes- 
sa juodaan alkoholia.” (11) 


Tutustuminen kaupunkiin 


Turismin tutkijat ovat todenneet, että kiirei- 
sinkin matkailija ehtii nähdä Vatikaanin 
Pietarinkirkon. Italian puolella Roomaa 
valtavirran kulkureitti on yleensä kaksiosai- 
nen: 1) Fontana di Trevi, Piazza di Spagna, 
Pantheon, Piazza Navona ja 2) Forum Roma- 
num, Colosseum, Palatinus. Kaikki tämä teh- 
dään kolmessa tunnissa. Ymmärrettävästi ei 
ole mahdollista oppia tuntemaan kaupunkia 
kovinkaan laajalti edes kolmessa kuukaudes- 
sa, minkä ajan instituutin tieteellinen kurssi 
säännönmukaisesti kestää. Suosituimmat 
nähtävyydet ovat silti epäilemättä tulleet tu- 
tuiksi myös kaikille Villa Lanten -kävijöille, 
jotka käyttivät apunaan matkaoppaita mui- 
den turistien tavoin. Koululaisryhmien opas 
1990- ja 2000-luvulla aikoi jatkossa välttää 
ruuhkia: ”Viime lauantaina 20 hengen ryh- 
män kanssa Piazza del Popololta, jossa oli iso 
mielenosoitus, Ara Pacikselle, edelleen Piazza 
Navonalle, Pantheonille, Fontana di Treville, 
Piazza di Spagnalle ja uudestaan Piazza del 
Popololle. Seuraavilla kursseilla saavat men- 
nä turistitungoksiin ilman opettajia.”*? (36) 
Tieteellisten kurssien laajaan Rooman topo- 
grafian esittelyyn tosin kuuluvat vain antiikin 
kohteet, edellä luetelluista Pantheon, Forum 
Romanum, Colosseum ja Palatinus. Antiikin 
rakennetun kaupungin laajuus on selvinnyt 

kurssilaisille viimeistään klassikoksi muo- 
dostuneella Aurelianuksen 200-luvun lopul- 
la rakennettujen muurien ympärikävelyllä, 
joka yleensä aloitettiin Cestiuksen pyrami- 
dilta aamuvarhaisella ja päätettiin Piazza del 
Popololle alkuiltapäivästä. Taidehistorioitsijat 
ja arkkitehtuurin historian tutkijat ovat pa- 
neutuneet historiallisen keskustan kirkkoihin. 
Muurien ulkopuolisesta Roomasta kurssilaiset 
ovat tutustuneet Via Appia Anticaan ja Ostia 
Anticaan. Useampia kertoja instituutin vakio- 
retkille kaupungin alueen ulkopuolelle osal- 
listuneet ovat panneet merkille kaupungin 
jatkuvan kasvamisen. Näkymät Tivolin Villa 
d’Estestä, Terracinan Jupiter Anxurin temp- 
peliltä ja Palestrinan Fortuna Primigenian 
temppeliltä ovat toki edelleen avoimia, mut- 
ta viljelykset ovat vuosikymmenien kuluessa 
muuttuneet kerrostaloalueiksi.3* 

Omalla ajalla on kävelty kaupungilla va- 
paammin. Kestää aikansa, ennen kuin histo- 
riallisessa keskustassa oppii kulkemaan ja 
aluksi opiskelijat turvautuivat Via del Corsoon, 
Corso Vittorio Emanueleen, Via Giuliaan ja 
Via dei Coronariin.”Pojat liikkuivat kaupun- 
gilla ehkä laajemmalti”, arveli 1950-luvun 
naisopiskelija (8). Taideakatemian kahden 
viikon kurssille vuonna 1979 osallistunut hen- 
kilö kertoi: ”[kaupungille] lähdettiin illalla yh- 
deksän kieppeillä. Öitä vietettiin kaduilla kä- 
vellen ja baareissa poiketen. Sulkemisaikaan 
jaettiin ilmaiseksi ?ramezzinoja. Turvallinen 
ja ystävällinen kaupunki.” (17) 1980-luvun 
kurssilaisen mielestä ”Italian uudemman his- 
torian kadut tyyppiä Via Venti Settembre sai- 
vat jäädä selitystä vaille” (19). Maantieteensä 
rajat kuvasi 2000-luvun kurssilainen: ”Muuten 


pysyttiin Aurelianuksen muurien sisällä pait- 
si käytiin Vatikaanissa ja etruskimuseo Villa 
Giuliassa.” (34) Kun kurssilaisten tuntemalla 
alueella ei juuri näy uusia rakennuksia, ”kau- 
punkia voi verrata Helsingin Senaatintoriin ja 
Eiraan” (34). Kaupunkituntemuksen lisään- 
tymistä on mitattu perinteisesti yrittämällä 
tunnistaa Villa Lanten panoraamasta kirkon 
kupoleja. Pantheonin laakea kupoli on maa- 
merkki, josta edetään oikeaan ja vasempaan, 
vaikka Tiberin mutkat vaikeuttavat arviointia. 
Instituutti sijaitsee julkisessa puistossa sivus- 
sa kaupungin kaupallisesta ja hallinnollisesta 
keskustasta, mutta vilkkaan liikenneväylän 
varressa. Kuuluisalla näköalapaikalla liikkuu 
turisteja, eläkeläiset ja lapsiperheet hakeu- 
tuvat raikkaaseen ilmaan, läheisen sairaalan 
asiakkaat etsivät pysäköintipaikkaa, alakoulu- 
laisia tuodaan ja haetaan. Gianicolo on yksi 
koko kaupungin olohuoneista, jossa mennei- 
syys ja nykyisyys yhdistyvät.? 
Pidempiaikaista tutkimustyötä varten Roo- 
massa oleskelleet ovat joutuneet etsimään 
asunnon Villa Lanten ulkopuolelta ja sen 
myötä tutustuneet tavallisen kansan raskaasti 
rakennettuihin asuinalueisiin, quartieri popo- 
lari, joissa on vähemmän kurssiohjelmiin si- 
sällytettyjä monumentteja. Tor Pignattarassa 
asunut 2000-luvun opiskelija kertoi, että ”bus- 
si kotiin oli täynnä extracomunitareja (EU:n 
ulkopuolelta tulleita maahanmuuttajia). Villa 
Lantessa asuvat johtajat joutuivat liikkumaan 
laajemmalti lasten koulunkäynnin vuoksi, 
kun kansainväliset koulut olivat Via Salarialla, 
Via Cassialla ja Via Aurelialla ja syntymäpäi- 
väkekkereillä oli vierailtava kauempanakin. 
Viikonlopulla valittiin kartasta uusia alueita 

ja lähdettiin tutkimaan.” (11) Autonomistajat 
tekivät retkiä kauemmas ja kaupunki hahmot- 
tui ulospääsyteitä etsiessä. Kaupunkia otettiin 
tilallisesti haltuun pala palalta. 


Rooma ja muut kaupungit 


Nekin instituutin asukkaista, joilla ei ennes- 
tään ollut kokemusta suurkaupungeista, jou- 
tuivat vertaamaan Roomaa toiseen miljoona- 
kaupunkiin, Napoliin. Tieteellisten kurssien 
ohjelmaan on kuulunut käynti Napolin arkeo- 
logisessa museossa ja tutustuminen Pompejiin, 
ja joskus retki on jatkunut Paestumin kreikka- 
laistemppeleille asti. 1960-luvulla tuntui siltä, 
että Napolissa oli enemmän liikennettä, enem- 
män melua, likaisempi ilma ja enemmän ros- 
kia kuin Roomassa. Ympäristö oli kurjaa ja 
köyhän näköistä. Lapset ja muutkin tuijotti- 
vat vaaleita ulkomaalaisia. Omatoimiretkellä 
Napoliin neljä kurssilaista sai vuonna 1969 ko- 
kea iloisen Napolin Piedigrotta-kansanjuhlan 
aikaan: ”Paljon väkeä, karnevaalitunnelma 
illalla. Huipentui ilotulitukseen ja Vesuviuk- 
sen purkauksen simulointiin.” (10) ”Giovanni 
Falconen murhan jälkeen 1990-luvulla Napo- 
li oli pelottava. Sähkökatkoksen vuoksi oli 
pimeää. Hotellista rautatieaseman lähellä ei 
uskaltanut kävellä mihinkään ja oli palattava 
hotelliin. Tuijottavia tyyppejä, jotka lähtivät 
seuraamaan. Huumeita. Poliisi Roomassa on 
näkyvillä enemmän.” (39) Rooman ja Napo- 
lin välillä löytyi eroja vielä 2000-luvulla: ”Jos 
Napolissa oli yksin, niin naisena oli hankalaa. 
En voinut mennä yksin ravintolaan, seuraa 
tuli pian. Roomassa voin.” (35) Jos Roomassa 

oli jo ehtinyt neuvotteluvaiheeseen uuden 
kulttuurin kohtaamisessa, niin yleensä Napoli 
aiheutti uuden kulttuurisokin. 

Paikallista puhetapaa mukaillen Roomas- 
ta mentiin joskus lepäämään viikonlopuksi 
kauemmas ”Afrikasta”, Firenzeen. Erasmus- 
vaihdossa Firenzessä 1990-luvulla ollut koki 
Rooman suurkaupunkina: ”Terminiltä bussilla 
leveää Via Nazionalea, jonka varrella Italian 
pankki, sitten ohitettiin Trajanuksen kauppa- 
hallit. Largo Argentina oli liikenneympyrä, 
jota koristivat pylväät. Ensin ajettiin yksi py- 
säkki Lanten ohi ja ihmettelin, miten hieno lä- 
hetystörakennus oli Ruotsilla. Olikin Lante ja 
paavin vaakuna. Lante oli luksusta myös asu- 
mismielessä: lämmintä vettä jne. Opiskelijara- 
halla oli ollut hankalaa ulkomaalaisia täynnä 
olevassa Firenzessä, joka elää turismilla.” (15) 

Pariisi oli ensimmäiselle ulkomaanmatkal- 
le 1940-luvun lopulla lähteneen luonnollinen 
pääkohde, mutta ”muutaman vuoden kulut- 
tua Rooma alkoi tuntua kiinnostavammalta” 
(45). 1960-luvun alun kurssilainen kuvailee: 
”Rooman keskustan voi ottaa haltuun ja se 
on otettava haltuun kävellen toisin kuin Pa- 
riisin tai Pietarin, joissa ihmisen mittakaava 
on kadotettu. Minun Roomani on piazzojen 
ympärille kasvaneiden kylien konglomeraatti, 
kodikas, familiaari, ajaton; eipä kosketa muo- 
reja se, onko vallassa keisari, paavi vai Duce.” 
(48) Roomasta Pariisiin vuonna 1969 matkus- 
tanut vertaili kaupunkeja: ”Rooma vaikutti 
likaiselta ja Pariisi hienolta.” (10) Roomassa 
1970-luvun lopulta lähtien usein työskennel- 
lyt taiteilija sanoi: ”En ota kaupunkikuvasta 
virikkeitä, vaan maalauksista, mutta Roo- 
man kerroksellisuus vaikuttaa simultaaniseen 

mentaaliseen ajatukseen. Moderni kenkäkaup- 
pa ja rauniot samalla kertaa. Kerroksellisuus 
valkeni 1980-luvulla. Kävellessä näkee uutta. 
Pariisissa ei samaan tapaan.” (17) 1990-luvulla 
Roomaan tullut kertoi: ”Roomassa on kaik- 
ki: antiikki, keskiaika, renessanssi, barokki, 
1800-luvun suuret rakennukset, Mussolinin 
alulle panema modernistinen EUR ja miten 
ihmiset nykyisin elävät — keskellä tätä kaik- 
kea. Ei missään muualla. Pariisi ylivoimainen 
taiteessa, Rooma historiassa.” (36) Diplomaat- 
tina uransa tehnyt luonnehti eroja: ”Pariisi on 
suurkaupunki ja varustettu siten. Ranskalaiset 
ovat mielellään maailman parhaita. Italialai- 
set eivät markkeeraa samalla tavoin. Pariisi 
on suurenmoinen kokemus, liikenne toimii. 
Onko Rooma suureksi kasvanut provinsiaa- 
linen viehättävä kylä? Kasvanut hallitsemat- 
tomasti. Italialaisilla on vastaanottokykyä, ei 
kompleksia eikä kuvitella että Rooma olisi 
enää caput mundi. Pelkän työn kannalta Pariisi 
voittaa, mutta elämästä nauttimisen kannalta 
Rooma.” (50) Edellinen sitaatti perustelee sitä, 
että Rooma on kuulunut 2000-luvulla ulko- 
asiainhallinnon kymmenen tavoitelluimman 
postin joukkoon. 

Muutama haastateltu vertasi Roomaa ja 
Lontoota. ”Lontoosta päällimmäisenä mieles- 
sä on Oxford Street, mutta Roomasta Pyhä 
Isä” (19), sanoi 1980-luvulta lähtien molem- 
missa kaupungeissa usein käynyt. 1980-luvul- 
la vuosia Roomassa asunut kertoi: ”Rooma ei 
ollut vielä 1980-luvulla kansainvälinen, kuten 
Lontoo. Lontoossa voi asua kuin Suomessa, 
mutta Roomassa törmäsi ainakin italialaisuu- 
teen.” (38) 2000-luvulla Lontoon ja Rooman 
väliä sukkuloiva sanoi: ”Verrattuna Englantiin 


Italiassa on enemmän romantiikkaa. Roomas- 
sa kaikista kaupungeista miellyttävin miljöö. 
Mikä Roomassa miellyttää? Monumentit kä- 
velyetäisyydellä, kukkuloita, puistoa, ihmis- 
ten tapa täyttää ympäristönsä. Ihailee tapaa 
elää ulkona ja yhteisössä kadulla. Roomassa 
joutuu vähemmän käyttämään julkisia väli- 
neitä. Lontoon metrot ja bussit ovat horroria.” 
(35) Voi kysyä, elivätkö Rooman muiden 
kaupunkien edelle asettaneet yhä kulttuurin 
kohtaamisen tunteikasta ensimmäistä vaihet- 
ta, pitkittynyttä kuherruskuukautta. Vai oliko 
kyse jostain muusta? 


Politiikka 


Italialainen elokuva vaikutti myös käsitykseen 
Italian politiikasta.3® Giovanni Guareschin 
sankarien Isä Camillon ja pormestari Peppo- 
nen seikkailut saivat aikaan sen, että kristillis- 
demokraattien ja kommunistien vastakohtai- 
suuteen ei osattu suhtautua kovin vakavasti. 
Italian politiikkaa työkseenkään seuranneet 
eivät hevin ole saaneet siitä selvää. Suomen 
suurlähettiläänä 1980-luvulla toiminut Paul 
Jyrkänkallio kertoi kirjoittajalle, miten hän 
Roomaan tultuaan alkoi paneutua maan 
”dynaamiselta vaikuttavaan” sisäpolitiikkaan. 
Diplomaatin kuherruskuukausi politiikan pa- 
rissa päättyi kuitenkin melko pian, kun ilme- 
ni, että näyttävästä draamasta huolimatta ta- 
pahtui itse asiassa kovin vähän. Monia vuosia 
Italian eri kaupungeissa asunut haastateltu 
kertoi: ”Italiassa on ikävintä poliittinen elä- 
mä, johon olen läpeensä kyllästynyt. En voi 
kuitata vitsinä, vaan se ahdistaa.” (15) 

Poliittisten uutisten lukeminen lehdistä ja 
televisiosta on edellyttänyt kohtalaista kieli- 
taitoa, jota on ollut vain harvalla kurssilaisella. 
Italialaisista lehdistä Villa Lanteen tuli 1960- 
luvulla konservatiivinen Il Tempo. Muutama 
vasemmistolaisessa ylioppilaspolitiikassa en- 
nen Italiaan tuloaan toiminut luki vasemmis- 
tolehtiä ja valisti sitten muita. 1960-luvulla 
etusijalla oli kommunistien Paese Sera ja 
1980-luvulta lähtien yleisvasemmistolainen 
La Repubblica, jota myös tilattiin taloon 2000- 
luvulle asti. Villa Lanten väki seurasi enem- 
män vasemmiston kuin kristillisdemokraat- 
tien toimia. 1980-luvulla opittiin, että suoma- 
laisista kommunisteista vasemmalle olevia 
pikkupuolueita oli paljon ja että Italian kom- 
munistit olivat ehkä samantyyppisiä kuin 
Suomen sosialidemokraatit. Eräs keskiajan 
tutkija tunsi erilaisen väen, kuten trotskilais- 
ten, kokoontumispaikat. Joku toinen tutustutti 
kurssilaisia paavia vastustaviin kommunistiys- 
täviinsä ja näiden kulttuuripoliittisiin ajatuk- 
siin. Kurssilaiset perustivat ryhmän ” Antiikin 
tutkijat ydinsotaa vastaan” (31). 

Levotonta aikaa Roomassa oli 1970-luku ja 
1980-luvun alku, jota Italiassa kutsutaan lyijyn 
vuosiksi (anni di piombo). Oikealla ja vasem- 
malla olevat terroristit ottivat yhteen valtion 
ja toistensa kanssa.3* ”Aina kun lähdettiin ulos, 
mentiin terassilta katsomaan, missä päin kuu- 
lui hälytysajoneuvoja ja ampumista ja men- 
tiin vastakkaiselle puolelle alamäkeen.” (27) 
Roomassa lyijyn vuodet huipentuivat maalis- 
kuussa 1978, jolloin Punaiset prikaatit, Brigate 
Rosse, kaappasivat verisessä yhteenotossa 
vangikseen kristillisdemokraattien puoluejoh- 
tajan ja entisen pääministerin Aldo Moron.35 

”Aldo Moro on siepattu. On kuulemma odo- 
tettavissa levottomuuksia.” Hallitus kieltäy- 
tyi neuvottelemasta Punaisten prikaatien 
kanssa vankien vaihdosta. Roomaan ensim- 
mäistä kertaa 1960-luvulla tullut haastateltu 
kertoi: ”Brigate Rosse ja Moro muuttivat Roo- 
man. Poliiseja oli joka paikassa. [Pääministeri 
Giulio] Andreottia turvasi bussilastillinen 
aseistettuja miehiä hänen asuntonsa alapuolel- 
la Via Paolalla. Vaimoni kohtasi satoja tuhan- 
sia matkalla Moron ruumiin löytöpaikalle 
Via Botteghe Oscuren lähelle, missä vallitsi 
täydellinen hiljaisuus.” (48) Nuori tutkija kir- 
joitti Suomeen: ”Moro löydettiin eilen kuol- 
leena... Meidän piti mennä oopperaan katso- 
maan Toscaa (parvelta!). Esitys oli peruutettu 
Moron vuoksi — on tänään. Esityksen alkajai- 
siksi pidettiin 2 min. kunnioittava hiljaisuus 
Moron muistolle. (Hänet on kuulemma hau- 
dattu eilen.) Teki minuun suuren vaikutuksen, 
joskin yläparvella oli paljon ulkomaalaisia 
nuoria, jotka eivät tahtoneet jaksaa olla hil- 
jaa.”37 Hän jatkaa: ”Moron takia en lähettänyt 
keskellä viikkoa yhtään tärkeää kirjettä, sillä 
kaikki toimii täällä hyvin epäsäännöllisesti. 
Tänään kello 17 on virallinen kuolinmessu 
— hautajaiset olivat jo keskiviikkona — S. Gio- 
vanni in Lateranossa. En taida mennä ulos ol- 
lenkaan tänään. Turha yrittää, luultavasti kaik- 
ki seisoo.” Vuonna 1979 kerrotaan sattuneen 
seuraavaa: ”— — kuljimme Via Rasellaa pitkin, 
kun alkoi kuulua kuivansävyistä ropinaa. Ih- 
miset vetäytyivät tottuneesti porttikäytäviin ja 
kauppoihin, vain me seisoimme hämmästy- 
neinä keskellä katua luotien vinkuessa. Kuu- 
lemma siinä vain poliisit ajoivat takaa jotakin 
karkulaista.” (22) Vielä 1980-luvun alussa 

Poliittinen mielenosoituskulkue Via Cavourilla 1994. 


”aina oli jossain lakko ja kyynelkaasua” (31) ja 

kerran kurssilaiset joutuivat ratsiaan, joka teh- 
tiin Trasteveren piazzan kahviloihin: ”Kaikki 
käytiin läpi. Pelottavaa.” (31) 

Neuvostoliiton romahdusta seurasi Italias- 
sa vanhojen puolueiden vaihtuminen uusiin 
1990-luvun alussa. Omiakin syitä murrokseen 
oli, kun korruptiota ryhdyttiin paljastamaan ja 
mafian vastainen mieliala kiihtyi taistelun pää- 
henkilöiden, syyttäjien Giovanni Falconen“ 
ja Paolo Borsellinon! murhien seurauksena. 
”Vaikutti siltä, että muutoksen tuuli puhaltaa, 
mutta myöhemmin selvisi, että ei niin paljon 


sitten tapahtunutkaan. Yhtenä päivänä pidä- 
tettiin koko Napolin kaupunginhallitus, toise- 
na päivänä joukko yliopiston professoreita.” 
(33) ”San Pietron aseman luona asuessamme 
kesällä 1993 kuulimme mafian pommit joen 
toisella puolella San Giorgiossa ja Lateraa- 
nissa.” (17) Ajankohtaisista asioista keskustel- 
lessaan yksi haastateltu huomasi 2000-luvun 
alussa, että italialaisten opiskelijoiden mieli- 
piteet olivat kaksijakoisia. ”Italialaiset selitti- 
vät muun muassa että Kuubassa ei ole syöpää 
ja että Venäjällä on Neuvostoliiton peruina 
hyvä terveydenhoitojärjestelmä. Toiset olivat 

raivoisia Silvio Berlusconin kannattajia. Vas- 
takkaisuus, jota ei ole Suomessa. Italialaisilla 
on halu nähdä kiihkeästi asioita yhdestä näkö- 
kulmasta... Pilven polttoa ja kodittomien koi- 
rien pelastamista, mutta ympäristöasioista ei 
oltu kiinnostuneita.” (11) 

Feministinen liike tuli Italiassa näkyväksi 
1970-luvulla ja naiset vaativat rajuissa mielen- 
osoituksissa avioerolakia ja oikeutta abort- 
tiin.” Haastatellut mainitsevat feministien 
mielenosoitukset vasta 1980-luvulla: ”Mielen- 
osoituksiin mentiin esimerkiksi naisten päi- 
vänä 8. maaliskuuta.” (31) Johtajan alakoulua 
käyvä tytär taittoi 1980-luvulla naisten päivän 
mimosanoksia Villa Lanten terassipuutarhasta 
ja vei opettajalleen Scuola Grilliin vastapää- 
tä Villa Lantea. Perinteinen kuva perheestä 
ja naisen asemasta häiritsi 1990-luvun kurssi- 
laista, jonka mielestä ”italialaiset naiset ovat 
rajoittuneita, miehet helpompia” (42). Naisilta 
edellytetään vielä 2000-luvun puolella erilaista 
käytöstä kuin miehiltä, minkä huomasi nuori 
nainen: ”Naisten juomista katsotaan Italiassa 
pahalla, mikä tuntuu kuuluvan yleisempään 
naisten käyttäytymisen kontrollointiin. Pizze- 
riassa jos nainen tilaa oluen tuodaan aina pieni 
pullo ja jos erikseen tilaan ison oluen, tuntuu 
että minua katsotaan vähän kieroon.” (11) 

Pääkaupungin suuret mielenosoitukset 
alkavat kokoontumisella rautatieaseman 
tuntumassa ja sieltä meluisat kulkueet mars- 
sivat Piazza del Popololle tai San Giovannin 
aukiolle. 4 Kaikki haastatellut ovat nähneet 
kaupungilla liikkuessaan poliittisia mielen- 
osoituksia ja joskus liittyneet mukaankin. 

”Opetusministeriön eteen Trastevereen 
tullaan usein liput liehuen puolustamaan 

opettajien ja oppilaiden oikeuksia ministeriön 
säästösuunnitelmien puristuksessa. Liikenne 
on poikki tunteja mielenosoitusten tai jon- 
kin ammattijärjestön julistaman työtaistelun 
vuoksi.” (10) 

Suomalaisten taiteilijoiden kokemuksia 
Roomassa 1800-luvulla tutkineen Liisa Suvi- 
kummun mukaan taiteilijat eivät saaneet 
käsitystä ajankohtaisista yhteiskunnallisista 
kysymyksistä. Italian yhdistymisen, risorgi- 
menton, tapahtumia seurattiin omaisten kir- 
jeistä ja lukemalla Suomesta lähetettyjä sa- 
nomalehtiä.4 Villa Lanten humanisteilla on 
ollut yhtä vähän valmiuksia politiikan ym- 
märtämiseen kuin edellisen vuosisadan tai- 
teilijoilla. Toukokuussa 1978 tutkija tiedusteli 
kirjeessään Suomeen: ”Onko täällä Italiassa 
tapahtunut mitään erityistä?” Kielitaitokaan 
ei ole riittänyt avaamaan politiikan kiemu- 
roita. Erinomaisesti italian kieltä taitava 
opiskelija sanoi, että ”1980-luvun poliittisista 
tapahtumista ei muodostunut selvää kuvaa 
eikä syvää virtaa. Vasta myöhemmin kirjojen 
kautta on selvinnyt, mitä silloin oli tekeillä.” 
(38) Mutta kotimaankin tapahtumien syvem- 
mät juonteet paljastuvat vasta myöhemmän 
tutkimuksen avulla niille aikalaisille, jotka 
eivät ole varsinaisia toimijoita. 2000-luvun 
kurssilaisen mielestä ”Lantessa eletään uutis- 
tyhjiössä. Ei tiedetä, mitä Suomessa tapahtuu 
eikä mitä Italiassa tai maailmalla tapahtuu.” 
(11) Ehkä Roomaan tulleet suomalaiset ovat 
aina halunneet nauttia olosta arjen ulkopuo- 
lella. Villa Lanteen ei enää 2000-luvulla tilattu 
italialaisia lehtiä ja asukkaat tyytyivät seuraa- 
maan Suomen uutisia lahjoituksina tulevista 
Hufvudstadsbladetista ja Suomen Kuvalehdestä. 

Verkkojulkaisujen saatavuus on toki muutta- 
nut tilanteen. 

Instituutin nuori väki on seurannut Italian 
politiikkaa innostuneena kuin jännitysnäy- 
telmää. Useimmat ovat eläneet kulttuurien 
kohtaamisen kuherruskuukautta, ja joissakin 
tapauksissa taas on hypätty suoraan sopeutu- 
misvaiheeseen ja liitytty poliittiseen toimin- 
taan mukaan väkivaltaa pelkäämättä. Ehkä 
vasta pidempään maassa oleskelleet ja kieli- 
taitoiset ovat kokeneet ageressiivisen, kieltei- 
sen kulttuurisokin. 


Ruoka ja juoma 


Entiset kurssilaiset muistelivat, että italialai- 
nen ruokakulttuuri, kuten pizzeriat, rantau- 
tuivat heidän kotikaupunkeihinsa 1960- tai 
1970-luvulla.* Tämän jälkeen kasvuvauhti 
alalla on ollut nopeaa. Kun vanhin Helsin- 
gissä nykyisin toimivista italialaisravintoloista 
avattiin vuonna 1970, niin vuonna 2012 pizzaa 
ja pastaa tarjoili lähes sata ravintolaa. Italia- 
lainen jäätelö tunnettiin ainakin 1950-luvulla 
Helsingissä, jolloin Magin jäätelötehtaalla oli 
kioskit Rautatientorilla ja Kauppatorilla. Tam- 
perelaiset muistivat jäätelökauppias Minettin. 

1960-luvun kurssilaiselle Italialainen ruo- 
kakulttuuri oli ”aivan vierasta, kun leivän 
päälle ei panna voita eikä maitoa juoda” (48). 
Jos keskittyi pastaan ja castellien valkoviiniin, 
niin ”muutaman päivän kuluttua Italiaan 
tulosta on kuin vatsa olisi täynnä pieniä ki- 
viä” muisti joku Jaakko Suolahden sanoneen. 
Edullisin annos oli usein paistettu kana, mut- 
ta sekin valmistettiin oudolla tavalla. Monet 


yrttimausteet olivat Suomessa vielä tuntemat- 
tomia. Kun kurssilaiselle 1960-luvulla tuotiin 
rosmariinilla maustettua kanaa, se näytti ros- 
kaiselta ja tilaaja yritti palauttaa selvästikin 
lattialle pudonneen kananneljänneksen keit- 
tiöön. Italialaisissa perinneruuissa käytetään 
usein vähäarvoisia ruhon osia. Kautta aiko- 
jen on vahingossa tilattu roomalaista trippaa 
ja todettu se mahdottomaksi syödä. Naudan 
mahalaukusta valmistettu trippa muistuttaa 
ulkonäöltään hienona pidettyä kateenkorva- 
muhennosta. Eräs pariskunta tilasi 1980-luvul- 
la papuja pikkumakkaroilla ja papuja ”jolla- 
kin muulla”. Näytti siltä, että ”jokin muu” oli 
unohtunut, kunnes huomattiin, että lautaselta 
kohosi karvoja viiden cm:n korkeuteen: pa- 
puja siankamaralla. Tieto edullisista ravinto- 
loista kulki perimätietona uusille tulijoille. 
Kodittomien matkailijoiden tavoin Villa 
Lanten kurssilaiset joutuivat alkuaikoina syö- 
mään ravintoloissa, sillä vasta 1970-luvulla asu- 
kaskerrokseen järjestettiin itsepalvelukeittiö. 
Senkin jälkeen kurssien aloitus- ja päätösillal- 
liset ravintolassa ovat perinteisesti kuuluneet 
ohjelmaan. Retkillä Rooman ulkopuolelle on 
tutustuttu maakuntien erikoisuuksiin. Vielä 
1980-luvulla joukossa saattoi olla ensikertalai- 
sia, joille ravintolasyöminen oli uusi kokemus. 
Aterian koostaminen kolmesta ruokalajista ja 
tiukat ruokailuajat olivat outoa monille. Lou- 
nasta tarjoiltiin vasta puolenpäivän jälkeen 
eikä päivällistä ennen iltaseitsemää. Ravin- 
tolan ruokalistan tulkinnassa auttoi joku pi- 
demmälle ehtinyt. Eräs haastateltava kertoi 
kokeneensa nöyryytyksen, kun johtaja puut- 
tui hänen tilaukseensa ja huomautti, että ei ole 
sopivaa pyytää muuta kuin meneillään olevan 

sesongin tuotteita. Joviaalina oppimestarina 
muistetaan Päivi Setälä, joka ahkerasti jakoi 
käyttäytymistietoutta. Tavat vapautuivat vuosi- 
sadan loppua kohden. Rooman ensimmäinen 
McDonald’s-hampurilaisbaari avattiin vuon- 
na 1986 ja yhden ruokalajin salaattibaareja 
alkoi ilmaantua ravintoloitsijoiden vastustuk- 
sesta ja julkisesta polemiikista huolimatta.17 

1960-luvun lopulla ”ihmeteltiin tarjoilijoi- 
den muistia, kun osasivat tuoda heti oikean 
annoksen tilaajalle, nopeutta ja tapaa kantaa 
lautasia” (37). Merkille pantiin, että ”naisia ei 
näkynyt ravintolahenkilökunnassa” ja mie- 
leen jäivät myös ”musikantit, jotka kierteli- 
vät ravintoloissa keräten rahaa hattuun” (37). 
Avoimet ovet ravintolasta kadulle mahdollisti- 
vat sen, että pöytien alla kierteli usein kissoja 
etsimässä suuhunpantavaa. 

Suurimpia eroja Suomeen verrattuna oli ja 
on edelleen alkoholin vapaa myynti. Suomes- 
sa keskioluen myynti alkoi ruokakaupoissa 
vuonna 1969, mutta viinit ja väkevät on yhä 
ostettava Alkosta. Rooman baarien tausta- 
seinän hyllyt ovat täynnä aperitiivejä ja diges- 
tiivejä, vaikka asiakkaat keskittyvät yleensä 
kahviin. Valintamyymälässä kiinnittää huo- 
miota 95-prosenttinen alkoholi, jota käyte- 
tään kotiliköörien valmistuksessa. Innostu- 
neesti suomalaiset ovat tarttuneet tilaisuuteen 
ja haastateltavat muistelevat edelleen iloisia 
viini-iltoja. Tytöt eivät juuri osallistuneet juo- 
minkeihin ainakaan alkuvuosina, ja jutut hu- 
maltuneiden kommelluksista koskevat vain 
poikia: ”Jos tarjottiin, join yhden lasillisen 
viiniä. Pojat saattoivat juoda enemmänkin. 
Paluumatkalla kaksi poikaa juotuaan liikaa 
joutui Venetsiassa poliisilaitokselle. He olivat 

kertoneet, että Suomessa saa vain maitoa.” (8) 
2000-luvun kurssilainen havaitsi huvittunee- 
na: ”- — alkoholinkäyttö näyttää Roomassa- 
kin jollakin tavalla yhdistävän skandinaaveja. 
Siitä puhutaan juhlissa usein ja naureskellaan, 
että nyt kun ollaan keskenään voidaan ottaa 
enemmän. Tietenkin suomalaisten humala- 
hakuisuus näyttää ulkomailla oleskelun jäl- 
keen aiempaa epämiellyttävämmältä. Tämä 
on kuitenkin ennen kaikkea esteettistä ja 
sosiaalista. Italiassakin ihmiset voivat olla 
humalassa, mutta sitä vaan ei saa näyttää, 
koska se ei ole kaunista käytöstä.” (11) Toinen 
nuori nainen kummasteli 2000-luvun puolella 
”kerjäläisiä ja kadulla asuvia, jotka nekään ei- 
vät näytä humalaisilta” (34). Kun 1960-luvun 
nuori nainen paluumatkalla Suomeen näki 
Tukholman laivarannassa juopuneita maan- 
miehiä, hän pillahti itkuun jouduttuaan kult- 
tuurien kohtaamisen neljänteen vaiheeseen, 
käänteiseen eli paluusokkiin. Myös Italialais- 
ten ankara tupakointi ravintoloissa, pankeis- 
sa ja elokuvateattereissa herätti opiskelijoiden 
huomiota. Italiassa polttaminen julkisissa si- 
sätiloissa kiellettiin vasta vuonna 2005, lähes 
30 vuotta myöhemmin kuin Suomessa. 
Moni haastateltu kertoi jatkaneensa Suo- 
messa uusia ruoka- ja juomatapojaan. 1960- 
luvun kurssilainen huomasi eron kotiin pa- 
lattuaan: ”- — miten kalpeata suomalainen 
ateriointi oli pataruokineen. Omassa kodissa 
pitää aina olla salaattia.” (47) Toisen mieleen 
oli jäänyt munakoisoateria ja hän alkoi Suo- 
messa tehdä munakoisopastaa. ”Ruuasta on 
tullut tärkeämpää, kotona tehdään italialaista 
ruokaa. Vaimo ei juo viiniä, mutta itse juon. 
Sunnuntailounaaseen satsataan.” (17) Aikai- 

semmin vain teeta ja olutta juonut 1990-luvun 
kurssilainen vaihtoi Italian jälkeen kahviin ja 
viiniin. Ylpeänä hän kertoi oppineensa tunte- 
maankin viinejä ja onnistuneensa hyvin Villa 
Lanten piirin järjestämissä sokkotesteissä. Ita- 
lialainen kahvibaari on kuuluisa variaatioista, 
jotka kirjoittaja luuli tuntevansa. Kymmeniä 
vuosia Roomassa asunut haastateltu kuitenkin 
yllätti tilaamalla cappuccinon ilman vaahtoa. 
Eikö se sitten ole caffe latte? 

Kun suomalaiset ovat halunneet tarjota ita- 
lialaisille meillä arvossapidettyjä ruokia ja juo- 
mia, on koettu yllätyksiä. Makeassa liemes- 
sä maustetut sillit tai sokeroitu marjasurvos 
liharuuan kanssa eivät yleensä kerää kiitosta. 
Marjaliköörimme eivät maistu yrtti- ja sitrus- 
pohjaisiin likööreihin tottuneille. Suomessa 
laitapuolen alkoholistien mielijuomaksi tun- 
nettu pihlajanmarjalla maustettu väkevä viini 
Sorbus sen sijaan on tuntunut italialaisista tu- 
tulta ja sopinut aperitiiviksi. 

Huolimatta perinneruokien aiheuttamista 
kulttuurisokeista suomalaiset ovat sopeutu- 
neet italialaiseen ruokakulttuuriin mielihyvin 
ja tuoneet sen mukanaan Suomeen palates- 
saan. 


Vapaa-aika ja viihde 


Renessanssin ja barokin arkkitehtuuriin ovat 
omilla opintomatkoillaan tutustuneet taide- 
historioitsijat ja arkkitehtiopiskelijat, mutta 
tieteellisten kurssien pääaiheena ne ovat ol- 
leet vain yhden johtajan, Henrik Liliuksen, 
kaudella 1970-luvulla. Muiden Lanten asuk- 
kaiden osalta tällainen uudempi taide, kuten 


myös musiikki, on kuulunut vapaa-ajan 
harrastuksiin, viihteeseen. Ainakin yhdellä 
1950-luvun kurssilaisella oli sivistystahtoa ja 
hänelle kurssiohjelmaa ”tärkeämpää oli Roo- 
ma sinänsä, konsertit, galleriat ja barokki- 
taide” (49), johon hän oli perehtynyt ennalta. 
1980-luvun kurssilainen kertoi: ”— — barokki- 
arkkitehtuuri yllätti hienoudellaan. Meillä 
pitää olla valkoista ja pelkistettyä.” (31) Kun 
perin harva haastateltu mainitsee maalaustai- 
detta, voi sen vain arvailla johtuvan Helsin- 
gin yliopiston taidehistorian opetuksen pitkä- 
aikaisesta painottumisesta arkkitehtuuriin. 
Kun kaksi 1960-luvun totista Rooman-opiske- 
lijaa kulki Vatikaanin pinakoteekissa, toinen 
heistä seurasi Lemmikki Talaksen opaskirjaa, 
mutta kuvaamataidon opettajansa parem- 
min valmentama käveli suoraan Filippo 
Lippin luo. Jälkimmäinen rakastaa myös 
Michelangeloa: ”Pietä on säilyttänyt arvonsa 
ja haluan aina Roomassa nähdä sen uudes- 
taan, vaikka jonot ovat kasvaneet. Samaa 
asiaa voi katsoa useamman kerran, koska itse 
on muuttunut.” (47) 

Roomassa mahdollisuudet kuulla musiikin 
tähtiä olivat ainakin instituutin alkuaikoina 
paremmat kuin Helsingissä. ”Kaikki lähtivät 
Dietrich Fischer-Dieskaun Brahms-konsert- 
tiin (vuonna 1958). Tunnelma yläparvella oli 
aivan toinen kuin permannolla, jota pääsin 
kokemaan vuonna 2006. Oopperassa meni La 
Boheme, jossa Giuseppe Di Stefanon piti lau- 
laa Rodolfo. Näytäntö oli peruutettu. Ovella 
baskeripäinen elegantti tyhjäntoimittaja kuin 
Mastroianni kertoi, että alkoholi oli syynä 
peruuntumiseen.” (49) Tunnelma oopperassa 
oli eloisampi kuin mihin Suomessa oli totuttu. 

Esiintyjiä kiitettiin raivoisilla Braaavi!-huudoil- 
la, mutta ”väärän nuotin laulaneille buuattiin 
niin että ainakin yksi esitys 1980-luvun alussa 
keskeytyi, kun tenori ei enää uskaltautunut 
lavalle” (10). 

Kurssiohjelmistoa täydentämään mutta 
myös yksinäisten tutkijoiden seuran kaipuuta 
tyydyttämään, perustettiin 2000-luvun puolel- 
la Villa Lanten virkistys- ja sivistysklubi Vispi. 
Osanottajat veivät vuorollaan joukkoa harras- 
tamiinsa kohteisiin. Joskus teema kuului kyl- 
lä antiikkiin, mutta näkökulma oli keveämpi 
kuin kursseilla, kuten etsittäessä voitonjuma- 
latar Victorian kuvia eri puolilta kaupunkia. 
Vispi tarjosi retkiä muun muassa Goethelle 
tärkeisiin paikkoihin ja fasismin aikaiseen, 
meidän funktionalismiamme vastaavaan ra- 
tionalistiseen arkkitehtuuriin. 

Kaksi varakkaampaa kurssilaista osti jos- 
kus 1960-luvulla asukkaiden olohuoneeseen 
talon ensimmäisen television niin sanotusti 
edistämään italian opiskelua. Hyvän kieli- 
taidon omaava myöhempi diplomaatti muis- 
taa raivostuneensa television rikosuutisista, 
cronaca nerasta: ”Uteliaisuuden negatiivisim- 
mat puolet nousivat esiin. Haastatellaan naa- 
pureita ja paljastetaan nimet toisin kuin meillä. 
Lumivyöryssä 1970-luvun puolivälissä kuoli 
koko perhe, jonka taloa sitten kuvattiin. Tä- 
män perusteella varkaat tyhjensivät asunnon.” 
(50) Musiikinystävät innostuivat 1980-luvulla 
seuraamaan monipäiväistä San Remon lau- 
lukilpailua. 2000-luvulla televisiolla ei tunnu 
olevan annettavaa Villa Lanten asukkaille. 
1970-luvulta lähtien säännöllisesti Roomassa 
käyneen mielestä: ”Italian television ohjelma 
on vastenmielistä. Suomeen palattua katsoin 

aluksi RaiUnoa, mutta lopuksi vain uutisia. 
Nyt en katso televisiota Suomessa. Luen 
internetistä La Repubblicaa ja seuraan kulttuu- 
ritapahtumia.” (17) 2000-luvun kurssilainen 
toteaa: ”Televisiosta on vaikea löytää mitään 
asiallista. Opiskellessani Bolognassa ennen 
Roomaan tuloa televisiossa oli meneillään 
vakava keskustelu. Muut katsojat selostivat 
minulle, että keskustelun aiheena oli studio- 
vieraan meikkaus.” (11) 

Panoraama kaupunkiin tarjoaa houkuttele- 
van kulissin elokuville ja mainoksille.1? Kun 
Gianicololla filmattiin taas kerran vuonna 
1985, uteliaat kurssilaiset olivat pyrkimässä 
joukolla mukaan. Ohjaajaa kiinnosti vain 
yksi pitkä, vaalea poika: ”Haluttiin arjalaisen 
näköistä statistia. Siihen hommaan olisin kuu- 
lemma käynyt. En suostunut.” (19) 

Lantelaisten suosikkijalkapallojoukkue 
1980-luvulla oli keisarillista purppuraa, kultaa 
ja susikuvioita käyttävä AS Roma, jonka koti- 
kenttä oli kauan Testaccion työläiskaupungin- 
osassa.”Olimpicolla käytiin katsomassa AS 
Roman kotiottelut. Aluksi mentiin ahtauteen 
seisomapaikoille fanikatsomoon curva sudiin 
(eteläkaarteeseen). Laulua, viirejä. Suomeen 
palattua luettiin tiistain Gazzetta dello Sportista 
analyysit sunnuntain peleistä. Jalkapalloin- 
nostus on saatu siirretyksi omille lapsille. Poi- 
ka innostui italian kielestä lukeakseen netistä 
juttuja AS Romasta ja televisiosta katsotaan 
Raita.” (23) Otteluiden tunnelma oli 1980- 
luvulla sokeeraava ja yleisössä oli yhtä paljon 
katsottavaa kuin kentällä. ”Unohtumaton oli 
kevään 1983 kansalaisjuhla vasemmistolaisia 
juuriaan kunnioittavan AS Roman voitettua 
Italian mestaruuden. ”Romanistit kerääntyivät 

AS Roma voitti Italian jalkapallomestaruuden 1983. 


1800-luvulta asti tasavaltalaisille tärkeälle pai- 
kalle Garibaldin patsaalle° Villa Lanten vie- 
reen laulamaan hartaita hymnejä. Lippuja lie- 
hutettiin sbandieratorien taidolla.” (10) Fanien 
väliset väkivaltaiset tappelut ovat johtaneet 
siihen, että 2000-luvulla tunnelma olympias- 
tdionilla on vain kalpea aavistus entisestä. 
Tulijoiden henkilöllisyys tarkastetaan portilla, 
tunteita kuumentavat rummut on kielletty ja 
banderollit sensuroidaan ennakolta. Laulaa 
sentään vielä saa. Meillä kansainvälinen 


fanityyli yleistyi jalkapalloa suositummassa 
jääkiekossa 1990-luvulla, jolloin fanitoiminta 
organisoitui. Jokerien faniklubin nimi Etelä- 
pääty ry vihjaa, mistä päin mallia on haettu. 
Roomalaisten ja turistien yhtä lailla suosima 
huvittelumuoto on kahviloissa istuskelu. Via 
Vittorio Veneton kahvilat tulivat tunnetuiksi 
maailmalla Federico Fellinin elokuvasta La 
Dolce Vita vuodelta 1960. Taustatietonsa Fellini 
oli saanut seurapiiriuutisia iltapäivälehteen 
kirjoittavalta toimittajalta, jonka hän ikuisti 

elokuvaansa Marcello Mastroiannin hahmos- 
sa. Huippuseurapiirit siirtyivät jo 1950-luvun 
lopussa toisaalle entisestä olohuoneestaan.® 
Ilmiön hiipumisesta huolimatta Via Veneto 
veti matkailijoita. Nuorten naisten retkestä 
dolce vitaa etsimään kirjoitettiin poikaystäväl- 
le toukokuussa 1978: ”Sovimme lähtevämme 
noin klo 22 Via Venetolle. Täytyyhän sekin 
kokea, eikä yksin oikein voi mennä! Vaik- 
ka kuljimme kolmin, saimme jatkuvasti olla 
ymmärtämättömän näköisiä. Hassuinta oli 
se, että italiaksi meitä ei puhuteltu. Istuimme 
katukahvilassa ja seurasimme ihmisiä. Kaikki 
mahdollinen muoti soljui ohi. Ihmiset kulki- 
vat siellä nimenomaan nähtävinä. Hauskaa 
oli.”53 

Instituutin väki hakeutui roomalaisten 
itsensä suosimiin harrastuksiin, mikä kertoo 
halusta ja kyvystä kotoutua kaupunkiin. Tällä 
alueella, kuten ruokakulttuurissakin, edettiin 
mutkattomasti sopeutumisvaiheeseen. 


Katolinen kirkko 


Italian valtio sitoutui Pyhän istuimen kans- 
sa solmimassaan konkordaatissa vuonna 
1929 estämään Rooman kaupungissa kaiken 
sellaisen toiminnan, joka ei sopinut Pyhälle 
kaupungille. Vuonna 1984 uusitussa sopimuk- 
sessa molemmat osapuolet hyväksyivät kyllä 
Rooman kaupungin erityisen merkityksen 
katolisuudelle, mutta Italian valtiolta ei enää 
edellytetty sensorina toimimista.5t Tavat oli- 
vat höltyneet eikä valtiovalta pystynyt valvo- 
maan säädyllisyyttä. Villa Lanten alkuaiko- 
jen kävijät eivät tunnu edes tietäneen Pyhän 

kaupungin statuksesta, mutta ainakin Vati- 
kaanissa toisen konsiilin aikaan vuonna 1963 
liikkunut huomasi tämän: ”Pietarinkirkolla 
[oli] paljon pitkiin asuihin pukeutuneita. Sisäl- 
lä kirkossa punaisella kankaalla päällystetyt 
penkit peittivät sivulaivat. Rooma vaikutti 
tärkeältä paavin kaupungilta.” (7) 

Katolisesta kirkosta, pyhimyksistä ja sääntö- 
kunnista Villa Lanteen tulijoilla oli ennak- 
koon perin vähän tietoa. Koulun kirkkohis- 
toriassa katolisesta kirkosta ei puhuttu enää 
”rietastelevien renessanssipaavien” (7) jäl- 
keen, joita vastaan Martti Luther oli noussut 
protestoimaan. Televisio toi 1960-luvulla paa- 
viuden lähemmäs suomalaisia. Joku muisti 
katsoneensa Johannes XXIII:n hautajaisia 
ja hänen seuraajansa Paavali VI:n valintaa. 
Teologia ei kuulu instituutin painopistealoihin 
ja niinpä haastateltujenkin joukossa on vain 
yksi teologi. Silti lähes jokaisella tieteellisellä 
kurssilla tutustutaan antiikin uskonnollisiin 
käsityksiin. Kun tutkimusaineistona saattavat 
olla hautakivien piirtokirjoitukset, joista osa 
kuuluu Vatikaanin arkeologisen hallinnon 
alaisuuteen, kohdataan myös oman ajan kato- 
linen kirkko. Vatikaanin autovarikon alaisen 
hautausmaan piirtokirjoituksia 1960-luvulla 
tutkinut ryhmä vei julkaisunsa Paavali VI:lle 
vuonna 1973 ja toinen piirtokirjoituksiin kes- 
kittynyt tieteellinen kurssi kävi 1990-luvun 
alussa ”paavin keskiviikkovastaanotolla, ryh- 
mä mainittiin ja siunaus saatiin” (24). Tieteel- 
listen kurssien johtajat joutuivat vielä 1980- 
luvulla varoittamaan uskomasta katakombien 
pappisoppaiden puheisiin. 2000-luvulla papit 
ja sääntökuntien jäsenet ovat joukkojensa 
harventuessa luovuttaneet opastukset maalli- 

Veikko Väänäsen työryhmä luovuttamassa kirjaansa Paavali VI:lle vuonna 1973. 


koille ja sitä myöten puhetyylikin on muut- 
tunut tieteellisemmäksi. Sensuuriin törmäsi 
vielä 2000-luvulla tutkija, jonka toimittamista 
asiakirjoista sääntökunnan julkaisusarja jätti 
pois nunnien ja munkkien sukupuolisuhteita 
koskevan dokumentin. 

Haastateltuja pyydettiin kertomaan vapaas- 
ti omasta kohtaamisestaan katolisen kirkon 
kanssa, mutta heille tehtiin myös muutama täs- 
mäkysymys: ovatko he osallistuneet messuun, 


sytyttäneet kirkossa kynttilän ja onko Roomal- 
la ollut vaikutusta heidän omaan uskonnolli- 
seen ajatteluunsa. Haastateltujen joukossa kir- 
kosta eronneita oli suhteellisesti vähemmän 
kuin koko Suomen väestössä keskimäärin 55 
Myös kirkosta eronneet ovat Roomassa jää- 
neet seuraamaan messua tai sytyttäneet kynt- 
tilän. Vatikaanista ja paavista oli jonkinlainen 
käsitys runsaalla kolmanneksella. Puolet haas- 
tatelluista ilmoitti koetun vahvistaneen heidän 


249 


AULIKKI LITZEN 


omaa luterilaista käsitystään. 1960-luvun lo- 
pun kurssilainen kertoi: ”Kun katseli komei- 
ta kirkkoja joka notkossa, kadunkulmassa ja 
torin varrella ei ihmetyttänyt, vaikka jotkut 
näkivät ristiriidan kirkon opin ja sen elämän 
välillä. Kävi Lutheruksenkin toiminta ymmär- 
rettävämmäksi.” (20) Monet haastatellut ker- 
toivat käyvänsä kirkoissa esteettisistä syistä ja 
yksi 1980-luvun kurssilainen oli ymmärtänyt, 
että ”kirkot olivat hyväksyttävä tapa esitellä 
varakkuutta” (36). 

1980-luvun kurssilainen vakuuttui siitä, että 
poliittisesti, eettisesti ja teologisestikin taan- 
tumukselliset voimat hallitsevat roomalaiska- 
tolista kirkkoa” (23). 1970-luvun kurssilaisen 
käsitys katolisesta kirkosta muodostui aluksi 
myönteiseksi Roomassa, ”mitä ei olisi tapah- 
tunut, jos olisi pysytellyt Suomessa” (29). Kun 
kirkon jyrkkä suhtautuminen homoseksuaali- 
suuteen tuli myöhemmin selväksi, se kuitenkin 
vieraannutti. Ensimmäisen kerran Roomaan 
1980-luvulla tulleen asenne on muuttunut toi- 
seen suuntaan: ”Suhde katoliseen kirkkoon 
on lientynyt, kun on oppinut havaitsemaan 
kirkon sosiaalisen työn. Vatikaanin miesval- 
taisuus, pankkiskandaalit miinusta. Kaksinais- 
moraalia, kun saa anteeksi kaiken.” (31) Us- 
konnollisessa kodissa kasvanut, 1960-luvulta 
Rooman kirkkoa seurannut toteaa myöntei- 
seen sävyyn: ”Katolinen kirkko ottaa kantaa 
kaikkiin asioihin elämän keskellä.” (37) Risti- 
riita kirkon opetusten ja arkitodellisuuden 
välillä on kuitenkin ilmeinen. 2000-luvun 
kurssilaisen mielestä ”katolinen kirkko on 
hämmentävä, kun media on yliseksuaalista” 
(11). Julkisuudessa käsitellyt eutanasiatapauk- 
set ja kirkon tuomitseva kanta saivat toisen 

nuoren kurssilaisen päättelemään, että ”suurin 
osa ihmisistä keskittyy uskoon ja mystiikkaan 
välittämättä paavin mielipiteistä” (13). Vaikka 
oma luterilaisuus olisi entisestään vahvistu- 
nut Roomassa, muutama haastateltu toteaa, 
että käsitys katolisesta kirkosta on muuttunut 
myönteisemmäksi. Roomassa saaduilla koke- 
muksilla on ollut suoraakin vaikutusta uskon- 
nolliseen asennoitumiseen. 1980-luvun alussa 
kolme saman kurssin osanottajaa teki pää- 
töksen erota evankelisluterilaisesta kirkosta. 
Toisaalta yksi 1990-luvun kurssilaisista liittyi 
evankelis-luterilaiseen kirkkoon, koska joutui 
muiden tavoin esittäytymään seminaareissa 
eikä halunnut herättää ateistina huomiota, 
kun mukana oli sääntökuntien jäseniä. 
Ensimmäisinä vuosikymmeninä Villa 
Lanteen tulleet ovat kokeneet katolisen kirkon 
hiukan voimakkaammin kuin nuoremmat.>® 
Muutama haastateltu mainitsi Topeliuksen 
1800-luvulla luoman Isä Hieronymuksen ka- 
valan hahmon. 1960-luvun kurssilainen ker- 
too: ”- — aluksi pelotti, että kirkon kouristava 
ote kaappaa. Mitä tarttuu, kun astuu Pietarin- 
kirkkoon, ja voiko ostaa krusifiksin? Lestadio- 
lainen kurssitoveri suuttui, kun muut meni- 
vät hakemaan paavin pääsiäissiunausta.” (47) 
Vihkivesi ja ristinmerkki kummastuttivat ja 
vaikuttivat turhilta Rooman kävijän mielestä 
1960-luvun alussa. Professoriperheessä kasva- 
nut 1980-luvun tutkija on harvinaisuus: ”Kato- 
lisuus ei ole mielestäni ollut sen kummempi 
kuin islam. Kotona kävi kaikenuskoisia.” (25) 
Katolisen kirkon kohtaamista on lieventä- 
nyt viime vuosikymmeninä se, että suoma- 
laisten tiedot katolisuudesta ovat lisääntyneet. 
Evankelis-luterilaiset, ortodoksit ja katoliset 

ovat viettäneet vuodesta 1985 Suomen ensim- 
mäisen piispan Henrikin päivänä 19.1. yhteis- 
tä rukoushetkeä Rooman Santa Maria sopra 
Minervan kirkossa.’ Historiallisesti merkit- 
tävä oli paavi Johannes Paavali II:n vierai- 
lu Pohjoismaihin ja Suomeen vuonna 1989. 
Evankelis-luterilaisen kirkon 2000-luvun 
vaihteessa vahvistamien uusien kirkkokäsi- 
kirjojen5® myötä ristinmerkki ja muutkin 
katolisen kirkon tavat ovat tulleet käyttöön 
myös Suomessa. Jumalanpalveluksessa liturgi 
rukoilee kädet kohotettuina, seurakuntalaiset 
kättelevät toisiaan rauhan merkiksi, vietetään 
tuhkakeskiviikkoa ja katoliselta ja ortodoksi- 
selta kirkolta on omaksuttu kodinsiunaus. Us- 
konpuhdistuksessa lakkautetut pyhimyksetkin 
palasivat Suomeen 1990-luvulla, jolloin seura- 
kunnat omaksuivat uudelleen keskiaikaisten 
kirkkojen alkuperäiset nimet, niinpä Helsin- 
gin pitäjän kirkosta tuli jälleen Pyhän Laurin 
kirkko. Samoihin aikoihin Neitsyt Maria nou- 
si naistutkimuksen kohteeksi Suomessa.59 
Vatikaanin läheisyydestä johtuu, että kurs- 
silaiset kohtaavat pappeja ja sääntökuntien 
jäseniä virallisissa asuissa päivittäin. Pyhät 
vuodet 1975, 1983 ja 2000 koskettivat Villa 
Lantea pyhiinvaeltajien bussien ruuhkauttaes- 
sa Gianicoloa ja pikniklounaiden roskatessa 
nurmikot. Koko kaupungin turismissa (ks. ku- 
vio), jota mitataan hotelliyöpymisillä, erottuu 
selvimmin pyhä vuosi 2000. Kun Villa Lantes- 
sa sijaitsee myös Suomen suurlähetystö Pyhän 
istuimen luona, korkeita prelaatteja nähdään 
silloin tällöin Henrikin päivän ekumeenises- 
sa tilaisuudessa ja suurlähettilään järjestämillä 
vastaanotoilla. Punaiset kardinaalit herättävät 
paitsi suomalaisten opiskelijoiden myös ita- 


lialaisten lehtikuvaajien huomion. Kulttuuri- 
sokin sai aikaan ortodoksikirkkomme arkki- 
piispa Paavali saapuessaan ekumeeniseen 
rukoustilaisuuteen vuonna 1985 vienon heli- 
nän säestämänä. Kamerat kääntyivät kardi- 
naaleista Paavaliin, jonka raidallisen silkkivii- 
tan helmaan oli ommeltu pieniä kelloja niin 
kuin Vanhan testamentin mukaan ylipapille 
sopii. 

Goethe aikanaan ihaili paavin toimittamia 
seremonioita, erityisesti arvokasta rauhalli- 
suutta, jolla ne vietiin läpi.°° Lanten-kävijöi- 
den havainnot ovat ristiriitaisia. Heidän mie- 
lestään vaikuttavimpia kirkon menoista ovat 
olleet pääsiäisjuhlallisuudet, joista joitakin 
joukon ainoa teologi osaltaan on ollut tuo- 
massa suomalaiseen käytäntöön. 1970-luvun 
kurssilaisen mielestä ”messut Pietarinkirkos- 
sa ovat upeita, mutta normaaleissa kirkoissa 
eivät” (29). Yleensä tilanne koettiin toisin. 
1970-luvulta lähtien tilanteen kehitystä seuran- 
nut kertoo vierastaneensa Vatikaanin menoja: 
”Ratzinger [Benedictus XVI] sortuu ulkoiseen 
komeuteen. Italialainen paikallisseurakun- 
ta voi olla hyvin positiivinen. Persoonallisia 
puhujia.” (50) Nuori tutkija kertoi pääsiäisen 
vietosta vuonna 1978: ”Pietarinkirkkoon pää- 
siäismessuun. Muutamat menivät kreikka- 
laiskatoliseen kirkkoon. Oli upeaa nähdä 
Pietarinkirkko täydessä valaistuksessa. Siellä 
ei nimittäin pidetä sisävaloja juuri koskaan 
kaikkia sytytettyinä. Messu sen sijaan oli pet- 
tymys. Ensinnäkin tulimme myöhässä paikal- 
le ja toisaalta se oli kuin huono näytelmä. Ei 
nähnyt juuri mitään ja ihmiset kuljeskelivat 
ympäriinsä kuin torilla. Ei ollut mitään tun- 
nelmaa. Palasimme klo 1 kotiin pettyneinä. 

Pian jälkeemme tulivat toiset ortodoksimes- 
susta. Sekin oli ollut kuulemma huono. Kaikki 
rituaalit menivät *vähän sinne päin”, jatkuvia 
virheitä, eikä seurakunta osannut kunnolla 
osaansa.” (27) Toisaalta 1980-luvulla ”pää- 
siäisenä Santa Maria Maggiore oli kamala 
kokemus, hikeä, suitsutusta, tungosta, pää- 
asiana tuntui olevan paavin näkeminen” (7). 
Joulumessu Santa Maria in Trasteveressä 1990- 
luvulla oli samantapainen tilaisuus: ” Väki kul- 
ki sisään ja ulos, lapsi kastettiin, itsekin tultiin 
kesken ja lähdettiin kesken.” (24) Turusta ko- 
toisin olevan 1970-luvun kurssilaisen mielestä 
”keskiaikaisen kivikirkon suomalainen juma- 
lanpalvelus on yleensä, myös musiikillisesti, 
vaikuttavampi” (29). Suomessa ortodoksiasta 
kiinnostuneiden mielestä katolinen kirkko on 
tuntunut vähemmän oudolta kuin vakaumuk- 
sellisista luterilaisista. 2000-luvun kurssilainen 
totesi: ”Isä ja pikkuveli ovat ortodokseja ja 
mukana seurakunnan toiminnassa. Perhe käy 
ortodoksikirkossa jouluna. Olen siis tottunut 
koristeellisempaan kirkon menoon ja pyhäin- 
kuviin.” (34) 

Suomessa ei ole sopivaa taputtaa kirkko- 
konserteissa ja tällä tavoin profanoida pyhää 
tilaa. Peräti oudoksi onkin koettu paavin 
tervehtiminen raikuvin aplodein hänen kul- 
kueensa edetessä kirkon keskikäytävää alttaria 
kohden. Veranon suuren hautausmaan vieres- 
sä sijaitsevaan varhaiskristilliseen San Lorenzo 
fuori le Mura -basilikaan tehdyllä opinto- 
käynnillä on usein osuttu paikalle hautajais- 
seremonian ollessa meneillään. Kun siunaus 
toimitetaan pikaisesti kuolemantapauksen 
jälkeen, lyhyellä varoitusajalla paikalle saapu- 
neet ovat usein arki- tai jopa työvaatteissaan. 

Arkkua ulos kannettaessa saattojoukko pal- 
kitsee vainajan elämäntyön taputuksin, kun 
meillä osanotto ilmaistaan hartaalla hiljaisuu- 
della. 

Monien käsityksen ilmaisivat 1970-luvun 
kurssilaiset: "Madonna, neitsyys, omituista. 
Mutta kiinnostavaa, että kulttuuriset traditiot 
ovat hyvin syvällä.” (20) Toisen aikalaisen 
mukaan ”kirkko historiallisena jatkumona on 
kiinnostava” (29). Niin kuin Lutheria ja Leinoa 
aikanaan myös 1960-luvun kurssilaista pöyris- 
tytti hurskas tapa nousta Lateraanissa olevat 
Pyhät portaat polvillaan rukoillen. 1980-luvun 
lopulla Roomaan tullut kurssilainen kertoo, 
että ”aikaisemmin yritti ymmärtää, nyt suh- 
tautuu kriittisemmin kaikkiin pyhimyksiin” 
(13). 1980-luvun alusta lähtien paljon Roo- 
massa oleskellut haastateltu valitti 2000-luvun 
mielipideilmastoa: ”Ei ole lupa olla skeptinen 
sekulaari. RaiUnon ajankohtaisohjelmassa 
Porta a portassa voidaan käsitellä ihmeitä, mut- 
ta vain yksi vieraista kritisoi ja lopputulos on 
ihmeiden puolesta.” (31) 2000-luvun kurssilai- 
nen oli pannut merkille, että kadunkulmien 
pyhäinkuvien ”kynttilät ja kukat osoittavat, 
että uskonnollisuutta on” (34). Vanhin haasta- 
telluista on ainoana kiinnostunut ihmeuskosta, 
josta hän on tehnyt radiojuttujakin. Edelleen 
on mahdollista nähdä käyttäytymistä, jollai- 
sesta Stendhal kertoo: ”Ranskalainen sotilas- 
komentaja Perronti sanoi olevansa vapaa-ajat- 
telija, siteerasi Voltairea ulkoa eikä uskonut 
kuoleman jälkeiseen elämään. Perronti oli 
kuitenkin Napolissa San Gennaron juhlan ai- 
kana ja ajautui ystävineen katedraaliin. Joukko 
vaati ihmettä, San Gennaron hyhmettyneen 
veren muuttumista juoksevaksi. Perronti löysi 

itsensä kappelin rauta-aidan luota, alkoi itkeä, 
putosi polvilleen ja kurotti otsaansa ja suutaan 
koskettaakseen relikviaariota. Seremonian 
päätyttyä hän katosi rippituoliin. Seuraava- 
na päivänä, häpeissään ja hämmentyneenä 
Perronti vastasi pistelijöille, että se on vahvem- 
pi kuin mina.”® 1960-luvun kurssilainen ker- 
too, että hänellä on ollut ”voimakkaitakin 
kokemuksia kirkossa: pääsiäisyön messussa 
italialainen kamppailee itsensä kanssa ja 
menee lopulta rippituoliin” (2). 


Paluu Roomaan 


Paluu Roomaan on olennainen osa Rooman- 
kokemusta. Haastatelluista kaksi kolmasosaa 
(35), on matkustanut kaupunkiin toistuvasti 
tai jopa asettunut asumaan sinne pidemmäk- 
si aikaa. Arkeologian, antiikin ja keskiajan 
historian alalla uraa tehneille on luonnollista 
hakeutua lähteille, mutta kaikkien ahkerim- 
pien Rooman kävijöiden joukossa joukossa 
on 22 henkilöä, joiden sitoutumisessa Roo- 
maan on muitakin ulottuvuuksia. Kuvataitei- 
lijoita Italiaan vetävät taide, valo ja ilmasto: 
”Omat lapset on otettu myös mukaan ja nyt 
25-vuotias tytär puhuu italiaa, käy Roomassa 
usein ja muutenkin matkustaa paljon.” (17) 
Monille kurssilaisille syntyi elinikäinen si- 
dos Roomaan. ”Elämä Lantessa yhtä juhlaa: 
Paikka, opiskelemassa kiinnostavia asioita, 
hienoja retkiä. Ryhmä oli heti kiva, eri alojen 
ihmiset ja se, että arkielämän epämiellyttävät 
puolet oli eliminoitu” (18). Villa Lanten suu- 
rimpana antina moni on pitänyt tutustumista 
eri alojen suomalaisiin, erityisesti taiteilijoihin. 


Toisaalta joku kutsuu taloa reservaatiksi. Villa 
Lanten huono puoli huomattiin jo 1960- 
luvulla: ”Voi jättäytyä kielipuoleksi ja tulee 
vähemmän itsenäisesti tutustuttua roomalai- 
siin, yhteiseen kansaan eikä vertaisperheisiin 
välttämättä ollenkaan. Jos oikein huonosti käy 
voi mökkiintyä sinne.” (48) 

”Kun ensimmäisen pitkän kurssin jälkeen 
piti lähteä taksilla Lantesta, niin olivat kyy- 
neleet silmissä ja päätös palata tehtiin heti” 
(23), muisti 1980-luvulla Rooman-suhteensa 
aloittanut. ”Rooma on mielentila” (14), sanoi 
toinen, yhä uusia matkoja 1980-luvulta lähtien 
tehnyt. ”Tulee hyvälle tuulelle eri tavoin kuin 
missään muualla. Matkoista on jäänyt syvä 
jälki ja vaikuttanut siihen, miten maailmaa ja 
kulttuuria ymmärrän, vaikka oma aihe onkin 
Suomen historiaa. En ole löytänyt ongelmia 
tai näkökulmia omaan tutkimukseeni, mutta 
selviytymisstrategiaan kaupungilla on kyllä 
vaikutusta. Joka puolella on jotain ja uutta 
löytyy, vaikka ei kävisi kirkoissa tai museois- 
sa. Olen iloinen voidessani kävellä ja katsella 
elämänmenoa. Alkuvaiheessa Villa Lante ja 
näköala dominoivat. Nyt tunnen Rooman 
paremmin kuin minkään muun suurkau- 
pungin. Voisin ajatella siirtyväni viettämään 
eläkeaikana osan vuodesta Roomassa.” (14) 
Haastateltava, joka on asunut Roomassa eri 
aikoina yhteensä kuusi vuotta 1980-luvun lo- 
pulta lähtien, on samoilla linjoilla: *Rooma 
on syöpynyt alitajuntaan. Viileä tammikuun 
aamu, espresson tuoksu baarista, töihin kii- 
rehtivät. Eniten luotaantyöntävä tekijä on 
se, että kaipaan omaa sosiaalista verkostoani. 
Haluaisin tulla asumaan joksikin aikaa, mut- 
ta en muuttaisi pysyvästi. En voisi hakeutua 

Villan Lantessa paljon työskennellyt kuvanveistäjä Laila Pullinen ihailee näköalaa instituutin terassilta 
1960-luvun alkupuolella. Tauno Huotarin ja Katariina Mustakallion kuvakokoelma. 


roomalaiseen työpaikkaan, joka pohjoismai- 
selle olisi varmaan sietämätöntä.” (13) 

Villa Lante -kokemuksen unohtumaton 
osatekijä on aina ollut näköala. Klassillisen 
kirjallisuuden tuntija kuvasi aamun koittoa 
1950-luvun lopussa: ”Kurssitoveri pyysi herät- 
tämään aamulla kello kolme, jotta kirjoittai- 
si esitelmäni puhtaaksi, kun itse en osannut. 
Juotiin kahvit ja katsottiin auringon nousu ja 

huurujen katoaminen. ’Armas aurinko joka 
loistavin vaunuin tuot päivän ja viet sen mu- 
kanasi, joka synnyt uutena ja aina samana, 
kunpa et voisi nähdä mitään mahtavampaa 
kuin Rooma”, runoili Horatius” (49). 1990- 
luvun kurssilainen sanoi: ”Näkymä kaupun- 
kiin on esteettinen elämys. Kävely Salonesta 
Loggiaan hämmästyttää aina pienen tauon 
jälkeen.” (33) Taloa tullaan mielellään katso- 

maan sisältä, paikanhan tietävät lähes kaikki 
roomalaiset. ”Kun vähäisenä virkamiehenä 
pidin Lantessa vuonna 1978 esitelmän Suo- 
men arkistolaitoksesta roomalaisille kolle- 
goille, joku hämmästeli, että paikalle saapui 
eminenssejä Roomasta ja Vatikaanistakin. 
Pääsyynä oli varmasti kutsua esittäessäni kuu- 
lemani repliikki *Sehän on se villetta rosa, sinne 
täytyy tulla.” (48) 

Varsinkin alkuaikoina nuoret osasivat naut- 
tia tuolloin vielä harvinaisista etelänmatkoista 
kotisensuurin ulottumattomissa. Harmaan- 
tunut professori muisteli 1960-luvun alkua: 
”Kurssi oli aika hurja, aurinkoa ja viiniä. Sturm 
und Restaurang. Kerran johtaja piti puhuttelun, 
kun rouva oli häiriintynyt.” (3) 80-lukulainen 
puolestaan kertoi: ”Epämuodollinen puoli 
ja vapaa-ajanvietto viehätti. Baarikierrokset, 
keittiön viini-illat. Kuitenkin asuttiin sukat 
toisten suussa”. Ryhmädynamiikkaa opittiin 
positiivisessa ja negatiivisessa mielessä.” (23) 
Seuraavan kurssin osanottaja koki kuitenkin 
niin edellisen muistelijan kuin hänen tove- 
rinsa melko totiseksi joukoksi: ”Oma kurssi 
ei ollut niin ryppyotsaista puurtamista kuin 
edellinen kurssi oli ollut. Pidettiin hauskaa, 
mikä ei ollut pelkkää viinin juontia. Varmaan 
kevytkenkäisin tutkimusryhmä, mutta kyllä 
töitäkin tehtiin” (18) 


Villa Lante kansainvälisenä 
kohtauspaikkana 


Instituutin väellä on periaatteessa hyvät mah- 
dollisuudet hankkia kansainvälisiä kontakteja, 
sillä Roomassa toimii enemmän eri maiden 


humanistisia tutkimuskeskuksia kuin missään 
muualla.° Ratkaisevan tärkeää kurssilaisten 
kannalta on ollut kuitenkin instituutin joh- 
tajan kielitaito. Suhteet Pohjoismaiden insti- 
tuutteihin ovatkin olleet läheisempiä silloin, 
kun johtajan äidinkieli on ollut ruotsi. Saksan 
ja Ranskan instituutteihin on sen sijaan joi- 
denkin mielestä ollut valitettavan vähän yh- 
teyksiä. Merkittävin instituutti suomalaisille 
on ollut alusta alkaen Gianicololla sijaitseva 
American Academy, jonka kirjastoa useim- 
mat kurssilaiset ovat käyttäneet. Lähinaapu- 
rissa sijaitsee myös Norjan instituutti, jonka 
kursseilla on joskus ollut suomalaisiakin. 
Pitkien kurssien luennoitsijoiksi on kutsuttu 
myös ulkopuolisia tutkijoita, mikä ei ole joh- 
tanut välttämättä pysyvämpiin kontakteihin. 
Niinpä italialaisten professorien oppilaisiin 
ei ole juurikaan saatu kontakteja. Monissa 
eri tehtävissä instituutissa toiminut totesi sol- 
mineensa yhteyksiä kollegoihin vasta omana 
johtajakautenaan 1990-luvulla. Kurssilaiset 
ovat ehkä ”liian nuoria, jotta saisivat vaka- 
via suhteita, kun muissa instituuteissa ovat 
pidemmälle ehtineitä” (9). 2000-luvun kurs- 
silainen oli havainnut, että ”minun iässäni 
muualla on jo väitelty” (11). Kielitaidon puute 
ei ole enää yhtä suuri ongelma kuin alkuaikoi- 
na. 1950-luvun kurssilainen kertoi: ”Käytiin 
kansainvälisissä illoissa. Suullinen kielitaito 
ei riittänyt keskusteluun englanniksi, saksaksi 
tai ruotsiksi. Opin kuitenkin uskaltamaan liik- 
kua suuressa kaupungissa.” (8) Englanti sopii 
2000-luvulla yhteiskieleksi lähes kaikkialla. 
Instituuttien avaamaa kansainvälistä maail- 
maa on silti arvostettu, kuten 2000-luvun kurs- 
silainen kuvailee: ”Skaala on hämmentävä. 


255 


AULIKKI LITZEN 


Vastapäätä voi olla Harvardissa opettava eng- 
lantilainen, elokuvaohjaajia, taiteilijoita, kieli- 
tieteilijöitä. Päästä kuulemaan muiden projek- 
teista on eksklusiivista. Kaikissa instituuteissa 
on hyvin valikoitua väkeä. Mielenkiintoisia 
ihmisiä.” (11) 

Suoraan kysymykseen, tunteeko haastatel- 
tu kansainvälistyneensä Villa Lantessa, annet- 
tiin sekä myöntäviä että kieltäviä vastauksia. 
1960-luvun kurssilainen sanoi saaneensa 
käsityksen Italiasta, mutta ”jos tarkoitetaan 
kansainvälisen maailman käyttäytymissään- 
töjä, niin niitä en oppinut” (28). ”Italia ei ole 
eurooppalaisuuden mallimaa” (12), huomautti 
kehitystä 1980-luvulta lähtien seurannut. Kui- 
tenkin toisen 1980-luvun kurssilaisen mielestä 
”Villa Lante on kansainvälistänyt ja eurooppa- 
laistanut ja antanut sosiaalista pääomaa, joka 
liittyy eurooppalaiseen tapakulttuuriin” (16). 
1960-luvun kurssilainen perustelee saamaan- 
sa hyötyä: ”Myöhemmässä päivätyössäni 
en kaihtanut kansainvälisiä kontakteja, vaan 
päinvastoin etsiydyin sellaisten piiriin. Villa 
Lantessa olen saavuttanut sen tietoisuuden, 
jota en pidä hybriksenä, että suomalainen on 
aivan yhtä hyvä eurooppalainen kuin Rans- 
kan, Saksan, Britannian, Espanjan tai Venä- 
jän poika. Tämä kokemus on ollut merkittävä 
voimavara ja lisännyt levollista itsevarmuutta, 
kun on omassa ammatissaan joutunut tekemi- 
siin muiden maiden edustajien kanssa.” (48) 
1980-luvun kurssilainen painottaa kontakteja 
italialaisiin instituutin ulkopuolella: ”Oleskelu 
Italiassa on vahvistanut persoonallisuutta ja 
antanut uskallusta ja valmiutta oman mieli- 
piteen ilmaisuun. Jos aikoo italialaisessa 
seurueessa saada jotain sanotuksi, on oltava 

nopea. Auttaa työelämässä yleensä.” (18) 
Samaa oppia arvostaa toinen: ”1980-luvun 
alussa suomalaiset olivat tuppisuita eivätkä 
hallinneet sosiaalista ulottuvuutta.” (23) Useat 
huomauttivat, että Villa Lante tarjoaa mah- 
dollisuuden kansainvälistymiseen, mutta että 
persoonallisuudesta riippuu, osaako tätä tilai- 
suutta käyttää tai onko sillä suurempaa mer- 
kitystä. 1970-luvun kurssilainen sanoi: ”Olen 
saanut henkilösuhteita eri puolille maailmaa. 
On toisia, jotka eivät kolmessa kuukaudessa 
tutustu kehenkään instituutin ulkopuolella.” 
(29) Vasta kansainvälistymisensä alkutaipa- 
leella oli 2000-luvun kurssilainen, joka kyllä 
myönsi, että kontakteja voisi saada: ”Pitäisi 
käydä Norjan instituutissa, jossa on yksi teos, 
jota ei ole muissa U.R.B.S. -kirjastoissa. Ita- 
lialaisia kirjastoja en ole käyttänyt eikä ole 
kehotettu käyttämään. Yhden kurssilaisen isä 
asuu Roomassa. Tyttö selvittelee asioita ryh- 
män puolesta. Ei ole esitellyt isäänsä, jota hän 
tapaa viikonloppuisin. En ole saanut yhtään 
italialaista tai muunkaanmaalaista ystävää 
kurssin aikana.” (34) 

Villa Lanten tieteellistä toimintaa pidetään 
menestystarinana, kertoi Suomen Lähi-idän 
instituutin perustamisessa mukana ollut haas- 
tateltu: ”Villa Lante on ollut esimerkki suun- 
niteltaessa Lähi-idän instituuttia. Samanlais- 
ten työolojen takaaminen Lähi-idän tutkijoille 
on ollut tavoitteena. Visiot pohjautuvat siihen 
hyvään mitä Lantesta on saatu” (25). Ne, jot- 
ka ovat etsineet työtä akateemisen maailman 
ulkopuolelta, ovat huomanneet, että Rooman- 
kausi näyttää hyvältä CV:ssä. ”Villa Lante on 
taikasana, joka herättää mainittaessa” (18), sa- 
noi 1980-luvun kurssilainen. Työnantaja ilmei- 

sesti olettaa asianomaisen jotenkin yleisesti 
avartaneen näkemyksiään Villa Lantessa, 
sillä kurssien varsinaiselle sisällölle on käyt- 
töä vain opettajiksi ryhtyneillä. Ansioluette- 
loa lukevan työnantajan näkökulma voi olla 
ironinen: ”Jos on selvinnyt Italiassa vuosia, 
pystyy kyllä toimimaan meidänkin organi- 
saatiossamme”, päätteli suuryrityksen johtaja 
1980-luvulla ja otti kirjoittajan töihin. 

Sekä Rooma että Helsinki ovat kansain- 
välistyneet, vastakohdat lientyneet ja sen 
mukaisesti instituutin alkuaikoina on koet- 
tu vakavampi kulttuurisokki kuin muuta- 
ma vuosikymmen myöhemmin. Joissakin 
asioissa ensiaskeleen kehityksessä nykyiseen 
tilanteeseen on ottanut Suomi (bordellien ja 
tupakanpolton kieltäminen), joissakin Ita- 
lia (fanikulttuuri). Suoranaisia vaikutteita 
etsiessä suunta on ollut suuremmasta etelän 
maasta pohjoisen pienempään (katolisuus, 
välimerellinen ruoka- ja juomakulttuuri). 
Toisaalta on menetetty yksi varhemmin Roo- 
man kohtaamista helpottanut tekijä, kun lati- 
nan pakollinen pro exercitio -koe poistettiin 
1970-luvun alussa ja latinan opetus kouluissa 
on harvinaistunut. Alkeislatinan taitoa edel- 
lytetään enää romaanisten kielten opiskeli- 
joilta varsinaisten klassikoiden lisäksi. Antii- 
kin Rooman historiasta ja latinan kielestä 


VIITTEET 


1 Goethe, Italienische Reise. 1.11.1786, 7.11.1786. 

2 Stendhal 2009, 304, 305, 449, 639. 
Onerva 1932, 389. Leino käytti Rooman- 
kokemuksiaan aineistona romaanissa Onnen 
orja (1913), ks. Oksala 1986. 


on kuitenkin tullut kulttuurimatkailijoiden 
suosima harraste. 

Suurin osa haastatelluista on lyhyen Roo- 
massa oleskelunsa jälkeen palannut Suomeen 
ja omalta osaltaan ollut tuomassa meille 
ainakin pieniä tapoja ja tottumuksia etelästä. 
Syvempi kansainvälistyminen on saattanut 
alkaa Villa Lanten kolmen kuukauden kurs- 
silla, mutta mentaliteetin ymmärtämiseen 
ja sujuvaan toimimiseen vieraassa ympäris- 
tössä on tarvittu paljon pidempi aika. Vain 
instituutin johtajat ja muissa tehtävissä yhtä- 
jaksoisesti useita vuosia toimineet kuuluvat 
”sopeutuneisiin”. Ratkaisevaa on ollut italian 
kielen taito. Vasta sen saavuttaneet hoitavat 
itsenäisesti asioitaan ja kohtaavat sen vuoksi 
enemmän myös italialaisten itsensä negatiivi- 
siksi kokemia seikkoja. Kulttuurin kohtaami- 
sessa instituutin 60 toimintavuoden aikana on 
toki tapahtunut muutoksia. Alkuaikoina Villa 
Lanteen tulleilla oli Goethen, Stendhalin 
ja Leinon tapaan haaveellisia mielikuvia Ita- 
liasta, jotka sitten paikan päällä purkautuivat 
tunteellisena kuherruskuukautena kunnes 
korvautuivat konkreettisimmilla käsityksillä. 
Myöhempinä aikoina, 1980-luvun lopulta läh- 
tien, tulijat ovat rakentaneet Italiansa ja Roo- 
mansa realistisemmista lähtökohdista kuin 
varhaisemmat Rooman-kävijöiden sukupolvet. 


4 Instituutin historiasta ks. Bruun 1988; Pesonen 
ja Westermarck 2004; Villa Lante al Gianicolo 
2005; Setälä 2004; suomalaisten varhaisemmas- 
ta tutkimustoiminnasta Roomassa ks. Garritzen 
2011. 

Liite 1. Yhteenveto haastatelluista. 


Syntymävuosi 
1919—1949 
1950—1984 
Yhteensä 


Villa Lanteen 1. kerran 
1948—1969 
1975—2010 

Yhteensä 


Sukupuoli 
Miehet 


Naiset 
Yhteensä 


Aika Italiassa 
Yli 4 vuotta 


1-3 vuotta 

6—12 kuukautta 
Alle 6 kuukautta 
Yhteensä 


Asema instituutissa 
Johtaja 

Muu toimi 
Kurssilainen 
Tutkija/taiteilija 
Säätiön pj/asiamies 
VL:n ystäv pj/jäsen 
Yhteensä 


15 

Opiskelijan kaupunki 
Helsinki ylioppilaiden silmin 


Opiskelijat ovat kautta vuosisatojen näkyneet 
ja kuuluneet yliopistokaupungeissa. Opiskeli- 
joiden kokoukset, juhlat ja demonstraatiot 
ovat olleet luomassa kaupunkikulttuuria ja 
sen vuotuista rytmiä. Opiskelijat ovat myös 
antaneet yliopistokaupungeille ja niiden pai- 
koille ja tiloille erityisiä ja uusia merkityksiä. 
Yliopistorakennusten, luentosalien, aulojen 
ja kirjastojen ohella opiskelijoiden vaikutus 
on näkynyt kahviloissa ja ravintoloissa. Yli- 
opistokaupungit ovat vetäneet puoleensa yli- 
opistoyhteisön eri ryhmiä ja tuottaneet niille 
palveluita. Yliopisto ja opiskelijat ovat tärkei- 
tä kaupungeille. Yliopiston ympäristöönsä 
heijastava säteilyvaikutus koostuu saman- 
kaltaisista elementeistä, oli sitten kysymys 
keskiaikaisesta eurooppalaisesta yliopisto- 
kaupungista, 1600-luvun Turusta, 1820-luvun 
Helsingistä tai 1960-luvun Tampereesta.' 
Lähestyn tässä artikkelissa Helsinkiä opis- 
kelijoiden näkökulmasta. Artikkelin avainkä- 
site on paikka. Yliopistokaupunki ja sen monet 
paikat ja tilat ovat jättäneet pysyvän jälkensä 
opiskelijoiden mieleen. Pohdin opiskelijoiden 
ja kaupungin kohtaamista ja vuorovaikutusta. 
Millaisten kehityskulkujen kautta on muodos- 


tunut opiskelijoiden paikkoja, miten paikat ja 
niiden merkitykset ovat muuttuneet, mitkä 
paikat ovat säilyneet ja mitkä kadonneet? 
Paikan ja tilan käsitteitä on määritelty monin 
tavoin, ja niissä heijastuvat eri tieteenalojen 
traditiot ja tutkijoiden painotukset. Paikan, 
tilan ja muistin problematiikkaa ovat analy- 
soineet historiantutkijat, kirjallisuudentutkijat, 
kansatieteilijät, arkkitehdit sekä maantieteili- 
jät.? Teoreettista ja metodista keskustelua on 
käyty vilkkaasti 1990-luvulta lähtien. Erityi- 
tisen maantieteen luomien käsitteiden avulla 
on mahdollista tuoda uusia näkökulmia histo- 
riantutkimukseen analysoitaessa rakennettua 
ympäristöä ja kaupunkitilaa. Uusi kaupunki- 
tutkimus tulkitsee kaupunkiympäristöä inhi- 
millisen toiminnan kenttänä, jossa muistot 
nähdään tärkeinä vaikuttajina siihen, miten 
kaupunkiympäristöön suhtaudutaan.3 Paik- 
kaan liittyvät muistot eivät ole ainoastaan pai- 
kallisia tai henkilökohtaisia, vaan niiden avul- 
la tuotetaan mielikuvia ja symbolimerkityksiä, 
joilla on yksilötasoa laajempia merkityksiä. 
Määrittelyissä korostuu paikkojen moninai- 
nen luonne, ja paikka nähdään enemmänkin 

mentaalisena kuin fyysisenä sijaintina.5 Ky- 
symys on ihmisten ja paikkojen välisestä 
suhteesta. Tutkijat ovat pohtineet paikkojen 
kokemista, identiteettejä sekä henkilökohtais- 
ten muistojen merkitystä näissä prosesseissa." 
Kuten Anna-Kaisa Kuusisto-Arponen kirjoit- 
taa, paikka tulisi nähdä fyysis-sosiaalisena 
kokonaisuutena, jossa tiedon ja tunteen siteet 
liittävät yksilön paikkaan.? Merkitykselliset 
paikat rakentuvat erilaisista aisti- ja tunne- 
kokemuksista sekä muistoista.? Kuten Pauli 
Tapani Karjalainen on kirjoittanut ”emme 
niinkään elä jossakin paikassa, vaan elämme 
jotakin paikkaa - kotia, korttelia, kaupunkia, 
maata. ”? 

Topobiografia tarjoaa kiinnostavan lähesty- 
mistavan, kun aineistona on romaaneja, muis- 
telmia ja elämäkertoja. Topobiografia kuvaa 
ihmisen paikkasuhteita, elämäkerrallisia mer- 
kityksiä, joita paikoilla on inhimillisen olemi- 
sen kokonaisuudessa. Jokaisella on omat elä- 
mäkerralliset paikkansa.” Kun ihminen tuntee 
kuuluvansa tiettyyn paikkaan, paikasta tulee 
osa häntä itseään. Paikan käsite sisältää usein 
ajatuksen turvallisuudesta, mutta on olemassa 
myös pelon paikkoja, elettyjä tiloja, joihin lii- 
tetään voimakkaita negatiivisia tunteita." 

Analysoin opiskelijoiden paikkoja, paikka- 
kokemuksia ja merkityksiä Helsinkiin sijoittu- 
van kaunokirjallisuuden sekä Helsingissä eri 
aikoina opiskelleiden muistelma- ja elämä- 
kertakirjallisuuden avulla. Ylioppilastutkinto 
ja opiskeluaika Helsingissä ovat 1800-luvun 
lopun lopulta lähtien olleet kaunokirjallisuu- 
dessa sekä muistelmakirjallisuudessa ilmiöi- 
tä, joista kerrotaan ja kirjoitetaan paljon. 
Ylioppilaaksi tulo ja opiskelemaan lähtö ovat 

merkinneet nuoren ihmisen elämässä uutta 
vaihetta. Tämä siirtymävaihe, johon sisäl- 
tyy irrottautuminen lapsuuskodista, on luo- 
nut merkitystä koko loppuelämälle, ja tästä 
syystä se on jäsentänyt muistelukirjoitusta. 
Tutkimusaineistoni painottuu 1830-luvulta 
1960-luvulle, aikakauteen ennen yliopistolai- 
toksen valtaisaa laajentumista. 1960-luvulle 
asti Helsingin yliopistolla oli asema maan 
vanhimpana ja arvostetuimpana yliopistona, 
jota pidettiin jopa ainoana oikeana yliopis- 
tona. Tekstissä tuodaan myös esille joitakin 
myöhempiä yliopistokuvauksia, joiden teh- 
tävänä on osoittaa opiskeluun ja yliopistoon 
liittyvien paikkakokemusten jatkumoja.” 
Kuvaukset avaavat ikkunan Helsinkiin opis- 
kelijan silmin ja rakentavat kuvaa opiskelijan 
kaupungista ja opiskelijoiden paikoista. Sekä 
kaunokirjallisuus että muistelma-aineistot an- 
tavat mahdollisuuden tarkastella opiskelijan 
paikkaa ja tilaa myös sukupuolen näkökul- 
masta. Yliopistoyhteisö oli pitkään täydelli- 
nen miesten maailma, jossa naisten oli etsit- 
tävä ja raivattava oma paikkansa ja tilansa. 
Aluksi yliopistolle tulleet naiset nähtiin kum- 
majaisina ja kaupungilla yksin kulkevia naisia 
pidettiin säädyttöminä tai sopimattomina." 
Tekstini etenee akateemisen lukuvuoden mu- 
kaisesti tarkastellen ylioppilaaksi tuloa, opis- 
kelijoiden saapumista Helsinkiin, opiskelijan 
sijoittumista yliopistoympäristöön, opiskeli- 
jan vapaa-aikaa, ravintoloita ja juhlia, kuten 
vapun viettoa. Kirjallisuudentutkimuksessa 
laajin tutkimus kaupunkikuvauksen alueella 
on Raoul Palmgrenin pioneerityö Kaupunki ja 
tekniikka Suomen kirjallisuudessa.* Palmgren on 
laatinut yksityiskohtaisen kaupunkiromaaneja 


käsittelevän tutkimuksen, jossa kaupunkikir- 
jallisuus on eritelty kaupungeittain ja vuo- 
sikymmenittäin. Helsinkiä on analysoitu 
yksittäisten kirjailijoiden teoksissa: esimerkik- 
si Reetta Niemisen kohteena ovat Arvi Kivi- 
maan Helsinki-kuvaukset ja Aarne Laurilan 
Mika Waltarin teosten Helsinki.'* Uudempaa 
kirjallisuudenhistoriallista Helsinki-tutkimus- 
ta edustaa Lieven Ameelin teos Helsinki 
in Early Tiventieth-Century Literature? Oma 
näkökulmani eroaa edellisistä pyrkimykses- 
sään analysoida kaupunkikuvauksia yhden 
teeman, opiskelijan ja opiskelun kautta sekä 
käyttämällä lähdeaineistona paitsi kaunokir- 
jallisuutta myös muistelmia. 


Helsinki yliopistokaupunkina 


Keskiajalta aina 1900-luvulle asti on löydettä- 
vissä lukuisia esimerkkejä siitä, miten kaupun- 
git ovat kamppailleet ja kilpailleet saadakseen 
yliopiston paikkakunnalle. Oxford ja Cam- 
bridge säilyttivät asemansa merkittävimpinä 
yliopistokaupunkeina, vaikka pääkaupun- 
ki Lontoo sai yliopiston 1827.* Yliopistojen 
sijainnista käytiin keskustelua 1800-luvun 
alkupuolella Euroopassa, kun pikkukaupun- 
kiyliopistojen ja pääkaupunkiyliopistojen 
suhdetta pohdittiin. Euroopan yliopistojär- 
jestelmä muuttui 1800-luvun lopulta lähtien, 
ja yliopistojen lukumäärä lisääntyi. Jo var- 
hain nähtiin laajalti ne edut, joita yliopisto 
toi kaupunkiin. Siitä lähtien kun Helsinki sai 
pääkaupungin aseman, turkulaiset pelkäsivät 
akatemian menettämistä. Akatemian siirto 
nähtiin uhkakuvana. Lopullinen siirtopäätös 

oli dramaattinen. Kesken konsistorin kokouk- 
sen 25.10.1827 pikalähetti toimitti Pietarista 
käskykirjeen akatemian siirtämiseksi Helsin- 
kiin.'9 

Jo lokakuun alussa 1828 yliopiston avajais- 
juhlaa vietettiin ensimmäistä kertaa Helsin- 
gissä. Yliopisto aloitti Senaatintalon itäisessä 
siipirakennuksessa ja Suomen sotaväen tarkas- 
tajan talossa, johon sijoittuivat yliopiston hal- 
linto, luentotilat ja kokoelmat.” Pääkaupun- 
gin ulkopuolelta tulleille ylioppilaille Helsinki 
ja sen rakenteilla oleva mahtipontinen keskus- 
ta olivat ihmetyksen aihe. Muuten Helsinki 
oli 1820- ja 1830-luvuilla matalasti rakennettu. 
Noin 80 prosenttia taloista oli yksikerroksisia. 
Säätyläisperheet asuivat yhden perheen ta- 
loissa, joihin kuului piha ulkohuoneineen. 
Kaupungista oli 1800-luvun alussa asemakaa- 
voitettu keskusta, mutta Katajanokalla asuttiin 
turvekattoisissa mökeissä.? 

Ylioppilaat muodostivat Helsingin kokoi- 
sessa kaupungissa merkittävän väestönosan, 
jolla oli omat tarpeensa ja omat tapansa. 
Ylioppilaita oli noin neljästä viiteen prosent- 
tia kaupunkilaisista. Ensimmäisenä luku- 
vuonna Helsingissä yliopistoon ilmoittautui 
337 ylioppilasta. ” Lukumäärä oli pieni, kos- 
ka Turussa oli viimeisenä lukuvuonna ollut 
478 ylioppilasta. Vuonna 1840 yliopistossa 
opiskeli muutamia kymmeniä enemmän 
kuin teollisuudessa oli työntekijöitä.” Vasta 
1870-luvulla ylioppilaiden lukumäärä koho- 
si yli kuudensadan. J. V. Snellman muisteli 
1870-luvulla yliopiston Helsingin ajan alkua. 
Snellmanin mukaan olot Helsingissä olivat eri- 
laiset verrattuna Turkuun. Yliopiston opettajat 
ja ylioppilaat olivat Helsingissä kuin vieraalla 

Taulukko 1. Helsingin väkiluku ja opiskelijoiden lukumäärä 1830-2000. 


Vuosi Opiskelijoita Väkiluku Opiskelijoita suhteessa 
väkilukuun 
1830 423 7964 5,3 % 
1850 460 20745 2,2 % 
1870 609 28519 2,1 % 
1900 1546 93576 1,7 % 
1930 6329 243560 2,6 % 
1950 13014 369 380 3,5 % 
1970 32145 510352 6,3 % 
2000 60226 551 123 11,0 % 


Lähde: Kovero 1950, Suomen Tilastollinen Vuosikirja 1970, 2001. 


maalla, eksyksissä ja vailla yhteyksiä siihen, 
mitä maan pääkaupungilla muuten oli tarjot- 
tavana. Snellman kirjoittaa, että 1870-luvulla 
kaikki pitivät onnena ja etuna, että yliopisto 
kuuluu kiinteästi Helsinkiin.” Suhteutettaessa 
opiskelijamäärä kaupungin väkilukuun Hel- 
sinki on 2000-luvulla enemmän opiskelijoiden 
kaupunki kuin koskaan aikaisemmin. 
Ylioppilailla oli 1830-luvulta lähtien näkyvä 
rooli Helsingin kaupunkimiljöössä. Ylioppi- 
laat saivat kutsuja, olivat mukana tanssiaisissa, 
järjestivät mielenosoituksia ja juhlia. Ylioppi- 
laat kävivät teattereissa, joissa he sijoittuivat 
heille varatuille paikoille.” Ylioppilaista noin 

kaksi kolmasosaa oli säätyläisperheiden poikia. 

Julius Krohn kirjoitti äidilleen: ”Enpä tiedä 
miten Helsingin kävisikään ilman ylioppilai- 
ta. Ilman ylioppilaita ei voida panna toimeen 
tanssiaisia, konsertteja ei ylipäätään yhtään 
mitään.”** Ylioppilaat erottautuivat kaupunki- 
kuvasta ja samalla toivat siihen oman jopa 
koristeellisen lisänsä ylioppilasunivormun 
ansiosta. Univormua oli pakko käyttää 1800- 
luvun puolivälissä, kun ylioppilaiden valvon- 
taa tiukennettiin. Kalliin hinnan vuoksi kaikki 
ylioppilaat eivät sitä pystyneet hankkimaan, ja 
yliopistoviranomaiset jopa tarjoutuivat myön- 
tämään lainoja univormuja varten.?? 


Kaupungin valot 


Helsingin varhaiseen opiskelijaelämään luki- 
jan johdattaa Zachris Topelius, jonka yksityis- 
kohtaiset päiväkirjamerkinnät antavat tarkan 
kuvauksen 1830-luvun ylioppilaan ympäris- 
töstä.” Kun 15-vuotias Topelius lähti lapsuu- 
denkodistaan Kuddnäsista Uudestakaarle- 
pyystä kohti Helsinkiä, oli pääkaupungissa 
alkamassa vasta yliopiston viides lukuvuosi. 
Nuoren Topeliuksen, kuten kaikkien yliopis- 
toon aikovien nuorukaisten, oli ensin suori- 
tettava ylioppilastutkinto, jonka jälkeen port- 
ti yliopistoon oli avoinna. Topelius saapui 
Helsinkiin illalla lokakuun toisena päivänä 
1832. Hän kirjoittaa ajaneensa pistooli ojossa 
Hämeen metsien halki peläten maantien var- 
rella väijyviä rosvojoukkoja. Kaupunki näytti 
ihmeelliseltä ja suurenmoiselta. Nuori Tope- 
lius ihaili öljylyhtyjä, issikoita, kaksi- ja kolmi- 
kerroksisia taloja ja koko kaupunkia, joka 
voitti koossaan pienet Pohjanmaan rannikko- 
kaupungit. Topeliuksen ensikohtaamiseen 
pääkaupungin ja yliopistokaupungin kanssa 
sisältyi ravintolaillallinen, joka sekin teki val- 
taisan vaikutuksen. Hän nautti illallisen yliop- 
pilaiden suosiossa olevassa Hotelli Garnissa, 
jonka omisti juutalainen ravintoloitsija Härd 
Gustaf Nathan. Ravintola oli yksi 1830-luvun 
Helsingin parhaiten menestyviä, ja se toimi 
useissa eri paikoissa, aluksi Sofiankadulla. Ra- 
vintola vaihtoi nimeään ja osoitettaan useam- 
paan kertaan. Topelius muisteli 1870-luvulla: 
”Kaikki oli minusta ihmeellistä, suurenmoista. 
Kuudes aistini oli koko ajan liikkeessä: tunsin 
salaperäistä uutta ilmaa ja mielessäni rasvainen 

pihvi sipuleineen oli eurooppalaisen keittotai- 
don korkein saavutus.” 

Topeliuksen muistellessa tapahtumaa ai- 
kaa on kulunut yli neljäkymmentä vuotta ja 
Helsinki kasvanut. Topeliuksen ensimmäiset 
Helsingin-kokemukset olivat saaneet romant- 
tisen hohteen. Hän on kirjoittanut muistelma- 
kirjoituksessaan ja päiväkirjassaan hiukan eri 
tavalla ensimmäisestä päivästään Helsingissä. 
Päiväkirjassa kerrotaan: ”- - for till Herr Öst- 
rings quarter - Kom i lag med ett par dussin 
studenter — ät afton pä ett spisguarter (hos 
Wahllunds) låg med Östring.” 

Rautatieliikenteen käynnistyessä 1860- 
luvulla Helsingin rautatieasemasta tuli portti 
kaupunkiin saapuville, ja ylioppilaskokelaat 
saivat asemalla ensikosketuksen kaupunkiin. 
Junamatkan aikana todentui siirtyminen lap- 
suuskodista uuteen ja itsenäiseen elämään. 
Opiskelijan elämä alkoi koulukaupungin 
rautatieasemalta ja huipentui saapumiseen 
Helsingin rautatieasemalle. Rautatieasemal- 
ta avautui uusi maailma, ja asema itsessään 
symbolisoi tätä uuden elämänvaiheen alkua. 
Rautatieasemalta siirryttiin etsimään yöpymis- 
paikkaa, matkustajakotia, hotellia, opiskelija- 
boksia, tilapäistä kortteeria ja yliopistoa. 
Vuoden 1874 keväästä lähtien ylioppilas- 
kokelaat odottivat omissa kouluissaan koti- 
paikkakunnalla ylioppilastutkinnon kirjalli- 
sen kokeen tulosta. Hyväksytyt saivat lähteä 
kohti pääkaupunkia professorien pitämään 
suulliseen tenttiin. Aikaisemmin ylioppilas- 
tutkinto oli kokonaan suoritettu yliopistossa. 
Kun samasta kaupungista tuli yhä enemmän 
Helsinkiin lähtijöitä, toteuttivat he matkan 

yhdessä. Helsinkiin lähdöstä kehittyi eri paik- 
kakunnilla keväisiä seremoniallisia tilaisuuk- 
sia, jotka saivat koko kaupungin liikkeelle. 
Lähtö kotipaikkakunnan rautatieasemalta 
ja junamatka Helsinkiin olivat merkittäviä 
tapahtumia, jotka muistettiin koko loppu- 
elämän ajan. Naiskokelaat toivat 1880-luvun 
lopulta lahtien oman lisänsä näihin juhlalli- 
suuksiin. Tavat vaihtelivat eri kaupungeissa, 
koska matkan pituus vaikutti juhlintaan.33 
Helsinkiin saapuminen ja rautatieaseman 
merkitys havainnollistuu Juhani Ahon pienois- 
romaanissa Helsinkiin (1889). Helsingin valot 
tekivät vaikutuksen Ahon kuvaamaan Anttiin, 
joka koki kaupungin ottavan tulijansa vastaan 
kuin kunniavieraan. Junan ohittaessa Töölön- 
lahden Antti katseli kahden puolen Helsingin 
tulia, joita näkyi monessa kerroksessa. Pian 
Antti kiinnitti huomion Kaisaniemen ravinto- 
laan ja edessä loimottaviin Helsingin valoihin. 
Valaistu Rautatientori ja Ateneumin rakennus 
olivat ihmeellisiä. Ajurit, hotellit ja sähkövalot 
häikäisivät.3* Juhani Ahon kuvaama Antti, ku- 
ten Topeliuskin, päätyy ensimmäisenä päivä- 
nä Helsingissä kaupungin ravintoloihin, joista 
monet tulivat tunnetuksi nimenomaan opis- 


kelijoiden paikkoina. 


Helsingin ensimmäinen asemarakennus otettiin 
käyttöön vuonna 1862. Sen oli suunnitellut 
lääninarkkitehti Carl Albert Edelfelt. 

Kuva: Helsingin kaupunginmuseo. 

Tilanteen erityisyys ja siirtymävaihe ha- 
vainnollistuu Alma Söderhjelmin muistel- 
masta. Matka junalla Viipurista Helsinkiin oli 
hänelle poikkeuksellinen kokemus, kun pe- 
rinteisen kasvatuksen saanut perhetyttö pääsi 
matkustamaan kolmannen luokan vaunuosas- 
tossa poikien kanssa. Matkan aikana hän teki 
ensimmäistä kertaa tuttavuutta akateemiseen 
toveruuteen. Samoin hän tunsi ensimmäistä 
kertaa riippumattomuutta, koska sai mahdol- 
lisuuden päättää itse omista asioistaan. Juna- 
matka viipurilaispoikien kanssa merkitsi 
tutustumista kansaan sellaisena, kuin se 
1880-luvulla ymmärrettiin. Kun Söderhjelm 
koki, että häntä pidettiin yhtenä tovereis- 
ta, hän tunsi ensi kertaa itsensä ihmiseksi.35 
Muistelmakuvauksissa kokelaiden junamatka 
oli poikkeuksellinen elämys, koska kukitus- 
seremoniat toistuivat ainakin Hämeenlinnan 
asemalla, kun lisää abiturientteja tuli junaan 3* 
Turusta tulleet kokelaat tapasivat Toijalassa 
tamperelaiset ja porilaiset, ja matka Helsin- 
kiin kului joutuisasti yhteisessä toveripiirissä.37 

Helsingin uuden rautatieaseman suunnit- 
telu alkoi 1890-luvun puolivälissä. Kesti kui- 
tenkin yli kaksikymmentä vuotta ennen kuin 
itsenäisessä Suomessa voitiin uusi asema- 
rakennus vihkiä käyttöön. Vielä ensimmäisen 
maailmansodan aikana asemarakennuksen 
rakennustyöt olivat kesken ja kellotorni oli 
viisi vuotta rakennustelineiden peitossa. 

Muistelmakirjallisuus kuvaa Helsingin 
kohtaamista Rautatieasemalla, mutta itse 
Eliel Saarisen suunnittelema asemarakennus 
ei saapujia sinällään kiinnosta. Muistelijat 
eivät kiinnitä huomiota rakennustöihin ja 
ulkoisiin seikkoihin. Tärkeää on saapuminen 

asemalle ja asemalta avautuva kaupunkimai- 
sema, joka heijastelee uuden elämän odotusta 
ja alkua. Hella Wuolijoki kuvaa 1940-luvulla 
syksyllä 1904 Helsingin asemalle saapunutta 
18-vuotiasta virolaistyttöä (Hella Murrik). Täs- 
tä muistelmasta huokuu hienonlainen avutto- 
muuden tuntu, kun tyttö seisoi yksin asema- 
sillalla, kunnes eräs kantaja havaitsi hänet ja 
vei tavarat ajuriin.* 

Katri Ingmanin 1920-luvun lopulle sijoittu- 
va romaani Lahjakas tytär (1928) kertoo, miten 
opiskelijat kesäloman jälkeen palaavat Hel- 
sinkiin. Lahjakas tytär kuvaa ylirasittunutta 
naisopiskelijaa, jonka opintoihin isä asettaa 
suuria vaatimuksia. Pakko ja tuskastuminen 
alkaviin opintoihin välittyvät jo kuvauksesta, 
jossa veturi läähättää asemalle, ja vaunujen 
ovista tulvii kesälaitumelta palaavia kaupun- 
kilaisia, monenmoisia kurssilaisia ja työn- 
hakijoita, ylioppilaita ja taas ylioppilaita. Tähän- 
kin kuvaukseen sisältyy tulevaisuuden odotus, 
kun kaikki tuntuivat odottavan jotain. Ingman 
kuvaa kaupungin hymyilevän arvoituksellista 
hymyä, joka toisia saapujia pelottaa ja toisia 
huumaa.3? Mika Waltarin romaanissa Palava 
nuoruus (1935) Juhani palaa Helsinkiin kirjoit- 
tautuakseen yliopistoon. Juhanille Helsinki on 
tuttu, rautatieasema näyttäytyy graniittivarjoi- 
na, ja kaupungin kiire, syke valtaa saapuian. 
1920- ja 1930-lukujen Helsingin ja rautatiease- 
man kuvaukseen on tullut mukaan kiire ja 
hengästyttävä suurkaupunkielämän kuvaus. 
1960-luvun Helsinkiin saapuja kiinnittää huo- 
mion rautatieaseman savuisiin sisätiloihin ja 
asematorin täyttäneisiin kirjaviin busseihin.” 

Maantieteessä on luotu ei-paikan käsite 
vastakohtana ideaaliselle käsitykselle paikasta 


turvallisena ja muuttumattomana. Hyvä ja 
inhimillinen paikka on korvautunut pahal- 
la ja epäinhimillisellä ei-paikalla. Tällaisia 
ei-paikkoja ovat lentokentät, rautatieasemat 
ja moottoritiet sekä lähtemiseen ja liikkumi- 
seen liittyvät paikat. Tällainen ei-paikan käsi- 
te ei kuitenkaan toimi historiallisen aineiston 
analyysissa. Kuten Päivi Kymäläinen toteaa, 
jaottelu paikkoihin ja ei-paikkoihin edustaa 
stereotyyppistä käsitystä paikasta sekä sen 
oikeista tai aidoista ominaisuuksista.” Rauta- 
tieasemalle saapuminen on merkinnyt uutta 
kokemusta ja uutta alkua, ja siihen on kytkey- 
tynyt edellä kuvattuja historiallisia ja sosiaa- 
lisia merkityksiä kuten ylioppilaskokelaiden 
kukitus tai uuden valaistun kaupungin koh- 
taaminen. Saapuminen Helsingin rautatiease- 
malle ja siirtyminen yliopiston luentosaleihin 
yhdistää eri vuosikymmenten opiskelijasuku- 
polvia ja on painunut syvästi mieleen.3 


Senaatintori — ylioppilaaksi tulo 


Senaatintori ja Wreden kauppakuja eli pasaa- 
si ovat menettäneen sen merkityksen, jon- 
ka uudet ylioppilaat niille keväisin antoivat 
1800-luvun lopulla ja 1900-luvun alussa. Kun 
koko kokelasjoukko oli osallistunut suulli- 
seen kuulusteluun, heidät kutsuttiin yliopis- 
ton konsistorin istuntosaliin kuulemaan, ket- 
kä olivat hyväksytyt ja ketkä olivat saaneet 
prolongatsionit eli reput. Varsinainen tulosten 
julkistaminen ja lakitus muuttui jonkin verran 
vuosikymmenten kuluessa. Hyväksytyt pois- 
tuivat Aleksanterinkadun puoleisesta ovesta 
ja kiiruhtivat Wreden pasaasiin Bacherille 

ostamaaan lakkia.* Pasaasi on arkkitehti K. A. 
Wreden tunnetuimpia töitä, ja sitä on sanottu 
myös Centraali-pasaasiksi. Pohjois-Esplana- 
dilta Aleksanterinkadulle ulottuva liikeraken- 
nus, jonka keskiosa muodostaa kauppakujan, 
edusti ensimmäisenä Suomessa eurooppalai- 
siin metropoleihin 1800-luvulla juurtunutta 
rakennustyyppiä. Samalla se oli Wreden oma 
suurisuuntainen liikeyritys. Osakkaana pro- 
jektissa oli rakennusmestari J. H. Helenius, ja 
myöhemmin rahoittajaksi tuli kauppaneuvos 
Julius Tallberg.f Bacher oli tunnettu lakki- 
kauppa, ja ylioppilaslaki oli tilattu sieltä aikai- 
semmin ja tehty mittojen mukaan. Lakkia 
tilattaessa oli myös ilmoitettu, millainen lyyra 
siihen tulisi. Eri osakuntien lyyrat olivat erilai- 
sia, ja samoin suomen- ja ruotsinkielisten yli- 
oppilaiden lyyrat olivat erilaiset. Tapaan kuu- 
lui nimenomaan juosta Bacherille, vaikka se 
sinänsä oli tarpeetonta, koska kaikki saisivat 
hattunsa joka tapauksessa. Tarinan mukaan 
se, joka ehti ensimmäisenä huutaa nimensä 
tiskin takaa, sai lakkinsa ilmaiseksi.t* Kadun 
vieret olivat tulvillaan väkeä katsomassa tätä 
ylioppilaiden kilpajuoksua, ja pasaasin piha 
täyttyi nopeasti uusista ylioppilaista ja näiden 
sukulaisista ja ystävistä. Omaiset, sukulaiset ja 
ystävät kukittivat ylioppilaita, ja oli jopa kil- 
pailua siitä, kenellä oli runsaimmin ruusuja 
rinnassa.17 

Myöhemmin lakitus siirtyi yliopistoon, ja 
hyväksytyt ylioppilaat juoksivat alas yliopis- 
ton päärappusia Senaatintorille. Vuoden 1907 
ylioppilas on kertonut, että ylioppilaskokelaat 
kokoontuivat iltayhdeksältä yliopistolle. Reh- 
tori julisti saadut äänimäärät kouluittain, ja 
ylioppilaat tulivat ulos koulujen mukaisessa 

järjestyksessä. Tämän jälkeen kokelaat ryntä- 
sivat hakemaan lakkejaan, jotka odottivat käy- 
tävässä pöydällä. Kuvaus jatkuu: ”- - ja sitten 
riennämme alas rappusia ilosta ja onnesta 
säteilevinä odottavien omaisten ja tuttavien 
syleilyyn. Koko Senaatintori oli mustanaan 
ihmisiä.” Salme Setälä on muistellut, että oli 
”järkyttävän ihanaa” juosta alas noita kunnioi- 
tettavia Alma Materin portaita, jalkojen juures- 
sa kukkamereksi taiottu tori, hurrata ja huutaa 
ja heittäytyä omaisten syliin.19? Senaatintori oli 
uusien ylioppilaiden näyttämönä siihen asti, 
kun ylioppilaaksitulo ja kaikki juhlinta siirtyi 
omaan koulukaupunkiin. Yliopistorakennus 
säilytti vaikuttavuutensa opiskelijoiden mie- 
lissä Senaatintorin osana, vaikka muut toria 
ympäröivät rakennukset koettiin kuuluvaksi 
kaupungin salaisille virkamiehille.5? 


”Kruununhaan Ouartier Latin” 


Yliopisto ja sen läheisyydessä olevat raken- 
nukset loivat kaupungin sisäisen kaupungin. 
Professoriperheen opiskelijatyttären 1910- 
luvun Helsinki-kuvaus kertoo, miten kaupun- 
gin alueet olivat eriytyneitä. E. N. Setälän 
Salme-tyttärelle ”ylioppilaan kaupunki”, yli- 
opiston kortteli, seminaarikirjastot ja lähei- 
set kahvilat olivat tuttuja, mutta Pitkänsillan 
pohjoispuoli täysin vieras ympäristö. Setälä 
kirjoitti, ettei eri yhteiskuntaluokkien nuo- 
rilla ollut minkäänlaista kosketusta toisiinsa. 
Setälän yhteiskuntaluokan nuorten Helsinki 
loppui Pitkänsillan eteläpuolelle: 

Tunnustan ettemme uhranneet suuriakaan ajatuk- 
sia tuolle vieraalle nuorisolle. Emme koskaan kä- 
velleet Sörkassa ja suoraan sanoen pelkäsimme, 
että siellä tulisi vastaan pahoja ukkoja. Muistan 
että ensimmäisenä ylioppilasvuotenani kerran tein 
juristinuorukaisen, Karl Magnus Kyrklundin kans- 
sa löytöretken Sörkkään: me vaeltelimme pitkin 
outoja katuja ja päädyimme johonkin hämärään 
tupakansavuiseen pieneen kahvilaan, jossa oli 
pahanmakuista kahvia ja vieraantuntuisia ihmisiä. 
Oli vapauttavaa, kun palattiin Pitkänsillan yli ja 
päädyttiin Fazerille...5 


Maila Talvio personifioi romaanissaan Kultai- 
nen lyyra (1916) kaupungin ja uusien opiskeli- 
joiden suhteen. Ylioppilaan piti löytää oma 
paikka yhteisön jäsenenä, opiskelutehtävää 
suorittavana opiskelijana: ”Parisen kuukau- 
den aikana ovat uudet ylioppilaat jo ehtineet 
tottua Helsinkiin, pahin avuttomuus ja koti- 
ikävä on voitettu, pääkaupunki on päivästä 
päivään suostutellut nuoria miehiä ja naisia 
puolelleen ja vähitellen voittanut heidät.” 
1930-luvulla opiskelijan kaupungiksi ja arjen 
tärkeimmäksi kohtauspisteeksi tuli Kaivo- 
pihan kolmio, jonka muodostivat Ylioppilas- 
talo, Osakuntatalo eli Uusi ylioppilastalo sekä 
Ylioppilaskunnan kirjasto.5s Sinikka Kallio- 
Visapään romaanissa Vahasydän (1946) nuori, 
helsinkiläistaustainen naisopiskelija kohtaa 
yliopistomiljöön: 


Kruunuhaan koko ”guartier Latin” — yliopisto, sy- 
dän ja keskus, pääkirjasto, seminaarikirjastot ja ne 
yliopiston laitokset, joitten kanssa hän joutui kos- 
ketuksiin, tuo vanha, kiehtova kokonaisuus, johon 
Maria uutena tulokkaana oli tutustunut jännityksen 
sekaisella ilolla, ei koskaan kadottanut viehätys- 
tään hänen silmissään.5t 


Yliopiston päärakennus on tehnyt vaikutuk- 
sen opiskelijasukupolviin vuosikymmenes- 
tä toiseen. Yliopistorakennuksen sisätilat 
näyttäytyivät opiskelijalle monimutkaisena 
kokonaisuutena, paikkoina ja tiloina, joissa 
piti osata liikkua ja toimia. Päärakennuksen 
portaikko on mainittu monissa kuvauksis- 
sa, kun yliopistoon on saavuttu ensi kertoja. 
Kersti Bergroth muisteli 1970-luvulla ensikos- 
ketustaan Helsingin yliopiston kanssa: ”Kä- 
velen läpi häikäisevän ja tulisen kaupungin 
ja saavun yliopiston eteen. Nousen portaita, 
hämmästyn että uskallan. Läpi elämän minul- 
la on säilynyt syvä kunnioitus näitä portaita 
kohtaan. Ne johtavat tavallisesta maailmasta 
juhlallisempaan, sinne ylös, auloihin ja audi- 
torioihin.”55 1960-luvun opiskelija kokee, että 
portaat on rakennettu entisaikojen jättiläisille 
eikä niistä pääse ylös kapealla hameella.5* 
Yliopisto koettiin paitsi fyysisenä myös voi- 
makkaasti henkisenä labyrinttina. Kun nuori 
Hella Wuolijoki aloitti opintonsa Helsingin 
yliopistossa, hänellä oli apunaan uudet suo- 
malaiset ystävättärensä Helvi Genetz ja Maija 
Danielson, jotka selvittivät hänelle tutkinto- 
vaatimuksia ja kertoivat professoreista. Näin 
valmistui työohjelma eli lukujärjestys.5? Lisäksi 
hänellä oli kädessään J. V. Snellmanin vuonna 
1876 laatima kirjanen Suomen ylioppilas. Terveh- 
dys tulokkaille. Siitä otettiin useita kymmeniä 
uusintapainoksia, ja se oli niitä harvoja oh- 
jeita, joita uusilla ylioppilailla eli tulokkailla 
oli käytössään. Hella Wuolijoki surkutteli 
muistelmissaan nuorten ihmisten kohtaloa 
opintojen labyrintissa, kun he jäivät ilman 
neuvoja ja ohjeita: ”Voi kuvitella, miten välin- 
pitämättömiä yliopiston opettajat saattoivat 

olla niitä nimettömiä maaseutuylioppilaita 
kohtaan, jotka arkana, vaatimattomana mas- 
sana täyttivät luentosalit ja epätoivoisesti yrit- 
tivät kirjoittaa vihkoihinsa käsittämättömiä 
lauseita tunnetulla hitaudellaan, kun useim- 
miten eivät kyenneet seuraamaan luentoja. ”59 

Nuori ylioppilas Martti Haavio aloitti syys- 
kuussa 1918 yliopisto-opintonsa. Hänellekin, 
kuten nuorelle Hellalle, yliopisto oli labyrint- 
ti. Haavion värikkään ja osuvan kuvauksen 
mukaan Minoksen labyrintti Kreetan saarella 
oli yksinkertainen laitos Helsingin yliopiston 
rinnalla. Ylioppilaan oli edelleen yksin selvit- 
tävä sokkeloisista käytävistä ja luentosaleista 
ja löydettävä herrat dekaanit ja kuraattorit, 
notaarit ja professorit heidän kotoaan tai 
salaperäisistä toimistoistaan. Haavionkin 
aikana uuden ylioppilaan oli vaikea löytää 
tiedekunnan huoneita ja auditorioita.** Tekstit 
eri vuosikymmeniltä kertovat samanlaisesta 
kokemuksesta, nuoren opiskelijan epätietoi- 
suudesta ja epävarmuudesta uudessa ympäris- 
tössä. Mika Waltarin Palavan nuoruuden (1935) 
Juhani luonnehti ensimmäistä opiskeluvuot- 
taan kaaokseksi.“ 1930-luvulla ei ollut vielä 
virallista ja organisoitua opintoneuvontaa. 
Sitä antoivat yliopiston tiedonantotoimisto, 
ylioppilaskunta ja Suomen Ylioppilaskuntien 
Liitto.” 


Muistin paikat 


Opiskelijoiden mustelmissa toistuvat termit 
kuten ”vanha”, historia” ja ”menneisyys’ 
vuosikymmenestä toiseen. Yliopistoa ja sen 
rakennuksia arvostetaan. Cecilia af Forselles- 

Riska kirjoittaa menneisyyden muuttuvista 
paikoista todeten, miten esimerkiksi van- 
hoissa ja arvokkaissa tieteellisissä kirjastois- 
sa liittyvät toisiinsa yhteiskunnassa pitkään 
vallinneet arvot, kuten kunnioittava suhtau- 
tuminen pyhään tai painettuun sanaan, sivis- 
tykseen, tietoon ja oppineisuuteen. Paikan 
arvo määräytyy siihen liittyvien kokemusten, 
uskomusten ja sosiaalisten kontekstien perus- 
teella.°® Muistelmateksteistä välittyy historian 
läsnäolo koko yliopistomiljöötä, pääraken- 
nusta, kirjastoja ja luentosaleja kuvaavissa 
teksteissä. Yliopistomiljöölle antaa erityisen 
hohteen se, että se on vanha. 1880-luvun filo- 
logian opiskelija kuunteli luentoja yliopiston 
päärakennuksessa. Historiallis-filologisen 
oppisalin ikkunat olivat Senaatintorille päin. 
Artur Siegbergin kuvauksessa salissa olivat 
vakavan jykevät mustat pulpetit nimimerkki- 
en ja kuvioiden kirjavoittamina.“ Mika Wal- 
tari kirjoitti 1930-luvulla vuosisadan vaihteen 
opiskelijaelämästä. Sukunsa ja omat vaiheen- 
sa han on kuvannut 1933-1935 ilmestyneessa 
niin sanotussa Helsinki-trilogiassa. Viimeises- 
tä osasta tuli nuorella iällä kirjoitettu kauno- 
kirjallinen muistelmateos. Waltari tunnelmoi 
näissä teksteissä omia opiskelukokemuk- 
siaan.® ”Toivo oppi kotituessaan yliopistoon 
tuntemaan sen kuluneet, harmaat askelmat, 
pölyttyneet korridoorit ja luentosalit.”** Wal- 
tarin Palavan nuoruuden Juhanille sekasorron 
ja hämmennyksen keskellä tulivat tutuiksi yli- 
opiston vanhanaikaiset käytävät ja traditioi- 
den himmentämät luentosalit.” 1960-luvun 
loppupuolen opiskelija kokee touhun homeh- 
tuneeksi ja tuntee yliopistolla joutuneensa kes- 
kiajalle, kun kuulee termejä, kuten aktuaari 

ja dekaani.** Oman aikamme opiskelijaakin 
päärakennuksen luentosalien keisarillinen 
tunnelma tuo menneisyyden lähelle ja osoit- 
taa opiskelijan olevan osa vuosikymmeniä 
kestävää jatkumoa. 

Monet muistelmatekstit kertovat paikoista, 
joita ei enää ole tai joiden käyttö on muut- 
tunut. Kollektiiviselle muistamiselle tyypilli- 
seen tapaan erityisesti näistä kadotetuista pai- 
koista kerrotaan kiintymyksellä. Anna-Maria 
Äström on analysoinut Helsinki-muistoja, 
joissa toistuvat kertomukset lähiympäristöjen 
kohtaamista muutoksista, kun vanhat kivi- 
jalkaliikkeet ja niiden päivittäistavarakaupat 
ovat kadonneet ja korvattu kampaamoilla, 
antiikkikaupoilla ynnä muilla." Äströmin 
luonnehdinta kadotetuista paikoista sopii 
hyvin opiskeluaikaa kuvaaviin muistelma- 
kirjoituksiin. Kadotetut paikat heräävät muis- 
telmissa eloon. Kemian laitos (Arppeanum, 
Nikolainkatu 5) rakennettiin 1860-luvulla, ja 
se valmistui 1869. Rakennukseen sijoitettiin 
kemian laboratorio aputiloineen, luento- ja 
demonstraatiosali tulivat kahteen alimpaan 
kerrokseen ja kolmannessa kerroksessa olivat 
geologiset ja mineralogiset kokoelmat. Ylim- 
pään kerrokseen sijoitettiin historiallis-etno- 
grafiset kokoelmat, yliopiston piirustussali, 
musiikkisali sekä kipsivaloksista koostuva 
veistokokoelma.? Tyyni Tuulio? on kuvannut 
tätä rakennusta, jossa hänen mukaansa leijaili 
epäorgaaninen tuoksu. Hän kertoi professori 
Tikkasen veistokokoelmassa pitämistä luen- 
noista: ”Luentosali oli pieni, verraten harva- 
lukuisat kuulijat istuivat tuoleillaan puoli- 
ympyrässä, jonka keskipisteenä oli omalla 
tuolillaan istuva, käsillään elehtivä, vilkkaasti 


ja vuolaasti jutteleva mustatukkainen, musta- 
viiksinen professori.””3 

Yliopiston kirjasto koki muutoksia, kun 
kehitettiin kirjastopalveluja. Kirjaston poh- 
joiseen saliin jarjestettiin lukupaikkoja noin 
viidellekymmenelle henkilölle vuonna 1893. 
Tärkeä uudistus oli sähkövalon käyttöönotto 
lukusalissa, mikä mahdollisti aukioloaikojen 
pidennyksen. Kirjaston rotundaosa valmistui 
1907 lähes kaksikymmentä vuotta kestäneen 
suunnitteluvaiheen jälkeen.? Eri paikat sisäl- 
tävät erilaisia arvoja ja arvostuksia ja niissä 
käyttäydytään eri tavoin. Tämä ilmenee hy- 
vin tarkasteltaessa opiskelijoiden kokemuksia 
Helsingin yliopiston kirjastosta. Tyyni Tuu- 
lio kotiutui ensimmäisenä opiskeluvuotena 
yliopiston kirjaston ”juhlavan korkeana kaar- 
tuvan katon alle”.” Mika Waltarille Helsinki- 
trilogiassa yliopiston kirjasto on rannaton tie- 
don meri: 


Niinpä Toivo viipyi seuraavan kesän kaupungissa 
mitään kotiopettajan paikkaa etsimättä voidak- 
seen rauhassa työskennellä yliopiston kirjastossa. 
— — Kaupunki oli hiljainen kesällä, myymäläin 
ikkunoita varjostivat punaraitaiset markiisit, paah- 
tavan kuumat päivät pehmensivät keskikaupun- 
gin jalkakäytävän asfaltin. Toivo oli melkein ainoa 
työskentelijä yliopiston kirjaston viileässä, viisaas- 
sa hiljaisuudessa. Hän eli kypsymisen kauniita 
hetkiä, vieraskieliset rivit heräsivät elämään hänen 
silmissään, hän unohti monesti itsensä ja paikan, 
missä oli kynän kuumeisen kiireesti liukuessa pit- 
kin paperia.” 


1910-luvulla yliopiston opetustiloja sijaitsi eri 
puolella Kruununhakaa. Osoitteessa Hallitus- 
katu 13 (Hallituskadun ja Vuorikadun kulma) 

sijaitsi Historiallis-filologinen laitos kunnian- 
arvoisessa puutalossa. Tyyni Tuulio luonnehti 
aluetta ikimuistettavaksi puutalojen ryhmäksi, 
joka sai väistyä Porthanian tieltä. Hän aloitti 
nuorena ylioppilaana Hallituskatu 13 piha- 
rakennuksessa latinan opiskelun syksyllä 
1911.77 Tuulio muisteli vuonna 1967, miten 
historiallis-filologisen laitoksen yhteydessä 
toimivasta seminaarikirjastosta syöksähtää 
mieleen enimmäkseen hilpeiden muistojen 
sarja. Seminaarikirjasto toimi tässä osoitteessa 
vuosina 1908-1926. Salme Setälä kertoo, mi- 
ten muutamat naisopiskelijat suoraan sanoen 
asustivat seminaarikirjastossa ainoastaan pis- 
täytyen välillä jossakin läheisessä kahvilassa. 
Samoin Elsa Soinin naisopiskelijat romaanis- 
sa Oli kerran nuori tyttö lukivat tentteihin semi- 
naarikirjastossa, joka oli viimeistä muotia ja 
kaikki toveritkin olivat siellä. Seminaarikirjas- 
to oli erityisesti naisten opiskelupaikka, jonka 
naulakossa riippui vain muutama miesten 
hattu ”kainossa vaatimattomuudessaan aivan 
eri puolella”.™ 

Tyyni Tuulion muistoja seminaarikirjastos- 
ta on mahdollista tulkita topobiografian käsit- 
teistön avulla. Kuten Pauli Tapani Karjalainen 
on tiivistänyt topobiografia kuvaa ihmisen 
paikkasuhteita, elämäkerrallisia merkityksiä, 
joita paikoilla on. Muistoina esiintyvät ajan 
ja paikan sidokset rakentavat ja muokkaavat 
sen itseyden tai minuuden, jollainen kukin 
tuntee olevansa. Topobiografia on elämä- 
kerrallisten paikkakokemusten tulkintaa. Kun 
muistamme aikoja ja paikkoja, muistamme 
itsemme.*3 Tuulio kirjoittaa, miten Oiva Jo- 
hannes Tallgren (Tuulio) kirjoitti hänelle suo- 
situksen Historiallis-filologiseen laitokseen, 

jota opiskelijoiden termein kutsuttiin semi- 
naarikirjastoksi: 


Suositus avasi oven varsin kodikkaaseen ja viehät- 
tävään opiskeluympäristöön. Suositus seminaari- 
kirjastoon merkitsi vielä jonkinlaista arvonnousua, 
siellä sai täysin vapaasti käyttää kirjoja, ottaa niitä 
hyllylta kuin mikäkin tutkija, ja siellä vallitsi jokin 
kuvaamaton intiimi tunnelma, johon miltei vält- 
tämättä kuului niin intensiivinen puulämmityksen 
tuoksu, että melkein voi puhua häkähajusta.% 


Tuulio pohtii, oliko tästä muistojen talosta 
säilynyt kuvia. Hän kuvailee rakennuksen 
värejä, portaikkoja, henkilökunnan työtiloja. 
Osaston eri huoneet oli nimetty eri kieli- ja 
kirjallisuustieteen alojen mukaan - esimerkik- 
si klassillis-filologista huonetta kutsuttiin Roo- 
maksi.” Tyyni Tuuliolle seminaarikirjasto oli 
tärkeä. Hän opiskeli ja teki tutkimusta näissä 
huoneissa useiden vuosien ajan. Se oli mer- 
kittävä osa hänen elämäänsä, kun hän koh- 
tasi seminaariharjoituksissa ja vastaanotoilla 
tulevan puolisonsa Oiva Johannes Tallgre- 
nin. Kun Tuulio muisteli seminaarikirjastoa, 
muisteli hän seurustelu-, kihlaus- ja avioliitto- 
aikaansa. Vuonna 1967 muistojen talo oli pu- 
rettu ja Oiva Johannes Tuulio kuollut jo 25 
vuotta aikaisemmin, sotavuosina. Seminaari- 
kirjasto oli Tyyni Tuuliolle elämäkerrallinen 
paikka ja erittäin henkilökohtainen tila. 
Klassillis-filologinen laitos ja sen mukana 
seminaarikirjasto siirtyivät vuonna 1926 Ma- 
riankatu 5:n taloon. Ilmeisesti Arvi Kivimaa 
kuvasi 1940-luvulla romaanissaan Viheriöivä 
risti (1939) Mariankadun seminaarikirjastoa. 
Kivimaa tuli 1920-luvun alussa nuorena yli- 
oppilaana Helsinkiin opiskelemaan, mutta 

taloudellisten vaikeuksien vuoksi opinnot 
jäivät kesken, ja hän joutui hankkimaan toi- 
meentulonsa sanomalehtityössä. Hän kuului 
Tulenkantajien ryhmään, mutta erosi tästä pii- 
ristä samaan aikaan Mika Waltarin kanssa.?7 
Kivimaan ensimmäiset romaanit ilmestyi- 
vät 1930-luvulla.** Hän kuvaa romaanissaan 
Viheriöivä risti velkaantunutta opiskelijaa 
Leo Telkkävaaraa, jolle seminaarikirjasto on 
tiedon ajaton ja paikaton valtakunta, jonka 
käytävissä viipyi raskasmielinen viileys. Kivi- 
maan teksteistä välittyy hienoinen kylläs- 
tyminen opintoihin. Vanhat, kuolleet kirjat 
tuovat tilaan ummehtuneen tuoksun. Kevät 
oli edennyt pitkälle, eivätkä opinnot enää jak- 
saneet kiinnostaa: ”Oliko ulkona kevät, talvi 
vai syksy. Aina sama puolivalo, sama äänet- 
tömyys, samat hiljaiset askeleet, sama kodi- 
kas lehtien rapina tämän ja viereisten pöytien 
ääressä... "än 

Lukuisille opiskelijasukupolville tuli tutuksi 
niin sanottu Ylioppilaskirjasto eli opiskelija- 
kirjasto. Se perustettiin 1858, jolloin yhdistet- 
tiin viiden ylioppilastiedekunnan (osakunnan) 
kirjastot. Yleinen Ylioppilaskirjasto toimi 
aluksi Pihlflycktin talossa (nykyinen osoite 
Hallituskatu 3) vuoteen 1870 asti ja sen jäl- 
keen Ylioppilastalossa.°° Ylioppilaskirjasto oli 
aluksi vain kirjavarasto. Kun Ylioppilastaloa 
rakennettiin, kirjastolle suunniteltiin huo- 
neisto toisen kerroksen pohjoispäätyyn. 1880- 
luvulla ylioppilaskunta ryhtyi suunnittele- 
maan varsinaista kirjastorakennusta, koska 
ylioppilastalo oli käynyt ahtaaksi opiskelija- 
toiminnan laajentuessa ja opiskelijamäärien 
kasvaessa. Ylioppilaskirjasto rakennettiin 
Ylioppilastalon lähelle Kaivopihan paikalle. 


Kirjastotalo valmistui vuonna 1892 Helge 
Ranckenin piirustusten mukaan. Ylioppilas- 
kunnan kirjastotalo oli vasta kolmas Suomeen 
varsinaisesti rakennettu kirjastotalo. Tilat kä- 
vivät ahtaiksi jo 1910-luvulla ja 1920-luvulla 
ahtaus oli jo sietämätöntä. Talo purettiin 
vuonna 1954, mutta se elää monissa muistel- 
mateksteissä ja kaunokirjallisuudessa.? Hella 
Wuolijoelle Ylioppilaskirjasto oli tärkeä paikka: 


Työtä minulla oli yltäkyllin, kirjoja runsaasti, sil- 
lä tytöt veivät minut ylioppilaskunnan kirjastoon, 
joka olikin silloin uudemman ranskan ja saksan- 
kielisen kirjallisuuden aarreaitta, ylioppilaat luki- 
vat tätä kirjallisuutta suhteellisen vähän ja kaikkea 
hyvää sinne kumminkin tilattiin. Ylioppilastalon 
lukusali oli myös autuuden tyyssija, sillä sinne tuli 
virolaisiakin lehtiä puhumattakaan saksan ja venä- 
jänkielisistä. 


Vapaa-ajan kohtaamispaikat 


Muutamat ravintolat alkoivat saada pian yli- 
opiston muutettua Helsinkiin erityisen leiman 
ylioppilaiden paikkoina, joissa hintojen koet- 
tiin olevan opiskelijoille sopivia. Ylioppilaista 
tuli siten vakioasiakkaita, ja ulkopuoliset eivät 
enää olleet kyseisiin ravintoloihin tervetullei- 
ta. Vuoden 1828 järjestysohjesäännössä käs- 
kettiin ylioppilaiden olla syksyllä ja talvis- 
aikaan asunnossaan viimeistään klo 22 ja 
toukokuun ensimmäisestä päivästä alkaen 
tuntia myöhemmin. Uhkauksena oli, että jos 
joku sen jälkeen tavataan ravintolassa, kella- 
rissa, biljardisalissa tai muissa julkisissa pa- 
koissa, häntä rangaistaisiin varoituksella, kars- 
serilla tai hiljaisella karkotuksella. Erityisen 

Tyyni Haapasen ja Oiva Johannes Tallgrenin kihla- 
jaiskuva. Kuva: SKS:n arkisto. 

kiellettyä oli istuskella ravintolassa luentojen 
aikana. 

Topeliuksen kuvaamana hyvinvoinnin huip- 
pu oli syödä pihviä Björkströmillä. Catharina 
Charlotta Björkström oli 1830-luvulla ylioppi- 
laiden suosima mamselli, joka oli saanut ra- 
vintolanpito-oikeuden vuonna 1825. Nuori 
Zachris pääsi esiintymään ylioppilaana en- 
simmäisen kerran 10.6.1833, jolloin keisari 
Nikolai I vieraili kaupungissa. Topelius järjesti 
ylioppilasjuhlat Catanissa, joka oli sveitsiläisen 
Florio Catanin Pohjoisesplanadilla sijaitseva ja 
ylioppilaiden suosima konditoria ja ravintola. 
Catanin ravintolaperinnettä jatkoi ensin hänen 
leskensä ja myöhemmin poikansa. Topelius 
kuvasi muistelmissaan opiskelijoiden elämää: 
”Jokainen senaikainen ylioppilas voi todistaa, 
että harvoin oli iltaa, jona Catanin tai Kestlin 
luona ei olisi ollut 20-50 toveria ja ylikin ke- 
räytyneinä maljojen tai biljardin ympärille, 
eikä iltahuveissa todellakaan juotu hienosti.” 9 
Catanin ohella Topeliuksen opiskeluaikanaan 
suosimia ravintoloita olivat Stadt Hamburger, 
Stadt London ja Hotel de Nord.95 

Ylioppilaiden miehisessä yhteisössä heitä 
oli palvelemassa kahviloiden ja ravintoloiden 
omistajina naisia, jotka suhtautuivat ymmär- 
tävästi ja äidillisesti ylioppilaisiin. Monet 
muistelmateokset kertovat, että Kahvi-Maijan 
vaatimattomat tilat antoivat turvan ja suojan 
ylioppilaille. ”Kahvi-Maija” eli Ulrica Allen 
tuli Helsinkiin viimeisten Turun ylioppilaiden 
mukana. Kahvi-Maija tarjoili kahvia ja korp- 
puja. Myös viinitee kuului hänen tuotevalikoi- 
maansa. Ylioppilaat istuivat tuntikausia tee- ja 
kahvikupin ääressä lehtiä lukien.9* Turusta 
muutti hallituskonseljin eli senaatin mukana 

Helsinkiin Catharina Wahllund, joka sai 1818 
ravintolanpito-oikeudet Helsingistä. Ensin 
Wahllund omisti Helsingissä Siltasaaressa 
ulkoilmaravintolan, jota kutsuttiin Säästö- 
pankiksi. Kun Wahllund perusti vuonna 1836 
uuden ravintolan puistoympäristöön, yliop- 
pilaat keksivät sen retkiensä ja kokoustensa 
pitopaikaksi.” Ludvig Leonard Lauren, joka 
suoritti ylioppilastutkinnon 17.6.1841, on ku- 
vannut Kaisaniemeä opiskelijoiden paikkana. 
Kaisaniemessä juhlittiin ylioppilaaksituloa, ja 
siitä kehittyi myös vappujuhlien näyttämö. 
Vappuna vietti Catharina (Kaisa) Wahllund 
syntymäpäivää, jota ylioppilaat juhlistivat 
serenadilla. Kaupunkilaisille tuli tavaksi ko- 
koontua kuuntelemaan Kaisaniemeen yliop- 
pilaiden kuorolaulua. 

Kun ylioppilaskokelaat odottivat tuloksia, 
saapui vanhempi osakuntatoveri heidän luok- 
seen kehottaen nuorukaisia hyvin suoritetun 
työn jälkeen saapumaan juhlimaan ylioppilas- 
kuntaan astumista Kaisaniemeen. Tulosten jul- 
kistamisen jälkeen nuorukaiset lähtivät kohti 
Kaisaniemeä. Lauren muisteli, miten ujoina ja 
hämillään olevina isäntinä uudet ylioppilaat 
astuivat höyryävän boolin ääreen, ja monet 
joivat elämän ensimmäinen punssilasillisen 
tuttujen toverien kanssa. Ylioppilaaksituloa 
juhlittiin läpi yön: 


Varhainen aamuaurinko oli jo kylvänyt ensimmäi- 
set säteensä Kaisaniemen ylle ja herättänyt lehto- 
jen laulajat ylistämään aamua, ennen kuin me 
jätimme boolin ja vaelsimme kotiin hiljaisina, 
vaipuneina ihaniin mietteisiin, hiukan väsyneinä 
edellisen päivän kirjallisista ponnisteluista mutta 
kuitenkin kaiken sen tavattoman elvyttäminä, min- 
kä me viimeksi olimme kokeneet. 


Kaisaniemen ravintola koki monia vaiheita. 
Pohjalaiset ylioppilaat juhlivat ainakin vielä 
1870-luvun lopulla ylioppilaaksi tuloa Kaisa- 
niemessä, vaikka tällöin juhlinta alkoi siirtyä 
Kaivopuistoon.'” Opiskelijoiden vuotuisista 
juhlista tärkeimmät ovat olleet vappu, Kukan- 
päivän eli Flooran päivän juhla sekä osakun- 
tien vuosijuhlat, kun juhlittiin merkkimiesten 
syntymäpäiviä.'s Opiskelijoiden vappua on 
vietetty Kaisaniemessä, Alppilassa, Ullanlin- 
nassa, Klippanilla ja Kappelissa. Vappuun liit- 
tyvät traditiot ovat vaihdelleet vuosikymme- 
nestä toiseen. Kaisaniemi uusittiin 1880-luvun 
alussa, mutta se ei saavuttanut enää entistä 
asemaansa ylioppilaiden juhlapaikkana. Alp- 
pila rakennettiin vuonna 1870 Töölönlahden 
rannalle Eläintarhan alueelle ulkoilmaravin- 
tolaksi, ja se kehittyi erityisesti suomenkielis- 
ten ylioppilaiden suosituksi juhlapaikaksi, jos- 
sa erityisesti vastaanotettiin vappu ja juhlittiin 
ylioppilaaksituloa.'% 

Mikään helsinkiläisravintola ei leimautu- 
nut opiskelijoiden paikaksi samalla tavalla 
kuin Ylioppilastalo. Ennen oman talon aikaa 
ylioppilasyhteisöt toimivat vuokrahuoneis- 
toissa ja osakuntien sekä muiden ylioppilas- 
yhteisöjen juhlia järjestettiin ravintoloissa. 
Ylioppilaat kokoontuivat myös opettajien ko- 
deissa. "3 Ajatus ylioppilaiden omasta talosta 
syntyi jo 1850-luvun lopulla, kun opiskelijat 
kyllästyivät vuokrahuoneisiin, muuttoihin ja 
vuokrankorotuksiin. Tarvittiin oma talo juhlia, 
kokouksia ja harrastuksia varten 27 Ylioppi- 
lastalosta kehittyi ylioppilaselämää yhdistävä 
keskuspaikka, jossa pidetyt juhlat ja kokouk- 
set toistuvat sadan vuoden aikana lukuisissa 
muistelmissa ja romaaneissa. Ylioppilastalolla 

pidettiin ylioppilaskunnan vuosijuhlat, siellä 
järjestettiin ylioppilaiden kokouksia ja se 
palveli kaupungin seuraelämän keskuspaik- 
kana.'” Ylioppilastalo oli ylioppilaiden koti, 
jossa kansakunnan toivot kokoontuivat. Talon 
sanoma ja merkitys tiivistyvät otsikkokirjoi- 
tuksessa ”spei suae patria dedit”. 
Opiskelijamäärän kohotessa Ylioppilastalo 
osakuntien kokoontumispaikkana osoittautui 
ahtaaksi. Osakuntatalo eli Uusi ylioppilastalo 
valmistui Itä-Heikinkadun (Mannerheimintie) 
26. lokakuuta 1910 vastavalmistuneen talon 
uudessa juhlasalissa. Rakennuksen suunnitte- 
livat Wivi Lönn ja Armas Lindgren.’ Osa- 
kuntatalon eli Uuden ylioppilastalon valmis- 
tuttua Ylioppilastaloa ryhdyttiin kutsumaan 
Vanhaksi ylioppilastaloksi. Vanha ylioppilas- 
talo on lukuisten muistelujen kohde, ja sen 
valtauksesta syksyllä 1968 kehittyi vuosikym- 
menten symboli opiskelijaradikalismille. Ku- 
ten Katja-Maria Miettunen on luonnehtinut, 
Vanhan valtaaja on julkisuudessa symboli 
kuusikymmentäluvun radikaalille."° Vanha 
ylioppilastalo elää suomalaisessa muistissa ja 
yliopistohistorioissa paikkana ja tilana, johon 
latautuu poikkeuksellisen paljon merkityksiä. 


Naisten paikat ja tilat 


Yliopisto-opiskeluun, ylioppilaiden juhliin ja 
ravintolaelämään vaikutti 1890-luvulta lähtien 
naisylioppilaiden lukumäärän lisääntyminen. 
Yliopisto ja ylioppilasyhteisöt olivat olleet 
vuosisatoja pelkästään miesten aluetta. Yliop- 
pilastyttöihin kohdistui monia sukupuoleen ja 

säätyyn liittyviä rajoituksia. Naisten ei ollut 
sopivaa oleskella ravintoloissa eikä kahvilois- 
sa, eikä missään tapauksessa yksin. Miehille 
nämä paikat ja tilat olivat itsestäänselvyys. 
Kaupunki näyttäytyi opiskeleville naisille ja 
miehille täysin erilaisten mahdollisuuksien 
paikkana. Yliopistoyhteisön tilaratkaisut ker- 
tovat tilan hallinnasta ja vallankäytöstä. Nais- 
opiskelijoiden lukumäärän kohoaminen pa- 
kotti kiinnittämään huomion tilakysymyksiin 
uudella tavalla. Kuten Hille Koskela toteaa, 
tilan sukupuolisuuteen ja sukupuolten tilal- 
lisuuteen liittyvät kysymykset ovat samanai- 
kaisesti sekä poliittisia että henkilökohtaisia." 

Alppilassa 1890-luvulla ei tyttöjen osallistu- 
minen ravintolailtaan ollut itsestään selvyys. 
Esimerkiksi oululaiset tytöt vaativat luokka- 
tovereiltaan raittiuslupauksen ennen kuin 
suostuivat osallistumaan ilonpitoon Alppi- 
lassa, jossa heille oli järjestetty oma huone. 
Tytöt istuivat lakit päässä ja kukat rinnassa 
vilkuillen välillä peiliin, josta näkyi valkoinen 
lakki hiuksien peittona. Elin Munsterhjelm on 
kuvannut: 


Pojat olivat myöskin Alppilassa, vaikka eri huo- 
neessa kuin me. Siellä oli muutamia, jotka olivat 
aivan juovuksissa ja pitivät kauheaa meteliä. Mutta 
suurin osa heistä oli siivoja. Viime mainitut tulivat 
aina joskus meitä tervehtimään huoneeseen ja sil- 
loin sovittiin, että seuraavana päivänä mentäisiin 
yhdessä Seurasaarelle.'” 


Yleisten rakennusten ylijohtajan arkkitehti 
Hampus Dahlströmin suunnittelema Ylioppilastalo 
(Vanha ylioppilastalo) valmistui vuonna 1870. 

Tyyni Tuulio kohtasi ylioppilaspäivänään ensi 
kerran akateemisen ilonpidon varjopuolet. 
Klippanille saavuttaessa tupakan ja alkoholi- 
huurujen täyttämä ilma sekä vanhempien 
ylioppilaiden nousuhumala ei ollut mieleen 
viattomille perhetytöille, ja he poistuivatkin 
pian illallisen jälkeen ulos kuutamoon. Tyyni 
Tuulio sekä hänen luokkatoverinsa järjestivät 
sen sijaan oman koulunsa opettajille illalliset 
Kaivohuoneelle muutaman päivän kuluttua. "3 

Kun Emma Irene Äström kirjoittautui 1873 
Helsingin yliopistoon, hän opiskeli rehtorin 
valvonnassa. Sama järjestely toimi naisopis- 
kelijoiden lukumäärän kohotessa 1880-luvul- 
ta alkaen, koska naisylioppilailla ei ollut oi- 
keutta liittyä osakuntiin. Kun naisylioppilaat 
halusivat kokoontua, oli heidän löydettävä 
kokoontumispaikka yliopiston ja osakuntien 
ulkopuolelta. Naisylioppilaat perustivat oman 
yhdistyksen nimeltään de Kvinnliga, ja he ko- 
koontuivat 1890-luvun alussa käsityökoulun 
tiloissa Fabianinkatu 22:ssa sijaitsevassa talos- 
sa. Talon omisti filosofian maisteri Edvard af 
Hällström. Muutamat muutkin yksityishen- 
kilöt tarjosivat naisylioppilaille kodeistaan 
kokoontumistiloja..* Vuonna 1897 naiset 
saivat oikeuden kuulua osakuntiin, ja osa- 
kunnat ryhtyivät kutsumaan naisylioppilaita 
mukaan kokouksiinsa. Eri osakunnat olivat 
valmiita eri tahtiin hyväksymään naisia yhtei- 
sönsä jäseniksi. Osakuntien huoneistot, joko 
Ylioppilastalossa tai omissa rakennuksissa, oli- 
vat ensimmäiselle naisylioppilassukupolvelle 
miesten tiloja, joihin sisäänpääsy vei oman 
aikansa, kuten Hella Wuolijoen muistelma- 
kirjoitus kertoo: 

Tytöt istuivat siihen aikaan osakunnassa hiljaa vaa- 
timattoman ja syyllisen näköisinä, ja luomakunnan 
herrat tekivät kokouksissa voitavansa savustaak- 
seen meidät ulos kokoushuoneesta. Poltettiin sekä 
savukkeita että sikaareja, ja niin paljon, että ilmaa 
olisi saattanut veitsellä leikata, mutta en muista 
nähneeni kenenkään polttavan, paitsi Onervan, 
kun hän tuli Pariisista. Tupakansavu oli niin tava- 
ton, että se pysyi vaatteissa koko viikon. ..”5 


Naisopiskelijoiden määrä kohosi nopeasti 
1900-luvun alkuvuosina, mutta silti tilajär- 
jestelyt tehtiin vain yhtä sukupuolta varten. 
1910-luvun opiskelija Salme Setälä kuvasi 
terävän humoristisesti naisopiskelijan arkea 
oman opiskeluaikansa yliopistoyhteisössä: 


Naisopiskelijalla oli muuan suuri ongelma, joka 
muodostui suorastaan avainkysymykseksi — sa- 
namukaisestikin. Kysymys oli: saadako vai eikö 
saada avain. Naisille ei ollut minkäänlaista nais- 
tenhuonetta eli nykykielellä sanottuna veeseetä. 
Miehillä oli tietenkin omat mukavuuslaitoksensa, 
mutta seminaarikirjaston naiset kävivät ankaran 
kamppailun, ennen kuin saivat mahtavan pitkästä 
kepistä riippuvan avaimen jonnekin pihan peru- 
kalle. — — tilanne polyteekissa ei ollut sen parempi. 
Meille järjestyi kuitenkin jonkinlainen naisten- 
huone, jota nimitettiin daamihuoneeksi. Kalus- 
tuksena oli kiikkerä wienersohva sekä kaatoallas 
ja kaiken kukkuraksi yksikorvainen posliiniesine, 
joka kätkettiin vanhanaikaisen ”komuudin” oven 
taakse odottamaan käyttöään. Vasta valtakunnan 
julistauduttua itsenäiseksi saivat naisetkin itsenäi- 
syydentunnustuksensa: avaimen jonnekin kellarin 
sokkeloihin - avainta ei minulla milloinkaan ollut 
tilaisuutta käyttää, koska ehdin valmistua ennen 
avaimen H-hetkeä, enkä ottanut selville sen osoite- 
paikkaa. Tämä avaimen puute johtui tietenkin 


niistä ammoisista ajoista, jolloin kukaan ei kuvitel- 
lutkaan, että naiset tunkeutuisivat ”miesten aloille” 
ja vaatisivat opiskelu- ja elintilaa."* 


Avaimen ja naistenhuoneen puuttuminen vai- 
kutti myös siihen, että naisopiskelijoille tuli 
säännölliseksi tavaksi pistäytyä lähistön kahvi- 
loissa. Seminaarikirjastoa lähellä oli Nissenin 
kahvila Aleksanterinkadun ja Fabianinkadun 
kulmassa. Monet kävivät myös Ekbergillä.'? 
Ekberg oli perustanut kahvilan jo vuonna 
1861, ja 1870-luvulla siitä tuli yksi Helsingin 
hienoimmista kahviloista, joka oli opiskelijoi- 
den keskuudessa erityisen suosittu."* 

Muutosta naisopiskelijoiden asemassa sym- 
bolisoi Varsinaissuomalaisen osakunnan en- 
simmäisen sihteerin Alina Mattsonin (myöh. 
Wikman) rooli Uuden ylioppilastalon syn- 
nyssä. Hän oli vuoden 1904 ylioppilas ja piti 
naisten osallistumista tärkeänä. Opiskelijana 
Alina Mattson oli kokenut, miten yliopistoyh- 
teisön kaikki tilaratkaisut oli toteutettu vain 
toisen sukupuolen näkökulmasta. Hän lausui 
ensimmäisenä julki ajatuksen, joka johti Osa- 
kuntatalon eli Uuden ylioppilastalon suunnit- 
teluun ja lopulta rakentamiseen. Hän kuvasi 
oman aikansa naisylioppilaita: ”Me otimme 
osakuntaelämän vakavasti, kävimme sään- 
nöllisesti kokouksissa ja koetimme esimerkil- 
lämme vaikuttaa myöhempien vuosien nais- 
civiksiin, joilla oli taipumus olla läsnä vain 
illanvietoissa ja tanssin aikana.”"9 

1930-luvun alkupuolen opiskelija Aale Tyn- 
ni ihmetteli, missä naiset olivat, vaikka opis- 
kelijoista jo yli kolmasosa oli naisia. Hän näki 
lukusaleissa ympärillään vain miehiä. Hänen 
omat opiskelutoverinsa olivat käyneet tyttö- 

norssia ja olivat itsevarmoja neitoja, jotka 
opiskelivat isona ryhmänä Ylioppilaskirjas- 
tossa ja välillä yliopiston kirjastossa.'*" 

Yliopiston päärakennus sai lisärakennuk- 
sen (Fabianinkatu 30) 1930-luvulla. Uudisra- 
kennuksen tilaratkaisuja ja sisustussuunnitel- 
maa oli toteuttamassa myös naisarkkitehteja. 
Elli Ruuth sisusti lisärakennukseen sijoitetun 
historiallis-filosofisen osaston seminaarikirjas- 
ton. Pommituksissa tuhoutuneen juhlasalin 
entisöintitöiden yhteydessä penkkirivit pääl- 
lystettiin Dora Jungin tekstiileillä. Tässä vai- 
heessa vielä naisten ja miesten vaatesäilytys ja 
wc-tilat sijoitettiin sisääntuloaulan eri puolille. 
1960-luvun uudisrakennuksessa Porthaniassa 
ovat naisten ja miesten naulakot ja wc:t rin- 
nakkain.™ 


”Valkoista kaikkialla” 


Opiskelijan kaupunkiin kuuluvat kulkueet 
ja kokoontumiset merkityksellisille paikoille. 
Runebergilla ja hänen patsaallaan on ollut 
erityinen asema ylioppilaan kokemuksessa. 
Jo Juhani Ahon romaanissa Helsinkiin Antti 
pysähtyi ihmettelemään Runebergin muisto- 
merkin ympärillä parveilevaa valkolakkista 
nuorisoa. Martti Haavio on muistellut teok- 
sessaan Nuoruusvuodet (1972) ensimmäistä yli- 
oppilasvappuaan, jolloin ilmapiirissä oli aistit- 
tavissa sisällissodan jännitteitä. Vapunaattona 
ylioppilaat kokoontuivat puolenyön aikaan 
Osakuntatalolle, jossa laitettiin ylioppilas- 
hatut päähän. Ylioppilaat marssivat everstin 
johdolla kuin sotilaat Esplanadia pitkin koh- 
ti Katajanokkaa ”Jääkärin marssia” laulaen. 

Sotilaallisessa rivistössä olivat naisylioppilaat 
mukana. Marssijat pysähtyivät tekemään 
kunniaa Runebergin patsaalla.'”® Haavio ku- 
vasi, miten osakuntien punaiset, valkoiset, 
punakeltaiset, mustankeltaiset, vaakunoin 
ja tunnuskuvin varustetut liput ryhmittyivät 
patsaan äärelle. Ylioppilaat lauloivat ”Suomis 
sängin” ja suomeksi ”Porilaisten marssin”. 
Ylioppilaat juhlivat Runebergia Vänrikki 
Stoolin runoilijana, ja samalla he juhlivat oi- 
keutta yhteiseen juhlintaan sota-ajan jälkeen. 
Särön tunnelmaan aiheuttivat tilaisuudesta 
poisjääneet Eteläsuomalainen ja Eteläpohja- 
lainen osakunta.” Arvi Kivimaa kuvaa, mi- 
ten vappuyönä ylioppilaiden ottaessa lakkin- 
sa esille näkyy valkoista kaikkialla.'* 

Sinikka Kallio-Visapää on kuvannut mie- 
lenosoitusmarssia Helsingin yliopiston suo- 
malaistamiseksi. Opiskelijat kokoontuivat 
Ylioppilastalolle ja järjestyivät osakunnittain 
marssirivistöön. Kulkue eteni Aleksanterin- 
katua pitkin kohti Presidentinlinnaa, ja kun 
ilmeni, ettei mielenosoitus tuottanut tulosta, 
käännyttiin paluumatkalle. Kallio-Visapää 
kuvasi ylioppilasjoukkoa: ”Ja äskeinen uljas 
kulkue hajosi kahdeksituhanneksi hiukan 
alakuloiseksi ylioppilaaksi, jotka kiirehtivät 
aamiaisilleen ja luennoilleen, pettyneinä tai 
toivorikkaina, kukin luonteensa mukaan.” 


Ylioppilaita juhlimassa vappua vuonna 1928 
Alppilassa. 

Ankeiden sotavuosien jälkeen 1940-luvun 
lopulla ylioppilaat halusivat juhlia vappua. 
Ylioppilaiden vapun piti kuulua ja näkyä. 
Käytännön järjestelyistä huolehti suomenkie- 
listen osakuntien edustajista koottu toimikun- 
ta. Vappuaamuna ylioppilaat kokoontuivat 
Osakuntatalon edustalle Ullanlinnan kentäl- 
lä käyntiä varten. Kaivopuisto oli syrjäyttä- 
mässä Alppilan. Ylioppilaiden keskuudessa 
eri osakunnissa keskusteltiin, mihin aikaan 
ylioppilaslakki pantaisiin päähän vapunaat- 
tona. Herätettiin ajatus, että kaikki ylioppi- 
laat yhdessä kokoontuisivat Senaatintorilla 
vapunaattona klo 19, jolloin ylioppilashattu 
pantaisiin yhteisesti päähän. Yhteisestä ajan- 
kohdasta ei päästy sopimukseen, ja osakunnat 
noudattivat omia traditioitaan. Havis Amanda 
oli lakitettu vuodesta 1932 lähtien, mutta 
vuonna 1951 siitä tuli ylioppilaiden virallinen 
ohjelma.”” 


”Oi aika sä entinen” 


Ylioppilaaksi tulo, Helsinkiin saapuminen, 
opiskelun aloittaminen ja ylioppilaiden juhlat 
ovat olleet kokemuksia, joita on kirjattu tar- 
koin muistelma- ja elämäkertakirjallisuuteen. 
Samoin yliopisto- ja opiskeluelämä välittyy 
monista kaunokirjallisista teoksista 1800-lu- 
vun loppupuolelta lähtien. Uuden elämän 
alku Helsingissä ylioppilaana on jäänyt mie- 
leen siirtymävaiheena ja taitekohtana, johon 
liittyy nostalgisia elementtejä. Muistelu kiin- 
nittyy teoksissa paikkoihin ja tiloihin, joista 
monet olivat jo kadonneet, saaneet uuden 
muodon tai jääneet rakennustyömaiden alle. 

Muistelmiin, elämäkerrallisiin kuvauksiin ja 
romaaneihin on valikoitunut asioita, koke- 
muksia ja erilaisia elämänvaiheita, joita muis- 
tetaan paikkojen ja tilojen kautta. 

Opiskelija kohtasi Helsingin rautatiease- 
malla. Tähän kohtaamiseen tiivistyy uuden 
elämän alun. Rautatieasema esiintyy niin 
1800-luvun lopun opiskelukuvauksissa kuin 
vielä 2000-luvulla. Vuoteen 1917 asti Senaatin- 
torilla oli erityinen merkitys uusille ylioppi- 
laille. Torille juostiin valkoinen lakki päässä 
ja siellä otettiin vastaan onnitteluja. Vaikka 
ylioppilastutkinto uudistettiin ja juhlat siirtyi- 
vät kouluihin, Senaatintorin merkitys ylioppi- 
laiden paikkana kuitenkin säilyy muistelma- 
teksteissä. 

Opiskelijan kaupungin keskuksena ovat 
säilyttäneet paikkansa Helsingin yliopiston 
päärakennus ja sen läheiset korttelit. Tekstit 
palaavat opiskeluajan rutiineihin, kuten tut- 
kielmien tekoon ja tenttilukuihin. Yliopiston 
kirjasto ja jo kadonneet seminaarikirjastot 
saavat aivan erityisen merkityksen muistelu- 
kerronnassa. Kirjastot ja seminaarihuoneet 
eivät näyttäydy työläinä, raskaina tai ahdis- 
tavina tenttiä pelkäävien opiskelijoiden näyt- 
tämönä vaan opiskeluajan nostalgisena ko- 
kemuksena. Opiskelijan Helsinki-kokemus 
muuntautuu nostalgiaksi.”* Sen sävyttämissä 
muistoissa nousee esiin kaipuu, joka kiinnit- 
tyy tiloihin ja paikkoihin. Kysymys on muista- 
misesta, mutta samalla menneisyyden tavoit- 
tamattomuudesta: 


Eräänä iltana he yhdessä laskeutuivat Yliopiston 
portaita Suurtorille. Syksyn harmaa valo kietoi En- 
gelin torneja ja pylväikköjä; Suurkirkon apostolit 


katselivat korkeilta tähystyspaikoiltaan vaiteliaina 
Aleksanteria, joka valtiaseleineen hieman ikävys- 
tyneenä seisoi torin kiveyksen keskustassa. He jät- 
tivät hyvästit yliopistokorttelin luentosaleille, kir- 
jastohuoneille ja laboratorioille, joihin muutamien 
päivien kuluttua hyökyisi uusi aalto nuoria ylioppi- 
laita Suomen kaikista maakunnista. He ajattelivat 
opintoaikansa vaiheita, tovereita ja osakuntajuhlia, 
hiljaisia lukuviikkoja ja taistelua tieteellisten teks- 
tien parissa.'*9 


Seppo Knuuttila on pohtinut nostalgian käsi- 
tettä luonnehtien sitä tunneherkäksi muistok- 
si, identiteetin rakentajaksi. Nostalgian kautta 
käsitellään suhdetta yhteiseen menneisyyteen 
ja sillä on vahva kulttuurinen ja yhteisöllinen 
ulottuvuus. Knuuttila on todennut, että nos- 
talgia liittyy ihmisen kykyyn pohtia mennei- 
syyden erilaisia vaihtoehtoja.'s* Ylioppilaan 
nostalginen Helsinki-kokemus avautuu Matti 
Hällin romaanissa Oi aika sä entinen (1942), 
jossa vuosikymmeniä aikaisemmin opintonsa 

keskeyttänyt Joonas palaa Helsinkiin viettä- 
mään vappua merkittäviä yhteiskunnallisia 

taaksepäin kolmekymmentä vuotta:'s" 


Kop-kop-kop-kop ... järkkymättä kuin ajan rattaat 
vanha issikka eteni öistä Unioninkatua yliopistoa 
kohti, ja lopuksi kreikkalainen pääty häämötti hei- 
dän edessään. 

Pysähdy hetkeksi, ajuri, sanoi Joonas katsoen 
taloa, joka hämyssä näytti melkein muuttumatto- 
malta. Sama oli kirkko, sama senaatin talo, sama 

